
Liftas, tyla, antsvoris 


Liftas neapsakomai lėtai kilo aukštyn. Ar bent jau įsivaizdavau, 
kad jis kyla. Tvirtinti negalėjau: jis judėjo taip lėtai, kad išnyko 
bet koks krypties pojūtis. Jis galėjo ir leistis, kiek aš žinojau, o gal 
jis išvis nejudėjo. Tačiau tarkime, kad jis kilo. Paprasčiausia prie- 
laida. Galbūt pakilau dvylika aukštų, tada kokius tris nusileidau? 
Gal jau apsukau ratu visą Žemės rutulį? Iš kur man žinoti? 

Šis liftas visais įmanomais atžvilgiais skyrėsi nuo tos pigios 
aukštyn žemyn judančios dėžės mano daugiabutyje, vargu ar 
pažangesnės evoliucijos procese už šulinio kibirą. Niekada ne- 
patikėtum, kad du šitokie skirtingi mechanizmai vadinami tuo 
pačiu vardu ir naudojami tuo pačiu tikslu. Tiesiog dvi priešin- 
gos lifto sąvokos. 

Pirmiausia reikėtų paminėti dydį. Šis liftas buvo toks erdvus, 
kad galima būtų įsirengti jame ir kabinetą. Tik pastatyk čia dar- 
bo stalą, keletą spintelių ir pakabink lentynėlių, įrenk nedidelę 
virtuvėlę — ir liks dar laisvos vietos. Jei tik šautų į galvą, be 
didesnio vargo čia sugrūstum ir trejetą kupranugarių bei viduti- 
nio dydžio palmę. Antras pribloškiantis dalykas buvo švara. 
Sterilu tarsi ką tik sukaltame karste. Sienos ir lubos - iš tvis- 
kančio nerūdijančio plieno, nė menkiausios dėmelės; grindys 

nepriekaištingai išklotos gražiu samanų žalumo kilimu. Ir tre- 
čia - buvo mirtinai tylu. Nuo tos akimirkos, kai įkėliau koją į 
liftą ir už manęs užsivėrė durys, nebuvo girdėti nė garso - tie- 
siogine prasme jokio garselio. Gilios upės tykiai teka. 

Reikia paminėti ir dar vieną dalyką: čia stigo ir daugumos tų 
prietaisų, kurie lyg ir privalomi kiekviename lifte. Pavyzdžiui, 
kad ir plokštės su visais mygtukais bei jungikliais - kurgi ji? Nei 
mygtukų su aukštų numeriais, kokius paprastai nuspaudi vos 
įlipęs, nei kitų - durims atidaryti ir uždaryti arba pagalbai išsi- 
kviesti, jei įstrigtum. Nieko - ničnieko. Tiesą sakant, pasijutau 
visiškai bejėgis. Maža to, kad nebuvo jokių mygtukų, nemačiau 
nei švieslentės su užsižiebiančiais aukštų numeriais, nei įprastos 
lentelės su perspėjimais ar nurodyta lifto keliamąja galia, netgi 
plokštelės su gamintojo vardu - ir tos nebuvo. O apie avarinį 
išėjimą verčiau išvis pamiršti. Čia aš buvau įkalintas. Galvą gul- 
dau: šitas liftas neatitinka jokių priešgaisrinės apsaugos reika- 
lavimų. O juk yra liftų eksploatavimo taisyklės. 

Deėbsodamas į tas keturias lygutėles nerūdijančio plieno sie- 
nas, netikėtai prisiminiau vieną garsiųjų Hudinio išsigelbėjimų, 
kurį kadaise mačiau kažkokiame filme. Suraišiotas virvėmis ir 
sukaustytas grandinėmis, jis buvo įkištas į didelę dėžę, irgi ap- 
vyniotą grandine, ir paleistas Niagaros kriokliu žemyn. O gal 
nugramzdintas į ledines Arkties vandenyno gelmes. Atsižvelgiant 
į tai, man pasisekė: aš nesurištas; tačiau kalbant apie triuką — 
čia jau Hudinio persvara. 

Ką ten kalbėti apie kokias nors galimybes perprasti triuką — 
aš net nesupratau, ar išvis judu, ar stoviu vietoje. 

Ryžausi kostelėti, bet ištrūkęs garsas nelabai tepriminė kosu- 
l;. Kažkoks duslus, tarsi kas būtų šleptelėjęs kaušą molio į drėg- 
ną betoninę sieną. Pats vos įstengiau patikėti, kad tas prislopin- 
tas bumbtelėjimas išsprūdo iš mano gerklės. Pabandžiau kostelėti 
dar kartą. Rezultatas tas pats. Tai tiek apie kosėjimą. 

Stovėjau toje hermetiškoje ertmėje, regis, visą amžinybę. Neat- 
rodė, kad durys kada nors atsivertų. Sustingęs beribėje tyloje, 
tiesiog gyvasis paveikslas: žmogus lifte. 

Jau ir visai ne juokais susinervinau. Kas, jei liftas užstrigo? O 
gal liftininkas - jeigu manysime, kad šiame pastate tokio išvis 
esama - tiesiog užmiršo, kad esu šitoje dėžėje? Man jau ne kar- 
tą yra nutikę, kad kiti žmonės pamesdavo mano pėdsaką. 

Įtempiau klausą, stengdamasis ką nors - bet ką - išgirsti, bet 
ausų taip ir nepasiekė nė menkiausias garselis. Prispaudžiau ausį 
prie vienos nerūdijančio plieno sienos. Savaime suprantama, iš- 
girdau vien tylą. Laimėjau tik tiek, kad šaltame metale valandė- 
lei išryškėjo mano ausies kontūras. Atrodo, tas liftas pagamin- 
tas iš kažkokio stebuklingo lydinio, sugeriančio visus garsus. 
Mėginau pašvilpauti dainelę „Danny Boy“, bet išėjo tik kažkas 
panašaus į astma apsirgusio šuns švokštimą. 

Neliko kas darą: atsišliejau į sieną ir ėmiau skaičiuoti smul- 
kias monetas kišenėse. Mano profesijos žmogui sugebėjimas 
stumti laiką - toks pat svarbus treniruočių metodas, kaip boksi- 
ninkui - guminės kriaušės talžymas. Tiesa, laiko stūmimu tie- 
siogine prasme to nepavadinsi. Mat tik kruopščiai nuolat kar- 
tojant tą patį veiksmą įmanoma tinkamai perskirstyti iškraipytus 
duomenis. 

Kišenėse visuomet nešiojuosi saują iš anksto paruoštų smul- 
kių monetų. Dešinėje - šimto ir penkių šimtų jenų vertės mone- 
tas, kairėje — penkiasdešimties ir dešimties. Vienos ar penkių 
jenų monetas susižeriu į užpakalinę kelnių kišenę, bet jų pa- 
prastai niekada neskaičiuoju. Štai ką darau: vienu metu susiki- 
šu rankas į abi kišenes, dešine čiupinėju ir skaičiuoju šimto ir 
penkių šimtų jenų monetas, kaire - penkiasdešimties ir dešim- 
ties. 

Tie, kurie niekada šito neišbandė patys, vargu ar supras, ką 
reiškia šitaip skaičiuoti; turiu pripažinti, pradedančiajam tokia 
užduotis iš tiesų gana kebli. Dešinysis ir kairysis smegenų pus- 
rutuliai kiekvienas privalo atlikti skaičiavimus atskirai, o pa- 
skui rezultatą sujungti tarsi dvi perskelto arbūzo puses. Kol kaip 
reikiant neįgundi - darbelis tikrai ne iš lengvųjų. 

Tiesą sakant, aš ir pats dorai nežinau, ar dešinysis ir kai- 
rysis pusrutuliai tikrai skaičiuoja monetas atskirai. Galbūt 

neurologijos specialistas galėtų pasiūlyti ir kokį nors tikslesnį 
paaiškinimą. Tačiau aš - ne neurologas. Ir žinau tik tiek: kol 
skaičiuoju, man atrodo, jog dešiniuoju smegenų pusrutuliu 
naudojuosi kiek kitaip nei kairiuoju. O kai skaičiavimą bai- 
giu, apima visai kitoks nuovargis nei tada, kai paprasčiausiai 
suskaičiuoji saują monetų. Tad dešinėje kišenėje gautą sumą 
priskiriu dešiniajam smegenų pusrutuliui, o kairėje - kairia- 
jam; šitaip man tiesiog patogiau. 

Save aš laikau vienu iš tų žmonių, kurie aplinkinio pasaulio 
sąlygas, įvykius ir egzistenciją apskritai vertina taip, kaip jiems 
patogiau. Nenoriu pasakyti, kad esu koks abejingas, pernelyg 
patogumus vertinantis tipas - nors polinkio į tai irgi negalėčiau 
paneigti - tačiau ne kartą įsitikinau, kad asmeniškai patogiau- 
sias suvokimo būdas užvis geriausiai padeda perprasti tikrąją 
daiktų ir reiškinių prigimtį. 

Pavyzdžiui, tarkime, kad Žemės planeta - ne rutulys, o milži- 
niškas kavos staliukas; na, ar kasdieniame gyvenime pajustume 
kokį nors skirtumą? Žinoma, toks pavyzdys gal ir pritemptas, 
faktų taip laisvai kaitalioti savo nuožiūra negalima. Vis dėlto 
vien patogumo dėlei įsivaizdavęs Žemę kaip milžinišką kavos 
staliuką, kaipmat atsikratai viso to jovalo — visokių iš esmės 
beprasmių ir niekam nereikalingų laiko juostų, gravitacijos, pu- 
siaujo ir gausybės kitų erzinančių detalių, neišvengiamai lendan- 
čių į galvą, jei Žemę įsivaizduosi kaip rutulį. Turiu omeny - na, 
kiek kartų gyvenime kokiam nors visiškai normaliam vyrukui 
gali būti praktiškai svarbi kad ir pusiaujo sąvoka? 

Vis dėlto grįžtant prie tų dalykų, kurie šiuo metu po ranka, - 
ar veikiau rankose, mat kairė ir dešinė kiekviena atskirai užsii- 
ma savais reikalais, - reikia pasakyti, kad šitoks paralelus mo- 
netų skaičiavimas - darbelis anaiptol nelengvas. Netgi aš pats, 
kol įgudau, sugaišau baisybę laiko. Tačiau sykį pajutęs skonį ir 
įvaldęs šį meną įgūdžių taip lengvai neprarasi. Panašiai kaip už- 
tenka kartą išmokti gerai plaukti ar važiuoti dviračiu. Žinoma, 
viena kita treniruotė niekada neprošal. Nuolatinis veiksmų kar- 
tojimas padeda tobulinti techniką ir nugludinti stilių. Jei ir ne- 

būtų jokių kitų priežasčių, pakaktų šitos vienos, kad niekad ne- 
palikčiau rankų be darbo. 

Šį kartą suskaičiavau tris penkių šimtų jenų monetas ir aštuo- 
niolika - šimto vienoje kišenėje, o kitoje - septynias po penkias- 
dešimt ir šešiolika po dešimt. Vadinasi, visa suma - trys tūks- 
tančiai aštuoni šimtai dešimt jenų. Suskaičiuoti tokią sumą - 
juokų darbas. Paprasčiau nei rankų pirštus. Patenkintas aš vėl 
atsirėmiau į nerūdijančio plieno sieną ir įsmeigiau žvilgsnį tie- 
siog priekin - į duris. Kurios vis dar nė nesiruošė atsidaryti. 

Kažin, del kokios priežasties aš priverstas karksoti čia šitaip 
ilgai? Prielaidas apie sugedusį mechanizmą ar pamiršusį mane 
liftininką ryžausi atmesti. Nei viena, nei kita neatrodė labai 
įtikėtina. Tiesa, visai nenoriu pasakyti, kad šiame pasaulyje 
nebūna mechanizmų gedimų ar aplaidžių liftininkų. Priešin- 
gai, aš puikiausiai žinau, kad tikrovėje tokių dalykų pasitaiko 
kur kas dažniau, nei norėtųsi. Turėjau omeny štai ką: jeigu jau 
įklimpsti į kokią labai ypatingą realybę — 0 šitą nenormaliai 
glotnų liftą kaip tik ir reikėtų laikyti tokios realybės apraiš- 
ka - tuomet, jei vertinsime padėtį taip, kaip mums patogiau, 
teks pripažinti, kad kokia nors vos ne gyvenimo dėsniu tapusi 
aplinkybė čia paradoksaliai virsta išimtimi. Na, nejaugi žmo- 
gus, sugebėjęs sukonstruoti šitokį Tomo Svifto stiliaus liftą, 
savo ruožtu nesugebėtų pasirūpinti, kad visi mechanizmai veik- 
tų negirgždėdami, nejaugi toks žmogus galėtų užmiršti į liftą 
įlipusį lankytoją? 

Atsakymas akivaizdus: ne. 

Nieku gyvu. 

Ne, tai niekaip neįmanoma, ypač po tokio skrupulingo lig- 
šiolinio /4 elgesio. Jie kreipė dėmesį į pačias menkiausias deta- 
les, milimetro tikslumu matavo kiekvieną mano žingsnį. Jau prie 
pastato durų mane sustabdę du apsauginiai smulkiai iškaman- 
tinėjo, pas ką einu, patikrino, ar mano pavardė yra lankytojų 
sąraše, liepė parodyti vairuotojo pažymėjimą, patikrino duome- 
nis centriniame kompiuteryje ir galiausiai įgrūdo mane į šį liftą. 
Šitaip kruopščiai niekas tavęs nepurto net atėjus į Japonijos 

banką. Taigi visiškai, visiškai neįtikėtina, kad po viso to jie bū- 
tų paprasčiausiai nusispjovę į mane. 

Vienintelis įmanomas logiškas paaiškinimas toks: jie tyčia 
įstūmė mane kaip tik į šitokią padėtį. Jie specialiai siekė, kad 
nesusigaudyčiau, liftas juda ar ne. Jie tyčia paleido liftą slinkti 
taip lėtai, kad neperprasčiau, kylu ar leidžiuosi. Galbūt netgi 
dabar jie mane stebi, jei kažkur čia yra įtaisyta slapta vaizdo 
kamera. 

Man dingtelėjo mintis apsidairyti, ar nepastebėsiu kur kame- 
ros akies — gal bent šitaip pavyktų apmalšinti nuobodulį. Bet 
tuoj pat persigalvojau: o ką laimėčiau ją radęs? Tik sukelčiau 
juos ant kojų, žiūrėk, dar sustabdytų liftą, o aš ir šiaip jau vė- 
luoju į paskirtą susitikimą. 

Tad nutariau verčiau nieko nesiimti. Juk aš čia darbo reika- 
lais. Taigi - jokios prasmės nerimauti, nė menkiausios priežas- 
ties pulti į paniką. 

Dar kartą atsirėmiau į lifto sieną, susibrukau rankas į kišenes 
ir perskaičiavau smulkias monetas. Trys tūkstančiai septyni šim- 
tai penkiasdešimt jenų. Vieni niekai. Tik žybt - ir atlikta. 

Trys tūkstančiai septyni šimtai penkiasdešimt jenų? 

Kažkas negerai. 

Atrodo, skaičiuodamas būsiu suklydęs. 

Man suprakaitavo delnai. Per pastaruosius trejus metus nuo- 
lat užsiimu šitokiais skaičiavimais ir dar nė karto nieko nepri- 
painiojau. Blogas ženklas. 

Užsimerkiau ir pasistengiau visiškai nuskaidrinti ir dešinįjį, 
ir kairįjį smegenų pusrutulius - panašiai kaip skudurėliu nuva- 
lome aprasojusius akinius. Tada ištraukiau abi rankas iš kišenių 
ir išskėčiau pirštus, kad nudžiūtų prakaitas. Visai kaip Henris 
Fonda Burtininke, sutelkdamas dėmesį prieš susišaudymą. 

Kai tik delnai ir pirštai visiškai nudžiūvo, abi rankos vėl nėrė 
į kišenes ir kibo skaičiuoti. Jei trečiąkart gautas atsakymas su- 
taps arba su pirmuoju, arba su antruoju, pasijusiu bent kiek 
geriau. Juk suklysti pasitaiko kiekvienam. Šiomis, švelniai ta- 
riant, neįprastomis aplinkybėmis aš galbūt šiek tiek jaudinausi, 

o gal kiek ir per daug pasitikėjau savimi. O kaip tik tai visų 
pirma ir buvo klaida. Ką gi, pakaks galų gale suskaičiuoti mo- 
netas tiksliai - ir viskas stos į savo vietas. 

Tačiau ištaisyti padėties taip ir nespėjau - lifto durys staiga 
atsilapojo. Jokio perspėjimo. Nė garselio. Tiesiog durys ėmė ir 
paprasčiausiai nuslydo į šalis. Tuo tarpu aš buvau taip sutelkęs 
dėmesį į išganingąjį skaičiavimą, kad to net nepastebėjau. Ar, 
tiksliau sakant, akys užfiksavo, jog durys atsivėrė, tik sąmonė 
deramai neįvertino šio įvykio reikšmės. O tai šį tą neabejotinai 
reiškė. Pirma: durys atsivėrė, vadinasi, dvi skirtingos erdvės, dar 
ką tik atskirtos tomis pačiomis durimis, dabar susijungė. O ant- 
ra: liftas galų gale atvyko į paskyrimo vietą. 

Apsidairiau: kažin, kas manęs laukia už durų? Išvydau tolyn 
nusidriekiantį koridorių, o koridoriuje stovėjo moteris. Tiks- 
liau, mergina, vilkinti rausvu kostiumėliu, avinti rausvais aukš- 
takulniais bateliais. Lygus, blizgantis drabužio audeklas puikiai 
derėjo su lygiu, blizgančiu merginos veidu. Ji nudelbė mane ver- 
tinančiu žvilgsniu, o paskui kryptelėjo galvą. Tarsi bylodama: 
„Eikite čionai“. Planus perskaičiuoti monetas teko atidėti ge- 
resniems laikams; aš ištraukiau rankas iš kišenių ir išlipau iš 
lifto. Vos spėjau iškelti koją, lifto durys vėl užsivėrė, tarsi būtų 
tik ir laukusios, kol išsinešdinsiu. 

Atsidūręs koridoriuje, įdėmiai apsidairiau, bet taip ir nepaste- 
bėjau jokios detalės, iš kurios būčiau galėjęs spėti, kur esu. Na 
taip, akivaizdu: aš - kažkokio didžiulio pastato koridoriuje. Bet 
tiek pasakyti būtų sugebėjęs kiekvienas mokinukas. 

Čia tvyrojo prietema, nebuvo visiškai jokių į akis krintančių 
smulkmenų. Visai taip pat kaip ir lifte. Tačiau statybinės me- 
džiagos - pačios geriausios kokybės: niekur neįžvelgsi nė men- 
kiausių nusidėvėjimo požymių. Marmurinės grindys nusvidin- 
tos iki kone žilpinančio blizgesio. Šviesios gelzganos sienos 
atrodo tarsi paskrudintos bandelės, kurias su sviestu valgau pus- 
ryčiams. Abipus koridoriaus rikiavosi aukštos medinės durys, 
prie kiekvienų pritvirtinta metalinė plokštelė su kambario nu- 
meriu, tik štai numeriai išdėstyti be jokios tvarkos. Po 936 ėjo 

1213, po šio - 26. Tai bent kebeknė. Juk įstaigos kabinetų ši- 
taip niekas nenumeruoja. 

Mergina su manim nesišnekėjo. „Prašom čionai“, - štai ir 
viskas, ką ji man pasakė, ir tai - tik lūpomis suformuodama 
žodžius, o ne kalbėdama iš tikrųjų, nes jai taip ir neištrūko nė 
garselio. Prieš imdamasis savo darbo, du mėnesius mokiausi 
skaityti iš lūpų, tad dabar be didesnio vargo supratau, ką man 
sako mergina. Bet negalėjau atsikratyti įtarimo, kad kažkas bus 
nutikę mano klausai. Po tos mirtinos tylos lifte, beveik begarsio 
kosulio, slopaus švilpavimo norom nenorom ėmiau manyti, kad, 
ko gero, būsiu pradėjęs kursti. 

Tad ryžausi kostelėti dar kartą. Nuskambėjo visai normaliai. 
Vadinasi, savo ausimis dar galiu pasikliauti. Veikiausiai kažkas 
bus nutikę merginos kalbos padargams. 

Ėjau jai iš paskos. Jos smailių aukštų kulniukų kaukšėjimas 
aidėjo tuščiame koridoriuje lyg kirtiklio smūgiai akmenų skal- 
dykloje. Kojinėmis aptemptos putlios blauzdos aiškiai atsispin- 
dėjo tviskančio marmuro grindyse. 

Mergina buvo gerokai aptukusi. Jauna, graži ir visa kita, bet - 
rubuilė. Kai pagalvoji, nei šis, nei tas: jauna graži moteris - ir še 
tau, storulė. Žingsniuodamas paskui ją, įdėmiai nužiūrinėjau 
jos kūną. 

Atsidūręs greta jaunos ir gražios storulės, neišvengiamai su- 
trinku. Ne pats nežinau kodėl. Galbūt dėl to, kad į galvą neju- 
čia 1ma lįsti mintys apie jos mitybos įpročius. Vos išvydus įspū- 
dingų kūno formų moterį, mane apninka regėjimai, kaip ji, 
tarkime, duonos gabalėliu iššluosto paskutinius lekštėje užsili- 
kusius sviestinio padažo lašelius arba tarsi išbadėjusi godžiai 
praryja paskutinį rėžiukų salotų lapelį. O vos tik šitaip atsitin- 
ka, mano smegenis tarytum metalą ėdanti rūgštis pagraužia jos 
valgančios vaizdiniai, ir aš prarandu savitvardą. 

Tiesa, bet kokia eilinė stora moteris nesukelia man jokių prob- 
lemų. Apkūnios moterys - tarsi debesys danguje. Plaukioja sau, 
ir kas man, tegul plaukioja. Tačiau jei moteris jauna, graži - ir 
dar apkūni, tuomet jau visai kas kita. Tada man jau tenka ap- 

sispręsti dėl požiūrio į ją. Baigtis gali netgi tuo, kad atsidursiu 
su ja vienoje lovoje. Štai čia ir prasideda visa kebeknė. 

Tuo aš visai nenoriu pasakyti, kad apkūnios moterys sukelia 
man kokius nors nemalonius jausmus. Sutrikimas ir pasibjaurė- 
jimas - du visiškai skirtingi dalykai. Man jau ne kartą teko mie- 
goti su putliomis moterimis, ir paprastai likdavau visai paten- 
kintas. Jei tik suglumimas stumteli tave reikiama kryptimi, 
rezultatas gali išeiti netgi geresnis, nei tikėjaisi. Bet, savaime 
suprantama, kartais viskas nušleivoja ir beviltiškai kreivomis 
vėžėmis. Šiaip ar taip, seksas - itin subtilus dalykas, čia anaip- 
tol ne tas pat, kas sekmadienį nueiti į artimiausią parduotuvę 
nusipirkti kokio termoso. Netgi tarp jaunų ir gražių storuliukių 
viena toli gražu nelygi kitai. Vienos apvalumai gali būti tokie, 
kad viskas pakryps reikiama vaga ir susiklostys kuo puikiau- 
siai, O su kita, išplatėjusia kitose kūno vietose, gali likti visiškai 
apdujęs, suglumęs ir niekam tikęs. 

Šiuo požiūriu bandymas permiegoti su apkūnia moterimi gali 
virsti tikru iššūkiu. Žmogaus storumo variantų tikriausiai esa- 
ma ne mažiau nei būdų žmogui numirti. 

+ * + 

Maždaug šitokios mintys sukosi mano galvoje, kol ėjau kori- 
doriumi paskui tą gražią putlią merginą. 

Ji vilkėjo prašmatnų rausvą kostiumėlį, iš po jo apykaklės 
plaikstėsi baltas šalikėlis. Ausyse kabojo didžiuliai keturkam- 
piai auksiniai auskarai, blykčiojantys sulig kiekvienu žingsniu. 
Nors ir būdama apkūni, mergina ėjo gana grakščiai. Ką gali 
žinoti, gal, stengdamasi atrodyti išvaizdesnė, ji įsispraudė į kokį 
korsetą ar dar galaižin ką, bet tai nieko nekeitė: eidama ji iš 
tiesų gundančiai siūbavo klubais. Tiesą sakant, pajutau, kad ji 
ima mane jaudinti. Taip, mano skonio rubuilė. 

Nepamanykite, kad teisinuosi, bet turiu pasakyti aiškiai: ne- 
su labai greitas bėgti paskui sutiktą sijoną. Netgi, sakyčiau, esu 
iš tų, kurie išvis sunkiai pasiduoda moteriškiems kerams. Taigi, 
Jei jau pajuntu, kad mane kažkas traukia, neskubu pulti strimgal!- 
viais - pirmiausia turiu kaip reikiant patikrinti pojūčių šaltinį. 

Paspartinęs žingsnį prisigretinau prie jos ir atsiprašiau, kad 
aštuoniomis ar devyniomis minutėmis pavėlavau į susitikimą. 

— Nesitikėjau, kad tikrinimai prie durų užtruks taip ilgai, — 
pasiaiškinau. - O dar ir liftas judėjo neapsakomai lėtai. Prie 
pastato aš atvykau visom dešimčia minučių anksčiau. 

Ji gyvai linktelėjo, suprask: viską žinau, nieko tokio. Nuo jos 
iškirptės dvelktelėjo kvepalais. Aromatas toks, tarsi vidurvasa- 
rio rytą stovėtum arbūzų lysvėje. Jis sukėlė man kažkokį keistą 
pojūtį. Mane apniko nostalgija persmelktas sentimentų krati- 
nys, tarsi kažkokie du tarpusavyje visiškai nesusiję prisimini- 
mai būtų netikėtai susijungę neregimu siūlu. Retkarčiais mane 
apninka tokie nepaaiškinami pojūčiai. Ir dažniausiai juos suke- 
lia tam tikri kvapai. 

— Ilgas koridorius, ar ne? - pamėginau pralaužti tylos ledus. 
Mergina dirstelėjo į mane, bet nesustodama ėjo toliau. Iš pažiū- 
ros jai galėjo būti dvidešimt, gal dvidešimt vieni. Ryškūs bruo- 
žai, aukšta kakta, skaisti veido oda. 

Galų gale ji ištarė vieną žodį: 

— Prustas. 

Tiksliau sakant, šio žodžio ji neištarė balsu, tiesiog jos lūpos 
sujudėjo taip, tarsi ji sakytų „Prustas“. Iš tikrųjų iki šiol taip ir 
negirdėjau jos balso. Tarsi ji kalbėtų su manimi iš už storos stik- 
lo sienos. 

Prustas? 

— Marselis Prustas? - pasitikslinau. 

Ji pažvelgė į mane. Ir pakartojo: „Prustas“. Numojau ranka į 
bet kokias pastangas susišnekėti ir, vėl atsilikęs per žingsnį, ėmiau 
karštligiškai svarstyti, kokius dar žodžius tariant lūpos judėtų pa- 
našiai. Grūstis?.. Kupstas?.. Triūsas?.. Vieną po kito murmėjau 
sau po nosimi įvairiausius beprasmius skiemenis, bet nė vienas 
netiko. Liko susitaikyti su mintimi, kad ji iš tikrųjų pasakė „Prus- 
tas“. Tačiau kokiomis asociacijomis galima susieti šitą ilgą kori- 
dorių su Marseliu Prustu - šito mano protas neaprėpė. 

Galbūt jos sąmonėje Marselis Prustas - savotiška koridoriaus 
ilgumo metafora? Bet jeigu iš tikrųjų taip, tokią išraiškos formą 


20 negailestinga stebuklų šalis 


drįsčiau pavadinti šiek tiek lengvabūdiška, jei nepasakyčiau - ne- 
apgalvota. Jei ji turėjo omeny, kad Marselio Prusto kūriniai tokie 
pat ilgi kaip ir šitas koridorius - ką gi, su tuo dar galima sutikti. 
Bet atvirkščias palyginimas skambėtų, švelniai tariant, keistokai. 

Koridorius, ilgas kaip Marselis Prustas? 

Kad ir kaip būtų, aš toliau pėdinau paskui ją tuo begaliniu 
koridoriumi. Iš tiesų, jis pasiutusiai ilgas. Bent keli posūkiai, 
kelis kartus užlipome ir nulipome trumpais laiptelių maršais; 
reikia manyti, jau sukorėme tokį atstumą, kuris prilygtų gerų. 
penkių ar šešių paprastų pastatų pločiui. Sukome ir sukome ra- 
tus, tarsi pakliuvę į Ešerio graviūrą. Tačiau kad ir kiek ėjome, 
aplinka nėmaž nesikeitė. Tokios pat marmuro grindys, paskru- 
dusios bandelės spalvos sienos ir medinės durys su be tvarkos 
išmėtytais numeriais. Nerūdijančio plieno durų rankenos. Nie- 
kur nematyti nė vieno lango. Ir visame šitame fone - ritmingas 
jos kulniukų staccato, kuriam antrino duslesnis, guminis mano 
sportinių batų gurgždėjimas. 

Staiga ji sustojo lyg įbesta. Mane jau buvo taip apkvaitinęs 
tolygus mano paties žingsnių aidas, kad nespėjęs sureaguoti įsi- 
rėžiau jai į nugarą. Ši buvo minkšta, bet stangri, tarsi lietaus 
pritvinkęs debesis. Jos iškirptė dar stipriau dvelktelėjo tais ar- 
būziniais kvepalais. Nuo smūgio mergina susverdėjo, ir aš vos 
suskubau pastverti ją už pečių, kad nepargriūtų. 

— Atleiskite, - pratariau. - Buvau nugrimzdęs mintyse. 

Putlioji mergina išraudo. Tvirtinti negaliu, bet man pasirodė, 
kad susidūrimas jai - buvęs nebuvęs. 

— Tozum'sta, - pasakė ji, vos vos šyptelėjusi. 

Paskui gūžtelėjo pečiais ir pridūrė: 

- Sela. 

Savaime aišku, iš tikrųjų ji to nepasakė, bet - ar dar reikia 
kartoti? - jos lūpos sudėliojo kaip tik tokius žodžius. 

— Tozum'sta? - pakartojau aš pats sau. - Sela? 

— Sela, - patvirtino ji. 

Bene ji kalba turkiškai? Visa nelaimė, kad aš kaip gyvas nesu 
girdėjęs nė žodžio turkiškai. Aš jau susipainiojau taip, kad 

nutariau užmiršti bet kokias pastangas su ja susišnekėti. Tiesą 
sakant, skaitymas iš lūpų - gana keblus dalykas; vos du mėne- 
sius pasimokęs suaugusiesiems skirtuose kursuose, vargu bau 
gali tikėtis kaip reikiant jį įvaldysiąs. 

Iš švarkelio kišenės mergina išsitraukė rombo formos elektro- 
ninę kortelę ir horizontaliai įkišo ją į angą kambario Nr. 728 
duryse. Užraktas tik spragtelėjo ir atsirakino. Švarus darbelis. 

Mergina atidarė duris, tada atsigręžė ir pamojo man: 

- Saum'te, sela. 

Savaime suprantama, aš nedelsdamas kaip tik tai ir padariau. 

Auksiniai žvėrys 


Artėjant rudeniui, jų kūnai apželia auksine ilgaplauke vilna. 
Auksinė - pačia tikriausia šio žodžio prasme, be jokios kitokio 
atspalvio užuominos. Jų auksas - vienintelis šiame pasaulyje, 
kuris, vos pasirodęs, ir yra tikrasis auksas. Visoje šioje erdvėje 
tarp dangaus ir žemės tik jie žaižaruoja auksu, pačiu gryniausiu 
jo pavidalu. 

Kai atkeliavau į Miestą - buvo pavasaris - žvėrių kūnus den- 
gė trumpavilnis įvairiausių atspalvių kailis. Jų buvo visokių: 
juodų ir gelsvai pilkšvų kaip smėlis, baltų, rausvai rudų. Kai 
kurie - kerši, išmarginti šviesiomis ir šešėliuotomis dėmėmis. 
Nuo pačių tamsiausių iki pačių šviesiausių atspalvių marguo- 
jantys žvėrys klajojo po ką tik sužaliavusias lankas tarsi pūkš- 
tomi lengvo vėjelio. Alsavimas jų tykus lyg ryto migla; tokie 
romūs, kad atrodo kone susimąstę, jie be garselio skabė jauną 
žolę. Paskui, nuvargę besiganydami, pariesdavo po savimi ko- 
jas ir priguldavo trumpam pailsėti. 

Praslinko pavasaris, baigėsi ir vasara, ir dabar, kai saulės švie- 
sa vis dar tokia pat skaidri, tačiau nebešildo, o upokšnių vande- 
nis pašiaušia artėjančio rudens alsavimas, žvėrių kailis pradeda 
regimai keistis. Išdygsta pirmieji auksinės vilnos plaukeliai, iš 

pradžių jie želia tik retais lopinėliais tarsi netikėtai rudenėjan- 
čiame sode sužydę žolynų kupstai. Bet paskui auksiniai lopai 
vis labiau plečiasi, blizgantys siūleliai praauga trumpesnį vasa- 
rinį kailį, ir galiausiai žvėris visas pasidengia tviskančiu apsiaus- 
tu. Nuo šio kaitos proceso pradžios iki pabaigos prabėga ne 
daugiau kaip savaitė. Žvėrys pradeda keisti kailį beveik vienu 
metu - beveik visi drauge ir užbaigia. Per savaitę kiekvienas jų 
pavirsta žaižaruojančiu auksiniu žvėrimi. Ir pagaliau vieną rytą 
patekėjusi ryto saulė nužeria žemę nelytėtu auksu - šitaip savo 
teises paskelbia pasaulin įžengęs ruduo. 

Vien tiktai ilgas, pačiame žvėries kaktos viduryje styrantis ra- 
gas lieka baltutėlis nuo pagrindo iki pat liauno galiuko. Jis la- 
biau primena ne ragą, o skilusio kaulo nuolaužą, kuri, praplė- 
šusi odą, taip ir liko stirksoti kaktoje. Taigi, išskyrus tą baltą 
ragą ir mėlynas akis, žvėrys rudenį nuo galvos iki kojų pasiden- 
gia auksu. Jie purto galvas, ragu tarsi mėgindami pradurti dan- 
gų - atrodo, lyg bandytų apsiprasti su naujais kailiniais. Jie bren- 
da į upokšnius ir tiesia kaklus, siekdami pasiskabyti gausiai 
raudonuojančių rudeninių uogų. 

Kai Miestą ima supti pavakario sutemos, kopiu į Sargybos 
bokštą prie Vakarinės sienos pasižiūrėti, kaip Vartų Sargas, pūs- 
damas ragą, sušaukia žvėris. Ragas sugaudžia ilga gaida, paskui 
dar trys trumpi pūstelėjimai - toks yra iš anksto nustatytas šau- 
kinys. Kai tik išgirstu rago balsą, užmerkiu akis, kad visą mano 
kūną persmelktų švelnus gaudesys. Šio garso neįmanoma lygin- 
ti su jokiu kitu. Gaudesys pasklinda po visą Miestą, išsilieda- 
mas vis plačiau ir plačiau, tarsi blyški perregima žuvis jis vingu- 
riuoja temstančiomis gatvėmis, ritasi arkadų grindiniu, šuoru 
praskrieja namų sienomis, nuslysta mūrinėmis tvorelėmis, ribo- 
jančiomis upės krantines. Tas šauksmas apsemia viską. Jis pra- 
sismelkia į ore sūkuriuojančias laiko nuosėdas, pasiekia pačius 
atokiausius Miesto užkaborius. 

+ + + 

Kai sugaudžia ragas, visi žvėrys tuoj pat pakelia galvas, tarsi 
paklusdami kažkokiam pirmykščiam instinktui. Visa banda, 

tūkstantis ar dar daugiau žvėrių, staiga sustoja ta pačia poza, 
visi atsigręžia ten link, iš kur atsklido garsas. Vieni pagarbiai 
liaujasi kramsnoję palėpščio lapus, kiti, kanopomis bilsnoję į 
grindinio akmenis, tuoj pat sustoja, dar kiti, snūduriavę pasku- 
tiniuose vakarop krypstančios saulės spinduliuose, iš karto pa- 
bunda - ir visi pakelia galvas aukštyn. 

Tą vieną akimirką visa kas sustingsta, tik vakaro vėjas tykiai 
šiurena auksinę žvėrių vilną. Kažin, kas tą valandėlę dedasi jų 
galvose? Į ką visi jie taip sutartinai žiūri? Jų galvos pakreiptos 
idealiai vienodu kampu, žvilgsniai įsmeigti į tuščią erdvę, patys 
žvėrys tarsi suakmenėję - nė menkiausio krustelėjimo. Netgi ausys 
įtemptos, nėmaž netrūkčioja - klausosi rago gaudesio, kol pasku- 
tiniai aidai visiškai ištirpsta prietemoje. Ir staiga vėl, tarsi kažko- 
kio instinkto pastūmėti, žvėrys visi drauge patraukia ta pačia kryp- 
timi. Kerai išsisklaido, gatvių grindiniu sukaukši gausybė kanopų. 
O aš įsivaizduoju iš požemių srautais trykštančią jūros putą - ji 
užlieja gatves, laižo namų sienas, apsemia netgi Sargybos bokštą. 

Tačiau vos atmerkiu akis, putojanti banga čia pat išnyksta. 
Lieka tik tūkstančių kanopų dundėjimas, o Miestas tebėra toks, 
koks buvęs. Žvėrys srūva grįstomis gatvėmis, iš skersgatvių ir 
alėjų sutekėdami į vieną srautą tarsi upokšniai į upę. Nė vienas 
jų neišsiveržia į priekį, nė vienas neatitrūksta nuo bandos. Pa- 
narinę akis, virpčiodami, jie tylomis traukia jiems puikiai žino- 
mu maršrutu. Visus žvėris sieja kažkoks nenusakomas vidinis 
ryšys, kažkoks neišdildomas, visiems bendras prisiminimas, ku- 
rio net atšvaito nebeišvysi jų akyse. 

Jie atšuoliuoja iš šiaurės, Senuoju tiltu nudunda į pietinį krantą 
ir Čia susitinka savo viengenčius, skubančius ta pačia kryptimi 
iš rytų, paskui visi drauge patraukia palei kanalus, kerta Pramo- 
ninį rajoną, pasuka į vakarus, susigrūda į koridorių po liejykla 
ir galiausiai išneria Vakarinės kalvos papėdėje. Ten jie susiburia 
greta pulkelio pasenusių žvėrių ir jauniklių - tų, kurie, neįsteng- 
dami toli nuklysti nuo Vartų, nekantraudami laukia pasirodant 
visos bandos. Čia žvėrys pasuka kita kryptimi: patraukia į šiaurę, 
pereina Vakarinį tiltą ir galiausiai pasiekia Vartus. 

Vartų Sargas sulaukia, kol pirmieji žvėrys atsidurs visai prie 
pat Vartų, ir tik tada juos atkelia. Vartų sąvaros, sutvirtintos 
storomis geležinėmis juostomis, iš pažiūros nepaprastai masy- 
vios ir sunkios. Gal penkiolikos pėdų aukščio, karūnuotos smai- 
gų vainiku. Tačiau Vartų Sargas be jokių pastangų trūkteli deši- 
nę sąvarą į save ir atveria Vartus, tada išgena žvėris pro juos. 
Kairės sąvaros jis niekada neatkelia. Kai paskutinis gyvūnas at- 
siduria už Sienos, Vartų Sargas nedelsdamas vėl užkelia dešinę 
sąvarą ir užstumia sklendę. 

Kiek žinau, Vakariniai vartai - vieninteliai, pro kuriuos gali- 
ma patekti į Miestą arba išeiti iš jo. Visą Miestą juosia milžiniš- 
ka, beveik trisdešimties pėdų aukščio, Siena; ją įveikti gali tik 
paukščiai. 

Išaušus rytui, Vartų Sargas vel atkelia Vartus, vėl papučia ra- 
gą ir suleidžia žvėris vidun. Kai visi iki paskutinio grįžta į Mies- 
tą, jis užkelia sąvarą ir užstumia sklendę. 

— Iš tikrųjų ta sklendė nė nereikalinga, - aiškina Vartų Sargas 
man. - Be manęs, nėra kito tokio stipraus žmogaus, kuriam pa- 
kaktų jėgų atkelti šitokius sunkius vartus. Net jeigu susirinktų 
visas būrys. Tačiau taisyklės yra taisyklės. 

Vartų Sargas iki pat antakių užsitraukia vilnonį gobtuvą, ir 
daugiau iš jo nebeišgirstu nė žodžio. Vartų Sargas - tikras milži- 
nas, storaodis, raumeningas; kito tokio galiūno aš kaip gyvas 
nesu regėjęs. Raumenų kalnai pūpso taip, kad net keista, jog 
per siūles ties krūtine neišyra marškiniai. Retsykiais jis užsimer- 
kia ir nugrimzta į gilią tylą. Nežinau, ar tokiomis akimirkomis 
jį užvaldo melancholija, ar tylos periodą įjungia kažkoks vidi- 
nis mechanizmas. Tačiau kai jis susisupa į tokią tylą, gali jam 
sakyti nesakęs - jis nė neišgirs, kol neatsipeikės. Paskui jis lėtai 
atsimerkia ir tuščiu žvilgsniu nudelbia mane, o ant kelių gulin- 
čių rankų pirštai vos vos krusčioja, tarsi jis mėgintų įspėti, ką aš 
čia veikiu stypsodamas priešais jį. 

— Kodėl vakare tu sušauki žvėris ir išgeni už sienos, jeigu iš 
ryto vėl pargeni atgal? - klausiu Vartų Sargo, kai jis pagaliau 
atsitokėja. 

Vartų Sargas debso į mane, jo veide nešmėkšteli nė menkiau- 
sias jausmų šešėlis. 

— Taip mes darome visada, - atsako jis, — ir šitaip reikia. Taip 
pat kaip saulei tekėti rytuose ir leistis vakaruose. 

+ * + 

Vartų Sargas kiekvieną dieną atidaro ir uždaro Vartus, o be- 
veik visą likusį laiką galanda įrankius. Sarginėje apstu įvairiau- 
sių įnagių: kirvukų, skliutų, peilių — o Sargas kone kiekvieną 
laisvą minutę brūžina juos galąstuvu. Jo išgaląsti ašmenys su- 
žimba kažkokiu neįtikėtinu balzgano ledo blizgesiu, tarsi meta- 
las švytėtų iš vidaus. 

Kai apžiūrinėju tvarkingai išrikiuotus įrankius, Vartų Sargas 
patenkintas šypsosi, įdėmiai sekdamas žvilgsniu mano žvilgsnį. 

— Tik atsargiai, įsipjauti gali vos palietęs, - perspėja Vartų 
Sargas, mėsingu pirštu bakstelėdamas į savo rinkinį. - Tai anaip- 
tol ne žaisliukai. Visus juos pasidariau pats, kiekvieną nukaliau 
savomis rankomis. Anksčiau aš buvau kalvis, ir visa, ką ma- 
tai, - mano triūso vaisius. Patogūs rankai, puikiai subalansuoti 
įrankiai. Ne taip paprasta priderinti ašmenims rankeną. Štai, 
pamėgink vieną paimti. Tik pasisaugok neprikišti nagų prie ge- 
ležtės. 

Paėmiau mažiausią gulintį ant stalo kirvuką ir pabandžiau 
užsimoti. Ir iš tikrųjų - pakanka vos krustelėti riešą, netgi vos 
pagalvoti apie judesį, ir išgaląstas metalas paklūsta tarsi išdre- 
suotas medžioklinis šuo. Vartų Sargas tikrai turi kuo didžiuotis. 

— Kirvakotį irgi dariau aš pats. Išdrožiau iš dešimties metų 
uosio. Kiti renkasi ir kitokią medieną, tačiau man dešimties me- 
tų uosis — užvis geriausia. Ne jaunesnis ir ne senesnis. Dešimties 
metų - aukščiausia klasė. Nepaprastai lankstus, tvirtas, neper- 
džiūvęs. Rytiniame miške auga iš tiesų puikūs uosiai. 

— O kam tau reikia šitiek peilių? 

— Daug kam jie praverčia, - sako Vartų Sargas. - Dažniausiai 
naudoju juos žiemą. Palauk žiemos, tada tau parodysiu. Žie- 


mos čia labai ilgos ir gilios. 
+ + + 


pasaulio galas 27 


Už Vartų esama žvėrims skirto ploto. Aptverta teritorija, ku- 
rioje jie praleidžia naktį; aptvarą kerta upokšnis, iš kurio jie 
geria. Už Žvėrių aptvaro kiek akys aprėpia veši Obelynas; ne- 
aprėpiama obelų jūra driekiasi iki pat horizonto. 

— Be tavęs, niekas daugiau nebesižvalgo į žvėris, - sako man 
Vartų Sargas. - Bet tu juk dar visai neseniai atvykai čionai. Įp- 
rasi čia gyventi — ir viskas stos į vietas. Žvėrys tavęs nebedo- 
mins. Visiems taip atsitinka. Niekas nebeateina į juos pasižiūrė- 
ti - niekad, išskyrus vieną savaitę pavasarėjant. 

Pirmąją auštančio pavasario savaitę, pasakoja man Vartų Sar- 
gas, žmonės ateina ir lipa į Sargybos bokštą stebėti žvėrių ko- 
vos. Mat tuo metu patinams pabunda senovinis instinktas ko- 
voti — tai atsitinka iškart po to, kai nusišeria jų žieminis kailis, 
savaite anksčiau, nei patelės atsiveda jauniklius. Patinai tuomet 
tampa nepaprastai nuožmūs, kovoja iš paskutiniųjų, neretai sun- 
kiai vieni kitus sužeidžia - matydamas tai, niekaip neįspėtum, 
kokie romūs paprastai būna tie žvėrys. 

L + + 

Tuo tarpu rudens vakarą žvėrys be garso sugula, glausdamie- 
si vieni prie kitų, ilgaplaukė auksinė jų vilna žaižaruoja saulėly- 
džio gaisuose. Nejudėdami tarsi statulos jie laukia pakėlę gal- 
vas, kol paskutiniai saulės atšvaitai nugrims tolumoje už obelų. 
Tik tada, kai visiškai užgęsta vakarė žara ir juos apsiaučia nak- 
ties sutemos, žvėrys nuleidžia galvas, ištiesia ant žemės baltutė- 
lius ragus ir sumerkia akis. 

Šitaip Mieste baigiasi diena. 

Apranga nuo lietaus, INKiščiai, skalbimas 


Atsidūriau erdviame, gana tuščiame kambaryje. Baltos sienos, 
baltos lubos, grindys užtiestos baltintos kavos spalvos kilimu - 
iš tiesų skoningai suderintos spalvos. Taip, netgi balta spalva 
gali būti skoninga, bet gali būti ir visai nevykusi, pasitaiko net 
tokių baltos atspalvių, kurių net baltais dorai nepavadinsi. 

Pro matinio stiklo langus ničnieko nesimatė, tačiau besiskver- 
bianti šviesa galėjo būti tik saulės spinduliai. Tai reiškė, jog mes 
esame tikrai virš žemės paviršiaus. Vadinasi, liftas vis dėlto 1š 
tikrųjų kėlė mane aukštyn. Vos tai supratus, man akmuo nusiri- 
to nuo krūtinės: kol kas bent spėdamas kryptį nesuklydau. 

Mergina mostelėjo man sėstis ant oda aptrauktos sofos, sto- 
vinčios kambario viduryje. Aš atsisėdau ir užsikėliau koją ant 
kojos, tuo tarpu ji pasišalino pro kitas duris. 

Baldų kambaryje buvo visai nedaug. Priešais sofą stovėjo že- 
mas kavos staliukas, ant jo - keraminė peleninė, žiebtuvėlis ir 
cigarečių pakelis. Sprigtelėjau šį - tuščias. Sienos - irgi tuštutė- 
lės: nei kokio paveikslo, nei kalendoriaus, nei fotografijos. Nič- 
nieko. 

Greta lango stovėjo gremėzdiškas rašomasis stalas. Pakilau 
nuo sofos ir patraukiau prie lango, pakeliui užmesdamas akį į 

stalą. Stalviršis — iš storos tvirtos plokštės, abiejose pusėse - 
daugybė stalčių. Ant stalo stovėjo lempa, gulėjo trys papras- 
čiausi šratinukai ir darbo kalendorius, greta jo mėtėsi visa sauja 
palaidų sąvaržėlių. Kalendorius buvo atverstas - ties šios die- 
nos data. 

Viename kambario kampe spietėsi trejetas labai jau įprastų 
plieninių spintelių, kurios čia visai nederėjo su aplinka - tiesiog 
rėžė akį. Paprasčiausi standartiniai gaminiai. Jei būtų mano va- 
lia, pasirūpinčiau įsitaisyti ką nors elegantiškesnio - na, kad ir 
pagal specialų užsakymą pagamintą drabužių spintą. Bet mano 
nuomonės niekas neklausė. Be to, aš čia tik tam, kad atlikčiau 
užduotį, tad pilkšvos plieninės spintelės ar blyškaus persiko spal- 
vos automatinis patefonas - visiškai ne mano reikalas. 

Kairėje pusėje išvydau sieninę spintą stumdomomis durimis. 
Tai ir buvo paskutinis daiktas kambaryje, kurį galėtum pava- 
dinti baldu. Daugiau nieko: nei knygų lentynų, nei laikrodžio, 
nei telefono, nei drožtuko, nei aplankų su dokumentais, nei van- 
dens ąsočio. Tai bent darbo kabinetas, po šimts... Aš vėl kleste- 
lėjau ant sofos, sukryžiavau kojas ir nusižiovavau. 

Po kokių dešimties minučių sugrįžo mergina. Beveik nė ne- 
dirstelėjusi mano pusėn, ji atidarė vieną spintelę ir ištraukė visą 
glėbį kažkokios blizgančios juodos medžiagos, ją čia pat atvil- 
ko ir sukrovė ant kavos staliuko. 

Paaiškėjo, kad tai aprangos nuo lietaus komplektas - gumuo- 
tas neperšlampamas apsiaustas ir pora aulinių batų. Ir gražiau- 
sia - apsauginiai akiniai, kokius naudodavo Pirmojo pasaulinio 
karo lakūnai. Aš nėmaž nenutuokiau, kuriems galams man gali 
prireikti visos šitos amunicijos. 

Mergina kažką pasakė, bet jos lūpos judėjo pernelyg greitai, 
kad ką nors suprasčiau. 

— Eee... atsiprašau... Aš dar ne itin įgudęs skaityti iš lūpų, - 
pratariau. 

Dabar jau jos lūpos judėjo lėtai - ji kruopščiai tarė kiekvieną 
žodį: 

— Prašom apsivilkti visa tai ant drabužių. 

Tiesą sakant, pasiūlymas manęs visiškai neviliojo, bet jeigu 
imčiausi skųstis, tik dar labiau įklimpčiau į kebeknę, tad užsi- 
čiaupiau ir paklusau. Nusiaviau sportinius batelius, įsistojau į 
žvejo batus, užsimečiau ir neperšlampamą apsiaustą. Šis svėrė 
gerą toną, o batai buvo dviem numeriais per dideli, bet argi 
turėjau iš ko rinktis? Mergina prišoko prie manęs, užsagstė ap- 
siaustą, užmaukšlino man ant galvos gobtuvą. Siekdama gobtu- 
vo, kakta brūkštelėjo man per nosies galiuką. 

— Nuostabus aromatas, - pagyriau jos kvepalus. 

— Ačiū, - sujudėjo jos lūpos; ji suveržė gobtuvą taip, kad šis 
pasiekė mano panosę. Tada ji dar užrioglino ir akinius. Na štai: 
aš visas supakuotas į neperšlampamą aprangą, nors eiti ir netu- 
riu kur - bent jau pats taip maniau. 

Bet tada mergina atstūmė sieninės spintos duris, stvėrė mane 
už rankos ir įsitempė vidun. Ji uždegė šviesą ir nedelsdama pas- 
kui save vėl užstūmė duris. Atsidūriau pačioje paprasčiausioje 
drabužių spintoje - paprasčiausioje drabužių spintoje, kurioje 
kaip tik drabužių ir nebuvo. Vien tik pakabos ir oro gaivikliai 
nuo kandžių. Galimas dalykas, tai ir išvis ne drabužių spinta. 
Kitaip kuriems galams grūsti mane čionai, nuo galvos iki kojų 
suvystytą kaip mumiją? 

Mergina pasuko kažkokią metalinę detalę kampe, ir sienos 
dalis ėmė kilti aukštyn, panašiai kaip automobilio bagažinė. At- 
sivėrusioje angoje juodavo aklina tamsa, bet pajutau iš ten siūb- 
telint žvarbaus, drėgno oro srautą. Gilumoje girdėjosi ir prislo- 
pintas vandens grumėjimas. 

— Ten teka upė, - lyg ir pasakė mergina. Dabar jau atrodė, kad 
jos balsą paprasčiausiai užgožia vandens šniokštimas. Ūmai susiz- 
gribau, kad be didesnio vargo suprantu, ką ji sako. Labai keista. 

- Eikite prieš srovę, kol prieisite didelį krioklį. Reikės pralįsti 
po juo. Už krioklio - senelio laboratorija. Kai tik nusigausite 
ten, jums viskas paaiškės. 

— Kai nusigausiu ten? Jūsų senelis manęs laukia? 

— Visiškai teisingai, - patvirtino ji paduodama man didelį 
vandeniui atsparų žibintuvėlį, pakabintą ant virvelės. Ką gi, 

moklinėjimo po juodžiausią tamsą aš tikriausiai nepriskirčiau 
pramogų kategorijai, bet sutelkiau drąsą ir įkėliau vieną koją į 
žiojinčią skylę. Susilenkęs nėriau galva ir pečiais pirmyn, iš pa- 
skos vilkdamas ir kitą koją. Susipakavus į šitokią gremėzdišką 
aprangą landžioti pro siauras angas - užduotis ne iš lengvųjų. 
Atsigręžiau ir pro apsauginius akinius dar kartą pažvelgiau į 
apvalutę merginą, tebestovinčią spintoje. Dabar ji man pasiro- 
dė pasiutusiai žavi. 

— Būkite atsargus. Nevalia nutolti nuo upės, nepasukite į ko- 
kį nors šoninį taką, - perspėjo ji pasilenkusi, žvelgdama tiesiai į 
mane. 

— Tiesiai pirmyn iki krioklio? - surikau. 

— Tiesiai pirmyn iki krioklio, - patvirtino ji. 

Ryžausi eksperimentui: be garso, vien judindamas lūpas, iš- 
tariau „sela“. Ji plačiai nusišypsojo, atsakė „sela“ ir užtrenkė 
sienos plokštę. 

* * + 

Tą pat akimirką pasinėriau į akliną tamsą - visiškai juodą 
tamsą be menkiausio šviesos ruoželio. Nemačiau ničnieko. Neį- 
žiūrėjau net prie pat veido pakeltos savo rankos. Taip ir stovė- 
jau apkvaitęs, tarsi gavęs basliu per galvą, kaustomas suvoki- 
mo, kad esu visiškai bejėgis. Pasijutau tarsi nuo pietų likęs 
kąsnis, suvyniotas į juodą plastiką ir įgrūstas į šaldytuvą. Aki- 
mirką mano kūnas suglebo. 

Apgraibomis susiradau žibintuvėlio mygtuką, ir tvykstelėjęs 
ryškus šviesos spindulys džiaugsmingai smigo kažkur į tamsą. 
Nukreipiau jį į savo kojas, paskui ėmiau lėtai kreipti į šonus, 
apžiūrinėdamas aplinką. Paaiškėjo, kad stoviu ant trijų kvadra- 
tinių metrų betoninės platformos, kyšančios virš juodos bedug- 
nes. Nė kokios tvorelės, turėklo - ir tai nėra. Po šimts, nejaugi ji 
negalėjo perspėti apie tai iš anksto? - suirzau aš; džiaugtis tikrai 
nebuvo ko. 

Prie platformos glaudėsi aliuminio kopėčios - vienintelis ke- 
lias žemyn. Pasikabinau žibintuvėlį ant krūtinės, virvelę persi- 
metęs per petį, ir ėmiau palengva leistis, atsargiai statydamas 

kojas nuo vienos slidžios pakopos ant kitos. Kuo žemiau lei- 
dausi, tuo aiškiau, tuo garsiau po manimi šniokštė vanduo. Kas 
čia dedasi, po galais? Paprasčiausia drabužių spinta biurų pa- 
state atsiveria į prarają su dugne tekančia upe? Ir dar ne kur 
kitur, o vidury Tokijo! 

Kuo daugiau apie tai galvojau, tuo labiau vėlėsi mintys gal- 
voje. Pirmiausia - tas neįtikėtinas liftas, paskui - toji mergina, 
kuri kalbėjo neišleisdama nė garselio, o štai dabar - dar ir 
šitoks nerūpestingas pasilaipiojimas kopėčiomis? Galbūt rei- 
kėjo atsisakyti užsakymo ir ramiai traukti namolio? Bet - 
šaukštai popiet: štai, ropščiuosi žemyn, į bedugnę. Ir dėl ko? 
Dėl profesinės garbės? O gal mane paveikė apvalutė mergina 
rausvu kostiumeliu? Gerai jau, prisipažinsiu: ji tikrai apvynio- 
jo mane apie pirštą, ir dabar teks kapstytis per visą šią nesą- 
monę iki galo. 

Pasiekęs dvidešimtąją pakopą stabtelėjau atsipūsti, paskui 
įveikiau dar aštuoniolika ir pagaliau atsidūriau ant žemės. Ko- 
jomis palietęs tvirtą pagrindą, atsargiai slystelėjau žibintuvėlio 
spinduliu per lygų akmens paviršių, kol išvydau priekyje upę. 
Žibintuvėlio šviesos nutviekstas vanduo raibuliavo. Šniokštė 
greita srovė, tačiau nevaliojau įspėti upės gylio, netgi vandens 
spalvos. Mačiau tik tiek, kad upė teka iš kairės į dešinę. 

Nukreipęs šviesos spindulį tiesiog sau po kojomis, lėtai pa- 
traukiau krantu prieš srovę. Rodos, galėčiau galvą guldyti: pro- 
tarpiais tai šen, tai ten kažkas krustelėdavo netoliese, bet matyti 
nemačiau nieko. Vien tik vertikalios, tarsi nutašytos uolos abi- 
pus upės. Tikriausiai nuo šitos tamsos bus išklibę nervai. 

Šitaip kėblinau kokias penkias ar šešias minutes, ir staiga urvo 
lubos tarytum gerokai pažemėjo - ar bent jau taip atrodė, nes 
smarkiai pasikeitė aidas. Švystelėjau žibintuvėlio spindulį aukš- 
tyn, bet virš galvos nieko neišvydau. Visai netoli, kaip ir buvo 
perspėjusi mergina, į abi puses šakojosi šoniniai tuneliai. Pava- 
dinti juos tako atsišakojimais būtų per daug garbės - tai buvo 
paprasčiausi įtrūkiai uoloje, kuriais gurgėjo į upę sutekantys 
vandens siūleliai. Priėjau prie vieno tokių plyšių ir pašviečiau 

žibintuvėliu vidun. Juodutėlė skylė vėrėsi į koridorių, kuris la- 
bai greitai pastebimai išplatėjo. Tai bent jauki vietelė... 

Tvirtai suspaudęs žibintuvėlį dešinėje rankoje, nuskubėjau 
prieš upės srovę tarsi kokia į nerštavietę besiveržianti žuvis. Uola 
po kojomis buvo drėgna, tad žengti turėjau atsargiai. Jeigu da- 
bar paslysčiau ar sudaužyčiau žibintuvėlį, mano dainelė būtų 
sudainuota. 

Visą dėmesį sutelkiau į kojas. Bet sykį atsitiktinai pakėlęs akis 
pastebėjau artėjančią švieselę, nuo jos mane skyrė vos septyni 
ar aštuoni metrai. Akimoju išjungiau žibintuvėlį. Apsigraibęs 
neperšlampamo apsiausto gelmėse, išsitraukiau peilį ir atlenkiau 
geležtę - tamsa ir vandens šniokštimas puikiausiai slėpė visus 
mano veiksmus. 

Tą pat akimirką, kai išjungiau žibintuvėlį, gelzganas švy- 
turėlis priekyje sustojo ir virto nejudančiu tašku. Paskui vėl 
krustelėjo - lankstu: nubrėžė ore du švytinčius apskritimus. 
Tarsi kažkas bylotų: „Viskas gerai, nėra ko nerimauti“. Vis 
dėlto aš stovėjau budrus, įsitempęs: tegul pirmiau pajuda jie. 
Galų gale švieselė vėl ėmė artėti, siūbuodama juodoje tuštu- 
moje - sakytum koks milžiniškas jonvabalis, apdovanotas ne- 
paprastai išvystytomis smegenimis. Akis įsmeigęs dėbsojau į 
jj; dešinėje rankoje gniaužiau peilį, iš kairės nepaleidau iš- 
jungto žibintuvėlio. 

Kai mus beskyrė kokie trys metrai, švieselė vėl pakibo vieto- 
je. Tada ėmė šokčioti aukštyn žemyn. Švietė ji visai silpnai; aš 
ne iš karto susigaudžiau, kad kažkas stengiasi apšviesti savo vei- 
dą. Galiausiai jį išvydau - veidą žmogaus su tokiais pat klai- 
kiais apsauginiais akiniais, apsimuturiavusio tokiu pat neper- 
šlampamu apsiaustu kaip ir aš. Rankoje jis laikė žiburį - nedidelį 
žibintą, panašų į tuos, kokius stovyklautojams pardavinėja lais- 
valaikio prekių parduotuvėse. Žmogus kažką šaukė man, bet 
per vandens šniokštimą nieko negirdėjau; skaityti iš lūpų irgi 
negalėjau - buvo per tamsu. 

— „mas tik tuo... metas. Kitaip tu... taip jau... kadangi... — 
Atrodė, kad žmogus sakė kažką panašaus. Ničnieko neįmano- 

ma suprasti. Vis dėlto grėsmės jis lyg ir nekėlė jokios, tad aš vėl 
įjungiau žibintuvėlį, nukreipiau spindulį sau į veidą ir pirštu pa- 
liečiau ausį rodydamas, kad nieko negirdžiu. 

Žmogus sulinksėjo, tada pasidėjo žibintą ant žemės ir abiem 
rankomis ėmė raustis kišenėse. Staiga kurtinantis upės šniokšti- 
mas apmalšo, sakytum būtų atsitraukusi potvynio banga. Man 
dingtelėjo: alpstu. Manydamas, kad tuojau susmuksiu be sąmo- 
nės, — nors net nenutuokiau, kodėl staiga turėčiau imti ir apalp- 
ti, - įtempiau raumenis, kad pargriūčiau kuo minkščiau. 

Pralekė kelios sekundės. Tebestovėjau kaip stovėjęs. Tiesą sa- 
kant, jaučiausi kuo puikiausiai. Tik štai vandens griaudėjimo 
beveik nebesigirdėjo. 

— Atėjau tavęs pasitikti, - pasakė žmogus. Girdėjau jį visiškai 
aiškiai. 

Aš tik palingavau galvą, pasibrukau žibintuvėlį po pažastimi, 
užlenkiau peilį ir įsimečiau jį į kišenę. Tai bent dienelė, viena iš 
tų nepamirštamųjų, kaip kažin ką. 

— Kas nutiko garsui? - paklausiau nepažįstamojo. 

— Ak taip, garsas. Buvo pernelyg daug triukšmo, tiesa? Tad aš 
jį pritildžiau. Atleisk. Dabar jau viskas gerai, - kalbėjo žmogus, 
linkčiodamas galvą. Upės šniokštimas prislopo tiek, kad virto 
daugmaž upokšnio gurgėjimu. - Na ką, eime? 

Jis staiga apsisuko ir nužingsniavo prieš srovę taip lengvai, 
tarsi atmintinai žinotų kiekvieną žingsnį. Aš patraukiau iš pa- 
skos, žibintuvėlio spindulį nukreipęs jam po kojomis. 

— Sakote, pritildėte garsą? Vadinasi, jis dirbtinis? 

— Nieko panašaus, - atsakė žmogus. - Garsas kaip garsas, 
natūralus. 

— Tai kaip jūs sugebėjote pritildyti natūralų garsą? - nesusi- 
gaudžiau aš. 

— Tiksliau sakant, garso aš paprastai nepritildau, - paaiškino 
jis. — Tiesiog išjungiu. 

Ką gi, jeigu jau jis taip sako, tegul taip ir bus. Nieko daugiau 
nesakydamas žingsniavau pirmyn. Dabar, kai nebegrumėjo van- 

guminių batų žliugsėjimą. Netikėtai virš galvos pasigirdo gurgž- 
desys, tarsi kažkas būtų trynęs akmenį į akmenį. Garsas pasi- 
kartojo du, tris kartus, paskui nutilo. 


wwe 


taip toli neprasiskverbia, bet ko tik neatsitinka. Gyva bėda. 

— INKiščiai? - pakartojau aš. 

— Netgi tokiam kaip tu turbūt nebūtų labai smagu susidurti 
čia akis į akį su INKIiščiu, a? - žmogus prapliupo garsiai kva- 
toti. 

— Turbūt kad nelabai, - burbtelėjau. Kad ir kas būtų tie INK- 
iščiai, šitoje pragaro tamsybėje man išvis su niekuo nesinorėjo 
susidurti. 

— Todėl ir atėjau tavęs pasitikti, - pakartojo žmogus. - INKiš- 
čiai pasirodė čia - nekokios naujienos. 

— Nuoširdžiai dėkoju, - atsakiau. 

Skverbėmės per tamsą toliau, kol pagaliau išgirdome šniokš- 
timą — tarsi kas būtų palikęs iki galo atsuktą vandens čiaupą. 
Krioklys. Tik kartelį paskubomis švystelėjau žibintuvėlio spin- 
duliu pirmyn, bet ir to pakako, kad įžiūrėčiau: tasai krioklys — 
ne kokia sodo dekoracija. Jei garsas nebūtų prislopintas, kriok- 
lys grumėtų taip, kad tik laikykis. Vis dar sliūkinau pirmyn, 
akiniai aprasojo nuo tyškančių purslų. 

— Turėsime pralįsti po juo? - paklausiau. 

— Visiškai teisingai, sūneli, - atsakė žmogus. Nieko daugiau 
neaiškindamas, jis nėrė tiesiai į krioklį ir dingo man iš akių. 
Neliko kitos išeities, kaip tik lįsti į krioklį pačiam. 

Dar laimė, kad eiti teko „sausu“ taku po žemyn krintančiu 
srautu. Vis dėlto visas šis reikalas jau ėmė panašėti į absurdą. 
Nors ir supakuotas į neperšlampamą aprangą, po šita vandens 
uždanga jau spėjau gerokai permirkti. Kai pagalvoji, kad senio- 
kui tenka sukarti tą patį kelią kiekvieną sykį, kai prireikia pa- 
tekti į laboratoriją ar grįžti iš jos... Be jokios abejonės, visa tai 
sumanyta siekiant apsaugoti informaciją. Bet nejaugi neįmano- 
ma rasti kokio nors malonesnio būdo? 

Atsidūręs krioklio viduje, kluptelėjau ir skaudžiai nusidau- 
žiau kelį. Šitoje išjungto garso aplinkoje man kvaito galva; glu- 
mino tas nesuvokiamas neatitikimas tarp negirdimų garsų ir tik- 
rovės, kuri šiaip jau garsus lyg ir turėjo skleisti. Kitaip sakant, 
krioklys tiesiog privalėjo griaudėti kaip tikras krioklys. 

Įveikę krioklį, patekome į siaurą urvą, kur ir vienam žmogui 
būtų ankšta. Jo gale dunksojo geležinės durys. Mane atsivedęs 
žmogus iš kišenės išsitraukė kažkokį daikčiuką, pažiūrėti pri- 
menantį nedidelę skaičiavimo mašinėlę, įkišo į plyšį, patampė, 
pasukiojo, ir durys be garso atsivėrė. 

— Na štai ir atvykome. Tiktai po jūsų, - pareiškė žmogus. 
ĮJėjęs paskui mane vidun, tuoj pat vėl užrakino duris. - Kelionė 
ne iš lengvųjų, tiesa? 

— Ne, tik... Na, iš tikrųjų nebuvo taip jau... 

Žmogus nusijuokė; jam po kaklu tebetavaravo virvute pririš- 
tas žibintas, apsauginių akinių jis irgi dar nespėjo nusiimti. Bet 
nusijuokė linksmai, tiesiog nusikvatojo iš visų plaučių: cho cho 
cho! 

Patalpa, kurioje atsidūrėme, priminė persirengimo salę prie 
baseino: spintelių lentynose gulėjo geras pustuzinis komplektų 
tokios pat neperšlampamos aprangos, kokią vilkėjome mes. Nu- 
siėmiau akinius, išsirangiau iš apsiausto, užmečiau jį ant paka- 
bos. Nusitraukiau ir guminius batus, pastačiau ant lentynos. Ži- 
bintuvėlį pakabinau ant kabliuko. 

— Atleisk, kad teko tiek vargti, - atsiprašė žmogus. - Bet 
atsargumas, žinai, gėdos nedaro. Teko imtis visų įmanomų 
apsaugos priemonių. Tie bjaurybės tik ir tyko, kad užsižiop- 
sotume. 

— INKiščiai? - pasitikslinau. 

- Taigi tataigi. O ir šitie INKiščiai, jeigu tau įdomu, - tik 
viena iš bėdų, - pareiškė jis linksėdamas tarsi pats sau. 

Jis nusivedė mane pro spinteles tiesiai į kabinetą. Be gremėz- 
diško neperšlampamo apsiausto manasis vedlys pasirodė besąs 
malonios išvaizdos seneliokas. Nedidukas, kresnas, ne tiek stam- 
bus, kiek tvirtai suręstas. Veidas buvo sveikai raustelėjęs, o kai 

jis užsidėjo akinius be rėmelių, virto kuo tikriausiu prieškarinių 
laikų politinio veikėjo įsikūnijimu. 

Jis mostelėjo man įsitaisyti ant sofos, o pats atsisėdo prie ra- 
šomojo stalo. Kambarys buvo įrengtas lygiai tokiu pat stiliumi 
kaip ir anas, su spinta, iš kurio atėjau. Kilimas, sienos, apšvieti- 
mas - visiškai tokie pat, nė neatskirtum. Ant kavos staliuko prie- 
šais sofą puikavosi lygiai toks pat rūkymo priemonių rinkinys, 
ant rašomojo stalo - toks pat darbo kalendorius ir tokia pat 
krūvelė pabertų sąvaržėlių. Nejaugi būsiu apsukęs ratą ir grįžęs 
į tą patį kambarį? Gali būti ir taip. O gal ir ne. Nelengva prisi- 
minti, kur gulėjo kiekviena palaida sąvaržėlė. 

Seniokas įdėmiai mane nužvelgė. Paskui išsirinko vieną są- 
varžėlę, ištiesino ir ėmėsi aštriu galu rakti odelę aplink nagus. 
Tiksliau, vieno piršto - kairiojo smiliaus - nagą. Užbaigęs dar- 
bą, nerūpestingai įmetė ištiesintą sąvaržėlę į peleninę. Man ding- 
telėjo netikėta mintis: jei iš tikrųjų esama reinkarnacijos, nieku 
gyvu nenorėčiau atgimti sąvaržėle. 

— Jei mane pasiekusi informacija teisinga, gali būti, kad IN- 
Kiščiai susiuostė su semiotekais, - vėl prašneko senis. - Tiesa, 
tai dar visai nereiškia, kad jie drauge rengia kokį nors sąmoks- 
lą, turek tai omeny. INKiščiai pernelyg atsargūs, savo ruožtu 
semiotekai turi savų planų ir mėgsta numatyti veiksmus per ke- 
lis žingsnius į priekį. Taigi bendradarbiavimo galimybės - netgi 
labai ribotos. Ir vis vien tai gali lemti bloga. Jau pats faktas, kad 
INKiščiai šmirinėja čia, kur jų nė padujų neturėtų būti, nieko 
gero nežada - pernelyg aiškus ženklas, kokie prasti mūsų popie- 
riai. Jei šitaip tęsis ir toliau, neilgai trukus INKiščių čia knibž- 
dės dieną naktį. O tada jau man iškils ir visai rimtų problemų. 

— Na taip, - patvirtinau. - Iš tikrųjų. 

Aš net miglotai nenutuokiau, kokie padarai yra tie INKiščiai, 
bet jeigu jie dėl vienų ar kitų priežasčių nutarė susidėti su se- 
miotekais, tuomet ir mano paties perspektyvos - ne tokios jau 
spindinčios. Pastaruoju metu tarp mūsiškių ir konkuruojančių 
semiotechnikų nusistovėjo šiokia tokia pusiausvyra, bet labai 
jau trapi - pakaktų menkiausio niekniekio, ir viskas apvirstų 

aukštyn kojom. Pirmiausia štai kas: aš iki šiol išvis nenuma- 
niau, kad esama kažkokių INKiščių, tuo tarpu jie apie mane 
žino. Vadinasi, svarstyklių lėkštė jau dabar pasvirusi jų naudai. 
Savaime aišku, tokiam eiliniam darbuotojui praktikui kaip aš 
gal nieko ir nepridera apie juos žinoti, tai visiškai normalu; tuo 
tarpu vyresnybė tikriausiai kažin kada informuota. 

— Ką gi, jei neprieštaraujate, turbūt jau metas kibti į darbus, - 
pasiūlė seniokas. 

— Savaime suprantama, - sutikau aš. 

— Paprašiau atsiųsti man patį kiečiausią kalkuteką - ir ką gi, 
tokiu pripažintas tu. Visi tik ir giria tave išsijuosę. Tu savo dar- 
be dantis praedęs, drąsus, ištvermingas, darbo kokybė - aukš- 
čiausios klasės. Tiesa, ypatingu polinkiu dirbti kolektyve tu ne- 
pasižymi, bet tik tą vieną priekaištą tavo adresu teišgirdau. 

— Kaip kažin ką, jie gerokai persūdė, - pasakiau jam. 

Seniokas vel griausmingai nusikvatojo. 

- Žinai, kolektyvinis darbas man rūpi mažiau nei užpernykš- 
tis sniegas. Ištvermė - štai kas svarbu. Juk jeigu neturėtum gele- 
žinių nervų, pirmarūšiu kalkuteku niekaip nebūtum tapęs. Dėl 
to ir plėšiate šitokius atlyginimus, argi ne taip? 

Jis vėl smagiai nusijuokė. Paskui nusivedė mane į gretimą kam- 
barį - laboratoriją. 

— Aš - biologas, - paaiškino. - Tačiau biologijos sąvoka toli 
gražu neaprepia visko, kuo užsiimu. Mano veikla apima viską 
nuo neurofiziologijos iki akustikos, lingvistikos, lyginamosios 
religijotyros. Tai tau ne kokie įprasti pasipirsčiojimai, gali pati- 
kėti, nors iš manęs paties ir girdi. Štai, pavyzdžiui, pastaruoju 
metu tyrinėju žinduolių gomurius. 

— Gomurius? 

— Gerkles, sūneli. Gerklės sandarą - kaip ji sudėta. Kaip vei- 
kia, kaip formuojamas balsas ir visokius kitokius susijusius da- 
lykus. Štai, pažiūrėk. 

Jis spragtelėjo jungiklį sienoje, ir laboratoriją užliejo šviesa. 
Visa galinė siena buvo užgriozdinta lentynomis, o ant kiekvie- 
nos jų rikiavosi kaukolės. Žirafos, arklio, pandos, pelės - visų 

įmanomų įsivaizduoti žinduolių rūšių atstovų kaukolės. Ko ge- 
ro, ne mažiau nei trys ar keturi šimtai. Savaime aišku, žmonių 
kaukolių irgi buvo. Netgi visų rasių: baltųjų, negridų, mongoli- 
dų, indėnų; visų po dvi - vyro ir moters. 

— Rūsyje turiu dar ir banginio bei dramblio kaukoles. Čia jos 
užimtų per daug vietos, - paaiškino senis. 

— Tai jau tikrai, - numykiau. Įkurdink čia vieną kitą banginio 
kaukolę - ir uodui snapo neliks kur įkišti. 

Visos kaukolės gulėjo plačiai išsižiojusios - ištisas choras, pa- 
siruošęs apžiūrai; tuščiomis akiduobėmis jos dėbsojo į priešingą 
sieną. Suprantu, visas šis rekvizitas - tik tyrinėjimų pavyzdžiai, 
tačiau patalpoje tvyrančios atmosferos malonia nieku gyvu ne- 
galėjai pavadinti. Ant kitų lentynų, nors ir ne taip gausiai kaip 
kaukolės, rikiavosi indai su liežuviais, ausimis, lūpomis, stemp- 
lėmis. 

— Na, ką manai? Nieko sau kolekcija, ar ne? - taip ir suspin- 
do seniokas. - Kai kurie žmonės renka pašto ženklus. Kiti — 
muzikos įrašus. O štai aš kolekcionuoju kaukoles. Kaip sako- 
ma, visokių yra, visokių reikia, tiesa? 

— Na... turbūt taip. 

— Žinduolių kaukolėmis susidomėjau jau kažin kada; taip po 
trupinėlį ir kaupiau eksponatus savajai kolekcijai. Tai, ką ma- 
tai, - beveik keturiasdešimties metų triūso rezultatas. Tu net 
neįsivaizduoji, kiek laiko tenka sugaišti, norint perprasti vieną 
vienintelę kaukolę - kur kas daugiau, nei tikėjausi aš pats! Iš- 
gliaudyti gyvą žmogų su visu kūnu ir krauju būtų kur kas spar- 
tesnis darbas. Tikrai taip manau. Tiesa, galiu lažintis, kad to- 
kiam jaunam vyrukui kaip tu kūnas tikriausiai rūpi kur kas 
labiau, o gal išvis vien tik jis, a? - seniokas nusijuokė. - Tuo 
tarpu aš sugaišau ištisus trisdešimt metų, kol man pagaliau pa- 
vyko išgirsti kaulų skleidžiamus garsus. Trisdešimt metų... ne- 
menkas laiko tarpas. 

— Garsus? - nepatikėjau savo ausimis. - Kaulai skleidžia garsus? 

—- O kaipgi, savaime aišku, - atsakė senis. - Kiekvienas kaulas 
skleidžia vis kitokį, unikalų garsą. Tai ir yra slaptoji kaulų kal- 

ba. Tik nepamanyk, kad kalbu metaforomis. Kaulai iš tikrųjų 
šnekasi tarpusavyje. Dabar kaip tik ir užsiimu šios srities tyri- 
nėjimais - stengiuosi iššifruoti kaulų kalbą. O paskui pamėgin- 
siu ir dirbtinai ją kontroliuoti. 

Visų smulkmenų nesugebėjau perprasti, bet jeigu seniokas sa- 
kė tiesą, tuomet, reikia pripažinti, jis pats ir jo darbas atitiko 
kits kitą kaip kirvis kotą. 

— Labai vertingi tyrinėjimai, - susipratau prasižioti. 

— Be abejonės, - atsakė seniokas, svarumo dėlei dar ir linkte- 
lėdamas. — Štai kodėl visiems tiems bjaurybėms taip ir maga 
prikišti nagus prie mano darbų. Baiminuosi, kažkur kažką bus 
nuklausę. Visi jie gviešiasi priglobti mano tyrinėjimų rezultatus 
ir panaudoti juos savais tikslais. Tarkime, randi būdą iš kaulų 
išgliaudyti prisiminimus - tada nebereikėtų vargintis jokiais kan- 
kinimais. Pakaktų paprasčiausiai nužudyti auką, nuvalyti nuo 
kaukolės mėsą, ir štai — visa informacija tau kaip ant delno! 

— Žavumėlis, - tarstelėjau. 

— Nežinia, ar dėl to liūdėti, ar džiaugtis, bet tyrinėjimai, sa- 
vaime aišku, tokio lygio dar nepasiekė. Šiame etape tik pa- 
vyksta išgauti gana aiškius prisiminimus, išėmus iš kaukolės 
smegenis. 

— Aaa... - Pašalinti kaukolę ar pašalinti smegenis - įdomu, 
koks skirtumas? 

— Taigi štai kodėl man prireikė tavo paslaugų. Ogi tam, kad tie 
semiotekai neįstengtų išvogti manųjų bandymų informacijos. Ci- 
vilizacijai, - pabrėžė senis, - gresia labai rimta krizė, ir tik todėl, 
kad ji naudoja mokslą blogiems - arba ir geriems - tikslams. Aš 
pats tikiu tokiu mokslu, kuris tarnauja tik paties mokslo labui. 

— Netvirtinsiu, kad kaip reikiant jus suprantu, - prisipaži- 
nau. - Atvykau čionai tiesioginio savo darbo reikalais. Tik štai 
nurodymus gavau ne iš Sistemos centro, netgi ne iš kurio nors 
oficialaus agento. Užsakymą jūs perdavėte pats, tiesiogiai. O tai 
labai neįprasta. Ir dar veikiausiai pažeidžia profesines taisykles. 
Jei apie tai suuostų vyresnybė, man kiltų pavojus netekti licen- 
cijos. Tikiuosi, tai suprantate. 

— Suprantu kuo puikiausiai, - patikino mane senis. - Suprantu 
ir tai, kad nerimauji ne be pagrindo. Tačiau galiu tave nuramin- 
ti: šis užsakymas patvirtintas atitinkamuose Sistemos kanaluo- 
se. Apsiėjome tik be formalumų. Vien tik saugumo sumetimais 
susisiekiau su tavimi tiesiogiai. Tad pavojus prarasti licenciją 
tau tikrai negresia. 

— Ar galite tai užtikrinti? 

Seniokas ištraukė dokumentų aplanką ir ištiesė man. Aš per- 
verčiau popierius. Oficialūs Sistemos paraiškų blankai, dėl to 
nekyla nė menkiausios abejonės. Visi dokumentai, visi parašai — 
viskas kaip reikiant. 

—- Ką gi, viskas tvarkinga, - pasakiau grąžindamas jam aplan- 
ką. - Bet... jūs tikriausiai žinote, kad esu antrosios kategorijos 
specialistas? O antroji kategorija reiškia... 

— „kad tau mokamas dvigubas standartinis atlyginimas, tie- 
sa? Nėmaž neprieštarauju. Aš netgi numatęs skirti premijinius, 
taigi iš viso - trigubą standartinį atlyginimą. 

— Tiesą sakant, jūs labai patiklus. Juk perkate katę maiše. 

- Šis darbas - labai svarbus. Be to, šį tą jau nuveikei - buvai 
priverstas pralįsti po kriokliu. Cho cho cho. 

— Ką gi, tuomet iš karto norėčiau pamatyti duomenis, - pa- 
prašiau. - Kai peržiūrėsiu skaičius, numatysime optimalią skai- 
čiavimų schemą. Kuris iš mudviejų atliks kompiuterinio lygio 
tabuliavimus? 

— Tuo užsiimsiu aš pats, čia pat, savo kompiuteriu. Tau teks pa- 
sirūpinti paruošiamuoju ir baigiamuoju darbu. Jeigu neprieštarauji. 

— Juo geriau. Man bus kur kas mažiau vargo. 

Seniokas atsistojo ir ėmėsi grabalioti sieną sau už nugaros. 
Paprastų paprasčiausia siena — taip atrodė man, kol ji staiga 
prasivėrė. Triukas po triuko, vienas už kitą vinklesnis. Iš įdubos 
seniokas ištraukė dar vieną aplanką ir vėl užvėrė angą. Sienoje 
neliko nė menkiausio plyšelio - tiesiog paprasčiausia, visiškai 
lygi balta siena. Jokių įtrūkių, jokių siūlių - nieko. 

Perverčiau septynis skaičių primargintus puslapius. Nieko su- 
dėtingo, pabiri duomenys, ir tiek. 

— Neturėčiau trukti labai ilgai, kol visa tai išskalbsiu, - pasa- 
kiau. - Skaičių sekos pakankamai netaisyklingos, taigi iš esmės 
jokios laikinos jungiamosios grandys neįmanomos. Žinoma, teo- 
riškai tokia galimybė išlieka visada. Tačiau sintaksinio pagrįs- 
tumo niekaip neįrodysi, o be šito neįmanoma išgliaudyti paklai- 
dos. Būtų tas pat, kas klaidžioti po dykumą be kompaso. Galbūt 
Mozei ir pavyktų ją pereiti. 

— Mozė sugebėjo net jūrą pereiti nesušlapęs. 

— Bet tai — senovės istorija. Kiek žinau, kol kas nė vienam 
semiotekui nepavyko neteisėtai pralaužti šitokio apsaugos lygio. 

— Ar nori pasakyti, kad pirminės konversijos spąstų visiškai 
pakanka, ką? 

— Dvigubos konversijos spąstai - dalykas pernelyg rizikingas. 
Tiesa, jie laikinos jungiamosios grandies tikimybę sumažintų iki 
nulio, bet čia slypi pavojai ir pačiam konvertuotojui. Šitokių 
spąstų kūrimas kol kas nėra tvirtai moksliškai pagrįstas. Tyri- 
nėjimai toli gražu nebaigti. 

— O kas užsiminė apie dvigubos konversijos spąstus? - nusi- 
šaipė senis, suniokojęs dar vieną sąvaržėlę ir vėl kibęs rakinėti 
odelę aplink nagą. Šįsyk - jau dešiniojo smiliaus. 

— Apie ką tuomet kalbate jūs? 

— Apie perskirstymą, sūnau. Aš kalbu apie perskirstymą. No- 
riu, kad tu duomenis išskalbtum ir perskirstytum. Kaip tik dėl 
šios priežasties ir išsikviečiau tave. Jei man reikėtų paprasčiau- 
sio skalbimo, nevertėtų kreiptis į tavo lygio specialistą. 

— Nieko nesuprantu, - prisipažinau, vėl užmesdamas koją ant 
kojos. - Iš kur jūs žinote apie perskirstymą? Informacija apie tai 
griežtai įslaptinta. Niekas iš pašalinių neturėtų apie tai žinoti. 

— Ką gi, aš žinau. Tiesą sakant, mano ryšių kanalai siekia 
pačias Sistemos viršūnes. 

— Tuomet savais ryšių kanalais ir pasitikrinkite štai ką: per- 
skirstymo procedūros šiuo metu griežtai įšaldytos. Tik neklaus- 
kite manęs kodėl. Matyt, iškilo kokių nors nesklandumų. Kad 
ir kokios būtų priežastys, perskirstymo darbai pastaruoju metu 
uždrausti. 

Seniokas vėl įteikė man tą patį aplanką su paraiška. 

— Gal peržiūrėtum paskutinį puslapį? Kažkur ten turėtų būti 
įrašyta pastaba - leidimas perskirstymo procedūrai. 

Atskleidžiau aplanką, atsiverčiau paskutinį puslapį ir peržvel- 
giau dokumentą. Na taip, žinoma. Oficialiai patvirtintas leidi- 
mas perskirstymo procedūrai. Perskaičiau bent kelis kartus. Vis- 
kas teiseta. Penki parašai, ne mažiau. Po šimts velnių, ką jie ten, 
viršūnėse, sau galvoja? Tik spėji iškasti duobę - čia pat tau lie- 
pia ją užpilti, tik užpili - čia pat liepia rausti naują duobę. Vai- 
kinus, iš tiesų dirbančius darbą, tokius kaip aš, jiems tik ir rūpi 
vaikyti nuo Ainošiaus pas Kaipošių. 

— Ar galiu jūsų paprašyti, kad padarytumėte visų šitos paraiš- 
kos puslapių spalvotas kopijas? Be jų mane gali užspeisti į kam- 
pą taip, kad nebeišsikapstysiu. 

— Žinoma, - atsakė seniokas. - Su malonumu padarysiu tau 
visas kopijas, kokių tik pageidausi. Nėra ko nerimauti. Visi po- 
pieriai kuo tvarkingiausi - neprikibsi. Pusę atlyginimo tu gausi 
šiandien, kitą pusę - kai atiduosi užbaigtą darbą. Sutinki? 

— Sutinku. Dabar iš karto ir imsiuos skalbimo. O kai užbaig- 
siu, skalbinius nešiuos namo ir perskirstymą atliksiu ten. Per- 
skirstymo procedūrai būtinos tam tikros atsargumo priemonės. 
Kai tik pabaigsiu darbą, grįšiu ir atnešiu perskirstytus duomenis. 

— Po keturių dienų, vidurdienį. Tik jokiu būdu ne vėliau. 

— Laiko - į valias. 

— Maldauju, sūneli, kad ir kas nutiktų, tik nepavėluok, - 
seniokas ir iš tikrųjų meldė. - Jeigu susivėlinsi, gresia baisūs 
dalykai. 

— Bene pasaulis subyrės į druzgus? - nusišaipiau. 

— Tam tikra prasme - taip, - atsakė seniokas. 

— Kol kas nesubyrės, - patikinau. - Aš niekada nevėluoju. O 
dabar... gal ne per daug užsiprašau?.. Norėčiau ąsočio šalto van- 
dens su ledu ir termoso karštos juodos kavos. Galbūt dar šiokio 
tokio užkandžio. Prašyčiau. Nuojauta man byloja, kad darbas 


gerokai užtruks. 
+ + + 

Nuojauta manęs neapgavo. Darbas iš tiesų truko ilgai ir anaip- 
tol nebuvo lengvas. Patys skaičiai, kaip įprasta sakyti, buvo vie- 
ni juokai, tačiau dėl gausybės laipsninių funkcijų determinantų, 
norint kaip reikiant susidoroti su tabuliavimu, padirbėti teko 
kur kas daugiau, nei atrodė iš pat pradžių. Pateiktus duomenis 
įvedu į savo smegenų dešinįjį pusrutulį, paskui konvertuoju juos, 
remdamasis visiškai nesusieta ženklų sistema, tada perkeliu in- 
formaciją į kairįjį smegenų pusrutulį ir galiausiai išspausdinu 
popieriuje absoliučiai perkoduotus skaičius. Šis procesas ir va- 
dinamas skalbimu. Savaime suprantama, šitoks paaiškinimas - 
labai smarkiai supaprastintas. Kiekvienas kalkutekas naudojasi 
savu, individualiu, konvertavimo kodu. Šis kodas iš esmės, pa- 
čiu savo pavidalu skiriasi nuo atsitiktinių skaičių lentelių, ka- 
dangi būna išreikštas diagrama. Kitais žodžiais tariant, šifruo- 
tės raktas slypi absoliučiai individualioje laužytoje linijoje, 
skiriančioje dešinįjį ir kairįjį smegenų pusrutulius (turbūt nerei- 
kia nė priminti, kad tai tik patogi formuluotė, mat kairysis ir 
dešinysis pusrutuliai iš tiesų nėra atskiri). Piešinyje tai atrodytų 
maždaug šitaip: 


KAIRYSIS SMEGENŲ PUSRUTULIS DEŠINYSIS SMEGENŲ PUSRUTULIS 


Svarbu pabrėžti štai ką: laužyti plyšio kraštai sutampa ne- 
visiškai, taigi perkonvertuoti duomenų į pradinę formą nebej- 
manoma. Vis dėlto semiotekams retkarčiais pavyksta atkoduoti 
pavogtus duomenis, sukuriant laikinas jungiamąsias grandis ar- 
ba vadinamuosius tiltus. Tai yra, remdamiesi išgautų duomenų 


negailestinga stebuklų šalis 45 


analize, jie holografiškai atgamina dantytų pakraščių kontūrą. 
Kartais šitoks būdas suveikia, kartais - ne. Mes, kalkutekai, be 
paliovos tobuliname savo technologijas, bet savo ruožtu ir jie 
nesėdi rankas sudėję - tobulina kontrtechnologijas. Mes sten- 
giamės informaciją apsaugoti, jie - pagrobti. Klasikinis polici- 
ninkų ir plėšikų variantas. 

Neteisėtu būdu įgytus duomenis ir kitą informaciją semiote- 
kai išmeta į juodąją rinką, jų pelnas siekia astronomines sumas. 
O kas dar blogiau, pačią vertingiausią informaciją jie pasilieka 
sau ir naudoja savo pačių organizacijos labui. 

Mūsų organizacija paprastai vadinama Sistema, jų - Fabri- 
ku. Iš pat pradžių Sistema buvo privatus konsorciumas, tačiau, 
jos svarbai vis labiau augant, įgijo pusiau valstybinį statusą. 
Kaip, sakykime, „Ma Bell“ firma Jungtinėse Valstijose. Mes, 
eiliniai kalkutekai, dirbame individualiai, pagal sutartis, pana- 
šiai kaip mokesčių apskaitininkai ar advokatai, tačiau mums 
būtinos valstybės išduotos licencijos, o užsakymus galime priimti 
tik tarpininkaujant pačiai Sistemai arba kuriam nors iš oficia- 
lių, Sistemos įgaliotų agentų. Šie apribojimai buvo įvesti siekiant 
supančioti rankas Fabrikui, kad neprikištų nagų prie mūsų tech- 
nologijų. Pamėgink apeiti taisykles — ir tuoj pat neteksi licenci- 
jos. Tačiau aš nesiryžčiau tvirtinti, kad tokios apsaugos priemo- 
nės iš tiesų labai veiksmingos. Mat bet kurį licenciją praradus; 
kalkuteką anksčiau ar vėliau įsiurbia Fabrikas - ir buvęs kalku- 
tekas, pasitraukęs į pogrindį, sėkmingai tampa semioteku. 

Apie vidinę Fabriko struktūrą žinoma kur kas mažiau. Tik- 
riausiai iš pradžių tai buvo smulki įmonėlė, kuri tuoj pat pradė- 
“ auEt lyg ant mielių. Kai kas vadina juos „informacine mafi- 

“; galimas dalykas, apibūdinimas ne toks jau ir klaidingas, 
A Fabrikas giliai prasismelkęs į pačias įvairiausias pogrindi- 
nes organizacijas. Nuo tikros mafijos jie skiriasi tik tuo, kad 
juos domina vien tik informacija. Informacija - švari prekė, be 
to, duoda didžiulius pinigus. Fabrikas mėgsta įsilaužti į kokį 
kompiuterį, iššluoti iš jo visus duomenis ir patyliukais pasiša- 
linti su grobiu. 

Kol dariau skalbimą, spėjau išmaukti visą termosą kavos. Pap- 
rastai dirbu tiksliai kaip laikrodis: valanda - darbui, pusvalan- 
dis —- poilsiui. Pagailėjus laiko atsipūsti, užsiteršia dešiniojo ir 
kairiojo smegenų pusrutulių sąsajos, o jau tada ima strigti ir 
tabuliavimas. 

Per tas pusvalandines pertraukėlės aš maloniai šnekučiuoda- 
vausi su senioku. Nesvarbu apie ką - kad tik makaluočiau lie- 
žuviu. Pats geriausias būdas atkurti pavargusių smegenų polia- 
rizaciją. 

— O kas iš tikrųjų yra visi tie skaičiai? - paklausiau. 

— Eksperimentų rezultatai, - atsakė seniokas. - Ištisų metų 
darbo vaisiai. Įvairių gyvūnų kaukolių ir gomurių trijų matme- 
nų grafiškai simuliuotų atvaizdų, susietų su jų skleidžiamų bal- 
sų analize pagal tris faktorius, skaitmeninė išraiška. Jau sakiau 
tau: sugaišau gerus trisdešimt metų, kol pagaliau pavyko nusta- 
tyti kiekvieno kaulo skleidžiamo garso bangos formą. Taigi, kai 
užbaigsiu šiuos skaičiavimus, tada jau bus įmanoma tuos gar- 
sus išgauti - ne empiriškai, o teoriškai. 

— Ir tuomet galėsite visa tai dirbtinai kontroliuoti? 

— Tiesiai į dešimtuką! - patvirtino seniokas. 

— Tarkime, mes jau galime dirbtinai juos kontroliuoti - ir kas 
toliau? 

Seniokas apsilaižė viršutinę lūpą. 

— Tada gali atsitikti daugybė visokiausių dalykų, - atsakė il- 
gokai patylėjęs. — Iš tiesų visokiausių. Nenorėčiau dabar apie 
tai gražbyliauti, bet kai kurių iš jų tu negali net įsivaizduoti. 

— Ar galimybė pašalinti garsą - vienas iš jų? 

Seniokas vėl prapliupo kvatotis iš visų plaučių. 

— O cho cho cho, pataikei tiesiai į dešimtuką, sūneli. Prisi- 
derinę prie signalo, kurį skleidžia žmogaus kaukolė, galėsime 
garsą susilpninti arba sustiprinti. Tiesa, kiekviena kaukolė - 
šiek tiek kitokios formos, tad visiškai išjungti garso nepavyks. 
Bet susilpninti —- taip, mes jį gerokai pritildysime. Neblogai, 
ką? Cho cho cho. Parinksime priešingas - tarkime, teigiamą ir 

neigiamą - garso bangas, kad rezonuotų. Garso pašalinimas - 
tai tik vienas visiškai nekenksmingų manojo atradimo pritaiky- 
mo būdų. 

Nekenksmingų? Jau vien manipuliavimo garso stiprumu pers- 
pektyva atrodė baugokai. O kokių dar baisybių žada visa kita? 

— Galima išjungti garsą ir tam, kuris kalba, ir tam, kuris klau- 
sosi, — vėl prašneko seniokas. - Kitais žodžiais tariant, galime 
ištrinti vandens šniokštimą taip, kad patys jo nebegirdėtume - 
ką aš ir padariau, pats įsitikinai —- taip pat galime išjungti ir 
kalbančiojo balsą. 

- Ir jūs ketinate atskleisti savo atradimus pasauliui? 

— Išgraužk! - atšovė seniokas, trindamas delnus. - Kodėl tu- 
rėčiau dalytis šitokia smagia pramoga su kitais? Na jau ne, pa- 
silaikysiu ją savo malonumui! 

Ir jis vėl pratrūko juoktis: cho cho cho. 

Savo juoku jis sugebėjo užkrėsti net mane. 

— Mano tyrinėjimai galėtų sudominti nebent labai nedidelę 
grupę specialistų, - pagaliau pasakė jis. - Šiaip ar taip, akustika 
niekas nebesidomi. Visiems tiems kvanktelėjusiems šio pasaulio 
mokslinčiams mano teorijos būtų nei velnias, nei gegutė, nieko 
jie nesuprastų, net jei ir mėgintų. Ne, dėmesio vertas nebent tik 
grynojo mokslo pasaulis. 

— Gal ir jūsų tiesa, bet turėkite omeny, kad semiotekai - anaip- 
tol ne iš tų jūsų minėtų kvanktelėjusių mokslinčių. Kalbant apie 
dešifravimą, jie - tikri genijai, ir tokių ten - visas pulkas. Jūsų 
atradimus jie išgliaudytų iki paskutinės smulkmenos. 

— Žinau, žinau. Kaip tik todėl visus duomenis ir atliktų tyri- 
nėjimų aprašus laikau galvoje, kad niekas negalėtų prikišti na- 
gų. Žinoma, gali atsitikti ir taip, kad dėl to visas mokslo pasau- 
lis manęs netgi nevertins rimtai, bet - na ir kas? Paminėsi mano 
žodį: po kokio šimto metų visos mano teorijos jau bus patvir- 
tintos. Argi to nepakanka? 

— Hmmm... 

- Taigi, sūneli, tiesiog imk ir viską išskalbk bei perskirstyk. 

— Gerai jau, - numykiau. - Gerai. 

Paskui aš vėl valandai sutelkiau dėmesį į tabuliavimą. Kol vėl 
atėjo metas atsipūsti. 

— Ar galėčiau kai ko paklausti? - pratariau. 

— Kas tave domina? - pasiteiravo seniokas. 

— Na, toji mergina, kuri mane pasitiko... Ta, apsirengusi raus- 
vais drabužiais, kiek apvalaina?.. 

— A, tai mano dukraitė, - atsakė senis. - Neįtikėtinai protin- 
gas vaikas. Nors dar visai jauna, jau gali man padėti darbe. 

— Na, aš... eee... aš tik norėjau paklausti... ar ji tokia... neby- 
lė... iš prigimties? 

— O pasiutimas! - Seniokas delnu pliaukštelėjo sau per šlau- 
nį. - Visiškai išgaravo iš galvos! Taigi po ano eksperimento vi- 
siškai užmiršau vėl įjungti jai balsą! Velnias, velnias, velnias. 
Reikia tučtuojau lėkti ir viską ištaisyti. 

— Tai bent, - išsprūdo man. 

Biblioteka 


Tiesiai į šiaurę nuo Senojo tilto yra pusapskritė aikštė, tai - mies- 
to centras. Kita skritulio pusė - antroji pusapskritė aikštė - yra 
kitame, pietiniame, upės krante. Tuodu pusskrituliai taip ir va- 
dinami - Šiaurine aikšte ir Pietine aikšte. Nors sujungtos drau- 
gėn ir sudarytų taisyklingą skritulį, vis dėlto jos yra visiškos 
priešingybės - pernelyg jau nepanašios viena į kitą. Šiaurinėje 
aikštėje tvyro paslapties dvasia, kone juntamu svoriu pritvinku- 
si tylos, srovenančios iš ją supančio kvartalo; savo ruožtu Pieti- 
nėje aikštėje beveik išvis nieko nepajusi. O ir ką galėtum čia 
pajusti? Ore plūduriuoja nebent silpnas dūlėjimo tvaikas. Gy- 
venamųjų pastatų čia kur kas mažiau nei šiauriniame krante. 
Gėlynai ir grindinio akmenys - beveik neprižiūrimi. 

Pačiame Šiaurinės aikštės centre tiesiog į dangų šauna Bokš- 
tas su laikrodžiu. Tiksliau sakant, jį tik iš mandagumo galima 
vadinti Bokštu su laikrodžiu: bokštas stūkso iš tikrųjų, tačiau 
laikrodis jau kažin kada nebeskaičiuoja laiko. 

Bokštas yra keturkampis į viršų smailėjantis statinys, jo plokš- 
tumos kompaso principu atgręžtos į keturias pagrindines pa- 
saulio šalis. Viršūnėje visose keturiose pusėse įtaisyta po ci- 
ferblatą, tačiau sustingusios rodyklės per amžius rodo tą patį 


$O pasaulio galas 


laiką — dešimt valandų trisdešimt penkios minutės. Po laikro- 
džiais matyti nedideli langeliai, peršantys mintį, kad bokštas tuš- 
čiaviduris. Nejučia pagalvoji, kad viduje esama laiptelių, ku- 
riais užkoptum į pačią viršūnę, tačiau bokšto papėdėje nė su 
žiburiu nerasi įėjimo. Bokšto smailė iškilusi taip aukštai virš aikš- 
tės, kad, vien norėdamas įžiūrėti laikrodį, turi pereiti Senuoju 
tiltu į pietinį krantą. 

Šiaurinę aikštę supa vėduokle išsidėstę iš akmens ar plytų su- 
mūryti pastatai. Juose neaptiksi jokio į akį krintančio išskirtinio 
bruožo, jokios puošybos, jokių iškabų. Visos durys aklinai užda- 
rytos, niekur neišvysi nieko nei įeinant, nei išeinant. Štai kad ir 
šis pastatas - galbūt tai paštas, kuriame seniai nebeliko nė vieno 
laiško? O šis - gal tai kalnakasybos įmonė, nesamdanti jokių dar- 
bininkų? O čia galbūt krematoriumas, į kurį niekad nepatenka 
joks velionis, tad nėra ko ir deginti? Atrodo, visi pastatai apleisti, 
čia tvyranti aidi tyla tik sustiprina tokį įspūdį. Tačiau kaskart, 
kai vaikštinėju šiomis gatvėmis, už mūro sienų jaučiu kažką esant: 
tarsi nepažįstami man žmonės, sulaikę alsavimą, dirbtų kažko- 
kius savo darbus, apie kuriuos man niekad nelemta sužinoti. 

Biblioteka ir įsikūrusi viename šio rajono kvartale. Pats pa- 
prasčiausias akmeninis pastatas - niekad nė neįspėtum, jog čia 
esama bibliotekos. Nėra ir jokios iškabos. Senas niūrus mūras 
aptrupėjęs, patamsėjęs nuo laiko, siauros karnizų nuosvyros virš 
grotuotų langų ir masyvių medinių durų - iš pažiūros pamany- 
tum, kad čia įsikūręs koks grūdų sandėlis. Jeigu nebūčiau pa- 
prašęs Vartų Sargo smulkiai nupasakoti man kelią, niekad ne- 
būčiau supratęs, jog kaip tik čia ir yra Biblioteka. 

+ + * 

— Kai tik įsikursi ir kaip reikiant apšilsi kojas, keliauk į Bib- 
lioteką, - paliepė man Vartų Sargas tą pačią dieną, kai atsidū- 
riau Mieste. - Ten rasi merginą - ji viena pati prižiūri Bibliote- 
ką. Pasakyk jai, kad Miesto nurodymu atėjai skaityti senų sapnų. 
Visa kita tau paaiškins ji. 

- Senų sapnų? - pakartoju. - Ką reiškia - „skaityti senų 
sapnų“? 

Vartų Sargas liaujasi drožinėjęs kažkokį kaištelį, padeda į ša- 
lį lenktinį peiliuką, delnu nušluoja nuo stalo drožles. 

— Seni sapnai... - paaiškina jis, - yra seni sapnai. Nueik į Bib- 
lioteką. Ten jų rasi tiek, kad apraibs akys. Paimk tiek, kiek no- 
rėsi — ir skaityk sau į valias. 

Vartų Sargas apžiūri nusmailintą baigto kaištelio galą, lieka 
patenkintas ir padeda dirbinį ant lentynos sau už nugaros. Ant 
jos jau rikiuojasi gal dvidešimt tokių pat kaištelių. 

— Klausinėti manęs gali visko, ko tiktai nori, bet žinok, kad 
aš ne visada tau atsakysiu, - pareiškia Vartų Sargas, sunerda- 
mas pirštus už galvos. - Yra tokių dalykų, kurių negaliu tau 
sakyti. Bet nuo šiol tu privalai kasdien eiti į Biblioteką skaityti 
sapnų. Toks bus tavo darbas. Nueisi ten šeštą vakaro. Užtruksi 
iki dešimtos ar vienuoliktos. Mergina paruoš tau vakarienę. Vi- 
są likusį laiką gali užsiimti kuo širdis geidžia. Supratai? 

- Supratau, - patikinu. - O kiek laiko turėsiu dirbti šį darbą? 

— Kiek laiko? Negaliu pasakyti, - atsako Vartų Sargas. - Tol, 
kol ateis tinkamas metas baigti. 

Tai taręs, jis iš prakurų krūvelės pasirenka dar vieną medie- 
nos atskalą ir vėl kimba drožinėti. 

— Mūsų Miestas ne itin turtingas. Negalime išlaikyti dykūnų, 
kurie tik slampinėtų ir nieko neveiktų. Kiekvienam gyventojui 
skirtas būstas, kiekvienas ką nors dirba. Tavo darbas - Bibliote- 
koje skaityti sapnus. Juk atvykai čionai ne drybsoti pilvą išver- 
tęs, tiesa? 

— Darbas - ne vargas, - atsakau. - Geriau dirbti nei išvis nie- 
ko neveikti. 

— Na ir puiku, - sako Vartų Sargas linkčiodamas ir apžiūrinė- 
damas peilio geležtės galiuką. - Taigi, kuo greičiau imsies dar- 
bo, tuo geriau. Nuo šiol tu - Sapnų Skaitytojas. Jokio kito var- 
do nebeturi. Lygiai taip pat kaip aš - Vartų Sargas. Supratai? 

- Supratau, - dar kartą patikinu. 

— Šiame Mieste yra tik vienas Vartų Sargas - lygiai taip pat 
tėra vienas Sapnų Skaitytojas. Tik vienas asmuo gali būti tinka- 
mas skaityti sapnus. Tuojau aš tau ir padarysiu tai, ką reikia. 

Vartų Sargas iš indaujos paima nedidelę baltą lėkštutę, pade- 
da ant stalo, įvarvina lašelį alyvos. Čirkštelėja degtuką, uždega 
alyvą. Tada iš peilių rinkinio paima vieną - buka, paapvalinta 
geležte - ir dešimt minučių kaitina jo galiuką. Paskui užpučia 
ugnį ir laukia, kol peilio ašmenys atvės. 

— Štai šiuo aš įrėšiu tau ženklą, - sako Vartų Sargas. - Neskau- 
dės. Nesibaimink. 

Jis pirštais išplečia mano dešiniąją akį ir suvaro peilį į akies 
obuolį. Tačiau, kaip ir žadėjo, man visiškai neskauda, aš ir ne- 
bijau. Peilis susminga minkštai, be garso, tarsi į drebučius. 

Paskui Vartų Sargas taip pat paženklina ir kairiąją mano akį. 

— Kai liausies skaityti sapnus, randai išnyks savaime, - aiški- 
na man Vartų Sargas, dėdamas į vietą lėkštutę ir peilį. - Šitie 
randai ir yra Sapnų Skaitytojo ženklas. Tačiau kol turi šį ženklą 
akyse, privalai saugotis skaisčios šviesos. Klausykis atidžiai: nuo 
šiol tavo akys nebegali pakęsti dienos šviesos. Jeigu pažvelgsi į 
saulės šviesą, smarkiai pasigailėsi. Taigi į lauką tau valia išeiti 
tik sutemus ar ūkanotomis dienomis. O saulėtomis dienomis už- 
sidangstyk langus ir nė kojos nekelk iš namų. 

Vartų Sargas įteikia man akinius tamsintais stiklais. Privalau 
nešioti juos visą laiką - nusiimti galiu tik guldamas miegoti. 

Šitaip iš manęs buvo atimta dienos šviesa. 

+ + + 

Po kelių dienų, vakarėjant, aš jau traukiu į Biblioteką. Stu- 
miu sunkias medines duris, šios veriasi girgždėdamos. Tiesiai 
priešais mane driekiasi ilgas tiesus koridorius. Niekada nevėdi- 
namas, pridulkėjęs; oras užsistovėjęs, troškus. Šimtmečių stin- 
gulys susitelkęs tame koridoriuje. Grindų lentos išdilusios tose 
vietose, kur jas kitados mynė kažkieno kojos, sienų tinkas pa- 
geltęs, tarsi persismelkęs blausių lempučių šviesa. 

Abipus koridoriaus rikiuojasi durys, visos rankenos padeng- 
tos baltu dulkių sluoksniu. Vienintelės neužrakintos durys - ko- 
ridoriaus gale; pro matinį stiklą blykčioja šviečiančios lempos 
atšvaitai. Pabeldžiu į šias duris, bet niekas neatsiliepia. Uždedu 
delną ant apskritos pajuodusio žalvario rankenos, pasuku ją — 

ir durys prasiveria. Kambaryje - nė gyvos dvasios. Patenku į 
milžinišką tuščią erdvę, primenančią gerokai padidintą geležin- 
kelio stoties laukiamąją salę: erdvu, nė vieno lango, beveik jo- 
kios puošybos. Stovi pats paprasčiausias stalas, trys kėdės, gele- 
žinė krosnelė su kaitriai degančiomis anglimis - ir daugiau beveik 
nieko, tik laikrodis ant sienos ir pertvara bibliotekininkei. Ant 
krosnelės kunkuliuoja ištrupėjęs juodas emaliuotas virdulys. Už 
pertvaros - dar vienos įstiklintos durys, iš už jų sklinda lempos 
šviesa. Valandėlę svarstau, ar verta belstis, bet nutariu verčiau 
palaukti, kol kas nors pasirodys. 

Ant pertvaros pažerta sąvaržėlių. Pasemiu saują, paskui pri- 
sėdu prie stalo. 

Nė pats nežinau, kiek laiko praslenka, kol pro duris už pertva- 
ros pagaliau pasirodo Bibliotekininkė, nešina segtuvu su kaž- 
kokiais popieriais. Vos mane išvysta, jos skruostus iš nuostabos 
išpila raudonis. 

- Atsiprašau, - sako ji. - Nežinojau, kad tu čia. Reikėjo pasi- 
belsti. Buvau užpakaliniame kambaryje, saugykloje. Ten viskas 
taip suversta... 

Žiūriu į ją ir nieko nesakau. Jos veidas tarytum kažką man 
primena. Kas tai galėtų būti, kuo ji sujudino kažkokį prisimini- 
mą? Jaučiu, kaip neapčiuopiamas giluminis mano sąmonės klo- 
das palengva kyla į paviršių. Ką tai galėtų reikšti? Paslapties 
įminimas glūdi sutemų apgaubtuose toliuose. 

— Kaip matai, niekas čia nesilanko. Išvis niekas, išskyrus Sap- 
nų Skaitytoją. 

Aš vos vos linkteliu, bet negaliu atplėšti žvilgsnio nuo jos vei- 
do. Jos akys, lūpos, aukšta kakta ir juodi, ant pakaušio surišti 
plaukai... Tačiau kuo įdėmiau žiūriu, tarsi stengdamasis kažką 
išskaityti, tuo labiau sklaidosi pirmas įspūdis. Visai suglumęs 
užmerkiu akis. 

— Atleisk, bet ar nebūsi apsirikęs čionai užeidamas? Visi pa- 
statai čia tokie panašūs, - kalba ji, padėdama popierių aplanką 
greta sąvaržėlių. - Tiktai Sapnų Skaitytojas gali ateiti čionai skai- 
tyti senų sapnų. Bet kam kitam čia įžengti draudžiama. 

— Aš ir atėjau skaityti sapnų, - atsakau. - Šitaip man liepia 
Miestas. 

— Meldžiu atleisti, bet ar negalėtum nusiimti akinių? 

Aš nusiimu tamsius akinius ir atsigręžiu į moterį, o ši žvelgia 
į nublyškusius, spalvą praradusius mano vyzdžius - tai ir yra 
Sapnų Skaitytojo ženklas. Jaučiuosi taip, tarsi ji įžvelgtų pačias 
manosios esybės gelmes. 

— Gerai. Gali vėl užsidėti akinius. 

Ji atsisėda prie stalo priešais mane. 

- Šiandien aš dar nepasiruošusi. Gal pradėsime rytoj? - klau- 
sia. - Ar šiame kambaryje tau bus patogu? Jeigu nori, galiu at- 
rakinti bet kurią kitą skaityklą. 

— Gerai ir čia, - sakau aš. - Ar tu man talkinsi? 

- Taip, mano darbas - saugoti senus sapnus ir padėti Sapnų 
Skaitytojui. 

— Ar mes jau buvome kažkur susitikę anksčiau? 

Ji įsmeigia žvilgsnį į mane ir naršo atmintį, bet galiausiai pa- 
purto galvą. 

— Tikriausiai pats puikiai žinai, kad prisiminimai šiame Mies- 
te dažnai būna migloti ir nepatikimi. Yra tokių dalykų, kuriuos 
prisimename, bet yra ir tokių, kurių niekaip negalime prisimin- 
ti. Atrodo, tu - iš pastarųjų, aš tavęs neprisimenu. Prašau man 
atleisti. 

— Nieko baisaus, - patikinu. - Ne taip jau ir svarbu. 

— Gal mes kada ir buvome susitikę. Miestelis juk visai nedi- 
delis. 

— Aš atvykau čionai vos prieš kelias dienas. 

— Prieš kelias dienas? — nustebusi pakartoja ji. - Tuomet tik- 
rai supainiojai mane su kažkuo kitu. Aš niekad gyvenime nė 
kojos nebuvau iškėlusi iš šio Miesto. Galbūt tu pažinojai kokią 
nors merginą, panašią į mane? 

— Tikriausiai taip ir bus, - sutinku. - Tačiau negaliu atsikra- 
tyti įspūdžio, kad kitados mes gyvenome visai kitur, visai kitus 
gyvenimus, tik dabar kažkodėl nebegalime to prisiminti. Ar tau 
toks pojūtis visiškai nepažįstamas? 

— Ne, - sako ji. - Tikriausiai tau taip atrodo dėl to, kad esi 
Sapnų Skaitytojas. Sapnų Skaitytojas - ne toks žmogus kaip visi 
kiti. 

Neprisiverčiu ja patikėti. 

— O gal tu žinai, kur ir kada visa tai buvo? 

- Gaila, bet nieko neprisimenu. Tačiau kažkur - tikrai buvo; 
buvai ten ir tu. 

Bibliotekos lubos aukštos, kambaryje ramybė tarsi vandeny- 
no dugne. Dairausi be jokio tikslo, delne spaudžiu kelias sąvar- 
žėles. Bibliotekininkė tebesėdi kaip sėdėjusi. 

— Net nenutuokiu, kodėl esu čia, - sakau. 

Užverčiu galvą ir žvelgiu į lubas. Regiu geltonos šviesos žie- 
žirbėles, kurios išsipučia, o paskui susitraukia ir krinta. Ar dėl 
to, kad mano vyzdžiai sužaloti, aš ir matau šitokius nebūtus 
dalykus? Didžiulis sieninis laikrodis be garso skaičiuoja minutes. 

— Man sakė, kad patekau čionai su kažkokiu tikslu. 

— Mūsų miestelis labai ramus, - sako ji. - Galbūt tu ir atkelia- 
vai ieškoti ramybės. 

Aš nė pats nežinau atsakymo. 

Ji lėtai atsistoja. 

— Šiandien tau nėra ką čia veikti. Darbas prasidės rytoj. O 
dabar eik namo ir pailsėk. 

Aš dar kartą pažvelgiu į lubas, paskui - vėl į ją. Nėmaž ne- 
abejoju: jos veidas lemtingai susijęs su kažkuo, slypinčiu mano 
paties gelmėse. Tačiau prisiminimai pernelyg migloti. Užmerkiu 
akis ir bandau ieškoti aklomis. Tyla užkloja mane tarsi smulku- 
lyčių dulkelių sluoksnis. 

— Grįšiu rytoj šeštą valandą vakaro, - sakau aš. 

— Iki pasimatymo, - atsisveikina ji. 

+ + + 

Išėjęs iš Bibliotekos, einu Senuoju tiltu į kitą upės krantą. Stab- 
teliu ant tilto, atsiremiu į turėklą ir klausausi Upės šnabždesio. 
Žvėrių Mieste šiuo metu nebėra. Visa ką liesteli melzganai pilkš- 
vas užslenkančių sutemų atspalvis: Bokštą su laikrodžiu ir Miestą 
juosiančią Sieną, krantinėje išsirikiavusius pastatus ir šiaurėje 

stūksančių kalnų dantytas viršūnes. Mano ausų nepasiekia nė 
menkiausias garselis, išskyrus tykų vandens gurgėjimą. Kažkur 
išnyko netgi paukščiai. 

Galbūt tu ir atkeliavai ieškoti ramybės - tarytum vėl išgirstu 
jos ištartus žodžius. 

Aplink mane vis labiau tirštėja sutemos. Kai Upės pakrantėje 
užsižiebia žibintai, ištuštėjusiomis gatvėmis patraukiu Vakari- 
nės kalvos link. 

Tabuliavimas, evoliucija, 
seksualinės paskatos 


Kol seniokas kapstėsi atgal į žemės paviršių grąžinti nutildytai 
dukraitei balso, aš uoliai triūsiau tyloje, pasinėręs į tabuliavimą. 

Nė pats nežinau, kiek laiko praleidau vienas. Savo skaitmeni- 
nį žadintuvą buvau nustatęs taip, kad skambėtų pakaitomis kas 
valandą ir kas pusvalandį: valandą dirbau - pusvalandį ilsėjau- 
si, valandą dirbau - pusvalandį ilsėjausi. Kiek laikrodis rodo 
valandų, nemačiau - specialiai uždengiau ciferblatą. Kai užsii- 
mi tabuliavimu, į laikrodį verčiau nežvilgčioti - tik trukdo. Ma- 
no darbas prasideda tada, kai pradedu sudarinėti pirmąją lente- 
lę, ir baigiasi, kai baigiu skaičiuoti paskutinę. Visa, ką dirbant 
reikia žinoti apie laiką, - tai nekintamas valandos-trisdešimties 
minučių, valandos-trisdešimties minučių ciklas. 

Kol senioko nebuvo, ilsėjausi du, o gal tris kartus. Per tas 
pertraukas apsilankiau tualete, bandžiau snūduriuoti, įrėmęs 
kaktą į sunertas ant stalo rankas, ir galiausiai išsitiesiau ant so- 
fos. Sofa čia - puikumėlis, miegoti tiesiog ideali. Ne per minkš- 
ta ir ne per kieta; net pagalvė tokia patogi galvai, kad apie ge- 
resnę nėra ko nė svajoti. Atliekant tabuliavimo darbus įvairiems 
užsakovams, man teko ilsėtis ant daugybės sotų, ir, drįstu tvir- 

tinti, patogių pasitaiko labai retai ir labai nedaug kur. Užvis 
dažniausiai tenka išsitiesti ant kokio pigaus gremėzdo. Neretai 
iš pažiūros net labai prašmatni sofa skaudžiai nuvilia, vos pa- 
bandai prigulti ant jos nusnausti. Niekad negalėjau suprasti, ko- 
dėl žmonės šitaip aplaidžiai renkasi sofas. 

Man visuomet atrodė, - nors tai, pats suprantu, tik mano 
asmeninis prietaras, - kad pagal tai, kaip žmogus renkasi sofą, 
gali neklysdamas vertinti jo paties charakterį. Sofos - tai atski- 
ras pasaulis, kuriame galioja savi dėsniai. Tačiau tai deramai 
įvertinti gali tik tas, kuris užaugo sėdėdamas ant gerų sofų. Pana- 
šiai kaip užaugama skaitant geras knygas ar klausantis geros 
muzikos. Viena gera sofa subrandina kitą gerą sofą, bet vieną 
blogą sofą būtinai keičia kita bloga sofa. Šitaip viskas ir klos- 
tosi. 

Esama nemažai tokių, kurie važinėja prašmatniais automobi- 
liais, bet sofos jų namuose - tik antrarūšės ar net trečiarūšės. 
Mano nuomone, šitokie žmonės neverti pasitikėjimo. Gal bran- 
gus automobilis kokybe ir atitinka savo kainą, bet tai tėra bran- 
gus automobilis. Jei turi pakankamai pinigų, gali jį nusipirkti, 
bet, kita vertus, jį nusipirkti gali bet kas, turintis pakankamai 
pinigų. Savo ruožtu įsigyti gerą sofą - jau visai kas kita: tam 
reikia ir savito požiūrio, ir patirties, ir net tam tikros filosofijos. 
Žinoma, be pinigų irgi neapsieisi, bet šito maža: būtina dar ir 
ypatinga sofos samprata. Sugebėjimas įžvelgti sofą tarp sofų. 

Sofa, ant kurios išsitiesiau dabar, be jokios abejonės, buvo 
aukščiausios klasės. Ko gero, kaip tik tai užvis labiausiai ir lėmė 
šiltus mano jausmus seniokui. Drybsojau ant sofos užsimerkęs 
ir galvojau apie jį: apie jo keistenybes, senamadišką kalbėseną, 
pribloškiantį juoką. Ir sugalvok tu man: ieškoti būdų išjungi- 
nėti garsus... Galvą galiu guldyti: šitas senis — iš tiesų pačios 
aukščiausios prabos mokslininkas. Kokiam nors eiliniam tyri- 
nėtojui netgi nešautų mintis pašalinti gamtos garsus. Ir dar vie- 
nas dalykas. Tai šen, tai ten vis tenka išgirsti apie kokį kuokte- 
lėjusį keistuolį mokslininką, tačiau koks užkietėjęs ekscentrikas 
ir vienišius turi būti žmogus, kad įsirengtų slaptą laboratoriją 

už požeminio krioklio vien tam, kad išvengtų nepageidaujamų 
smalsių akių? Iš tiesų šitas tipas būtų keistuolis net tarp keis- 
tuolių. 

Būdų pritaikyti jo išrastas gamtos garsų slopinimo ir stiprini- 
mo technologijas atsirastų į valias, o apie komercinę naudą ne- 
drąsu net šnekėti. Įsivaizduokime, pavyzdžiui, koncertų salę — 
nebereikėtų gremėzdiškos aparatūros, stiprintuvų ar garsiakal- 
bių. O garso slopinimas? Kaipmat būtų išspręstos netoli oro uos- 
tų gyvenančių žmonių problemos. Kita vertus, galimybė keisti 
garso stiprumą - labai jau gardus kąsnelis karinei pramonei ir 
visokio plauko nusikaltėliams. Plika akimi matyti, kokios ne- 
ribotos galimybės atsivertų: tyliai sprogstančios bombos ir be- 
garsiai šautuvai, bombos, tiesiog išsprogdinančios smegenis 
griausmingu driokstelėjimu, devynios galybės įvairiausių naikinti 
skirtų žaisliukų, kuriuos pasitelkus išauštų nauja era masinių 
skerdynių mėgėjams. Reikia manyti, ir pats seniokas suprato tai 
kuo puikiausiai, ir tai buvo ne pati menkiausia iš priežasčių, 
paakinusių jį slėpti savo tyrinėjimus nuo pasaulio. Kuo ilgiau 
galvojau, tuo labiau augo mano pagarba senajam keistuoliui. 

Slinko gal penktas ar šeštas mano darbo ciklas, kai seniokas 
grįžo, vilkdamas nemenką krepšį. 

— Atnešiau dar kavos ir sumuštinių, - pranešė jis. - Su agur- 
kais, kumpiu ir sūriu. Tikiuosi, tau patiks. 

— Ačiū. Nieko geriau nė negalima norėti, - atsakiau. 

— Gal tuojau pat ir sėsi užkąsti? 

— Ne, po kito tabuliavimo ciklo. 

Kai vėl sučirškė žadintuvas, aš kaip tik baigiau skalbti penk- 
tąjį iš septynių puslapių, primargintų skaičių eilutėmis. Dar vie- 
nas geras grybšnis - ir finišo tiesioji. Bet dabar - pertrauka. Aš 
nusižiovavau ir sutelkiau dėmesį į maistą. 

Sumuštinių būtų pakakę pamaitinti kone visą pulką. Bet dau- 
giau nei pusę vienu prisėdimu surijau aš. Ilgai trunkantis tabu- 
liavimas sukelia žvėrišką apetitą. Agurkai, kumpis, sūris - viskas 
iš eilės nyko mano gerklėje; protarpiais sumuštinius nuskalau- 
davau keliais gurkšniais kavos. 

Seniokas gromuliavo gal triskart lėčiau, lasiodamas sumušti- 
nius tarsi koks neįtikėtinai gerai išauklėtas svirplys. 

— Valgyk, kiek tik lenda, - paragino jis mane. - Kai sulauksi 
mano amžiaus, įsitikinsi, kaip suprastėja apetitas. Nebegali ši- 
tiek daug valgyti - nebegali šitiek daug dirbti. Tačiau jaunimui 
derėtų kimšti į valias. Valgyk kiek nori ir storėk sau į sveikatą. 
Šiais laikais žmonės siaubingai bijo sustorėti, bet pasakysiu tau 
štai ką: jų požiūris į lašinius visiškai neteisingas. Sakoma, kad 
nutukimas kenkia sveikatai, sakoma, kad storas žmogus negra- 
žiai atrodo, bet šitaip niekada neatsitiks, jei storėsi deramai. 
Tada tik stipriau pajausi gyvenimo pilnatvę, patirsi daugiau sek- 
sualinių paskatų, tavo protas taps skvarbesnis. Jaunystėje aš pats 
buvau kaip reikiant apkūnus. Ne nepatikėsi, pažvelgęs į mane 
dabar. Cho cho cho. - Atrodė, seniokui tenka gerokai tramdy- 
tis, kad neužsikvatotų ilgam. - Na kaip? Sumuštiniai - aukš- 
Čiausios rūšies, tiesa? 

— Taip, iš tikrųjų. Nepaprastai skanūs, - atsakiau. Ir nėmaž 
neperdėdamas. Sumuštiniai iš tiesų buvo labai labai gardūs. O 
sumuštiniams aš beveik toks pat išrankus kaip ir sofoms. 

- Juos paruošė mano dukraitė. Taigi ir tavo pagyrimų nusi- 
pelnė ji, - pareiškė senis. - Mergaitė puikiai išmano sumuštinių 
gaminimo subtilybes. 

— Dievaži, ji - tikra meistrė. Ne kiekvieno restorano virėjas 
paruoš tokius puikius sumuštinius. 

— Neabejoju, mergaitė labai apsidžiaugs tai išgirdusi. Svečių 
mes sulaukiame ne taip dažnai, tad jai nė nepasitaiko progų ką 
nors pavaišinti savo ruoštais patiekalais. Kai ji pagamina valgy- 
ti, paprastai prie stalo ir sėdame tik mudu. 

— Taip vienudu ir gyvenate? 

— Na taigi. Tik mes - du vienišiai, bet aš nemanau, kad tai jai 
labai sveika. Ji tikrai sumani ir šauni mergaitė, bet štai į viešu- 
mą dorai nė nosies neiškiša. O jaunam tai - nelabai geras įpro- 
tis. Juk seksualines paskatas žmogui būtina kaip nors realizuo- 
ti, ir geriau - konstruktyviai. Nagi, pasakyk, moteriško žavesio 
jai juk nestinga, tiesa? 

— Na - eee... Ji tikrai gundanti, - kliūvančiu liežuviu išdau- 
žiau aš. 

— Seksualiniai geiduliai - juk milžiniškas energijos krūvis. Dėl 
šito neverta net ginčytis. Tik pamėgink slopinti seksualinę ener- 
giją, ir ji ilgainiui ima kvaitinti protą. O ir kūnas išglemba. Tą 
pat galima pasakyti ir apie vyrus, ir apie moteris. Vis dėlto mo- 
teriai dar blogiau: gali sutrikti jos mėnesinių ciklas, o kai taip 
atsitinka, gali pradėti maišytis ir protas. 

— Na... taip. 

— Vargšei mergaitei būtinai reikia užmegzti ryšius su kokiu 
tinkamu vaikinu, ir kuo skubiau. Tvirtinu tai ir kaip jos globė- 
jas, ir kaip biologas, - pareiškė seniokas, druskos žiupsniu sū- 
dydamas agurkus. 

— Ar jums pavyko ją... na, tai yra... ar jūs grąžinote jai gar- 
są? —- paklausiau. Aš nelabai temėgau aptarinėti seksualines pa- 
skatas, o ypač - nebaigęs darbo. 

— Ak taip, tik pamiršau tau pasakyti, - atsakė senis. - Garsą 
atkūriau be jokio vargo, viskas gerai, dabar ji gali kalbėti kaip 
anksčiau. Kokia laimė, kad man tai priminei. Jeigu ne tu, kas 
žino, kiek dar dienų jai būtų tekę pragyventi bebalsei. Sykį jau 
prasmengu čia, paprastai be kelių dienų neišlendu paviršiun. 
Vargšas vaikas: įsivaizduoji, ką reiškia šitiek laiko tverti be gar- 
selio. 

— Puikiausiai įsivaizduoju. 

— Kaip jau sakiau, mergaitė beveik išvis su niekuo nebend- 
rauja. Tad lyg ir nelabai didelė bėda, jei ir negali kalbėti. Bet 
jeigu kas nors paskambintų, tada jau būtų sunkiau... 

— Jeigu negalėtų kalbėti, jai ir apsipirkti būtų sunkoka. 

— Nieko panašaus, kaip tik apsipirkti jai ir nebūtų jokio var- 
go, - patikino mane seniokas. - Juk yra prekybos centrų, kur 
gali nusipirkti visko ko širdis geidžia, taip ir neprataręs nė žo- 
džio. O mergaitė mėgsta apsipirkti prekybos centruose, tik juo- 
se ir lankosi. Iš biuro - į parduotuvę, iš parduotuvės — atgal į 
biurą. Štai ir visas jos gyvenimas. 

— Nejaugi ji niekad nepareina namo? 

— Mergaitė mielai užsibūna- biure. Ten yra ir virtuvė, ir du- 
šas — viskas, ko jai reikia. Daugių daugiausia ji pareina namo 
kartą per savaitę. 

Aš gurkštelėjau kavos. 

— Bet tu juk susikalbėjai su ja kuo puikiausiai, - pastebėjo 
seniokas. - Kaip tau tai pavyko? Telepatija? 

— Skaičiau iš lūpų. Kadaise laisvalaikiu to mokiausi. 

— Ak taip, žinoma, skaitei iš lūpų, - seniokas sulinksėjo pa- 
tenkintas. - Labai naudingas ir efektyvus metodas. Pats šiek tiek 
jį išmanau. O gal ir mudu pamėginkime pasišnekėti tylomis? 

— Gal verčiau nereikia? - skubiai paprieštaravau. 

— Sutinku, skaitymas iš lūpų - pakankamai primityvi techni- 
ka. Daugiau trūkumų nei pranašumų. Vos šiek tiek sutemsta - 
ir ničnieko nebegali suprasti. Be to, norėdamas susikalbėti, ne- 
gali nė akimirkos nukreipti žvilgsnio nuo pašnekovo burnos. 
Šiaip ar taip, ir toks atsarginis bendravimo variantas visai pra- 
vartus. O tu, reikia pripažinti, apdovanotas nemenka įžvalga, 
jeigu jau nutarei mokytis skaityti iš lūpų. 

— Atsarginis bendravimo variantas? 

— Na tataaaaigi, - vėl sulinkčiojo senis. - Paklausyk, sūneli. 
Sakau tai tau vienam: ateityje pasaulis bus visiškai begarsis. 

— Begarsis? - išsprūdo man. 

— Na taip. Visiškai begarsis. Juk garsas žmogaus vystymuisi 
absoliučiai nereikalingas. Netgi, sakyčiau, trukdo. Tad ir išjung- 
sime garsą - visiškai. Bus tylu nuo ryto iki vakaro. 

— Hmmm... Ar norite pasakyti, kad nebegirdėsime nei paukš- 
čių čiulbėjimo, nei upokšnių srovenimo? Neliks muzikos? 

— Žinoma. 

— Jei jums įdomi mano nuomonė, šitoks pasaulis bus labai 
nykus. 

— Tik nekaltink dėl to manęs. Tai evoliucija. O evoliucija — 
visada rūsti. Rūsti ir nuobodi. Toks dalykas kaip džiaugsminga 
evoliucija išvis neegzistuoja. - Senis apėjo aplink rašomąjį stalą 
ir iš stalčiaus išsitraukė manikiūrines žirklutes. Paskui klestelė- 
jo atgal ant sofos ir kibo dailinti šįsyk jau visus dešimt nagų. - 

Tyrinėjimai dar nebaigti, kaip tik į tai dabar ir gilinuosi, bet 
detalių tau atskleisti negaliu. Šiaip ar taip, svarbiausios tenden- 
cijos... na, kaip tik tai mūsų laukia ateityje. Tik žiūrėk, kad nie- 
kam neprasitartum apie tai nė puse lūpų. Jei bent žodelis apie 
tai pasieks semiotekų ausis, užvirs tikras pragaras. 

— Dėl to galite nesirūpinti. Mes, kalkutekai, mokame saugoti 
paslaptis. 

— Ačiū, man akmuo nuo širdies nusirito, - pasakė senis. Abė- 
cėlinės rodyklės kortele jis nubraukė nagų nuokarpas ir subėrė į 
šiukšlių dėžę. Tada paėmė dar vieną sumuštinį su agurkais. - 
Skanumėlis, liežuvį gali praryti. 

— Ar ji viską gamina šitaip skaniai? 

— Na... gal ne visai. Bet štai sumuštinius ištobulino iki tikrų 
šedevrų. Reikia pripažinti, ir kitką gamina neblogai, bet jos su- 
muštiniams niekas negali prilygti. 

— Retas sugebėjimas, - pastebėjau. 

- Tai jau taip, - sutiko senis. - Tenka pripažinti, toks žmogus 
kaip tu galėtų kaip reikiant įvertinti tą vaiką. Žinai, tokiam jau- 
nuoliui kaip tu galėčiau ją patikėti ir būti ramus, kad pasielgiau 
teisingai. 

— Man? - net krūptelėjau. - Tik todėl, kad man patiko jos 
gaminti sumuštiniai? 

— Argi tau nepatiko jos sumuštiniai? 

— Dar ir kaip patiko. 

— Mano akimis, tu kažkuo apdovanotas... o gal reikėtų saky- 
ti, kad tau kažko trūksta. 

— Kartais ir man pačiam taip atrodo. 

— Mes, mokslininkai, žmogiškąsias savybes vertiname kaip 
evoliucijos proceso apraišką. Anksčiau ar vėliau tuo įsitikinsi ir 
pats. Evoliucija - iš tiesų labai varginantis reiškinys. Kaip ma- 
nai, kas visame evoliucijos procese užvis sunkiausia? 

— Nežinau. Pasakykite pats, - paprašiau. 

— Ogi tai, kad tu neturi jokios galimybės rinktis. Juk niekas 
savo valia nepasirenka vystytis. Evoliucija - tarsi potvynis ar 
kalnų lavina, ar žemės drebėjimas. Kol neužgriūva, niekad 

nežinosi, kas dedasi, o kai užgriūva, būna per vėlu ko nors 
griebtis. 

Valandėlę gromuliavau, ką išgirdęs. 

— Na, toji evoliucija... - prasižiojau pagaliau. - O kaip ji susi- 
jusi su visu tuo, apie ką kalbėjote anksčiau? Ar norite pasakyti, 
kad aš visiškai prarasiu kalbos dovaną? 

— Pasakyta nevisiškai tiksliai. Kalbėsi ar nekalbėsi — ne tai 
svarbiausia. Kalba - tik vienas žingsnis. 

— Nesuprantu, - prisipažinau. Ir iš tikrųjų ničnieko nesupra- 
tau. Tiesą sakant, šiaip aš - gana paprastas vaikinas. Kai sup- 
rantu - taip ir sakau, o kai nesuprantu - irgi tiesiai prisipažįstu. 
Nebandau išsisukinėti. Man atrodo, kad didumą šio pasaulio 
problemų sukelia būtent polinkis kalbėti miglotai. Dauguma 
žmonių, kalbėdami užuolankomis tada, kai iš tiesų reikėtų vis- 
ką iškloti tiesiai šviesiai, kažkur pasąmonės gelmėse patys pra- 
šyte prašosi bėdos. 

- Ką pasakysi, jeigu pasiūlysiu tiesiog keisti temą? - pareiškė 
seniokas. - Pernelyg jau viskas sudėtinga. Jei įsivelsime į keblias 
šnekas, tai pradės trukdyti tau tabuliuoti. Tad kol kas verčiau 
nekalbėkime apie tai. 

To dar betrūko, kad prieštaraučiau. Netrukus sučirškė žadin- 
tuvas, ir aš vėl kibau į darbą. Tuo tarpu seniokas atidarė stalčių 
ir ištraukė kažką panašaus į židinio žnyples iš nerūdijančio plie- 
no. Tada prisiartino prie lentynų su išrikiuotomis kaukolėmis, 
pakilnojo čia vieną, čia kitą, lengvai pastuksendavo į jas tomis 
žnyplėmis ir įsiklausydavo į atsako toną - panašiai smuiko vir- 
tuozas galėtų apžiūrinėti savąją Stradivarijaus smuikų kolekci- 
ją. Kiekviena kaukolė suaidėdavo vis kitokiu tembru ir aukštu- 
mu: nuo skimbtelėjimo, kokį išgautum užkliudęs viskio taurę, 
iki duslaus dunkstelėjimo, tarsi pabarbenus į didelį gėlių vazo- 
ną. Sunku net protu aprėpti: juk kiekvieną šių kaukolių kadaise 
dengė mėsos ir odos sluoksnis, kiekviena jų buvo prikimšta pil- 
kosios drebutienos - tiesa, nevienodais kiekiais - o šioje knibž- 
dėte knibždėjo minčių apie maistą, seksą, galią. O dabar - visa 
pražuvę amžiams. 

Pabandžiau įsivaizduoti savo paties kaukolę: apnuogintą, nu- 
lupta oda, nuvalytais kūno audiniais, išimtomis smegenimis — ir 
patupdytą ant lentynos greta visų kitų vien tam, kad protarpiais 
atsliūkinęs seniokas galėtų pabarbenti ją plieninėmis židinio žnyp- 
lėmis. Nuostabu. Kažin, kokių žinių jam pavyktų išlukštenti iš ma- 
nosios kaukolės skambesio? Ar jis sugebėtų išskaityti mano prisi- 
minimus? O gal įsigautų kažkur dar toliau, netgi giliau atminties? 

Šiaip jau ypatinga mirties baimė manęs nekamuoja. Kaip ka- 
daise sakė Šekspyras, jei mirsi šįmet, kitąmet nebereikės. Jei 
žvelgsi šitaip, viskas atrodys gana paprasta. Gyvenimas - gal ir 
ne saldainiukas, sutinku, bet jis mano - ir tik man valia elgtis su 
juo kaip noriu. Sykį taip nutaręs, galiu visai pusėtinai su juo 
susigyventi. Tačiau kai jau numirsiu, norėčiau, kad mane ir pa- 
liktų gulėti ramybėje. Atrodo, Egipto faraonai ne šiaip sau pa- 
geidaudavo užsimūryti piramidėse. 

+ + + 

Praėjo dar kelios valandos, ir pagaliau skalbimas buvo baig- 
tas. Nė pats nežinau, kiek valandų užtrukau skalbdamas, bet, 
sprendžiant iš nuovargio, turbūt ne mažiau nei aštuonias ar devy- 
nias. Pakilau nuo sofos ir pasirąžiau, mankštindamas užtirpu- 
sius raumenis. Kalkuteko darbo vadove netgi su iliustracijomis 
pateikti pratimai, kaip atpalaiduoti dvidešimt šešias raumenų 
grupes. Išvargusios smegenys sugebės atsigauti pačios, jei po ta- 
buliavimo sesijos kaip reikiant išmankštinsi atitinkamus įtam- 
pos mazgus raumenyse - o kartu, manoma, pailgės ir paties kal- 
kuteko gyvenimas. 

Maždaug prieš dešimt metų niekas dar nė girdėt nebuvo gir- 
dėjęs apie kalkuteko profesiją, tad niekas negali ir žinoti, kokia 
vidutinė eilinio kalkuteko gyvenimo trukmė. Kiek laiko aš išgy- 
vensiu dirbdamas šitokį darbą? Vieni tvirtina: dešimt metų, kiti 
žada dvidešimt; bet kuriuo atveju mirti teks darbo vietoje. Ka- 
žin ar man iš tiesų rūpi, kiek dar trauksiu? Jeigu neišvengiamai, 
tik neaišku, anksčiau ar vėliau, išdeginsiu paskutinius smegenų 
likučius, kam sukti dėl to galvą dabar? Belieka deramai atpalai- 
duoti raumenis ir neužmiršti laikyti špygą kišenėje. 

Išjudinęs visus kūne mazgais susimetusius raumenis, klestelė- 
jau ant sofos, užsimerkiau ir lėtai vėl sujungiau dešinįjį ir kairįjį 
smegenų pusrutulius. Darbo diena baigėsi. Viskas atlikta tiks- 
liai kaip iš vadovėlio. 

Seniokas tuo tarpu sėdėjo prie stalo, priešais save pasidėjęs 
stambią kažkokio šuns giminaičio kaukolę, apsiginklavęs slank- 
mačiu ir įsigilinęs į matavimus; čia pat jis skaičiais margino to 
paties pavyzdžio fotografiją. 

— Na kaip, baigei? - paklausė. 

— Viskas atlikta. 

— Nelengva tau buvo dienelė, - pasakė jis. 

—- Dabar trauksiu namo kaip reikiant išsimiegoti. Rytoj arba 
poryt perskirstysiu duomenis ir dar po dviejų dienų vidurdienį 
pristatysiu jums. Viskas bus padaryta laiku. Tinka? 

- Puiku, puiku, - sulinksėjo seniokas. - Tik neužmiršk: gyvy- 
biškai svarbu, kad jokiu būdu nepavėluotum. Jei prisistatysi nors 
kiek vėliau nei vidurdienį, atsitiks nelaimė. Iš tiesų labai rimta 
nelaimė. 

— Suprantu. 

- Ir dar - maldauju, pasirūpink, kad niekas nepavogtų tų są- 
rašų! Jeigu jie pradings, galas mums abiem. 

- Nesijaudinkite. Saugumo priemonių mus moko toli gražu 
ne juokais. Dar negirdėta, kad tabuliavimo duomenys per neap- 
dairumą nuklajotų kur nors į šalį. 

Iš kišenėlės, įtaisytos prie kairio pakinklio, išsitraukiau lanks- 
taus metalo dėkliuką dokumentams, įdėjau į jį duomenų sąrašą 
ir užrakinau. 

— Atidaryti šį dėkliuką galiu tik aš pats. Jei kas nors sveti- 
mas mėgins knebinėti užraktą, visas dėkliuko turinys bus su- 
naikintas. 

- Labai gudriai sumanyta, - pripažino seniokas. 

Aš įsibrukau dėkliuką atgal į slaptąją kišenėlę. 

— Sakyk, ar tu tikrai nebealkanas? Liko dar keletas sumušti- 
nių. Aš pats, pasinėręs į tyrinėjimus, paprastai ne kažin kiek 
tevalgau. Gėda būtų leisti tokiems gardėsiams sugesti. 

Man vis dar žarna žarną rijo, tad be vargo sušlaviau likusius 
sumuštinius. Seniokas įpylė man dar vieną puodelį kavos. 

+ + + 

Vel įsirangiau į neperšlampamą apsiaustą, užsimaukšlinau ap- 
sauginius akinius, žibintuvėlį pasiėmiau į ranką ir patraukiau 
tuo pačiu požeminiu taku atgal. Seniokas šįsyk manęs nelydėjo. 

— Aš išvaikiau tuos INKiščius ultragarso bangomis, tad bent 
kol kas jie neturėtų šmirinėti aplinkui, - užtikrino jis. 
kad tai - kažkokie požemių padarai, tad vien nuo minties, jog 
teks vienam maklinėti tamsoje, nugara ėmė bėgioti skruzdės. 
Tai, kad apie INKiščius ničnieko nežinojau: nei kokie jų įpro- 
čiai, nei kaip jie atrodo, nei kaip, jei prireiktų, nuo jų gintis — 
irgi nėmaž neguodė. Kairėje rankoje gniauždamas žibintuvėlį, o 
dešinėje - peilį, aš kaip įmanydamas pasidrąsinau ir leidausi ke- 
lionėn atgal. 

Kai išvydau rausvarūbę apskritutę merginą, mojančią man 
žibintuvėliu ir einančią manęs sutikti, pasijutau išgelbėtas. Ko- 
ne strimgalviais puoliau jos link. Ji kažką sakė, bet vėl kuo nor- 
maliausiai šniokščianti upė užgožė jos balsą. Skaityti iš lūpų ir- 
gi negalėjau - buvo per tamsu. 

Ilgomis aliumininėmis kopėčiomis užsiropštėme aukštyn, į 
šviesą. Aš lipau pirmas, mergina - paskui mane. Anąkart, kai 
leidausi žemyn, buvo tamsu nors į akį durk, nemačiau išvis nie- 
ko, tad lyg ir nebuvo ko bijoti, bet dabar, grįžtant, - jau visai 
kitas reikalas. Pernelyg aiškiai įsivaizdavau aukštį - tas pat, kas 
siena užkopti į dviejų ar trijų aukštų namą. Norėjau stabtelėti 
atsipūsti ir šiek tiek sutelkti drąsą, bet mergina jau mynė man 
ant kulnų. Ką gi, juk pats visada sakau: saugumas - svarbiau- 
sia, tad taip ir nesustojau. 

Per tą pačią drabužių spintą mudu sulindome atgal į kabinetą 
ir pagaliau išsivadavome iš neperšlampamos aprangos. 

— Kaip sekėsi dirbti? - paklausė ji. Aš pirmą kartą išgirdau 
jos balsą: skambų ir švelnų. 

— Ačiū, neblogai. 

— Aš taip džiaugiuosi, kad priminei seneliui, jog jis išjungė 
mano balsą. Jei ne tu, visą savaitę nebūčiau galėjusi išleisti nė 
garselio. 

— Kodėl iškart man to nepasakei? Juk galėjai parašyti raštelį. 
Tada ir pati būtum buvusi išvaduota kur kas greičiau, ir aš ne- 
būčiau taip smarkiai suglumęs. 

Ji vikriai apsisuko aplink stalą ir pasitaisė abu auskarus. 

— Taisyklės yra taisyklės, - paaiškino. 

— Jos draudžia bendrauti raštu? 

— Viena iš jų - tokia. 

— Hmmm... 

— Draudžiama viskas, kas gali pasukti evoliuciją priešinga 
kryptimi. 

— O! - tik žioptelėjau aš. Ir kas čia neseniai gyrėsi tobulai 
išmanąs saugumo priemones? 

- Kiek tau metų? - staiga paklausė ji - lyg perkūnas iš giedro 
dangaus. 

- Trisdešimt penkeri. O tau? 

— Septyniolika. Iki šiol man dar niekad neteko matyti kalku- 
teko. Tiesa, 1r su semiotekais niekad nebuvau susidūrusi. 

— Tau tikrai tik septyniolika? - nustebęs paklausiau. 

— Na taip, kodėl turėčiau meluoti? Man iš tiesų septyniolika. 
Pažiūrėjęs duotum daugiau, tiesa? 

— Taip. Atrodai gal dvidešimties. 

— Tai todėl, kad aš ir nenoriu atrodyti septyniolikos, - pareiš- 
kė ji. - Sakyk, ką iš tikrųjų reiškia būti kalkuteku? 

— Mes esame normalūs, paprasti žmonės, tokie pat kaip ir 
visi kiti. 

— Visi gal ir yra paprasti, bet anaiptol ne normalūs. 

— Kai kas mano ir taip, - nesiginčijau. - Bet, matai, žmonės 
gali būti normalūs arba tiesiog normalūs. Turiu omeny papras- 
čiausius žmones, tokius, kurie gali atsisėsti greta tavęs trauki- 
nyje - o tu net nepastebėsi. Taigi mes - kuo paprasčiausi žmo- 
nės. Mes valgome, geriame alų - beje, tavo sumuštiniai buvo 
nepaprastai gardūs. 

— Tikrai? - kaipmat nušvito ji. 

— Nedažnai pasitaiko paragauti tokių puikių sumuštinių. Aš 
beveik vienas pats visus ir sušlamščiau. 

— O kaip kava? 

— Kava irgi buvo nebloga. 

- Iš tikrųjų? O gal norėtum puodelio dabar? Tada mudu galė- 
tume dar valandėlę pasėdėti ir pasišnekėti. 

— Ne, ačiū, kavos aš jau prisisiurbiau į valias, - atsakiau. — 
Kol kas neįstengčiau nuryti nė lašo. Be to, man reikia kuo grei- 
čiau grįžti namo ir - į lovą. 

— Kaip gaila. 

— Man irgi gaila. 

—- Tuomet bent palydėsiu tave iki lifto. Koridoriai čia gana 
klaidūs. Lažinuos, pats net nerastum kelio. 

— Tai jau ko gero. 

Mergina paėmė kažkokį daiktą, iš pažiūros primenantį apsk- 
ritą skrybėlaičių dėžutę, keliskart apvyniotą lipnia juostele, ir 
padavė man. 

— Kas čia? - paklausiau. 

— Senelio dovana tau. Atidarysi parsinešęs namo. 

Pakilnojau dėžutę. Buvo gerokai lengvesnė, nei tikėjausi; O 
skrybėlės, atrodo, būta iš tiesų milžiniškos. Bandžiau dėžutę 
krestelėti. Viduje nė nebarkštelėjo. 

— Atsargiai - dovana trapi, - perspėjo mergina. 

— Ar ten koks nors suvenyras? 

— Aš nežinau. Juk atidaręs pamatysi pats, argi ne taip? 

Paskui mergina pasirausė rausvoje rankinėje ir ištraukusi įtei- 
kė man voką su banko čekiu. Įrašyta suma buvo netgi šiek tiek 
didesnė, nei tikėjausi. Įsidėjau čekį į piniginę. 

- Išrašyti kvitą? 

— Nereikia, - atsakė ji. 

Mudu išėjome iš kabineto ir tuo pačiu begaliniu koridorių 
labirintu nužingsniavome atgal prie lifto. Merginos batelių kul- 
niukai kaip ir anąkart maloniai kaukšėjo į marmurines grindis, 
tačiau jos putnumas man jau nebedarė tokio įspūdžio. Mudu 


70 negailestinga stebuklų šalis 


žingsniavome petys petin, ir aš beveik visiškai užmiršau, kokia 
ji apkūni. Galbūt laikui bėgant ir visai priprasiu. 

— Tu vedęs? - paklausė ji atsigręždama į mane. 

— Ne, - atsakiau. - Buvau. Dabar - nebe. 

— Ar išsiskyrėte todėl, kad tu tapai kalkuteku? Ne kartą gir- 
dėjau, jog kalkutekai neturi šeimų. 

— Netiesa. Kai kurie kalkutekai puikiausiai gyvena šeimyninį 
gyvenimą. Vis dėlto... na taip, žinoma, dauguma stengiasi kopti 
karjeros laiptais, tad rūpintis namais nelieka laiko. Be to, mūsų 
darbas gerokai ištampo nervus, kartais būna ir labai rizikingas. 
Tad verčiau apsieiti be žmonos ir vaikų - juk nesinorėtų įstumti 
jų į pavojų. 

— Ar taip atsitiko ir tau? 

— Kai tapau kalkuteku, aš jau buvau išsiskyręs. Tad viena ir 
kita visiškai nesusiję. 

- Atleisk, kad šitaip kamantinėju. Tiesiog iki šiol nepasitaikė 
sutikti nė vieno kalkuteko, o aš tiek daug norėčiau sužinoti. 

— Kamantinėk kiek širdis geidžia. 

— Na, tuomet... taip pat esu girdėjusi, kad baigę darbą kalku- 
tekai būna tiesiog pritvinkę seksualinės energijos. 

— Ooo, na... negaliu pasakyti. Gal ir taip. Dirbant mūsų men- 
talinė būsena būna iš tiesų... ypatinga. 

— O su kuo tokiais atvejais miegi tu? Turi kokią nors nuolati- 
nę draugę? 

— Ne, nuolatinės neturiu. 

— Tuomet su kuo tu miegi? Juk nesi iš tų, kurių visiškai nedo- 
mina seksas? Ir ne iš tų, kurie myli vyrus? 

— Ne, ne iš tų, - patikinau ją. 

— Tai su kuo tu miegi? 

— Tikriausiai reikėtų sakyti, kad miegu su įvairiomis moterimis. 

— O su manim permiegotum? 

— Ne. Ko gero, ne. 

— Kodėl? 

- Tiesiog toks jau esu. Nemėgstu miegoti su pažįstamomis 
moterimis. Paskui pernelyg viskas susivelia. Vengiu ir tų, su 

kuriomis esu susijęs darbo reikalais. Juk man nuolat tenka susi- 
durti su svetimomis paslaptimis, tad privalau kažkur nubrėžti 
ribą. 

- Ar tikrai nenori miegoti su manim ne dėl to, kad esu stora 
ir bjauri? 

— Klausyk, ne tokia jau tu stora, o bjaurumo - ir visai nebjau- 
ri, - pasakiau. 

Ji patempė lūpą. 

— Jeigu jau taip, ar tu paprasčiausiai nusižiūri kokią moterį ir 
suguli su ja? 

— Na... taip. 

— O gal pasinaudoji pardavinėjama meile? 

— Esu išbandęs ir tai. 

- O jeigu aš pasisiūlyčiau permiegoti su tavim už pinigus - ar 
tuomet sutiktum? 

— Kažin, - atsakiau. - Juk aš dvigubai vyresnis už tave. Tai 
negerai. 

— Su manim būtų kitaip. 

— Galbūt. Ir vis dėlto, tik neįsižeisk, su tavimi aš tikrai neno- 
rėčiau miegoti. Manau, taip bus geriausia visiems. 

— Senelis sako, kad pirmajam vyrui, su kuriuo permiegosiu, 
turėtų būti daugiau nei trisdešimt. Ir dar jis sako, kad jei susi- 
kaupia tam tikras neišnaudotos seksualinės energijos kiekis, pra- 
deda maišytis protas. 

— Taip, tavo senelis sakė šitai ir man. 

— Kaip manai, tikrai taip ir yra? 

— Iš kur galiu žinoti? Aš ne biologas. 

— O tu dosniai apdovanotas? 

— Ką? - vos nepaspringau aš. 

— Na... tiesiog kol kas aš pati nieko nenutuokiu apie savo 
seksualines paskatas, - paaiškino ji. - Taigi norėčiau išbandyti 
kuo daugiau skirtingų dalykų. 

Pagaliau priėjome liftą. Šis laukė atidarytomis durimis. Ko- 
kia laimė! 

— Na, tai iki kito karto, - pasakė ji. 

Įlipau į Liftą, ir durys, be garso slystelėjusios, iš karto užsivė- 
rė. Aš atsišliejau į nerūdijančio plieno sieną ir atsidūsėjau iš vi- 
sos širdies. 

Šešėlis 


Kai ji ant stalo priešais mane padeda pirmąjį seną sapną, man 
niekaip netelpa galvoj, kad tai galėtų būti senas sapnas. Kurį 
laiką žiūriu į daiktą priešais save, paskui pakeliu akis į ją. Bib- 
liotekininkė stovi greta manęs, irgi žvelgia į tą daiktą. Kaip šitai 
gali būti „senas sapnas“? Pats žodžių junginio „seni sapnai“ 
skambesys lyg ir vertė tikėtis visai ko kito: galbūt kokių nors 
senų rankraščių, o gal kažko išvis migloto, neapčiuopiamo. 

— Štai čia yra senas sapnas, - sako Bibliotekininkė. Jos balsas 
beaistris, skamba tarsi iš tolo; gali pamanyti, kad ji ne tiek aiš- 
kina man, kiek nori įsitikinti pati. - Ar veikiau reikėtų sakyti, 
kad senas sapnas yra čia, viduje. 

Aš linkteliu, nors vis dar nieko nesuprantu. 

— Paimk į rankas, - paragina ji. 

Aš paimu ir žvilgsniu tyrinėju paviršių - bene pavyks aptikti 
bent menkiausią seno sapno pėdsaką? Tačiau taip ir nepastebiu 
jokios užuominos. Paprasčiausia gyvūno - nelabai stambaus gy- 
vūno - kaukolė. Išdžiūvusi ir trapi, tarsi metų metus pragulėjusi 
saulekaitoje; jeigu anksčiau kaulas ir buvo kokio nors atspal- 
vio, dabar šis visiškai išblukęs. Atsikišęs apatinis žandikaulis 
amžiams sustingo vos vos atkragęs, tarsi gyvūnas būtų staiga 

suakmenėjęs, vos prasižiojęs kažką sakyti. Jau kadai tuščios aki- 
duobės veriasi į tamsią kaukolės ertmę. 

Kaukolė nepaprastai lengva, tarsi kone nemateriali. Net ne- 
galiu įsivaizduoti, kokios rūšies padaras kadaise alsavo joje. Ne- 
likę nieko: nei kūno, nei šilumos, nei atminimo. Pačiame kaktos 
viduryje užčiuopiu šiurkštoką duobutę. Panašu į nulūžusio rago 
pėdsaką. 

+ + * 

— Ar tai vieno iš Miesto vienaragių kaukolė? - klausiu Biblio- 
tekininkės. 

— Taip. Senas sapnas glūdi viduje. 

- Ir aš privalau iš kaukolės perskaityti sapną? 

— Toks yra Sapnų Skaitytojo darbas, - sako Bibliotekininkė. 

— O ką turėsiu daryti su perskaitytais sapnais? 

— Nieko. Tau tereikia juos skaityti — ir tiek. 

— Kaipgi taip? —- nesusigaudau. - Na taip, aš perskaitysiu iš 
kaukolės sapną - tai aišku. Bet kaip gali būti, kad paskui su juo 
nieko nereikia daryti? Šito nesuprantu. Tai kokia prasmė skai- 
tyti? Juk turėtų būti koks nors tikslas. 

Ji linguoja galvą. 

— Paaiškinti negaliu. Galbūt skaitydamas sapnus viską supra- 
si pats. Aš tik galiu parodyti, kaip skaityti. 

Vel padedu kaukolę ant stalo ir atsilošęs apžiūrinėju ją. Kau- 
kolę supa gili tyla, primenanti tuštumą gryniausiu pavidalu. To- 
ji tyla tvyro ne kaukolės paviršiuje, o prasismelkusi į vidų ir 
sūkuriuoja ten it dūmas, negalintis išsiveržti laukan. Ji beribė ir 
nesuvokiama, amžina - bekūnė vizija, mirganti kažkokiame taš- 
ke tuštumoje. 

Nuo jos dvelkia liūdesiu, neišmatuojamu grauduliu. Aš nepa- 
Jėgiu išreikšti to žodžiais. 

- Prašom parodyti, - tariu. Vėl paimu kaukolę nuo stalo, pa- 
juntu saujoje trapų jos svorį. 

Vos pastebimai šyptelėjusi Bibliotekininkė ima man iš rankų 
kaukolę ir nepaprastai kruopščiai nušluosto dulkes. Šiek tiek 
pašviesėjusią vėl padeda ant stalo. 

— Štai kaip reikia skaityti sapnus, - pradeda aiškinti Bibliote- 
kininkė. - Žiūrėk atidžiai. Tik turėk omeny, kad aš tegaliu tau 
parodyti - skaityti iš tikrųjų man neskirta. Tu - vienintelis, kuris 
gali skaityti senus sapnus. Pirmiausia štai šitaip atgręži kaukolę 
į save, paskui švelniai priglaudi delnus iš abiejų pusių. 

Ji pirštų galiukais prisiliečia prie kaukolės smilkinių. 

— O dabar žiūri tiesiai į kaktą. Nemėgink pragręžti jos aki- 
mis - žvilgsnį sukoncentruok švelniai. Jokiu būdu nevalia ati- 
traukti akių nuo kaukolės. Kad ir koks ryškus būtų švytėjimas, 
nusigręžti tau negalima nieku gyvu. 

— Švytėjimas? 

— Taip, švytėjimas. Atsidūrusi tau prieš akis, kaukolė ims 
skleisti šviesą ir šilumą. Brauk pirštų galiukais tuos švytinčius 
ruožus. Šitaip ir skaitomi seni sapnai. 

Mintyse iš eilės pakartoju nurodymus. Taip ir nepavyksta įsi- 
vaizduoti, apie kokį švytėjimą ji kalba ar kaip aš turėčiau jį pa- 
justi, tačiau metodą lyg ir perprantu. Žvelgiu į kaukolę po liau- 
nais jos pirštais, ir mane užgriūva nepaprastai stiprus dėja vu 
pojūtis. Nejaugi kažkur jau esu matęs šią kaukolę? Tasai išblu- 
kęs, balzganas kaulo paviršius, duobutė kaktos viduryje... Kaž- 
kas nekantriai suspurda širdies gilumoje - lygiai taip pat kaip ir 
tąsyk, kai pirmąsyk išvydau Bibliotekininkės veidą. Ar tai tikro 
prisiminimo nuotrupa? O gal kažkaip išsikreipė pats laikas? Ne- 
galiu pasakyti. 

— Kas nors negerai? - klausia ji. 

Papurtau galvą. 

— Viskas gerai. Manding, supratau, kaip skaityti. Leisk man 
pamėginti. 

— Gal verčiau pirmiausia užvalgykime? - siūlo ji. - Kai pradė- 
si dirbti, užkandžiauti nebebus kada. 

Ji atneša puodą su daržovių troškiniu ir pašildo ant krosne- 
lės. Tiršta sriuba užkunkuliuoja, po visą kambarį pasklinda nuo- 
stabus aromatas. Bibliotekininkė išpilsto maistą į du dubenis, 
atriekia graikinių riešutų duonos ir patiekia šią paprastą vaka- 
rienę ant stalo. 

Mudu susėdame priešais kits kitą ir valgydami nesikalbame. 
Troškinys labai gardus, kad ir paskanintas dar niekad neragau- 
tais prieskoniais. Pavalgęs jaučiu, kaip šiluma pasklinda po visą 
kūną. Bibliotekininkė atneša po puodelį karštos arbatos. Žole- 
lių arbata - žalia ir vos vos karstelėjusi. 

* + + 

Netrunku įsitikinti, kad sapnams skaityti pastangų reikia kur 
kas daugiau, nei pasirodė iš jos aiškinimo. Šviesos siūleliai tokie 
smulkulyčiai, kad nors iš paskutiniųjų stengiuosi sukoncentruoti 
energiją pirštų galiukuose, man taip ir nepavyksta išnarplioti 
vaizdinių chaoso. Vis dėlto pirštais labai aiškiai jaučiu sapnų 
pulsavimą. Srautas teka veržliai ir galingai - nenutrūkstama, 
begalinė vaizdinių srovė. Mano pirštai kol kas neįstengia už- 
čiuopti jokios konkrečios prasmės, tačiau labai aiškiai jaučiu 
urduliuojančią sapno tirštumą. 

Kai man galų gale pavyksta išgliaudyti du sapnus, laikrodis 
jau rodo gerokai po dešimtos. Grąžinu Bibliotekininkei tuščią, 
išskaitytą kaukolę, nusiimu akinius ir imu trinti akis. 

— Pavargai? - klausia ji. 

— Šiek tiek, - atsakau. - Mano akys dar nespėjo prie to pri- 
prasti. Man jas peršti: prasismelkė pernelyg daug senų sapnų 
švytėjimo. Negaliu ilgai į juos žiūrėti - pernelyg stipriai skauda. 

— Taip ir turi būti iš pat pradžių - mane dėl to perspėjo, — 
sako ji. - Tavo akys nepratusios prie šviesos, tad ir skaityti sun- 
ku. Kol kas dirbk neskubėdamas. 

Bibliotekininkė nuneša seną sapną atgal į saugyklą ir ruošiasi 
namo. Atkelia krosnelės dangtį, mažyčiu semtuvėliu išsemia ru- 
senančias žarijas ir supila jas į kibirėlį su smėliu. 

— Nevalia įsileisti nuovargio, - perspėja ji. - Šitaip visuomet 
sakydavo mano mama. Tegul kūnas dirba iki visiško išsekimo, 
tačiau savastį visuomet pasilik sau. 

— Geras patarimas. 

— Tiesą sakant, aš nelabai žinau, kas yra tas dalykas, vadina- 
mas „savastimi“; nenumanau nei ką ji daro, nei kaip ja naudo- 
tis. Tai tik žodis, kurį esu girdėjusi. 

— Savastis - ne toks dalykas, kurį galėtum kaip nors panau- 
doti, - sakau aš. - Savastis tiesiog yra. Panašiai kaip vėjas. Gali 
tik justi jos judėjimą. 

Ji užtrenkia krosnelės dangtį, nuneša išplauti emaliuotą puo- 
dą ir puodelius, o grįžta susisupusi į mėlyną šiurkščios medžia- 
gos apsiaustą. Jis blyškiai mėlynas tarsi atplėšta dangaus skiau- 
tė, nešiotas jau tiek daug metų, kad sudūlėjo visi prisiminimai 
apie jo kilmę. Nugrimzdusi mintyse Bibliotekininkė stovi prie 
užgesintos krosnelės. 

— Ar tu atkeliavai iš kokio kito krašto? - klausia ji, tarsi ši 
mintis jai būtų dingtelėjusi ką tik. 

— Man rodos, taip. 

— Ir kaip tas kraštas atrodė? 

— Aš jau nebeprisimenu, - sakau jai. - Neįstengiu prisiminti 
nė vienos vienintelės menkiausios smulkmenos. Atrodo, kad drau- 
ge su šešėliu jie atėmė ir visus prisiminimus apie mano ankstesnįjį 
pasaulį. Galiu pasakyti tik tiek, kad jis buvo labai labai toli. 

— Tačiau tokius dalykus kaip savastis tu vis dar supranti? 

— Šiek tiek. 

— Mano mama irgi turėjo savastį, - ima pasakoti ji. - Tačiau 
mama pradingo, kai man buvo vos septyneri. Galbūt taip atsiti- 
ko todėl, kad ji, panašiai kaip ir tu, irgi turėjo tą savastį. 

— Pradingo? 

— Taip, išnyko, ir tiek. Bet aš nenoriu kalbėti apie ją. Negerai 
yra kalbėti apie tuos, kurie pradingsta. Verčiau papasakok apie 
tą miestą, kuriame gyvenai. Juk ką nors vis tiek dar prisimeni? 

— Prisimenu tik du dalykus, - sakau aš. - To miesto, kuriame 
aš gyvenau, nejuosė jokia siena, o mūsų šešėliai visuomet sek- 
davo iš paskos, kad ir kur eitume. 

+ + + 

Taip, visi mes ten turėjome šešėlius. Ir niekad su jais nesiskir- 
davome. Tačiau vos atvykau į šį Miestą, šešėlį iš manęs atėmė. 

— Drauge su šituo į Miestą tu negali įžengti, - perspėjo Vartų 
Sargas. - Arba palieki šešėlį, arba gali užmiršti bet kokią gali- 
mybę įeiti pro Vartus. 

Ir aš sutikau paaukoti šešėlį. 

Vartų Sargas paliepė man atsistoti atviroje erdvėje priešais 
Vartus. Buvo trečia valanda; popiečio saulėkaitoje mano šešėlis 
tvirtai prigludo prie žemės. 

— Dabar stoveėk ir nejudėk, - liepė man Vartų Sargas. Pats 
išsitraukė peilį ir kruopščiai ėmėsi rėžti šešėlio kontūrą, atskir- 
damas šešėlį nuo žemės. Šis rangėsi dar mėgindamas priešintis. 
Tačiau veltui. Vartų Sargas be didesnio vargo nurėžė nuo manęs 
tamsų pavidalą. 

Atskirtas nuo kūno, šešėlis išsyk tarsi sumenko. Jis prarado 
jėgas. 

Vartų Sargas padėjo šalin peilį. 

- Ir kuriems galams tampeisi jį su savimi? - palingavo gal- 
vą. - Kai tik atskiri, keistas tai lieka padaras. Šiaip ar taip, tie 
šešėliai niekam tikę. Tik nereikalinga našta. 

Aš prislinkau arčiau savo šešėlio. 

— Atleisk, kol kas turiu tave palikti, - pasakiau jam. - Ne aš 
sugalvojau tave atskirti. Neturėjau kitos išeities. Ar galėsi kurį 
laiką pabūti vienas? 

— Kurį laiką? Tai yra - kiek? - paklausė šešėlis. 

Šito aš nežinojau. 

— Ar esi tikras, kad vėliau nesigailėsi? - prislopinęs balsą pa- 
klausė šešėlis. - Šitaip neturėtų būti, dar paminėsi mano žodį. 
Išvis čia tvyro kažin kas negera. Žmogus negali gyventi be šešė- 
lio, lygiai kaip ir šešėlis negali gyventi be žmogaus. O jie mus 
štai išskiria. Man tai nepatinka. Čia iš tikrųjų slypi kažkas pra- 
gaištinga. 

Tačiau buvo per vėlu. Šešėlis jau buvo atskirtas nuo manęs. 

— Kai tik įsikursiu, tuojau pat grįšiu tavęs pasiimti, - tikinau 
jį. - Išsiskiriame laikinai, ne amžiams. Mudu būtinai vėl būsime 
drauge. 

Šešėlis tyliai atsiduso ir pakėlė į mane akis. Saulė pliskino 
mus abu. Mane be šešėlio ir mano šešėlį be manęs. 

— Gal ir tikrai norėtum, kad taip būtų, bet kažin ar iš tikrųjų 
taip bus, - kalbėjo šešėlis. - Man ši vieta visiškai nepatinka. 

Reikia mudviem sprukti iš čia ir grįžti ten, iš kur atvykome. Tau 
ir man - mums abiem. 

— Kaip galime grįžti? Juk net kelio nežinome. 

— Kol kas dar ne. Tačiau aš rasiu kelią, net jei dėl to tektų 
paaukoti viską. Mudviem reikia nuolat matytis ir kalbėtis. Juk 
tu ateisi manęs aplankyti, tiesa? 

Aš linktelėjau ir uždėjau delną šešėliui ant peties, paskui grį- 
žau pas Vartų Sargą. Kol mudu su šešėliu kalbėjomės, Vartų 
Sargas rankiojo akmenis ir svaidė juos į šalį. 

Kai prisiartinau, Vartų Sargas į marškinių kraštą nusibraukė 
apdulkėjusias rankas ir viena didžiule letena apglėbė mane per 
pečius. Nė pats nesupratau, ar tai reikėtų suprasti kaip svetin- 
gumo ženklą - ar vis dėlto šitaip Vartų Sargas siekė atkreipti 
dėmesį į jo jėgą. 

— Gali manimi pasikliauti, - pasakė jis. - Tavo šešėlis lieka 
gerose rankose. Maitinsime jį tris kartus per dieną, kartą - išlei- 
sime prasimankštinti. Tad nerimauti tikrai nėra dėl ko. 

— Ar aš galėsiu retkarčiais su juo pasimatyti? 

— Galbūt, - atsakė Vartų Sargas. - Jeigu man pasirodys, kad 
galima leisti jums susitikti. 

— O ką man reikėtų daryti, jei panorėčiau šešėlį susigrąžinti? 

— Kaip kažin ką, tu dar visiškai aklas, - pareiškė Vartų Sar- 
gas; jo letena tarytum prilipo man prie pečių. - Verčiau apsidai- 
ryk. Niekas šitame Mieste neturi šešėlio. Ir niekas iš tų, kuriuos 
įsileidžiame, niekad iš čia nebeišeina. Taigi tavo klausimas be- 
prasmis. 

Šitaip aš praradau šešėlį. 

* + + 

Kai išeiname iš Bibliotekos, aš pasisiūlau palydėti Biblioteki- 
ninkę namo. 

— Visai nereikia lydėti manęs iki pat slenksčio, - sako ji. — 
Vaikščioti naktį viena aš nebijau, o tavo namai juk toli ir į visai 
priešingą pusę. 

— Aš noriu pasivaikščioti su tavimi, - tikinu ją. - O jeigu trauk- 
siu tiesiai namo, vis vien negalėsiu užmigti. 

Petys petin mudu pereiname Senuoju tiltu į pietinį krantą. 
Vidurupy seklumoje auga gluosniai, juos siūbuoja žvarbus pa- 
vasario vėjas. Aštrus mėnulio pjautuvas žeria atšvaitus ant grin- 
dinio akmenų mums po kojomis. Ore tvyro drėgmė, grindinys 
slidus. Ilgi Bibliotekininkės plaukai surišti juostele ir subrukti 
po apsiausto apykakle. 

— Tavo labai gražūs plaukai, - sakau aš. 

— Tikrai? - nustemba ji. 

— Nejaugi iki šiol niekas tau nesakė, kad tavo plaukai labai 
gražūs? 

— Ne, - sako ji, žiūrėdama tiesiai man į akis, jos rankos sukiš- 
tos į apsiausto kišenes. - Ar kalbėdamas apie mano plaukus 
kalbi dar ir apie kažką kita, kas slypi tavyje pačiame? 

— Nejaugi? Manding, aš paprasčiausiai pasakiau, kad tavo 
plaukai gražūs, o taip ir yra. 

Ji vos vos šypteli. 

— Atleisk. Tikriausiai aš vis dar negaliu priprasti prie tavo 
kalbos manieros. 

+ + * 

Gyvena ji Darbininkų kvartale - niūriame, slogiame pietva- 
kariniame Pramoninio rajono kampe. Visas šis rajonas apleis- 
tas ir jau gerokai nutriušęs. Be jokios abejonės, kadaise kana- 
lais nenutrūkstamu srautu plaukė baržos ir kateriai, tačiau dabar 
šliuzai jau seniai nebenaudojami, o išdžiūvusiame kanalų dugne 
liko tiktai glitaus dumblo sluoksnis, susiraukšlėjęs tarsi kokio 
priešistorinio gyvio oda. Pakrovimo dokai supleišėjo, plyšiuose 
įsišaknijo žolynai; tik platūs akmeniniai laiptai vis dar veda že- 
myn - iki to lygio, iki kurio krantinę andai sėmė vanduo. Iš 
klampaus purvo šen bei ten kyšo senų butelių kakleliai ar surū- 
dijusių mechanizmų griaučiai, netoliese iš lėto pūva plokščia- 
dugnė medinė valtis. 

Palei kanalus eilėmis rikiuojasi ištuštėję fabrikai. Jų vartai už- 
rakinti, langai niūriai žvelgia tuščiomis rėmų kiaurymėmis, gais- 
rininkų kopėčių turėklai visiškai nurūdiję, sienos pavirtusios su- 
siraizgiusių vijoklių džiunglėmis. 

Už šių fabrikų griaučių ir stūkso Darbininkų kvartalas. Nie- 
kas čia nebeprimena buvusios prabangos: gyvenamieji namai 
dabar išdalyti atskirais kambarėliais, kuriuose grūdasi nuskur- 
dę darbininkai. Pastaruoju metu, aiškina man Bibliotekininkė, 
jiems vis sunkiau susirasti darbo. Fabrikai uždaryti, o buvusiems 
darbininkams tenka suktis kaip išmano, kai kurie imasi gaminti 
kokias smulkmenas, kurios gali praversti Miestui. Jos pačios 
tėvas irgi buvęs tokiu amatininku. 

Akmeniniu tilteliu perėję paskutinį kanalą, atsiduriame rajo- 
ne, kur gyvena ji, - tikroje namų sangrūdoje. Tankiai užstatyta- 
me kvartale pastatai stirkso tarsi dantytos viduramžių pilies sie- 
nos bokšteliai, tarp jų raizgosi klaidus gatvelių ir skersgatvių 
tinklas. 

Artėja vidurnaktis. Dauguma langų tamsūs, tik viename kita- 
me dar mirksi žiburys. Bibliotekininkė ima mane už rankos ir 
vedasi gatvelių labirintu, tarsi sergėdamasi kažkieno plėšrių akių. 
Prie vieno namo ji sustoja ir palinki man labos nakties. 

— Labanakt, - atsakau ir aš. 

Paskui aš vienas užkopiu į Vakarinę kalvą ir grįžtu į savąjį 
būstą. 

Kaukolė, Loren Bakol, biblioteka 


Lauke jau buvo tamsu, purškė dulksna, gatvėmis plūdo srautai 
žmonių, traukiančių iš darbo namo. Užtrukau ištisą amžinybę, 
kol pasigavau taksi. 

Net ir įprastomis aplinkybėmis pagauti taksi man nebūna taip 
paprasta. Tikriausiai reikėtų paaiškinti: vengdamas potencia- 
liai pavojingų situacijų aš dažniausiai niekad nestabdau pirmų- 
jų dviejų pro šalį važiuojančių laisvų taksi automobilių. Pasitai- 
ko, kad taksistais apsimetinėja semiotekai; žiūrėk, tai šen, tai 
ten nugirsi gandą apie tokį netikrą taksi, nuvažiavusį nežinoma 
kryptimi drauge su ką tik darbą baigusiu kalkuteku. Žinoma, 
gandai gandais ir lieka, aš pats nepažįstu nė vieno kalkuteko, 
kurį būtų ištikusi tokia lemtis. Kita vertus, atsarga gėdos ne- 
daro. 

Dėl šitos priežasties visuomet važinėju autobusais arba met- 
ro. Bet šįkart jaučiausi toks pavargęs ir apsnūdęs, kad nenorė- 
jau net pagalvoti apie perspektyvą spraustis į perpildytą vagoną 
per patį piką. Tad nutariau važiuoti taksi, net jei ir tektų sugaiš- 
ti gerokai ilgiau. Galų gale patogiai įsitaisęs mašinoje, bent ke- 
lis kartus jau buvau benugrimztąs į snaudulį ir čia pat vėl pa- 
šokdavau, nors pavojaus signalas man tik pasivaidendavo. Kai 

tik parsirasiu namo, galėsiu kristi į lovą ir drūnyti, kiek širdis 
geidžia. Bet taksi - toli gražu netinkama miegui vieta. 

Norėdamas išvaikyti snaudulį, sutelkiau dėmesį į beisbolo 
rungtynių transliaciją per taksi radiją. Šiaip jau aš beisbolu ne- 
sidomiu, tad patogumo dėlei nutariau sirgti už tą komandą, ku- 
rios žaidėjas tuo metu blokštu smūgiavo kamuoliuką - ir prieš 
besiginančią komandą. Mano palaikoma komanda atsiliko 3:1. 
Iš antrosios bazės smūgiuotojas dukart nepataikė į kamuoliuką, 
o kai trečiąsyk vis dėlto kliudė, bėgikas suklupo tarp antrosios 
ir trečiosios bazės, tad taško taip ir nepelnė. Komentatorius iš- 
vadino žaidimą klaikiu, ir netgi aš visiškai jam pritariau. Savai- 
me aišku, pargriūti pasitaiko kiekvienam, bet kas gi klupinėja 
tarp antrosios ir trečiosios bazių vidur beisbolo rungtynių? At- 
rodo, šitokia apmaudi klaida beviltiškai sutrikdė manosios ko- 
mandos metiką, ir šis švystelėjo kamuoliuką priešininko atmu- 
šėjui — padavė tarsi ant lekštutės visiškai lengvai atmušamą 
kamuoliuką, ir priešininkas nedvejodamas kirto šį kairės žiūro- 
vų tribūnos link ir pelnė dar vieną tašką. 

Kai taksi privažiavo mano namus, rezultatas tebebuvo 4:1. 
Susimokėjau, valios pastangomis prasklaidžiau smegenyse susi- 
telkusias ūkanas, pasiėmiau skrybėlaičių dėžutę ir išlipau. Dulks- 
na beveik liovėsi. 

Pašto dėžutėje - kaip iššluota. Atsakiklyje - irgi nė žinelės. At- 
rodo, šiuo metu aš niekam nereikalingas. Ir puiku. Aš pats šiuo 
metu irgi nieko nenoriu nė akyse matyti. Pasiėmiau ledo iš šal- 
diklio, nešykštėdamas įsipyliau viskio, šliukštelėjau lašelį sodos 
vandens. Tada nusirengiau, įsitaisiau lovoje po antklode ir ėmiau 
gurkšnoti. Jutau, kad bet kurią akimirką gali įveikti miegas, bet 
prabangą išgerti taurelę tiesiog privalėjau sau leisti. Pernelyg jau 
megstu tokį ritualinį intarpą, atskiriantį akimirką, kai įlipu į Io- 
vą, nuo akimirkos, kai užmiegu. Pagurkšnoti lovoje, pasiklausyti 
muzikos, paskaityti knygą... Valandėlės, man tokios pat brangios 
kaip ir mėgavimasis spalvingu saulėlydžiu ar kvėpavimas tyru oru. 

Ištuštinau gal pusę taurės, ir čia staiga suskambo telefonas. 
Aparatas stovėjo ant apskrito staliuko per gerus du metrus nuo 

lovos kojūgalio. Net neketinau ropštis iš šilto guolio ir kėblinti 
tokio atstumo, tad tiesiog gulėjau ir žiūrėjau į plyšojantį telefo- 
ną. Jis sučirškė jau tryliktą, keturioliktą kartą, bet kas man dar- 
bo. Animaciniame filmuke tokiu atveju telefonas jau visas tirtė- 
tų pakibęs ore, bet manajam, žinoma, taip neatsitiko. Aparatas 
kukliai tebetupėjo ant staliuko, atkakliai tebeskambėdamas. O 
aš geriau viskį ir žiūrėjau į jį. 

Ant staliuko greta telefono gulėjo mano piniginė ir peilis - ir 
dar ta skrybėlaičių dėžutė, kurią gavau dovanų. Staiga man ding- 
telėjo mintis, kad reikėtų ją atidaryti. Galbūt joje koks nors grei- 
tai gendantis produktas, kurį derėtų tuoj pat kišti į šaldytuvą? 
O gal koks gyvas padaras? O gal netgi kas nors „itin skubaus“? 
Vis dėlto jaučiausi pernelyg išsekęs. Be to, jei dovanai iš tiesų 
reikėtų ypatingo dėmesio, reikia manyti, tas, kuris ją įteikė, bū- 
tų perspėjęs, argi ne taip? Kai telefonas galų gale liovėsi skam- 
bėjęs, aš vienu gurkšniu išlenkiau viskio likutį, užgesinau nakti- 
nę lempelę ir užsimerkiau. Ilgokai virš manęs kybojęs milžiniškas 
juodas miego tinklas pagaliau nukrito ir apraizgė mane visą. 
Grimzdamas dar spėjau pagalvoti: nejaugi kas nors tikrai tikisi, 
kad suprantu, kas čia vyksta? 

+ * * 

Kai galiausiai pabudau, lauke už lango tvyrojo prietema. 
Laikrodis rodė penkiolika po šešių, bet aš taip ir nesusigau- 
džiau - ryto ar vakaro. Užsitempiau kelnes ir kyštelėjęs nosį 
pro buto duris užmečiau akį į kaimynų kilimėlį prie durų. Ten 
gulėjo rytinis laikraštis, iš ko ir nusprendžiau, kad dabar turė- 
tų būti rytas. Tokiomis dienomis kaip ši man pasirodo, kad 
prenumeruoti laikraštį - visai pravartu. Galbūt reikėtų tuo pa- 
sirūpinti ir man? 

Vadinasi, išmiegojau dešimt valandų. Tačiau kūnas vis dar rei- 
kalavo poilsio. Šiandien lyg ir neturiu jokių skubių darbų, tad 
galėčiau sau patenkintas lįsti atgal į lovą. Bet tuoj pat persigalvo- 
jau ir nutariau keltis. Kelkis ir šviesk drauge su saule - toks 
mano šūkis nuo neatmenamų laikų. Palindau po dušu, kaip rei- 
kiant nusigremžiau visą kūną, paskui nusiskutau. Kaip visada, 

dvidešimt penkias minutes skyriau rytinei mankštai. Galiausiai 
atėjo metas pasirūpinti pusryčiais. 

Šaldytuve buvo tuščia lyg iššluota. Pats metas papildyti mais- 
to atsargas. Įsitaisęs prie stalo su stikline apelsinų sulčių, kibau 
sudarinėti pirkinių sąrašą. Primarginau visą popieriaus lapą, te- 
ko paimti kitą. 

Sugrūdau nešvarius drabužius į skalbiamąją mašiną; kaip tik 
įnikau prie kriauklės gremžti savo teniso batelius, kai staiga pri- 
siminiau paslaptingąją senioko dovaną. Metęs batus į šalį, sku- 
biai nusiploviau rankas ir atsinešiau skrybėlaičių dėžutę. Didelė, 
bet labai jau lengva - kažko man dingojosi, kad tas lengvumas 
nieko gera nežada. Kur kas lengvesnė, nei turėtų būti dėžė su 
dovana. 

Mane kažkodėl nukrėtė šiurpulys. Kad norite, vadinkite tai pro- 
fesine nuojauta. Paskubomis apžvelgiau kambarį. Tylu nors vilku 
kauk. Beveik taip, tarsi būtų išjungtas garsas. Tačiau kai dėl visa 
ko pabandžiau kostelėti, išgirdau patį paprasčiausią kosulį. Pas- 
kui atlenkiau spyruoklinį peilį ir dunkstelėjau kriaunomis į sta- 
lą - visi šie veiksmai sukėlė tokį triukšmą, kokį ir turėjo sukelti. 
Tačiau kartą patyręs, ką reiškia garso pašalinimas, aš jau nebega- 
lėjau atsikratyti įtarimų. Atidariau langą į balkoną. Išgirdau ma- 
šinų burzgimą ir paukščių čiulbėjimą. Lengviau atsidusau. Kad ir 
kaip ten būtų su ta evoliucija, o garsų pasaulyje neturėtų nelikti. 

Atsargiai perpjoviau lipnią juostelę, stengdamasis nepažeisti 
to, kas yra dėžėje. Pačiame viršuje gulėjo suglamžytas laikraš- 
tis. Pasklaidžiau jį - Mainichbi Sbimbun, trijų savaičių senumo, 
jokių dėmesio vertų naujienų. Sulamdžiau popierius ir nume- 
čiau šalin. Dėžėje suglamžytų laikraščių buvo grūste prigrūsta: 
gal kokių dviejų savaičių numeriai, visi - Mainichbi. Ištraukęs 
laikraščius radau dar vieną sluoksnį - polietileno? putplasčio? — 
vienu žodžiu, rutuliukų, dydžio sulig mažuoju piršteliu, papras- 
tai naudojamų pakuotėms. Susėmiau juos ir išverčiau į šiukšlių 
dėžę. Tai bent dovanėlė, taip lengvai neprisikasi. Kai pašalinau 
didžiąją tų pusiau plastiko kamuoliukų klodo dalį, dugne išniro 
kažkoks ryšulys, ir vėl - susuktas į laikraščius. 


86 negailestinga stebuklų šalis 


Tai man visiškai nepatiko. Nuslinkau į virtuvę, atsinešiau skar- 
dinę kokakolos. Atsisėdau ant lovos krašto ir išmaukiau visą. 
Apkirpau nulūžusį nagą. Į balkoną purptelėjo paukščiukas juo- 
da krūtinėle, nutūpė ant sulankstomo staliuko ir ėmė guviai la- 
sioti trupinėlius. Taiki, rami rytinė scenelė. 

Galiausiai kur dėsies, vėl sutelkiau dėmesį į tą laikraščių ry- 
šulį; atsargiai iškėliau jį iš dėžės. Gumulas buvo be saiko apvy- 
niotas lipnia juostele ir labiau nei bet ką kita priminė šiuolaiki- 
nio meno kūrinį. Kiek ištempto arbūzo formos - ir beveik nieko 
nesveriantis. Nurinkau viską nuo stalo, tada išlukštenau dova- 
ną iš lipnios juostelės ir laikraščių pakuotės. 

Tai buvo kažkokio gyvūno kaukolė. 

Nuostabu, dingtelėjo man, tiesiog nuostabu. Nejaugi tas su- 
kriošęs nuokvaka tikrai vylėsi, kad, gavęs šitai, apalpsiu iš lai- 
mės? Matyt, jam tikrai koks varžtas atsipalaidavęs, jeigu jau 
emėsi dovanoti kaukoles. 

Forma kaukolė buvo panaši į arklio, tik gerokai mažesnė. Pasi- 
telkęs visas savo kuklias biologijos žinias, sugebėjau išsiaiškinti, 
kad tai kažkokio ne itin stambaus žinduolio - kanopinio žolė- 
džio siauru snukiu - kaukolė. Nagi, pagalvokime. Mintyse per- 
verčiau šį apibūdinimą atitinkančių gyvūnų katalogą. Elnias, ožys, 
avinas, asilas, antilopė... Nieko daugiau neįstengiau prisiminti. 

Patupdžiau kaukolę ant televizoriaus. Labai stilinga. Jei bū- 
čiau Ernestas Hemingvėjus, tikriausiai užkelčiau ją ant židinio 
atbrailos greta elnio ragų. Tačiau mano bute židinio nėra. Nei 
židinio, nei indaujos, netgi drabužinės - ir tos nėra. Taigi tinka- 
miausia vieta kaukolei - ant televizoriaus. 

Sugrūdau visą likusią pakuotę į šiukšliadežę. Tik dabar pa- 
stebėjau dėžės dugne dar vieną daiktą - ilgą, irgi susuktą į laik- 
raštį. Išvyniojęs ryšulį, radau nerūdijančio plieno židinio žnyp- 
les - lygiai tokias pat, kokiomis seniokas andai barškino savąją 
kaukolių kolekciją. Nejučia prisiminiau Berlyno filharmonijos 
dirigentą ir jo batutą iš dramblio kaulo. 

— Gerai jau, gerai, mėginsiu žaisti pagal tavo taisykles, - burb- 
telėjau. 

Prisiartinau prie kaukolės ir žnyplėmis pabarbenau į kaktą. 
Pasigirdo gailus 720004 - tarsi būtų graudžiai sucypęs gana di- 
delis šuo. Nieko panašaus į skardų barkštelėjimą, kokio tikė- 
jausi. Gal ir keista, bet ir sunerimti nėra jokios priežasties. Jeigu 
ši kaukolė užgauta skleidžia šitokias gailias aimanas, nejaugi 
imsiu ginčytis su ja? 

Barbenti kaukolę žnyplėmis greitai pakyrėjo. Atsisėdau ir pa- 
skambinau į Sistemą - norėjau pasitikrinti darbotvarkę. Atsilie- 
pė mano atstovas ir pranešė priėmęs naują užsakymą - po ketu- 
rių dienų, ar man tiks? Kuo puikiausiai, patikinau. Šovė į galvą 
mintis patikrinti, ar tikrai mano vardu gautas leidimas perskirs- 
tyti, bet tuoj pat nuvijau ją šalin. Jei tik prasižiočiau apie tai, 
niekaip neišvengčiau ilgų šnekų. Šiaip ar taip, visi popieriai tvar- 
kingi, o ir dalį atlygio jau gavau. Be to, seniokas juk užsiminė 
saugumo sumetimais vengęs bet kokių kontaktų su agentais. Tad 
verčiau jau neprisivirti košės. 

Maža to, mano santykiai su atstovu anaiptol nebuvo itin šil- 
save pasaulio bamba. Su šitokiais aš išvis stengiuosi nešnekėti 
daugiau, nei verčia būtinybė. 

Kuo skubiau užbaigiau dalykinį pokalbį ir padėjau ragelį. 
Nuslinkau į svetainę ir išsidrėbiau ant sofos su alaus bokalu 
rankoje. Įsijungiau vaizdo grotuvą, įdėjau Largo tempu su Ham- 
friu Bogartu. Šiame filme mane ypač žavi Loren Bakol. Žinoma, 
Bakol patinka man ir Didžiajame sapne, tačiau Largo tempu 
jos vaidybą pavadinčiau kone alegorine. 

Žiūrint į ekraną, akys nejučia vis krypo į kėpsančią ant tele- 
vizoriaus kaukolę. Tad sutelkti viso dėmesio į filmą man taip ir 
nepavyko. Sustabdžiau įrašą kaip tik ties ta vieta, kur herojus 
užklumpa uraganas, pažadėjęs sau filmo pabaigą pasižiūrėti vė- 
liau, ir ėmiausi kliukinti alų, įsmeigęs žvilgsnį į tą daiktą ant 
televizoriaus. Nejučia atsėlino įtarimas: juk šitą kaukolę kažkur 
jau esu matęs. Tik kur? Ir kaip šitaip gali būti? Ištraukiau iš 
stalčiaus marškinėlius ir užmečiau ant kaukolės, kad galėčiau 
ramiai pasižiūrėti filmą iki galo. Pagaliau man pavyko sutelkti 
dėmesį į Loren Bakol. 

+ + + 


Vienuoliktą valandą išėjau iš buto ir patraukiau į prekybos 
centrą prie stoties, paskui užšokau į gėrimų parduotuvę apsirū- 
pinti raudonojo vyno, sodos vandens ir apelsinų sulčių atsargo- 
mis. Užsukau į cheminę valyklą, pasiėmiau švarką ir dvejus marš- 
kinius. Raštinės reikmenų parduotuvėje įsigijau parkerį, vokų, 
laiškinio popieriaus, metalo dirbinių krautuvėlėje - smulkiausio, 
kokio tik buvo, grūdėtumo galąstuvą. Paskui užsukau į knygy- 
ną, nusipirkau porą žurnalų, elektros prekėse - keletą lempučių 
ir garso kasetę, fotografinėse prekėse - „Polaroid“ fotojuostelę. 
Paskutinis sustojimas - muzikos prekių parduotuvė, kur išsirin- 
kau keletą kompaktinių diskų. Tuo metu mano mažyčio auto- 
mobiliuko užpakalinė sėdynė buvo jau grūste užgrūsta pirkinių 
maišais. Ko gero, aš iš prigimties sergu pirkimo manija. Kas- 
kart, kai tik išlendu į miestą, grįžtu apsikrovęs kauge visokiau- 
sių smulkmenų tarsi voveraitė lapkritį. 

Netgi šį automobilį įsigijau vien tam, kad turėčiau kuo važi- 
nėti po parduotuves. Nė nebūčiau jo pirkęs, bet nebeįstengda- 
vau parvilkti namo glėbio prekių. Kartą, kaip tik tempdamas 
pirkinių maišą, lyg ir visai netyčia pasukau pro aikštelę, kur 
pardavinėjo naudotus automobilius. Susigundžiau užeiti ir iš- 
vydau galybę visokiausių senienų. Dėl ko jau ko, o dėl automo- 
bilių iš proto nesikraustau, ne kažin ką apie juos ir išmanau. 
Tad pasakiau pardavėjui tik tiek: 

— Noriu automobilio - bet kokios markės, neprašmatnaus ir 
nedidelio. 

Pagyvenęs pardavėjas jau buvo beišsitraukiąs katalogą, bet 
aš neketinau vartyti jokio katalogo. Pasakiau tam vyrukui, kad 
noriu kuo paprastesnės mašinos važinėti po parduotuves, kad ir 
pačios kukliausios. Greitkeliais važinėti neketinu, taigi nereikia, 
kad automobilis būtų greitas, nesiruošiu vežioti ir merginų, tad 
mašinos išvaizda irgi nesvarbu. Jokių pasivažinėjimų su šeima į 
gamtą. Nereikalingas nei galingas variklis, nei oro kondicionie- 
rius. Šunys nematė garso aparatūros, apsieisiu be stoglangio ar 
ypač patvarių padangų. Noriu padorios mažutės mašinytės, 

manevringos, ne per daug dūmijančios, ne per daug triukšmin- 
gos, o svarbiausia - kad nesulūžtų vos sėdus prie vairo. O jeigu 
ji būtų dar ir tamsiai mėlyna - išvis nuostabu. 

Automobilis, kurį man pasiūlė pardavėjas, buvo geltonas. Ši 
spalva man nelabai prie širdies, bet visais kitais atžvilgiais maši- 
na tenkino mane kuo puikiausiai. Kadangi modelis buvo senas, 
įsigyti ją galėjau už visiškai padorią kainą. 

— Šitokios ir turėtų būti mašinos, - pareiškė man pardavė- 
jas. - Tiesą sakant, man atrodo, kai kurie vairuotojai tiesiog 
nuo proto nušoko. 

Aš ir nesiginčijau. 

Štai taip įsigijau automobilį važinėti apsipirkti. 

+ + + 

Pargabenau pirkinius namo ir patraukiau į artimiausią grei- 
tojo maisto restoranėlį. Užsisakiau krevečių salotų, svogūnų grie- 
žinėlių ir alaus. Krevetes man atnešė ištraukę tiesiai iš šaldiklio, 
svogūnai buvo patižę. Vis dėlto, kad ir kiek dairiausi, nepaste- 
bėjau, kad koks nors klientas piktai bilsnotų į padėklą ar skųs- 
tųsi padavėjai. Tad ir aš ramiai baigiau valgyti nekeldamas 
triukšmo. Nieko kito ir nevertėjo tikėtis. 

Pro užkandinės langą mačiau miesto greitkelį, juo plūdo vi- 
sokiausių markių, spalvų, dizaino automobilių srautas. Staiga 
prisiminiau tą linksmų plaučių senelioką ir rubuilę jo dukraitę. 
Kad ir kaip jie man patiktų, vis dėlto neįstengiau nuvyti minties, 
jog abu gyvena lyg ir ne visai šiame pasaulyje. Tasai absurdiš- 
kas liftas, drabužių spinta su praraja už galinės sienelės, INKiš- 
čiai, kad ir kas jie būtų, garso pašalinimas - po šimts, perskaitęs 
apie visa tai romane, nieku gyvu nepatikėčiau. Ir dar - kažko- 
kio gyvulio kaukolė atminimui. 

Laukdamas, kol atneš kavos, užsigalvojau apie putliąją mer- 
giną. Prisiminiau jos keturkampius auskarus, rausvą kostiumė- 
lį, rausvus aukštakulnius batelius. Galvojau apie jos kūną, jos 
blauzdas, riebalų sluoksnį ant jos kaklo, veido bruožus... na, ir 
panašius dalykus. Kiekvieną smulkiausią detalę prisiminiau ko- 
ne bauginamai ryškiai, bet tos detalės kažkodėl nebenorėjo su- 

sijungti į darnią visumą. Keista. Galbūt dėl to, kad jau senokai 
nemiegojau su antsvorio turinčia moterimi, dabar net nebepajė- 
giau susikurti išvis jokios apkūnios moters paveikslo. 

Paskutinį kartą su storule mylėjausi tais pačiais metais, kai 
Karuidzavoje japonų „Raudonoji armija“* įplieskė kruviną su- 
sišaudymą. Tos moters klubai ir šlaunys buvo iš tiesų įspūdingų 
gabaritų. Ji dirbo kasininke banke, ir mudu retsykiais maloniai 
pasišnekučiuodavome per langelį. Tad aš matydavau jos tik pu- 
sę: nuo juosmens aukštyn. Taip mudu ir susidraugavome, kartą 
nuėjome išgerti po taurelę, o baigėsi tuo, kad atsidūrėme vieno- 
je lovoje. Ir tik tada, kai sugulėme, aš atkreipiau dėmesį, kokia 
neproporcingai stambi apatinė jos kūno dalis. Ji man paaiški- 
no, jog taip yra dėl to, kad mokykloje ilgai žaidusi stalo tenisą, 
nors aš taip ir nesugebėjau perprasti ryšio. Kaip gyvas nesu gir- 
dėjęs, kad nuo stalo teniso gerokai išplatėja apatinė kūno dalis. 

Vis dėlto jos apkūnumas buvo žavingas. Ausimi prigludęs prie 
jos klubo, pasijutau tarsi gulįs žalioje pievoje ramią pavasario 
popietę; jos šlaunys buvo stangrios tarsi naujutėlis futonas, 
minkšti kojų apvalumai grakščiai jungėsi ties gakta. Tačiau kai 
pažėriau komplimentų, girdamas jos grožybes, ji atsakė tik tiek: 
„O, tikrai?“ 

+ + + 

Iš restorano patraukiau į biblioteką. Registratūroje prie sta- 
liuko sėdėjo jauna liekna mergina, ji įsigilinusi skaitė knygą 
minkštais viršeliais. 

— Gal turite kokios nors medžiagos, susijusios su žinduolių 
kaukolėmis? - paklausiau jos. 

— Atsiprašau? - ištarė ji, pakeldama akis. 

— Medžiagos - susijusios - su —- žinduolių - kaukolėmis, - 
pakartojau, tardamas kiekvieną žodį skyrium. 


* „Raudonoji armija“ (Sekigun)- japonų teroristinė organizacija, 1969 m. susikūru- 


si ultrakairiojo studentų judėjimo likučių pagrindu. Už ypač ekstremistinius kovos 
metodus nuolat persekiojama policijos. 1970 m. kai kurie grupės nariai, užgrobę 
lėktuvą, bandė sprukti į Šiaurės Korėją, kiti prisišliejo prie Palestinos išlaisvinimo 
organizacijos. Visi Japonijoje likę „raudonarmiečiai“ suimti 1972 m. po Karuidza- 
vos mieste surengto kruvino teroristinio akto. 

— Žin-duo-lių-kau-ko-lė-mis? - kone progiesmiu pakartojo ji. 
Nuskambėjo tiesiog žavingai: tarsi kokio eilėraščio eilutė. 

Ji prikando apatinę lūpą ir susimąstė. 

— Prašom luktelėti valandėlę. Tuojau pasižiūrėsiu, - ištarė ir 
apsisukusi kompiuterio klaviatūra surinko žodį ŽINDUOLIAI. 
Ekrane tuoj pat atsirado gal dvidešimt pavadinimų. Paskui ji 
brūkštelėjo šviesos žymekliu, ir geri du trečdaliai sąrašo akimo- 
ju išnyko. Tada ji paspaudė įrašymo į atmintį klavišą ir surinko 
dar vieną žodį: SKELETAI. Pasirodė septyni ar aštuoni pavadi- 
nimai, iš Šių ji išsaugojo du ir įrašė į atmintį prie ankstesniųjų. 
Kaip kažin ką, bibliotekos gerokai pažengė į priekį. Tos dienos, 
kai knygų priešlapyje būdavo tvirtinamos kišenėlės registraci- 
jos kortelėms, atrodė tarsi koks išblukęs sapnas. Vaikystėje aš 
taip mėgdavau tuos antspaudus su įrašyta grąžinimo data. 

Kol bibliotekininkė vikriai tarškino kompiuterio klaviatūrą, 
apžiūrinėjau ilgus jos plaukus ir grakščią nugarą. Nė pats dorai 
nesupratau, ką jai jaučiu. Ji buvo graži ir atrodė gana protin- 
ga - labai jau įgudusiai dorojosi su kompiuterio paieškos prog- 
ramomis. Nerastum nė menkiausios priežasties, kuri sutrukdy- 
tų pavadinti ją išties gundančia. 

Spustelėjusi atitinkamą klavišą, visą sąrašą iš ekrano ji išspaus- 
dino ant popieriaus ir padavė man. 

— Galite rinktis iš devynių knygų, - pasakė. 


„ŽINDUOLIAI - PAŽINTINĖ ENCIKLOPEDIJA 
„ŽINDUOLIAI: ILIUSTRUOTAS ATLASAS 

„ ŽINDUOLIŲ SKELETAI 

„ŽINDUOLIŲ ISTORIJA 

„AŠ, ŽINDUOLIS 

„ŽINDUOLIŲ ANATOMIJA 

„ŽINDUOLIŲ SMEGENYS 

„GYVŪNŲ SKELETAI 

„KAULAI KALBA 


0 NN ON LL BO N m 


Su skaitytojo kortele galėjau paimti ne daugiau kaip tris kny- 
gas. Išsirinkau iš sąrašo antrą, trečią ir aštuntą pavadinimus. 


92 negailestinga stebuklų šalis 


Penktasis ir devintasis irgi skambėjo gana viliojamai, bet iš pir- 
mo žvilgsnio neatrodė, kad šios knygos mano tyrinėjimams ga- 
lėtų smarkiai praversti, tad nutariau palikti jas geresniems lai- 
kams. 

— Labai apgailestauju, bet Iliustruoto atlaso mes neduodame 
išsinešti —- juo naudotis galite tik bibliotekoje, - pasakė mergi- 
na, rašikliu kasydamasi smilkinį. 

— Man tai labai, labai svarbu. Prašau, na, nejaugi nepaskolin- 
site šios knygos vos vienai nakčiai? - ėmiau maldauti. - Grąžin- 
siu rytoj dar prieš vidurdienį, prižadu. 

— Atleiskite, bet Iliustruotų atlasų serija labai populiari, o aš 
privalau laikytis bibliotekos taisyklių. Jei leisiu jums išsinešti 
knygą, skirtą naudotis tik skaitykloje, man smarkiai klius. 

— Tik vienai nakčiai. Na, prašau. Niekas nė nesuuos. 

Ji sudvejojo; tarp dantų kyštelėjo liežuvio galiukas. Toks dai- 
lutis rausvas liežuvio galiukas. 

— Ką gi, gerai. Bet knygą būtinai grąžinsite rytoj pusę dešim- 
tos ryto. 

— Ačiū, - padekojau. 

— Prašom, - atsakė ji. 

— Aš jums iš tikrųjų labai dėkingas. Galbūt galėčiau kaip nors 
įrodyti savo dėkingumą? Ar nenorėtumėte, kad padaryčiau ko- 
kią paslaugą? 

— Taip, paslaugą man tikrai galėtumėte padaryti. Kitapus gat- 
vės yra „Baskin-Robbins“ ledainė. Norėčiau dvigubos porcijos 
ledų vafliniame indelyje: apačioje pistacijų, viršuje mokos sko- 
nio. Ar galėtumėte man atnešti?.. 

— Pistacijų skonio ledai, o ant viršaus - mokos. Tučtuojau 
bus pristatyta! 

Išskubėjau iš bibliotekos ir patraukiau tiesiai į „Baskin-Rob- 
bins“ ledainę. 

Kai grįžau, ji tebeieškojo man knygų, tad aš taip ir parimau 
prie registracijos staliuko su dviguba ledų porcija rankoje. Du 
laikraščius skaitinėjantys seneliukai vogčiomis vis dirsčiojo į tokį 
neįprastą vaizdą. Dar laimė, kad ledai buvo kaip reikiant sušalę. 

Kad pasijusčiau visiškai kvailai, trūko tik to, kad tirpdami imtų 
varvėti per rankas. 

Ant stalo viršeliu aukštyn gulėjo atskleista bibliotekininkės kny- 
ga. Laiko keliautojas - Herberto Džordžo Velso biografija, antras 
tomas. Ne bibliotekos knyga. Greta jos - trejetas aštriai nusmai- 
lintų pieštukų ir saujelė sąvaržėlių. Sąvaržėlės! Kad ir kur eičiau 
pastaruoju metu, visur mėtosi sąvaržėlės. Ką tai galėtų reikšti? 

Gal koks nors gravitacinio lauko svyravimas staiga užtvindė 
pasaulį sąvaržėlėmis? Vis dėlto tikriausiai tiesiog sutapimas. Nie- 
kaip negalėjau nusikratyti pojūčio, kad vyksta kažkas nenor- 
malaus. Ar mane iš tiesų persekioja sąvaržėlės? Kad ir kur ženg- 
čiau, jų pilna visur, pakanka mesti žvilgsnį į šalį. 

Kažkas ne taip. Kai pagalvoji, pastarosiomis dienomis man 
tarsi nejučia vis pakišama kažkokių keistenybių. Pirmiausia — 
gyvūnų kaukolės, štai dabar - sąvaržėlės. Man ėmė dingotis, 
kad formuojasi kažkoks sąryšis, bet susiek kad gudrus kaukoles 
su sąvaržėlėmis... 

Netrukus pasirodė bibliotekininkė, nešina trimis tomais. Juos 
ji padavė man, 0 mainais iš manęs paėmė ledus. 

— Labai jums ačiū, - padėkojo. 

- Tai jums ačiū, - atsakiau aš. 

Ji kone pakišo ledus po staliuku, kad nekristų į akį. Žiūrint iš 
viršaus, palenktas jos sprandas atrodė labai dailus, kone bejėgis. 

— Beje, kam jums reikia tų sąvaržėlių? - paklausiau jos. 

- Są-var-žė-lių? — progiesmiu pakartojo ji. - Popieriams su- 
segti, kam gi daugiau? Visi jas naudoja. Argi jūs - ne? 

Na taip, žinoma. Dar kartą padėkojau ir išėjau iš bibliotekos. 
Juk ir iš tikrųjų: sąvaržėles naudoja visi. Už tūkstantį jenų gali 
prisipirkti sąvaržėlių atsargų visam gyvenimui. Kodėl gi ne? Aš 
dar kartą užsukau į raštinės reikmenų krautuvėlę ir apsirūpinau 
sąvaržėlėmis visam gyvenimui. Tada jau patraukiau namo. 

+ + + 

Parsiradęs į savo butą, pirmiausia išdėliojau į vietas produk- 
tus. Paskui sukabinau į spintą drabužius. Ir galiausiai greta kau- 
kolės ant televizoriaus pažėriau saują sąvaržėlių. 

Gražu. Netgi meniška. Nuostabus derinys: kaip pūkinė pa- 
galvė su ledo gremžtuku. Arba rašalo buteliukas su salotomis. 
Išėjau į balkoną, kad iš tolėliau galėčiau geriau apžiūrėti kom- 
poziciją ant televizoriaus. Tačiau taip ir nepastebėjau nė men- 
kiausios užuominos, kuri susietų kaukolę su sąvarželėmis. O 
gal vis dėlto kokios nors sąsajos esama? 

Atsisėdau ant lovos. Galvoje tuščia kaip dykumoje. Laikas 
slinko. Gatve pralėkė greitoji pagalba, paskui ją - ultradešinių- 
jų agitacinis autobusas. Įsinorėjau viskio, bet atsispyriau pagun- 
dai. Dabar man reikėjo ypač šviesios galvos. 

Įsitaisiau virtuvėje ir ėmiausi sklaidyti bibliotekos knygas. Pir- 
miausia peržiūrėjau vidutinio dydžio žolėdžius žinduolius ir jų 
skeletų struktūrą. Pasirodo, pasaulyje esama kur kas daugiau 
vidutinio dydžio žolėdžių žinduolių, nei kada nors maniau. Vien 
elnių - gal trisdešimt rūšių. 

Pasiėmiau kaukolę nuo televizoriaus, pasidėjau virtuvėje ant 
stalo ir įnikau į ilgą, varginantį darbą - lyginti ją su fotografijo- 
mis, kurias radau knygose. Po valandos ir dvidešimties minučių 
ir devyniasdešimt trijų rūšių kaukolių taip ir likau nežengęs nė 
žingsnio į priekį. Užverčiau visas tris knygas, sukroviau ant sta- 
lo kampo. Tada kaip reikiant pasirąžiau. 

Ir ko man imtis dabar? 

Paleidau Džono Fordo Tyliojo žmogaus vaizdajuostę. 

Išsitiesiau ant lovos, galvoje burbuliavo klampi košė. Ir čia 
netikėtai sučirškė durų skambutis. Dirstelėjau pro akutę. Kori- 
doriuje stovėjo pusamžis vyrukas „Tokijo dujų“ uniforma. Neat- 
kabindamas grandinėlės, pravėriau duris. 

— Eilinis patikrinimas, - pranešė žmogus. 

— Luktelėkite minutėlę, - atsakiau. 

Tada smukau į miegamąjį ir įsimečiau kišenėn peilį. Tas žmo- 
gus pasirodė kažkoks įtartinas. Dujų priežiūros inspektorius lan- 
kėsi pas mane ne daugiau nei prieš mėnesį. 

Įleidau vyruką vidun ir vėl išsipleikiau ant lovos žiūrėti Tyliojo 
žmogaus. Inspektorius išsitraukė kažkokį įnagį slėgiui matuoti 
ir nupėdino į vonią tikrinti vandens šildytuvo, paskui patraukė 

į virtuvę, kur ant stalo tupėjo kaukolė. Neišjungęs televizoriaus 
pirštų galiukais nutykinau jam iš paskos ir užklupau žmogelį 
kaip tik tą akimirką, kai jis bruko kaukolę į juodą plastikinį 
maišą. Žaibiškai atlenkiau peilio geležtę ir šokau ant to tipo, 
užlaužiau jam rankas ties alkūnėmis, peilį prikišdamas prie pat 
nosies. Žmogelis akimoju metė savo grobį. 

— Aš... neturėjau jokių piktų kėslų, - užsikirsdamas išmekeno 
jis. - Tiesiog pastebėjau tą daiktą... ir kažkaip akimirksniu jo 
įsigeidžiau. Nesusivaldžiau. Atleiskite. 

— Dar ko, - prunkštelėjau aš. - Tučtuojau pasakai man tiesą - 
arba perrėšiu gerklę, - pagrasinau. Ne itin rimtas grasinimas, 
juo labiau kad peilis nė neatsidūrė jam prie gerklės, bet to paka- 
ko žmogelį įtikinti. 

— Gerai, gerai, tik nieko man nedarykite! Pasakysiu visą tie- 
są! — verksmingai suaimanavo žmogelis. - Man sumokėjo už 
tai, kad įsigaučiau čionai ir pagrobčiau šitą daiktą. Gatvėje prie 
manęs pristojo tokie du tipai ir paklausė, ar nenorėčiau greitai 
užsidirbti penkiasdešimties tūkstančių jenų. Tuojau pat. O kai 
sėkmingai atliksiu užduotį, neva gausiu dar tiek pat. Nenorėjau 
su jais prasidėti, bet vienas jų - tikras gorila. Tikrai. Prašau, tik 
nežudykite manęs! Turiu dvi dukteris, mokosi vidurinėje mo- 
kykloje... 

— Dvi tavo dukterys mokosi vidurinėje mokykloje? 

— Taaaip... 

— Kurioje? 

— Vyresnioji lanko Šimuros valstybinę gimnaziją. Jaunesnioji 
ką tik pradėjo mokytis privačioje Futabos mokykloje Jocujoje. 

Derinys visiškai neįmanomas: toks neįtikėtinas, kad vargu bau 
pavadinsi išgalvotu.* Nutariau patikėti. 

Dėl viso pikto iškrapščiau iš žmogėno kišenės piniginę ir pa- 
tikrinau, kas joje. Penki šiugždantys naujintelaičiai dešimties 
tūkstančių jenų banknotai. Dar „Tokijo dujų“ darbuotojo iden- 


* Pernelyg didelis šių dviejų mokymo įstaigų socialinio statuso skirtumas. Pirmoji - 
YB 6 


pati paprasčiausia, nemokama, antroji - elitinė privati mokykla, pernelyg brangi, 
kad į ją vaikus galėtų leisti paprastas dujų inspektorius. 

tifikacijos kortelė ir spalvota šeimos nuotrauka. Abi dukterys — 
pasipuošusios prašmatniais naujametiniais kimono, nei vienos, 
nei kitos nepavadinsi tikra gražuole. Iš pažiūros niekaip neįspė- 
čiau, katra mokosi Šimuroje, o katra - Futaboje. Daugiau pini- 
ginėje nebuvo nieko, išskyrus nuolatinį Sugamo-Šinanomačio 
linijos metro bilietą. Vyrukas atrodė iš tikrųjų nekenksmingas, 
tad užlenkiau peilio geležtę ir paleidau jį. 

— Gerai jau, nešdinkis iš čia, - pasakiau grąžindamas pini- 
ginę. 

— Ačiū, labai ačiū, - subruzdo dujų inspektorius. - Bet ką 
man dabar daryti? Pinigus tai paėmiau, o prekės taip ir neprista- 
tysiu... 

Aš net nenutuokiau, kas jo dabar laukia. Tuos semiotekus - o 
kad čia nagus prikišo jie, aš nėmaž neabejojau - džentelmenais 
vargu ar pavadinsi. Jie amžinai daro tai, kas tuo metu šauna į 
galvą. Štai kodėl dar niekam nepavyko perkrimsti jų veikimo 
būdo. Gali atsitikti, kad dabar jie iškabins šitam žmogeliui akis. 
Bet gali būti ir taip, kad įbruks dar penkiasdešimt tūkstančių 
jenų ir palinkės sėkmės kitą kartą. 

— Sakai, vienas jų - tikras gorila? - paklausiau. 

— Tai jau taip. Tikras pabaisa. O antrasis - visiškas mažius, 
gal pusantro metro ūgio, užtat apsirengęs prašmatniu kostiu- 
mu. Iš pažiūros abu - kieti vyrukai. 

Paaiškinau vargšui žmogeliui, kaip išsmukti iš pastato per po- 
žeminį garažą. Namo gale buvo siauras, nekrintantis į akis išėji- 
mas. Galbūt pro ten jam ir pavyks dingti nepastebėtam. 

— Labai, labai jums ačiū, - vėl puolė dėkoti dujų inspekto- 
rius. - Prašau, tik nepraneškite apie tai mano kompanijai. 

Gerai jau, gerai, nuraminau jį ir išstūmiau lauk. Užrakinau 
duris, vėl užkabinau grandinėlę. Nuėjau į virtuvę, ištraukiau kau- 
kolę iš plastikinio maišo. Ką gi, bent jau vieną dalyką pavyko 
sužinoti: semiotekai šitos kaukolės nori. 

Apsvarsčiau aplinkybes. Kaukolė - mano rankose, bet aš ne- 
nutuokiu, ką ji reiškia. Savo ruožtu jie žino - ar bent miglotai 
numano - ką ji reiškia, bet neturi pačios kaukolės. Vadinasi, 

kol kas - lygiosios. Šiuo metu aš galiu rinktis iš dviejų variantų: 
pirmas - atskleisti viską Sistemai, kad ji apgintų mane nuo se- 
miotekų, o kartu apsaugotų ir kaukolę; ir antras - susisiekti su 
putliąja mergina ir iškamantinėti, kokios paslaptys slypi toje 
kaukolėje. 

Pirmasis variantas man nepatiko. Pasipiltų nesibaigiantys 
beprasmiški kamantinėjimai ir tikrinimai. Mano santykiai su 
milžiniškomis organizacijomis visuomet buvo nekokie. Jos am- 
žiais pernelyg nelanksčios, kiekvienam niekui sugaišta begalę 
laiko, be to, jose visuomet dirba tuntai kvailių. 

Savo ruožtu antrasis variantas buvo neįgyvendinamas. Aš net 
nenutuokiau, kaip reikėtų susirasti putliąją merginą. Jos telefo- 
no numerio neturėjau. Žinoma, galėjau pats nueiti į jos senelio 
biurą, bet dabar jau atrodė, kad išeiti iš namų - pernelyg pavo- 
jinga. Be to, kaip įkalbėsiu apsaugą įleisti mane į pastatą? 

Taigi apsispręsti nebuvo labai sunku: nedarysiu nieko. 

Dar kartą lengvai kepštelėjau kaukolę nerūdijančio plieno ži- 
dinio žnyplėmis. Ji atsiliepė taip pat kaip ir anksčiau: 22000u. 
Slopi, graudi aimana, beveik galėjai pamanyti, kad toji dūsau- 
janti kaukolė - gyva. Nejaugi tai įmanoma? Paėmiau kaukolę į 
rankas. Paskui vėl barkštelėjau žnyplėmis. Ir vėl tas pats gailus 
garsas: 210004... Atidžiau apžiūrėjęs kaukolę nutariau, kad gar- 
sas sklinda iš vienos konkrečios jos vietos. 

Barškinau ją žnyplėmis tol, kol pagaliau aptikau tikslų aima- 
nomis atsiliepiantį tašką. Dejavimas sklido iš negilios gal dviejų 
centimetrų skersmens įdubos pačiame kaktos centre. Pabandžiau 
spustelėti duobutę pirštu. Lyg ir šiek tiek ruplėta... Tarsi toje 
vietoje būtų kas nulaužta. Kažkas, sakykime, panašaus į ragą... 

Ragą? 

Jeigu čia iš tikrųjų būta rago, vadinasi, gyvūnas ir teturėjo 
vieną ragą. Gyvūnas su vienu ragu? Dar kartą perverčiau iliust- 
ruotą žinduolių atlasą, ieškodamas žinduolio, kuriam vidury 
kaktos styrotų vienas ragas. Vienintelis lyg 1r tinkamas varian- 
tas buvo raganosis. Tačiau ši kaukolė - tikrai ne raganosio: ne- 
atitinka nei dydis, nei forma. 

Išsitraukiau iš šaldiklio ledo ir šliūkštelėjau taurėn gerą gurkš- 
nį „Old Crow“. Jau vakarėjo, tad pats metas išgerti. Atsidariau 
šparagų skardinę; mėgstu šparagus. Pasidariau sumuštinį: skru- 
dintos duonos riekutė su rūkytomis austrėmis. Tada įsipyliau 
dar vieną stiklą viskio. 

Taigi. Patogumo dėlei sutinku pripažinti nelabai tikėtiną hi- 
potezę, kad šitos kaukolės savininkas kadaise buvo, tarkime, 
vienaragis. 

Už ko daugiau galėčiau užsikabinti? 


Rankose aš laikau vienaragio kaukolę. 


Puiku, pagalvojau, tiesiog nuostabu. Ir kodėl visos šitos keis- 
tenybės turėjo užgriūti mane? Kuo gi nusikaltau, kuo užsitrau- 
kiau visa tai ant savo galvos? Juk aš - tik pats paprasčiausias 
praktiškas vienišius kalkutekas. Nei aš labai ambicingas, nei go- 
dus. Neturiu nei šeimos, nei draugų, nei meilužės. Taupau pini- 
gus. Kai išeisiu į pensiją, ramiai kur nors sau įsikursiu ir kibsiu 
mokytis griežti violončele arba graikų kalbos. Tad kaip, po šimts, 
sugebėjau įklimpti į šitokią kebeknę? 

Išlenkęs antrą viskio taurę, atsiverčiau telefono abonentų kny- 
gą ir surinkau numerį. 

— Prašom sujungti su skaitytojų aptarnavimo skyriumi, - iš- 
tariau. 

Po dešimties sekundžių atsiliepė anoji ilgaplaukė biblioteki- 
ninkė. 

— Kalba Žinduoliai: iliustruotas atlasas, - prisistačiau. 

— Labas. Ačiū už ledus, - atsakė ji. 

— Į sveikatą, - pasakiau. - Bet ar galėčiau paprašyti dar vie- 
nos paslaugos? 

— Paslaugos? - pakartojo ji. - Nelygu kokios. 

— Gal žvilgtelėtumėte, kokios turite literatūros apie vienara- 
gius? 

— Vie-na-ra-gius? - pakartojo ji. 

— Ar aš per daug noriu? 

Tyla. Tikriausiai ji svarsto, prikandusi apatinę lūpą. 

— Norite, kad paieškočiau informacijos apie vienaragius? Kas 
jus domina? 

— Viskas, - atsakiau aš. 

— Klausykite, dabar penkiolika po keturių. O prieš uždarymą 
čia visada užgriūva minios žmonių. Gal ateitumėte rytoj iš pat 
ryto? Tuomet galėtumėte peržiūrėti viską ir apie vienaragius, ir 
apie triragius, ir apie visokius kitokius! 

— Aš negaliu laukti. Bijau, kad tai labai labai skubu. 

— O, tikrai? - lyg ir nusišaipė ji. - Kaip skubu? 

— Tai susiję su evoliucija, - paaiškinau jai. 

— E-vo-liu-ci-ja? - Atrodo, būsiu užklupęs ją iš netyčių. - Bet... 
juk kalbėdamas apie evoliuciją, jūs turite omeny tą milijonus 
metų trukusį vystymąsi, argi ne taip? Atleiskite, jei jūsų nesupra- 
tau, bet tuomet man visiškai neaišku, kodėl jums visko reikia 
šitaip skubiai. Ką gali lemti dar viena diena? 

— Esama tokios evoliucijos, kuri trunka milijonus metų, bet 
esama ir tokios, kuri trunka vos tris valandas. Negaliu aiškinti 
telefonu. Tik noriu, kad patikėtumėte: tai iš tikrųjų skubu, gy- 
vybės ar mirties klausimas. Tai nulems kitą žmogaus evoliucijos 
etapą. 

— Panašiai kaip filme 2001: kosminė odisėja? 

— Kaip tik taip, - patvirtinau. Tą filmą pats esu matęs daugy- 
bę kartų. 

Ji nieko neatsakė. 

— Negalite apsispręsti, ar aš —- koks maniakas, ar šiaip ne- 
kenksmingas trenktas tipas? - ryžausi spėti. 

— Pataikėte, - patvirtino ji. 

— Neįsivaizduoju, kaip galėčiau jus įtikinti, bet aš - tikrai ne 
beprotis. Gal kiek riboto proto, gal kiek užsispyręs, bet pamišė- 
lis tikrai nesu. 

— Hm, - tiek teatsakė. - Ką gi, kalbate lyg ir pakankamai 
protingai. O ir bibliotekoje neatrodė, kad būtumėte smarkiai 
trenktas. Net pavaišinote mane ledais. Gerai jau, pusę septynių 
susitinkame kavinėje priešais biblioteką, kitapus gatvės. Tinka? 

— Deja, viskas ne taip paprasta. Aš — na... atleiskite, negaliu 
dabar aiškinti visų smulkmenų, bet šiuo metu man nieku gyvu 
nevalia palikti savo buto be priežiūros. Labai atsiprašau, bet... 

— Ar norite pasakyti... - Ji taip ir neužbaigė sakinio. Girdė- 
jau, kaip nagais barškina į priekinius dantis. - Taigi, tariant tie- 
siai šviesiai, jūs pageidaujate, kad aš... atneščiau knygas iki pat 
jūsų durų. Šįkart jau tikrai trenktas sumanymas. 

— Na taip, iš esmės sumanymas toks, - patvirtinau visai sųg- 
lumęs. - Savaime suprantama, aš nereikalauju. Tik prašau. 

— Bet labai jau daug prašote. 

— Žinau žinau, - nuolankiai sutikau. - Bet jei papasakočiau, 
kiek man visko atsitiko, jūs net nepatikėtumėte. 

Vėl stojo tyla. 

— Dirbu šioje bibliotekoje jau penkerius metus, bet šitokio 
akiplėšos dar nepasitaikė nė karto, - užvirė ji. - Niekas neprašo 
pristatyti knygų į namus. Ir dar be jokio išankstinio užsakymo! 
Ar jums pačiam neatrodo, kad mažumą savavaliaujate? 

— Tiesą sakant, kaip tik taip man ir atrodo. Aš labai labai 
apgailestauju. Suprantu, kad laužau visas įmanomas taisykles. 
Bet, patikėkite, neturiu kitos išeities. 

— Nė pati nežinau, kodėl į tai veliuosi, - pareiškė ji. - Dabar 
trūko tik to, kad atsisakytumėte papasakoti, kaip iki jūsų nusi- 
gauti. 

Pulkininkas 


— Abejoju, ar dar kada nors tau pavyks susigrąžinti šešėlį, - sa- 
ko man Pulkininkas ir gurkšteli kavos. 

Jo laikysena - tipiška žmogui, pratusiam visą gyvenimą įsaki- 
nėti: nugara visiškai tiesi, kalba jis kiek atkišęs smakrą. Vis dėl- 
to labai džiaugiuosi galėdamas pripažinti, kad net po ilgos karo 
tarnybos jis netapo pernelyg įkyrus nei mėgsta primetinėti ki- 
tiems savo valią. Išliko tik nepriekaištingos tvarkos pomėgis, be 
to, jis mielai puošiasi pasižymėjimo ženklais. Nepaprastai tykus 
ir nuolat susimąstęs Pulkininkas man - idealus kaimynas. Be 
kita ko, jis dar ir patyręs šachmatininkas. 

— Kaip kad tave ir perspėjo Vartų Sargas, - toliau kalba sena- 
sis karininkas, - viena gyvenimo šiame Mieste sąlygų tokia: tau 
nevalia turėti šešėlio. O kita - tu negali niekur išvykti. Bent jau 
tol, kol Miestą supa Siena. 

— Aš nežinojau, kad šešėlį prarasiu amžiams, - sakau. - Ma- 
niau - tik laikinai. Niekas man nieko nepaaiškino. 

— Šiame Mieste išvis niekas nieko neaiškina, - atsako Pulki- 
ninkas. — Miestas laikosi savų įstatymų. Ir jam nėmaž nerūpi, 
ką tu žinai ir ko tu nežinai. Gaila... 

— O kas laukia mano šešėlio? 

— Nieko. Kurį laiką jis lauks tavęs ten, o paskui mirs. Ar po 
to, kai apsigyvenai čia, bent kartą jį matei? 

— Ne. Kelis kartus bandžiau su juo susitikti. Tačiau Vartų Sar- 
gas neleido. Sakė: saugumo sumetimais. 

— To ir reikėjo tikėtis, - Pulkininkas linguoja galvą. - Vartų 
Sargui patikėta rūpintis šešėliais. Tad visa atsakomybė gula ant 
jo pečių. Vartų Sargas kitąsyk būna iš tiesų nesukalbamas, kar- 
tais, kai neturi darbo, jo nuotaika ir visai subjūra. Savo paties 
klaidų jis nė už ką nepripažins. Tad nėra kas darą: gali nebent 
laukti, kada jam užeis geresnis ūpas. 

— Ką gi, palauksiu, - sakau. - Ir vis dėlto nesuprantu: kuo aš 
galiu jį bauginti? 

Pulkininkas užbaigia gerti kavą, išsitraukia nosinę, nusišluosto 
lūpas. Balta kvadratinė jo nosinė, kaip ir uniforma, jau gerokai 
apibrizgusi, bet švari ir išlyginta. 

— Jis baiminasi, kad tu ir tavo šešėlis galite vėl susilieti į visumą. 

Tai taręs, jis vėl sutelkia dėmesį į šachmatų lentą. Šie šachma- 
tai gerokai skiriasi nuo įprastų - ir figūros, ir jų judėjimas kito- 
kie. Dėl to senasis karininkas visada laimi. 

— Beždžionė kerta vyriausiąjį šventiką, nepastebėjai? 

— Tegul, - atsakau aš. Ir stumteliu sieną, atkirsdamas jo bež- 
džionei kelią atsitraukti. 

Pulkininkas linkteli ir vėl įdėmiai žvelgia į lentą. Sekmės ban- 
ga jau atplukdė pergalę beveik prie pat senojo karininko kojų. 
Tačiau atviros skerdynės jo netraukia: kur kas mieliau jis vieną 
po kitos naudoja karines gudrybes. Šitas žaidimas jam - ne bū- 
das sudoroti priešininką, o galimybė patikrinti savo paties su- 
gebėjimus. 

— Ne taip jau lengva atsisakyti savo šešėlio ir paprasčiausiai 
palikti jį mirti, - sako jis, apsukriu manevru perkeldamas savo 
žirgą tarp sienos ir mano karaliaus. Dabar jau mano karalius 
lieka be priedangos. Dar trys ėjimai - ir senasis karininkas skelbs 
man matą. 

— Ne, iš tikrųjų nelengva, - kalba Pulkininkas, pabrėždamas 
kiekvieną žodį. - Skausmas, kurį išgyveni, visiems vienodas, 

nors, žinoma, kai šešėlį nurėžia nekaltam vaikui, kuris dar ne- 
spėjo kaip reikiant su juo susigyventi, - tai vienas dalykas, ir 
jau visai kas kita, kada šešėlį praranda koks senas mulkis. Man 
pačiam, kai jie pribaigė mano šešėlį, buvo šešiasdešimt penkeri. 
Mudu jau buvome gyvenimą drauge nugyvenę. 

— Kiek laiko šešėliai pragyvena, atplėšti nuo šeimininko? 

— Priklauso nuo paties šešėlio, - sako senasis karininkas. - 
Kai kurie šešėliai gyvybingesni, kiti - ne tokie. Šiame Mieste 
atskirti šešėliai neišgyvena ilgai. Pernelyg atšiaurus klimatas, žie- 
mos labai ilgos, snieguotos. Tik labai nedaugelis šešėlių sulau- 
kia pavasario. 

Aš apžiūrinėju padėtį šachmatų lentoje ir galiausiai pripažįs- 
tu pralaimėjęs. 

— Tu dar nepralaimėjai - gali išlošti dar bent penkis ėjimus, - 
sako Pulkininkas. - Žinok, visuomet verta kovoti iki galo. Pen- 
ki ėjimai - pakankamai daug, kad varžovas spėtų suklysti. Nė 
viename kare nei nugalėtojų, nei nugalėtųjų nebūna tol, kol ne- 
sibaigia paskutinis mūšis. 

— Tuomet leiskite valandėlę pagalvoti, - prašau. 

Kol svarstau galimus ėjimų variantus, Pulkininkas prieina prie 
lango, šiek tiek praskleidžia užuolaidas ir dirsteli laukan. 

- Šios kelios savaitės bus tau pačios sunkiausios. Jausies tarsi 
sulaužytais kaulais. Kol nesuauga, ničnieko negali daryti. Patikėk. 

— Norite pasakyti, jog nerimas mane kamuoja dėl to, kad ma- 
no šešėlis vis dar gyvas? 

— Kaip tik taip, - linksi senasis karininkas. - Aš pats puikiau- 
siai prisimenu tą pojūtį. Esi įstrigęs pusiaukelėje: tarp viso to, 
kas buvo, ir viso to, kas turi būti. Jautiesi suglumęs, netekęs 
pusiausvyros. Bet paminėsi mano žodį: kai tik kaulai suaugs, 
užmirši net ties kuria vieta buvo skilę. 

— Turite omeny - kai tik išnyks mano savastis? 

Pulkininkas neatsako. 

— Atleiskite, kad šitiek klausinėju, - sakau. - Juk aš ničnieko 
nenutuokiu apie šį Miestą. Nežinau, kokios čia galioja taisyk- 
lės, kodėl reikalinga Siena, kodėl žvėrys kasdien išgenami už 

jos, o paskui pargenami. Visiškai nieko nesuprantu. O jūs - vie- 
nintelis, kurio galiu pasiklausti. 

— Net ir aš pats nežinau visų taisyklių, - prislopinęs balsą 
atsako senasis karininkas. - Esama tokių dalykų, kurių negali- 
ma, o ir nedera aiškinti. Tačiau nerimauti tikrai nėra pagrindo. 
Kad ir savaip, bet Miestas sutvarkytas teisingai. Jei tau ko nors 
prireiks, jei tau ką nors reikės žinoti - visus tuos dalykus Mies- 
tas vieną po kito tau pateiks. Paklausyk, ką pasakysiu: šis Mies- 
tas tobulas. Sakydamas - tobulas, turiu omeny - užbaigtas. Ja- 
me yra absoliučiai viskas. Bet jei nesugebėsi to įžvelgti, jame 
nebus nieko - tik tobulas niekas. Gerai šitai įsidėmėk. Tik tiek 
ir galiu tau pasakyti - ar aš, ar kas kitas; viską turėsi išsiaiškinti 
pats. Atmerk akis, ištempk ausis, neleisk tinginiauti galvai. O 
jei tebeturi ir savastį - naudokis ja, kol dar gali. 

+ + + 

Darbininkų kvartalas, kuriame gyvena Bibliotekininkė, pri- 
verstas tenkintis buvusio klestėjimo likučiais ir prisiminimais, o 
pietvakariuose išsidėstęs Valdininkų kvartalas palengva virsta 
blėstančios šviesos ir blunkančių spalvų rajonu. Čia žydinčio 
pavasario gaivuma seniai nuleipo vasaros karščiuose, o paskui 
visa ką pagraužė žvarbūs žiemos vėjai. Nestačiame šlaite, va- 
dinamame Vakarine kalva, eilėmis išsidėstę dviaukščiai valdi- 
ninkų gyvenamieji būstai. Pastatai, kuriuose andai buvo įrengti 
butai trims šeimoms su bendru koridoriumi, nudažyti baltai. 
Baltuoja kiekviena detalė: kraigo apkala, durys, langų rėmai. 
Nė vieno iš valdininkų būstų nejuosia tvora, tik prie verandų 
žaliuoja siaurutės gėlių lysvės. Gėlynai kruopščiai prižiūrimi: pa- 
vasarį juose sužysta krokai, medetkos, našlaitės; rudenį žiedais 
pasidabina astrai. Greta tų žydinčių gėlių baltos pastatų sienos 
tik dar labiau režia akį. 

Žingsniuojant Kalvos šlaitu, nesunku įsivaizduoti buvusį ra- 
jono gyvybingumą: gatvėse krykštaujančius vaikus, ore plau- 
kiančią fortepijono muziką, gardžius vakarienės kvapus. Pro be- 
veik nepastebimas mano esybės dureles smelkiasi nežinia ar tikri, 
ar išgalvoti padūmavę prisiminimai. 

Šis Kalvos šlaitas tik vėliau tapo Valdininkų kvartalu - kai 
jame, ką ir byloja pavadinimas, apsigyveno vyriausybės tarnau- 
tojai - ne paties aukščiausio rango, paprasti vidutiniai valdinin- 
kėliai. Dabar ir jie kažkur išnykę - tiktai kur? 

Kai nebeliko valdininkų, čia apsigyveno atsargos karinin- 
kai. Paaukoję savo šešėlius, jie lindi čia tarsi pernykštės gyva- 
čių išnaros; kiekvienas užsiima savais reikalais visų vėjų košia- 
mame Vakarinės kalvos šlaite. Jiems jau nebeliko ką ginti, tad 
tiesiog kriošta lyg nusigyvenę dvariškiai po šešis kiekviename 
name. 

Vartų Sargas paliepė man susirasti būstą viename tų Valdi- 
ninkų kvartalo namų. Netrukus susipažinau ir su kaimynais, 
įsikūrusiais tame pačiame pastate: senuoju Pulkininku, keturiais 
jam pavaldžiais žemesnio rango karininkais ir seržantu, kuris 
ruošia valgį ir tvarko namus. Pulkininko žodis lemia viską — 
lygiai taip pat, kaip būdavo ir armijoje. Šie nusenę kariškiai vi- 
są gyvenimą rengėsi karui, dalyvavo manevruose, revoliucijose 
ir kontrrevoliucijose, kovojo ir atvirose kautynėse. Taip niekad 
ir nesukūrę šeimų, dabar jie - sukriošę vieniši pūzrai. 

Kiekvieną rytą jie keliasi anksti, paskubomis pusryčiauja, o 
paskui, tarsi paklusdami nebyliam kažkieno įsakymui, kiekvie- 
nas imasi savo darbo. Vienas gremžia apsilaupiusius dažus nuo 
namo sienų, kitas remontuoja baldus, trečias kimba į vežimėlį ir 
darda Kalvos šlaitu žemyn, kur, prisikrovęs kupiną maisto pro- 
duktų, velka jį į viršų. Apypietę visas savo pareigas jie jau atli- 
kę, tad susirenka draugėn pailsėti ir likusią dienos dalį pralei- 
džia kaitindamiesi saulėkaitoje ir dalydamiesi prisiminimais apie 
šlovingus praeities žygius. 

+ + + 

Man skirtas kambarys yra antrame pastato aukšte, rytų pu- 
sėje. Beveik visą vaizdą pro langą užstoja čia pat dunksančios 
kalvos, tačiau Upę ir Bokštą su laikrodžiu vis dėlto matau. Sie- 
nų tinkas patamsėjęs, dėmėtas, o palangės užklotos storu dul- 
kių sluoksniu. Kambaryje tik keletas baldų: sena lova, nedidelis 
pietų staliukas ir pora kėdžių. Ant langų kabo nubrizgusios, pe- 

lėsiais trenkiančios užuolaidos. Grindų lentos suklypusios, girgž- 
da sulig kiekvienu žingsniu. 

Rytais mane aplanko gretimame kambaryje gyvenantis Pul- 
kininkas. Mudu drauge pusryčiaujame, paskui užtraukiame už- 
uolaidas ir pritemdytame kambaryje žaidžiame šachmatais. Die- 
nos šviesoje aš daugiau ir neturiu ką veikti. 

+ + + 

— Iš tiesų liūdna, - sako Pulkininkas. - Toks jaunas vaikinas 
kaip tu šitokią gražią dieną neturėtų sėdėti užsisklendęs na- 
muose. 

— Tikrai, nelabai linksma, - sutinku. 

— Vis dėlto turiu pripažinti, kad man pačiam - vienas džiaugs- 
mas: jau nesitikėjau kada nors sutiksiąs šachmatų partnerį. Vi- 
sų kitų šachmatai nėmaž nedomina. Tikriausiai likau vieninte- 
lis, kuriam vis dar smagu sulošti vieną kitą partiją. 

— Sakykite, o kodėl jūs sutikote paaukoti šešėlį? 

Seniokas valandėlę apžiūrinėja pro užuolaidos plyšelį prasi- 
smelkiančių saulės spindulių nurausvintus pirštus, paskui grįžta 
nuo lango prie stalo ir vėl įsitaiso priešais mane. 

— Gaila, bet nė pats nežinau. Galbūt aš pernelyg ilgai gyniau 
šį Miestą ir tiesiog nebegalėjau pasitraukti. Jei būčiau persikėlęs 
kur kitur, visas mano gyvenimas būtų netekęs prasmės. Žino- 
ma, dabar tai jau nebesvarbu. 

— Nejaugi niekada nesigailėjote paaukojęs šešėlį? 

— Aš išvis nieko nesigailiu, - sako senasis karininkas linguo- 
damas galvą. - Niekada nedarau nieko, ko vėliau tektų gailėtis. 

Aš siena kertu jo beždžionę, atverdamas plyšelį savo karaliui 
atsitraukti. 

— Puikus ėjimas, - įvertina Pulkininkas. - Siena saugo nuo 
priešininko įsiveržimo ir išlaisvina karalių. Bet tuo pat metu su- 
teikia galimybę mano žirgui... 

Kol senasis karininkas svarsto kitą ėjimą, aš užkaičiu van- 
dens dar porai puodelių kavos. 

Apetitas, nusivylimas, Leningradas 


Laukdamas jos, aš ruošiau vakarienę. Grūstuve sutryniau sūdy- 
tų slyvų, paruošiau iš jų saldžiarūgštį padažą. Plaktoje tešloje 
pakepinau keletą sardinių, patiekiamų su sluoksniuotos tešlos 
pyragaičiais; dar riebaluose paskrudinau jautienos šoninės su 
salierais. Išėjo visai nebloga vakarienė. 

Laiko dar buvo, tad pasilepinau skardine alaus ir pasiruošiau 
užkandos: sojų padažu apšlakstytų laukinių imbierų ir žaliųjų 
pupelių su sezamo padažu. Tada išsitiesiau ant lovos ir žiūrėda- 
mas į lubas klausiausi senų plokštelių. 

Jau buvo gerokai po septynių, lauke visai sutemo. O bibliote- 
kininkės vis dar nė ženklo. Galbūt turėdama laiko apmąstyti 
mano prašymą ji vis dėlto persigalvojo ir nutarė neateiti? Argi 
aš galėčiau dėl to ją kaltinti? Juk iš tiesų būtų kur kas protin- 
giau neiti. 

Vis dėlto, kai aš kaip tik rinkausi kitą plokštelę, sučirškė du- 
rų skambutis. Dirstelėjau pro akutę - taip, koridoriuje stovėjo 
ta pati mergina iš bibliotekos su knygomis glėbyje. Neatkabin- 
damas grandinėlės pravėriau duris. 

— Gal pastebėjai ką nors slampinėjant koridoriuje? - pa- 
klausiau. 

— Nė gyvos dvasios, - atsakė ji. 

Nukabinau grandinėlę, skubiai įsileidau merginą vidun ir ne- 
delsdamas vėl užrakinau duris. 

— Užuodžiu kažką nepaprastai gardaus, - pareiškė mergina. — 
Ar galiu užmesti akį į virtuvę? 

— Prašom, gali traukti tiesiai ten. Bet ar esi tikra, kad aplink 
įėjimą nesitrainioja jokie įtartini tipai? Nevyksta jokie gatvės 
remonto darbai, niekas nesėdi kokiame automobilyje? 

— Ničnieko, - atsakė ji, dunkstelėdama knygas ant virtuvės 
stalo. Paskui suskato iš eilės kilnoti visų puodų dangčius. - Ar 
visa tai pagaminai pats? 

— Žinoma. Jeigu tik nori, pavaišinsiu ir tave. Tiesa, nieko la- 
bai įspūdingo negaliu pasiūlyti. 

- Na ką tu. Kaip tik tokia vakarienė man labiausiai ir patinka. 

* * * 

Išdėliojau lėkštes ant virtuvės stalo. 

Mudu sėdome valgyti. Aš dėbsojau kone išsižiojęs, kaip ji ne- 
rūpestingai, nekreipdama dėmesio į mane, šluoja vieną patieka- 
lą po kito. Tai bent apetitas! 

Prisikliukinau gerą stiklą „Old Crow“ su ledu, užkandai pa- 
sikepinau tofu, ant viršaus užbarsčiau smulkintų ridikų. Pasiū- 
liau gėrimo ir merginai, bet ji atsisakė. 

— Vis dėlto norėčiau gabalėlio to tofu, - paprašė ji. Pastūmiau 
jai, kiek buvo likę, o pats gurkšnojau jau be užkandos. 

— Jeigu nori, dar turiu ryžių. Be to, galiu - tik žybt! - ir pa- 
ruošti iso sriubos, - pasiūliau. 

— Nuostabu! - sušuko ji. 

Paruošiau vytinto tuniuko sultinio; į miso sriubą dar pri- 
dėjau jūros dumblių ir svogūnų laiškų. Patiekiau sriubą su ry- 
žiais, užpiltais sūdytų slyvų padažu. Ir vėl nespėjau nė mirk- 
telėti - o bibliotekininkė sudorojo viską. Liko tik pora slyvų 
kauliukų. 

Ji net atsiduso patenkinta. 

— Ooo, skanumėlis. Labai ačiū aukščiausios klasės virėjui, - 
padėkojo. 

Kaip gyvas nesu regėjęs, kad šitokia laiba mergina įstengtų 
sunaikinti tokį kalną maisto. Tiesa, kaip virėjas, jutau didžiulį 
pasitenkinimą, maža to, tenka pripažinti, kad vakarienę ji do- 
rojo su tam tikru žavesiu. Aš tiesiog netekau amo. Nors pajutau 
ir šiokį tokį šleikštulį. 

— Klausyk, ar tu visada šitiek valgai? - nesusilaikiau. 

— Na taip, maždaug tiek, - nėmaž nesuglumusi atsakė ji. 

— Bet tu tokia liekna... 

— Mano išsiplėtęs skrandis, - prisipažino ji. - Nesvarbu, kiek 
valgau, svorio nepriaugu. 

— Tikriausiai maistui išleidi krūvą pinigų, - pratariau. Tiesą 
sakant, jos išsiplėtusiame skrandyje vienu kartu sutilpo mano 
rytdienos pietūs. 

— Siaubingai daug, - sutiko ji. - Pravalgau beveik visą atlygi- 
nimą. 

Aš vėl pasiūliau jai ko nors išgerti, ir šįsyk ji paprašė alaus. 
Ištraukiau iš šaldytuvo skardinę, o drauge, dėl viso pikto, - 
dvigubą porciją Frankfurto dešrelių ir jas sumečiau į keptuvę. 
Neįtikėtina, bet pats spėjau suvalgyti tik porą - visas likusias 
žaibo greitumu sušlavė ji. Po šimts, šita mergužėlė - tikra riji- 
mo mašina! 

Griebiausi paskutinio šiaudo - ištraukiau bulvių salotų, už- 
verčiau ant jų gerą porciją jūros dumblių ir tuno konservų. Visa 
tai akimoju pranyko bedugniame jos skrandyje drauge su antru 
bokalu alaus. 

— Dievulėliau, tikras rojus! - sumurkė ji. Aš pats beveik nė 
kąsnio nenurijau, bet tuštinau jau trečią stiklą „Old Crow“ su 
ledu. 

— O desertui galiu pasiūlyti šokoladinio pyrago, - iškėliau 
baltą vėliavą aš. Savaime suprantama, bibliotekininkė tučtuo- 
jau kibo į jį. Netikėdamas savo akimis žiūrėjau į ją; man dingo- 
josi, kad matau, kaip kąsnis stringa jai prigrūstoje gerklėje. 

* + + 

Galbūt kaip tik dėl šios priežasties aš taip ir nepatyriau erek- 
cijos. 

Paprastai šitaip man niekada neatsitinka; paskutinį kartą ma- 
no instrumentas reikiamu momentu atsisakė veikti bene tais me- 
tais, kai Tokijuje vyko olimpiada.* 

— Nieko baisaus, neverta nusiminti, - bandė guosti ji. 

Po deserto mudu išgėrėme dar po stiklą burbono ir po skar- 
dinę alaus, pasiklausėme muzikos ir galiausiai atsidūrėme lovo- 
je. Ir, kaip jau sakiau, man neatsistojo. 

Ji glaudėsi prie manęs visu nuogu kūnu. Ir glostė krūtinę. 

— Kiekvienam gali šitaip atsitikti. Nereikia taip dėl to graužtis. 

Tačiau kuo labiau ji stengėsi mane paguosti, tuo aštriau su- 
vokiau, kad beviltiškai susimoviau. Prisiminiau kadaise kažkur 
skaitęs: suglebęs penis - estetiškai kur kas patraukliau nei erek- 
cija. Bet šiomis aplinkybėmis tokia informacija ne kažin kiek 
teguodė. 

— Kada tu paskutinį kartą miegojai su moterim? - pasiteira- 
vo ji. 

— Gal prieš dvi savaites, - atsakiau. 

- Ir tąsyk viskas ėjosi sklandžiai? 

— Žinoma, - pasakiau aš. Kodėl pastarosiomis dienomis visi 
taip domisi mano seksualiniu gyvenimu? 

— Miegojai su savo mergina? 

— Su perkama mergina, kurią išsikviečiau telefonu. 

— Perkama mergina? Ir tu nejauti dėl to, na... kaip čia pasa- 
kius... gėdos? 

— Na... ne. 

— O paskui... nieko? 

Kas tai? Kryžminė apklausa? 

— Ne, - atsakiau. - Paskui mane taip užvertė darbais, kad 
neturėjau kada pasiimti drabužių iš valyklos, ką ir kalbėti apie 
kokią nors masturbaciją. 

— Tai štai kur šuo pakastas, - įsitikinusi pareiškė ji. 

— Koks šuo kur pakastas? 

— Tu persidirbai. Turiu omeny, jei visą laiką įtemptai dirbai... 


* XVIII olimpinės žaidynės 1964 m. 

— Gal ir taip. - O gal priežastis ta, kad užvakar nemiegojau 
ištisas dvidešimt šešias valandas. 

— O kuo tu dirbi? 

— Na... mano darbas susijęs su kompiuteriais. - Tai mano įp- 
rastas atsakymas. Šitaip tvirtindamas ne taip jau ir smarkiai me- 
luoju, be to, dauguma žmonių ne kažin kiek nutuokia apie kom- 
piuterius, tad į smulkmenas ir nesigilina. 

— Vadinasi - valandų valandos protinio darbo. Įsivaizduoju, 
kiek susikaupia įtampos, nenuostabu, kad paskui kurį laiką bū- 
ni niekam tikęs. 

Visai įmanomas paaiškinimas. Kai tave iš visų pusių užgriūva 
šitokia beprotybė, lieka tik džiaugtis, kad nenutiko kas blogiau, 
tik laikinai tapai impotentu. 

— Ar nenorėtum priglausti ausies prie mano pilvelio? - pasiū- 
lė ji, nuspirdama antklodę į kojūgalį. 

Jos kūnas buvo lieknas ir labai dailus. Nė gramo riebalų, krū- 
tys - išbrinkę pumpurai. Priglaudžiau ausį prie plokščio, glot- 
naus jos pilvo virš bambos; kad ir kaip neįtikėtina, bet nebuvo 
justi nė menkiausio iškilumo, kuris išduotų viduje sukauptas 
milžiniškas maisto atsargas. Nejučia prisiminiau magiškąjį Har- 
po Markso* apsiaustą, suryjantį viską, kas tik pasitaiko aki- 
ratyje. 

— Ką nors girdi? - paklausė ji. 

Sulaikiau kvapą ir įsiklausiau. Bet išgirdau tik ramiai, ritmin- 
gai plakančią jos širdį. 

— Ničnieko negirdžiu, - pasakiau. 

— Tikrai negirdi, kaip mano skrandis virškina visą tą gausybę 
maisto? - suabejojo ji. 

— Kažin ar virškinimas - labai triukšmingas procesas. Tiesiog 
skrandžio sultys skaido maistingąsias medžiagas. Žinoma, žar- 
nyno veikla irgi vyksta, bet ji - irgi tyli. 

* Broliai Marxai koncertuodavo kaip vokalinė šokių trupė, paskui sėkmingai pradė- 
jo aktorių komikų karjerą. Kiekvienas turėjo kokį nors išskirtinį bruožą. Adolphas 
(Harpo) Marxas (1888-1964), labai gražiai grojantis arfa, niekad neištardavo nė 


žodžio, bendraudavo gestais, leisdamas keistus garsus ir išdarinėdamas kvailas gri- 
masas. 

— Bet aš pati puikiausiai jaučiu: skrandis taip ir kunkuliuoja. 
Pasiklausyk dar. 

Man nesinorėjo judintis: šitokia poza tysojau gana jaukiai. 
Žvilgsniu tingiai naršiau pasišiaušusį plaukų kalnelį tiesiog prieš 
akis. Tačiau taip ir neišgirdau nieko, kas primintų skrandžio ar 
žarnyno veiklą. Nejučia prisiminiau sceną iš filmo Priešas apa- 
čioje. Tiesiog po mano ausimi geležinis jos skrandis slapta vyk- 
dė virškinimo operacijas - visai kaip tas povandeninis laivas, 
vadovaujamas Kurto Jurgenso. 

Galiausiai pasidaviau ir kilstelėjau galvą nuo jos pilvo. Atsi- 
lošiau ant pagalvės ir apkabinau merginą per pečius. Užuodžiau 
jos plaukų aromatą. 

— Gal turi toniko? - paklausė ji. 

— Šaldytuve, - atsakiau. 

— Norėčiau degtinės su toniku. Galima? 

— Kodėl gi ne? 

— Tu nori? 

— Atspėjai. 

Ji išsiropštė iš lovos ir nuogutėlė patraukė į virtuvę ruošti deg- 
tinės su toniku. Kol ji taisė gėrimus, užleidau savo mėgstamiau- 
sią Džonio Metiso albumą. Tą, kuriame yra daina „Teach Me 
Tonight“. Niūniuodamas vėl išsitiesiau lovoje. Dainavome visi 
drauge: aš ir mano suglebęs penis, ir Džonis Metisas. 

— Kiek tau metų? - paklausė mergina, grįždama su gėrimais. 

— Trisdešimt penkeri, - atsakiau. - O tau? 

— Beveik trisdešimt. Žinau, atrodau jauniau, bet iš tikrųjų man 
dvidešimt devyneri, - prisipažino ji. - Pasakyk teisybę: gal tu — 
koks beisbolininkas ar ką? 

Aš apstulbau taip, kad net apsilaisčiau krūtinę degtine su to- 
niku. 

— Kaip šitokia mintis šovė tau į galvą? - pasidomėjau. - Dieva- 
Ži, gerus penkiolika metų nesu net lietęs beisbolo kamuoliuko. 

— Ne pati nežinau, tavo veidas man pasirodė tarsi matytas per 
televiziją. Lyg ir beisbolo rungtynėse. O gal tave rodė per žinias? 

— Nesu nuveikęs nieko, ką vertėtų rodyti per žinias. 

— Tai gal reklamoje? 

— Kad ne, - atsakiau. 

- Ką gi, tikriausiai ten būta tavo antrininko. Bet į užkietėjusį 
kompiuterastą tu irgi nepanašus, - patylėjusi pridūrė. - Ne taip 
jau lengva tave perprasti. Mali kažką apie evoliuciją ir vienara- 
gius, kišenėje nešiojiesi spyruoklinį peilį... 

Ji dūrė pirštu į numestas ant grindų mano kelnes. Iš užpaka- 
linės kišenės kyšojo peilis. 

- O... - tarstelėjau aš. - Žinai, mano darbe atsarga gėdos neda- 
ro. Aš apdoroju duomenis. Na, biotechnologijos ir panašūs daly- 
kėliai... Tai susiję su korporacijos interesais. Pastaruoju metu kom- 
piuteriniai piratai tik ir tyko nugvelbti, kas ne vietoj padėta... 

Kaip kažin ką, ji nepatikėjo nė žodeliu. 

— Ar nemanai, kad jau pats metas pasidomėti mūsų bičiuliais 
vienaragiais? Juk kaip tik dėl jų mane ir pasikvietei, argi ne taip? 

— Ačiū, kad priminei, - pratariau aš. 

Ji atšlijo nuo manęs ir paėmė dvi atsineštas knygas: Bertlan- 
do Kuperio Gyvūnų archeologiją 1 Chorchės Luiso Borcheso 
Fantastinių būtybių knygą. 

— Esmę galiu nusakyti keliais žodžiais, - prašneko ji. - Bor- 
chesas vienaragius apibūdina kaip pramanytas būtybes - pana- 
šiai kaip ir drakonus ar undines. Kuperis griežtai neatmeta tiki- 
mybės, kad vienaragiai kadaise galėjo iš tikrųjų egzistuoti; jis 
problemą vertina labiau iš mokslininko pozicijų. Deja, nei vie- 
nas, nei kitas tave dominančia tema nepateikia išsamesnių ži- 
nių. Net drakonams ar troliams - ir tiems skirta daugiau dėme- 
sio. Spėju, kad vienaragiai, kaip sakoma, niekad nebuvo mėgėjai 
drumsti vandenį. Čia - daugmaž viskas, ką man pavyko aptikti 
bibliotekoje. 

— Ir to per akis. Aš iš tiesų labai dėkingas. Bet turiu dar vieną 
prašymą. Gal paskaitytum man balsu svarbiausias vietas, o kit- 
ką galėtum papasakoti? 


Pirmiausia ji atsivertė Fantastinių būtybių knygą. Štai ką su- 
žinojome: 

Vienaragių būta dviejų rūšių: vakarietiškųjų, kildinamų iš 
Graikijos, ir kiniškųjų. Šios dvi rūšys visiškai skiriasi ir išvaiz- 
da, ir tuo, kaip juos suvokė žmonės. Pavyzdžiui, štai kaip grai- 
kiškąjį vienaragį aprašo Plinijus: 


Jo kūnas - kaip arklio, o galva - elnio, jo kojos - kaip dramb- 
lio, o uodega - šerno, jis baubia kraupiu balsu, jo kaktos vi- 
duryje styro vienas juodas ragas, dviejų uolekčių ilgio; kalba- 
ma, kad šio laukinio žvėries neįmanoma sugauti gyvo. 


O štai palyginimui ir kiniškojo vienaragio aprašas: 


Jo kūnas - kaip elnio, o uodega - jaučio, jo kanopos - kaip 
arklio. Trumpas ragas, išaugęs kaktos viduryje - iš to paties 
kūno; nugaros kailis - penkių skirtingų susimaišiusių spalvų, 
o papilvė - rusva arba gelsva. 


Abi vienaragių rūšys iš esmės skyrėsi ne vien išvaizda. Lygiai 
taip pat Rytai ir Vakarai nesutarė ir dėl charakterio bei simboli- 
kos. Vakariečiai vienaragį laikė nuožmiu ir agresyviu žvėrimi. 
Del to ir ragas - metro ilgumo. Maža to, pasak Leonardo da 
Vinčio, būta vienintelio būdo sugauti vienaragį - reikėjo pakurs- 
tyti Jo aistras. Vienaragiui reikėję pakišti nekaltą mergelę - ir 
šis, geismo apimtas, užmiršiąs kraugeriškus kėslus ir, užuot puo- 
lęs, padėsiąs galvą mergelei ant kelių. Kokia šiuo atveju rago 
paskirtis, abejoti netenka. 

Kita vertus, kiniškasis vienaragis yra šventas gyvulys, turintis 
pranašo dovaną. Jis - vienas iš keturių palankių žmogui padarų 
drauge su drakonu, feniksu ir vėžliu, be to, jis laikomas svar- 
biausiu iš trijų šimtų šešiasdešimt penkių sausumos gyvūnų. Jo 
būdas nepaprastai švelnus, žengiąs jis be galo atsargiai, kad ne- 
užmintų ir nesužeistų net paties menkiausio gyvio, neėdąs jokio 
augančio žolyno, mintąs tik suvytusia žole. Jis gyvenąs tūkstan- 
tį metų, o vienaragio apsilankymas esąs didžio išminčiaus gimi- 
mo ženklas. Sakoma, kad Konfucijaus motina, nešiodama įs- 
čiose būsimąjį filosofą, sutiko vienaragį: 

Po septyniasdešimties metų medžiotojai nudobė kiliną, ant 
kurio rago vis dar plaikstėsi skivytas kaspino, kurį užrišo Kon- 
fucijaus motina. Konfucijus nuėjo pažiūrėti vienaragio ir pra- 
virko, nes nujautė, ką pranašauja to niekuo nekalto, paslap- 
tingo gyvūno žūtis, - ir dar dėl to, kad toje kaspino skiautėje 
slypėjo jo paties praeitis. 


Gyvūnas, vadinamas kilimu, kinų istorijoje dar kartą pasiro- 
do tryliktame amžiuje. Planuoto įsiveržimo į Indiją išvakarėse 
Čingischano žvalgai vidury dykumos aptiko vienaragį. Šio vie- 
naragio galva buvo kaip arklio, o kūnas - elnio. Jis buvo apžė- 
lęs žaliu kailiu ir prašneko žmonių kalba: „Atėjo metas jums 
sugrįžti į savo viešpaties karalystę.“ 


Pasitaręs su išminčiais, vienas Čingischano ministrų šitaip 
paaiškino jam įvykį: gyvūnas buvęs čiao-šui - kilino atmai- 
na. „Jau keturis šimtus metų šlovingoji armija kovojo vaka- 
riniuose kraštuose, - bylojo jis. - Dangus pasibaisėjo šito- 
kiu kraujo praliejimu ir dabar per čiao-šui siunčia žinią. Dėl 
Dievo meilės, apsaugok imperiją nuo kraujo. Susivaldymas 
atneš tau neaprėpiamą džiaugsmą.“ Ir imperatorius atsisa- 
kė karo planų. 


Rytuose - taika ir romumas, Vakaruose - agresija ir gašlu- 
mas. Vis dėlto ir vienu, ir kitu atveju vienaragis - pramanytas 
gyvūnas, vaizduotės vaisius, galintis įkūnyti bet kokią pagei- 
daujamą savybę. 

Be to, esama vienos delfinų rūšies, kitaip jie dar vadinami 
narvalais* arba „jūrų vienaragiais“. Tik jų ragas - veikiau ne 
ragas, o labai ištįsusi viršutinio žandikaulio iltis, kyšanti viršu- 
galvyje. Šis „ragas“ būna maždaug pustrečio metro ilgio, susi- 


Narvalai, kitaip dar vadinami jūros vienaragiais (Monodon monoceros) - banginių 
būrio žinduoliai, gyvena Arkties vandenyne po ledu arba po dreifuojančiomis lyti- 
mis Aliaskos, Kanados, Grenlandijos ir Špicbergeno pakrantėse. Patino viršutinia- 
me žandikaulyje auga du dantys. Kairysis išauga į 1-3 metrų ilgio spirale susisuku- 
sią iltį. Mokslininkai iki šiol negali išsiaiškinti, kokia jos paskirtis. 

sukęs spirale lyg sriegis. Vis dėlto šitas banginių šeimos gyvūnas 
yra labai retas ir viduramžių metraščiuose neaptinkamas. 

Tiesa, mezozojaus eroje egzistavo ir daugiau vienaragius pri- 
menančių gyvūnų, bet ilgainiui jie išnyko. 


Bibliotekininkė atsivertė Gyvūnų archeologiją. 


Mezozojaus periodu, tai yra maždaug prieš dvidešimt mili- 
jonų metų, Šiaurės Amerikos žemyne gyveno dviejų rūšių atra- 
jojantys žinduoliai. Viena jų - cintetokerusai, kita - kuranoke- 
rusai. Ir vieni, ir kiti turėjo po tris ragus, tačiau vienas jų — 
akivaizdžiai atskiras ir ilgesnis už kitus. 

Cintetokerusas — nelabai stambus gyvūnas, primenantis ark- 
lio ir elnio hibridą; abiejuose jo smilkiniuose augo po ragą, o 
trečiasis ilgas Y formos virbas styrojo iš nosies galo. Tuo tarpu 
kuranokerusas - šiek tiek apvalainesnio snukio, du panašūs į 
elnio ragai stiebėsi viršugalvyje, o trečiasis, papildomas, buvo 
riestas, užsilenkęs atgal. Tiesą sakant, pakankamai groteskiš- 
kos išvaizdos padarai. 

Tarp žinduolių vieną ar bent jau nelyginį skaičių ragų turin- 
tys gyvūnai - retenybė, juos išvis galima laikyti evoliucijos ano- 
malija. Jie - tarsi kokie evoliucijos nelaikšiai našlaičiai; gyvūnai 
su neporiniu ragų skaičiumi gana greitai išnyko nuo žemės pa- 
viršiaus. Netgi tarp dinozaurų milžinas triragis triceratopsas bu- 
vo išimtis. 

Kadangi gyvūnui ragai yra artimos kovos ginklai, trijų - aki- 
vaizdžiai per daug. Kaip smeigiant šakute, taip ir ragais: kuo 
daugiau smaigalių, tuo labiau padidėja paviršiaus pasipriešini- 
mas, taigi tuo sunkiau ir įsmeigti. Maža to, atsižvelgiant į dina- 
mikos dėsnius, galima drąsiai tvirtinti, kad manipuliuojant tri- 
mis ragais gerokai išauga rizika kliudyti pašalinius, pakeliui 
pasipainiojusius objektus —- kartu padidėja pavojus nė vienu iš 
trijų ragų taip ir nepersmeigti tikrojo priešo. 

Tuo atveju, jeigu gyvūnas susiduria su keliais priešais iš kar- 
to, trys ragai smarkiai apsunkina judėjimo laisvę; triragis gyvū- 
nas būtų nevikrus, jis negalėtų pakankamai sparčiai ištraukti 

ragų iš vieno užpuoliko kūno ir čia pat nukreipti jų į kitą. Šie 
trūkumai ir lėmė triragių gyvūnų išnykimą: kur kas pranašesni 
buvo tie, kurie turėjo du arba vieną ragą. 

Savo ruožtu dviejų ragų pranašumą prieš vieną liudija viso 
gyvūno kūno ašinė simetrija. Visų gyvūnų sandara remiasi pu- 
siausvyra tarp kairės ir dešinės kūno pusės, taigi ir kūno jėga 
vienodai paskirstyta į dvi dalis, o tai atitinkamai lemia ir augi- 
mo bei judėjimo būdą. Šitokia simetrija būdinga nosiai ir netgi 
burnai, tad šių organų funkcijos iš esmės padalytos į dvi dalis. 
Bamba, savaime suprantama, yra viena, bet ją iš dalies galima 
laikyti rudimentiniu organu. O penis, priešingai, sudaro porą 
su vagina. 

Užvis svarbiausias organas šiuo atveju yra akys. Ir puolant, ir 
ginantis akys atstoja savotiškus stebėjimo bokštus, tad veiks- 
mingiausiai panaudojamas toks ragas, kuris yra arčiausiai akių. 
Geriausias pavyzdys - raganosis, kurį iš esmės galima vadinti 
„vienaragiu“. Tačiau raganos; vargina labai stipri trumparegys- 
tė, štai kodėl ragą jis turi tik vieną. Taigi, vertinant praktiniu 
požiūriu, raganosį drąsiai galima laikyti luošiu. Tačiau, nepai- 
sant šio potencialiai mirtino trūkumo, raganosiai vis dėlto išgy- 
veno - dėl dviejų tarpusavyje nesusijusių priežasčių: viena - jie 
žolėdžiai, o antra - jų kūną dengia kieta tarsi šarvas oda. Tad 
gintis ragu jiems nelabai ir prireikia. Dėl šios priežasties pagal 
kūno tipą raganosiai priskirtini triceratopsų kategorijai. 

Vis dėlto visuose vienaragių atvaizduose, kiek tik įmanoma 
jų surasti, iš karto krinta į akis, kad jie - visai kitokio tipo gyvū- 
nai. Jų kūno nedengia šarvas; jie tokie pat bejėgiai kaip ir elniai. 
Jei, be viso šito, vienaragiai buvo dar ir trumparegiai, šis trūku- 
mas galėjo būti lemtingas. Smarkiai neprimatančių vienaragių 
neišgelbėtų netgi ypač išsivysčiusi uoslė ar klausa. Bet kuriam 
plėšrūnui jie taptų lengvu grobiu. Be to, turėdamas tiktai vieną 
ragą, per nelaimingą atsitikimą vienaragis prarastų paskutinį 
ginklą. 

Yra ir toks vieno rago trūkumas: gana sunku smogti juo visa 
jega - panašiai kaip ir priekiniai dantys dėl pusiausvyros princi- 

pų negali smulkinti maisto tokia pat galia kaip krūminiai. Kuo 
didesnė masė, tuo didesnis ir stabilumas, kai veikiama jėga. Aki- 
vaizdu, kad vienaragiai turėjo būti ištisas fiziologinių dinami- 
nių defektų rinkinys. 

+ + + 

— O tu tikra meistrė, kai reikia ką nors išaiškinti, ar ne? - 
pertraukiau ją. 

Ji smagiai nusišypsojo ir dviem pirštais perbraukė man per 
krūtinę. 

— Mąstant logiškai, - tęsė ji, - peršasi išvada, kad vienaragius 
nuo išnykimo galėjo išgelbėti viena vienintelė aplinkybė. Tai la- 
bai svarbu. Gal galėtum pasiūlyti mintį, kokia ta aplinkybė? 

Sunėriau rankas ties ta vieta, kur buvo jos pirštai, ir susimąs- 
čiau, bet jokio protingo atsakymo taip ir nesugalvojau. 

— Gal jie tiesiog neturėjo jokių natūralių priešų? — ryžausi 
spėti. 

— Bingo! - sušuko ji ir pakštelėjo man į lūpas. - O dabar pa- 
galvok: kokių reikia sąlygų, kad gamtoje koks nors gyvūnas ne- 
turėtų priešų? 

— Na, visų pirma izoliacijos. Pavyzdžiui, žvėris apsigyvena to- 
kioje vietoje, į kurią joks grobuonis negali įsigauti, - ėmiausi 
svarstyti balsu. - Sakykime, kokiame nors aukštame plokščia- 
kalnyje, kad ir tokiame kaip Konano Doilio Paslaptingoje šaly- 
je. Arba kokioje nors gilioje įduboje, pavyzdžiui, krateryje. 

— Nuostabu! - šūktelėjo ji, smiliumi tapšnodama tiesiog man 
virš širdies. - Iš tikrųjų ir esama vieno seno liudijimo - aprašo- 
ma, kaip buvo aptiktas vienaragis, gyvenęs kaip tik tokiomis 
sąlygomis. 

Aš tik gurktelėjau seilę. Oi... 


Ji vėl ėmėsi dėstyti: 
Tas dalykėlis buvo atrastas 1917-aisiais, per Pirmąjį pasauli- 
nį karą, Rusijos fronte rugsėjo mėnesį, likus vos mėnesiui iki 


Spalio revoliucijos; tuo metu valdė Kerenskio kabinetas - prieš 
pat bolševikų surengtą perversmą. 

Ties pačia fronto linija Ukrainoje vienas rusų pėstininkas, 
rausdamas apkasą, iškasė neregėtą daiktą. Ir numetė šalin pama- 
nęs, kad tai karvės, o gal briedžio kaukolė. Jei viskas būtų tuo ir 
pasibaigę, radinys ir būtų likęs amžiams palaidotas istorijos už- 
marštyje. Vis dėlto atsitiktinumas lėmė kitaip: leitenantas, ku- 
riam minėtasis kareivis buvo pavaldus, visai neseniai buvo bai- 
gęs biologijos studijas Petrogrado universitete. Šis leitenantas 
išsyk atkreipė dėmesį, kad iškastoji kaukolė - neįprasta, tad par- 
sinešė ją į štabą ir kruopščiai apžiūrėjo. Ir netruko išsiaiškinti, 
jog radinys - kažkokio iki šiol nežinomo gyvūno kaukolė. Jis 
tučtuojau pranešė šią žinią universiteto biologijos fakulteto de- 
kanui ir paprašė atsiųsti tyrinėtojų grupę. Savaime suprantama, 
jokios ekspedicijos jis taip ir nesulaukė. Rusijoje tuo metu pra- 
sidėjo perversmas, tvyrojo visiška sumaištis. Svarbiausias rūpes- 
tis buvo maistas, šaudmenys, vaistai. Tai šen, tai ten įsiplieks- 
davo streikai, trūkinėjo ryšiai, tad mokslininkų grupei nusigauti 
iki fronto linijos buvo visiškai neįmanoma. O net jei jiems ir 
būtų pavykę prisistatyti į vietą, sąlygos kasinėjimams, švelniai 
tariant, nebuvo pačios palankiausios. Patirdama vieną pralai- 
mėjimą po kito, Rusijos armija vis labiau traukėsi, fronto linija 
stūmėsi į rytus. Labai galėjo būti ir taip, kad kaukolės radim- 
vietė jau buvo atsidūrusi vokiečių teritorijoje. 

Pats leitenantas irgi susilaukė gėdingo galo. Tų pačių metų 
lapkričio mėnesį buvo pakartas ant telegrafo stulpo. Visos te- 
legrafo linijos tarp Ukrainos ir Maskvos stulpai buvo gausiai 
nukabinėti pakaruokliais — iš buržuazijos kilusių karininkų kū- 
nais. O tasai leitenantas tebuvo ką tik iškeptas biologas, kokia 
nors politika jam buvusi nebuvusi... 

Vis dėlto vos keliomis dienomis anksčiau, nei bolševikai už- 
grobė valdžią, leitenantas susiprato patikėti kaukolę sužeistam 
kareiviui, kuris buvo demobilizuotas ir išsiųstas namo. Leite- 
nantas pažadėjo, neva kareivis gausiąs solidžią kompensaciją, 
Jeigu įteiksiąs saugiai dėžėje supakuotą kaukolę tiesiog į rankas 
biologijos fakulteto dekanui. Tačiau kareivis, net išrašytas iš ka- 
rinės ligoninės, delsė iki kitų metų vasario ir tik tada susiruošė į 

Petrogrado universitetą — ir, žinoma, rado jį uždarytą neribo- 
tam laikui. Dauguma dėstytojų buvo arba išvaikyti, arba patys 
paspruko iš šalies. Universiteto atidarymo perspektyvos buvo 
labai miglotos. Kareiviui neliko kitos išeities, kaip atidėti ban- 
dymą išsireikalauti kompensaciją geresniems laikams. Kaukolę 
jis paliko saugoti svainiui, kuris Petrograde laikė arklides, o pats 
grįžo į gimtąjį kaimą už gerų trijų šimtų kilometrų nuo buvu- 
sios imperijos sostinės. Dėl nežinomų priežasčių kareivis į Pet- 
rogradą niekada nebegrįžo, tad kaukolė taip ir liko gulėti arkli- 
dėse visų užmiršta. 

Į dienos šviesą ji vėl išniro tik 1935-aisiais. Petrogradas jau 
buvo pervadintas Leningradu. Leninas - miręs, Trockis - ištrem- 
tas, visą valdžią į savo rankas jau buvo susigrobęs Stalinas. Le- 
ningrade niekas nebejodinėjo arkliais. Buvęs arklininkas pusę 
savo gero išpardavė, o likusioje arklidžių dalyje atidarė nedide- 
lę ledo ritulio įrangos krautuvėlę. 


— Ką? - Man net apatinė žiauna atkrago. - Nejaugi ketvirta- 
jame dešimtmetyje Sovietų Sąjungoje kas nors žaidė ledo ritulį? 

— Manęs neklausk. Tiesiog perskaičiau, kas parašyta. Bet... o 
kodėl ne? Po revoliucijos Leningradas buvo gana šiuolaikiškas 
miestas. Tad galėjo būti ir taip, kad ledo ritulį ten žaidė visi, kas 
netingėjo. 


Šiaip ar taip, tvarkydamas savo sandėlį, buvęs arklininkas kar- 
tą aptiko dėžę, kurią jo svainis paliko dar 1918-aisiais. O dėžė- 
je gulėjo laiškas, skirtas Petrogrado universiteto biologijos fa- 
kulteto dekanui: „Prašom dosniai atsilyginti tam, kuris pristatys 
šią dėžę.“ Savaime suprantama, ledo ritulio įrangos pardavėjas 
tučtuojau nugabeno dėžę į universitetą - dabar jau Leningrado 
universitetą —- ir pabandė susirasti dekaną. Bet paaiškėjo, kad 
tai neįmanoma. Dekanas pasirodė buvęs žydas, ištremtas į Sibi- 
rą iškart po Trockio žlugimo. 

Vis dėlto andainykštis arklininkas anaiptol nebuvo kvailys. 
Jam neliko kitos išeities: arba saugoti dėžę su neatpažinto gyvū- 
no kaukole iki savo dienų galo ir negauti už tai nė kapeikos, 

arba susirasti kokį kitą biologijos profesorių. Tai jis ir padarė, 
išklojo visą istoriją ir užsiprašė tokio atlygio, koks jam atrodė 
tinkamas. Namo jis grįžo praturtėjęs keliais rubliais. 

Profesorius kruopščiai apžiūrėjo kaukolę, ištyrinėjo kiekvie- 
ną kvadratinį centimetrą — ir galiausiai priėjo tą pačią išvadą 
kaip ir anas leitenantas prieš aštuoniolika metų, tai yra kad kau- 
kolė neatitinka nė vieno nei šiuo metu egzistuojančio, nei išny- 
kusio gyvūno kaukolės. Savo struktūra ji užvis labiausiai primi- 
nė elnio kaukolę. Iš apatinės dalies sandaros buvo galima spręsti, 
kad gyvūno būta kanopinio žolėdžio gana plačiais žandikau- 
liais. Tačiau nuo elnio kaukolės ši skyrėsi vienu iš karto į akis 
krintančiu bruožu: taip taip, vieninteliu ragu, styrančiu kaktos 
viduryje. 

Tasai ragas netgi buvo išlikęs. Savaime aišku, ne visas, bet ir to 
pakako atkurti buvusį ragą: tiesų, maždaug dvidešimties centimet- 
rų ilgio. Ragas buvo nulūžęs, likusioji atauga - beveik trijų centi- 
metrų ilgio, jos skersmuo ties pagrindu - apie du centimetrus. 


— Du centimetrai... - burbtelėjau sau po nosimi. Kaukolės, 
kurią man padovanojo seniokas, kaktoje buvo duobutė - kaip 
tik dviejų centimetrų skersmens. 


Profesorius Petrovas - tokia buvo jo pavardė - susikvietė ke- 
letą asistentų ir baigiamojo kurso studentų, visa grupė mėnesiui 
išvyko į Ukrainą, pasiruošusi kasinėjimams toje pačioje vietoje, 
kur andai leitenanto būrys rausė apkasus. Deja, jiems taip ir 
nepavyko aptikti jokios panašios kaukolės. Vis delto jie išsiaiš- 
kino keletą keistų faktų apie pačią vietovę, vadintą Voltafilo 
plokščiakalniu. Šis nelabai aukštas plokščiakalnis dunksojo vi- 
dury banguojančių lygumų, o kartu buvo ir vienas iš labai nedau- 
gelio pačios gamtos sukurtų strateginių įtvirtinimų. Per Pirmąjį 
pasaulinį karą aplink šį plokščiakalnį Vokietijos ir Austrijos- 
Vengrijos armijos nuolat susiremdavo su rusais kruvinose kauty- 
nėse. O per Antrąjį pasaulinį karą plokščiakalnis bombarduotas 
tiek, kad tapo nebeatpažįstamas, kone sulygintas su žeme - bet 
tai įvyko tik po kelerių metų. 

Voltafile profesorių Petrovą ypač sudomino iškasti kaulai - 
jie labai smarkiai skyrėsi nuo šiose platumose paplitusių gyvū- 
nų kaulų. Šis atradimas pakišo profesoriui mintį suformuluoti 
prielaidą, neva dabartinis plokščiakalnis neatmenamai senais lai- 
kais buvęs anaiptol ne kauburys, o krateris, o kartu - ir niekur 
kitur neaptinkamos floros bei faunos lopšys. Tavo žodžiais ta- 
riant, paslaptinga šalis. 

Ko gero, iš tiesų reikia pasitelkti vaizduotę, norint perprasti, 
kaip, amžiams bėgant, ugnikalnis galėjo virsti plokščiakalniu, bet 
kaip tik šitaip ir atsitiko. Ugnikalnio šlaitai buvo grėsmingai sta- 
tūs, tačiau per milijonus metų nesulaikomi geologinių plokščių 
poslinkiai sutrupino uolas ir ugnikalnio pagrindas virto papras- 
čiausia kalva. Tuo tarpu vienaragis, ta prie aplinkos neprisitai- 
kiusi evoliucijos klaida, kuo ramiausiai tebegyveno plokščiakal- 
nyje, saugus nuo bet kokių grobuonių. Čia gausiai tekėjo skaidrūs 
upokšniai, dirvožemis buvo derlingas, vienu žodžiu, sąlygos - 
idealios. Visus šiuos atradimus ir hipotezes profesorius Petrovas 
aprašė straipsnyje „Apmąstymai apie Voltafilo plokščiakalnio gy- 
vybės formas“, kuriame smulkiai išdėstė iš viso trisdešimt šešis 
zoologinius, botaninius ir geologinius įrodymus, pagrindžiančius 
išnykusio pasaulio tezę. Straipsnį jis pateikė Sovietų Sąjungos 
mokslų akademijai. Buvo 1936-ųjų rugpjūtis. 

Deja, straipsnio likimas buvo liūdnas. Niekas Mokslų akade- 
mijoje nevertino jo rimtai. Maža to, kaip tik tuo metu, kai pro- 
fesorius pateikė straipsnį svarstyti, Mokslų akademijoje vyko 
nuožmi kova dėl valdžios tarp Maskvos ir Leningrado universi- 
tetų. Leningradiečiams sekėsi nekaip, o už tokius neva „nedia- 
lektiškus“ tyrinėjimus jie dar ir smarkiai gavo pylos. Vis dėlto, 
netgi nepaisant Petrovo hipotezės, egzistavo vienas nepaneigia- 
mas fizinis įrodymas - pati kaukolė. Visas būrys specialistų išti- 
sus metus kamavosi, visapusiškai tyrinėdami paslaptingąjį ob- 
jektą. Galų gale, kad ir labai nenoromis, jiems teko pripažinti: 
tai ne klastotė, o tikra kažkokio gyvūno, turėjusio vieną ragą, 
kaukolė. Pagaliau Sovietų Sąjungos mokslų akademijos pre- 
zidiumas paskelbė išvadą: ši visiems protus sujaukusi kaukolė 

neva priklausiusi gyvūnui, kuris buvęs Cervidae odocoileus spon- 
taniška mutacija ir neturėjęs jokios įtakos evoliucijai, tad ir ne- 
sąs vertas tolesnių tyrinėjimų. Kaukolė sugrįžo į Leningrado uni- 
versitetą profesoriui Petrovui. 

Profesorius Petrovas dar keletą metų kantriai laukė, kad vė- 
jas papūstų iš kitos pusės ir jo tyrinėjimai sulauktų pripažini- 
mo, tačiau kai pačioje penktojo dešimtmečio pradžioje įsiplies- 
kė karas su Vokietija, visos viltys žlugo galutinai. Profesorius 
Petrovas mirė 1943-iaisiais visiškai palūžęs. O kaukolė pradingo 
1941-aisiais, per Leningrado blokadą. Vokiečiai subombarda- 
vo Leningrado universitetą, tiesiog sulygino su žeme. Nušluotas 
buvo visas universiteto miestelis, tad ką jau kalbėti apie tokią 
smulkmeną kaip kažkokia gyvūno kaukolė. Šitaip neliko vie- 
nintelio daiktinio įrodymo, kad vienaragiai egzistavo iš tikrųjų. 

+ + * 

— Vadinasi, neliko jokio konkretaus įrodymo? - pasitikslinau. 

— Ničnieko - išskyrus fotografijas. 

— Fotografijas? 

— Na taip, kaukolės fotografijas. Profesorius Petrovas padarė 
jų gal šimtą, ir keletas išliko net per karą. Jos saugomos Lenin- 
grado universiteto bibliotekos archyvuose. Štai viena iš jų. 

Mergina padavė man knygą ir bakstelėjo pirštu į puslapį, ku- 
riame buvo įdėta nespalvota fotografija. Tiesa, gana neryški, 
bet kaukolės kontūras matėsi aiškiai. Kaukolė padėta ant stalo, 
užkloto baltu audeklu, o greta jos, dydžiams palyginti, - ranki- 
nis laikrodis. Kaktos viduryje nubrėžtas apskritimas nurodo ra- 
go vietą. Kaip kažin ką, kaukolė - tos pačios rūšies kaip ir ta, 
kurią man padovanojo seniokas. Dirstelėjau į savąją, jaukiai tu- 
pinčią ant televizoriaus. Uždengta marškinėliais ji priminė mie- 
gančią katę. Mane gnybtelėjo pagunda viską papasakoti. Bet 
atsispyriau: juk paslaptis todėl ir yra paslaptis, kad nepasakoji 
apie ją į kairę ir į dešinę. 

— Kaip manai, ar ta kaukolė tikrai pražuvo per karą? - pa- 
klausiau. 

— Tikriausiai, - atsakė mergina, mažuoju piršteliu šiaušdama 

karčiukus. - Jeigu galima tikėti knyga, Leningradas po karo at- 
rodė tarsi pervažiuotas milžinišku volu, o užvis nuožmiausi smū- 
giai kliuvo kaip tik universiteto rajonui, taigi, manau, galima 
drąsiai tvirtinti, kad kaukolė buvo sunaikinta drauge su visa 
kuo. Žinoma, galėjo būti ir taip, kad profesorius Petrovas dar 
prieš antpuolį suskubo ją kur nors saugiai nukišti. O gal ji atsi- 
dūrė tarp kitų vertybių, kurias vokiečiai išsigabeno kaip karo 
laimikį... Bet, kad ir kas būtų jai nutikę, nuo tų laikų apie ją 
niekas negirdėjo nė menkiausios užuominos. 

Apžiūrėjau fotografiją, o paskui su trenksmu užverčiau kny- 
gą. Ar įmanoma, kad manoji ir yra ta pati Voltafilo-Leningrado 
kaukolė? O gal kitados kur nors, visai kitoje vietoje, kažkas 
atkasė dar vieną vienaragio kaukolę? Užvis paprasčiausia būtų 
paklausti paties senioko. Visai nekaltas klausimas, pavyzdžiui: 
iš kur jūs gavote tą kaukolę? Ir kodėl sumanėte padovanoti man? 
Ką gi, juk tą seną nenaudą dar susitiksiu - turėsiu atiduoti jam 
perskirstytus duomenis. Tada ir paklausiu. O kol kas nėra ko 
sukti sau galvos. 

Mano žvilgsnis klydinėjo po lubas, o merginos galva gulėjo 
man ant krūtinės, visu kūnu ji glaudėsi man prie šono. Apkabi- 
nau ją. Įtampa dėl vienaragio kaukolės bent šiek tiek atlėgo, bet 
mano vyriškumo būklė taip ir liko nepasikeitusi. Ką padarysi. 
Rodos, išsisklaidė paskutinė viltis sulaukti erekcijos, bet mergi- 
na lyg niekur nieko pirštu braižė ornamentus man ant pilvo. 

Siena 


Vieną apniukusią popietę nuklystu iki Sarginės ir aptinku ten 
savo šešėlį, triūsiantį drauge su Vartų Sargu. Išridenę į atvirą 
aikštelę, juodu taiso vežimą: keičia sutrūnijusias dugno ir šonų 
lentas. Vartų Sargas obliuoja lentgalius, o mano šešėlis juos, jau 
paruoštus, prikala į vietą. Nuo tos dienos, kai atsiskyrėme, še- 
šėlis atrodo visai nepasikeitęs. Fiziškai jis tikriausiai toks pat 
sveikas, koks ir buvo, bet man nepatinka jo judesiai: kažkokie 
labai jau nevikrūs. Po akimis susimetę maišeliai byloja apie ne- 
kokias jo nuotaikas. 

Kai prisiartinu, abu nutraukia darbą ir sužiūra į mane. 

— Nagi, O tau ko čia prireikė? - klausia Vartų Sargas. 

— Noriu apie šį bei tą su tavimi pasikalbėti, - sakau jam. 

— Luktelėk, kol mums prireiks pertraukėlės atsipūsti, - liepia 
man Vartų Sargas ir vėl palinksta prie pusiau nuobliuotos len- 
tos. Šešėlis tik dirsteli į mane ir vėl ima mosuoti plaktuku. Plika 
akimi matyti: širsta ant manęs kaip kažin kas. 

Pėdinu į Sarginę, sėduosi prie stalo laukti Vartų Sargo. Stalas 
siaubingai apšniaukštas. Nejaugi Vartų Sargas apsikuopia tik 
tada, kai jam prireikia galąsti peilius? Šiandien ant stalo netvar- 
ka tokia, kad meška koją nusilaužtų: į vieną krūvą suversta ne- 

plauti puodeliai, kavos tirščiai, kaugė skiedrų, pypkės pelenai. 
Vis dėlto lentynose ant sienos peiliai išdėlioti taip kruopščiai, 
kad idealesnės tvarkos sunku būtų ir norėti. 

Vartų Sargas gaišuoja. Rankas nusvarinęs už kėdės atlošo, 
žvelgiu į lubas. Kažin, kur šitame Mieste žmonės deda tokią 
baisybę laisvo laiko? 

Lauke be pertrūkio aidi obliaus brūžavimas ir plaktuko kauk- 
šėjimas. 

Tačiau kai durys galų gale atsidaro, vidun žengia ne Vartų 
Sargas, o mano šešėlis. 

— Negaliu ilgai plepėti, - kušteli praskubėdamas pro mane 
šešėlis. - Atėjau pasiimti vinių iš sandėlio. 

Jis atidaro duris kambario gilumoje, pasuka į dešinįjį sandėlį 
ir po akimirkos išnyra nešinas vinių dėžute. 

— Taigi iškart apie reikalą, - kvėpteli šešėlis rūšiuodamas vi- 
nis. - Pirmiausia: man reikia, kad nubraižytum Miesto žemėla- 
pį. Ne pagal kitų pasakojimus, jokiu būdu. Kiekvieną žemėla- 
pyje pažymėtą detalę privalai būti matęs savo akimis. Viską, ką 
tik pastebėsi, tuoj pat pažymėk, kad ir kokia menka smulkme- 
na tai būtų. 

— Kada tau reikės žemėlapio? - klausiu. 

— Vėliausiai - rudens pabaigoje, - paskubomis beria šešėlis. - 
Be to, man reikės ir paaiškinimų. Ypač - Sienos aprašo. Kokia 
linija ji supa miestą, kur kerta Rytinę girią, kurioje Sienos vieto- 
je Upė įteka į Miestą ir kurioje išteka. Viską supratai? 

Tai taręs, nė nepažvelgęs į mane, šešėlis išskuba pro duris. 
Pakartoju viską, ką jis man sakė. Sienos kontūras, Rytinė gi- 
ria, kur įteka ir kur išteka Upė. Nubraižyti Miesto žemėlapį — 
ne toks jau prastas sumanymas. Tai padės ir man pačiam ge- 
riau susipažinti su Miestu, o drauge —- ir naudingai praleisti 
laiką. 

Netrukus vidun įeina Vartų Sargas. Nusibraukia nuo veido 
prakaitą bei purvą ir klesteli į kėdę priešais mane. 

— Na, ką norėjai pasakyti? 

— Ar galiu pasimatyti su savo šešėliu? - klausiu. 

Vartų Sargas keliskart sulinksi. Prisikemša pypkę tabako, pri- 
sidega. 

— Kol kas ne, - sako. - Dar per anksti. Šešėlis pernelyg stip- 
rus. Palūkėk, kol pradės trumpėti dienos. Dėl viso pikto. 

Jis perlaužia pusiau degtuką ir nuspriegia ant stalo. 

— Verčiau palūkėk - savo paties labui, - tęsia jis. - Jeigu vėl 
pernelyg suartėji su savo šešėliu, bėdos neišvengsi. Ne kartą jau 
esu tai matęs. 

Nieko jam nesakau. Užuojautos iš jo nesulauksi. Šiaip ar taip, 
juk pavyko keliais žodžiais persimesti su šešėliu. Be jokios abe- 
jonės, kada nors dar pavyks nutaikyti progą, kai Vartų Sargas 
užsiŽiopsos. 

Vartų Sargas pakyla nuo kėdės. Eina prie kriauklės, išmaukia 
puodelį vandens, paskui - dar vieną ir dar. 

— Kaip sekasi darbas? - klausia. 

— Kol kas lėtokai, bet po truputį mokausi, - atsakau. 

— Gerai, - taria Vartų Sargas. - Ir toliau stenkis, darbuokis 
kaip reikiant. Kas blogai dirba, tam ir blogos mintys lenda į 
galvą, visuomet taip sakydavau. 

Klausausi, kaip mano šešėlis ritmingai kaukši plaktuku. 

— Gal norėtum pasivaikščioti? - kviečia Vartų Sargas. - Kai 
ką tau parodyčiau. 

Išseku paskui jį laukan. Kai išeiname į progumą, išvystu savo 
šešėlį. Jis stovi įsilipęs į vežimą, stengiasi įtaikyti į vietą paskuti- 
nę šoninę lentą. 

Vartų Sargas žirglioja per aikštelę tiesiog prie Sargybos bokš- 
to. Popietė apniukusi, ore tvyro drėgmė. Iš vakarų pusės per 
Sieną užslenka žemi, pritvinkę debesys, grasinantys kiekvieną 
akimirką pratrūkti liūtimi. Prakaitu permirkę Vartų Sargo marš- 
kiniai prilipę prie masyvaus jo kūno, nuo jų trenkia gaižus rūgš- 
ties dvokas. 

- Štai - Siena, - sako Vartų Sargas, delnu plekšnodamas mū- 
rą. - Septynių metrų aukščio, juosia visą miestą. Sieną gali per- 
skristi nebent paukštis. Nėra jokio kito įėjimo ar išėjimo - tik 
šitie Vartai. Kadaise, labai seniai, būta ir Rytinių vartų, bet jie 

jau kadai užmūryti. Matai šitas plytas? Niekuo jų nepramuši, 
net pleškindamas iš pabūklo. 

Vartų Sargas pakelia lentgalio atplaišą ir įgudusiais judesiais 
nudrožia taip, kad lieka tik smailus šipuliukas. 

— Žiūrėk, - sako. Mediniu šipuliu jis perbraukia siūlę tarp 
plytų. Šipuliukas neįsminga nė per plauką. Vartų Sargas nume- 
ta šipuliuką šalin, išsitraukia peilį ir brūkšteli mūrą geležtės ga- 
liuku. Peilis gargždžiai sucypia, bet nepalieka mūre nė įbrėži- 
mo. Vartų Sargas apžiūri peilio ašmenis, tada vėl paslepia peilį. 

— Siena sumūryta be jokio skiedinio, - aiškina man Vartų Sar- 
gas. - Jo nė nereikia. Plytos tobulai dera viena prie kitos, nelie- 
ka nė menkiausio plyšelio. Niekas negali Sienos prakiurdinti. 
Niekas neįstengs nė į ją įkopti. Kadangi Siena tobula. Tad jeigu 
puoselėji kokius nors kėslus, verčiau iš karto juos užmiršk. Nie- 
kas iš Čia neišeina. 

Milžiniška Vartų Sargo letena užgula mano nugarą. 

— Tau tereikia šiek tiek pakentėti. Jeigu ištversi, paskui viskas 
bus puiku. Jokių rūpesčių, jokių kančių. Visa tai išsisklaidys. 
Užmiršk tu tą savo šešėlį. Čia - Pasaulio galas. Čia baigiasi pa- 
saulis. Toliau nėra kur eiti. 

* + * 

Traukdamas atgal į savo būstą, stabteliu ant Senojo tilto ir 
užsižiūriu į Upę. Galvoju apie tai, ką pasake Vartų Sargas. 

Pasaulio galas. 

Kodel aš kaip kokią išnarą nusimečiau savo praeitį tam, kad 
atkeliaučiau čionai, į Pasaulio galą? Koks įvykis galėjo paska- 
tinti mane taip pasielgti, kokia buvo šio poelgio prasmė ar tiks- 
las? Kodėl nieko neįstengiu prisiminti? 

Kažkas mane čionai prisišaukė. Kažkas, kam neįmanoma atsi- 
spirti. Ir dėl to aš paaukojau ir savo šešėlį, ir savo prisiminimus. 

Po mano kojomis tykiai gurga Upė. Ties pačiu jos viduriu 
iškilęs smėlio sąnašynas, apaugęs gluosniais svyruokliais; ilgos 
jų šakos siekia vandenį ir lėtai sūpuojasi srovėje. Vanduo nuos- 
tabiai tyras. Įžiūriu tarp akmenų nardančias žuvytes. Ramiai 
srovenanti Upė mane guodžia ir ramina. 

Nuo tilto į salelę veda laipteliai. Po gluosniais pastatytas suo- 
liukas, netoliese gulinėja keletas žvėrių. Aš neretai nulipu že- 
myn, ant smėlio, ir bandau pavaišinti žvėris duonos kriaukš- 
liais. Iš pradžių nesiryžo, bet dabar seniai ir jaunikliai jau drąsiai 
ima duoną man iš rankos. 

Kuo labiau rudenėja, tuo labiau bedugniuose jų akių ežeruo- 
se tirštėja sielvarto atspalvis. Jau gelsta medžių lapai, vysta žo- 
lynai, o žvėrys jaučia ilgos ir alkanos žiemos artėjimą. Jų nuo- 
jauta persiimu ir aš, mane irgi persmelkia gilus liūdesys. 

Rengimasis, arbūzas, chaosas 


Kai ji išsiropštė iš lovos, laikrodis rodė pusę dešimtos. Ji susi- 
rinko ant grindų išmėtytus drabužius ir lėtai, tingiai ėmė reng- 
tis. Aš išsipleikęs drybsojau lovoje; kiek kilstelėjęs per alkūnę 
sulenktą ranką prisidengiau veidą ir akies kraštu vogčiomis se- 
kiau kiekvieną jos judesį. Ji rengėsi neskubėdama, po vieną dra- 
bužį, judesiai grakštūs, taupūs, nė vieno nereikalingo, nuo jos 
dvelkė kone skausminga ramybe. Ji užtraukė sijono užtrauktu- 
ką, užsisagstė palaidinės sagas, pradėjusi nuo viršutinės, ir ga- 
liausiai prisėdo ant lovos apsimauti kojinių. Paskui pakštelėjo 
man į skruostą. Gundančiai nusirenginėti sugeba daugelis mo- 
terų, bet kur girdėta, kad moteris šitaip kerėtų apsirenginėda- 
ma? Galiausiai, visiškai pasiruošusi, pirštais perbraukė ilgus sa- 
vo plaukus. Kambaryje iš karto kvėptelėjo gaivuma. 

— Ačiū už vakarienę, - pasakė ji. 

— Man tai buvo vienas malonumas. 

— Ar tu visada šitaip gardžiai gamini valgyti? 

— Ne, tik tada, kai nebūnu prasmegęs darbuose, - atsakiau. - 
Jeigu užgriūva ypač daug darbo, perkandu kas pakliūva ar kas 
likę nuo vakar. Arba pavalgau mieste. 

Ji atsinešė iš virtuvės kėdę, atsisėdo ir užsirūkė. 

— Aš pati beveik niekad negaminu valgyti, - prisipažino. — 
Kai pagalvoju, kad parėjus namo iš darbo dar reikėtų ruošti 
vakarienę, kurią paskui sušluočiau per dešimt minučių... Prisle- 
gia jau vien mintis apie tai. 

Kol rengiausi, ji iš rankinės išsitraukė užrašų knygutę, kažką 
paskrebeno, paskui išplėšė lapą ir ištiesė man. 

— Štai mano telefono numeris, - pasakė. - Jei neturėsi kur 
dėti maisto ar panorėsi susitikti, ar dar kas - paskambink. Tuoj 
pat prisistatysiu. 

* + * 

Kai tik ji išėjo, išsinešdama grąžinti bibliotekai knygas apie 
žinduolius, aš nusliūkinau prie televizoriaus ir nudengiau marš- 
kinėlius, kuriais buvau užklojęs kaukolę. 

Susimąstęs apžiūrinėjau ją. Neturėjau nė kruopelytės įrody- 
mų ir vis delto neįstengiau atsikratyti nuojautos, kad ši kauko- 
lė - ta pati, kadaise atkeliavusi iš Voltafilo į Leningradą. Man 
net pasirodė, kad užuodžiu aplink ją sūkuriuojantį istorijos kva- 
pą. Tiesa, pasakojimas apie tai buvo dar visai šviežias mano 
atmintyje, tad tokia prielaida labai knietėjo tikėti. Dar kartą 
lengvai kaukštelėjau per kaukolę nerūdijančio plieno žnyplėmis 
ir patraukiau į virtuvę. 

Suploviau indus, nušluosčiau virtuvės stalą. Pats metas pra- 
dėti. Telefoną perjungiau veikti atsakiklio režimu, kad netruk- 
dytų. Pritildžiau durų skambutį, užgesinau visas šviesas, tik vir- 
tuvėje lempą palikau įjungtą. Dabar kelioms valandoms reikėjo 
visą energiją sutelkti į perskirstymą. 


1 + + 


Mano perskirstymo slaptažodis - „Pasaulio galas“. Tai pava- 
dinimas ypatingos asmeninės dramos, kurios pagrindu išskalbti 
skaičiai bus perskirstyti ir paruošti apdoroti kompiuteriu. Sa- 
vaime suprantama, kalbėdamas apie dramą neturiu omeny nie- 
ko panašaus į tas, kokias rodo per televiziją. Ši drama - kur kas 
sudėtingesnė, be jokios aiškios siužetinės linijos. Dramos sąvo- 
ka - tik apibrėžimas, pritaikytas patogumo dėlei. Šiaip ar taip, 

net nenutuokiu apie jos turinį. Vienintelis dalykas, kurį žinau, — 
tai pavadinimas „Pasaulio galas“. 

Šią dramą išgliaudė Sistemos mokslininkai. Kalkuteko amato 
mokiausi ištisus metus. Kai išlaikiau baigiamąjį egzaminą, mane 
dviem savaitėms užšaldė ir atliko daugybę išsamių smegenų ban- 
gų tyrimų, 0 pagal gautus rezultatus išskyrė smegenų veiklos epi- 
centrą, kitaip sakant, mano sąmonės „šerdį“. Perkodavę smege- 
nų bangų kontūrą, jie suformulavo perskirstymo slaptažodį ir vėl 
suvedė į mano smegenis - šįsyk atvirkštine tvarka. Man pranešė 
tik tiek, kad pavadinimas - „Pasaulio galas“ ir kad juo turėsiu 
naudotis kaip slaptažodžiu, atveriančiu perskirstymo procesą. Ši- 
taip mano sąmonė buvo iš esmės pertvarkyta. Dabar ją sudarė 
bendras sąmoningo mąstymo chaosas, o jo centre tarsi slyvos kau- 
liukas slypėjo konkretus kondensuoto chaoso gumulėlis. 

Jie kategoriškai atsisakė atskleisti ką nors daugiau. 

— Tau ir nereikia nieko daugiau žinoti. Pasąmonė pati susi- 
tvarko su užduotimi, ir kur kas geriau, nei sugebėtum tu. Kai 
žmogus sulaukia tam tikro amžiaus, mūsų skaičiavimais - dvi- 
dešimt aštuonerių metų, bendra jo sąmonės konfigūracija be- 
veik nebesikeičia. Tai, ką įprasta vadinti tobulėjimu ar sąmo- 
ningomis permainomis, iš esmės tėra visiškai nežymūs pokyčiai, 
vargu bau paliečiantys bent paviršių. Tavosios sąmonės šerdis — 
„Pasaulio galas“ - nesikeisdama funkcionuos iki paskutinio ta- 
vo atodūsio. Ar kol kas viskas aišku? 

— Aišku, - patvirtinau. 

— Visos protinės ir analitinės pastangos yra... na, jas galima 
palyginti su mėginimu adata prapjauti arbūzą. Na taip, arbūzo 
žievę ja galima įbrėžti, tačiau minkštimas taip ir liks nepasiekia- 
mas. Taigi mes ir atskyrėme minkštimą nuo žievės. Žinoma, pa- 
sitaiko ir tokių, kurie iš neturėjimo ką veikti su pasimėgavimu 
rakinėja žievę. 

Taigi, atsižvelgdami į visokių nenumatytų atvejų tikimybę, - 
tęsė jie, - privalome apsaugoti dramą, kurios pagrindu sufor- 
muluotas tavo slaptažodis, turime izoliuoti ją nuo bet kokių 
paviršinių neramumų, nuo tavo išorinės sąmonės potvynių ir 

atoslūgių. Tarkime, pasakytume tau: tavąjį „Pasaulio galą“ su- 
daro tokie ir tokie elementai. Tai būtų tas pat, kas nulupti tau 
arbūzo žievę. Bet tuomet tu niekaip neatsispirtum pagundai su- 
brukti pirštus į minkštimą - ir šitaip viską sugadintum. Labai 
greitai pasidarytų visiškai nebeįmanoma naudotis hermetiška 
mūsų slaptažodžio drama. Pšššš! Tu jau niekad nebegalėtum at- 
likti perskirstymo. 

— Štai kodėl grąžiname tau tavąjį arbūzą su ypač stora žie- 
ve, - įsiterpė vienas mokslininkų. - Tu gali naudotis drama - 
šiaip ar taip, tai ne kieno kito, o tavo paties esybės dalis. Tačiau 
jos turinio taip niekad ir nesužinosi. Siužetas išsiskaido chaoso 
jūroje, į kurią tu neri tuščiomis rankomis - o paskui vel iškyli, 
taip pat tuščiomis rankomis. Ar supranti? 

- Atrodo, taip, - atsakiau. 

— Dar vienas dalykas, - kone progiesmiu iškilmingai aiškino 
mokslininkų choras. - Kaip tu manai, ar žmogui kada nors derė- 
tų tiksliai ir aiškiai žinoti, kas vyksta jo paties sąmonės šerdyje? 

— Net nenumanau, - atsakiau. 

— Taigi nenumanome ir mes, - atitarė man mokslininkai. - 
Šitokie klausimai, kaip sakoma, peržengia mokslo ribas. 

— Remdamiesi patirtimi, galime tvirtinti, kad kitokia išvada 
nė negalima, - pripažino vienas iš jų. - Tad tam tikra prasme tai 
griežtai įslaptintas eksperimentas. 

— Eksperimentas? - net atšlijau. 

— Taip, eksperimentas, - aidu pakartojo choras. - Daugiau 
nieko negalime tau pasakyti. 

Paskui jie paaiškino, kaip reikia atlikti perskirstymą. Daryk 
tai būdamas vienas, geriausia - naktį, nei prikimštu, nei visiškai 
tuščiu skrandžiu. Išklausyk triskart pasikartojantį tam tikro daž- 
nio garsinį signalą, kuris ištraukia paviršiun „Pasaulio galą“ ir 
panardina sąmonę į chaoso vandenyną. O paskui jau perskirs- 
tyk duomenų skaičius. 

Užbaigus perskirstymo procesą, sąsaja su „Pasaulio galu“ tu- 
rinti nutrūkti automatiškai, sąmonė savaime išnersianti iš chao- 
so. Aš ničnieko neprisiminsiąs. 

Atvirkštinis perskirstymas ir yra tiesiogine to žodžio prasme 
atvirkščias procesas. Norėdamas atlikti atvirkštinį perskirstymą, 
privalau išklausyti atvirkštinio perskirstymo garsinį signalą. 

Šis mechanizmas manyje užprogramuotas. Nesąmoningas ry- 
šio kanalas: informacija tiesiogiai įvedama į smegenis ir iš jų 
išvedama. Nei daugiau, nei mažiau. 

Savaime suprantama, panardintas į perskirstymo procesą, aš 
būnu visiškai bejėgis, nepajėgus priešintis nuotaikų svyravimams. 

Duomenų skalbimas - visiškai kitoks procesas. Žinoma, tai 
varginantis darbas, bet, puikiai jį atlikęs, aš bent jau galiu pri- 
siskirti visus nuopelnus sau. Norėdamas susidoroti su užduoti- 
mi, privalau pasitelkti visus savo gebėjimus. Savo ruožtu per- 
skirstymas - visai kas kita, čia aš neturiu kuo didžiuotis. Būnu 
tiesiog kaip naudojamas indas. Mano sąmonę tarytum kažkas 
pasiskolina ir apdoroja joje kažkokius duomenis, o aš apie juos 
ničnieko nenutuokiu. Kalbant apie perskirstymą, man netgi ky- 
la abejonių, ar iš tiesų galiu vadintis kalkuteku. Juk mano valia 
nieko nelemia netgi renkantis skaičiavimų schemą. 

Turiu ir skalbimo, ir perskirstymo licenciją, bet viską priva- 
lau atlikti griežtai pagal nustatytas taisykles. Kita vertus, jei tai 
manęs netenkina, niekas nedraudžia pakeisti profesiją. 

Šiaip ar taip, esu kvalifikuotas kalkutekas ir kito darbo ieš- 
kotis neketinu. Vis dėlto, nors ir kiek Sistemos viršūnėlės krai- 
pytų galvas ar kištųsi į tavo reikalus, turi pripažinti, kad jokia 
kita profesija nesuteikia šitiek asmeninės laisvės lavinti savo ge- 
bėjimus. Ir dar moka už tai visai pakenčiamai. Jeigu išsilaikysiu 
savo darbe penkiolika metų, man likusias dieneles galėsiu nugy- 
venti be jokių nepriteklių. 

+ + + 

Šiek tiek alkoholio prieš darbą perskirstymui nėmaž neken- 
kia. Netgi priešingai: specialistai leidžia suprasti, kad taurelė 
kita gali padėti atsikratyti nervinės įtampos. Vis dėlto laikausi 
ritualo perskirstymo visada imtis blaivus. Šiame darbe stengiuosi 
nė valandėlės nepamiršti atsargumo. O ypač dabar, kai visi per- 
skirstymo darbai jau porą mėnesių įšaldyti. 

Palindau po šaltu dušu, penkiolika minučių stropiai mankšti- 
nausi, paskui išgėriau du puodelius juodos kavos. Tada atsida- 
riau savo seifą, išsitraukiau miniatiūrinį grotuvą ir popieriaus 
lapus, primargintus išskalbtų skaičių eilučių; viską pasidėjau ant 
virtuvės stalo. Galiausiai pasiruošiau užrašų knygutę ir penkis 
aštriai nusmailintus pieštukus. 

Įjungiau grotuvą, užsidėjau ausines ir paleidau juostą. Palau- 
kiau, kol skaitmeninis matuoklis pasieks šešioliktą padalą, tada 
atsukau juostą atgal iki devintos, paskui - vėl pirmyn iki dvide- 
šimt šeštos. Tada sustabdžiau juostą dešimčiai sekundžių - skai- 
čiai matuoklyje išnyko, tuojau turėjo pasigirsti kodinis signa- 
las. Jeigu įvadinėje dalyje būtų įsivėlusi kokia klaida, visi garsai 
Juostoje automatiškai išsitrintų. 

Nustatęs juostą įsitikinau, kad naujutėlė užrašų knygutė guli 
po dešine ranka, o lapai su išskalbtais duomenimis - po kaire. 
Viskas paruošta. Įjungiu buto durų ir visų pasiekiamų langų ap- 
saugą - čia pat užsižiebia tai patvirtinanti raudona švieselė. Nė 
menkiausios klaidos. Ištiesiu ranką prie grotuvo, nuspaudžiu 
garso atkūrimo mygtuką. Tuojau pat nuaidėjo garsinis signalas 
ir be garso, lėtai mane įsiurbė šiltas chaosas. 


<mane> 
įsiurbė ————— lėtai chaosas —————> 


EuSBIS siUIsIeS Ol3 

Pasaulio galo žemėlapis 


Po susitikimo su šešėliu jau kitą dieną nedelsdamas imuosi brai- 
žyti Miesto žemėlapį. 

Temnstant užsiropščiu į pačią Vakarinės kalvos viršūnę, norė- 
damas apžvelgti visą Miesto panoramą. Deja, kalva ne tokia 
aukšta, kad žvilgsnis aprėptų visą Miestą, o ir mano regėjimas 
jau nebe toks, koks buvo kadaise. Taigi laukto rezultato mano 
pastangos neduoda. Vis dėlto šiokį tokį bendrą Miesto vaizdą 
susidaryti pavyksta. 

Miestas nei pernelyg didelis, nei labai mažas. Tai yra jis ne 
toks milžiniškas, kad pranoktų bet kokias vaizduotės ribas, bet 
ir ne toks mažas, kad vienu kartu apžvelgtum visą. Taigi štai ką 
man pavyko įžiūrėti nuo Vakarinės kalvos viršūnės: aukšti Sie- 
nos mūrai supa visą Miestą, o Upė kerta jį iš šiaurės į pietus. 
Vakarėjantis dangus švininiu atspalviu atsispindi Upės paviršiuje. 
Netrukus nuaidi rago balsas, ir Miestą sudrebina kanopų bildė- 
jimas. 

Ką gi, jeigu noriu tiksliai nubrėžti liniją, kuria eina Miestą 
supanti Siena, man teks visą kelią žingsniuoti palei ją pėsčio- 
mis. O kadangi laisvai vaikštinėti galiu tik ūkanotų dienų prie- 
temoje, turėsiu būti itin atsargus, traukdamas į tolimus žygius 

nuo Vakarinės kalvos. Audrojantis dangus gali netikėtai išsi- 
giedryti, gali ir prapliupti liūtimi. Kiekvieną rytą prašau Pulki- 
ninko, kad pažvelgtų į dangų. Pulkininko orų prognozės beveik 
visada pasitvirtina. 

— Dėl orų gali nesibaiminti, - ne be pasididžiavimo sako man 
senasis karininkas. - Aš suprantu, į kurią pusę slenka debesys. 
Tad vyk nerimą į šalį: tikrai tavęs nesuklaidinsiu. 

Vis dėlto, jei oras staiga pasikeistų, šito tikriausiai neįstengtų 
numatyti net pulkininkas. Taigi, išsiruošdamas į ilgą kelią, vi- 
suomet šiek tiek rizikuoju. 

Maža to, Siena neretai driekiasi per pačią girių tankmę ar 
vingiuoja neįžengiamais uolėtais tarpekliais, aš toli gražu ne vi- 
sur galiu prisikasti iki pat jos. Visi gyvenamieji pastatai spiečia- 
si Upės, tekančios per patį Miesto centrą, pakrantėse, o pasi- 
traukus nuo užstatytų zonų vos per kelis žingsnius takas kitąsyk 
ir visai išnyksta arba jį praryja tankiai sužėlę gervuogynai. Tad 
man nelieka kitos išeities, kaip skintis kelią per kliūtis - arba 
savo paties pėdomis grįžti atgal. 

Tyrinėjimus pradedu nuo Miesto vakarinio pakraščio, kitaip 
sakant, nuo vakarinėje Sienos pusėje iškirstų Vartų bei Sargi- 
nės, ir slenku palei Sieną laikrodžio rodyklės kryptimi. Į šiaurę 
nuo Vartų plyti laukai, užžėlę juosmenį siekiančiais žolynais. 
Žolėje vingiuoja takeliai, kliūčių čia nedaug. Pievose lizdus su- 
ka paukščiai, panašūs į dirvinius vieversius; protarpiais jie vis 
purpteli iš žolės ir suka ratus padebesiuose, ieškodami maisto. 
Lankose ganosi ir žvėrys: jų nugaros ir galvos tarytum plaukia 
virš siūruojančių žolynų - išsklidę po visą pievą, jie dairosi mais- 
tui tinkamų vis dar žaliuojančių ūglių. 

Traukdamas palei Sieną dar toliau, kiek piečiau jos randu ap- 
leistų pastatų sangrūdą: vos akį metus aišku, kad čia kadaise 
būta kareivinių. Paprasčiausios dviaukštės dėžutės be jokios ap- 
dailos, išrikiuotos eilėmis po tris. Už jų glaudžiasi nedidukų na- 
melių spiečius. Tarp pastatų stūkso medžiai, teritoriją juosia Že- 
ma akmeninė tvorelė. Visa kas užžėlę aukšta žole. Nematyti nė 
gyvos dvasios. Spėju, kad greta, laukuose, kadaise vykdavo pra- 

tybos. Pastebiu išraustus apkasus ir mūrinį pagrindą vėliavos 
stiebui. 

Galbūt andai kaip tik šiuose pastatuose gyveno tie patys ka- 
rininkai, kurie, išėję į atsargą, įsikūrė Valdininkų kvartale, kur 
kambarėlį turiu ir aš. Svarstau, kokios aplinkybės galėjo pri- 
versti juos persikraustyti iš čia į Vakarinės kalvos šlaitą ir palik- 
ti kareivines dūlėti. 

Dar toliau Siena suka į rytus; čia banguojantys laukai baigia- 
si, užleisdami vietą Miškui. Šis prasideda atžalynu: tarp retų 
medžių kamienų kupstais želia krūmų šabakštynai, siekiantys 
man maždaug iki pečių. Po kojomis dirva nusagstyta smulkuly- 
čiais žolių žiedeliais. Žengiu nestačiai aukštyn kylančiu šlaitu, 
medžių vis gausėja, jie stūkso vis aukštesni ir įvairesni. Mane 
supa visiška tyla, tik protarpiais supypčioja koks paukščiukas. 

Siauru takeliu skverbiuosi per brūzgynus, o medžiai abipus 
tako vis labiau storėja, dangų remiančios jų šakos susilieja man 
virš galvos, sudarydamos žalias lubas ir užstodamos Sieną. Į pie- 
tus vedančiu takučiu pasuku atgal į Miestą, pereinu Senąjį tiltą 
ir traukiu namolio. 

Taigi, rudeniui užslinkus, mano žemėlapyje nubrėžtas dar tik 
visiškai miglotas Miesto kontūras. 

Kalbant labai apytiksliai, Miestas išsidėstęs netaisyklingu ova- 
lu, šiek tiek ištemptu iš vakarų į rytus. Šiaurėje jis ribojasi su 
Šiauriniu mišku, pietiniame pakraštyje dunkso Pietinė kalva. Ry- 
tuose Pietinės kalvos šlaitas kyla į stačias uolas, nusidriekian- 
čias palei Sieną rytų pusėn. Į rytus nuo paties Miesto plyti Gi- 
ria, tamsesnė ir tankesnė už Šiaurinį mišką. Šiame laukiniame, 
neįžengiamame tankumyne beveik nėra kelių, tik Upės krantu 
driekiasi takelis, vedantis prie Rytinių vartų ir protarpiais priar- 
tėjantis prie pat Sienos. Rytiniai vartai, kaip ir tvirtino Vartų 
Sargas, aklinai užmūryti, pro juos išsmukti neįmanoma. 

Upė galingu srautu atšniokščia iš Rytinio kalvagūbrio, Sieną 
prateka pasigraužusi po žeme, o paskui staiga vėl ištrykšta ne- 
toli Rytinių vartų ir teka į vakarus per patį Miesto vidurį po 
trimis tiltais: Rytiniu, Senuoju ir Vakariniu. Senasis tiltas ne tik 

iš tikrųjų pats seniausias iš trijų, bet ir pats didžiausias, taip pat 
ir pats gražiausias. Vakarinis tiltas ženklina Upės vingį. Čia sro- 
vė vos vos pasuka atgal, į rytus, o paskui staigiai keičia kryptį ir 
plūsta beveik tiesiai į pietus. Pietinės kalvos papėdėje, prasigrau- 
žusi gilų Tarpeklį, Upė šniokščia jo dugnu. 

Tačiau pietuose Upė jau nebeišteka iš Miesto teritorijos po 
Siena. Prie pat Sienos ji išsilieja į Ežerą - čia jos vandenis prary- 
ja kažkokia milžiniška požeminė kiaurymė. Pasak Pulkininko, 
pietuose už Sienos plyti neaprėpiami tyrlaukiai, nusagstyti kal- 
kakmenio rieduliais, per amžius saugančiais nesuskaičiuojamas 
požeminio vandens gyslas. 

+ + + 

Savaime suprantama, vakarais aš ir toliau skaitau senus sap- 
nus. Lygiai šeštą atveriu Bibliotekos duris, pavakarieniauju su 
Bibliotekininke ir sėdu skaityti. 

Per vakarą perskaitau gal keturis ar penkis sapnus. Mano pirš- 
tai vikriai seka išsiraizgiusių šviesos gyslelių labirintu, ir man 
kuo toliau, tuo ryškiau pavyksta atkurti vaizdinius bei aidesius. 
Aš pats nesuprantu, nei ką reiškia tas sapnų skaitymas, nei ko- 
kiu principu sapno turinys pasiekia mano sąmonę, tačiau Bib- 
liotekininkės reakcijos aiškiai byloja, kad sekasi man visai ne- 
blogai. Nuo kaukolės švytėjimo nebeperšti akių, o ir pavargstu 
nebe taip greitai. 

Kai perskaitau visą kaukolę, Bibliotekininkė deda ją ant per- 
tvaros greta kitų, jau perskaitytų tą naktį. Kai ateinu kitą vaka- 
rą, visos kaukolės būna dingusios. 

— O tu iš tiesų darai pažangą, - sako man Bibliotekininkė. - 
Darbas einasi sparčiau, nei tikėjausi. 

— Kiek iš viso yra kaukolių? 

— Tūkstantis, o gal ir du. Ar nori jas pamatyti? 

Ji nusiveda mane į saugyklą. Tai erdvi patalpa, kurioje ri- 
kiuojasi lentynos, kiekvienoje lentynoje tvarkingomis eilėmis iš- 
dėliotos nubalusios žvėrių kaukolės. Tikras kapinynas. Čia tvy- 
ro žvarbos prisisunkusi mirusiųjų tyla. 

— Kiek metų užtruksiu, kol perskaitysiu jas visas? 

— O tau ir nereikia perskaityti visų, - sako ji. - Privalai perskai- 
tyti tiek, kiek sugebėsi. Tas, kurių neįveiksi tu, perskaitys kitas 
Sapnų Skaitytojas. Lig tol seni sapnai ramiai snūduriuos. 

— Ar tu talkinsi 1r kitam Sapnų Skaitytojui? 

— Ne, aš čia esu tam, kad padėčiau tau. Tokios taisyklės. Vie- 
nam Sapnų Skaitytojui - viena pagalbininkė. Kai tu nebeskaity- 
si sapnų, Biblioteką teks palikti ir man. 

Ne visai suprantu, ką ji nori tuo pasakyti, bet kažkokios pras- 
mės jos žodžiuose yra. Mudu atsišliejame į sieną ir apžiūrinėja- 
me lentynas su išrikiuotomis kaukolėmis. 

— Ar kada nors esi buvusi prie Ežero pietuose? - klausiu. 

— Taip, kartą buvau. Tik labai seniai. Kai buvau dar vaikas, 
sykį nuėjome ten su mama. Paprastai niekas ten nesilanko, bet 
mano mama buvo kitokia nei visi. O kodėl tu klausi apie Ežerą? 

— Jis mane domina. 

Ji purto galvą. 

- Jis pavojingas. Tau nereikėtų prie jo artintis. Kodėl tau taip 
knieti pamatyti Ežerą? 

— Noriu sužinoti apie šį Miestą viską, kas įmanoma. Jeigu 
nesutiksi manęs palydėti, eisiu vienas. 

Valandelę ji įdėmiai žvelgia į mane, paskui giliai atsidūsta. 

— Ką gi. Vis vien manęs neklausysi, tad teks eiti su tavimi. Vis 
delto privalai žinoti, kad Ežero aš siaubingai bijau. Ten tiesiog 
ore tvyro kažkokia pragaištis... 

— Viskas bus gerai, - raminu ją. - Jeigu eisime drauge ir būsi- 
me atsargūs, nieko mums nenutiks. 

Ji tik palinguoja galvą. 

— Tu juk niekada nematei Ežero. Tad ir nežinai, koks jis baugi- 
nantis. Jo vandenys prakeikti. Jis prisišaukia žmones ir pražudo. 

— O mes ir neisime prie pat vandens, - tikinu imdamas ją už 
rankos. - Tiktai pasižiūrėsime iš tolo. 

* * * 

Apniukusią lapkričio popietę mudu išsiruošiame į žygį prie 
Ežero. Ten, kur Pietinės kalvos papėdėje vakarų pusėje Upė gar- 
ma į Tarpeklį, taką mums pastoja tankiai sužėlę šabakštynai. 

Tenka sukti atgal ir eiti kitu keliu - apeiti Pietinę kalvą iš rytų 
pusės. Paryčiais nulijo, tad dabar takas nuklotas storu permir- 
kusių lapų kilimu, po kojomis žliugsi vanduo. Pakeliui susitin- 
kame porą žvėrių; jie praslenka pro mus tarsi nė nepastebėję, 
siūbuodami savo auksines galvas. 

— Nebetoli ir žiema, - aiškina man Bibliotekininkė. - Pradeda 
trūkti maisto, žvėrys ieško uogų ir riešutų. Dėl to atklysta netgi 
čia - šiaip stengiasi pernelyg nenutolti nuo Miesto. 

Galiausiai Pietinė kalva lieka mums už nugarų; čia jau nebe- 
matome ne tik žvėrių - išnyksta ir takas. Mudu traukiame to- 
liau į vakarus per dirvonuojančius laukus ir seniai apleistą gy- 
venvietę - ir pagaliau mūsų ausis pasiekia Ežero šniokštavimas. 

Garsas kažkoks nežemiškas, iki šiol nesu girdėjęs ničnieko 
panašaus. Visai kitoks nei krioklio šniokštimas ar vėtros stūga- 
vimas, kitoks nei duslus plyštančios žemės plutos grumėjimas. 
Jį galima palyginti nebent su dusulingu milžiniškos gerklės al- 
savimu. Protarpiais iš jos atsklinda aimana, protarpiais - švil- 
piantis unkštimas. O retsykiais ji paspringsta ir valandėlei visai 
nutyla. 

— Atrodo, kad Ežeras piktai urzgia, - sakau. 

Sunerimusi ji atsigręžia į mane, bet nieko nesako. Pirštinėto- 
mis rankomis praskiria virš galvos susiraizgiusias šakas ir žen- 
gia pirmyn. 

— Praeiti šiuo taku kur kas sunkiau nei kadaise, - pagaliau 
taria ji. - Anksčiau tikrai taip nebuvo. Tikriausiai mums reikėtų 
sukti atgal. 

— Juk jau sukorėme šitokį kelią. Gal paėjėkime dar pirmyn 
tiek, kiek pavyks. 

Kelias minutes mudu dar iriamės viržiais apaugusiu durpynu; 
kelią mums rodo tik tas slėpiningas Ežero šauksmas. Ir staiga 
tiesiog priešais mus atsiveria erdvė. Šabakštynai baigiasi, toliau 
plyti lygi tarsi stalas pieva. Dešinėje pusėje iš Tarpeklio išteka 
Upė, čia pat išplatėja ir lankstu suka mūsų pusėn. Nuo paskuti- 
nio vingio pievos pakraštyje tėkmė staigiai sulėtėja, tarsi panū- 
dusi srūti atgal, vanduo nusidažo sodriu safyro mėliu, Upė išsi- 

pučia lyg smauglys, prarijęs nedidelį gyvūną. Šis išsiliejęs telki- 
nys ir yra Ežeras. 

Mudu sliūkiname Upės pakrante Ežero link. 

— Per arti neikime, - perspėja ji, timpčiodama mane už ran- 
kos. - Gal vandens paviršius ir atrodo visiškai ramus, bet gel- 
mėje sukasi verpetas. Sykį ką nors sučiupęs, Ežeras niekada ne- 
grąžina. 

— Ar jis gilus? 

— Nežinau. Girdėjau, kad Ežeras be paliovos gilėja ir gilėja. 
Sūkurys tarsi didžiulis grąžtas skverbiasi vis giliau į dugną. Ka- 
daise į šį Ežerą mesdavo netikėlius ir nusikaltėlius. 

- Ir kas jiems nutikdavo? 

— Nė vienas taip ir nesugrįžo. Nejaugi negirdėjai apie urvus? 
Ežero dugne esama milžiniškų požeminių salių, kuriose pražu- 
vėliai per amžius klaidžioja tamsoje. 

Dusulingos Ežero aimanos aidi atsimušdamos nuo kiekvieno 
paviršiaus ir kyla aukštyn tarsi didžiulis garų tumulas. Jos sklin- 
da iš gelmių lyg sielvartingos dejonės. 

Bibliotekininkė pakelia nuo žemės medžio nuolaužą, dydžio 
sulig delnu, ir sviedžia į patį Ežero vidurį. Kelias akimirkas pa- 
galys plūduriuoja, paskui suvirpa ir neria po vandeniu lyg įt- 
rauktas. Ir jau nebeišnyra. 

— Na, įsitikinai? 

Mudu susėdame žolėje per dešimt metrų nuo Ežero kranto ir 
imame kramsnoti duonos kriaukšlius, kuriuos atsinešėme kišenė- 
se. Mus supa nepaprasta apgaulinga ramybe svaiginantis krašto- 
vaizdis. Pieva marguoja rudens gėlėmis, medžiai gaisruoja purpu- 
riniais lapais, Ežero paviršius - lygus kaip veidrodis. Tolimajame 
jo krante boluoja kalkakmenio uolos, jų viršūnes temdo aukšti 
juodų plytų Sienos mūrai. Jeigu ne Ežero aimanos, tylos netrik- 
dytų nė garselis. 

— Kam tau prireikė to žemėlapio? - klausia Bibliotekininkė. - 
Iš Miesto tu neišeisi net ir turėdamas žemėlapį. 

Ji nužeria nuo kelių duonos trupinius ir įsmeigia žvilgsnį į 
Ežerą. 

— Ar tu nori iš čia išvykti? - dar paklausia ji. 

Papurtau galvą. Nė pačiam neaišku, ar tai reiškia „ne“, ar 
tiesiog nežinau atsakymo. 

— Aš noriu sužinoti apie šį Miestą viską, - sakau. - Kaip jis 
išsidėstęs, kokia jo istorija, kokie žmonės čia gyveno... Noriu 
sužinoti, kas įdiegė čia galiojančias taisykles, kas visus mus val- 
do. Noriu sužinoti, kas yra dar toliau. 

Ji lėtai pakelia galvą ir pažvelgia tiesiai man į akis. 

— Išvis nėra jokio toliau, - sako. - Nejaugi nežinojai? Mes 
atsidūrėme Pasaulio gale. Ir liksime čia per amžius. 

Aš išsitiesiu aukštielninkas žolėje ir žiūriu į dangų. Apniukęs 
ir debesuotas dangus - vienintelis, kokį man skirta regėti. Velė- 
na po manimi šalta ir drėgna po rytą nušniokštusio lietaus, bet 
žemė maloniai kvepia gaivuma. 

Žiemos paukščiai būriu purpteli iš gervuogynų ir nuskrenda 
per Šieną į pietus. Debesys vis labiau sunkėja, leidžiasi vis že- 
miau. Žiema jau ruošiasi ilgai apsiausčiai. 

Frankfurtas, durys, 
nepriklausomi veikėjai 


Kaip ir visuomet, sąmonė grįžo laipsniškai, pradedant nuo re- 
gėjimo lauko paribių. Pirmiausia iš nežinios išniro vonios durys 
dešinėje ir lempa kairėje; nuo šių atskaitos taškų mano suvoki- 
mas lėtai slinko centro link, panašiai kaip iš pakraščių į vidurį 
slenka ežerą aptraukiantis ledas. Pačiame mano regėjimo lauko 
centre buvo žadintuvas; rodyklės rodė dešimt valandų dvide- 
šimt šešias minutes. Jį kadaise gavau kaip suvenyrą - kažkieno 
vestuvių prisiminimui. Vienas iš tų gudrių išradimų. Kad žadin- 
tuvas nustotų skambėti, reikėjo vienu metu spausti raudoną myg- 
tuką kairėje jo pusėje ir juodą - dešinėje: šitaip neva užkerta- 
mas kelias refleksui nutildyti įkyrų birbimą ir vėl nugrimzti į 
miegą. Ir iš tiesų: kad galėčiau nuspausti abu mygtukus iš karto, 
turėjau atsisėsti lovoje ir pasidėti laikrodį ant kelių, o tai - jau 
pirmas rimtas žingsnis į būdraujančiųjų pasaulį. 

Žinau, kad jau sakiau, bet pasikartosiu: šis žadintuvas - padė- 
kos dovana už tai, kad dalyvavau kažkieno vestuvėse. Kas tąsyk 
tuokėsi, nebeprisimenu. Vis dėlto anais laikais, kai buvau tik 
įkopęs į trečią dešimtį, draugų turėjau visą pulką. Buvo tokie 
metai, kai vos spėjau bėgioti iš vienų vestuvių į kitas, iš ten ir 

tasai laikrodis. Aš pats šitokio pusprotiško žadintuvo kaip gy- 
vas nepirkčiau. O ir pabundu paprastai be jokio vargo. 

Kai perskilęs mano regėjimo laukas galiausiai susiliejo į visu- 
mą ties žadintuvu, nė pats nepajutau, kaip pagriebiau jį, pasidė- 
jau ant kelių ir dešine bei kaire ranka nuspaudžiau raudoną ir 
juodą mygtukus. Tik tada susizgribau, kad žadintuvas anaiptol 
neskambėjo. Aš nemiegojau, tad nebuvau nusistatęs ir žadin- 
tuvo. 

Pastačiau žadintuvą į vietą ir apsidairiau. Nepastebėjau bute 
jokių į akį krintančių pokyčių. Tebežibėjo raudonas signalizaci- 
jos žiburiukas, ant stalo krašto tebestovėjo tuščias kavos puo- 
delis, lekštelėje gulėjo likusi bibliotekininkės nuorūka. „Marl- 
boro Light“, nė ženklo lūpų dažų. Tik dabar man dingtelėjo, 
kad ji išvis nenaudojo kosmetikos. 

Peržiūrėjau savo amuniciją. Iš penkių priešais mane gulėjusių 
pieštukų du nulūžę, du - visai surašyti ir vienas nė nepaliestas. 
Šešiolika užrašų knygutės puslapių smulkiai primarginta skai- 
čių. Dešinės rankos smilius šiek tiek dilgčiojo, kaip visada ir 
būna ilgai rašius. 

Galiausiai sulyginau perskirstytus duomenis su išskalbtais: 
darbo instrukcija reikalavo, kad įrašų skaičius po kiekvienu pa- 
vadinimu sutaptų; paskui pirminį sąrašą sudeginau virtuvės 
kriauklėje. Užrašų knygutę įkišau į specialų dėklą ir drauge su 
grotuvu paslėpiau seife. Taigi perskirstymas baigtas. Visiškai iš- 
sekęs sudribau ant sofos. 

Įsipyliau į stiklą viskio per du pirštus, užsimerkiau ir vienu 
gurkšniu iškliukinau gėrimą. Alkoholis nutekėjo gerkle žemyn 
ir pasklido po kiekvieną kūno ląstelę. Nuėjau į vonią, išsivaliau 
dantis, atsigėriau vandens, atlikau savo reikalą. Paskui grįžau į 
virtuvę, vėl nusmailinau pieštukus, tvarkingai sudėjau juos į vie- 
tą. Žadintuvą pasistačiau prie lovos, perjungiau telefoną skam- 
bėti normaliu režimu. Laikrodis rodė vienuolika valandų pen- 
kiasdešimt septynias minutes. Rytoj visą dieną skirsiu poilsiui. 
Išsirangiau iš drabužių, šmurkštelėjau į lovą, išjungiau naktinę 
lempelę. O dabar - geros dvylika valandų miego, tariau sau. 

Ištisos dvylika valandų saldaus miego. Tegul sau čiulba paukš- 
čiai, tegul žmonės eina į darbą. Kur nors galbūt išsiverš ugni- 
kalnis, Izraelio smogikai galbūt nuniokos palestiniečių kaimą. 
Šiaip ar taip, aš nieko negaliu pakeisti. Aš miegosiu kaip už- 
muštas. 

Dar kartą pasimėgavau įprastomis svajonėmis, ką veiksiu, kai 
išeisiu į pensiją ir nebedirbsiu kalkuteku. Santaupų turiu į va- 
lias, netgi daugiau nei pakankamai, kad galėčiau gyventi be rū- 
pesčių, mokytis graikų kalbos ir griežti violončele. Violončelę 
pasidėsiu ant užpakalinės automobilio sėdynės, išvažiuosiu kur 
nors į kalnus ir griešiu sau kiek širdis geidžia. O gal nusipirksiu 
kalnuose vasarnamį, tokią dailutę, visai nedidelę trobelę, kur 
galėsiu skaityti, klausytis muzikos, žiūrėti senų filmų įrašus, gal- 
būt ruošti valgyti... Gal būtų visai neblogai, jei ten užklystų ir 
manoji ilgaplaukė bibliotekininkė? Aš virčiau, o ji valgytų. 

Kai mintyse jau klostėsi įvairūs valgiaraščiai, ant manęs pa- 
galiau nusileido miegas. Taip iš karto, tarsi būtų užgriuvęs dan- 
gus. Violončelė, trobelė kalnuose, valgio gaminimas - viskas iš- 
sisklaidė lyg dulkės vėjyje, aš vėl likau vienas, įmigęs tarytum 
gelmių žuvis. 

+ * * 

Kažkas pragręže skylę mano galvoje ir dabar bandė pro ją 
sukišti kažkokią virvę. Matyt, nepaprastai ilgą: ritė vis sukosi ir 
sukosi, O virvės nesimatė nei galo, nei krašto. Aš beviltiškai mos- 
tagavau rankomis, trūkčiodamas virvę, bet ši, nors ir kaip sten- 
giausi, vis smelkėsi man į smegenis. 

Atsisėdau ir delnais persibraukiau per galvą. Bet neužčiuo- 
piau jokios virvės. Nebuvo galvoje ir jokių skylių. Tačiau kaž- 
kas skambėjo. Skambėjo, skambėjo ir skambėjo. Stvėriau ža- 
dintuvą, bloškiau sau ant kelių ir abiem delnais vienu metu 
tvojau per raudoną bei juodą mygtukus. Jokios naudos: skam- 
bėjimas nesiliovė. Telefonas! Laikrodis rodė keturias valandas 
aštuoniolika minučių. Už lango - nors į akį durk. Aštuoniolika 
minučių po keturių ryto. 

Išsiropščiau iš lovos ir pakeliau ragelį. 

— Alio! - kvėptelėjau. 

Kitame laido gale - nė garselio. 

— Klausau! - užkaukiau. 

Tačiau skambinantysis tylėjo kaip tylėjęs. Ką ten tylėjo - ne- 
išgirdau nei prislopinto alsavimo, nei kokių telefono linijos traš- 
kesių. Įdūkęs mečiau ragelį. Išsitraukiau iš šaldytuvo pieno pa- 
kelį, keliais gurkšniais iškliukinau visą ir nėriau atgal į lovą. 

Telefonas vėl suskambėjo ketvirtą keturiasdešimt šešios. 

— Klausau! - atsiliepiau. 

— Labas, - išgirdau moterišką balsą. - Atleisk už aną skam- 
butį. Garso laukas sutrikdytas. Kartais garsas ir išvis prapuola. 

- Prapuola garsas? 

— Taip, - patvirtino ji. - Išsijunginėja garso laukas. Ar girdi 
mane? 

— Garsiai ir aiškiai. - Jau pažinau: skambino to kvėštelėjusio 
seno mokslininko, kuris padovanojo man vienaragio kaukolę, 
dukraitė. Mergina rausvais drabužiais. 

— Senelis taip ir negrįžo. O dabar dar ir garso laukas pradėjo 
trūkinėti. Kažkas negerai. Kiek bandžiau skambinti į laborato- 
riją, ten niekas neatsako. Senelį bus nutvėrę INKIiščiai, žinau, ir 
tiek! 

— Tikrai žinai? O gal jis iki ausų pasinėrė į kurį nors savo 
eksperimentą ir tiesiog užmiršo parsirasti namo? Prisimeni, aną- 
syk paliko be garso tave, ir tai visiškai išrūko jam iš galvos. 
Argi negalėjo taip atsitikti ir dabar? 

— Ne, šįkart - nieko panašaus. Visiškai tuo neabejoju. Sene- 
liui kažkas atsitiko. Kažkas negerai. Šiaip ar taip, garso barje- 
ras pralaužtas, ir garso laukas po žeme nebeveikia taip, kaip 
turetų. 

— Kas, kas pralaužtas? 

— Garso barjeras. Senelis sukūrė specialią įrangą, skleidžian- 
Ččią garso signalus, kurie atbaido INKiščius. Bet jie sugebėjo kaž- 
kaip prasibrauti pro barjerą, ir dabar mes netenkame garso. Ne- 
maž neabejoju - jie tikrai pričiupo senelį! 

— Iš kur gali tai žinoti? 

— Jie jau seniai tik ir tykojo progos įkišti nosį į senelio tyrinė- 
jimus. INKiščiai. Semiotekai. Na, jie. Tiesiog galavos:i, siekda- 
mi išgliaudyti, ką išsiaiškino senelis! Netgi siūlė jam sandėrį - 
tąsyk senelis užsiuto kaip reikiant. Prašau, ateik kuo greičiau! 
Tu privalai man padėti, maldauju! 

Pabandžiau įsivaizduoti, kaip ten, požemio gelmėse, akis į akį 
susiduriu su kokiu INKiščiu... Pakako prisiminti vien tuos šiur- 
pius takelius ir landas, kad plaukai atsistotų piestu. 

- Žinau, pasirodysiu kaip tikras siaubūnas, bet turiu atkreip- 
ti tavo dėmesį į štai ką: mano darbas - tabuliavimas. Jokios 
kitos užduotys mano sutartyje nenumatytos. Ir be šių rūpesčių 
darbų turiu į valias. Patikėk, tikrai norėčiau padėti, bet kauty- 
nės su INKiščiais ir tavo senelio gelbėjimas - ne visai ta veiklos 
sritis, kuria užsiimu. Kodėl tau nepaskambinus į policiją ar Sis- 
temos vyresnybei? Jie turi darbuotojų, specialiai apmokytų pa- 
našiems atvejams. 

— Aš negaliu skambinti į policiją! Juk tada turėčiau viską jiems 
papasakoti. O jeigu senelio tyrinėjimai dabar bus paviešinti, at- 
eis pasaulio galas. 

- Pasaulio galas? 

— Prašau, - melste meldė ji. - Man reikia tavo pagalbos. Bi- 
jau, kad jau niekada jo nebepamatysime. O susidoroję su juo jie 
ateis ir tavęs... 

— Manęs? Gal tavęs, o aš kuo dėtas? Juk apie tavo senelio 
tyrinėjimus ničnieko nenutuokiu. 

— Tu esi raktas. O be rakto durys neatsidaro. 

— Ničnieko nesuvaikau, ką čia man pasakoji, - pareiškiau. 

- Telefonu ir negaliu aiškinti! Tiesiog patikėk. Tai labai svar- 
bu. Svarbiau už bet ką, ką esi daręs iki šiol. Tikrai! Savo paties 
labui imkis veikti, kol dar gali! Kol dar nevėlu! 

Neįstengiau patikėti, kad visa tai vyksta iš tikrųjų, kad šitai 
dedasi su manimi. 

- Gerai, - pasidaviau. - Bet jeigu jau įklimpai, verčiau tuč- 
tuojau nešdinkis iš ten. Gali būti pavojinga. 

— O kur man eiti? 

Paaiškinau jai, kaip nusigauti iki visą parą veikiančio preky- 
bos centro Aojamoje. 

— Lauk manęs užkandinėje. Būsiu pusę šešių. 

— Man baisu. Kažkaip viskas... 

Garsas be jokio perspėjimo ėmė ir nutrūko. Prapliupau rėkti 
į telefono ragelį, bet niekas nebeatsakė. Iš ragelio sroveno tiktai 
tyla - tarsi dūmas iš šautuvo vamzdžio. Nejaugi garso lauko 
trūkinėjimas plečiasi? Mečiau ragelį, užsitempiau kelnes, užsi- 
vilkau medvilninį sportinį nertinį. Paskubomis nusiskutau, ap- 
sišlaksčiau veidą vandeniu, perbraukiau plaukus šukomis. Ma- 
no marmūzė buvo išpurtusi kaip koks pigus sūrio pyragėlis. 
Nenorėjau nieko, tik miegoti. Nejaugi per daug pageidauju? Iš 
pradžių - vienaragiai, dabar - INKiščiai - kodėl visa tai turėjo 
užgriūti mane? 

Apsivilkau striukę, įsimečiau į kišenę piniginę, peilį, saujelę 
smulkių monetų. Po akimirkos į galvą šovė dar viena mintis. 
Suvyniojau vienaragio kaukolę į du vonios rankšluosčius, pa- 
siėmiau židinio žnyples, taip pat ir užrakintą dėžutę su perskirs- 
tytais duomenimis; viską sumečiau į „Nike“ sportinį krepšį. 
Mano butas - toli gražu ne pati saugiausia vieta tokiems daly- 
kėliams. Profesionalas sugebėtų įsibrauti vidun ir išlaužti seifą 
greičiau, nei suskubtum išsiskalbti kojines. 

Apsiaviau teniso batelius, kurių vienas tebebuvo purvinas, ta- 
da su visu krepšiu išslinkau pro duris. Koridoriuje - nė gyvos 
dvasios. Nutariau liftu nesinaudoti, nulipau laiptais. Požemi- 
niame garaže irgi nieko nebuvo matyti. 

Visa kur viešpatavo tyla ir ramybė, tiesą sakant, buvo net 
pernelyg tylu. Jeigu kažkas panūdo priglobti manąją vienaragio 
kaukolę, lyg ir reikėtų manyti, kad bent vienas tipas turėtų tū- 
noti kažkur čia ir nenuleisti nuo manęs akių. O dabar beveik 
galėjai patikėti, kad jie išvis mane užmiršo. 

Įsiropščiau į automobilį, pasidėjau krepšį greta savęs ir užve- 
džiau variklį. Pats laikas - jau greitai penkios. Įdėmiai dairyda- 
masis išvairavau iš garažo ir pasukau Aojamos link. Gatvės - 
tuštut tuštutėlės, tik protarpiais prašvilpia koks taksi ar sušmė- 


ISO negailestinga stebuklų šalis 


žuoja vienas kitas naktimis prekes išvežiojantis sunkvežimis. Ne 
rečiau kaip kas šimtą metrų dirsčiojau į užpakalinio vaizdo veid- 
rodėlį. Nepastebėjau jokios uodegos. 

Iš tiesų keista. Semiotekų metodus pažįstu kaip penkis savo 
pirštus, tad žinau ir tai, kad ko nors ėmęsi jie niekad pernelyg 
nesiterlioja. Jie tikrai nesamdytų kažkokio pavėpusio atsitikti- 
nio dujų inspektoriaus ir jau, be jokios abejonės, neužmirštų 
pasalos. Jie visuomet pasitelkdavo pačius sparčiausius, pačius 
tiesmukiausius, greitą sėkmę garantuojančius metodus - ir pri- 
taikydavo juos be jokio gailesčio. Prieš porą metų jie sučiupo 
penketą kalkutekų ir ilgai nedvejodami nurėžė jiems kaukolės 
viršų elektriniu pjūklu. Kiek vėliau Tokijo įlankoje buvo aptikti 
plūduriuojantys penki kalkutekų kūnai - šiek tiek patrumpin- 
tomis kaukolėmis. Kartą ėmęsi reikalo, semiotekai imdavosi jo 
iš esmės. O dabar... kažkas čia ne taip. 

Penktą dvidešimt aštuonios įsukau į Aojamos prekybos cent- 
ro automobilių aikštelę. Dangaus kraštelis rytuose jau ėmė švie- 
sėti. Su visu krepšiu patraukiau į parduotuvę. Žmonių čia be- 
veik nebuvo. Tik jaunas tarnautojas dryžuota uniforma ramiai 
sėdėjo ir skaitė žurnalą; nenuspėjamo amžiaus moteris stūmė 
vežimėlį, iki viršaus prikrautą skardinių ir greitai paruošiamo 
maisto. Praėjau lentynas su gėrimais ir tiesiu taikymu nudro- 
žiau į užkandinę. 

Kėdžių čia buvo koks tuzinas, bet nė ant vienos jų nesėdėjo 
mergina rausvu kostiumėliu. Įsitaisiau pačiame kamputyje, už- 
sisakiau sumuštinį ir stiklinę pieno. Pienas buvo toks šaltas, kad 
gildė dantis, o sumuštinis - tąsus, perdrėkęs, nežinia kiek laiko 
pragulėjęs suvyniotas į plėvelę. Lėtai votuliojau jį burnoje, tau- 
piai siurbčiodamas pieną, kad užtektų iki paskutinio kąsnio. 

Mano žvilgsnis užkliuvo už reklaminio plakato ant sienos - 
Frankfurto vaizdelis. Tuo metu, kai daryta fotografija, Frank- 
furte buvo ruduo: paupyje augančių medžių lapai liepsnoja vi- 
somis varsomis. Kažkoks seniokas smailiaviršūne kepure lesina 
gulbes. Vienoje pusėje dunkso senas akmeninis tiltas, fone į 
dangų šauna katedros bokštas. Ant suoliukų sėdinėja žmonės, 

visi vilki šiltus apsiaustus, moterys apsigobusios galvas skrais- 
tėmis. Žavus paveikslėlis - tiesiog padidintas atvirukas. Bet man 
nuo jo per kūną perbėgo šiurpuliai. Ne dėl rudeniškos Frank- 
furto žvarbos. Tiesiog mane visada nukrečia šiurpas, kai matau 
aukštas bokštų smailes. 

Nukreipiau žvilgsnį į plakatą ant priešingos sienos. Kažkoks 
jaunuolis švytinčiu veidu traukė cigaretę su filtru ir abejingai 
dėbsojo į tolį. Dar vienas šiurpulys: kažin, kodėl cigarečių rek- 
lamose modeliai visuomet žvelgia tokiomis tuščiomis akimis nie- 
ko nereginčiu žvilgsniu? 

Jau ir šešios. Putlioji mergina taip ir nepasirodė. Labai keista. 
Juk pati spirgėjo, skubindama mane susitikti. Taigi aš čia. O 
kur prašapo ji? 

Užsisakiau kavos. Taip ir neužbaldęs ėmiau lėtai sriubčioti. 

Prekybos centre pamažu daugėjo pirkėjų. Namų šeimininkės 
atskubėjo duonos ir pieno pusryčiams, studentai, išalkę po il- 
gos nakties mieste, ieškojo ko nors užkąsti; išvydau jauną mote- 
rį, pristigusią tualetinio popieriaus, verslininką, išsirinkusį tris 
skirtingus laikraščius; porą pagyvenusių vyriškių, tempiančių 
golfo lazdas - tiems prisireikė butelio viskio. Aš tiesiog dievinu 
prekybos centrus. 

Pralaukiau iki pusės septynių. Tada grįžau į mašiną ir nuva- 
žiavau į Šindziuku stotį. Patraukiau tiesiai į bagažo saugojimo 
kamerą ir palikau ten savo „Nike“ sportinį krepšį. Dužus daik- 
tas, paaiškinau tarnautojui. Šis prie mano krepšio pritvirtino 
raudoną kortelę su užrašu „ATSARGIAI, DŪŽTA“ ir nupiešta 
taure. Nenuleisdamas akių stebėjau jį, kol dėjo krepšį ant lenty- 
nos. Paskui padavė man kvitą. 

Ten pat, stotyje, kioske įsigijau voką ir pašto ženklų už du 
šimtus šešiasdešimt jenų. Įdėjau kvitą į voką, užklijavau, užra- 
šiau pašto dėžutės, kurią nuomojau išgalvotos kompanijos var- 
du, adresą. Galiausiai užrašiau „SKUBU“ ir išsiunčiau. 

Vėl įsiropščiau į mašiną ir parvažiavau namo. Dar palindau 
po dušu ir kritau į lovą. 

Vienuoliktą valandą sulaukiau svečių. Turint omeny visą įvykių 
seką, maždaug tokiu metu ir derėjo ko nors laukti. Vis dėlto, prieš 
lauždami duris, galėjo bent jau pamėginti paskambinti. Ne, kur 
tau. Įsigriovė panašiai kaip tas didžiulis geležinis rutulys, kuriuo 
daužomos griaunamų senų pastatų sienos, net grindys sudrebėjo 
po kojomis. Ir kurių galų šitaip vargintis? Argi ne paprasčiau būtų 
papurtyti durininką, kad duotų atsarginį raktą? Ir triūsti mažiau, 
ir išvaduotų mane nuo sąskaitos už naujų durų įstatymą... 

Kol mano svečiai plūkėsi lauždami duris, apsirengiau, į kiše- 
nę įsimečiau peilį. Paskui, nutaręs, kad atsarga gėdos nedaro, 
atidariau seifą ir, nuspaudęs vieną grotuvo mygtuką, ištryniau 
įrašą. Galiausiai priešpiečiams iš šaldytuvo pasitiekiau bulvių 
salotų ir alaus. Man buvo šmėstelėjusi mintis nešti muilą per 
balkoną gaisrininkų kopėčiomis, bet tuoj pat nustūmiau ją ša- 
lin. Kam vargintis? Pabėgdamas nieko neišspręsiu. O ir ką turė- 
čiau išspręsti? Problemos - ir tos nežinau. Pats metas pasilabin- 
ti su tikrove ir bent šį tą išsiaiškinti. 

Klausimų gausybė, o atsakymo - nė vieno. Išgrandžiau iki 
dugno bulvių salotas, baigiau gerti alų. Liko tik iš visos širdies 
atsiriaugėti, bet čia plieninės mano buto durys driokstelėjo ir su 
dundesiu virto ant grindų. 

Per slenkstį įpūškavo toks žmogus - kalnas margaspalviais 
havajietiškais marškiniais, geresnių laikų mačiusiomis chaki 
spalvos kareiviškomis kelnėmis, nusėtomis riebiomis dėmėmis. 
Avėjo jis baltus teniso batelius, dydžio sulig naro plaukmeni- 
mis. Galva skusta plikai, boksininko snukis sumaigyta nosimi, 
o kaklas storumo sulig mano juosmeniu. Drumzlinos, išsprogu- 
sios akys po užgriuvusiais antakiais - tarsi netikros, dirbtinės, 
dingtelėjo man, bet vos krustelėjo vyzdžiai, ir jos pasirodė pa- 
kankamai žmogiškos. Milžinas buvo gerų dviejų metrų ūgio ir 
tokių plačių pečių, kad atrodė, tuojau išsilakstys visos jo hava- 
jietiškų marškinių sagos. 

Drimba dėbtelėjo į išverstas duris visiškai abejingai, tarsi į 
nusviestą butelio kamštį, paskui sutelkė dėmesį į mane. Jokių 

jausmo virptelėjimų. Jis žvelgė į mane tarsi į kokį baldą. Šiuo 
momentu aš ir pats nebūčiau atsisakęs virsti baldu. 

Milžinas žingtelėjo į šalį, 17 paaiškėjo, kad jam už nugaros 
staiposi dar vienas, tik jau gana smulkus tipelis. Augumo nebus 
nė pusantro metro, visas dailutis, išsičiustijęs. Žydrais „Lacos- 
te“ marškinaičiais, smėlio spalvos kelnėmis, rudais nesuvarsto- 
mais batais. Bene bus susipirkęs visus savo pašvitus turtingų 
tėvų vaikučiams skirtoje galanterijoje? Ant rankos jam blizgėjo 
auksinis „Rolex“ laikrodis - normalaus, suaugusiam žmogui 
skirto dydžio. Ko gero, niekas negamina roleksų vaikams, tad 
šito tipo laikrodis atrodė neproporcingai didelis, tarsi koks ran- 
kinis komunikatorius, kokiais naudojasi Žvaigždžių kelio ast- 
ronautai. Spėjau, kad jam galėtų būti beveik keturiasdešimt ar 
šiek tiek daugiau. 

Gremėzdas net nesivargino nusiauti - su visais batais įklam- 
pojo į virtuvę ir atitraukė nuo stalo kėdę priešais mane. Ma- 
žius įstypčiojo jam iš paskos ir tylutėliai prisėdo. Gremėzdas 
nutupdė savo masyvų pasturgalį ant kriauklės krašto. Jis su- 
nėrė ant krūtinės rankas, storumo sulig vidutinio žmogaus 
šlaunimis, ir įsmeigė akis į vieną tašką mano nugaroje - šiek 
tiek aukščiau inkstų. Pasirodo, išties reikėjo nešti kudašių, kol 
dar galėjau. 

Mažuius, atrodo, nė nepastebėjo, kad aš išvis egzistuoju. Išsi- 
traukė cigarečių pakelį, žiebtuvėlį, pasidėjo viską ant stalo. „Ben- 
son X Hedges“ cigaretės, auksinis „Dupont“ žiebtuvėlis. Jeigu 
Mažiaus mantą galima laikyti iškalbingu ženklu, tuomet aki- 
vaizdu, kad kaltė dėl prekybos disbalanso neabejotinai tenka 
užsienio valstybėms. Mažius vikriai žongliravo žiebtuvėliu tarp 
pirštų. Nė menkiausio netikslaus judesio. 

Apsidairiau „Budweiser“ peleninės, kurią andai gavau dova- 
nų gėrimų parduotuvėje, suradęs pirštais nušluosčiau dulkes ir 
kyštelėjau tam vyručiui po nosimi. Jis spragtelėjo žiebtuvėliu, 
prisidegė cigaretę, prisimerkė ir išpūtė didžiulį dūmų kamuolį. 

Mažius nutarė kol kas negražbyliauti ir mąsliai užsižiūrėjo į 
smilkstantį cigaretės galiuką. Žano Liuko Godaro filme šitokią 

scenelę lydėtų subtitras: II! regardait le feu de son tabac* . Mano 
laimė, kad Godaro filmai jau kadai nebemadingi. Kai geras Ma- 
žiaus cigaretės galas virto pelenų stulpeliu, jis tiksliu judesiu 
kepštelėjo pirštu, ir pelenai nubiro ant stalo. Peleninė jam bu- 
vus nebuvus. 

— Taigi apie duris, - pagaliau prašneko Mažius laibu, spigiu 
balseliu. - Jas būtinai reikėjo išlaužti. Todėl mes ir išlaužėme. 
Jei būtume norėję, būtume atidarę kur kas mandagiau. Bet kaip 
tik šito ir nereikėjo. Tikiuosi, nepamanei apie mus ko nors blogo. 

— Bute nėra nieko vertingo, - patikinau jį. - Galite naršyti — 
įsitikinsite patys. 

— Naršyti? - sučiepsėjo žmogeliukas. - Naršyti? - Prisikišęs 
cigaretę prie lūpų, jis pasikasė delną. - O ko mes turėtume ieš- 
koti? 

— Na, nežinau. Bet jeigu jau išlaužėte duris ir įsiveržėte į butą, 
tikriausiai jums kažko reikia. 

— Ko gero, aš tave nelabai capisce* *, - svariai pareiškė jis. — 
Patikėk, tu klysti. Mums nieko nereikia. Atėjome tiesiog pa- 
sišnekučiuoti. Štai ir viskas. Ne ko nors ieškoti, ne ko nors pa- 
siimti. Vis dėlto jeigu pasiūlytum gurkšnelį kokakolos, tikrai 
neatsisakyčiau. 

Ištraukiau iš šaldytuvo porą skardinių kokakolos, pastačiau 
ant stalo ir dvi stiklines. 

— Jis tikriausiai nenori? - paklausiau mostelėdamas į kalną, 
dunksantį man už nugaros. 

Mažius pamojo pirštu ir Gremėzdas atstypčiojo artyn pasiimti 
skardinės. Kad ir koks buvo griozdas, judėjo jis stulbinamai 
grakščiai. 

— Kai išgersi, parodyk jam nemokamą spektakliuką, - para- 
gino Mažius Gremėzdą. - Vienas papildomas numeris, - paaiš- 
kino jis, atsigręždamas į mane. 

Atsisukęs dar spėjau pamatyti, kaip Gremėzdas vienu gurkš- 
niu iškliukino visą skardinę. Paskui apvertė ją dugnu aukštyn, 


* Jis stebėjo, kaip smilksta jo cigaretė (pranc.). 
** Suprantu (it.). 


negailiestinga stebuklų šalis I$55 


vaizdžiai parodydamas, kad nebeliko nė lašelio, ir suspaudė tarp 
delnų. Gremėzdo veide nekrustelėjo nė raumenėlis, o gerai pažįs- 
tama raudona skardinė virto graudžiu plokščiu metaliniu blynu. 

— Čia dar ne spektaklis, šitai sugeba kiekvienas, - pratarė 
Mažius. 

Dabar Gremėzdas pirštų galiukais iškėlė suplotą aliuminio 
blyną. Ir be jokių pastangų suplėšė jį į skutus, nors šįkart man 
pasirodė, kad viršutinė jo lūpa vos vos virptelėjo. Tai bent cirkas. 

- Jis gali perlenkti perpus ir šimto jenų monetą. O tai padarys 
tik labai nedaugelis šios Žemės gyventojų, - solidžiai pareiškė 
Mažuus. 

Pritariamai linktelėjau. 

— O ausį jis gali nuplėšti vienu krustelėjimu. 

Pritariamai linktelėjau. 

— Dar prieš trejetą metų jis buvo profesionalus imtynininkas, - 
paaiškino Mažius. - Ir visai neblogas. Jaunas ir vikrus. Tikras 
čempionas. Bet žinai, ko jis prisidirbo? Tad štai: įsigudrino su- 
sižeisti kelį. O profesionaliose imtynėse privalai judėti labai greitai. 

Aš ir trečią kartą pritariamai linktelėjau. 

— Po tos traumos juo rūpinuosi aš. Šiaip ar taip, pusbrolis. 

— O vidutinio kūno sudėjimo jūsų šeimoje nepasitaiko? - pa- 
klausiau. 

— Gal malonėsi pakartoti, ką pasakei? - Mažius taip ir nusvi- 
lino mane žvilgsniu. 

- Šiaip, tik palaikau pokalbį, - pratariau. 

Dar kelias akimirkas Mažius telkė mintis. Nuspriegė cigaretę 
ant grindų, sumynė kulnu. Nutariau verčiau apsieiti be komen- 
tarų. 

— Tau iš tiesų reikėtų atsipalaiduoti. Nagi, nurimk, neimk taip 
visko į širdį. Jeigu neatsipalaiduosi, sunkoka bus nuoširdžiai 
pasišnekučiuoti, - kalbėjo Mažius. - Tu vis dar pernelyg įsi- 
tempęs. 

— Ar galiu pasiimti alaus? 

— Na, žinoma. Savaime suprantama. Juk tai tavo alus - tavo 
šaldytuve - tavo virtuvėje. Argi ne taip? 

— Durys irgi buvo mano, - pridūriau. 

— Užmiršk tas duris. Tu pernelyg daug galvoji, nenuostabu, 
kad tave vis dar kausto įtampa. Šiaip ar taip, tos tavo durys — 
tik pigus lentgalis. Juk uždirbi neblogai - tau reikėtų persikelti 
kur nors kitur, kur bent durys tvirtesnės. 

Pasiėmiau skardinę alaus. 

Mažius susipylė kokakolą į stiklinę ir palaukė, kol nusės pu- 
ta. Tik tada gurkštelėjo ir vel prašneko: 

— Atleisk už šiokius tokius nesklandumus. Pirmiausia noriu šį 
tą paaiškinti. Mes atėjome tau padėti. 

— Pavyzdžiui, išlaužti duris? 

Žmogelio veidas staiga tirštai išraudo. Šnervės išsipūtė. 

- Ir vėl tu apie tas duris! Ar nesakiau liautis zyzus apie tai? — 
Jis spjaudyte spjaudė žodžius po vieną. Paskui atsigręžė į Gre- 
mėzdą ir pakartojo klausimą: - Ar nesakiau? 

Gremezdas linktelėjo. 

— Atėjome čionai norėdami tau gero, - nesiliovė Mažius. - Tu 
pasiklydai, tad mums teks padėti tau susigaudyti. Na, tvirtinti, 
kad pasiklydai, gal ir nelabai gražu. Galbūt - tu sutrikęs? Ar 
geriau skamba? 

— Pasiklydęs? Sutrikęs? - pakartojau. - Nė nenuraukiu, ką tai 
reiškia. Nei minčių, nei durų. 

Mažius stvėrė savo auksinį žiebtuvėlį ir iš visų spėkų sviedė į 
šaldytuvą; durelėse kaipmat pasirodė išdauža. Gremėzdas pa- 
kėlė žiebtuvėlį nuo grindų ir grąžino savininkui. Viskas vel bu- 
vo kaip buvę - išskyrus tą išdaužą. Norėdamas nusiraminti, Ma- 
žius išgėrė kokakolą iki dugno. 

— Argi ką reiškia vienos kitos pašvinkusios durys? Verčiau 
pasvarstyk, kokia kebli tavo padėtis. Šitą tavo urkštynę mes ga- 
lime nušluoti akimirksniu. Tad būtų geriau, jei nebeišgirsčiau 
nė žodžio apie tas duris. 

Apie mano duris. Ir nesvarbu, kad jos išties nebrangios. Ne 
čia šuo pakastas. Tos durys, šiaip ar taip, šį tą reiškia. 

— Gerai jau, užmirškime tas duris, - sutikau. - Ir šiaip jau 
sukelėte tiek triukšmo, kad mane gali išvis išspirti iš šito namo. 

— Jeigu kas nors pamėgins niurzgėti, tučtuojau pranešk man. 
Mes pasinaudosime savo auklėjimo programa, ir visi kaipmat 
išmoks tūnoti ausis suskliaudę. Taigi atsipalaiduok. 

Užsičiaupiau ir gurkštelėjau alaus. 

— O štai tau dar vienas nemokamas patarimas, - pareiškė Ma- 
žius. - Peržengus trisdešimt penkerių metų slenkstį, vertėtų atsi- 
sakyti bjauraus įpročio siurbti alų. Alus - studentų ir juodadar- 
bių srėbalas. Nuo jo tik pilvas išsipučia. Žemas lygis. 

Fantastiškas patarimas. Vėl gurkštelėjau alaus. 

— Bet kas aš toks, kad tau patarinėčiau? - Mažius burbuliavo 
kaip užsuktas. - Kiekvienas turi silpnybių. Štai kad ir aš - nie- 
kaip neįveikiu potraukio cigaretėms ir saldumynams. Ypač sal- 
dumynams. O juk kenkia dantims, be to, ir diabetas gali su- 
riesti. 

Jis prisidegė dar vieną cigaretę ir dirstelėjo į savojo rolekso 
rodykles. 

— Ką gi. - Mažius atsikrenkštė. - Laiko turime ne kažin kiek, 
tad plepėti pakaks. Na kaip, atsipalaidavai bent kiek? 

— Šiek tiek, - atsakiau. 

— Gerai. Tuomet pasikalbėkime apie reikalus, - pareiškė Ma- 
žius. - Kaip jau sakiau, atėjome čia tam, kad padėtume tau, 
visiškai sutrikusiam, susigaudyti situacijoje. Galbūt tu ko nors 
nežinai? Nesivaržyk, klausk. - Mažius padrąsinamai mostelėjo 
ranka, suprask: klausk, ko tik nori, - atsakysiu. 

— Gerai, vyručiai, tuomet sakykite, kas jūs tokie? - Klausimų 
turėjau į valias, pakako tik prasižioti. - Ko jums čia prireikė? 
Ką jūs žinote apie tai, kas dedasi? 

- Protingi klausimai. - Mažius dirstelėjo į Gremėzdą, laukda- 
mas pritarimo. — O tu tikrai nekvailas vyrukas. Nelaidai žodžių 
vėjais, iškart stveri jautį už ragų. 

Mažius nukratė cigaretės pelenus į peleninę. Kaip gražu iš jo 
pusės. 

— Ką gi, sakykime šitaip. Mes atėjome tau padėti. Kol kas tau 
visai neturėtų rūpėti, kokiai organizacijai priklausome. O žino- 
me mes labai daug. Žinome apie profesorių, apie kaukolę, apie 

perskirstytus duomenis, na, ir beveik visa kita. Žinome ir tokių 
dalykų, apie kuriuos tu net nenutuoki. Kitas klausimas? 

- Puiku. Tai jūs sumokėjote dujų inspektoriui, kad pagrobtų 
kaukolę? 

— Argi nesakiau? - atkirto žmogelis. - Kartoju: mums nerei- 
kia jokios kaukolės, mums išvis nieko nereikia. 

— Kas tuomet jam sumokėjo? Kas pasamdė tą dujų inspek- 
torių? 

— Tai vienas iš tų dalykų, kurių mes nežinome, - atsakė Ma- 
žius. - Gal pats mums pasakysi? 

— Manote, kad aš žinau? - atsakiau. - Žinau tik tiek, kad 
bėdos man reikia užvis mažiausiai. 

— Taip mes ir manėme. Tu nieko nežinai. Tavimi tiesiog nau- 
dojasi. 

— Tai ko čia atėjote? 

— Kaip jau sakiau, mūsų apsilankymas - tik geros valios ap- 
raiška, - atsakė Mažius, tvodamas žiebtuvėliu į stalą. - Tikėjo- 
mės susipažinti. Šnektelėti apie šį bei tą, pasidalyti mintimis. Ką 
gi, dabar tavo eilė. Kaip /4 manai, kas čia dedasi? 

— Norite, kad imčiau spėlioti? 

— O kodėl ne? Pirmyn. Atpalaiduok vaizduotę - ji laisva kaip 
paukštis, ji neaprėpiama kaip jūra. Niekas tavęs nestabdys. 

— Gerai. Taigi, vyručiai, aš manau, kad judu - nei iš Sistemos, 
nei iš Fabriko. Ne toks stilius. Spėju, kad jūs - nepriklausomi 
veikėjai, siekiantys išplėsti valdas. Beje, dairotės po Fabriko te- 
ritoriją. 

— Matai? - mestelėjo Mažius savo milžinui pusbroliui. - Ar 
nesakiau? Gudrus vaikinas. 

Gremėzdas linktelėjo. 

— Negaliu patikėti: vyrukas gyvena tokiame sąvartyne - o ši- 
toks gudrus. Vyrukas, nuo kurio pabėgo žmona - bet iš tiesų 
galvotas... 

Ištisus šimtmečius niekas šitaip manęs nešlovino. Aš nuraudau. 

— Mąstai teisinga kryptimi, - patikino mane Mažius. - Keti- 
name perimti profesoriaus tyrinėjimus ir taip išgarsėti. Mes 

kruopščiai išnagrinėjome visus tuos informacinius karus. Taigi 
namų darbus atlikome, esame pasiruošę. Užnugariu irgi pasirū- 
pinome. Tad esame visiškai pasirengę veikti. Trūksta vos keleto 
smulkmenų. Štai kuo mane žavi informaciniai karai. Labai de- 
mokratiška. Visus galus lengva sumerkti į vandenį. Išgyvena tik 
kiečiausieji. Išgyvena ir klesti. Na, kas drįstų tvirtinti, kad 2u1ms 
nevalia atsirėžti pyrago gabalo? Nejaugi Japonija - visiškai mo- 
nopolistinė valstybė? Sistema monopolizuoja viską, kas dedasi 
po informacijos saule, Fabrikas monopolizuoja viską, kas lieka 
šešėliuose. Jie net nežino, ką reiškia konkurencija. Tad kas išti- 
ko laisvąją rinką? Nejaugi tau neatrodo, kad šitaip neteisinga? 
O mums nereikia nieko kito, tik profesoriaus darbų ir tavęs. 

— Kam reikalingas aš? - paklausiau. - Juk esu tik laikinas 
darbuotojas. Ir nė nesusimąstau apie nieką kitą, tik apie tiesio- 
ginį savo darbą. Taigi, jeigu sumanėte mane užverbuoti... 

— Atrodo, bendro vaizdo tau taip ir nepavyko aprėpti. - Ma- 
žius pliaukštelėjo liežuviu. - Mes visiškai nesiekiame tavęs už- 
verbuoti. Tiesiog tu mums reikalingas. Kitas klausimas? 

—- O, supratau, - burbtelėjau. - Tuomet gal papasakotumėt 
ką nors apie INKiščius? 

— INKiščius? Toks galvotas vyrukas — ir nieko nežinai apie 
INKiščius? Na, kitaip jie dar vadinami infra-, arba žemutiniais, 
naktiniais kapais*. O tu manei, kad kapai gyvuoja tik bobučių 
pasakose? Nieko panašaus - jie gyvena po žeme. Irštvas įsiren- 
gia metro tuneliuose, kanalizacijos vamzdynuose, minta miesto 
atliekomis, geria nutekamuosius vandenis. Žmonių kapai ne- 
kliudo. Nebent pradingsta vienas kitas metro darbininkas, štai 
ir viskas, che che. 

— Nejaugi vyriausybė apie juos nežino? 


Kapai (kappa) - japonų padavimuose piktosios dvasios, gyvenančios upėse ir upokš- 
niuose, iš pažiūros panašios į beždžiones, dvokiančios žuvimi. Jų oda žalsvai gelto- 
na, snukiai kaip beždžionių, rankų ir kojų pirštai plėvėti kaip ūdrų, o ant nugaros 
kartais kėpsąs šarvas, panašus į vėžlio. Jos iš pasalų puolančios žmones ir gyvulius, 
tempiančios vandenin ir ten suėdančios. Stiprybės joms teikiąs vanduo, susitelkęs 
viršugalvio duobutėje. Kapai esą labai gudrūs ir nemažai išmano. 

— Savaime aišku, žino. Ne tokie jau beviltiški kvailiai valdo 
valstybę. 

— Kodėl tuomet jie neperspėja gyventojų? Arba neišvaiko pa- 
čių kapų? 

— Visų pirma, - ėmėsi aiškinti Mažius, - šitokia žinia perne- 
lyg išgąsdintų daugybę žmonių. Juk ir pats šito nenorėtum, tie- 
sa? Tik pagalvok: tiesiog po kojomis knibždėte knibžda INKiš- 
čių - kam tai patiktų? O antra, jeigu tau šovė mintis, kad būtų 
gerai INKiščius išnaikinti, verčiau iš karto tai užmiršk. Kaip ma- 
nai, ko reikėtų imtis? Visas Japonijos ginkluotąsias pajėgas pa- 
siųsti į Tokijo kanalizaciją? Juk ta tamsoje skendinti klampy- 
nė - gimtieji INKiščių namai. Manau, kad rezultatas būtų tikrai 
nekoks. 

Ir dar vienas dalykas. INKiščiai įsirengė irštvą visai netoli nuo 
Imperijos rūmų. Strateginis ėjimas, supranti? Tik pamegink juos 
pajudinti — ir iššliauš naktį paviršiun, ims glėbiais temptis žmo- 
nes į požemius. Visa Japonija apvirs aukštyn kojom, tataigi. Ar- 
gi ne tiesą sakau? Štai kodėl vyriausybė nekiša nagų prie INKiš- 
čių, o INKiščiai nedrumsčia ramybės vyriausybei. 

— O aš maniau, kad semiotekai susiuostė su INKiščiais, - įsi- 
terpiau. 

— Gandai. Net jeigu būtų tiesa, tai reikštų tik tiek, kad viena 
INKIiščių grupė nutarė pasinaudoti semiotekų paslaugomis ir gal- 
būt atsilyginti tuo pačiu. Bet tai - tik laikinas ryšys, ne ilgai 
trunkanti sąjunga. Neverta dėl to nerimauti. 

— Taip, mes irgi apie tai girdėjome. Bet nieko tikro nežinome. 
Gali būti ir taip, kad viską suorganizavo pats profesorius. 

— Kurių galų jam tai daryti? 

— Profesorius niekam nėra įsipareigojęs, - atsake Mažius, var- 
taliodamas rankoje žiebtuvėlį ir apžiūrinėdamas jį iš visų pu- 
sių. - Jis - pats geriausias ir puikiai tai žino. Semiotekai irgi tai 
žino, taip pat ir kalkutekai. Profesorius tuo tarpu stengiasi lai- 
kytis kažkur per vidurį. Šitaip jis gali kuo puikiausiai gyvuoti ir 
užsiimti kokiais tik širdis geidžia tyrimais. Artimiausioje ateityje 

jam turėtų pavykti itin reikšmingas atradimas. O štai čia į sceną 
įžengi tu. 

— Kuriems galams jam prireikė manęs? Aš neapdovanotas jo- 
kiais ypatingais gebėjimais. Esu tobulas vidutinybės įsikūnijimas. 

— Į šį klausimą kol kas mes ir patys ieškome atsakymo, - pri- 
pažino Mažius, mėčiodamas žiebtuvėlį. - Šiokių tokių minčių 
turime. Bet nieko konkretaus. Šiaip ar taip, profesorius ištyri- 
nėjo tave iki menkiausios smulkmenos. Jis tikrai kažką ruošė, ir 
net gana ilgai. 

— Štai kaip? Vadinasi, jūs laukiate, kol jis sudėlios į vietas 
paskutines detales - o jau tada priglobsite ir mane, ir tyrinėjimų 
rezultatus? 

— Viskas už pinigus, - atsakė Mažius. - Bet pastaruoju metu 
padvelkė kažkokie nepalankūs vėjai. Fabrikas kažką suuodė ir 
žengė pirmą žingsnį. Taigi mums irgi tenka griebtis veiksmų. 

— O kaip Sistema? 

— Ne, tie išsijudina kur kas lėčiau. Bet duok jiems šiek tiek 
laiko. Juk profesorių jie pažįsta kaip nuluptą. 

— Ką tai reiškia? 

- Profesorius ilgai dirbo Sistemai. 

— Sistemai? 

— Na taip, profesorius - buvęs tavo kolega. Žinoma, jis dirbo 
kiek kitokį darbą nei tu. Sėdėjo pačiame tyrimų centre. 

- Tyrimų centre? - Viskas pernelyg susipainiojo, nebesusi- 
gaudžiau kas kur. Buvau iki ausų įklimpęs į kebeknę, nepajė- 
giau perprasti nė menkiausios smulkmenos. 

— Toji jūsų Sistema - didelė, pernelyg didelė organizacija. Jos 
dešinė amžiais nežino, ką daro kairė. Be to, pernelyg daug ir 
informacijos — daugiau, nei pajėgiate suvaikyti. Ne geresni ir 
semiotekai. Štai kodėl profesorius spjovė į organizaciją ir ėmėsi 
individualių projektų. Jis - žmogus nepėsčias, jo smegenys vei- 
kia tobulai. Puikiai išmano psichologiją ir visokius kitokius su 
galva susijusius dalykus. Tiesiog tobulas Renesanso epochos 
mokslininko pavyzdys, kaip kartais sakoma. Tad kuriems ga- 
lams jam susidėti su Sistema? 

O aš dar aiškinau jam, kas yra skalbimas ir perskirstymas... 
Juk jis pats ir išrado šią techniką! Apsikvailinau per visą pilvą... 

— Beveik visas kalkutekų naudojamas skaičiavimo sistemas 
jis ir sukūrė. Taip tvirtindamas, nėmaž neperdedu. Tu - tarsi 
bitė darbininkė, pripampusi senioko medaus, - pareiškė žmoge- 
lis. - Tiesa, gal ir nelabai vykusi metafora. 

— Bus gerai ir tokia, - pratariau. 

— Kai tik profesorius pasišalino iš Sistemos, kaip manai, kas 
tą pat akimirką prisistatė prie jo durų? Taip, žinoma. Fabriko 
žvalgai. Tačiau profesorius nesileido su jais į kalbas. Pareiškė, 
kad savi marškiniai arčiausiai kūno - ir šitaip prarado daugu- 
mą savo gerbėjų. Kalkutekai griežė dantį ant jo, nes jis per daug 
žinojo, savo ruožtu semiotekai veltui bandė įsodinti jį ne į jo 
vežečias. Sakoma, kad tas, kuris ne su tavimi, tas prieš tave, 
tiesa? Taigi, kai seniokas įsikūrė laboratoriją po žeme, tiesiog 
INKiščių panosėje, išėjo maždaug taip: profesorius — prieš vi- 
sus. Spėju, kad toje laboratorijoje tau teko lankytis? 

Linktelėjau. 

— Trenktas sumanymas, kaip kažin ką, bet tobulas. Niekas 
negali net prisiartinti prie tos laboratorijos. Aplink ją knibždėte 
knibžda INKiščių. Tik pats profesorius ateina ir išeina. Eida- 
mas įjungia tokias garso bangas, kurios INKiščius patikimai at- 
baido. Ideali apsauga. Toji mergiščia ir tu - vieninteliai, kuriems 
teko ten lankytis. O tai akivaizdžiai įrodo, koks esi svarbus as- 
muo. Taigi mes manome, kad profesorius galutinai baigia tave 
suvystyti. 

Aš tik niurgztelėjau po nosim. Tai bent dalykėliai. Net jeigu 
tikėčiau Mažiumi, kažin ar patikėčiau tuo, ką išgirdau. 

— Nori pasakyti, jog visi tie eksperimentų duomenys, kuriuos 
apdoroti mane pasamdė profesorius, buvo tik jaukas, kad už- 
kibčiau ant kabliuko? 

— Na neee, visai nenoriu to pasakyti, - nutęsė žmogelis. Jis 
dar kartą skubriai dirstelėjo į laikrodį. - Tie duomenys - prog- 
rama. Uždelsto veikimo bomba. Kai tik ateis tinkamas metas — 
buuumbt! Savaime suprantama, tai tik mūsų prielaida. Kaip yra 

iš tikrųjų, žino tik tavo profesorius. Ką gi, mus pačius jau smar- 
kiai spaudžia laikas, tad šį malonų pokalbį teks nutraukti pa- 
čioje įdomiausioje vietoje. Matai, mums dar reikia su kai kuo 
susitikti. 

— Valandėlę! O kas nutiko profesoriaus dukraitei? 

— Ar mergytei kas nors atsitiko? - kuo nekalčiausiai pasiteira- 
vo Mažius. - Nieko apie ją nežinome. Suprask pagaliau, nusau- 
goti visų neįstengiame nė mes. O ta mažylė krito tau į akį, ar ne? 

— Ne, - atsakiau. Ką gi, bent jau manau, kad ne. 

Mažius atsistojo, nė akimirkos neatitraukdamas žvilgsnio nuo 
manęs, susišlavė nuo stalo cigaretes ir žiebtuvėlį, įsimetė į kišenę. 

— Buvo malonu su tavim susipažinti. O dabar paklausyk, at- 
skleisiu tau paslaptį. Šiuo metu mes vienu žingsniu lenkiame 
semiotekus. Tačiau mes - maži, tad jeigu jie sumąstys kaišioti 
mums pagalius į ratus, toli nenuvažiuosime. Taigi turime pasi- 
rūpinti, kad jie turėtų kuo užsiimti ir be mūsų. Capisce? 

— Turbūt suprantu, - patikinau jį. 

— O dabar pasitelk vaizduotę: kaip manai, ką, mumis dėtas, 
darytum, kad jie kuo dailiausiai užsiimtų kuo nors kitu? 

— Bandyčiau pakišti Sistemą, - šoviau nesitaikydamas. 

— Na, ar nesakiau? —- Mažius vėl grįžtelėjo į Gremėzdą. - Gal- 
votas vaikinas, kaip kažin ką, ir duria kaip pirštu į akį! Sakiau 
tau, paminėsi mano žodį! - Jis vėl atsisuko į mane. - Tačiau tam 
mums reikia jauko. Pagailėsi masalo - niekas neužkibs. 

— Tokiems dalykams tikrai nesijaučiu pasiruošęs, - skubiai 
išbėriau aš. 

— O tavo savijauta mūsų tikrai nedomina, - atsakė jis. - Mes 
mažumėlę skubame. Ir dabar jau mūsų eilė šio to paklausti. Tai- 
gi, ką šitoje urkštynėje tu vertini užvis labiausiai? 

— Nieko ypatingo čia nėra, - atsakiau. - Bent jau nieko ver- 
tingo. Vien tik pigūs niekniekiai. 

— Mes tai žinome. Bet vis vien turėtų būti kažkas, vienas kitas 
mielas niekutis, kurio nenorėtum išvysti sunaikinto. Pigus šlamš- 
tas ar ne, bet juk visa, kas yra čia, - tavo gyvenimas, argi ne 
taip? 

— Sunaikinto? - pasitikslinau. - Ką reiškia - sunaikinto? 

— Sunaikinti - na, supranti... ir reiškia - sunaikinti. Padaryti 
kažką panašaus, ką padarėme su tavo durimis, - žmogelis mos- 
telėjo į duris išklaipytais vyriais, gulinčias ant grindų. - Štai kas 
yra naikinimas. 

— Kuriems galams? 

— Tiesiog naikinimas dėl naikinimo. Nori, kad paaiškintume? 
O gal verčiau iš karto pasakyk, ko tau būtų labiausiai gaila, ko 
labiausiai nenorėtum prarasti. Tuos dalykus mes pasistengsime 
ypatingai pagerbti. 

— Na... vaizdo grotuvas, - pasidaviau. - Ir televizorius. Jie ga- 
na brangūs, be to, visai neseniai pirkti. Dar - viskio kolekcija. 

— Dar kas nors? 

— Mano naujasis kostiumas ir odinis švarkas. Jungtinių Vals- 
tijų oro pajėgų bombonešio piloto švarkas su kailine apykakle. 

— Dar kas nors? 

— Daugiau nieko, - pasakiau. 

Mažius linktelėjo. Dičkis irgi linktelėjo. 

Ne akimirkos nebedelsdamas, Gremėzdas ėmėsi atidarinėti 
visas spinteles ir indaujas. Aptiko mano treniruoklį - „bulvor- 
kerį“*, kurį kartais naudoju mankštindamasis, apsuko aplink 
save, perlenkė, grąžino į pradinę padėtį. Įspūdingas vaizdelis. 

Paskui pastvėrė įnagį už vieno galo lyg beisbolo blokštą. Pa- 
silenkiau stengdamasis nepraleisti pro akis nieko, ką jis darys 
dabar. Gremėzdas nusliūkino prie televizoriaus, iškėlė „bulvor- 
kerį“ ir atsivėdėjęs liuobė į ekraną. Drrrrergžt! Į visas puses pa- 
žiro šukės, lydimos šimtų virpančių, kibirkščiuojančių blyksnių. 

— Ei! - suklykiau pašokdamas ant kojų, bet Mažius čia pat 
plojo delnu per stalą ir akimoju mane atvėsino. 

Tada Gremėzdas paėmė vaizdo grotuvą ir juo kibo tvatyti 
buvusį televizorių. Mygtukai išsilakstė po pakampes, sušnypš- 
tė trumpojo jungimo pakąsti laidai, iš metalo laužo krūvos 


* Bulvorkeris (Bullworker) - populiarus ekspanderio tipo namų treniruoklis, pana- 
šus į sunkią metalinę plokštę - maždaug metro ilgio ir penkių kilogramų svorio. 

nuvinguriavo balto dūmo debesėlis tarytum išsigelbėjusi siela. 
Sudorojęs vaizdo grotuvą, Gremėzdas nubloškė sumaigytus jo 
griaučius žemėn ir iš kišenės išsitraukė peilį spyruokline geležte. 
Švilptelėję iššoko ašmenys. Gremėzdas nėrė į drabužių spintą ir 
emėsi savaip pertaisyti du šimtus tūkstančių jenų kainavusį bom- 
bonešio piloto švarką, o paskui - ir „Brooks Brothers“ kostiumą. 

— Juk sakei, kad mano vertingiausių daiktų neliesite! - su- 
spiegiau. 

— Nieko panašaus nesakiau. Sakiau, kad pasistengsime ypa- 
tingai juos pagerbti. Mes visuomet pradedame nuo to, kas ge- 
riausia. Toks stilius. 

Gremėzdas mano jaukiame, skoningame butuke akivaizdžiai 
demonstravo, ką iš tikrųjų reiškia sąvoka „naikinimas“. Iš šal- 
dytuvo išsitraukiau dar vieną skardinę alaus ir sėdau stebėti fe- 
jerverko. 

Giria 


Ruduo jau slenka į pabaigą. Vieną rytą atsikeliu ir, vos dirstelė- 
Jęs į dangų, suprantu: žiema jau ant slenksčio. Aukšti ir greiti 
rudeniniai debesys išnyko iš dangaus; jų vietą užėmė tamsių, 
sunkių debesų siena, pakibusi virš Šiaurinio kalvagūbrio tarsi 
koks pragaištingas nelaimės pranašas. Ruduo Mieste buvo links- 
mas ir mielas svečias - pabuvęs pernelyg trumpai, pernelyg stai- 
giai išvykęs. 

Išesidamas ruduo palieka laikiną tuštumą, kažkokią niekuo 
neužpildytą skylę, kurios išvis nepavadinsi jokiu metų laiku. 
Žvėrių kailis palengva netenka blizgesio, auksinė vilna šeriasi, 
blunka, po truputį virsdama balta. Tai pats tikriausias ženk- 
las, kad žiema nebe už kalnų. Visi, kas gyvas Mieste, panarina 
galvas, kūnai įsitempia, ruošdamiesi sutikti artėjančius šalčius. 
Žiemos požymiai užtraukia Miestą tarsi kokia nematoma oda. 
Vėjo ūžavimas, žolės siūbavimas, kanopų kaukšėjimas į grin- 
dinio akmenis nakties tyloje —- visa kas tarytum prislopsta ir 
nutolsta, prislėgta grėsmės nuojautos. Netgi Upės vanduo, dar 
neseniai taip žaismingai teškenęs smėlėtas saleles, dabar jau 
nebegali suteikti man nusiraminimo. Visa kas gūžiasi ir traukia- 
si, instinktyviai stengiasi sumažėti ir taip išsaugoti gyvastį — 

užsisklendimas, dvelkiantis neišvengiamos pabaigos nuojauta. 
Žiema - ypatingas metų laikas, viską apglėbiantis savyje. 
Paukščiai nebečiulba, tik klykčioja laibais, šaižiais balsais, o 
protarpiais tuštumą suvirpina tik jų sparnų plakimas. 

— Ši žiema žada būti ypač atšiauri, - sako Pulkininkas. - Už- 
tenka pažiūrėti, kaip atrodo debesys. Štai, pats pažvelk, kokie 
jie tamsūs. 

Senasis karininkas vedasi mane prie lango ir rodo tirštus de- 
besis, apsižergusius uolas. 

— Kasmet, maždaug šiuo laiku, Šiaurinio kalvagūbrio keterą 
apglėbia pirmieji žiemos debesys. Jie - būsimųjų negandų pra- 
našai. Gana šviesūs, nelabai stori debesys byloja apie švelnią 
žiemą. Kuo jie tirštesni — tuo šaltesnė laukia žiema. O patys 
baisiausi yra štai tokie debesys, kurie išskleidžia sparnus tarsi 
plėšrūs paukščiai. Pavyzdžiui, kaip antai tas. 

Prisimerkęs žvilgsniu naršau dangų virš Šiaurinio kalva- 
gūbrio. Nors jis ir sunkiai įžiūrimas, vis dėlto atpažįstu de- 
besį, kurį man stengėsi parodyti senasis karininkas. Milži- 
niškas tarsi kalnas, jis nusidriekia per visą kalvagūbrį tarsi 
pragaištingas paukštis rokas, pasirengęs kristi mums ant gal- 
vų iš aukštybių. 

— Kartą per penkiasdešimt ar šešiasdešimt metų mus užgriūva 
tikra žiema žudikė, - sako Pulkininkas. - Juk tu net palto netu- 
ri, tiesa? 

— Neturiu, — prisipažįstu. Vienintelis šiltesnis mano drabu- 
žis - tas pats lengvas medvilninis švarkas, kurį man davė, kai 
tik atvykau į Miestą. 

Pulkininkas atidaro savo drabužių spintą ir nukabina tamsiai 
mėlyną karišką paltą. Paduoda jį man. Paltas sunkus kaip ak- 
muo, vilna - šiurkšti paliesti. 

— Gal kiek ir didokas, bet vis geriau nei nieko. Tikrai pravers. 
Gavau jį tau prieš porą dienų. Nagi, pasimatuok. 

Aš užsimetu paltą. Per pečius jis tikrai platokas, o ir guli kaž- 
kaip ne taip, kaip reikėtų, bet tiks ir toks. Kaip sakė senasis 
karininkas, paltas man tikrai pravers. 

— Ar vis dar braižai žemėlapį? - klausia Pulkininkas. 

— Taip, - atsakau. - Dar liko kelios vietos, iki kurių nespėjau 
prisikasti, bet esu tvirtai pasiryžęs žemėlapį užbaigti. 

— Nemėginsiu atkalbinėti tavęs nuo šitos užgaidos. Žemėla- 
pio braižymas - tavo vieno rūpestis, niekam jis nekliudo. Visai 
nenoriu pasakyti, kad užsiėmei kažkuo nederamu, bet žinok: 
kai įsiviešpataus žiema, bet kokius žygius į miškus teks nutraukti. 
Klajoti atokiau nuo gyvenamų rajonų - išvis nelabai išmintin- 
ga, O ypač šią žiemą. Miestas, kaip žinai, nėra labai didelis, bet 
vis vien gresia pavojus paklysti. Būtų kur kas geriau, jei žemėla- 
pio sudarinėjimą atidėtum iki pavasario. 

— Suprantu, - sakau aš. - O kada prasideda tikroji žiema? 

— Tada, kai pradeda snigti. Pirmąsyk iškritęs sniegas ir ženk- 
lina žiemos pradžią. O kai nuo smėlio salelių Upėje nutirpsta 
paskutinis sniegas - žiema baigiasi. 

Mudu gurkšnojame rytinę kavą ir žvalgomės į debesų tumu- 
lus, kliūvančius už Šiaurinio kalvagūbrio keteros. 

— Dar vienas svarbus dalykas, - patylėjęs tęsia Pulkininkas. - 
Laikykis atokiau nuo Sienos ir nuo Girios. Žiemą jos įgyja išties 
bauginančios galios. 

— O kodėl reikia baimintis Girios? Kas joje yra? 

— Nieko, visiškai nieko, - ne iš karto atsako senasis karinin- 
kas. - Tikrai, visai nieko. Ar bent jau nieko, kas galėtų praversti 
mums. Ir man, ir tau Giria - visiškai nereikalinga. 

— Nejaugi ten niekas negyvena? 

Senasis karininkas atkelia krosnelės dangtį, išsemia pelenus, 
tada įdeda prakuroms keletą žagarų, ant viršaus užpila anglių. 

— Tikriausiai, pradedant nuo šio vakaro, mums jau teks kū- 
renti krosnis, - sako jis. - O malkų bei anglių mes ir gauname iš 
Girios. Taip, iš ten pat ir grybai, ir žolelės arbatai, ir kai kurie 
kiti maisto produktai. Taigi šiuo požiūriu Giria mums reikalin- 
ga. Bet tai ir viskas. Daugiau ten nieko nėra. 

— Bet juk tai reiškia, kad Girioje turi kažkas gyventi! Kažkas 
ir pragyvena, kasdamas mums anglis, kirsdamas medžius mal- 
koms, rinkdamas grybus? 

— Na taip, keletas žmonių ten iš tikrųjų gyvena. Jie gabena į 
Miestą anglis ir malkas, ir grybus - už visa tai iš mūsų gauna 
grūdų ir drabužių. Tam tikroje vietoje kartą per savaitę vyksta 
šitokie mainai, tačiau tuo rūpinasi specialiai paskirti asmenys. 
Jokių kitų santykių su giriniais palaikyti nederėtų. Jie nesilanko 
Mieste, o mes net nesiartiname prie Girios. Jų gyvenimas visiš- 
kai kitoks nei mūsiškis. 

— Kaip - kitoks? 

— Kitoks visais atžvilgiais, - aiškina senasis karininkas. - Jie 
patys kitokie nei mes. Tačiau pernelyg domėtis jais būtų neiš- 
mintinga. Jie pavojingi. Jie gali padaryti tau įtaką. Tavo asme- 
nybė čia dar galutinai nesusiformavusi. Tad kol sutvirtėsi, kol 
nusigludins visi aštrūs kampai, patarčiau verčiau pasisaugoti ši- 
tokios grėsmės. Giria ir yra Giria, niekas kita. Tau visiškai pa- 
kanka užrašyti žemėlapyje „Giria“. Supratai? 

— Supratau. 

- Ir dar, neužmiršk apie Sieną. Žiemą Siena būna ypač pavo- 
jinga. Žiemą kaip jokiu kitu metų laiku Siena užsklendžia Mies- 
tą nuo išorinio pasaulio. Ji neįveikiama, jokiais įmanomais bū- 
dais nepramušama, ji sergsti uždariusi mus Mieste - ir šitaip 
bus per amžius. Siena regi viską, kas įvyksta jos juosiamoje teri- 
torijoje. Privalau pakartoti: tu kol kas dar nesusiformavusi as- 
menybė. Tave kamuoja dvejonės ir prieštaravimai, tu del kažko 
vis dar apgailestauji, trumpiau tariant, tu - silpnas. Taigi žiema 
tau - pats pavojingiausias metų laikas. 

+ + + 

Kad ir kaip būtų, kol dar galutinai neužslinko žiema, aš pri- 
valau traukti į Girią. Netrukus ateis metas atiduoti šešėliui pa- 
žadėtąjį žemėlapį. O jis ypač pabrėžė, kad žemėlapyje kuo tiks- 
liau pažymėčiau viską, ką aptiksiu Girioje. Kai tai atliksiu, šis 
darbas bus baigtas. 

Debesis vis dar lūkuriuoja nutūpęs ant Šiaurinio kalvagūbrio 
keteros, bet tiesiog bežiūrint vis aukščiau kelia sparnus ir svyra 
į priekį, pasirengęs užplaukti ant Miesto. Leidžiasi saulė. Dan- 
gus apsiūkęs, pro blyškią ūkanos skraistę prasismelkia tik blau- 

si šviesa. Mano akims, kurios jau niekad nebebus kokios buvu- 
sios, šis metų laikas - tikras atokvėpis. Baigėsi akinančiu švytė- 
jimu Žžaižaruojančio dangaus dienos. Jau nebepakyla toks stip- 
rus ir gaivus vėjas, kuris įstengtų išblaškyti debesis. 

Įsuku į Girią iš paupio kelio: ketinu traukti į pačią tankmę, 
laikydamasis lygiagrečiai su Siena, kad nepasiklysčiau. O kar- 
tu, sužinojęs, kaip Siena eina per Girią, nubrėšiu žemėlapyje šio 
Miesto pakraščio kontūrą. 

Tačiau netrukus paaiškėja, kad pasakyti lengviau nei padary- 
ti. Kelias išvarpytas giliomis kiaurymėmis, kur žemė staiga iš- 
slysta iš po kojų. Stengiuosi žengti kuo atsargiau, bet kitąsyk nė 
pats nepajuntu, kaip prasmengu mėlynių uogienojuose. Protar- 
piais takas po kojomis praskysta, virsdamas pelkėtu ruožu, o 
tankūs voratinkliai limpa prie veido ir pančioja rankas. Milži- 
niškų virš galvos susipynusių šakų stogas gramzdina Girią į 
vandenyno dugno prietemą. Paviršiun prasiraususios šaknys 
raizgosi tarsi sutrūkinėjusios kraujagyslės, neišgydomai pažei- 
dusios odą. 

Protarpiais man dingojasi, kad girdžiu kažką judant tankiuo- 
se šabakštynuose. 

Vis dėlto, vos šiek tiek nutolstu nuo Sienos ir įkeliu koją į 
Girios tankmę, netikėtai atsiduriu slėpiningai tykiame pasauly- 
je. Augmenija čia kupina gyvybės alsavimo, nepalytėta Giria pri- 
pildo širdį ramybės, įtampa atlėgsta. Nejaugi čia - tas pats pa- 
vojingas minų laukas, apie kurio grėsmę mane perspėjo senasis 
Pulkininkas? Medžiai, žolynai ir smulkulyčiai knibždantys pa- 
darėliai čia susilieja į vientisą gyvą audinį; kiekviename akme- 
nėlyje, kiekviename grumste justi griežta nesuardoma tvarka. 

Kuo labiau tolstu nuo Sienos, kuo toliau nuklystu į Girios 
glūdumą, tuo labiau šis įspūdis stiprėja. Netrukus išsisklaido 
paskutiniai nelaimės nuojautos debesys, net patys medžių ka- 
mienų kontūrai tampa ryškesni, gyvybingesni, lapų spalva - ryš- 
kesnė; paukščiai — ir tie ima čiulbėti garsiau ir smagiau. Nei 
mažytėse jaukiose laukymėlėse, nei vėjyje, kuris košia ir tankiau- 
sius sąžalynus, nelikę nė šešėlio tos tamsos ar įtampos, kurią 

jaučiau eidamas netoli Sienos. Nė pats nežinau, kodėl, tolstant 
nuo Sienos, taip keičiasi mano savijauta. Nejaugi net orą šitaip 
nerimu įkrauna Sienos galia? O gal paslaptis slypi pačioje že- 
mėje? 

Kad ir kaip malonu būtų klaidžioti po Girios glūdumą, pa- 
mesti iš akių Sienos nesiryžtu nė karto. Užtektų kelių žingsnių 
giliau į tankmę, kad nebesugebėčiau grįžti atgal: krypties pojū- 
tis mane čia apleistų akimoju. Juk einu be tako be takelio, nėra 
jokių įsimintinų kelią ženklinančių nuorodų. Sulėtinu žingsnį. 

Taip ir nesutinku jokių miško gyventojų. Nepastebiu nei pė- 
dos įspaudo, nei kokio pamesto daikto, kuris būtų žmogaus ran- 
kų darbo. Einu įsitempęs, baugus, nuolat kažko lūkuriuodamas. 
Galbūt taip ir neįžengiau į Girią pakankamai giliai. O gal giri- 
niai sumaniai vengia painiotis akyse. 

+ + + 

Trečią ar ketvirtą šių tyrinėjimų dieną pasiekiu tašką, kur ry- 
tinė Siena beveik stačiu kampu sukasi į pietus, ir čia aptinku 
nedidelę laukymę. Vėduoklės formos atvira lygi aikštelė glau- 
džiasi prie pat Sienos, įsiterpusi į šios linkį. Nežinia kodėl, bet 
šis plotelis liko visiškai nepalytėtas aplinkui tankiai želiančios 
Girios augmenijos. Laukymėje tvyro tokia tykuma ir ramybė, 
kokią gali pajusti tik nuklydęs gerokai giliau į Girią - dar nė 
karto nepatyriau, kad šitaip atsipalaiduoti įmanoma ir prie pat 
gniuždančios Sienos. Visas plotas padengtas storu vešlios žolės 
kilimu, virš galvos pro medžių šakas matyti dangaus sklypeliai 
tarsi dėlionės detalės. 

Viename laukymės pakraštyje teberiogso mūriniai pamatai - 
kadaise čia stovėta pastato. Vos dirstelėjęs į pamatus spėju, kad 
namo sienos andai buvo sumūrytos nepaprastai kruopščiai. 
Pastatas buvo anaiptol ne laikinas, priešingai, net labai tvirtas; 
apžiūrinėdamas griuvėsius suskaičiuoju tris atskirus kambarius, 
jei tik vaizduotė neapgauna, randu ir virtuvę, vonios patalpą 
bei koridorių. Kad ir kiek laužau galvą, niekaip negaliu supras- 
ti: kam prisireikė namų tokiame atokiame Girios užkaboryje — 
ir kodėl gyventojai galų gale visiškai juos paliko? 

Už virtuvės aptinku ir apgriuvusį akmeninį šulinį. Jis jau už- 
žėlęs aukšta žole. Nejaugi šeimininkai, palikdami namus, patys 
užvertė šulinį žemėmis? 

Atsisėdu, nugara atsiremiu į šulinį ir užsižiūriu į dangų. Nuo 
Šiaurinio kalvagūbrio pučiantis vėjas šnarina medžių šakas. Dan- 
gumi slenka drėgmės pritvinkęs debesis. Pasistatau palto apy- 
kaklę ir lydžiu žvilgsniu lėtai padange plaukiantį debesį. 

Čia pat, už griuvėsių, dunkso dangų remianti Siena. Klaidžio- 
damas Girioje, dar nė karto nebuvau atsidūręs taip arti Sienos. 
Statinys iš tiesų gniaužia kvapą. Dabar, sustojęs pailsėti mažytė- 
je Girios proskynoje, atsišliejęs į užakusį seną šulinį, klausyda- 
masis vėjo ir žvelgdamas į Sieną, aš galiausiai suprantu, ką turė- 
jo omeny Vartų Sargas sakydamas: šita Siena - tobula. Ir iš 
tikrųjų ji - tobulas kūrinys. Ji stūkso tokia pat, kokia stūksojo 
dar pradžių pradžioje. Kaip tie debesys danguje, kaip Upė, am- 
žiams įrėžta į žemę. 

Siena pernelyg didinga, kad įstengčiau aprėpti ją protu ir tiks- 
liai nubrėžti žemėlapyje. Jos pulsavimas gniuždo pojūčius, jos 
išlinkiai pernelyg vingrūs. Sulig kiekvienu nauju posūkiu ženk- 
liai keičiasi jos paviršius. Tad perteikti popieriuje ją visą - visiš- 
kai neįmanoma. Kaskart, skrebendamas brėžinį užrašų knygu- 
tėje, jaučiu, kokios bergždžios mano pastangos. 

Užsimerkiu ketindamas valandėlę nusnūsti. Aplink mane sū- 
kuriuoja nė akimirkos nenutilstantis vėjas, tačiau medžiai ir Sie- 
na sergsti mane nuo smelkiančios žvarbos. Grimzdamas į pu- 
siaumiegį galvoju apie savo šešėlį. Galvoju apie žemėlapį, kurio 
jis prašė. Laiko liko visai nedaug. 

Mano žemėlapis anaiptol netikslus, jame trūksta daugybės 
detalių. Beveik visa didžiulė mišku apaugusi teritorija taip ir 
lieka neištyrinėta. Tačiau man į pakaušį jau alsuoja žiema. 
Tad galimybių leistis į žygius vis mažės. Užrašų knygutėje man 
pavyko nubrėžti tik apytikslį Miesto kontūrą ir pažymėti kai 
kurias reljefo detales bei pastatus. Taip pat pridėjau ir pažy- 
mėtųjų objektų aprašą drauge su faktais, kuriuos pavyko su- 
žinoti. 

Anaiptol nesu tikras, kad Vartų Sargas leis man pasimatyti su 
šešėliu, nors ir žadėjo netrukdysiąs mudviem susitikti, kai tik 
dienos taps trumpesnės, o šešėlis nusilps. Dabar, kai žiema jau 
lipa ant kulnų, lyg ir abi šios sąlygos turėtų būti įvykdytos. 

Vis dar neatsimerkdamas susimąstau apie Bibliotekininkę. 
Mane užplūsta beribis liūdesys, tik niekaip neįstengiu aptikti 
šio jausmo šaltinio. 

Juk susitinku su Bibliotekininke kiekvieną vakarą, tačiau ma- 
nyje Žiojinti tuštuma niekaip nenori užsipildyti. Naktimis sė- 
džiu Bibliotekoje ir skaitau senus sapnus. Ji visuomet būna ša- 
lia. Mudu vakarieniaujame drauge. Neretai lydžiu ją namo. 
Mudu kalbamės apie visokiausius dalykus. Tačiau, kad ir kaip 
nelogiškai tai skambėtų, dėl viso to mano sielvartas tik dar la- 
biau auga, rausiasi vis giliau. Kad ir ką būčiau praradęs, toji 
netektis didėja kaskart, kai tik mudu susitinkame. Tarytum šu- 
linys, kurio, stenkis nesistengęs, niekada neužpilsi. Tamsa jame 
tokia, kad, rodos, nebeištversiu. 

Manau, šitokie mano jausmai kažkaip susiję su išbarstytais 
prisiminimais. Bibliotekininkė, matyt, priminė man kažkokias 
nutrūkinėjusias sąryšio gijas. Savyje man taip ir nepavyko nie- 
ko surasti. Paslaptis nė už ką nenori būti atskleista. Pati mano 
egzistencija atrodo trapi, neužtikrinta. 

Bandau išguiti iš galvos surizgusias mintis ir ramiai pamiegoti. 

+ + + 

Kai pabundu, diena jau krypsta vakarop, oras netikėtai stai- 
giai atšalęs. Drebu visu kūnu. Kaip įmanydamas susisupu į pal- 
tą. Kai atsistoju ir nubraukiu prikibusias žoles, mano skruostą 
paliečia pirmosios snaigės. Pakeliu galvą. Debesys plaukia visai 
pažemiu, telkiasi grėsmingos sutemos. Plazdėdamos lėtai leidžia- 
si didžiulės snieguolės. Atėjo žiema. 

Prieš sukdamas atgalios dar kartą vogčiomis dirsteliu į Sieną. 
Po snieguolėmis sūkuriuojančiu dangumi ji stūkso dar didinges- 
nė, dar tobulesnė nei kada nors anksčiau. Žvelgiu į ją - ir jau- 
čiu, kaip į mane žiūri jie. Ką tu čia veiki? - rodos, girdžiu juos 
klausiant. - Ko čia ieškai? 

Į šiuos klausimus negaliu atsakyti. Kad ir trumpas buvo mie- 
gas staiga užslinkusios žiemos žvarboje, jis išsiurbė iš mano kū- 
no visą šilumą, galva ėmė svaigti, prieš akis plūduriavo kažko- 
kie neaiškūs vaizdiniai. O gal aš įsikūriau svetimame, kažkieno 
kito kūne? Nepakeliamas svoris lenkia mane prie žemės, akyse 
tavaruoja. 

Protekine skubinuosi per Girią, Rytinių vartų link, tvirtai pa- 
siryžęs nė nedirstelėti į Sieną. Kelias tolimas, bet turiu jį sukarti. 
Sulig kiekviena akimirka sutemos tirštėja. Nebeišlaikau pusiaus- 
vyros, eidamas vis labiau svirduliuoju. Vis dažniau tenka stab- 
telėti atsipūsti, sutelkti paskutinius jėgų likučius, atpalaiduoti 
stingstančius raumenis. Visu kūnu jaučiu, kaip užslenka naktis. 
Net ir čia, Girioje, lyg ir turėčiau išgirsti vakarinį rago gausmą. 
Tačiau jis praslysta mano sąmonės pakraščiu, jo nė nekliudęs. 

Galų gale pasiekiu pamiškę, išnyru į Upės pakrantę. Žemę 
jau siaučia neperregima ūkana. Nematyti nei mėnulio, nei žvaigž- 
džių, visa kas tirpsta svaigiame snaigių šokyje. Girdžiu žvarbų 
vandens čiurlenimą ir pašaipų vėjo stūgavimą tarp medžių man 
už nugaros. Kažin ar dar toli Biblioteka? Nebeįstengiu prisi- 
minti. Nebesuvokiu nieko, tik paupio kelią, kuris driekiasi vis 
pirmyn - į begalybę. Šešėliuose šakas siūbuoja gluosniai svy- 
ruokliai, virš galvos plakasi vėjo šuorai. Aš einu, einu ir einu į 
priekį, tačiau kelio galo vis nematyti. 

+ + + 

Ji pasodina mane priešais krosnelę ir uždeda delną man ant 
kaktos. Jos delnas ledinis. Krūpteliu ir noriu nustumti jį šalin, 
bet neįstengiu kilstelėti rankos. Sykį pabandęs, vos sutramdžiau 
šleikštulio priepuolį. 

— Tu smarkiai karščiuoji, - sako ji. - Ir kur tave galai nešiojo? 

Čia pat įsitikinu, kad nesugebėsiu išspausti jokio atsakymo. 
Manyje nebeliko nė vieno žodžio. Netgi nebesuvokiu, ką sa- 
ko ji. 

Ji atneša bent keletą antklodžių ir susupa mane į jas. Paguldo 
prie pat krosnelės. Jos plaukai brūkšteli man per skruostą. Ne- 
noriu, kad ji nueitų, bijau likti vienas. Pats nebesuprantu, ar ši 

mintis - tikrai mano, ar tai tik iš kažkur atplaukusi prisiminimų 
nuotrupa. Aš tiek daug praradau. Aš toks pavargęs. Jaučiuosi 
plūduriuojąs, srovė mane neša vis tolyn. Užgriūva pojūtis, kad 
pats byru į gabalus, kad mano atplaišas vis nuskalauja ir nune- 
ša nežinia kur... Kurioje mano dalyje užgimė ši mintis? 

Ji laiko mane už rankos. 

— Gerai išsimiegok, - iš sutemų gaubiamos tolumos dar pa- 
siekia mane jos balsas. 

Viskis, kankinimai, Turgenevas 


Gremėzdas sveiko nepaliko nė vieno vienintelio butelio. Nė vie- 
no paties menkiausio buteliuko iš visos mano viskio kolekcijos. 
Aš palaikau neblogus santykius su gėrimų parduotuvės kaimy- 
nystėje tiekėju, šis iš kiekvienos naujos importinio viskio siun- 
tos vis pamėti man butelį kitą, tad sukaupiau visai padorų rin- 
kinį. Buvo - nebėr. | 

Gremėzdas pradėjo nuo dviejų „Wild Turkey“ butelių, pas- 
kui perėjo prie vieno „Cutty Sark“ ir trijų „I. W. Harpers“, tada 
šukėmis pavertė du „Jack Daniel's“, „Four Roses“ ir „Haig“, o 
pustuzinį „Chivas Regal“ pasiliko desertui. Nuo stiklo žvangė- 
jimo užgulė ausis, bet kvapą ištverti buvo dar sunkiau. 

— Baigiu apsvaigti vien sėdėdamas čia, - susižavėjęs pareiškė 
Mažius. 

Man neliko kas darą: murksojau, alkūnėmis pasirėmęs į sta- 
lą, ir stebėjau, kaip kriauklėje auga šukių kalnas. Gremėzdas 
darbavosi be paliovos švilpaudamas. Melodijos, jei tik jo sklei- 
džiamus garsus galima vadinti melodija, aš nepažinau. Iš pra- 
džių jis švilpavo skvarbiai, spigiai, paskui - kur kas žemesniais, 
aštresniais tonais, sakytum kas bet kaip brūžuotų smuiko stry- 
ku. Džeržgimas stačiai varė iš proto. 

Gremėzdas niokojo mano butą stebėtinai metodiškai. Galbūt 
tiedviem šitas visa ko daužymas ir turėjo kokią prasmę. Bet tik 
ne man. Gremėzdas apvertė lovą, suraižė čiužinį, ištaršė viską, 
ką rado drabužių spintoje, išvertė ant grindų mano rašomojo 
stalo stalčius, nuplėšė nuo sienos oro kondicionieriaus skydą. 
Nuspyrė šiukšliadėžę, išvagojo patalynės dėžę, trempė viską, kas 
tik pasipainiojo jam po kojų. Greitas ir efektyvus darbas. 

Paskui persimetė į virtuvę: atėjo eilė lėkštėms, taurėms, kava- 
virei ir viskam, kas tik ten buvo. 

Mudu su Mažiumi persikraustėme į svetainę. Pastatėme ap- 
verstą sofą, kuri kažkokiu keistu likimo įgeidžiu šiaip jau liko 
nesužalota, ir susėdome ant priešingų porankių. Sofa buvo iš 
tiesų labai patogi, pačios aukščiausios klasės; įsigijau ją už pa- 
čius niekus iš bičiulio fotografo, kuriam, matyt, kažkoks sau- 
giklis galvoj perdegė: metė klestinčią karjerą ir nugrimzdo kaž- 
kur gūdžiame kaime netoli Nagano. Bičiulio iš tiesų gaila, bet 
sofa, tiesą sakant, - tikrai neblogas laimikis. Ir netgi dabar ją, 
regis, dar įmanoma išgelbėti. 

Kad ir kokį bildesį sukėlė Gremėzdas, niekas iš kaimynų ne- 
atskubėjo patikrinti, kas dedasi. Ką gi, reikia pripažinti, kad 
beveik visi, gyvenantys mano aukšte, - dirbantys viengungiai, 
tad dieną čia nesutiksi nė gyvos dvasios; reikia manyti, mano 
svečiai į šį faktą atsižvelgė. Šitie vyrukai - tikri galvažudžiai, 
bet bukais jų niekaip nepavadinsi. 

Mažius protarpiais vis dirsčiojo į savąjį roleksą, tarsi tikrin- 
damas, ar operacija neatsilieka nuo numatyto grafiko, tuo tar- 
pu Gremėzdas tęsė griaunamąjį darbą, nė piršto nekrustelėda- 
mas be reikalo. Jis niokojo viską labai nuosekliai, kad ir kaip 
norėdamas, nebūčiau nuslėpęs net pieštuko. Ir vis dėlto, kaip 
Mažius buvo apskelbęs iš pat pradžių, jie tikrai ničnieko neieš- 
kojo. Tiesiog darė tai, ką turėjo daryti. 

Bet kodėl? 

Norėdami įtikinti kažkokią trečiąją šalį, kad jiems pro akis 
neprasprūs nė menkiausia smulkmena? 

Bet kas galėtų būti ta trečioji šalis? 


178 negailestinga stebuklų šalis 


Išlašinau paskutinius alaus lašus ir padėjau tuščią skardinę 
ant kavos staliuko. Gremėzdas jau prisikasė ir iki maisto: drus- 
ka, miltai, ryžiai sūkuriuodami skraidė į visas puses; ant lino- 
leumu padengtų grindų tarsi asfaltą kapojanti meteoritų kruša 
žiro šaldytos krevetės, krito jautienos filė, valgomieji ledai, aukš- 
čiausios rūšies sviestas, lašišos ikrų pakuotė, tiško mano paties 
pasigamintas pomidorų padažas. 

Iššlavęs viską iš šaldytuvo, Gremėzdas durelėmis žemyn par- 
vertė ir patį šaldytuvą. Šio viduriuose įvyko trumpasis jungi- 
mas, pokšintys laidai spjaudėsi žiežirbų spiečiais. Kažin, koks 
elektrikas patikėtų pasakojimu, kas čia atsitiko? Man įsiskau- 
dėjo galvą. 

Per vieną akimirką niokojimas liovėsi - taip pat staiga, kaip 
ir prasidėjo. Jokių „jeigu“, „gal“ ar „bet“ - buto daužymas į 
šipulius ėmė ir nutrūko; svetainės tarpduryje išdygo Gremėz- 
das - nusiteikęs pavydėtinai abejingai. 

Kažin, kiek laiko jis sugaišo, kol šitaip iš pagrindų nusiaubė 
mano butą? Penkiolika minučių? Pusvalandį? Maždaug tiek. 
Kiek daugiau nei penkiolika minučių, bet mažiau nei trisdešimt. 
Nesvarbu, kiek tai užtruko: sprendžiant iš to, kaip išdidžiai Ma- 
žius dirsčiojo į savąjį roleksą, abejonių nekilo - Gremėzdas su 
užduotimi susidorojo pagirtinai sparčiai. Matyt, ir tokiam dar- 
bui galioja tam tikri standartai - panašiai kaip standartinė bū- 
na maratono distancija ar tualetinio popieriaus juostos ilgis vie- 
name ritinėlyje. 

— Ką gi, tau teks gerokai paplušėti, kol išsikuopsi, - pastebėjo 
Mažuus. 

— Ir gerokai paploninti piniginę, - pridūriau. 

— Apie pinigus šiuo atveju neverta nė kalbėti. Tai karas. O tas, 
kuris nuolat stabčioja skaičiuoti išlaidų, karo niekada nelaimi. 

— Tai ne mano karas. 

— Kieno tai karas - irgi visiškai nesvarbu. Kaip nesvarbu ir 
kieno pinigais mokama. Tokia jau visų karų specifika. 

Mažius atsikrenkštė į nosinaitę, apžiūrėjo, ką išspjovęs, ir įsi- 
bruko ją atgal į kišenę. Aš visuomet sakydavau sau: niekad 

nepasitikėk tuo, kas nešiojasi nosinę. Vienas iš mano prietarų, 
kurių turiu daugiau nei reikia. 

— O dabar paklausyk. - Mažius surimtėjo. - Kai iš čia išsineš- 
dinsim, netrukus išreikšti pagarbos tau užsuks vyrukai iš Sis- 
temos. Nesivaržyk, išklok jiems viską apie mus. Pasakyk, kad 
įsiveržėme į butą ir apvertėme viską aukštyn kojom, kažko ieš- 
kodami. Pasakyk, neva kamantinėjome, kur nukišai kaukolę, 
nors tu ničnieko nenutuoki apie jokią kaukolę. Viskas aišku? 
Juk tu negali išplepėti to, ko nežinai, kaip negali ir atiduoti to, 
ko neturi. Netgi kankinamas. Štai kodėl mums teko nešdintis 
nieko nepešus. 

— Kankinamas? - net žagtelėjau. 

— Tavo pasakojimu niekas nesuabejos. Juk jie net nenutuo- 
kia, kad lankeisi pas profesorių. Bent jau kol kas tai žinoma tik 
mums. Vadinasi, nieko bloga tau nenutiks. Kur jau ten: šitoks 
kalkutekas, be menkiausios dėmelės. Pasiutimas, jiems neliks 
kitos išeities, kaip tik patikėti tavimi. Jie pamanys, kad čia pasi- 
darbavo Fabrikas. Ir būtinai imsis atsakomųjų veiksmų. Mes 
viską apskaičiavome. 

— Kankinamas? - vos neužspringau. - Ką reiškia - kankinamas? 

- Netrukus sužinosi, - atsakė žmogelis. 

— O kas, jeigu aš viską išklosiu Sistemos štabe? - paklausiau 
lyg tarp kitko. 

— Nešnekėk nesąmonių. Tada tavo paties draugeliai gerokai 
patarkuos tau pasturgalį. Nėmaž nepersūdau. Nagi, pagalvok 
pats. Lankeisi pas profesorių, atlikai užduotį jo užsakymu, o 
Sistemai apie tai — nė šnipšt. Perskirstymo darbai kada įšaldy- 
ti - o tu to nepaisei. Ir blogiausia - leidai profesoriui pasinau- 
doti tavimi saviems eksperimentams. Gal manai, kad jie paglos- 
tys už tokius darbelius? Tu žengi peilio ašmenimis, bičiuli, žiūrėk, 
neprarask pusiausvyros. 

Mudu taip ir subedėme vienas į kitą žvilgsnius nuo priešingų 
sofos galų. 

— Dar vienas klausimas, - vėl prabilau. - O kas garantuos, 
kad bendradarbiaudamas su jumis ir meluodamas Sistemai išlo- 

šiu? Apie jus, vyručiai, aš ir išvis nieko nežinau. Taigi, ką galite 
pasiūlyti? 

— Labai paprasta, - sučiepsėjo Mažius. - Mes tavo paslaptis 
žinome iki panagių, bet vis vien paliekame tave gyvą. Savo ruožtu 
tavoji organizacija net nenutuokia, kokioje nepavydėtinoje pa- 
dėtyje esi atsidūręs. O jeigu sužinos, tikriausiai nutars tavęs at- 
sikratyti. Išvada aiški: mūsų siūloma perspektyva - šviesesnė. 

— Anksčiau ar vėliau Sistema būtinai išsiaiškins tą jūsų vadi- 
namąją padėtį. Aš pats net nenumanau, kokia ji, bet Sistemoje 
sėdi ne tokie jau beviltiški kvailiai. 

- Gal ir tavo tiesa, - nesiginčijo Mažius. - Bet tai bus vėliau. 
O dabar yra dabar. Jeigu pavyks neatsilikti nuo numatyto grafi- 
ko, ir mes, ir tu - visi puikiausiai spėsime išspręsti savo proble- 
mas. Štai ir tavoji galimybė rinktis, jei jau taip jos nori. Pasaky- 
siu kitais žodžiais: tai tarsi šachmatų partija. Tau skelbia šachą - 
tu atsitrauki. Ir stripinėji taip, kol gali - maža kas, gal tavo var- 
žovas ims ir susimaus. Visiems pasitaiko susimauti, net patiems 
kiečiausiems šachmatininkams. 

Mažius dar kartą dirstelėjo į laikrodį, paskui atsisuko į Gre- 
mėzdą ir spragtelėjo pirštais. Milžinas atgijo tarytum įjungtas 
mechanizmas. Jis kilstelėjo smakrą ir palinko virš sofos, atskir- 
damas mane nuo kambario lyg kokia pertvara. Ką ten pertva- 
ra - lyg įvažiuojamojo kino teatro ekranas. Masyvus kūnas vi- 
siškai užstojo šviesą, užklodamas mane blyškiu šešėliu - kažką 
panašaus patyriau pradinėje mokykloje, kai vaikai virš galvos 
iškėlė žvakės suodžiais aprūkytą stiklą, kad pro jį galėtų stebėti 
saulės užtemimą. Nuo anų dienų mane jau skyrė ištisas ketvirtis 
amžiaus. Jūs tik pamanykite, kur sugebėjau nusiristi per ketvir- 
tį amžiaus. 

— O dabar, - vėl prašneko Mažius, - bijau, kad tavęs laukia 
nedideli nemalonumai. Gali atsitikti ir taip, kad tau pasiro- 
dys, jog tie nemalonumai ne tokie jau ir nedideli. Bet neuž- 
miršk, kad visa tai mes darome tik tavo labui. Ir visai ne todėl, 
kad patys to norėtume. Tiesiog neturime kitos išeities. Mau- 
kis kelnes. 

Padariau, kas liepta. Tarytum aš turėjau kitą išeitį. 

— Klaupkis. 

Atsiklaupiau. Jaučiausi pasiutusiai kvailai, klūpodamas tik 
su sportiniu nertiniu ir trumpikėmis, tačiau laiko apmąstymams 
man niekas nedavė. Gremėzdas įsitaisė man už nugaros ir tvirtai 
prispaudė abu mano riešus prie strėnų. Tada kojomis patikimai 
surakino man čiurnas. Judėjo jis stulbinamai grakščiai, tarsi be 
pastangų. Aš beveik nesijaučiau supančiotas, bet vos pabandžiau 
krustelėti, visą kūną persmelkė veriantis skausmas. Pajudėti galė- 
jau ne daugiau nei kartoninė antis šaudykloje. 

Tuo tarpu Mažius susigraibė Gremėzdo peilį. Spustelėjo myg- 
tuką, iššoko septynių centimetrų ilgio ašmenys. Mažius pakaiti- 
no juos žiebtuvėlio liepsnele. Šitas spyruoklinis peiliukas iš pa- 
žiūros neatrodė labai grėsmingas ginklas, bet, kaip kažin ką, 
nebuvo ir žaisliukas iš nukainotų prekių krautuvėlės. Geležtė 
pakankamai aštri, kad suraikytų žmogų riekėmis. Žmogus - vi- 
sada prisirpęs vaisius, imk ir lupk kada tik panorėjęs. 

Pasirūpinęs sterilumu, Mažius luktelėjo, kol ašmenys kiek at- 
vės. Tada trūktelėjo žemyn mano trumpikių gumą ir išlaisvino 
iš audeklo penį. 

— Dabar truputėlį skaudės, - pranešė. 

Teniso kamuoliuko dydžio oro gumulas šoktelėjo man iš 
skrandžio ir įstrigo gerklėje. Nosį išmušė prakaito lašeliai. Ėmiau 
visas drebėti. Dar akimirka - ir su erekcija galėsiu atsisveikinti 
visiems laikams. 

Ir vis dėlto ne, tas vyriokas neketino raikyti mano pimpalo. 
Tiesiog įsitvėrė jo ir tvirtai suspaudė, o kita ranka šmirkštelėjo 
vis dar dorai neatvėsusiais peilio ašmenimis man per pilvą. Ho- 
rizontalus plyšys prasižiojo tiesus, lyg nubrėžtas liniuote, šešių 
centimetrų ilgio, per du centimetrus žemiau bambos. 

Dar bandžiau įtraukti pilvą, bet įstrigęs tarp Gremėzdo, su- 
rakinusio mane iš užnugario, ir Mažiaus, kietai mygančio mano 
pimpalą, neįstengiau nė krustelėti. Šaltas prakaitas siūbtelėjo iš 
kiekvienos kūno poros. Praėjus kokiai sekundei po operacijos, 
mane užgriuvo veriantis skausmas. 

Mažius „Kleenex“ servetėle nubraukė kraują nuo geležtės ir 
vėl ją užlenkė. Gremėzdas irgi atleido gniaužtus. Mano baltos 
trumpikės permirko krauju. Gremėzdas atnešė man iš vonios 
rankšluostį, prispaudžiau jį prie žaizdos. 

— Kokios septynios siūlės - ir būsi kaip naujutėlis, - patikino 
mane Mažius. - Tiesa, randas liks, bet juk niekas jo nematys. 
Atleisk, kad turėjome taip pasielgti, bet nuo šito tikrai nemirsi. 

Atitraukiau rankšluostį nuo žaizdos ir pažvelgiau į ją. Pjūvis 
nebuvo toks gilus, kaip baiminausi, bet rausvi audiniai vis vien 
matėsi aiškiai. 

— Ką gi, mums jau metas. O kai prisistatys taviškiai Sistemos 
berniukai, parodyk jiems beprasmio smurto pavyzdėlį. Pasakyk: 
tu taip ir neatskleidei mums, kur ta kaukolė, tai mes truputį 
nusprūdome nuo koto. Bet kitą kartą mes galbūt nepasikuklin- 
sime ir sumanysime atsiriekti tavojo koto, che che. Gali pasi- 
guosti jiems, kad kaip tik šitaip mes ir pasakėme. Šiaip ar taip, 
tu juk ničnieko nežinojai, tad nieko mums ir neišpliurpei. Užtat 
mes ir ryžomės mažumėlę tave paspirginti. Supratai? Kai nori- 
me, sugebame dar ne taip - iš tiesų dailiai pasidarbuoti. Galbūt 
vieną gražią dieną, net neilgai trukus, jei tik turėsime laiko, dar 
šį bei tą tau parodysime. 

Tūnojau susirietęs, spausdamas prie pilvo rankšluostį. Ne- 
klauskite kodėl, bet labai aiškiai jutau, kad prieš vėją verčiau 
nepūsti. 

— Vadinasi, tą nelaimėlį dujų inspektorių vis dėlto užsiundėte 
jūs, — dar suinkščiau. — Tyčia suveikėte, kad jis susimautų, - 
šitaip pakišote man mintį kai ką patikimai paslėpti. 

— Gudru, gudru, - pareiškė žmogelis. - Jei ir toliau būsi toks 
galvotas, žiūrėk, dar ir išgyvensi. 

Po šių žodžių manieji svečiai išsinešdino. Nebuvo jokios pras- 
mės juos išlydėti. Stakta sulaužyta, pačios durys išverstos - da- 
bar mano namai atviri visam pasauliui. 

+ + + 

Nusiplėšiau iškruvintus apatinius ir sugrūdau į šiukšlių dė- 
žę, tada sudrėkinau skiautę marlės ir nuvaliau žaizdą. Sulig 

kiekvienu judesiu pjūvis pulsavo skausmu. Mano nertinio ran- 
kovės permirko krauju, tad išmečiau ir jį. Ant grindų išblaš- 
kytų drabužių krūvoje susiradau kuo tamsesnius marškinėlius, 
kad ne taip matytųsi prasisunkusio kraujo dėmės, trumpikes ir 
pačias laisviausias kelnes. 

Po trisdešimties minučių, lyg pagal grafiką, apsireiškė treje- 
tas vyrų iš Sistemos centrinės būstinės. Vienas jų - tas pats pasi- 
pūtėlis jaunas tarpininkas, kuris nuolat prisistato pas mane pa- 
imti darbo rezultatų - kaip visada išsipustęs: nepriekaištingas 
kostiumas, baltutėliai marškiniai, banko tarnautojo kaklaraiš- 
tis. Kiti du vilkėjo krovikų drabužiais. Ir vis vien jie nė iš tolo 
nepriminė banko tarnautojo ar krovikų; tik metus akį buvo ma- 
tyti, kad jie tik labai stengiasi atrodyti kaip banko tarnautojas 
ir pora krovikų. Jų akys šmirinėjo po visą butą, kiekviename 
judesyje buvo justi įtampa. 

Šitie svečiai irgi įsiveržė nepasibeldę ir batų nesiteikė nusiau- 
ti. Abu krovikai išsyk suskato naršyti butą, o banko tarnautojas 
kibo kvosti mane. Kartu ėmė skrebenti pieštuku į užrašų kny- 
gutę juodais viršeliais. Paaiškinau jam, kad į butą įsibrovė dvie- 
se ir reikalavo kaukolės. Aš ničnieko nežinojau apie jokią kau- 
kolę, tada jie pasiuto ir perrėžė man pilvą. Nusismaukiau kelnes 
ir parodžiau. Tarnautojas užmetė akį į žaizdą, bet nuo komen- 
tarų šia tema susilaikė. 

— Kaukolės? Kokios dar velnio kaukolės jiems prisireikė? 

— Kad aš žinočiau, - atsakiau. - Pats ketinau paklausti. 

— Tikrai nežinai? — nėmaž nesutrikęs mygo banko tarnauto- 
jas. - Tai gyvybiškai svarbu, tad prieš atsakydamas gerai pagal- 
vok. Vėliau savo parodymų nebegalėsi pakeisti. Jei jie atėjo į 
tavo butą ieškoti kaukolės, vadinasi, turėjo priežasčių manyti, 
kad tavo bute esama kaukolės. Jie ne iš tų, kurie vaikosi vėjus. 
Maža to, jei jie atėjo ieškoti kaukolės, vadinasi, ji kažkuo ver- 
tinga. Suvedus šiuos akivaizdžius faktus, sunkoka patikėti, kad 
tu tikrai nieko apie ją nežinai. 

— Jei jau jūs tokie gudrūs, gal patys man ir paaiškinsite, ką 
reiškia galaižin kokios kaukolės? — paklausiau. 

— Tai nustatys tyrimas, - pareiškė banko tarnautojas, taukšė- 
damas pieštuku per užrašų knygutę. - Ir ne bet koks tyrimas - 
tu ir pats puikiai žinai, kokie nuodugnūs kartais būna Sistemos 
tyrimai. Jeigu paaiškės, kad tu kažką slepi, su tavim bus pa- 
sielgta pagal nuopelnus. Tikiuosi, supranti tai? 

Suprantu tai kuo puikiausiai, patikinau jį. Tačiau aš net ne- 
nutuokiau, į ką visa tai išsirutulios. Savaime aišku, nenutuokė 
ir jie. Juk niekas negali žinoti iš anksto. 

— Seniai nujautėme, kad semiotekai kažką rezga. Telkia pajė- 
gas. Tačiau nežinome, ko jie siekia, nesuprantame ir koks tavo 
vaidmuo. Visiškai neaišku, ką galvoti apie kažkokią kaukolę. 
Tačiau iškrapštysime visas įmanomas smulkmenas, gali tuo ne- 
abejoti, ir prisikasime prie esmės. Mums visuomet pavyksta. 

- Tai ką man dabar daryti? 

— Būk ypač atsargus. Atsisakyk bet kokių užsakymų. At- 
kreipk dėmesį į viską, kas tau pasirodys neįprasta. Jeigu tik 
kas iškils į paviršių, tučtuojau pranešk man. Ar telefonas vis 
dar veikia? 

Pakėliau ragelį ir išgirdau signalą. Aišku: galvažudžiai tyčia 
nelietė telefono. 

— Veikia. 

— Gerai, - pasakė jis. - Tik atmink: jeigu kas atsitiks, tegul ir 
visiškai nereikšminga smulkmena, nė akimirkos nedelsdamas 
skambink man. Ir net nemėgink ką nors aiškintis pats. Tie vyru- 
kai ne šaškėmis žaidžia. Kitą kartą įdrėskimu neatsipirksi. 

- Įdrėskimu? Tu vadini tai įdrėskimu? 

Sugrįžo viską kruopščiai apžiūrėję krovikai. 

- Apžiūra baigta, - pranešė vyresnysis. - Jie nepraleido nė 
menkiausios smulkmenos, išnaršė kiekvieną siūlelį. Profesiona- 
lus darbas. Semiotekai. 

Tarpininkas linktelėjo ir abu vykdytojai pasišalino. Mudu su 
tarpininku likome dviese. 

— Jeigu jie ieškojo kaukolės, - ėmiau balsu svarstyti, - kam 
tuomet draskyti drabužius? Kažin, kaip galėjau juose paslėpti 
kaukolę? Jeigu išvis būčiau turėjęs kokią nors kaukolę, žinoma. 

— Jie - profesionalai. O profesionalai numato visus įmano- 
mus variantus. Pavyzdžiui, galėjai padėti kaukolę į saugojimo 
kamerą stotyje, tad jie iššniukštinėjo, ar kur nors nesama rakto. 
Raktą juk galima paslėpti bet kur. 

— Tiesa, - burbtelėjau. Kaip pirštu į akį. 

— Beje, gal tie Fabriko pakalikai ką nors tau siūlė? 

- Siūlė? 

— Na taip, gal ką nors siūlė? Tarkime, dirbti jiems. Gal bandė 
įbrukti pinigų, o gal žadėjo aukštas pareigas? 

- Jeigu ir siūlė, aš kažkaip nenugirdau. Girdėjau tik tiek, kad 
reikalavo kažkokios kaukolės. 

- Ką gi, - pareiškė tarpininkas. - Jei tau kas nors ką nors 
siūlys, turi ir toliau jų negirdėti. Nemėgink pūsti į vieną dūdą su 
jais. Jei Sistema sužinos, kad susiuostei su jais, iškapstysime ta- 
ve nors iš po žemių ir pribaigsime. Tai ne grasinimas, tik pagrįs- 
tas pažadas. Sistema - tai valstybė. Nėra nieko, ko negalėtume 
padaryti. 

— Turėsiu tai omeny, - pažadėjau. 


+ * * 


Kai pagaliau likau vienas, perkračiau atmintyje visus įvykius 
iki menkiausių smulkmenų. Kad ir kaip bandžiau dėlioti galvo- 
sūkio detales, neišgliaudžiau jokios logiškos išvados. Tamsiau- 
sia paslapties skraistė gaubė profesorių ir galaižin kokias jo už- 
mačias. Nežinodamas jų, negalėjau perprasti nieko kita. O apie 
tai, kas dedasi to seno pakvaišėlio galvoje, neturėjau nė men- 
kiausios nuovokos. 

Tik vienas dalykas man nekėlė jokių abejonių: aš leidau sau 
išduoti Sistemą. Ir jeigu jie tai iššniukštinės - o kaip tik taip ir 
atsitiks, ir net gana greitai - man galas, su manim susidoros 
taip, kaip ir teikėsi kilniai pažadėti tasai pasipūtėlis tarpininkas 
banko tarnautojo pašvitais. Tai, kad meluoti mane privertė - 
kaip iš tikrųjų ir buvo - anaiptol ne argumentas. Sistema toli 
gražu negarsėjo įpročiu daryti išimtis, nesvarbu, dėl kokių prie- 
žasčių. 

Kol svarsčiau visas aplinkybes, sužeistą vietą įsiskaudėjo kaip 
reikiant. Iš tiesų vertėtų apsilankyti ligoninėje. Išsikviečiau tak- 
si, tada ryžausi apsiauti. Kai pasilenkiau susivarstyti batų, pers- 
melkė toks skausmas, kad maniau, jog kūnas plyš perpus. 

Butą palikau atvirą visiems vėjams - tarsi būčiau turėjęs iš ko 
rinktis - ir nusileidau liftu. Prisiglaudęs už gyvatvorės prie lau- 
kujų durų dairiausi, ar neatvažiuoja taksi. Mano laikrodis rodė 
pirmą trisdešimt. Dvi su puse valandos praslinko nuo tos aki- 
mirkos, kai į mano namus įsiveržė griaunamosios pajėgos. La- 
bai jau ilgos dvi su puse valandos... 

Pro mane zujo namų šeimininkės, nešinos prekybos centro 
maišeliais, iš kurių kyšojo porų laiškai ir ridikų koteliai. Staiga 
pajutau, kaip joms pavydžiu. Niekas nenusiaubė jų šaldytuvo, 
niekas neperrėžė joms pilvo. Porai, ridikai, vaikų pažymiai — 
tvarkingas, paprastas pasaulis. Jokių vienaragių kaukolių, jo- 
kių slaptų kodų ar sąmonės perkėlinėjimų. Normalus, kasdienis 
gyvenimas. 

Kažkodėl užsigalvojau ne apie ką kita, o apie šaldytų kreve- 
čių, jautienos ir pomidorų padažo mišrainę, kuria nutaškytos 
mano virtuvės grindys. Galbūt šiandien pat reikėtų suvalgyti tai, 
ką dar įmanoma išgelbėti? Taupumas - ne yda. Visa bėda, kad 
visiškai nesijaučiau alkanas. 

Apsižergęs raudoną „Supercub“ motorolerį atskubėjo pašti- 
ninkas, išskirstė paštą po dėžutes prie laukujų durų ir nuvažia- 
vo toliau. Į kai kurias dėžutes jis prikimšo pluoštus popierių, į 
kitas - beveik išvis nieko. Manosios dėžutės paštininkas net ne- 
palietė. Nė nepažvelgė į ją. 

Greta pašto dėžučių stovėjo vazonas su kambariniu kaučiuk- 
medžiu. Kai kam vazonas atstojo šiukšlių dėžę: buvo kaupinas 
pagaliukų nuo ledinukų ir nuorūkų. Vargšas augalas atrodė toks 
pat nusibaigęs, koks jaučiausi aš. Tarytum kiekvienas praeinan- 
tis jaustų pareigą nelaimėlį užgauti. Net nenutuokiau, kiek lai- 
ko jis stovi čia. Tikriausiai kiekvieną mielą dieną pats praeida- 
vau pro vazoną su augalu, bet pastebėjau jį tik dabar, kai kažkas 
pasirūpino išskrosti man vidurius. 

+ * * 


Vos išvydęs žaizdą, gydytojas išsyk pasiteiravo, kaip sugebė- 
jau šitaip persirėžti pilvą. 

— Nieko ypatingo, mažumėlę susiginčijome dėl moters, - pa- 
aiškinau. Nieko gudriau nesugebėjau sukurpti. 

— Tokiu atveju privalau pranešti policijai, - pareiškė gydy- 
tojas. 

— Policijai? Ne, jokiu būdu. Aš pats ir buvau neteisus, o ir 
pjūvis, mano laimei, ne toks jau gilus. Prašau jus, ar negalėtume 
apsieiti be policijos? 

Gydytojas pūkštė ir kažką murmėjo, bet galiausiai nusileido. 
Jis išdezinfekavo žaizdą, suleido man porą ampulių nuskausmi- 
namųjų, tada ėmėsi siūlo ir adatos. Įtariai dėbčiodama į mane, 
seselė aptvarstė žaizdą storu marlės sluoksniu ir apvyniojo man 
juosmenį elastiniu bintu, kad tvarstis nenusmuktų. Pasijutau nei 
šiaip, nei taip. 

— Venkite bet kokio fizinio darbo, - perspėjo gydytojas. - Jo- 
kio sekso ir, žiūrėkite, nesikvatokite iš visų plaučių. Atsipalai- 
duokite, paskaitykite knygą ir rytoj vėl ateikite. 

Padėkojau, užsimokėjau ir patraukiau namo. Iš skausmo su- 
kandęs dantis kibau į duris ir šiaip ne taip jas pastačiau, tada, 
paklusdamas gydytojo nurodymams, įsiropščiau į tą laužą, ku- 
ris liko iš mano lovos, ir atsiverčiau Turgenevo Rudiną. Iš tiesų 
norėjau paskaitinėti Pavasario vandenis, bet nuolaužomis už- 
grioztame bute nepavyko norimos knygos rasti. Kita vertus, kai 
pagalvoji, Pavasario vandenys - ne kažin kiek geresnis romanas 
už Rudiną. 

Išsiropščiau iš lovos ir nusliūkinęs į virtuvę ėmiau raustis 
duženų kupinoje kriauklėje. Netikėtai aptikau stiklo šukėmis 
užverstą apysveikę „Chivas“ butelio dugno nuoskilą, kurioje 
tebebuvo lašelis brangaus gintarinio skysčio. Pakėliau nuskel- 
tą butelio dugną prieš šviesą ir, kadangi taip ir nepastebėjau 
plūduriuojančių smulkių šukelių, ryžausi surizikuoti ir nu- 
siraminimui bei paguodai išgerti tą vasarodrungnio viskio 
gurkšnį. 

Rudiną jau esu skaitęs anksčiau, bet tai buvo prieš penkiolika 
metų, kai dar mokiausi universitete. O dabar, visas sutvarstytas, 
popietę tysodamas lovoje, sriūbčiodamas viskio likučius, dar kartą 
skaitinėjau šią knygą — ir iš naujo pajutau užuojautą pagrindi- 
niam veikėjui Rudinui. Man beveik niekad nepavyksta susitapa- 
tinti su kokiu nors Dostojevskio sukurtu herojumi, tačiau sena- 
madiškų Turgenevo romanų personažai visuomet būna tokios 
aplinkybių aukos, tad aš daug ką nejučia prisitaikau sau. Kažkuo 
mane traukia visokiausi nevykėliai. Savi trūkumai kitąsyk pade- 
da užjausti kitą, taip pat nestokojantį trūkumų. Tiesa, Dostojevs- 
kio personažai irgi turėtų sukelti gailestį, tačiau jų ydos - kitos 
kategorijos, dėl šitokių trūkumų paties veikėjo neapkaltinsi. Be- 
je, jei jau pradėjau kalbėti šia tema, reikėtų pridurti, kad Tolsto- 
jaus personažų ydos tokios įspūdingos, tokio protu sunkiai aprė- 
piamo masto, kad virsta kone kažkokiu statišku fonu. 

Perverčiau Rudiną ir švystelėjau knygą minkštais viršeliais ant 
knygų lentynos šipulių, tada vėl patraukiau prie kriauklės - be- 
ne sėkmė lydės dar kartą ir aš aptiksiu dar kokį lašą viskio? Ir iš 
tikrųjų: beveik iš paties dugno išžvejojau šukę su viliojančiu 
„Jack Daniel's“ gurkšniu. Kuo atsargiausiai nusinešiau gėrimą į 
lovą drauge su Stendalio Raudona ir juoda. Ir ką čia pridursi? 
Atrodo, mane apsėdo poreikis gilintis į senovinę literatūrą. Na- 
gi, ar daug šiais laikais rasi jaunų žmonių, kurie imtųsi skaityti 
Raudona ir juoda? 

Nesvarbu. Šiaip ar taip, su Žiuljenu Soreliu galėjau solidari- 
zuotis, netgi užjausti jį. Pagrindiniai Sorelio charakterio trū- 
kumai susiformavo maždaug apie penkioliktuosius gyvenimo 
metus, o šis faktas tik dar labiau sustiprino mano užuojautą. 
Kai esminės gyvenimo nuostatos tvirtai įsišaknija jau šitokiame 
amžiuje, kad ir kaip žiūrėsi, kitaip nei tragedija to nepavadinsi. 
Būtų tas pat, jei įkalintum save kokiame požeminiame kalėjime. 
Iš visų pusių apsuptas sienų, nebeturi kur eiti - tik pasitikti sa- 
vosios lemties. 

Sienos. 

Pasaulis, iš visų pusių apsuptas neįveikiama siena. 

Užverčiau knygą, nurijau paskutinį šlakelį „Jack Daniel's“ ir 
emiausi tyrinėti pasaulio, apsupto sienomis, vaizdinį, susifor- 
mavusį mano galvoje. Jis iškilo be jokių pastangų, vaizduotės 
piešiamas regėjimas buvo labai ryškus. Siena - labai aukšta, jo- 
je —- milžiniški vartai. Mirtina tyla. Aš - anoje sienos pusėje. 
Visa kita gaubia migla. Pasaulio detalės atrodo ganėtinai apibrėž- 
tos, bet tuo pat metu mane supa tamsa, visi kontūrai išskydę, 
neryškūs. Iš kažkur, iš sutemose prasmegusios tolumos, atsklin- 
da mane šaukiantis balsas. 

Kažkuo šis vaizdinys priminė sceną iš filmo, kokio nors po- 
puliaraus ir įspūdingo istorinio epo. Tačiau kurio? Panaršiau 
atmintį: ne, ne Sidas, ne Ben Huras ir ne Spartakas. Atrodo, 
tasai regėjimas bus mano paties pasąmonės kūrinys. 

Papurčiau galvą, stengdamasis išsklaidyti vaizdinį. Jaučiausi 
pasiutusiai pavargęs. 

Be abejonės, tos sienos turėjo reikšti mano paties gyvenimo 
ribotumą. Tylą irgi nesunku paaiškinti - tiesioginė asociacija su 
garso išjungimu, kurį patyriau savo kailiu. Išskydęs aplinkos 
vaizdas tikriausiai reiškia, kad mano vaizduotę ištiko krizė. O 
balsas... Ką gi, tikriausiai mane šaukė toji nuo galvos iki kojų 
rausvai vilkinti mergina. 

Tarsi koks mėgėjas psichoanalitikas paskubomis ištyrinėjęs 
savo haliucinaciją, vėl atsiverčiau knygą. Bet sutelkti dėmesio 
nesiseke. Mano gyvenimas niekam vertas, dingtelėjo mintis. Nu- 
lis. Visiškas niekas. Tuštybė. Ką aš nuveikiau per savo gyveni- 
mėlį? Naršyk kiek nori - taip ir neaptiksi jokios sumautos smulk- 
menos, kurią vertėtų paminėti. Neturiu namų. Neturiu šeimos. 
Draugų - irgi neturiu. Nei durų su savo pavarde. Erekcijos - ir 
tos stinga. O jau labai greitai nebeturėsiu nė darbo. 

Gulėjau ir stebėjau, kaip sklaidosi mano jauki fantazija apie 
violončelės ir graikų kalbos pratybas. Jeigu neteksiu darbo, ga- 
lėsiu visiems laikams užmiršti ramią, be jokių rūpesčių senatvę. 
O jeigu Sistema ims vaikytis mane iki pasaulio krašto, man tie- 
siog nebeliks kada nė mėginti įsiminti netaisyklingų graikiškų 
veiksmažodžių formas. 

Užsimerkiau, giliai atsidusau, o tada vėl pasinėriau į Raudo- 
na ir juoda. Kas prarasta - prarasta. Kad ir kokius kurtum pla- 
nus, atgauti to, ko netekai, nebeįmanoma, niekaip nebesugrą- 
žinsi praeities, niekas nebebus taip, kaip buvę. 

+ * + 

Jei ne susitelkusios aplink mane Turgenevo-Stendalio sute- 
mos, ko gero, nė nebūčiau pastebėjęs, kad diena baigėsi. 

Visą popietę prasivoliojau lovoje, tad skausmas pilve gerokai 
atlėgo. Protarpiais žaizda sutvinkčiodavo tarsi tolimas būgnų 
dudenimas, bet stengiausi nekreipti į tai dėmesio. Beveik visiš- 
kai pavyko nustumti skausmą kažkur į suvokimo užribį. 

Laikrodis rodė pusę aštuonių vakaro, bet alkio taip ir nepa- 
jutau. Po šitokios dienelės lyg ir turėtų žarna žarną ryti, bet vien 
nuo minties apie maistą ėmė sukti vidurius. Aš neišsimiegojęs, 
mano pilvas perrėžtas, butas virtęs griuvėsių krūva. Apetitui tie- 
siog nebeliko vietos. 

Dairydamasis po mane supantį šiukšlyną, nejučia prisiminiau 
tą netolimos ateities pasaulį, virtusį dykyne, giliai palaidotą po 
savo paties atliekų kalnais. Nelabai seniai skaičiau tokį moksli- 
nės fantastikos romaną. Ką gi, kaip tik taip dabar ir atrodė ma- 
no butas - tarsi perkeltas čionai tiesiai iš tos knygos. Sumaigyti 
kostiumo skivytai, vaizdo grotuvo ir televizoriaus griaučiai, gė- 
lių vazono šukės, nebeatpažįstamai sulankstytas toršeras, sutryp- 
tos plokštelės, visa kur telkšančios pomidorų padažo balos, su- 
traukyti laidai... Džozefo Konrado ir Tomo Hardžio romanai, 
sulaistyti pašvinkusiu, iš vazos išsiliejusiu vandeniu, puokštelė 
kardelių - tarsi antkapinės gėlės voliojasi ant nelygioje kovoje 
kritusio kašmyro megztinio „Pelikan“ rašalu įmirkusia ranko- 
ve... Visa kas - niekam tikęs šlamštas, atmatos. 

Iš žūstančių mikroorganizmų žemės gelmėse susidaro nafta, 
irstant milžiniškiems išvirtusiems medžiams formuojasi akmens 
anglių klodai. Tačiau visa tai, kas voliojosi mano namuose, bu- 
vo šiukšlės gryniausiu pavidalu; jos netiko netgi antrinėms ža- 
liavoms, jų į nieką neperdirbsi. Na, sakykite, ką dar įmanoma 
išpešti iš sumaigyto vaizdo grotuvo? 

Ir vėl pasukau į virtuvę - bene pavyks išgelbėti dar lašą kitą 
viskio? Tačiau garsiojo paskutinio gurkšnio man taip ir nepa- 
vyko rasti. Viskas nutekėjo į kanalizaciją, tiesiai INKiščiams į 
gerkles. 

Rausdamasis kriauklėje, sugebėjau stiklo šuke persirėžti pirš- 
tą. Apžiūrėjau žaizdą, o kraujas tuo tarpu lašas po lašo varvėjo 
ant viskio butelio etiketės. Dabar, kai esu rimtai sužeistas, ką 
man bereiškia kažkoks įdrėskimas? Niekas dar nenumirė pa- 
prasčiausiai įsipjovęs pirštą. 

Nekreipiau dėmesio į besisunkiantį kraują. Bet šis nė neketi- 
no liautis, tad galiausiai pristigau kantrybės ir nuvaliau žaizdelę 
„Kleenex“ servetėle. 

Virtuvėje mėtėsi keletas sumaigytų alaus skardinių - tarsi šo- 
vinių tūtelės po žūtbūtinio mūšio. Pasilenkiau vienos jų pakelti. 
Metalas buvo šiltas. Geriau keletas lašų šilto alaus nei išvis nie- 
ko, tariau sau. Susirinkau visas skardines, kiek pavyko rasti, 
nusinešiau jas į lovą ir vėl atsiverčiau Raudona ir juoda, kartu 
stropiai išlašinau paskutinius mililitrus alaus iš kiekvienos. Man 
trūks plyš reikėjo atsipalaiduoti; žinojau: kol įtampa neatlėgs, 
pailsėti man taip ir nepavyks. Nejaugi pernelyg daug prašau? 
Troškau visiškai išsijungti ir neatsipeikėti bent jau tol, kol Že- 
me neatliks mažų mažiausiai vieno Maiklo Džeksono stiliaus 
pirueto aplink savo ašį. 

Šiek tiek prieš devynias mane, tebetysantį savųjų namų dyk- 
roje, galų gale ėmė marinti miegas. Numečiau Raudona ir juo- 
da ant grindų, išjungiau šviesą ir susirangiau į kamuoliuką. Gu- 
lėjau embriono poza vidury griuvėsių. 

+ + + 

Tačiau pailsėti gavau vos porą valandų. Apie vienuoliktą ma- 
ne už peties jau purtė putlioji mergina rausvu kostiumėliu. 

— Prašau, pabusk. Prašau! - meldė ji. - Dabar ne metas mie- 
goti! — Ji ėmė tvatyti mane kumščiais. - Prašau! Jei tučtuojau 
neatsikelsi, galas visam pasauliui! 

Užslenka žiema 


Vos pabudus, mane pasiekia pažįstami kvapai, ir tai nuostabiai 
paguodžia. Guliu savo lovoje, savo kambaryje. Tačiau visa kas 
čia atrodo šiek tiek pasikeitę. Tarsi vaizdas būtų atkurtas iš at- 
minties. Pajuodusios dėmės ant lubų lyg ir nebe tokios, kokios 
buvo, taip pat ir įtrūkiai tinkuotose sienose, kitos smulkios de- 
talės. 

Lauke lyja. Girdžiu, kaip aštrūs lediniai lašai kapoja stogą ir 
susitelkę srovelėmis virvena žemyn. Protarpiais atrodo, kad lie- 
tus tyška prie pat mano lovos, o kartais - kad garsai atsklinda iš 
už kokios mylios. 

Matau prie lango sėdintį Pulkininką: kaip visuomet tiesia nu- 
gara jis nejudėdamas žvelgia laukan, į lietų. Kažin, kas gali būti 
ten, lietuje, į ką jis taip įdėmiai žiūri? 

Pabandau kilstelėti ranką, bet ši atsisako net pajudėti. Tada 
prasižioju ką nors sakyti, bet neišspaudžiu nė garselio - tiesiog 
negaliu išstumti oro iš plaučių. Visas mano kūnas neapsakomai 
sunkus, o jėgos tarsi iščiulptos. Aš dar pajėgiu nukreipti žvilgs- 
nį į sėdintį prie lango senąjį karininką, bet daugiau - ničnieko. 
Kas man nutiko? Vos pabandau sutelkti prisiminimus, galvą per- 
veria skausmas. 

— Žiema, - sako Pulkininkas, vienu pirštu stuksendamas lan- 
go rėmą. - Štai ir užgriuvo mus žiema. Dabar supranti, kodėl ji 
kelia tokią baimę? 

Aš silpnai linkteliu. 

Taip, mane pribaigė kaip tik ji, žiema. Klajojau Girioje, o 
paskui iš paskutiniųjų stengiausi nusigauti iki Bibliotekos. 

— Čionai tave pargabeno Bibliotekininkė. Jai padėjo Vartų Sar- 
gas. Tu dejavai, karščio krečiamas, buvai visas permirkęs pra- 
kaitu. Tai atsitiko užvakar. 

—- Užvakar?.. 

— Taip, išmiegojai ištisas dvi paras, - sako senasis karinin- 
kas. - Mes jau baiminomės, kad gali niekada nebepabusti. Argi 
aš tavęs neperspėjau, kad neklaidžiotum po miškus? 

— Atleiskite. 

Iš puodo, garuojančio ant krosnelės, Pulkininkas semia sriu- 
bą ir pila į lėkštę. Paskui bando pasodinti mane lovoje, pataiso 
nugaros atramą. Atrama išklerusi, girgžda nuo mano svorio. 

— Pirmiausia pavalgysi, - sako Pulkininkas. - Atsiprašinėti, 
jeigu norėsi, galėsi ir vėliau. Tu alkanas? 

— Ne, - atsakau. Man sunku ne tik ryti, bet ir įkvėpti. 

— Tuomet suvalgysi bent tiek. Bet šitai privalai įveikti. Tris 
gurkšnius, ne daugiau. Pasistenk. 

Sriuba su vaistiniais žolynais nežmoniškai karti, bet prisiver- 
čiu nuryti tris gurkšnius. Iš karto pajuntu, kaip pradeda sklai- 
dytis mano kūną kaustanti įtampa. 

— Štai, jau kur kas geriau, - sako Pulkininkas, dėdamas šaukštą 
atgal į lekštę. - Suprantu, kad skonis nekoks, bet ši sriuba išva- 
lys iš tavo organizmo nuodus. O dabar miegok. Kai pabusi, jau- 
sies kur kas geriau. 

+ + + 

Kai vėl pabundu, lauke jau sutemę. Stiprus gūsingas vėjas bloš- 
kia į langą lietaus šuorus. Senasis karininkas sėdi prie mano 
lovos. 

— Kaip jautiesi? Ar bent kiek pagerėjo? 

— Taip, jau kur kas geriau, - patikinu. - Kiek dabar valandų? 

— Aštuonios vakaro. 

Sukruntu ropštis iš lovos, nors galva dar svaigsta kaip rei- 
kiant. 

— Kur susiruošei? - klausia Pulkininkas. 

— Į Biblioteką. Juk aš turiu skaityti sapnus. 

— Nagi, pamėgink šitokios būklės nužingsniuoti bent penkis 
metrus, kvaily tu! - bara mane jis. 

— Bet man juk reikia dirbti... 

Pulkininkas purto galvą. 

- Tie seni sapnai niekur nepabėgs. Bibliotekininkė žino, kad 
tau būtina pailsėti. Bibliotekos niekas net neatidarys. 

Senasis karininkas eina prie krosnelės, prisipila puodelį arba- 
tos, paskui grįžta prie mano patalo. Vėtra virpina lango stiklą. 

— Pastebėjau, kad Bibliotekininkė krito tau į akį, - vėl užveda 
šneką Pulkininkas. - Nenorėčiau kaišioti nosies ne į savo reika- 
lus, tačiau karščiuodamas ne kartą jos šaukeisi. Nėra ko čia gė- 
dytis. Visi jauni žmonės įsimyli. 

Aš nei patvirtinu, nei paneigiu. 

- Ji labai nerimauja dėl tavęs, - kalba Pulkininkas, gurkšno- 
damas arbatą. - Ir visgi turėčiau tave perspėti: taip įsimylėti 
tikriausiai nelabai išmintinga. Nemalonu šitai tau sakyti, bet 
tokia jau mano pareiga. 

— Kodėl įsimylėti ją - neišmintinga? 

- Todėl, kad ji į tavo jausmus negali atsiliepti tuo pačiu. Nie- 
kas del to nekaltas. Nei tu, nei ji. Ir šito pakeisti neįmanoma — 
taip pat, kaip neįmanoma priešinga kryptimi pasukti Upės tėkmės. 

Aš abiem delnais pasitrinu skruostus. 

— Ar kalbate apie žmogaus savastį? Turite omeny - be jos 
žmogus nebegali mylėti? 

Senasis karininkas linkteli. 

— Aš tebeturiu savastį, o ji - nebe. Kad ir kaip ją mylėčiau, 
indas vis vien taip ir liks tuščias. Teisybę sakau? 

- Visiškai teisingai, - patvirtina Pulkininkas. - Galbūt ir tavo 
savastis jau nebe tokia, kokia buvo, tačiau Bibliotekininkė išvis 
nebeturi nieko panašaus. Nebeturiu ir aš. Kaip ir visi kiti čia. 

— Tačiau argi jūs nebuvote ypač geras man? Argi nesirūpino- 
te, kad man nieko netrūktų, argi nebudėjote prie ligonio pa- 
talo? Nejaugi visa tai - ne rūpestingos Žmogaus savasties po- 
žymiai? 

— Ne. Gerumas ir rūpestinga žmogaus savastis - du skirtingi 
dalykai. Gerumas yra gero tono ženklas. Jis paviršinis, veikiau 
įgytas įprotis, įsišaknijusi tradicija. O savastis — visai kitas da- 
lykas. Kur kas gilesnis ir stipresnis, ir, manau, daug nepasto- 
vesnis. 

Užsimerkiu ir stengiuosi sutelkti išsiblaškiusias mintis. 

- Jeigu teisingai suprantu, - prašnenku vėl, - žmogus savastį 
praranda tada, kai miršta jo šešėlis. Ar ne taip? 

- Taip. 

- Jeigu jos šešėlė, kaip ji pati kad sako, tikrai mirusi, ar tai 
reiškia, kad savasties ji jau niekad nebeatgaus? 

Pulkininkas linkteli. 

— Aš mačiau jos metrikus Miesto Rotušėje. Viskas teisingai. 
Jos šešėlė iš tikrųjų mirė, kai jai buvo septyniolika. Kaip ir pri- 
dera, šešėlė buvo palaidota Obelyne. Galbūt pati Bibliotekinin- 
kė dar prisimena šį įvykį. Šiaip ar taip, mergaitė šešėlę prarado 
anksčiau, nei pradėjo sąmoningai suvokti pasaulį, tad ji net ne- 
žino, ką tai reiškia — turėti savastį. O tai —- visai kas kita nei 
atsikratyti šešėlio daug vėliau, sulaukus senyvo amžiaus, kaip 
kad nutiko man. Štai kodėl aš galiu suprasti tavosios savasties 
bruzdėjimą, o ji - ne. 

— Tačiau savo motiną ji prisimena. Ir tvirtina, neva jos moti- 
na išsaugojusi savastį. Nejaugi tai nieko nereiškia? 

Pulkininkas maišo šaukšteliu arbatą, paskui ima iš lėto gurkš- 
noti. 

— Ne, - pagaliau atsako. - Siena ničnieko nepalieka atsitikti- 
numams. Siena randa, kaip pasielgti su visais, kurie turi savastį: 
įsiurbia juos arba išgena lauk. Atrodo, kaip tik tokia lemtis ir 
bus ištikusi jos motiną. 

— Ar gebėjimas mylėti ir priklauso nuo savasties? 

—- Nenorėčiau, kad smarkiai nusiviltum. Miestas galingas, o 

tu - silpnas. Per visą čia praleistą laiką tau lyg ir derėjo tai 
perprasti. 

Senasis karininkas tyrinėja tuščią savo puodelį. 

— Ateis toks metas, kai savastis tau neberūpės. Ji nepastebi- 
mai išnyks, o drauge išsisklaidys ir bet koks netekties pojūtis, 
nebejausi jokio sielvarto. Nebesvarbu bus ir meilė. Liks tik pats 
gyvenimas. Ramus, jokių rūpesčių netrikdomas gyvenimas. Ta- 
ve traukia ta mergina, o tu, manau, trauki ją; tad niekas jums 
netrukdo. O ko nors daugiau nė neverta tikėtis. 

- Kaip keista, - sakau. - Tebeturiu savastį, bet kartais atro- 
do, kad ji tartum kažkur išnyksta. Ne visai taip. Pasitaiko, 
kad aš jos nebejaučiu, bet taip nutinka retai. Ir kaskart, kai tik 
nebeįstengiu jos užčiuopti, nėmaž neabejoju, kad ji vėl atsiras, 
kad nepraradau jos amžiams. Ir šis įsitikinimas neleidžia man 
sugniužti. 

* + + 

Nuo tos dienos saulė nebesirodo labai, labai ilgai. 

Kai karštis man pagaliau nuslūgsta, ropščiuosi iš lovos ir at- 
sidarau langą, norėdamas įkvėpti gryno oro. Ant kojų jau pa- 
stoviu, tačiau jėgos negrįžta dar geras dvi dienas. Neįstengiu 
net pasukti durų rankenos. Kas vakarą Pulkininkas atneša man 
jau įprastą karčių gyduolių sriubos lėkštę, taip pat ir skystos 
košės. Vakarieniaujant jis pasakoja visokiausias istorijas, senų 
karų nutikimus. Nebemini nei merginos, nei Sienos, o klausinė- 
ti aš nesiryžtu. 

Trečią dieną pasiskolinu iš Pulkininko lazdą ir pasiramsčiuo- 
damas traukiu pasivaikščioti po Valdininkų kvartalą. Eidamas 
jaučiu, kad mano kūnas tapęs kažkoks lengvas, nebe taip pa- 
prasta jį suvaldyti. Galbūt jį išdegino karštinė, tačiau tai negali 
būti vienintelė priežastis. Viską aplink mane žiema prislėgė kaž- 
kokiu slėpiningu svoriu, atrodo, kad tik aš vienas likau besvo- 
ris - svetimkūnis šiame gremėzdiškame, masyviame pasaulyje. 

Nuo Kalvos šlaito, kuriame ir įsikūręs Valdininkų kvartalas, 
žvilgsnis aprėpia vakarinę Miesto dalį: matau Upę, Bokštą su 
laikrodžiu, Sieną, o toli vakaruose - ir Vartus. Nusilpusios mano 

akys už tamsių akinių stiklų neišskiria smulkesnių detalių, vis 
dėlto negaliu atsikratyti įspūdžio, kad žiemos žvarboje visi Mies- 
to kontūrai paryškėję. 

Staiga prisimenu žemėlapį, kurį turiu atiduoti savo šešėliui. 
Žemėlapis jau užbaigtas, tačiau prikaustytas prie lovos užgai- 
šau - vėluoju jau gerą savaitę. Be jokios abejonės, šešėlis neri- 
mauja. O gal neteko paskutinės vilties ir mano, kad jį apleidau? 
Ši mintis mane prislegia. 

Išprašau iš Pulkininko porą senų darbinių batų. 

— Mano šešėlis avi plonapadžiais vasariniais batais, - sakau. — 
Kai ims spausti žiemos speigas, jam tikrai reikės apsiauti šil- 
čiau. 

Kai niekas nemato, nuplėšiu vieno jų kulną, vidinėje ertmėje 
paslepiu sulankstytą žemėlapį, tada vėl pritvirtinu kulną. Ir vėl 
kreipiuosi į Pulkininką: 

— Vartų Sargu aš nepasitikiu. Ar negalėtumėte pats pasirūpin- 
ti, kad mano šešėlis tikrai gautų šiuos batus? 

- Būtinai, - pažada jis. 

Vakarėjant Pulkininkas sugrįžta ir praneša įteikęs batus ma- 
no šešėliui tiesiai į rankas. 

- Tavo šešėlis susirūpinęs dėl tavęs. 

— Kaip jis atrodo? - klausiu. 

- Sumenkęs: šaltis jau smarkokai jį nukamavo. Tačiau jo nuo- 
taika visai nebloga. 

LJ + + 

Dešimtos dienos, kai pakilau iš ligos patalo, vakarą jau įsten- 
giu nulipti į Vakarinės kalvos papėdę ir nuklibikščiuoti iki Bib- 
liotekos. 

Kai pastumiu sunkias Bibliotekos duris, į mane tvoksteli už- 
sistovėjęs, sudusęs oras —- dar labiau sudvisęs, nei prisimenu iš 
anksčiau. Nedega jokia švieselė, prietemoje girdėti tik mano 
žingsnių aidas. Krosnyje nežioruoja ugnis, kavinukas atšalęs. Ir 
lubos atrodo aukštesnės, negu buvo. Pertvarėlę dengia dulkių 
sluoksnis. Bibliotekininkės nei regėti, nei girdėti. Nepajuntu ar- 
ti esant jokios žmogiškos būtybės. 

Veikti neturiu ką, tad tiesiog atsisėdu ant medinio suoliuko. 
Laukiu, kada ateis Bibliotekininkė. Durys juk buvo neužrakin- 
tos, vadinasi, ji būtinai sugrįš. Laukiu, tačiau ji nesirodo. Lai- 
kas už Bibliotekos sienų išvis sustojo. Sėdžiu čia, visiškai vienas 
pasaulio gale. Ištiesiu ranką —- bet pirštai nieko nepaliečia. 

Kambarį slegia žiemos sunkumas, kiekvienas daiktas tvirtai 
laikosi savo vietoje it prikaltas. Tik mano rankos ir kojos tam- 
pa visiškai besvorės. Galva, tarsi įgijusi savo atskirą valią, čia 
išsipučia, čia susitraukia. 

Atsistoju ir užžibinu lempą. Paskui semiu iš kibiro anglis, pi- 
lu į krosnelę, čirkšteliu degtuką, prikišu liepsnelę prie prakurų, 
vėl sėduosi. Kažkodėl nuo šviesos kambarį semiančios sutemos 
tik dar labiau sutirštėja, krosnelei kaistant, vis labiau smelkiasi 
žvarba. 

* + * 

Tikriausiai pernelyg giliai nugrimztu į mintis. O gal nuolat 
apmirę kūno audiniai visai sustingsta ir mane apima miegas? 
Vis dėlto kai vėl pakeliu galvą, priešais mane stovi ji. Geltona 
šviesa jai už nugaros išsisklaido, apgaubdama ją aureole, švytė- 
jimu išryškindama kūno apribus. Ji vilki savo mėlynąjį apsiaus- 
tą, plaukai sukišti po apykakle. Nuo jos sklinda vis dar neišsi- 
vadėjęs žiemos vėjo kvapas. 

— Jau maniau, kad nebeateisi, - sakau. - Aš tavęs laukiau. 

Ji išskalauja kavinuką, užkaičia šviežio vandens. Paskui iš- 
traukia ir paskleidžia plaukus, nusivelka apsiaustą. 

— Nejaugi netikėjai, kad būtinai ateisiu? - klausia. 

— Nežinau, - sakau. — Maniau, nebeateisi, bet tai buvo tik 
nuojauta. 

— Kol tau manęs reikės, aš visada ateisiu. 

Savaime aišku, man jos reikia. Nors praradimo pojūtis gilėja 
kaskart, kai tik susitinkame, ji man vis vien visada bus reikalinga. 

— Norėčiau, kad papasakotum apie savo šešėlę, - prašau jos. — 
Galbūt aname, ankstesniajame, pasaulyje ją pažinojau. 

— Taip, gali būti. Prisimenu, andai sakei, kad tau atrodo, jog 
kažkur jau buvome susitikę. 


pasaulio galas I99 


Ji sėdasi priešais krosnelę ir užsižiūri į ugnį. 

— Kai iš manęs atėmė šešėlę ir išsiuntė už Sienos, man buvo 
ketveri. Ji gyveno anapusiniame pasaulyje, o aš - čia. Nežinau, 
kas ji ten buvo, mes nepalaikėme jokių ryšių. Kai man suėjo 
septyniolika, mano šešėlė grįžo į Miestą mirti. Šešėliai visuomet 
sugrįžta mirti čionai. Vartų Sargas palaidojo ją Obelyne. 

- Ir tada tu tapai visateise Miesto piliete? 

— Taip. Paskutiniai mano savasties likučiai buvo palaidoti 
drauge su šešėle. Tu andai sakei, kad žmogaus savastis - tarsi 
vėjas, bet gali būti ir taip, kad tarsi vėjas esame mes patys. Nie- 
ko nežinome ir negalvojame, skriejame pavėjui, ir tiek. Niekuo- 
met nesenstame, niekuomet nemirštame... 

— Ar tu dar susitikai su savo šešėle prieš jos mirtį? 

Ji purto galvą. 

— Ne, daugiau niekada jos nebemačiau. Susitikti mums nebu- 
vo jokios prasmės. Ji jau kadai buvo tapusi kažkuo visiškai man 
svetimu. 

Virdulys ant krosnelės ima burbuliuoti - garsas man primena 
tolimą vėjo šniokštimą. 

Pasaulio galas, Čarlis Parkeris, 
uždelsto veikimo bomba 


— Prašau! - neatlyžo putlioji mergina. - Jeigu neatsikelsi, ateis 
pasaulio galas! 

— Ma jį bala, tą pasaulio galą, tegul sau ateina, - sudejavau. 
Žaizda pilve skaudėjo taip, kad niekas kita man nerūpėjo. 

— Kodėl taip sakai? Kas tau? Kas čia atsitiko? 

Aš sugraibiau marškinėlius ir nusišluosčiau prakaitą nuo 
veido. 

- Čia įsiveržė pora vyrukų ir prakiurdino man pilvą, pjūvis — 
gerų šešių centimetrų ilgio, - drėbiau aš. 

— Peilių? 

— Kaip kokiai kiaulei taupyklei. 

— Bet kodėl? 

— Kaip tik tai aš ir pats norėčiau išsiaiškinti, - atsakiau. - 
Logiškiausia būtų manyti, kad tuodu tipai su peiliu - tavo drau- 
geliai. 

Putlioji mergina tik išsprogino akis. 

— Kaip galėjai šitaip pagalvoti? - cyptelėjo. 

— Na, nė pats nežinau. Bet ką nors juk reikia apkaltinti. Tada 
pasijuntu bent kiek geriau. 

— Bet tai ničnieko neišsprendžia. 

— Tai ničnieko neišsprendžia, - pritariau. - Na ir kas? Visa 
šita kebeknė - ne mano reikalas. Bet štai apsireiškia tavo sene- 
lis, mosteli ranka - ir aš įklimpstu iki ausų. 

Siūbtelėjo dar viena skausmo banga. Užsičiaupiau ir palau- 
kiau, kol ji atslūgs. 

— Na, pavyzdžiui, kad ir šiandien. Pirmiausia paryčiais, galai- 
žin kurią valandą, paskambini tu. Pasakai, kad pradingo tavo 
senelis, ir išprašai mane pulti pagalbon. Išskubu su tavim susi- 
tikti, bet tu taip ir nepasirodai. Tada grįžtu namo miegoti, bet 
čia įsiveržia galvažudžių porelė ir prakiurdina man pilvą. Pas- 
kui užgriūva Sistemos vyrukai ir mane iškvočia. Ir galiausiai 
įsibrauni tu. Kaip kažin ką, bet kas pamanytų, kad viskas vyks- 
ta tiksliai pagal tvarkaraštį. Tai bent draugiją susirinkai... - Aš 
atsikvėpiau. - Ką gi, dabar pats metas papasakoti man viską, 
ką žinai apie tai, kas čia dedasi. 

— Prisiekiu, žinau ne ką daugiau nei tu pats. Na taip, padėda- 
vau seneliui, bet darydavau tik tai, ką jis liepdavo. Atlikdavau 
įvairias užduotis. Padaryk tą ir aną, nueik šen, nueik ten, pa- 
skambink tam, parašyk anam ir panašiai. Nieko daugiau nė ne- 
žinau. 

— Bet juk talkinai jam tyrinėjimuose! 

— Na taip, aš jam padėdavau, tačiau tik apdorodavau infor- 
maciją. Nuveikdavau techninį darbą, ir tiek. Aš juk neturiu nei 
atitinkamo išsilavinimo, nei pakankamai žinių, taigi niekad iš 
tikrųjų ir nesuprasdavau, ką darau. 

Labai stengiausi surikiuoti mintis. Būtinai reikėjo tvarkingai 
sudėlioti viską į lentyneėles anksčiau, nei būsiu nugramzdintas į 
patį dugną. 

— Ką gi, o dabar štai tu primygtinai tvirtini, kad ateina pasau- 
lio galas. Kaip reikėtų šitai suprasti? 

— Nežinau. Taip sakė senelis. „Jei šitaip būtų man pačiam, 
pasaulio galas jau būtų atėjęs“, - štai kaip jis kalbėjo. Patikėk, 
tokiais dalykais senelis nejuokauja. Jeigu jis sako, kad ateina 
pasaulio galas, vadinasi, iš tikrųjų ir gresia pasaulio galas. 

— Nieko nesuprantu, - prisipažinau. - Ką vis dėlto reiškia tie 
paistalai apie pasaulio galą? O gal jis sakė kažką panašaus į 
„pasaulis bus sunaikintas“ arba „pasaulis bus suniokotas“? 

— Ne, jis pasakė būtent šitaip: „Ateis pasaulio galas“. 

Vel pabandžiau atpainioti susivijusį minčių kamuolį. 

— Vadinasi, tas... na... tas „pasaulio galas“ kažkaip susijęs su 
manimi? 

— Manau, taip. Senelis tvirtino, kad tu esi raktas. Maždaug 
prieš porą metų jis pradėjo rinkti žinias apie tave. 

— Prieš porą metų! - negalėjau patikėti savo ausimis. - O ką 
dar jis kalbėjo? Gal kada užsiminė apie uždelsto veikimo bombą? 

— Uždelsto veikimo bombą? 

— Tai tojo vyruko, kuris praurbino man pilvą, žodžiai. Jis tvir- 
tino, neva duomenys, kuriuos apdorojau tavo senelio užsaky- 
mu, yra kažkas panašaus į uždelsto veikimo bombą, kuri bet 
kada gali sprogti. Gal žinai ką nors apie tai? 

— Galiu pasidalyti nebent šiokiais tokiais miglotais įtarimais, — 
atsakė storuliukė. — Senelis labai ilgai tyrinėjo žmogaus sąmo- 
nę. Nelabai tikiu, kad vienintelis jį dominęs dalykas būtų buvęs 
perskirstymo procesas. Anksčiau, kol dar nebuvo išradęs per- 
skirstymo metodikos, senelis nevengdavo pasakoti man apie sa- 
vo tyrinėjimus. Kaip jau minėjau, tinkamo išsilavinimo man 
smarkiai trūksta, bet senelis viską išdėstydavo gana paprastais 
žodžiais, be to, buvo iš tiesų įdomu. Man tie mūsų pokalbiai 
labai patikdavo... 

— Tačiau, užbaigęs kurti perskirstymo sistemą, jis staiga nutilo? 

— Būtent. Senelis užsimūrijo savo požeminėje laboratorijoje ir 
daugiau ničnieko man nepasakojo. Kad ir kiek bandžiau ka- 
mantinėti apie tyrinėjimus, jis tučtuojau nukreipdavo kalbą kitur. 

— Ar tai tau nepasirodė keista? 

— Na... aš tiesiog pasijutau nelaiminga. Ir labai vieniša. - Staiga 
ji pažvelgė man tiesiai į akis ir paklausė: - Ar galiu atsigulti 
greta tavęs ir užsikloti? Čia siaubingai šalta. 

— Jeigu neliesi mano žaizdos ir pernelyg nebruzdėsi - gulk, - 
sutikau. 

Ji apėjo lovą iš kitos pusės ir su visu savo rausvuoju kostiu- 
mėliu šmurkštelėjo po apklotu. Padaviau jai pagalvę. Papure- 
nusi putlioji mergina pasikišo ją po galva. Nuo jos kaklo sklido 
jau pažįstamas arbūzų kvapas. Ėmiau rangytis kaip išmanyda- 
mas, kol pagaliau atsigręžiau veidu į ją. Taip ir gulėjome abu, 
atsigręžę vienas į kitą vienoje lovoje. 

— Man dar niekad neteko atsidurti šitaip arti kokio nors vy- 
ro, - pareiškė storuliukė. 

Vaje vaje. 

— Aš net į miestą beveik niekad neišeinu. Štai kodėl šįryt nie- 
kaip negalėjau rasti kelio į tą Aojamos prekybos centrą. Keti- 
nau išklausinėti tave smulkiau, bet staiga dingo garsas. 

— Pirmas pasitaikęs taksi vairuotojas būtų nuvežęs tave ten. 

— Taksi aš neturėjau pinigų. Išpuoliau iš biuro taip pasku- 
bomis, kad visai užmiršau jų pasiimti. Taigi teko kulniuoti 
pėstute. 

— Nejaugi, be senelio, neturi jokių kitų artimųjų? —- paklau- 
siau, nelabai norėdamas ja tikėti. 

— Kai man buvo šešeri, tėvai ir brolis žuvo avarijoje. Į] mūsų 
mašiną įsirėžė sunkvežimis, sprogo benzino bakas. Visi trys su- 
degė gyvi. 

— Ir tu vienintelė išsigelbėjai? 

— Aš tuo metu gulėjau ligoninėje. Jie kaip tik važiavo manęs 
lankyti. 

— Štai kaip... - pratariau. 

— Nuo tos dienos manimi rūpinosi senelis. Aš nelankiau mo- 
kyklos, beveik niekur neišeidavau, neturėjau ir jokių draugų... 

— Kodėl nelankei mokyklos? 

— Senelis tvirtino, kad mokykla - tik beprasmis laiko gaiši- 
mas, - lyg niekur nieko paaiškino ji. - Mane mokė jis pats: ang- 
lų ir rusų kalbų, anatomijos, visko. O virti ir siūti mane išmokė 
tetulė. 

— Tavo teta? 

— Netikra teta. Namų darbininkė, kuri gyveno su mumis, ji 
mus apskalbdavo, ruošdavosi namie. Buvo iš tiesų labai gera. 

Prieš trejus metus ji mirė nuo vėžio. Kai tetulė pasimirė, mudu 
su seneliu likome dviese. 

— Vadinasi, nuo šešerių metų net nelankei mokyklos? 

— Nelankiau, bet argi tai svarbu? Noriu pasakyti, aš ir be 
mokyklos daug ko išmokau. Susišneku keturiomis užsienio kal- 
bomis, moku groti pianinu ir altiniu saksofonu. Galiu surinkti 
radijo imtuvą, mokiausi navigacijos, sugebėčiau pereiti ištemp- 
tu lynu. Perskaičiau kalnus knygų. O ir sumuštinius gaminu vi- 
sai neprastus, ar ne? 

— Tavo sumuštiniai iš tiesų nuostabūs, - pripažinau. 

— Senelis visuomet sakydavo, kad mokykla - tai tokia skylė, 
kur tau ištisus šešiolika metų* sunkia smegenis. Senelis ir pats 
beveik neragavo mokyklos mokslų. 

— Neįtikėtina, - išsprūdo man. - Bet argi nejautei jokios nuo- 
skaudos del to, kad niekad neturėjai galimybės draugauti su 
bendraamžiais? 

— Na, nepasakyčiau. Buvau tokia užsiėmusi, kad neturėjau 
kada apie tai susimąstyti. Be to, net nenumanau, apie ką reikėtų 
kalbėtis su bendraamžiais. 

— Hmmm... - numykiau. 

— Bet, - tuoj pat atkuto ji, - mane sužavėjai tu. 

— Ką? 

— Noriu pasakyti - štai tu guli toks išsekęs, ir vis vien atrodo, 
kad išsekimas suteikia tau kažkokio gyvybingumo. Tiesiog ne- 
įtikėtina! - ulbėjo ji. - Kaip kažin ką, turėtum puikiai groti sakso- 
fonu. 

— Atsiprašau? 

— Gal turi Čarlio Parkerio įrašų? 

— Manding, turėjau. Bet dabar jaučiuosi taip, kad tikrai ne- 
siimčiau ieškoti jų šitoje stichinės nelaimės nusiaubtoje zonoje. 
Be to, sudaužytas ir grotuvas, tad, šiaip ar taip, nieko negalė- 
tum pasiklausyti. 

— Ar moki groti kokiu nors instrumentu? 


* Japonijoje mokymasis trunka šešiolika metų: vienuolika - mokykloje, ketveri - 
aukštojoje mokykloje ir vieni - aspirantūroje. 

— Ne. 

— Gal galiu tave paliesti? 

— Ne! -atrėžiau. - Be viso kito, mane pernelyg kamuoja žaizda. 

— O kai žaizda užgis, ar galėsiu tave paliesti? 

— Kai žaizda užgis ir jeigu neateis pasaulio galas... Gal ver- 
čiau pratęskime, apie ką kalbėjomės. Sakei, kad kai išrado 
perskirstymo metodą, senelis liovėsi ką nors pasakojęs. 

— Na taip. Atrodo, kad po to senelis visiškai pasikeitė. Jis 
man beveik nė žodžio nepratardavo. Suirzdavo dėl menko nie- 
ko ir vis kažką murmėdavo sau po nosimi. 

— Pasistenk prisiminti: galbūt jis dar ką nors užsiminė apie 
perskirstymą? 

Storuliukė patimpčiojo savo auksinį auskarą. 

— Na... prisimenu, jis lyg ir minėjo, kad perskirstymas - tai 
durys į naują pasaulį. Sakė, neva kūręs tai tik kaip metodą už- 
šifruoti kompiuterio duomenis, jau dabar dar šiek tiek patobu- 
lintą metodą įvaldęs žmogus galėtų pakeisti pasaulį. Panašiai 
atsitiko ir branduolinės fizikos pradininkams... 

— Gerai, tarkime, perskirstymas yra durys į naują pasaulį. Bet, 
įdomu, kodėl raktą nuo jų turiu aš? 

— To aš nežinau. 

Pašėlusiai norėjosi didelės taurės viskio su ledu. Deja, nelemta: 
manoji sėkmė pasirūpino, kad namie neliktų nei vieno, nei kito. 

— Ką gi, pamėginkime iš naujo. Ar tasai minėtasis pasaulio 
galas ir yra tavo senelio tikslas? 

— Oi ne. Nieko panašaus. Gal senelis ir paniurėlis, gal ir pasi- 
pūtęs užsispyrėlis, gal jis ir nelabai myli žmones, bet širdies gi- 
lumoje jis tikrai geras. Lygiai kaip ir tu arba aš. 

— Tai ačiū. - Iki šiol man dar niekas nesakė, kad aš - geras 
žmogus. 

— Be to, jis baiminosi, kad jo tyrinėjimų rezultatai neatitektų 
kam nereikia. Jis pasišalino iš Sistemos, nes puikiai žinojo: jeigu 
pasiliks, Sistema anksčiau ar vėliau panaudos jo atradimus kam 
tik panorėjusi. Dėl to jis ir įkūrė atskirą laboratoriją. 

— Vis dėlto Sistema dirba gerą ir naudingą darbą, - užginči- 

jau. - Ji saugo duomenų bankus, kad šių neišgrobstytų semiote- 
kai ir neparduotų juodojoje rinkoje - ir šitaip padeda teisėtiems 
savininkams išsaugoti informaciją. 

Putlioji mergina tik gūžtelėjo pečiais. 

- Atrodo, seneliui nelabai rūpėjo, kas gera, o kas bloga. Ar 
bent jau jis tvirtino, kad gėris ir blogis niekaip nesusiję su nuo- 
savybės teisėmis. 

— Na... gal ir taip, - nutariau atsitraukti. 

- Senelis niekad nepasitikėjo jokia valdžia. Kurį laiką jis dir- 
bo Sistemoje, bet tik tam, kad galėtų laisvai naudotis informa- 
cija, kad jam būtų prieinami ištekliai eksperimentams ir, svar- 
biausia, universalusis imituoklis. 

- Štai kaip? Pasakyk man dar kai ką. Ar tik tavo senelis, iš- 
eidamas iš Sistemos, visai atsitiktinai drauge neišsinešė ir mano 
asmeninės bylos iš duomenų banko? 

— Nežinau, - atsakė ji. - Bet jeigu tokia mintis šovė jam į 
galvą, kas galėjo sutrukdyti? Noriu pasakyti, jis juk buvo Tyri- 
mų centro viršininkas. Tad su bet kokia informacija galėjo elg- 
tis kaip tinkamas. 

Tai štai kur šuo pakastas. Profesorius nešė kudašių iš Siste- 
mos, kartu išsinešė ir mano duomenis. Paskui panaudojo juos 
kažkokiame asmeninių tyrinėjimų projekte, kitaip sakant, aš ta- 
pau egzemplioriumi, kurio pavyzdžiu buvo tobulinami perskirs- 
tymo metodo principai - ir ištobulinti taip, kaip niekas dar nei 
matė, nei girdėjo. O dabar, kaip ir spėjo mano bičiulis Mažuus, 
profesorius jau pasiruošęs imtis manęs. Taigi pirminis tyrinėji- 
mų objektas - aš - virto bandomuoju triušiu. Tikriausiai profe- 
sorius pakišo man perskirstyti fiktyvius duomenis, į kuriuos įves- 
tas kodas turėjo sureaguoti mano sąmonėje. 

O jeigu tikrai taip, vadinasi, reakcija jau prasidėjo. Uždelsto 
veikimo bomba. Mintyse paskubomis apskaičiavau laiką. Per- 
skirstymo procedūrą baigiau vakar naktį. O tai reiškia, kad 
praslinko jau beveik dvidešimt keturios valandos. Dvidešimt ke- 
turios valandos! Net nenutuokiau, kada turi sprogti toji uždels- 
to veikimo bomba. Bet jau praradau visą parą. 

— Dar vienas klausimas. Tu sakei „ateis pasaulio galas“, tiesa? 

— Taip. Šitaip sakė senelis. 

— Gal prisimintum: tavo senelis pradėjo šnekėti apie pasaulio 
galą prieš tai, kai ėmėsi tyrinėti mano duomenis, ar po to? 

— Po to, - atsakė ji. - Ar bent man taip atrodo. Šiaip ar taip, 
senelis tik visai neseniai ėmė nuolat kartoti „ateis pasaulio ga- 
las“ ar panašiai. O kodėl tau tai parūpo? Argi tai gali būti su 
kuo nors susiję? 

— Nesu tikras. Bet man atrodo, kad užčiuopiau siūlo galą. 
Mano slaptažodis, atveriantis perskirstymo procesą, ir yra toks: 
„Pasaulio galas“. Dabar jau sunkoka patikėti, kad tai - papras- 
čiausias sutapimas. 

— O apie ką tavoji „pasaulio galo“ istorija? 

- Šito man nepasakė. Tai mano sąmonės dalis, bet iki jos ne- 
galiu prisikasti. Vienintelis dalykas, kurį žinau, tai kodinis pa- 
vadinimas - „Pasaulio galas“. 

- Ar niekaip negali tos istorijos atkapstyti? Pamėginti atvirkš- 
čią procesą ar dar ką nors? 

— Visiškai neįmanoma, - atsakiau. - Apsaugą, užkertančią 
kelią tokiam procesui, kūrė pats Sistemos centras. Išgliaudyti 
šios informacijos neįstengtų net visa armijos divizija. Apsaugos 
priemonės - tiesiog neįtikėtinos. 

— Bet senelis jas įveikė ir išsinešė tavo bylą? 

— Panašu į tai. Kita vertus, tai tik mano prielaida. Reikėtų 
paklausti paties senelio. 

— Vadinasi, padėsi išgelbėti jį iš INKiščių nagų? 

Delnu užspaudęs žaizdą, išsiropščiau iš lovos. Galvoje tvyks- 
telėjo skausmas tarsi signalinė lemputė valdymo pulte. 

- Atrodo, neturiu kitos išeities, - pasakiau. - Net nenutuo- 
kiu, ką reiškia tasai tavo senelio „pasaulio galas“, bet, iš visko 
sprendžiant, negaliu leisti sau nekreipti į jį dėmesio. 

— Ar šiaip, ar taip, o seneliui mes turime padėti. 

— Ar dėl to, kad mes visi trys - geri žmonės? 

— Žinoma, - patikino storuliukė. 

Sapnų skaitymas 


Taip ir nesugebėjęs perprasti savosios savasties, vėl įninku skai- 
tyti senus sapnus. Žiemos galios vis labiau stiprėja, o aš visą 
dėmesį sutelkiu į darbą, tad ir nuolat mane persekiojantis ne- 
tekties jausmas pasimiršta, tiesa, tik laikinai. 

Kita vertus, kuo daugiau senų sapnų perskaitau, tuo aštriau 
suvokiu savo bejėgiškumą. Vis dar nevalioju suvokti, ką man 
byloja tie sapnai. Be paliovos skaitau juos, tačiau prasmės taip 
ir neperprantu. Jie - tarsi neiššifruojamas tekstas, naktis po nak- 
ties plaukiantis man prieš akis. Ne ką daugiau suprasčiau pa- 
prasčiausiai žiūrėdamas į srovenančius Upės vandenis. 

Tiesa, skaityti sapnus aš įgudau. Perpratau metodo esmę ir 
per naktį perskaitau iš tiesų nemažai sapnų. Bet kas iš to? 

— Ką iš tiesų reiškia tasai sapnų skaitymas? - klausiu Biblio- 
tekininkės. - Na taip, kaip ir sakei, toks mano darbas - iš šių 
kaukolių išskaityti senus sapnus. Tačiau tie sapnai be jokio tiks- 
lo praplaukia pro mane, nieko neužkliudydami. Jaučiuosi pa- 
vargęs - kaskart vis labiau. 

- Ir vis vien skaitai senus sapnus lyg apsėstas. Argi ne taip? 

— Pats nežinau, - atsakau. Juk iš tikrųjų: aš iš paskutiniųjų 
stengiuosi sutelkti dėmesį, kad tik kaip nors užpildyčiau manyje 

žiojinčią tuštumą. Ir ji sako tiesą: sapnų skaitymas mane tary- 
tum užvaldė. 

— Gali būti, kad tu pats dėl to kaltas, - tęsia ji. 

— Aš pats? 

— Svarstau, galbūt tau labai knieti prisikasti prie savo esmės? 
Tiesa, visų tų dalykų apie savastį gerai nesuprantu, bet gali būti 
ir taip, kad tavoji užrakinta po devyniais užraktais. Seniesiems 
sapnams reikia, kad juos perskaitytum, bet ir tu pats jauti tokį 
pat poreikį skaityti senus sapnus. 

— Kodėl taip manai? 

— Toks jau yra tas sapnų skaitymas. Kaip paukščiai, metui 
atėjus, pakyla skristi į pietus ar atgal į šiaurę, taip ir Sapnų Skai- 
tytojas privalo skaityti sapnus. 

Ji ištiesia ranką skersai stalą ir uždeda delną ant manojo. Ir 
nusišypso. Jos šypsena - tarsi pavasario pažadas. 

— Išlaisvink savo savastį. Juk tu - ne kalinys. Tu - aukštai 
skrendantis paukštis, padangėse besidairantis sapnų. 

* * * 

Imdamasis skaityti seną sapną, nuoširdžiai visas jam atsi- 
duodu. Išsirenku vieną iš ilgose lentynose išrikiuotų kaukolių 
ir nešuosi ant stalo. Bibliotekininkė padeda man: pirmiau- 
sia nušluosto kaukolę drėgnu skudurėliu. Paskui nepaprastai 
kruopščiai blizgina ją sausu, kol kaukolė pabąla lyg ką tik 
iškritęs sniegas. 

Priglaudžiu delnus prie kaukolės ir žiūriu, įsmeigęs žvilgsnį, 
laukdamas, kol iš jos ims sklisti šilta šviesa. Kai sušyla maždaug 
tiek, kiek šildo saulės spindulys žiemą, nublizginta iki baltumo 
kaukolė atveria man savo senus sapnus. Aš įtempiu regėjimą, 
giliai alsuoju ir braukdamas pirštų galiukais susiraizgiusius švie- 
sos siūlelius pradedu vynioti man porinamą istoriją. Šviesos bal- 
sas, kaip visuomet, skamba labai tyliai tarsi tolimas aidas; ma- 
no atsiveriančios sąmonės skliautu tarsi senoviniai žvaigždynai 
priešaušriu blykštančiu dangumi ima iš lėto plaukti vaizdiniai. 
Tačiau jie taip ir lieka miglotomis, pabiromis mozaikos detalė- 
mis, niekad nesusiliejančiomis į vientisą paveikslą. 

Regiu kraštovaizdžius, kurių kaip gyvas anksčiau nesu ma- 
tęs, girdžiu nepažįstamų melodijų aidus, kažkas man kažką kuž- 
da išsyk keliomis nesuprantamomis kalbomis. Mane pasiekia 
šuorais atplūstančios nuotrupos, bet jos tuoj pat vėl nugrimzta į 
tamsą. Švysteli viena detalė, paskui — kita, bet jų tarpusavyje 
nesieja jokie ryšiai. Išbandau įvairiausius būdus sutelkti energi- 
ją į pirštų galiukus, tačiau rezultatas visada lieka tas pats. Kol 
dar jaučiu, kad seni sapnai žadina kažkokį atsaką manyje pa- 
čiame, nieko nepajėgiu suprasti. 

Galbūt iš tikrųjų aš visiškai niekam tikęs sapnų skaitytojas. 
O gal per nesuskaičiuojamą gausybę metų priblėso sapnų švie- 
sa, sudilo, aptrupėjo pati kalba? Gal pernelyg skirtingi mano ir 
jų suvokimo kontekstai? Nejaugi mane būdraujantį nuo kauko- 
lių sapnų būsenos skiria neperžengiama bedugnė? 

Stebiu, kaip iškyla ir vėl pradingsta pabiros sapnų nuotru- 
pos, ir nieko nesakau. Žinoma, kaukolės protarpiais siunčia man 
ir tokių vaizdinių, kuriuos atpažįstu. Žolynai, siūbuojantys vė- 
jyje, balti papurę debesėliai dangaus žydrynėje, upokšnis, mir- 
guliuojantis saulės atšvaitais, - gryni ir neįmantrūs vaizdai. Ir 
vis dėlto kaip tik šie patys paprasčiausi regėjimai man sukelia 
liūdesį, kuriam išreikšti trūksta žodžių. Tarsi praplaukiantis lai- 
vas, kurį išvysta žvelgiantis pro langą, šie regėjimai pasirodo tik 
tam, kad tuojau pat vėl išnyktų be pėdsako. 

Kol skaitau, seno sapno skleidžiama šiluma palengva trau- 
kiasi tarsi jūros vandenys per atoslūgį; sapnas iš lėto grįžta, kur 
buvęs, ir vėl pavirsta tiesiog šalta ir balta kaukole. Jis vėl įmin- 
ga giliu, laikui nepavaldžiu miegu. Vizijų vandenys srovena pro 
jų nebenulaikančius pirštus, liejasi ant žemės. Šitai patiriu kas- 
kart, kai tik baigiu skaityti sapną. 

Kai iš kaukolės išsunkiu visus senus sapnus, grąžinu ją Biblio- 
tekininkei, o ši tvarkingai padeda ant pertvarėlės greta kitų, jau 
perskaitytų. Aš tuo tarpu ilsiuosi, abi rankas ištiesęs ant stalo, 
telkiu jėgas kitiems sapnams. Įsitikinau, kad per vakarą įstengiu 
perskaityti ne daugiau kaip šešias kaukoles. Jei tik pamėginu 
įveikti daugiau, nebevalioju sutelkti dėmesio, sapnų melodijos 

susilieja į beprasmį triukšmą. Vienuoliktą valandą būnu jau toks 
pavargęs, kad vos bepastoviu ant kojų. 

Kai baigiu darbą, ji patiekia kavos. Retsykiais pavaišina ir 
namie keptais sausainiais ar vaisine duona. Valgydami mudu 
nesišnekame. 

+ + + 

— O gal tai aš apsunkinu tau sapnų skaitymą? - klausia ji. — 
Galbūt tavoji savastis užtrenkta taip aklinai dėl to, kad aš nepa- 
Jėgiu atsiliepti? 

Kaip ir visada, mudu sėdime ant siaurų laiptelių, vedančių 
nuo Senojo tilto žemyn, į smėlėtą Upės salelę. Vandens paviršiu- 
je virpčioja blyškus sidabrinis mėnulis. Siūbuoja prie stulpo pri- 
rišta medinė valtis, jos teškenimas antrina srovės gurgėjimui. 
Sėdžiu prisiglaudęs prie Bibliotekininkės, ranka jaučiu jos kūno 
šilumą. 

— Nieko panašaus, - sakau jai. - Aš pats čia kaltas. Mano 
savastis tarytum bando išsprūsti. Jaučiuosi visiškai suglumęs. 

— Ar tu nebesuvoki savo savasties? 

— Nė pats nežinau, - sakau. - Kitąsyk suvokimas gerokai vė- 
luoja - supranti ką nors tik tada, kai tai jau nebesvarbu. O kar- 
tais padarau tai, ką privalau daryti, neatsiklausęs savasties va- 
lios, ir viskas nukreivoja šleivomis vėžėmis. 

— Nejaugi savastis gali būti tokia netobula? - šypsodamasi 
klausia ji. 

Žvelgiu į savo rankas. Mėnesienos šviesoje jos primena bal- 
tas statulas, išskobtas nežinia kokiam tikslui. 

— Ji gali būti netobula, - sakau, - tačiau ji visada palieka pėd- 
saką. Ir tuo pėdsaku galima sekti - panašiai kaip pėdomis sniege. 

- Ir kur jis veda? 

- Į save, - aiškinu. - Juk kaip tik tai ir yra savastis. O kai nėra 
savasties, tuomet niekas niekur negali nuvesti. 

Pakeliu galvą. Žiemiškas mėnulis lieja skaisčią šviesą ant Mies- 
to, nutvieskia ir Sieną. 

- Tu tikrai dėl nieko nekalta, - bandau ją paguosti. 

Mėsainiai, „Skyline“, galutinis terminas 


Prieš leisdamiesi į žygį, nutarėme šio to užkąsti. Aš vis dar nesi- 
jaučiau alkanas, bet nežinia, kada dar kartą pasitaikys proga 
prisikimšti skrandį. Šiaip ar taip, mano rubuilė bendražygė pa- 
reiškė, kad pinigų jai užtekę tik šokoladukui, kurį sudorojusi 
priešpiečiams, tad dabar ji tiesiog mirštanti badu. 

Stengdamasis neužkliudyti žaizdos, šiaip taip įlindau į džin- 
sus; ant marškinėlių apsivilkau marškinius, ant šių - ploną megz- 
tinį, ant viršaus dar užsimečiau nailoninę neperpučiamą striukę. 
Merginos rausvasis kostiumėlis akivaizdžiai nebuvo pritaikytas 
speleologinėms ekspedicijoms, tačiau mano drabužių spintoje 
neatsirado nieko, kas jai tiktų. Aš buvau dešimčia centimetrų 
aukštesnis už ją, o ji - dešimčia kilogramų sunkesnė už mane. 
Tiesiog verkiant reikėjo aprūpinti ją tinkamesne apranga, bet 
nebuvo ko nė tikėtis, kad šitokiu metu dirbs kokia nors parduo- 
tuvė, tad teko šiaip taip įsprausti merginą į mano senutėlę ka- 
reivišką striukę. Aukštakulniai jos bateliai, švelniai tariant, irgi 
nebuvo pats patogiausias apavas žygiui, bet ji pareiškė biure 
turinti sportbačius ir kaliošus. 

— Rausvus sportbačius ir rausvus kaliošus. 

— Atrodo, tu iš tiesų mėgsti rausvą spalvą, - išsprūdo man. 


negailestinga stebuklų šalis 213 


— Ji patinka seneliui. Jis sako, kad apsirengusi rausvais dra- 
bužiais atrodau gražiai. 

— Taip ir yra, - patvirtinau. Iš tikrųjų taip ir buvo. Paprastai 
šitokios putlios merginos, apsirengusios rausvais apdarais, pri- 
mena didžiulius pyragaičius su braškiniu įdaru, besisukiojan- 
čius šokių aikštelėje, tačiau jai rausva spalva iš tiesų tiko. 

Iš po suverstos patalynės krūvos išrausiau kuprinę, pirmiau- 
sia įsitikinau, kad ji nesuraižyta peiliu, o paskui suskatau krau- 
tis daiktus: įsidėjau nedidelį žibintuvėlį, magnetą, pirštines, 
rankšluosčių, didelį peilį, žiebtuvėlį, virvę ir sauso kuro table- 
čių. Tada patraukiau į virtuvę ir ėmiau knistis produktų kaugė- 
je: pavyko išgelbėti šiek tiek duonos, sūdytos mėsos konservų 
skardinę, keletą persikų, pakelį Vienos dešrelių ir greipfrutą. Pri- 
sipyliau gertuvę vandens, susigrūdau į kišenę visus grynuosius 
pinigus, kiek pavyko rasti bute. 

- Galima pamanyti, kad ruošiamės į iškylą gamtoje, - prata- 
rė mergina. 

— Tai jau taip. 

Stabtelėjau ir paskutinį kartą apžvelgiau tą sąvartyną, kuriuo 
pavirto mano namai. Štai man dar viena gyvenimo pamoka: ką 
nors sukurti trunka metų metus, o sunaikinti pakanka kelių aki- 
mirkų. Žinoma, šitas ankštas butukas man jau kadai įgriso, bet, 
reikia pripažinti, įsikūręs buvau gana jaukiai. Ir štai - visas anks- 
tesnis mano gyvenimas išsisklaidė lyg ryto ūkanos, ir dar taip 
greitai, kad per tiek laiko kažin ar suskubtum išgerti porą skar- 
dinių alaus. Mano darbas, mano viskis, mano tyla ir ramybė, 
mano vienatvė, mano Somerseto Moemo ir Džono Fordo ko- 
lekcijos - viskas nugarmėjo skradžiai, viskas suniokota ir pra- 
radę bet kokią vertę. 

Laukų žaižaravimas, gėlių spindesys, - patyliukais padekla- 
mavau pats sau senos poemos eilutes. Tada pasistiebęs pasie- 
kiau saugiklį ir išjungiau bute šviesą. 

+ + + 

Mane kamavo pernelyg stiprus fizinis skausmas, kad dar im- 
čiausi mąstyti apie šį savo gyvenimo puslapį, kurį štai tenka už- 


214 negailestinga stebuklų šalis 


versti. Pernelyg smarkiai skauda, pernelyg kausto nuovargis. Ver- 
čiau negalvoti iš viso nei painiotis surizgusiose, trūkinėjančiose 
mintyse. 

Liftu nusileidome į požeminį garažą ir sukrovėme visus daik- 
tus ant užpakalinės mano automobilio sėdynės. Net nesivargi- 
nau dairytis kokių nors tykančių persekiotojų. Galbūt jie laukia 
pasaloje, gal prikabins mums uodegą - tai kas. Po šimts, aš juk 
net nenutuokiu, kas galėtų būti tie jie. Semiotekai? Vaikinai iš 
Sistemos? Draugiškai nusiteikusių galvažudžių porelė? O gal teks 
pasismaginti ir pažaisti gaudynes su visais iš karto? Dievinu 
staigmenas. Jeigu jie turi užduotį, tegul sau plūkiasi į sveikatą. 

Prakiurdintu pilvu sėsti prie vairo man nėmaž nesinorėjo, bet 
mergina nemokėjo vairuoti. 

— Atleisk. Užtat aš moku jodinėti, - atsiprašė ji. 

- Nuostabu. Tau dar gali tekti ir pajodinėti, - atsakiau. 

Prietaisai rodė, kad kuro bakas beveik pilnas. Išvairavau auto- 
mobilį į gatvę. Kurį laiką laviravome gyvenamojo rajono gatve- 
lėmis, paskui įsukome į miesto greitkelį. Nepaisant vėlyvo me- 
to, eismas buvo gana gyvas, daugiausia zujo taksi. Kažin, kodėl 
tokia daugybė žmonių kažkur skubinasi pačioj nakties aky? Ne- 
jaugi, šeštą valandą baigę darbą, negalėtų ramiai traukti namo, 
o dešimtą - gesinti šviesas? 

Vis delto tai jau, kaip įprasta sakyti, ne mano reikalas. Naftą 
eksportuojančių šalių organizacija, nepaisydama niekieno nuo- 
monės, ir toliau užsiims naftos gavyba, konglomeratai iš šios 
naftos gamins elektrą bei degalus, o žmonės, naudodami šiuos 
degalus, ir toliau lakstys po miestą vidury nakties. O man tuo 
tarpu pakanka ir savų rūpesčių. 

Sankryžoje užsižiebė raudonas šviesoforo signalas; sustab- 
džiau automobilį, sėdėjau, abiem rankomis laikydamas vairą, ir 
žiovavau. 

Dešinėje juostoje sustojo baltas „Skyline“. Jame sėdėjo jauna 
porelė, važiuojanti pramogauti į naktinį miestą, o gal grįžtanti 
iš jo; abu atrodė kamuojami nuobodulio. Iš automobilio mag- 
netolos griaudėjo „Duran Duran“. Moteris išsvarino pro atvirą 

langą ranką, apjuostą dviem sidabrinėmis apyrankėmis, ir metė 
žvilgsnį į mano pusę. Kažin ar būčiau nusipelnęs daugiau jos 
dėmesio, jei būčiau „Denny's“ restoranėlio iškaba ar koks kelio 
ženklas. Ko gero, pati paprasčiausia, niekuo neįsimenanti graži 
jauna moteris. Televizijos seriale tokia galėtų vaidinti pagrindi- 
nės veikėjos geriausią draugę, pasirodančią vieną kartą, tarki- 
me, scenoje kavinėje ir klausiančią: „Kas tau nutiko? Pastaruo- 
ju metu tu kažkokia sutrikusi“. 

Užsižiebė žalias šviesoforo signalas; kol priešais mus su- 
stojęs sunkvežimis pajudėjo iš vietos, baltasis „Skyline“ iš- 
didžiai nušvilpė pirmyn, pažėręs kibirkščių spiečių iš išmeta- 
mojo vamzdžio. 

— Gal pasidairytum į mašinas, važiuojančias mums iš pas- 
kos? - paprašiau savo apvalainos bendražygės. - Jeigu tau pasi- 
rodys, kad kas nors mus seka, pasakyk man. 

Mergina linktelėjo ir atsigręžė. 

— Ar manai, kad mus gali kas nors persekioti? 

— Net nenumanau, - atsakiau. - Šiaip smalsu. Ar nenorėtum 
sudoroti kokio mėsainio? Neužtruktume. 

— Neatsisakysiu. 

Pasukau prie artimiausios įvažiuojamosios greitojo maisto už- 
kandinės. Padavėja raudonu mikro-mini sijonėliu pristūmė pa- 
dėklus prie automobilio langų ir pasiteiravo, ko norėtume. 

— Dvigubą sūrainį su keptomis bulvytėmis ir karšto šokola- 
do, - užsisakė storuliukė. 

— Paprastą mėsainį ir alaus, - paprašiau. 

— Atleiskite, bet alumi neprekiaujame, - atsiliepė padavėja. 

— Paprastą mėsainį ir kokakolos, - skubiai pasitaisiau. Ir kas 
man šovė į galvą? 

Kol laukėme užsakymų, prie įvažiuojamosios užkandinės taip 
ir nepasirodė nė vienas automobilis. Jei mums kas nors ir prika- 
bino uodegą, savaime suprantama, jie tikrai nesustos toje pa- 
čioje aikštelėje kaip ir mes. Reikia manyti, lūkuriuoja kur nors 
šešėlyje ir stebi, ką darysime toliau. Sutelkiau dėmesį į pristaty- 
tą maistą ir stačiais kąsniais mechaniškai sudorojau mėsainį 

drauge su visu salotos lapu, dydžio sulig greitkelio mokesčių 
čekiu. Savo ruožtu panelė Rausvoji mėgavosi kiekvienu sūrai- 
nio kąsneliu, kartu elegantiškai kramsnodama bulvytes ir šliurpš- 
dama karštą šokoladą. 

— Gal nori paragauti bulvyčių? — pasiūlė man. 

— Ne, ačiū, - atsisakiau. 

Mergina iki paskutinės kruopelės sudorojo viską, kas buvo 
ant padeklo. Pasigardžiuodama išgrandė paskutinius karšto šo- 
kolado lašelius, nulaižė nuo pirštų kečupą ir garstyčias, tada 
nosinaite nusišluostė pirštus bei lūpas. 

— Taigi metas pagalvoti apie tavo senelį, - prašnekau. - Tur- 
būt pirmiausia reikėtų nusigauti į jo požeminę laboratoriją? 

- Taip. Galbūt ten aptiksime siūlo galą. 

— Manai, sugebėsime saugiai prasibrauti pro INKiščius? Juk 
juos išvaikanti ultragarso sistema nebeveikia, argi ne taip? 

- Taip, bet ypatingiems atvejams turime nedidelį nešiojamąjį 
ultragarso prietaisėlį. Tiesa, nelabai galingą, bet jeigu nešimės jį 
su savimi, INKiščiai prie mūsų nelįs. 

— Tai gerai, - lengviau atsikvėpiau. 

- Tiesa, baterija nusėda per trisdešimt minučių, - pridūrė sto- 
ruliukė. - Paskui ją reikia iš naujo įkrauti. 

— Kiek laiko trunka, kol ji vėl įsikrauna? 

— Penkiolika minučių. Kelią nuo biuro iki laboratorijos tik- 
rai turėtume spėti įveikti, o tada galėsime atsipūsti ir įkrauti 
bateriją. 

Ką gi, vis geriau negu nieko. Išvažiavome iš užkandinės ir dar 
kartą stabtelėjome prie visą parą veikiančio prekybos centro - 
nusipirkau porą skardinių alaus ir nedidelį buteliuką viskio. Nė 
pats nepastebėjau, kaip ištuštinau abi skardines ir išgėriau gerą 
ketvirtį viskio. Vis dėlto pavyko šiek tiek atsipalaiduoti. Sanda- 
riai užsukau dangtelį ir perdaviau buteliuką merginai, O ši įbru- 
ko jį į kuprinę. 

— Kodėl tu šitiek geri? - pasidomėjo ji. 

- Išgėręs jaučiuosi drąsiau, - paaiškinau. 

— Man irgi baisu, bet argi matei mane geriančią? 

— Tavo „man baisu“ ir mano „man baisu“ - du skirtingi da- 
lykai. 

— Kaip šitai suprasti? - paklausė ji. 

— Kuo vyresnis esi, tuo sunkiau atsigaivelioji nuo visokių už- 
griuvusių įvykių. 

— O taip pat ir pavargsti? 

— Taip, - atsakiau. - Kuo esi vyresnis, tuo greičiau pavargsti. 

Ji atsigręžė, ištiesė ranką ir palietė mano ausies spenelį. 

— Viskas bus gerai. Nesijaudink. Nesitrauksiu nuo tavęs nė 
per žingsnį, - patikino ji. 

- Ačiū. 

+ + * 

Įvairavau automobilį į pastato, kuriame buvo merginos sene- 
lio biuras, aikštelę. Užsimečiau kuprinę ant pečių, ir čia pat pil- 
vą persmelkė skausmas. Skausmas praeis, kaip praeina lietus, 
pasakiau sau ir nuslimpinau paskui merginą. 

Įspūdingų gabaritų jaunas apsauginis prie laukujų durų tuoj 
pat pareikalavo gyventojo identifikacijos kortelės. Rubuilė įtei- 
kė jam plastiku aptrauktą kortelę, sargas ją įkišo į stalviršyje 
įmontuoto kompiuterio angą. Sulaukęs jos vardo ir kambario 
numerio patvirtinimo, jis spustelėjo mygtuką ir atidarė duris. 

— Šitas pastatas ypatingas, - ėmė aiškinti man mergina, kol 
žingsniavome per erdvų, atvirą vestibiulį. - Visi, kurie įsikuria 
čia, turi paslapčių ir siekia jas išsaugoti. Pavyzdžiui, laiko čia 
kokių nors mokslinių tyrinėjimų duomenis, verslo sutartis ar 
panašiai. Dėl to ir apsauga tokia griežta. Pirmiausia kruopščiai 
patikrina prie durų, paskui seka vaizdo kameromis, kad įsiti- 
kintų, jog tikrai pasiekei nurodytą numerį. Taigi net jeigu mus 
kas nors ir sekė, vidun įsigauti jiems nepavyks. 

— Ar jie žino, kad tavo senelis praurbino visą pastatą ir įsiren- 
gė vertikalią šachtą? 

— Turbūt nežino. Senelis pasirūpino sujungti savo kabinetą su 
rūsiu dar tais laikais, kai pastatas buvo statomas. Apie tai žino- 
jo tik namo savininkas ir architektas. Statybininkams buvo pa- 
sakyta, neva tai - „komunikacijų šulinys“, tam tikras kevalas, 


218 negailestinga stebuklų šalis 


kuriame vėliau bus montuojami optinio pluošto laidai. Manau, 
kad šios pastato dalies net brėžiniai buvo suklastoti. 

— Kaip kažin ką, tavo seneliui teko pakloti krūvą pinigų. 

— Savaime suprantama. Bet senelis tiesiog apšalęs pinigais, - 
atsakė mergina. — Beje, aš taip pat. Aš net labai turtinga. Juk 
paveldėjau tėvų turtą, gavau draudimo išmokas, o paskui gero- 
kai padidinau kapitalą akcijų biržoje. 

Ji išsitraukė iš kišenės raktą ir atidarė lifto duris. Sveika gyva, 
peraugusi skardine, senokai nesimatėme. 

— Tu loši biržoje? 

- Žinoma. Senelis išmokė mane visokių gudrybių. Pavyzdžiui, 
kaip atsirinkti patikimą informaciją, kaip perprasti biržos kur- 
so svyravimus, išvengti mokesčių, pervesti lėšas į užjūrio ban- 
kus - ir taip toliau, ir panašiai. Žaisti akcijomis - vienas malo- 
numas. Niekad nebandei? 

— Ko gero, ne, - atsakiau. Tiesą sakant, netgi niekad nebuvau 
atsidaręs terminuotos sąskaitos su skaičiuojamais nuo palūka- 
nų procentais. 

Liftas judėjo įprastu nepakenčiamu sraigės greičiu, nesupra- 
si - aukštyn ar žemyn. 

— Senelis tvirtina, kad lavinimo sistema mokykloje - pernelyg 
neefektyvi ir negali prigaminti medžiagos būsimiems aukščiau- 
sios klasės specialistams rengti. O tu kaip manai? - paklausė ji. 

— Ką gi, gal ir taip, - nesiginčijau. - Aš pats lankiau mokyklą 
daugybę metų, bet nemanau, kad tai mano gyvenime ką nors iš 
esmės pakeitė. Nemoku nė vienos užsienio kalbos, negroju nė 
vienu muzikos instrumentu, nieko neišmanau apie biržą ir akci- 
jas, niekada nejodinėjau. 

— Tai kodėl nemetei mokyklos? Juk galėjai mesti kada tik pa- 
norėjęs, argi ne taip? 

— Na... turbūt taip, - pasakiau. - Tikriausiai būčiau galėjęs 
mesti mokyklą, bet nenorėjau. Veikiausiai net tokia mintis nie- 
kad nešovė į galvą. Priešingai nei tu, augau paprastoje viduti- 
niokų šeimoje, mane auklėjo taip kaip visus. Aš niekad negavau 
nieko, ko reikėtų, norint tapti kurios nors srities žinovu. 

— Netiesa, - pareiškė ji. - Kiekvienas turi savyje kokią nors 
užuomazgą, kurią išpuoselėjęs taptų pats geriausias kurioje nors 
srityje. Svarbu tik laiku tą įgimtą gebėjimą išlukštenti. Bet kaip 
tik šito mokykla ir nesugeba. Ji gniuždo talentą. Nenuostabu, 
kad dauguma žmonių taip niekad ir netampa tuo, kuo iš tikrųjų 
norėtų būti. Jie paprasčiausiai sutrypiami į purvą. 

— Pavyzdžiui, aš, - pratariau. 

— Visai ne. Tu - kitoks. Galiu drąsiai tvirtinti, kad tu ypatin- 
gas. Tave supantis emocinis kiautas toks kietas, kad visa, kas 
yra viduje, neabejotinai išliko nesužalota. 

— Emocinis kiautas? 

- Taip, - patvirtino ji. - Štai kodėl dar ne per vėlu. O kai visa 
tai baigsis, kodėl mudviem neapsigyvenus drauge? Susituokti 
visai nebūtina. Tiesiog imtume ir išvažiuotume kur nors drau- 
ge, gal į Graikiją ar Suomiją, ar dar kur nors, gyventume ten be 
jokių rūpesčių, jodinėtume ir dainuotume dainas. Pinigų turė- 
tume pakankamai, o tau štai ir būtų proga atgimti kaip bran- 
džiai asmenybei. 

— Hmmm... - Visai neprastas pasiūlymas. 

Liftas sustojo. Mergina išlipo, aš išsekiau paskui ją. Ji spar- 
čiai nužingsniavo pirmyn, kaip ir anąsyk, kai pirmą kartą susi- 
tikome; aukšti jos kulniukai aidžiai kaukšėjo ilgu koridoriumi. 
Tiesiog priešais save mačiau švelniai siūbuojančius jos klubus, 
blykčiojančius auksinius auskarus. 

— Tarkime, priimsiu tavo pasiūlymą, - pasakiau jos nugarai. — 
Bet tuomet tu duosi man viską - o aš turėsiu viską iš tavęs imti. 
O tai man neatrodo teisinga. 

Ji kiek sulėtino žingsnį, kad pasivyčiau ją. 

— Be jokios abejonės, esama šio to, ką tu galėtum duoti man, - 
atsakė. 

— Ir kas gi tai? 

— Na, pavyzdžiui, tavasis emocinis kiautas. Apie tai aš tikrai 
norėčiau sužinoti daugiau. Man įdomu, iš ko jis, kaip veikia - ir 
panašiai. 

— Na jau, nieko ten ypatingo, - susiraukiau. - Vienokį ar ki- 

tokį, pasak tavęs, emocinį kiautą turi kiekvienas. Tu juk beveik 
visiškai nebendravai su žmonėmis. Tad ir nežinai, kaip veikia 
paties paprasčiausio, eilinio žmogaus protas. 

- Šneki taip, lyg būtum koks visai niekam vertas menkysta! - 
sušuko putlioji mergina. - Bet tu juk sugebi savo smegenimis 
perskirstyti duomenis, tiesa? 

— Žinoma, tai aš galiu. Tačiau šis gebėjimas išlavinamas pra- 
tybomis. Ne kažin kiek skiriasi nuo gebėjimo naudotis skaitytu- 
vais ar skambinti pianinu. 

— Tai, ką sakai, anaiptol me viskas, - tęsė ji. - Iš pradžių visi 
manė taip kaip tu. Manė, kad po specialių mokymų bet kas - 
bet kas, žinoma, iš tų, kurie atitinka reikalavimus ir išlaiko pa- 
tikrinimą - gali atlikti perskirstymą. Net ir pats senelis taip ma- 
nė. Ir ką gi? Būtina operacija buvo atlikta dvidešimt šešiems 
žmonėms, visi jie buvo deramai išmokyti - tada visi įgijo gebėji- 
mą atlikti perskirstymą. Iš pradžių neiškilo jokių problemų... 

— Palauk, palauk, apie kokias nors problemas aš iš viso nesu 
girdėjęs. Kiek žinau, viskas vyko tiksliai pagal planą. 

— Oficialiai ir buvo skelbiama, kad viskas klostosi sklandžiai, — 
solidžiai pareiškė ji. - Tačiau tiesa štai kokia: po mokymų per 
pusantrų metų iš tų dvidešimt šešių žmonių dvidešimt penki mi- 
rė. Gyvas iš jų liko tik vienas. 

— Ką? Nori pasakyti... 

— Taip. Tu. Tu - vienintelis, kuris, praėjus trejiems metams, 
tebesi gyvas. Tu nuolat atlikdavai duomenų perskirstymą, bet 
tau taip ir neiškilo jokių problemų, jokio išsekimo, nepasireiškė 
jokie nerimą keliantys simptomai. Ar ir dabar vis dar manai, kad 
esi visiškai eilinis? Juk tu - dar ir kokia išskirtinė asmenybė! 

Susibrukau rankas į kišenes ir valandėlę tylėdamas žingsnia- 
vau koridoriumi. Man ir šiaip jau visko per daug, 0 pragarmė, į 
kurią pakliuvau, vis dar plečiasi, jai nematyti nei galo, nei krašto. 

— O nuo ko mirė tie kiti? - paklausiau. 

— Nemanau, kad kas nors žinotų. Nenustatyta jokia aiški 
mirties priežastis. Kažkoks smegenų sutrikimas, bet nieko kon- 
kretaus. 

— Bet juk kokias nors prielaidas jie apsvarstė? 

— Na, senelis aiškina tai šitaip. Iš tikrųjų eilinių žmonių sme- 
genys tikriausiai netoleruoja apšvitinimo, kuris buvo pritaiky- 
tas siekiant katalizuoti giluminę sąmonę. Smegenų ląstelės pra- 
deda gaminti antikūnus, kurie reaguoja baisia naikinamąja galia. 
Esu tikra, viskas daug sudėtingiau, bet paprasčiausias paaiški- 
nimas būtų toks. 

— Kodėl tuomet aš vis dar gyvas? 

— Gali būti, kad tavo smegenims gebėjimas kurti antikūnų 
luobą - natūralus. Tai ir yra tavo emocinis kiautas. Dėl kažko- 
kios priežasties tavo smegenyse prieš švitinimą jau buvo tasai 
apsauginis veiksnys, dėl kurio tu ir išgyvenai. Senelis bandė dirb- 
tinai sukurti tokį kiautą, bet šis neišlaikė. 

Bandžiau sugromuliuoti, ką išgirdęs. 

— O tasai antikūnų veiksnys ar apsauginis luobas, ar kas tai 
būtų - ar tai mano įgimta savybė? Ar įgyta? 

— Jeigu teisingai prisimenu, iš dalies įgimta, iš dalies įgyta. 
Nieko daugiau senelis man neatskleidė. Baiminosi, kad jei žino- 
siu per daug, man grės pavojus. Vis delto, pasak jo hipotezės, 
tokių žmonių kaip tu, kurių smegenyse antikūnai kuriasi natū- 
raliai, esama vieno iš milijono, gal net pusantro milijono. O iš- 
siaiškinti, kurie žmonės apdovanoti šia savybe, neįmanoma nie- 
kaip kitaip, tik įdiegiant gebėjimą atlikti perskirstymą. 

- Jei tavo senelio hipotezė teisinga, vadinasi, tai, kad aš pa- 
kliuvau tarp tų dvidešimt šešių — tiesiog neįtikėtinas atsitik- 
tinumas. 

— Štai todėl tu ir esi toks vertingas pavyzdys. Todėl tu ir esi 
raktas. 

— O ką dar tavo senelis numatė man? Tie duomenys, kuriuos 
jis davė man perskirstyti, ta jo padovanota vienaragio kauko- 
lė... ką visa tai reiškia? 

— Jeigu žinočiau, galėčiau dabar pat tave ir išgelbėti, - pareiš- 
kė mergina. 

— Mane ir pasaulį. 

Biure kažkas irgi pasidarbavo iš peties, tiesa, nenusiaubė taip 
negailestingai kaip mano buto, bet sujaukė viską kaip reikiant. 
Visur voliojosi kaugės popierių, stalas riogsojo apverstas, seifas 
išlaužtas, rašomojo stalo stalčiai išsvaidyti po visą patalpą, pro- 
fesoriaus ir jo dukraitės drabužių pamaina ištraukta iš spintos 
ir tarsi salotos ant sumuštinio nudrėbta ant sofos sudraskytu 
apmušalu. Įsitikinau, kad iš tiesų visi merginos drabužiai raus- 
vos spalvos - visų įmanomų atspalvių: nuo blyškiai rožinės iki 
tamsiai alyvinės. 

— Koks siaubas! - sušuko ji. - Reikia manyti, jie įsibrovė iš 
apačios. 

— INK Iiščiai? 

— Ne, tikrai ne. INKiščiai nė už ką neliptų šitaip aukštai nuo 
žemės paviršiaus. Be to, jeigu čia būtų šmirinėję jie, užuostume 
dvoką. 

— Kokį dvoką? 

—- Dvoktų siaubingai: žuvimi ir pelkių dumblu. Ne, tai ne 
INKiščių darbas. Kaip kažin ką, čia bus prikišę nagus tie pa- 
tys, kurie nusiaubė tavo butą. 

Apsidairiau. Greta apversto rašomojo stalo voliojosi dėžutė 
ir krūva iš jos pažirusių sąvaržėlių, spindinčių fluorescentinėje 
šviesoje. Vos jas išvydus, sąmonėje sukirbėjo kažkokia mintis, 
bet man taip ir nepavyko jos apčiuopti. Pakėliau vieną sąvaržė- 
lę nuo grindų ir įsimečiau į kišenę. 

— Ar tavo senelis laikė čia kokius nors svarbius dokumen- 
tus? - paklausiau. 

— Ne, - atsakė ji. - Beveik viską, kas buvo čia, galima drąsiai 
nurašyti į nuostolius. Tik visokios buhalterinės knygos, čekiai, 
šiokia tokia bendriausia tyrinėjimų medžiaga. Trumpiau tariant, 
nieko, be ko nebūtų galima apsieiti. 

— O kaip tasai INKiščius nuvaikantis prietaisas? Ar jis išliko 
sveikas? 

Storuliukė ėmė raustis šlamšto krūvoje, suverstoje priešais spin- 
teles; išmėtė po kampus žibintuvėlį, kasetinį grotuvą, žadintuvą, 

skardinėlę čiulpinukų nuo kosulio ir pagaliau ištraukė nedidelę 
juodą dėžutę su skale, primenančia garso matuoklį. Ji bent kelis 
kartus išbandė prietaisą. 

— Viskas gerai, sveikutėlis. Tikriausiai pamanė, kad tai koks 
bevertis galaižin kam skirtas prietaisas. Mums pasisekė - me- 
chanizmas toks paprastas, kad būtų sudužęs net nuo nelabai 
stipraus smūgio. 

Paskui putlioji mergina nulindo į kambario kampą, pasilenkė 
kėlį, tada atsistojo ir įsirėmusi abiem delnais švelniai stumtelėjo 
gretimą sieną. Čia pat sienoje atsivėrė ertmė, dydžio sulig tele- 
fono abonentų knyga, viduje išvydau seifą. 

— Neblogai, ką? Argi kam šautų į galvą ko nors ieškoti čia? — 
džiugiai pareiškė ji. Paskui surinko skaičių kombinaciją ir seifas 
atsidarė. 

Kovodamas su pilvą varstančiu skausmu, padėjau jai pasta- 
tyti rašomąjį stalą ir iškrauti ant jo daiktus iš seifo. Ten buvo 
krūvelė gumele perrištų banko knygelių, pluoštas akcijų sertifi- 
katų, drobinis maišas su kažkuo kietu viduje, užrašų knygutė 
juodais odiniais viršeliais ir rudas vokas. Mergina iškratė ant 
stalo, kas buvo voke: auksinį žiedą ir aprūkusį seną „Omega“ 
firmos laikrodį sutrūkinėjusiu stikliuku. 

— Laikrodis - tėčio prisiminimas, - paaiškino mergina. - O 
žiedas buvo mamos. Visa kita sudegė. 

Ji vėl paslėpė žiedą ir laikrodį voke. Paskui iš drobinio maišo 
ištraukė ryšulį, susuktą į senus marškinius, išvyniojo ir parodė 
man: ten būta nedidelio automatinio pistoleto. Toli gražu nepa- 
našaus į žaislinį. Ginklas buvo tikras, šaudantis kuo tikriausio- 
mis kulkomis. Apie pyškalus aš ne kažin ką išmanau, bet filmų 
prisižiūrėjau pakankamai, kad atpažinčiau: brauningas arba be- 
reta. Drauge su pistoletu ryšulyje buvo ir atsarginė dėtuvė bei 
dėžutė su kulkomis. 

— Tikiuosi jūs, kalkutekai, gerai šaudote? - paklausė mergina. 

— Bene juokauji? Kaip gyvas nesu laikęs rankoje pistoleto. 

— Tikrai? Ką gi, šaudymas - dar vienas iš tų dalykų, kurių 

išmokau nelankydama mokyklos. Visai neblogas sportas, man 
patikdavo šaudyti. Šiaip ar taip, jei nemoki elgtis su pistoletu, 
pasilaikysiu jį sau. | 

— Dėl Dievo meilės, turėkis savo ginklą. Tik per klaidą ne- 
pykštelėk į mane. Kažin ar ištverčiau dar vieną skylę kūne. 

— Nesijaudink. Su juo visada elgiuosi labai atsargiai, - pareiš- 
kė ji nugramzdindama pistoletą kišenėje. 

Galiausiai ji daugmaž ties viduriu atsivertė juodąją užrašų 
knygutę odiniais viršeliais ir, pakišusi po pat lempa, ėmėsi ap- 
žiūrinėti. Visas puslapis buvo primargintas iš pažiūros bepras- 
miu raidžių ir skaičių kratiniu. 

— Senelio užrašų knygutė, - paaiškino mergina. - Viskas sura- 
šyta šifruote, kurios raktą žinome tik mudu su juo. Senelis viską 
užsirašinėdavo čia: planus, dienos įvykius ir panašiai. Aha! Štai 
rugsėjo dvidešimt aštuntoji - tada tu baigei skalbti duomenis, 
tiesa? 

— Teisingai. 

— Štai, žiūrėk, čia įrašytas vienetas. Tikriausiai reiškia pirmą 
etapą. Paskui senelio nurodymu turėjai duomenis perskirstyti — 
rugsėjo dvidešimt devintąją arba trisdešimtąją. Ar aš klystu? 

— Ne, viskas teisingai. 

— Vadinasi, tai skaičius du. Antras etapas. O paskui, štai... 
na, pažiūrėkime, ką mes čia turime?.. Vidudienis, spalio antroji, 
paženklinta skaičiumi trys. „Nutraukti programą“. 

— Spalio antrosios vidudienį turėjau susitikti su tavo seneliu. 
Spėju, kad tada jis ir ketino sustabdyti tą programą, kurią 
man įdiegė. Kad neateitų pasaulio galas. Tačiau daug kas pa- 
sikeitė. Ir kažkas atsitiko jam pačiam. Kažkas, matyt, bus jį 
pagrobęs. 

- Palūkek, - tarstelėjo ji, neatitraukdama žvilgsnio nuo užra- 
šų knygutės. - Šifras čia labai painus, priskrebenta kaip su viš- 
tos koja... 

Kol ji šifravo senelio užrašus, sutvarkiau kuprinę, įmečiau jon 
ir rausvuosius storuliukės sportbačius. Neperšlampami apsiaus- 
tai ir guminiai batai voliojosi išblaškyti po visą kambarį, bet, 

laimė, drabužiai nebuvo suplėšyti ar supjaustyti. Jeigu mėgin- 
tume pralįsti po tuo kriokliu neapsirengę neperšlampamais dra- 
bužiais, neišvengiamai permirktume iki siūlo galo ir klaikiai su- 
šaltume. Ką ir kalbėti, mano žaizdai tokia terapija būtų tikras 
balzamas, kurgi ne. Laikrodis rodė jau beveik pusiaunaktį. 

— Užrašų knygelė prirašinėta kažkokių baisiai sudėtingų skai- 
čiavimų, - pasiskundė putlioji mergina. - Kažkokie elektros krū- 
viai, nusėdimo greitis, medžiagų atsparumo faktoriai, kompen- 
sacijos... na, ir panašiai. Ničnieko nesuprantu. 

— Praleisk visa tai. Laiko turime ne kažin kiek, - pasiūliau. - 
Pamėgink iššifruoti bent tai, ką pavyks suprasti. 

— Čia nieko nė nereikia šifruoti. 

— Kodėl? 

Ji padavė man užrašų knygutę ir bakstelėjo pirštu. 

Ten, kur ji parodė, išvis nebuvo jokio šifro, tik paskubomis 
nubrėžtas didelis kryžius: 


— Kaip manai, ar tai ženklina galutinį terminą? - paklausė ji. 

— Arba tai, arba ketvirtą etapą. O tai turėtų reikšti štai ką: 
jeigu trečiame etape programa nutraukiama, X neįvyks. Bet jei- 
gu dėl kokių nors priežasčių programa nebus sustabdyta ir liks 
veikti, tuomet tikriausiai sulauksime X. 

— Vadinasi, tai reiškia, kad mums trūks plyš reikia surasti se- 
nelį iki spalio antrosios vidudienio? 

— Jeigu mano prielaida teisinga, taip. 

— Kiek mums dar liko laiko? Iki Didžiojo Sprogimo... 

— Trisdešimt šešios valandos, - atsakiau. Nebereikėjo nė žiū- 
rėti į laikrodį. Per tiek laiko Žemė pusantro karto apsisuka ap- 

link savo ašį - štai kiek mums liko. Dukart išeis rytiniai laikraš- 
čiai, kartą bus pristatytas vakarinis paštas. Dukart suskambės 
žadintuvai, vyrai dukart nusiskus. Laimės kūdikiai suspės pasi- 
mylėti du arba tris kartus. Trisdešimt šešios valandos - ir nė 
vienos daugiau. Viena septyniolika tūkstančių trisdešimt trečio- 
ji gyvenimo, jei vidutine jo trukme laikysime septyniasdešimt 
metų. Bet dabar, kai prabėgs tos trisdešimt šešios valandos, pa- 
sauliui ateis galas. 

— Tai ką dabar darysime? - paklausė mergina. 

Ant grindų voliojosi pirmosios pagalbos vaistinėlė. Aptikau 
joje nuskausminamųjų tablečių ir nugurkiau visą saują, skalsiai 
užsigerdamas vandeniu iš gertuvės. Tada užsimečiau kuprinę ant 
pečių. 

— Lisime po žeme - nieko kita mums nelieka, - atsakiau. 

Mirštantys žvėrys 


Žvėrys jau neteko keleto saviškių. Pirmąjį snieguotą rytą kele- 
tas senųjų žvėrių nebepakilo; žiemos nubalinti jų kūnai taip ir 
liko gulėti, užkloti dviejų colių storio sniego sluoksniu. Pro 
drykstančius debesis kyštelėjo saulė, nutvieksdama akinančiu 
žaižaravimu visą šalčio sukaustytą kraštovaizdį; speige balkš- 
vais debesėliais sūkuriavo daugiau nei tūkstančio žvėrių iškve- 
piamas oras. 

+ * * 

Pabundu prieš aušrą ir išvystu Miestą, visą užklotą sniego 
skraiste. Apyaušrio brėkšmoje vaizdas iš tiesų gniaužia žadą. 
Bokštas su laikrodžiu stūkso it juoda šmėkla virš nubalusio pa- 
saulio, apačioje matau vingiuojantį tamsų Upės kaspiną. Apsi- 
velku paltą, užsimaunu pirštines ir išeinu į tuštutėles gatves. Snie- 
ge nematyti nė vieno pėdos įspaudo. Pasemiu ir sugniaužiu saują 
sniego, jis gurgžda tarp pirštų. Upės pakraščiai užšalę, ledas už- 
neštas skysta sniego drobule. 

Mieste jokio judėjimo: nei vėjo, nei paukščių. Ničnieko ne- 
girdžiu, tik sniego gurgždėjimą po kojomis. 

Patraukiu prie Vartų; išvystu Vartų Sargą - jis lauke, prie Še- 
šėlių buveinės. Vartų Sargas palindęs po vežimu, tuo pačiu, kurį 

andai remontavo drauge su mano šešėliu. Jis tepa alyva ašis. 
Vežimas prikrautas molinių indų - tokių, kokiuose paprastai 
laikomas žibalas - jie virvėmis tvirtai priraišioti prie vežimo šo- 
nų. Nejučia susimąstau: kuriems galams Vartų Sargui šitiek 
alyvos? 

Vartų Sargas išnyra iš po vežimo ir kilsteli ranką, sveikinda- 
masis su manimi. Atrodo, jo nuotaika pakili. 

— Anksti atsikėlei, ką? Ir kokie vėjai atpūtė čionai? 

— Išėjau pasižiūrėti į sniegą, - sakau. - Nuo Kalvos taip gra- 
žiai atrodo. 

Vartų Sargas nusišaipo ir, kaip jau ne kartą darė anksčiau, 
užmeta savo didžiulę leteną man ant pečių. Pirštinių jis nedėvi. 

— Na ir keistuolis tu. Žiemą sniego čia priverčia tiek, kad ne- 
išbrisi, O tu ateini nuo Kalvos vien tam, kad į jį pasižiūrėtum! 

Jis griausmingai atsirūgsta, siūbtelėdamas garų debesį, ir 
įsmeigia žvilgsnį į Vartus. 

— Vis dėlto reikia pripažinti, kad atėjai pačiu laiku. - Jis šyp- 
sosi. - Gal nori užkopti į Sargybos bokštą? Iš ten pamatytum, 
ką tau reikėtų pamatyti. Žiemos iškyla, cha cha. Netrukus pa- 
pūsiu ragą, tad žvalgykis akis išplėtęs. 

— Iškyla? 

— Pamatysi pats. 

Užkopiu į Sargybos bokštą, stūksantį greta Sarginės, nė ne- 
numanydamas, ko laukti. Dairausi į plytintį už Sienos pasaulį. 
Obelynas tiesiog skendi sniege, tarsi tamtyč ant jo būtų nusilei- 
dęs audros debesis. Šiaurinis ir Rytinis kalvagūbriai nupudruoti 
baltai - tobulai lygų jų baltumą bjauroja tik negausūs tamsių 
properšų randai. 

Prie Sienos po pat Sargybos bokštu išvystu žvėris - kaip ir 
visada tokiu metu, jie dar miega. Parietę po savimi kojas, glau- 
džiasi prie žemės, ragą atkišę į priekį. Jie miega ramiai, net ne- 
jausdami, koks storas sniego patalas juos užklojęs. 

Debesys dryksta, apačioje sušvinta saulės nutvieksti dryžiai. 
Spinduliai įžambiai krinta į žemę. Aš įtempiu akis, stengdama- 
sis ryto žėrėjime įžvelgti žadėtąją „iškylą“. 

Galų gale Vartų Sargas atlapoja Vartus ir papučia ragą. Kartą 
ragas sugaudžia ilga gaida, triskart - trumpa. Sulig pirmuoju 
signalu žvėrys pabunda, pakelia galvas, gręžiasi garso pusėn. 
Juos vėl apsiaučia debesys iškvėptų garų, tarytum skelbiančių 
naujos dienos pradžią. 

Kai nutyla paskutiniai rago gausmo aidai, žvėrys jau sukilę 
ant kojų. Jie atstato ragą į dangų ir tik tada nusipurto sniegą, 
lyg iki šiol jo nė nebūtų pastebėję. Ir pagaliau banda patraukia 
Vartų link. 

Pro mane vienas po kito slenka žvėrys, kai kurių galvos že- 
mai nuleistos, kiti atsargiai kanopomis rausioja sniegą. Ir tik 
tada, kai visi sueina pro Vartus į Miestą, suprantu, ką man no- 
rėjo parodyti Vartų Sargas. Keletas žvėrių per naktį mirtinai su- 
šalo - ta pačia poza, kuria užmigo. Vis dėlto jie neatrodo negy- 
vi, tik giliai nugrimzdę į kažkokias mintis. Palei jų šnerves 
nematyti nė menkiausio garų debesėlio. Jų kūnai nejuda, jų su- 
vokimą jau pasiglemžė tamsa. Kai visi jų gentainiai sueina pro 
Vartus, žuvusieji lieka gulėti tarsi kokie kupstai žemės paviršiu- 
je. Tik jų ragai sminga į erdvę, tarytum patys būtų gyvi. 

Žvelgiu į tuos sustingusius pavidalus, o ryto saulė tuo tarpu 
kyla vis aukščiau, traukiasi Sienos šešėlis, nuo vaiskaus žėrėji- 
mo ima tižti sniegas. Galbūt ryto saulė ištirpdys netgi mirtį? 
Gal bet kurią akimirką šitie pavidalai, kurie štai guli be jokių 
gyvybės žymių, staiga pakils ir patrauks įprastu rytiniu marš- 
rutu? 

Tačiau jie nepakyla. Saulė negrąžina jiems gyvasties, tik blyk- 
čioja perdrėkusiame jų kailyje. Man ima perštėti akis - nebepa- 
deda nė tamsūs akiniai. 

Nusiropščiu nuo Sargybos bokšto, nuskubu į kitą Upės kran- 
tą ir grįžtu į savo kambarį Vakarinės kalvos šlaite. Netrunku 
įsitikinti, kad ryto saulė smarkiai pakenkė mano akims. Užsi- 
merkiu, bet ašaros nepaliauja sruvusios. Girdžiu, kaip jos kapsi 
man ant kelių. Skubiai užtemdau kambarį ir ištisas valandas 
stebiu, kaip plokščioje erdvėje po nuleistais akių vokais vynio- 
jasi ir rangosi keisčiausi besimainantys pavidalai. 

Dešimtą valandą Pulkininkas kaip visuomet atneša man ka- 
vos. Pabeldžia į duris - ir aptinka kniūbsčią tysantį lovoje: vel- 
tui mėginu vėsinti akis šaltame vandenyje sumirkytu rankšluos- 
čiu. Skausmas varsto pakaušį, tačiau bent ašarų srautas baigia 
išsekti. 

— Ir kas tau šovė į galvą? - barasi senasis karininkas. - Ryto 
saulė kur kas skaistesnė, nei tau atrodo. Ypač tokiais rytais, kai 
žemę nukloja sniegas. Juk žinojai, kad Sapnų Skaitytojas negali 
ištverti ryškesnės šviesos. Tad kas nešė tave laukan? 

— Buvau nuėjęs pasižiūrėti žvėrių, - sakau. - Šiąnakt daug jų 
išmirė. Aštuoni ar devyni. Ne, daugiau. 

- Jų išmirs kur kas daugiau. Aukų jie neišvengs kaskart, kai 
tik naktį snigs. 

— Kodėl jie taip greitai miršta? - klausiu patraukdamas nuo 
veido rankšluostį, kad galėčiau pažvelgti į senąjį karininką. 

- Jie silpni. Juos pribaigia šaltis ir badas. Visuomet šitaip buvo. 

— Bet visi neišmiršta? 

Senasis karininkas purto galvą. 

- Šitie padarai gyvena čia jau tūkstantmečius ir antra tiek dar 
gyvens. Per žiemą labai daug jų išmirs. Bet tie, kurie išgyvens, 
pavasarį susilauks jauniklių. Nauja gyvybė išstumia senąją - vi- 
sada taip buvo ir bus. Šiame Mieste gali išgyventi tik ribotas 
žvėrių skaičius. 

— Kodėl tuomet jie nepersikrausto kur nors kitur? Giriose juk 
gausu ėdesio. O jei jie patrauktų į pietus, jiems nebereikėtų bai- 
mintis sniego. Kodėl jie vis vien lieka čia? 

— Kodėl - šito pasakyti negaliu, - sako Pulkininkas. - Tačiau 
išeiti iš Čia jie negali. Miestas - jų namai; jie priklauso Miestui, 
jie - jo belaisviai. Lygiai kaip ir mudu su tavimi. Instinktas ne- 
leidžia jiems pasitraukti. 

— O kas nutinka su kritusiųjų kūnais? 

— Juos sudegina, - sako Pulkininkas, stambiomis grublėtomis 
rankomis apglėbdamas kavos puodelį - šitaip jis šildosi delnus. - 
Kelias artimiausias savaites tai ir bus pagrindinis Vartų Sargo 
darbas. Pirmiausia jis nurėžia kritusio žvėries galvą, išima akis 

ir smegenis, tada virina kaukolę tol, kol ši lieka visiškai švari. 
Likusią maitos dalį aplaisto žibalu ir sudegina. 

— O paskui į tas kaukoles perkeliami seni sapnai ir jos gabe- 
namos į Biblioteką, tiesa? - klausiu. - O kodėl? 

Senasis karininkas neatsako. Girdžiu tik grindlenčių girgždė- 
jimą po jo kojomis - jis eina nuo mano lovos prie lango. 

— Tai tu sužinosi tada, kai suprasi, kas yra seni sapnai, - pa- 
galiau vėl prabyla. - Negaliu tau pasakyti. Juk Sapnų Skaityto- 
jas - tu. Taigi pats ir turi rasti atsakymą. 

Rankšluosčiu nusišluostau ašaras, bandau atsimerkti. Pulki- 
ninkas stovi prie lango - įžiūriu tik neryškią dėmę. 

— Per žiemą tau daug kas turėtų paaiškėti, - tęsia jis. - Neži- 
nia, ar patiks tau tai, ką sužinosi, tačiau kitaip nebus. Per am- 
žius snigs kaip snigę, o sniege žvėrys mirs. Niekas negali šito 
sustabdyti. Popietėmis gruzdės žvėrių maitos, nuo jų tumulais 
virs tamspilkiai dūmai. Ir šitaip kasdien — visą žiemą. Baltas 
sniegas ir tamspilkiai dūmai. 

Apyrankės, Benas Džonsonas, velnias 


Galinė drabužių spintos siena atsivėrė į tą pačią juodą pragar- 
mę kaip ir anksčiau, bet dabar, kai jau žinojau apie INKiščius, ji 
atrodė man gilesnė ir šiurpesnė už siaubo filmų bedugnes. 

Storuliukė ėmė lipti kopėčiomis pirm manęs. INKiščius nu- 
baidantį prietaisą susibrukusi į talpią neperšlampamo apsiaus- 
to kišenę, o žibintuvėlio virvelę persimetusi skersai krūtinės, ji 
vikriai nusikeberiojo apačion. Kai ji pasiekė dugną, įsimečiau 
žibintuvėlį į kišenę ir ėmiau rabždintis žemyn pats. Praraja buvo 
kur kas gilesnė, nei prisiminiau. Lipdamas galvojau tik apie tą 
porelę „Skyline“ automobilyje ir griaudinčią iš magnetolos „Du- 
ran Duran“ muziką. Porelę, kuriai nerūpėjo niekas pasaulyje. 

Būtų visai neblogai, jeigu aš sugebėčiau šitaip pasinerti į pa- 
laimingą užmarštį. Štai: sėdžiu prie vairo, greta manęs - toji 
moteris, mudu važinėjamės naktinio miesto gatvėmis, lydimi mo- 
notoniško popmuzikos ritmo. Kažin ar mylėdamasi ta moteris 
nusimauna apyrankes? Būtų šaunu, jeigu nenusimautų. Netgi 
kai nusirengia visiškai nuoga, tuodvi apyrankės turėtų žaiža- 
ruoti ant jos riešo. 

O gal vis dėlto nusimauna? Moterys paprastai nusisega vi- 
sus papuošalus, prieš prausdamosi po dušu. Taigi pirmiausia 

reikėtų pasimylėti, o tik paskui lįsti po dušu. O gal kaip nors 
pavyktų įkalbėti ją nenusimauti tų apyrankių? Kažin, kuris 
variantas geresnis? 

Šiaip ar taip, atsiduriu lovoje su ja - s4 visomis apyrankėmis. 
Jos veido bruožai atmintyje neberyškūs, tad pritemdau šviesas. 
Šiugždėdami nuslysta šilkiniai jos apatiniai. Ir dabar visa, ką ji 
dėvi, - tik tos apyrankės. Jos vos vos švyti ir tykiai, melodingai 
skimbčioja. Mano kotas taip ir pritvinksta syvų... 

Kaip tik tai, pastebėjau kažkur viduryje kopėčių, ir atsitiko. 
Tiesiog nuostabu. Kodėl jis turėjo iškrėsti man tokį pokštą da- 
bar? Kodėl ne tada, kai man tikrai reikėjo, kad jis styrotų kaip 
mietas? Ir kodėl mane šitaip jaudina kažkokios dvi šlykščios 
apyrankės? Ir dar tokiu metu, kai, apsitūlojęs neperšlampamu 
apsiaustu, kadaruoju ant kopėčių, o pasaulio galas - jau visai 
ant nosies? 

Kai pagaliau pasiekiau tvirtą pagrindą po kojomis, mano 
bendražygė švysčiojo žibintuvėliu į visas šalis. 

— Aplink mus knibždėte knibžda INKiščių, - pratarė ji. - Įsi- 
klausyk. Jie skleidžia garsus. 

— Garsus? 

— Teškena plaukmenimis. Gerai įsiklausyk. Juos galima pajusti. 

Įtempiau visus įmanomus pojūčius, bet vis vien nieko pana- 
šaus nepajutau. 

— Kai žinai, ko klausytis, gali atskirti netgi jų balsus. Iš tikrų- 
jų tai ne visai kalba, veikiau reikėtų vadinti garso bangomis. 
Panašias skleidžia šikšnosparniai. Žmogaus ausis girdi tik dalį 
jų balso diapazono. 

— Kaip tuomet su jais užmezgė ryšį semiotekai? Jeigu bend- 
rauti žodžiais išvis neįmanoma? 

— Ne taip jau sunku sukurti vertimo prietaisą. Senelis būtų 
susimeistravęs tokį be didesnio vargo. Bet nutarė to nedaryti. 

— Kodėl? 

— Todėl, kad išvis nenorėjo su jais kalbėtis. Jie - šlykštūs pa- 
darai, šlykšti ir jų kalba. Kad ir kuo jie mistų, pirmiausia palau- 
kia, kol gerai supus. 

— Vadinasi, jie jokios šviežienos neėda? 

— Ne. Jeigu jie pristvers tave, nepuls doroti iš karto. Įmes į 
vandenį bent kelioms dienoms. O jau kai kūnas gerokai pa- 
švinks, tada tiks jiems mitalui. 

Žavumėlis. Nedaug trūko, kad būčiau apsisukęs ir nuskubė- 
jęs atgal. Ir vis dėlto kėblinome pirmyn. Putlioji mergina atmin- 
tinai žinojo kiekvieną žingsnį, tad žvitriai ėjo pirma. Kai nu- 
kreipdavau žibintuvėlio spindulį jai į nugarą, sublykčiodavo 
auksiniai jos auskarai. 

— Sakyk, ar prausdamasi po dušu išsisegi auskarus? - prasi- 
žiojau. 

— Ne, neišsisegu. - Atsakydama ji kiek sulėtino žingsnį. - Lie- 
ku vien tik su auskarais. Seksualu, ar ne? 

— Turbūt. - Ir koks nelabasis timptelėjo už liežuvio? 

— Kaip manai, kas dar gali būti seksualu? Juk jau sakiau, 
aš - ne itin patyrusi šioje srityje. Tokių dalykų iš viso niekas 
nemoko. 

— Niekas ir neišmokys. Šitokius dalykus kiekvienas išsiaiški- 
na pats, - atsakiau. 

Valios pastangomis pabandžiau išmesti iš galvos bet kokius 
su seksu susijusius įvaizdžius. 

— Hmmm... - trūks plyš reikėjo pakeisti temą. — Tai sakai, 
šitas prietaisėlis skleidžia ultragarso bangas, kurios neleidžia pri- 
siartinti INKiščiams? 

— Kol prietaisas veikia, jie neprilįs prie mūsų arčiau nei per 
penkiolika metrų. Taigi tau reikėtų laikytis kuo arčiau manęs. 
Kitaip jie tave pasičiups ir sumaumos užkandai. Tau pirmų pir- 
miausia pradėtų pūti pilvas. O jų dantys ir nagai, žinok, aštrūs 
kaip skustuvas. 

Paspartinau žingsnį ir kone prilipau jai prie nugaros. 

— Ar žaizdą tau vis dar skauda? - pasiteiravo ji. 

— Tik tada, kai judu, - atsakiau. - O šiaip visai pakenčiama - 
juk išgėriau nuskausminamųjų. 

— Jeigu surasime senelį, jis tau padės, visai pašalins skausmą. 

— Senelis? O kaip jis gali padėti? 

— Paprasčiausiai. Jis daugybę kartų darė tai man. Pavyzdžiui, 
kai siaubingai skaudėjo galvą, pasiuntė į smegenis tam tikrą signa- 
lą, visiškai blokuojantį skausmo suvokimą. Vis dėlto skausmas — 
svarbus dalykas, tai kūno siunčiamas signalas apie kokį nors sutri- 
kimą, tad malšinti jo kiekviena pasitaikiusia proga nereikėtų. Vis 
dėlto dabar - ypatingas atvejis. Esu tikra, senelis susidoros. 

— Ačiū, - pratariau. 

— Man gali nedėkoti. Padėkosi seneliui. Jei tik jį surasime, - 
priminė ji. 

Galingu žibintuvėliu švysčiodama į kairę ir į dešinę, ji ryžtin- 
gai žingsniavo požeminės upės krantu prieš srovę. Uolų įtrūkiuo- 
se susitelkę drėgmės lašeliai ritosi žemyn ir plonyčiais vandens 
siūleliais sroveno mums po kojomis. Visur, kur tik prasismelk- 
davo vanduo, uolas dengė gleivėtų samanų lopai. Samanos at- 
rodė nenatūraliai žalios - neįmanoma paaiškinti, kaip šitokia 
ryški spalva gali išsilaikyti taip giliai po žeme, kur neįmanoma 
jokia fotosintezė. 

— Kaip manai, ar INKiščiai žino, kad mes dabar slampinėja- 
me čia? 

— Savaime aišku, žino, - ramiai atsakė ji. - Juk tai jų pasaulis. 
Jie spiečiasi aplinkui ir stebi mus. Nuo pat tos akimirkos, kai 
nusileidome čia, girdžiu jų skleidžiamus garsus. 

Staigiai švystelėjau žibintuvėliu į šoną, bet taip ir neišvydau 
nieko, tik uolas ir samanas. 

— Jie slapstoti plyšiuose bei urvuose, kur šviesos spindulys nepa- 
siekia, - paaiškino mergina. - Ir slenka paskui mus iš užnugario. 

— O kiek laiko praėjo nuo tada, kai įjungei prietaisą? - pa- 
klausiau. 

— Dešimt minučių, - atsakė ji, dirstelėjusi į laikrodį. - Dešimt 
minučių dvylika sekundžių. Dar penkios minutės - ir pasieksi- 
me krioklį. Puikiausiai suspėsime. 

+ * * 

Lygiai po penkių minučių jau buvome prie krioklio. Tačiau 
galingo vandens šniokštimo taip ir neišgirdau —- matyt, garso 
išjungimo įranga vis dar veikė. 

— Keista, - tarstelėjo mergina, nerdama po begarsėmis van- 
dens kaskadomis. - Garsas nuslopintas, o tai turėtų reikšti, kad 
į laboratoriją nebuvo įsibrauta. Jeigu į ją būtų įsiveržę INKiš- 
čiai, ten nebūtų likę akmens ant akmens. Jie neapkenčia tos 
laboratorijos. 

Kaip ir tikėjomės, laboratorijos duris radome užrakintas. Sto- 
ruliukė įkišo į plyšį elektroninę kortelę, durys iškart atsilapojo. 
Laboratorijoje tvyrojo tamsa ir šaltis, stipriai kvepėjo kava. Mer- 
gina paskubomis užtrenkė duris sau už nugaros, patikrino už- 
raktą ir tik tada įjungė šviesas. 

Ką gi, vaizdas, kurį išvydome laboratorijoje, ne kažin kiek 
skyrėsi nuo to šiukšlyno, kurį palikome biure viršuje: lygiai taip 
pat visur išmėtyti popieriai, išvartyti baldai, lėkštės ir puodeliai 
sudaužyti, o ant kilimo puikavosi kažkas panašaus į kokio abst- 
rakcionisto kompoziciją iš gero kibiro kavos tirščių. Ir vis dėlto 
iš karto krito į akis, kad niokotojai čia veikė laikydamiesi tam 
tikro plano. Jie labai aiškiai skyrė, ką galima sunaikinti, o ko 
liesti nevalia. Pirmuosius dalykus jie šlavė be jokio gailesčio, 
tačiau kompiuteris, ryšių pultas, garso išjungimo įranga ir elekt- 
ros generatorius liko sveikutėliai. 

Panašiai buvo pasidarbuota ir kitame kambaryje. Patalpa 
prišnerkšta, viskas apversta aukštyn kojom - bet vėl tiksliai 
apskaičiuota, ką valia sunaikinti. Lentynose rikiavosi nė pirštu 
nepaliestos kaukolės, o instrumentai, skirti eksperimentiniam 
kalibravimui, netgi labai rūpestingai buvo perkelti į saugią vie- 
tą. Tačiau ne tokia gyvybiškai svarbi, pigesnė įranga ar lengvai 
atkuriama tyrinėjimų medžiaga - sutalžyta į druzgus, sudrasky- 
ta į skivytus. 

Mergina nuskubėjo patikrinti seifo. Durelės buvo neužrakin- 
tos. Iš vidaus mergina išsėmė rieškučias baltų pelenų. 

— Suveikė pavojaus atvejui skirtas automatinis susideginimas, — 
paaiškino ji. - Jokių dokumentų jie negavo nė pačiupinėti. 

— Kaip manai, kieno tai darbelis? - paklausiau. 

— Nėmaž neabejoju, kad žmonių. Semiotekai, ar kas kitas tai 
būtų, gal ir pasitelkė pagalbon INKiščius, kad įsibrautų čionai, 

bet į vidų pateko tik žmonės. Jie netgi užrakino duris, kad IN- 
Kiščiai nesusigundytų pabaigti jų pradėto darbo. 

— Neatrodo, kad jiems būtų išdegę pačiupti ką nors vertinga. 

— Ne. 

— Bet jie pasičiupo tavo senelį, o jis, šiaip ar taip, - didžiausia 
vertybė iš visų, - pasakiau. - O tai reiškia, kad visa ta bjauras- 
tis, kurios jis prikimšo man į smegenis, veiks ir toliau. Taigi 
dabar jau įklimpau iki ausų. 

— Neskubėk šitaip tvirtinti, - atsakė storuliukė. - Senelio tik- 
riausiai niekas nepagrobė. Iš čia galima pasitraukti slaptu išėji- 
mu. Esu tikra, kad jis spėjo pabėgti, pasinaudojęs kitu INKIiš- 
čius atbaidančiu prietaisu. 

— Iš kur žinai? 

— Senelis - ne iš tų, kurie leidžiasi sučiumpami. Jei tik išgirdo 
ką laužiantis, neabejotinai nešė muilą iš čia. 

— Ar tai reiškia, kad dabar jis saugiai tūno kažkur žemės pa- 
viršiuje? 

— Ne, ne žemės paviršiuje, - pataisė mane ji. - Slaptasis išėji- 
mas yra tikras labirintas. Pačiu geriausiu atveju jį galima įveikti 
per penkias valandas, o INKiščius atbaidantis prietaisas veikia 
tik trisdešimt minučių. Vadinasi, senelis tebėra labirinte. 

— Arba jį sučiupo INKiščiai. 

— Nemanau. Senelis iš anksto pasiruošė ypač saugią slėptu- 
vę - kaip tik tokiems atvejams kaip šis. Tai tokia vietelė po že- 
me, prie kurios nesiartins nė vienas INKiščias. Kaip kažin ką, 
ten senelis ir nulindo - ir dabar laukia, kol pasirodysime mes. 

— Kur ta slėptuvė? 

— Kartą senelis man aiškino, kaip ten nusigauti, o užrašų kny- 
gutėje turėtų būti dar ir nubraižytas planas. Jame pažymėti visi 
pavojingi taškai, kurių verčiau pasisaugoti. 

— O kokie pavojai ten gresia? 

— Tau verčiau nė nežinoti. Tu, rodos, imi pernelyg nervintis, 
kai išgirsti per daug. 

— Na taip, žinoma. - Neturėjau ūpo ginčytis. - O per kiek 
laiko galima pasiekti tą slėptuvę? 

— Iki prieigų nusigausime per pusvalandį. O iš ten - dar va- 
landa ar pusantros iki pačios slėptuvės. Kai tik pasieksime priei- 
gas, būsime saugūs; sunkiausias etapas - tas pirmasis pusvalan- 
dis. Jeigu kaip reikiant nepasiskubinsime, INKiščius atbaidančio 
įtaiso baterija išseks anksčiau, nei spėsime įlįsti į tarpeklį. 

— O kas nutiks, jei prietaisas nustos veikti pusiaukelėje? 

— Tuomet liks pasimelsti, kad sėkmė neapleistų. Turėsime kaip 
išprotėję švaistytis žibintuvėlių spinduliais. 

— Verčiau iš karto ir judinkimės, - pasiūliau. - INKiščiai tik- 
rai laiko veltui neleidžia ir jau tikriausiai šnipštelėjo semiote- 
kams, kad mes čia. Jie gali grįžti bet kurią minutę. 

Ji nusimetė neperšlampamą aprangą, apsivilko kareivišką 
striukę ir apsiavė sportbačius, kuriuos buvau sugrūdęs į kupri- 
nę. Aš irgi mečiau šalin apsiaustą nuo lietaus ir užsitempiau nai- 
loninę neperpučiamą striukę. Nusispyriau guminius batus, ap- 
siaviau sportbačius, užsirioglinau ant pečių kuprinę. Laikrodis 
rodė beveik pusę pirmos nakties. 

Mergina nuskubėjo prie spintos antrojo kambario gale, bloš- 
kė visas pakabas ant grindų ir pasuko strypą, ant kurio jos ka- 
bojo. Pasigirdo besisukančių krumpliaračių girgždėjimas ir apa- 
tiniame dešiniajame spintos kampe ėmė vertis kvadratinė anga. 
Iš jos siūbtelėjo šalčio ir pelėsių kvapo gūsis. 

— O tavo senelis — tikras spintų meistravimo maniakas, - tars- 
telėjau. 

— Nieko panašaus, - stojo piestu ji. - Juk maniakas sutelkia 
visą dėmesį į kokį nors vieną objektą, argi ne taip? Senelis, sa- 
vaime suprantama, sugeba tobulai projektuoti. Tačiau jis pui- 
kiai daro viską. Genijus - ne tas, kuris tobulai pasireiškia ku- 
rioje nors vienoje srityje. Genijus yra genijus iš esmės. 

- Liaukis pasakojusi man apie genijus. Niekuo dėtiems aplin- 
kiniams iš jų tikrai maža džiaugsmo. Ypač jei ir visiems kitiems 
parūpsta dalyvauti spektaklyje. Štai kodėl ir užvirė visa šita šūd- 
liava. Ar būtum genijus, ar kvailys, vis dėlto nederėtų užmiršti, 
kad šiame pasaulyje gyveni ne vienas. Gali pasikasti po žeme, 
gali apsistatyti sienomis, bet kas nors anksčiau ar vėliau būtinai 

prikiš nagus, ir jau tuomet viskas nukreivos šleivomis vėžėmis. 
Tavo senelis - anaiptol ne išimtis. Tai jam reikėtų padėkoti, kad 
vaikštau prakiurdintu pilvu, o dar gresia ir pasaulio galas. 

— Kai tik surasime senelį, viskas susitvarkys, - pasakė ji pri- 
sigretinusi prie manęs ir pakštelėjusi į ausį. - Dabar tu jau nebe- 
gali sukti atgal. 

Viena akimi mergina visąlaik stebėjo INKiščius atbaidantį 
prietaisą. Kai tik baterija visiškai įsikrovė, ji, kaip ir anksčiau, 
emėsi rodyti kelią. Vos išlindusi pro skylę, storuliukė kibo tam- 
pyti angą uždarančią rankeną. Kaskart jai trūktelėjus, šviesos 
ruoželis vis labiau siaurėjo, virsdamas plonyte linija ir pagaliau 
visai išnykdamas. 

— Kodėl tavo senelis atsitraukti pasirinko kaip tik šį kelią? 

— Todėl, kad šis kelias veda tiesiog į patį INKiščių urvų cent- 
rą, - nė akimirkos nesudvejojusi atsakė ji. - Jie patys negali prie 
jo net prisiartinti. Tai jų šventovė. 

— Šventovė? 

— Savo akimis aš tos vietos nė karto nemačiau, bet šitaip ją 
pavadino senelis. INKiščiai garbina žuvį. Milžinišką beakę žu- 
vį. - Paaiškinusi tai, ji švystelėjo žibintuvėliu į priekį. - Eime. 
Laiko turime nedaug. 

Urvas buvo žemas; eiti galėjome tik susilenkę, protarpiais vis 
kaukštelėdavome galva į kokį stalaktitą. Maniau, kad mano būk- 
lė dar visai pakenčiama, tačiau dabar, kai teko slinkti dvilin- 
kam, sulig kiekvienu klubų krustelėjimu man į pilvą taip ir 
susmigdavo ledinis varveklis. Vis dėlto kur kas geriau tverti 
skausmą, kad ir koks stiprus jis būtų, nei slampinėti čia vienam, 
jei netyčia pamesčiau iš akių bendražygę. 

Kuo ilgiau šitaip sliūkinome tamsoje, tuo labiau ėmiau jaus- 
tis tarytum atskirtas nuo savo kūno. Neįžiūrėjau nė savo nosies 
galiuko, ir gana greitai ėmė lįsti įkyri mintis, kad iš tiesų kūnas 
yra ne daugiau nei hipotetinis asmenybės vaizdinys. Žinoma, 
žaizdą vis dar puikiausiai jaučiau, kaip ir tvirtą pagrindą po 
kojomis. Tačiau tai tik skausmo ir lytėjimo pojūčiai, pačios pa- 
prasčiausios sąvokos, sąlygojamos kūno sampratos. Kaip ži- 

noma, pojūčiai išlieka ir žuvus kūnui. Antai amputavus koją 
žmogui dar kurį laiką niežti jos pirštus... 

Mintys greitai mirgėjo galvoje; kojos tuo tarpu mynė iš pa- 
skutiniųjų, kad neatsilikčiau nuo storuliukės. Iš po žalzganai 
rusvos kareiviškos striukės kyščiojo rausvas jos sijonas. Žyb- 
čiojo ir auskarai - pora jonvabalių, mirguliuojančių palei ausis. 
Putlioji mergina taip nė karto ir neatsigręžė patikrinti, ar tikrai 
seku iš paskos, tiesiog ryžtingai yrėsi pirmyn lyg kokia skautė. 
Sustojo tik priėjusi tako išsišakojimą. Čia ji išsitraukė požemio 
planą ir nukreipė į jį žibintuvėlio spindulį. Tik dabar man pavy- 
ko ją pasivyti. 

— Na kaip, viskas gerai? Neišklydome iš kelio? - paklausiau. 

— Kol kas einame kaip tik ten, kur reikia, - atsakė ji. 

- Iš kur žinai? 

— Sakau, kad einame teisingu keliu, nes taip ir yra, - solidžiai 
pareiškė ji ir pašvietė sau po kojomis. - Matai? Pasižiūrėk 
štai čia. 

Įbedžiau akis į šviesos skritulį prie jos kojų. Gruoblėtame 
uolienos paviršiuje blizgėjo sidabro trupinėliai. Pasilenkiau ir 
pakėliau vieną jų - sąvaržėlė. 

— Na, matai? - kandokai pratarė ji. - Senelio čia eita. Jis žino- 
jo, kad mes seksime jam iš paskos, tad paliko mums ženklus. 

— Aišku, - atsiliepiau; pasijutau nutupdytas į vietą. 

— Praėjo jau penkiolika minučių. Paskubėkime, - nenustygo ji. 

Tako išsišakojimų pasitaikė ir daugiau. Tačiau kaskart teisin- 
gą kryptį mums parodydavo saujelė pabertų sąvaržėlių. Protar- 
piais ant tako atsiverdavo kiaurymės. Šios buvo paženklintos 
plane, ir tuos ruožus reikėjo įveikti ypač atsargiai, nukreipus 
žibintuveėlio spindulį sau po kojomis. 

Takas vingiavo tai kairėn, tai dešinėn, visą laiką į nuokalnę. 
Stačių skardžių nebuvo, tik aiškiai juntamas, vienodas nuolydis. 
Dar penkios minutės - ir mes išėjome į erdvią požeminę salę. Sup- 
ratome tai iš to, kaip pasikeitė oras ir mūsų žingsnių aidas. 

Putlioji mergina išsitraukė planą ir pasitikrino jame, kur at- 
sidūrėme. Aš žibintuvėliu apšviečiau urvą. Salė buvo apskrita, 

lubos kupolo formos. Išlenktos sienos - glotnios ir slidžios, aki- 
vaizdžiai - žmonių? - rankų darbo. Pačiame centre žiojėjo negi- 
li gal metro skersmens kiaurymė, kurioje teliūškavo galaižin ko- 
kia gliti bjaurastis. Ore tvyrojo kažkoks vos juntamas kvapas, 
nelabai stiprus, bet vis dėlto paliekantis nemalonų, lipnų rūgš- 
ties prieskonį burnoje. 

— Atrodo, čia ir yra šventovės prieigos, - pratarė mergina. - 
O tai reiškia, kad INKIiščiai mums nebepavojingi. Kol kas. 

— Puiki žinia. Bet kaip iš čia išsikrapštysime mes patys? 

— Tuo pasirūpins senelis. Patikėk, jis jau žinos, kaip iš čia 
išeiti. 

Abipus įėjimo į šventyklą išvydau įmantrius raižinius: dvi ra- 
tu susivijusios žuvys, ryjančios viena kitos uodegą. Galvos išsi- 
pūtusios tarsi lėktuvo variklio apdanga, o ten, kur turėtų būti 
akys, styrojo pora ilgų ūselių ar čiuptuvėlių. Palyginti su visu 
kūnu, burna atrodė gerokai per didelė, prarėžta beveik iki pat 
žiaunų, O po šiomis —- mėsingi organai, primenantys nuplėštas 
žvėries letenas. Kiekvienoje šių galūnių kyšojo po tris aštrius 
nagus. Naguotos žuvys? Nugaros plaukmenys styrojo tarsi lieps- 
nos liežuviai, pasišiaušę žvynai priminė spyglius. 

— Mitinės būtybės? Kaip manai, ar šitokių žuvų esama iš tik- 
rųjų? —- paklausiau. 

— Kas žino? - atsiliepė mergina, pasilenkdama pakelti dar ke- 
lių sąvaržėlių. - Greičiau. Liskim vidun. 

Prieš žengdamas paskui ją į vidų, dar kartą apšviečiau barel- 
jefą. Tiesiog neįtikėtina: kaip INKiščiai sugebėjo šitaip tiksliai 
perteikti kiekvieną detalę visiškoje tamsoje? Na taip, reikia ma- 
nyti, tamsoje jie mato kuo puikiausiai, taigi jų regėjimas turėtų 
gerokai skirtis nuo žmogaus. O dabar jie tikriausiai stebi kiek- 
vieną mūsų krustelėjimą. 

Artėjant prie šventovės, nuolydžio kryptis pasikeitė: dabar 
jau mes žingsniavome nestačiu šlaitu aukštyn, kartu aukštėjo ir 
lubos - galiausiai žibintuvėlio spindulys jų nebepasiekė. 

— Dabar mums teks kopti į kalną, - pratarė mergina. - Tiesa, 
Jo nė nederėtų vadinti kalnu. Kalva, ir tiek. Tačiau INKiščiams 

tai — tikras kalnas. Taip sakė senelis. Tai vienintelis po žeme 
užfiksuotas kalnas - šventasis kalnas. 

— Vadinasi, mes jį išniekinsime. 

— Nieko panašaus. Kaip tik priešingai. Tasai kalnas buvo su- 
terštas iš pat pradžių. Šita skylė - tikra Pandoros skrynia, pa- 
slėpta po žemės pluta. Čia sutelkta visa įmanoma bjaurastis. Ir 
mums teks pereiti per patį jos centrą. 

— Tavęs pasiklausius, galima pamanyti, kad tai tikras pragaras. 

— Pats tai pasakei. 

— Nemanau, kad aš pasiruošęs šitokiam išbandymui. 

— Na jau, tau tereikia patikėti, kad viskas bus gerai, - tikino 
mano rausvoji bendražygė. - Galvok apie širdžiai mielus daly- 
kus. Apie žmones, kuriuos mylėjai, vaikystę, svajones, muziką - 
na, ką nors panašaus. Nesikrimsk, džiaukis gyvenimu. 

— Ar Benas Džonsonas - pakankamai džiugus? - paklausiau. 

— Kas toks Benas Džonsonas? 

— Jis vaidino tuose šauniuose senuose Džono Fordo filmuose. 
Jodinėjo pačiais gražiausiais žirgais. 

— O tu - tikrai ne pirštu penėtas. - Ji nusijuokė. - Iš tikrųjų 
man patinki. 

— Ačiū, - atsakiau. - Bet neužmiršk, kad nemoku griežti nė 
vienu muzikos instrumentu. 

+ * + 

Kaip mano bendražygė ir žadėjo, takas ėmė rangytis aukš- 
tyn vis labiau statėjančiu šlaitu, ir galiausiai mums teko ropš- 
tis kone visai statmenomis uolomis. Visas mintis sutelkiau į 
savąjį laimingųjų laikų didvyrį. Benas Džonsonas raitas ant 
žirgo. Benas Džonsonas įvairiuose filmuose: Apačių forte, Ji 
ryšėjo geltoną kaspiną, Diližane, Rio Grandėje. Benas Džon- 
sonas prerijoje, pliskinanti saulė, žydras dangus, pasišiaušęs 
debesų tumulais. Benas Džonsonas tarpeklyje su bizonų ban- 
da, moterys, žvilgčiojančios pro duris, šluostančios rankas į 
languotas medvilninės prijuostes. Benas Džonsonas prie upės: 
mirguliuojantis nuo kaitros oras, dainuojantys kaubojai... 
Kamera pajuda, ir štai - išvystame Beną Džonsoną, strėlės 

greičiu šuoliuojantį per tyrus; sykį pagavusi, kamera nebepa- 
leidžia jo iš kadro... 

Rankomis kabindamasis į uolos kyšulius, kojomis grabalio- 
damasis atsparos, jutau, kad mane palaiko tik raitas ant žirgo 
Benas Džonsonas. Net skausmas pilve beveik visai atlėgo. Gal- 
būt kaip tik jis, Benas Džonsonas, ir buvo tasai signalas, mano 
sąmonėje blokuojantis fizinio skausmo suvokimą. 

+ + + 

Nestabčiodami tamsoje ropštėmės į kalną. Vienu metu laiky- 
ti rankoje žibintuvėlį ir abiem rankomis grabalioti uolos atbrai- 
las buvo neįmanoma, tad užsikišau savąjį už džinsų juosmens, o 
ji, pasikabinusi ant virvelės, persimetė ant nugaros. Dėl to mu- 
du ničnieko nematėme. Merginos žibintuvėlio spindulys smigo 
jai į klubus ir atsispindėjęs be jokio reikalo blykčiojo kažkur 
tuštumoje. O savojo šviesos rate temačiau nebylų uolos pavir- 
šių, nenumaldomai kylantį vis aukštyn, aukštyn ir aukštyn. 

Protarpiais putlioji mergina vis šūktelėdavo, norėdama įsiti- 
kinti, kad neatsilieku. 

— Kaip tu? - klausdavo ji. - Viskas gerai? Nedaug beliko. 

Kiek vėliau ji ėmė ir pasiūlė: 

— O kodėl tau nepadainavus? 

— Ką turėčiau padainuoti? - pasiteiravau. 

— Ogi bet ką, ką tik nori. 

- Tokiose tamsiose skylėse aš nedainuoju. 

— Na jau, liaukis. 

Gerai jau, šunys nematė. Ėmiau ir padainavau jai rusų liau- 
dies dainelę, kurią išmokau dar pradinėje mokykloje. 


Sninga sninga visą naktį - 
Ei, krosnele, o! 

Reiks ugnelei kaitriai degti - 
Ei, krosnele, o! 

Senos svajos, senos svajos klostosi dainoj - 
Ei, krosnele, o!.. 

Toliau žodžių nebeprisiminiau, tad ekspromtu šį tą prikūriau: 
visi susirenka prie ugnies - prie krosnelės - ir čia kažkas staiga 
pabeldžia į duris, tėvas nueina atidaryti, o už durų stovi šiaurės 
elnias sužalotomis kojomis; jis ir sako: „Aš alkanas, gal duotu- 
mėte ko nors paėsti?“; šeima pašeria jį konservuotais persikais. 
O galiausiai visi susėda aplink krosnį ir dainuoja. 

— Nuostabu. Tu iš tikrųjų puikiai dainuoji, - pažėrė man pagy- 
rų storuliukė. - Atleisk, kad negaliu paploti - rankos užimtos. 

Pagaliau mudu įsiropštėme į skardį ir atsidūrėme lygioje vie- 
toje. Stabtelėjome atgauti kvapo ir, pasinaudodami proga, ėmė- 
me švysčioti žibintuvėliais į visas puses. Plokščiakalnis driekėsi 
kiek akys aprėpia, milžiniškas, lygus lyg stalas, glotnus pavir- 
šius tęsėsi tolyn į visas puses. Storuliukė pasilenkė ir susižėrė 
nuo žemės dar keletą sąvaržėlių. 

— Kaip manai, ar toli nuo čia nuėjo tavo senelis? - paklausiau. 

— Jau nebetoli. Šitą plokščiakalnį jis minėjo daugybę kartų. 

- Nori pasakyti, kad tavo senelis ir anksčiau čia lankydavosi? 

— Savaime aišku. Senelis juk turėjo kaip reikiant ištyrinėti šias 
vietas, kad galėtų nubraižyti požemių žemėlapį. Čia jis pažįsta 
kiekvieną užkaborį. 

— Ir visa tai jis išžvalgė vienas pats? 

- Žinoma, - atsakė ji. - Senelis mėgsta dirbti vienas. Tik ne 
todėl, kad neapkęstų žmonių ar jais nepasitikėtų. Tiesiog niekas 
nespėja paskui jį... 

- Štai tuo aš iš tikrųjų galiu patikėti, - pritariau. - Bet pasa- 
kyk, kokias paslaptis slepia šitas plokščiakalnis? 

— Kaip tik šiame kalne ir gyveno patys pirmieji INKiščiai. Jie 
prasigrauždavo skyles uoloje, tuose urvuose visi drauge ir įsi- 
kurdavo. Kaip tik šioje vietoje, kur mes dabar stovime, būdavo 
atliekamos religinės apeigos. Buvo tikima, kad čia - jų dievybių 
būstas, čia INKiščiai aukodavo joms gyvas aukas. 

— Kalbi apie tą kraupią naguotą žuvį? 

— Pasak senelio, toji žuvis atvedusi čionai INKIiščių protėvius. — 
Ji nukreipė žibintuvėlio spindulį mums po kojomis ir parodė 
negilią išgraužą žemėje. Griova tiesia linija šovė į tamsą. - Jeigu 

eisi šia išgrauža, pasieksi senovinį altorių. Tai pati švenčiausia 
visos šventyklos vieta. Nė vienas INKiščias nedrįs net prisiar- 
tinti prie jo. Kaip tik ten tikriausiai ir nulindo senelis - ir dabar 
tūno sveikas ir gyvas, išjungęs garsą. 

Mudu patraukėme išgraužos dugnu. Netrukus ji ėmė gilėti, 
takas vis pastebimiau krypo žemyn, uolos abipus mūsų stiebėsi 
vis aukštesnės. Atrodė, kad tos akmens sienos bet kurią akimir- 
ką gali susispausti mus sutrekšdamos, bet jos nė nekrustelėjo. 
Aidėjo vien tik keistas mūsų sportbačių guminių padų gurgždė- 
jimas. Eidamas protarpiais žvilgčiojau aukštyn. 

Nenumaldomas tas noras pakelti galvą ir pažvelgti į dangų. 
Bet čia, savaime suprantama, virš galvos nebuvo nei saulės, nei 
mėnulio ar žvaigždžių. Tiktai sunki, drėgnos tamsos pritvinkusi 
skraistė. Tokia sunki, kad prie žemės ima slėgti kiekvienas įkvė- 
pimas, kiekvienas žliugsintis žingsnis. 

Kilstelėjau kairę ranką ir, paspaudęs mygtuką, užžiebiau sa- 
vo skaitmeninio rankinio laikrodžio švieselę. Dvi valandos dvi- 
dešimt viena minutė. Kai nusileidome į požemį, buvo pusiau- 
naktis, vadinasi, šitoje tamsoje praslinko vos kiek daugiau nei 
dvi valandos. Nesustodami, kietai sučiaupę lūpas, mudu žings- 
niavome siaura išgrauža vis gilyn. 

Nė pats nebesusigaudžiau, ar mano akys dar žiūri, ar jau už- 
merktos. Vienintelis dalykas, kurį dar įstengiau fiksuoti pojū- 
čiais, buvo žingsnių aidas. Tačiau ar dėl nelygaus pagrindo po 
kojomis, ar dėl tamsos, ar dėl ore susikaupusios drėgmės netgi 
šis garsas mano ausis pasiekdavo iškraipytas. Pabandžiau žings- 
nių šlepsėjimą išreikšti žmogiškais garsais, bet tie garsai niekaip 
nesidėliojo į prasmingus žodžius. Galbūt žingsniai aidėjo kaž- 
kokia man nežinoma kalba, dėstėsi neperprantamomis, besikai- 
taliojančiomis sąskambių ir pauzių kombinacijomis, skiemeni- 
mis, iš kurių nė vieno japonų kalboje nėra. Jeigu mėginčiau 
atkartoti žingsnių žliugsėjimą prancūziškai ar vokiškai - o gal 
ir angliškai - išeitų kažkas panašaus į: 


Even - tbrougb - be - sbopped - degreed - well 

Tačiau kai pabandžiau pusbalsiu ištarti šiuos žodžius, įsitiki- 
nau, kad nuo žingsnių aidėjimo jie gerokai skiriasi. Štai tokia 
transkripcija būtų jau tikslesnė: 


Efgvėn - gtbouv - bge - sbpėvg - ėgvele - wgevl 


Suomių kalba? Dar viena ženkli spraga mano lingvistiniame 
išsilavinime. Jeigu iš šitų sąskambių trūks plyš reikėtų išspausti 
kokią prasmę, tikriausiai susidėliotų štai kas: „Valstietis sutiko 
nukaršusį velnią pakelėje“. Ir tai, žinoma, man tik kažkaip pa- 
našiai pasigirdo. 

Monotoniškai dėliodamas koją už kojos, bandžiau derinti tar- 
pusavyje visokiausius žodžius ir frazes. Stengiausi įsivaizduoti 
rausvus merginos sportbačius: štai dešinys kulnas atsiremia į 
žemę, paskui svorio centras persikelia į kojų pirštus, o prieš pat 
šiems atsiplėšiant nuo žemės nusileidžia kairys kulnas. Ir šitaip 
be galo be krašto. Sutankėjęs laikas slinko vis lėčiau: nusilpusi 
laikrodžio spyruoklė nebeišlaikė rodyklių, šios beveik nebeju- 
dėjo iš vietos. 


Efgvėn - gtbouv - bge - sbpėvg - ėgvele - wgevl 
Efgvėn - gtbouv - bge - sbpėvg - ėgvele - wgevl 
Efgvėn - gtbouv - bge... 


Nukaršęs velnias sėdėjo ant akmens palei kaimo keliuką kaž- 
kur Suomijoje. Dešimties, galbūt dvidešimties tūkstančių metų 
labai labai pavargęs velnias. Visas apdulkėjęs. Ūsai nušepę, išsi- 
pešioję. „Ir kurgi skubiniesi šitaipos?“ — šūkteli velnias valstie- 
čiui. „Noragas lūžo, taisyt aną turėsiu aš“, - atsako valstietis. 
„Nereik skubintis šitaipos, - jam sako velnias, - saulelė dar dan- 
guj aukštai, ko kuduliuoji paskubom? Nagi, prisėstum šičionai, 
mano pasakos pasiklausytum.“ Valstietis puikiai žinojo, jog pa- 
vojinga atkišti nelabajam kad ir mažąjį pirštelį, bet šitas velnias 
atrodė toks varganas, tad valstietis... 


negailestinga stebuklų šalis 247 


Kažkas šleptelėjo man per veidą. Kažkas plokščias ir mėsin- 
gas nelabai stipriai atsitrenkė man į skruostą. Kas tai galėtų bū- 
ti? Stengiausi susikaupti ir sugalvoti atsakymą į šį klausimą, bet 
kažkas dar kartą pliaukštelėjo per skruostą. Kilstelėjau ranką, 
norėdamas nusibraukti erzinantį įkyrų kliuvinį, bet nieko ne- 
pešiau. Tiesiog man į akis tvieskė nemalonus, siūbuojantis švy- 
tėjimas. Atsimerkiau. Ir tik dabar susizgribau, kad lig šiol bu- 
vau užsimerkęs. Man į veidą pliskino žibintuvėlio spindulys, o 
skruostus plekšnojo merginos ranka. 

— Liaukis! - surikau. - Šviesa pernelyg ryški. Žilpina akis. 

— Nevalia šitaip imti ir užmigti! Kelkis! Kelkis! - užriko ir ji. 

— Keltis? Ką čia šneki? 

Užžiebiau savo paties žibintuvėlį ir apvedžiau spinduliu ap- 
link save. Aš riogsojau ant žemės, nugara atsirėmęs į aprasoju- 
sią sieną. Pasirodo, nė pats nepastebėjau, kaip užsnūdau. 

Svirduliuodamas atsistojau ant kojų. 

— Kas atsitiko? Vieną minutę dar minu pirmyn, o kitą - jau 
miegu? Visiškai neprisimenu, kad būčiau atsisėdęs, neprisime- 
nu, kad būtų ėmęs snaudulys... 

— Tai spąstai, - paaiškino ji. - Jie daro viską, ką tik gali, kad 
mus užmigdytų. 

— Jie? 

— Jie - tie padarai ar būtybės, kurie gyvena šitame kalne. Die- 
vai, piktosios dvasios - ką aš žinau! Jie. Stengiasi kaip įmany- 
dami užtverti kelią. 

Aš tik palingavau galvą. 

— Viską staiga apsiautė migla... Tavo batų gurgždėjimas ėmė 
dėliotis į sąskambius ir... 

— Mano batų gurgždėjimas? 

Papasakojau jai apie suomiškai gurgždančius jos batus. Apie 
sukriošėlį velnią. Apie valstietį... 

— Visa tai - apgaulė, - nutraukė ji mano aiškinimą. - Hipno- 
zė. Jeigu nebūčiau laiku atsisukusi, būtum taip ir likęs čia mie- 
goti... amžinu miegu. 

— Amžinu miegu? 

— Taip, išgirdai teisingai. Būtum sveikas prapuolęs, iškeliavęs 
toli toli, - pusbalsiu aiškino ji. Kur aš būčiau atsidūręs - šito ji 
nepasakė. - Juk tu kuprinėje turi virvę, tiesa? 

— Aha... gal penkių metrų ilgio. 

— Duok šen. 

Nusiėmiau kuprinę, pagrabaliojau tarp skardinių, viskio bu- 
teliuko, gertuvės, užčiuopiau virvę ir ištraukiau. Vieną jos galą 
mergina pririšo prie mano diržo, antruoju apsijuosė liemenį. 

— Na štai. Bus geriau, - pareiškė. - Dabar nepasimesime. 

— Nebent užmigtume abu, - burbtelėjau. 

— Nekranksėk, dar prisišauksi bėdą. Eime. 

Vėl pajudėjome pirmyn, dabar jau susirišę virve. Iš paskuti- 
niųjų stengiausi nesiklausyti jos žingsnių. Žibintuvėlio spindulį 
laikiau įsmeigęs į jos kareiviškos striukės nugarą. Tą striukę, 
lyg ir aiškiai prisimenu, nusipirkau 1971-aisiais. Tebevyko Viet- 
namo karas, Baltuosiuose rūmuose tebešeimininkavo Niksonas, 
nutaisęs amžinai perkreiptą fizionomiją. O visi kiti augino ilgus 
plaukus, avėjo nuplyšusiais sandalais ir vilkėjo kariškus švarkus 
su taikos ženklu ant nugaros, kvaito nuo psichodelinės muzikos, 
įsivaizdavo esą Piteris Fonda: štai jis it pašėlęs kriokia keliu, apsi- 
žergęs motociklą, visu smarkumu griaudėjant „Born to Be Wild“, 
ir kažkodėl čia pat trenkia visai kitas gabalas: „I Heard It through 
the Grapevine“. Panašios įžangos - skirtingos dainos? 

— Apie ką galvoji? - paklausė putlioji mergina. 

— Et, apie nieką, - atsakiau. 

— Gal dar ką nors padainuosime? 

— Ar būtinai reikia? 

— Na, tuomet sugalvok ką nors kita. 

— O gal verčiau pasišnekėkime? 

— Apie ką? 

— O jeigu apie lietų? 

— Puiku. 

— Ką tu prisimeni, kai pagalvoji apie lietų? 

— Kai žuvo mano šeima, tą naktį lijo. 

— Tai gal verčiau pasirinkime kokią linksmesnę temą? 

— Nieko tokio. Aš galiu kalbėti apie tai, - pasakė ji. - Nebent 
tu nenori klausytis. 

— Jeigu tau norisi apie tai kalbėti, reikėtų ir išsikalbėti, - su- 
tikau. 

- Iš tikrųjų tai netgi nelijo, tik protarpiais nudrengdavo dulks- 
na. Tiktai dangus buvo apniukęs, o aš gulėjau ligoninėje. Už 
lango augo kamparmedis. Gulėdama lovoje nejučia įsiminiau 
kiekvieną to medžio šakelę. Paprastai jos būdavo aptūptos 
paukščių: atskrisdavo žvirblių, medšarkių, varnėnų ir dar viso- 
kių kitokių, ir kur kas gražesnių paukščių. Tačiau kaupiantis 
lietui paukščiai į medį netūpdavo. Jie grįždavo tik vėliau, kai 
išsigiedrydavo, ir giesmėmis garbindavo gražų orą. Nežinau, 
kodėl taip. Galbūt dėl to, kad po lietaus į žemės paviršių iš- 
šliaužia riebūs kirminai. 

— Ilgai pragulėjai ligoninėje? 

— Maždaug mėnesį. Man darė širdies operaciją. Juokinga, ar 
ne? Aš vienintelė buvau sunkus ligonis - ir vienintelė likau gy- 
va. Tą dieną, kai jie žuvo, paukščiai smarkiai nerimo. Ligoninė- 
je kaip tik įjungė šildymą ir aprasojo langai, tad teko ropštis iš 
lovos jų nusivalyti. Keltis man nebuvo galima, tačiau tiesiog pri- 
valėjau matyti medį ir lietų, ir paukščius. Išvydau porą gražių 
neregėtų paukščių - juodomis galvomis ir raudonais sparnais. 
Tada ir pagalvojau: koks vis dėlto keistas tas pasaulis. Noriu 
pasakyti, pasaulyje juk yra milijonai kamparmedžių, - ir ne vien 
tik kamparmedžių, žinoma, - tačiau kaip tik tą dieną, kai čia 
imdavo lyti, čia nustodavo, čia vėl nušniokšdavo lietus, čia vėl 
liaudavosi - taigi štai tokią dieną kiek paukščių turėjo skraidyti 
ir tūpti ant šakų? Nuo tos minties apniko toks liūdesys... 

— Apniko liūdesys? 

— Kaip jau sakiau, pasaulyje juk esama milijonų medžių ir 
milijonų paukščių, ir milijonus kartų lyja lietus. O aš štai nega- 
liu perprasti net to vieno paukščio, medžio, lietaus. Pasijutau 
tokia vieniša, kad ašaros taip ir pasipylė iš akių, verkiau ir ver- 
kiau. Kaip tik tą vakarą ir žuvo visa mano šeima. Tiesa, man 
apie tai pasakė tik gerokai vėliau. 

— Tikriausiai buvo siaubinga. 

— Na, man tada sugriuvo visas pasaulis. Liko tik tamsa; jau- 
čiausi tokia vieniša, tokia nelaiminga. Ar žinai, koks tai jaus- 
mas? 

— Galiu įsivaizduoti, - atsakiau. 

Jos mintys apie lietų persmelkė manąsias mintis. Užgožė visa 
kita taip, kad nepastebėjau, kai ji sustojo, ir vos nepartrenkiau. 

— Atsiprašau, - tarstelėjau. 

— Cit! - Ji stvėrė man už rankos. - Kažką girdžiu. Klausykis! 

Mudu sustingome ir pastatėme ausis. Garsas — iš pradžių vi- 
siškai tylus, beveik negirdimas. Tolimas, gilus dundėjimas, slo- 
pus virpesys. Paskui garsas sustiprėjo. Pats oras ėmė virpėti. Vi- 
sa kas akivaizdžiai bylojo, kad tuojau kažkas atsitiks. 

— Žemės drebėjimas? - kvėptelėjau. 

— Ne. - Mergina pati sudrebėjo. - Kur kas blogiau. 

Tamspilkiai dūmai 


Kaip ir perspėjo Pulkininkas, beveik kiekvieną dieną regiu dū- 
mus. Tamspilkius dūmus, tumulais kylančius nuo Obelyno ir 
galiausiai susimaišančius su debesimis. Jeigu užsižiūri, ilgainiui 
ima atrodyti, kad pačiame Obelyne ir susidaro visi dangaus de- 
besys. Trečią valandą po pietų pakyla pirmieji dūmų kamuoliai, 
O visa tai tęsiasi, kol sudeginami tą rytą rasti negyvi žvėrys. Jei- 
gu naktį siautė pūga ar itin nuožmiai spaudė speigas, tirštas dū- 
mų stulpas neišsisklaido ištisas valandas. 

Niekaip negaliu suprasti, kodėl niekas nesugalvoja būdo, kaip 
apsaugoti žvėris nuo mirties. 

— Nejaugi neįmanoma suręsti jiems kokios nors pastogės? — 
klausiu Pulkininko, kai mudu kaip paprastai sėdame lošti šach- 
matais. - Argi nereikėtų kaip nors apsaugoti juos nuo sniego, 
vėjo ir šalčio? Daugybę žvėrių išgelbėtų paprasčiausias dengtas 
aptvaras. 

— Nieko nepeštume, - tiek teatsako jis, nepakeldamas akių 
nuo šachmatų lentos. - Kad ir norėdamas, į pastogę jų niekaip 
nesugintum. Jie ir toliau miegotų kaip miegoję ant plikos že- 
mės. Joks mirties pavojus neatgrasys jų nuo įpročio miegoti po 
atviru dangumi, visų stichijų pagairėje. 

Pulkininkas jau ir visai rimtai grasina mano karaliui, pasta- 
tydamas savo vyriausiąjį šventiką tiesiog priešais jį. Abipus, pa- 
togioje ugnies linijoje, budi dar ir du ragai. Laukiu, kol jie pra- 
dės antpuolį. 

- Beveik gali pamanyti, kad žvėrys patys nori kentėti ir mir- 
ti, - sakau. 

— Tam tikra prasme taip ir yra. Jiems tai įprasta - tai slypi 
pačioje jų prigimtyje. Šaltis ir nepatogumai. Galbūt net galima 
vadinti tai jų išsigelbėjimu. 

Pulkininkas nieko daugiau nesako ir tylomis stebi, kaip per- 
keliu savo beždžionę į visai neblogą poziciją greta jo sienos. Gal- 
būt man pavyks išprovokuoti sieną pajudėti iš vietos. Pulkinin- 
kas, tarsi griebdamas jauką, ištiesia ranką, tačiau, užuot judinęs 
sieną, atitraukia vieną iš žirgų, šitaip dar labiau sustiprindamas 
gynybą. 

— O tu po truputį irgi mokaisi gudrybių! - juokdamasis sako 
man senasis karininkas. 

— Kur jau, iki jūsų man dar toli toli, - aš irgi nusijuokiu. - Bet 
ką turėjote omeny sakydamas, kad tai galima vadinti jų išsigel- 
bėjimu? 

— Kad ir kaip keistai skambėtų, bet gali būti ir taip, kad mir- 
tis juos išvaduoja. Jie miršta, o pavasarį atgimsta. Jauniklių pa- 
vidalu. 

- Bet paskui tie jaunikliai užauga - vien tam, kad lygiai taip 
pat kentėtų ir mirtų. Kodėl jiems skirta šitaip kentėti? 

— Kadangi taip jau lemta, - tvirtai pareiškia seniokas. - Tavo 
ėjimas. Jei nenukirsi manojo vyriausiojo šventiko - partijos nie- 
kaip nelaimėsi. 

* + + 

Tris dienas be paliovos snigo, o paskui netikėtai išsigiedrijo. 
Saulės nutviekstas baltas šalčio sustingdytas Miestas akinamai 
sužėrėjo. Girdžiu, kaip aplinkui nuo šakų krinta didžiuliai su- 
drekusio sniego luistai. Tūnau kambaryje užsitraukęs užuolai- 
das, bet nuo ryškios šviesos net ir čia nerandu išsigelbėjimo. 
Ledo sukaustytas Miestas atspindi kiekvieną saulės blyksnį tarsi 

milžiniškas daugiabriaunis brangakmenis ir į visas puses žyran- 
tys šviesos peiliai skaudžiai smaigsto akis. 

Popietes esu priverstas praleisti lovoje, gulėdamas kniūbsčias, 
veidu įsirausęs į pagalvę. Įtempiu ausis, kad išgirsčiau bent 
paukščių balsus - jie atlekia ir tupia ant palangės, kur senasis 
karininkas vis paberia duonos trupinėlių. Girdžiu ir nukaršusių 
kareivų balsus - susėdę prie durų saulėkaitoje jie ramiai šne- 
kučiuojasi. Tik man vienam užginta mėgautis žiemos saulės 
šiluma. 

* + + 

Saulei nusileidus, ropščiuosi iš lovos ir šaltu vandeniu gaivi- 
nu perštinčias akis. Tada užsidedu tamsius akinius, lipu sniegu 
užverstu Kalvos šlaitu žemyn ir traukiu į Biblioteką. Nebejsten- 
giu per vakarą perskaityti tiek sapnų kaip anksčiau. Įveikiu vos 
vieną kaukolę - ir senų sapnų žioravimas jau ima skausmo ada- 
tėlėmis smaigstyti iškankintus mano akių obuolius. Tuštuma 
anapus regėjimo prisipildo kažkokio nepakeliamo svorio, nu- 
tirpę pirštų galiukai tampa nebe tokie jautrūs. 

Kai šitaip atsitinka, Bibliotekininkė atneša vėsų sudrėkintą 
rankšluostį ir deda kompresą man ant akių, duoda atsigerti sul- 
tinio ar šilto pieno. Gėrimas man atrodo kažkoks šleikštus ir 
tvilko liežuvį, nepajuntu jokio skonio. Ilgainiui imu po truputį 
priprasti, tačiau skonis nuo to netampa malonesnis. 

— Tu palengva prisitaikai gyventi Mieste, - sako ji. - Čia netgi 
maistas šiek tiek kitoks nei kur kitur. Valgiui ruošti naudojame 
tik keletą pagrindinių produktų. Tai, kas primena mėsą, - iš 
tikrųjų visai ne mėsa. O kiaušiniai - taip pat ne kiaušiniai. Kava 
irgi tėra panašaus į kavą skonio gėrimas. Viskas gaminama pa- 
gal tam tikrą pavyzdį - kad būtų į ką nors panašu. Šitą sultinį 
tau gerti sveika. Jis tave sušildo. 

— Taip, tikrai, - pritariu. 

Mano galva jau nebe tokia sunki, kūnas nebe toks sustingęs 
nuo šalčio. Padėkoju Bibliotekininkei ir užsimerkiu, kad pailsė- 
tų akys. 

— Gal tau reikia dar ko nors? - klausia ji. 

— Kodėl šito klausi? 

— Juk tikrai turėtų būti kas nors, kas padėtų pralaužti tavo 
žieminį kiautą. 

— Tai, ko man iš tikrųjų labai trūksta, yra saulė, - sakau. Kal- 
bėdamas nusiimu akinius ir skudurėliu šluostau stiklus. - Bet 
mėgautis ja man užginta. Mano akys nepakelia šviesos. 

— Ne, tau trūksta kažko svarbesnio nei saulės šviesa. Kažko... 
galbūt kokio prisiminimo iš ankstesniojo pasaulio - ko nors, 
kas paguosdavo tave ten. 

Perkratau užsilikusias prisiminimų nuotrupas, tačiau trūks- 
tamos dėlionės detalės taip ir neaptinku. 

— Nieko nebus. Neprisimenu ničnieko. Visa jau prarasta. 

— Prisimink ką nors, bet ką, kad ir kokį mažiausią menkniekį; 
pasakyk, kas pirmiausia šauna į galvą. Aš tikrai noriu tau padėti. 

Tačiau mano atmintis - kaip tvirta uola. Nepastumsi iš vie- 
tos, nesutrupinsi. Įsiskausta galvą. Praradęs šešėlį, kartu nete- 
kau iš tiesų labai daug ko. O ir tai, kas liko, žiemos šalčio pati- 
kimai sukaustyta. 

Ji prideda ranką man prie smilkinio. 

— Apie tai galėsime pagalvoti vėliau. Galbūt ką nors ir prisi- 
minsi. 

— Verčiau perskaitysiu dar vieną sapną, - sakau primygtinai. 

— Juk tu pavargęs. Ar nevertėtų atidėti skaitymo rytdienai? 
Nėra jokio reikalo persitempti. Tie seni sapnai niekur nepabėgs. 

— Ne, jau geriau skaityti sapnus nei išvis nieko neveikti. Skai- 
tydamas bent jau negalvoju apie nieką kita. 

Ji atsistoja ir dingsta saugykloje. Lieku sėdėti užsimerkęs, nu- 
grimzdęs į tamsą. Kažin, kiek dar tęsis žiema? Žiema žudikė, 
andai sakė Pulkininkas. O juk ji dar tik prasidėjo. Ar išgyvens 
mano šešėlis? Ne, ne tai svarbiausia; klausti reikėtų: ar išgyven- 
siu aš pats, būdamas toks netikras savimi ir sugniužęs? 

Bibliotekininkė atneša kitą kaukolę, deda ant stalo, kaip vi- 
suomet šluosto pirmiau drėgnu, paskui —- sausu skudurėliu. O 
aš sėdžiu, ranka parėmęs galvą, žvilgsniu sekdamas jos pirštų 
judesius. 

— Nejaugi niekuo daugiau negaliu tau padėti? - netikėtai klau- 
sia ji pakeldama galvą. 

— Tu ir šiaip jau labai man padedi, - sakau. 

Ji liaujasi šluosčiusi kaukolę ir sėdasi priešais mane. 

— Turiu omeny ką kita. Galbūt tu norėtum miegoti su manim? 

Kratau galvą. 

— Nesuprantu, - kone meldžia ji. - Juk tvirtinai, kad esu tau 
reikalinga. 

— Net labai reikalinga. Bet dabar miegoti drauge nebūtų gerai. 

Ji nieko daugiau nebesako ir vėl imasi blizginti kaukolę. Žvel- 
giu į lubas, į gelzganą išsklaidytą šviesą. Kad ir kaip beviltiškai 
sukaustyta mano savastis, kad ir kaip smarkiai mane slegia žie- 
ma, jeigu dabar sugulčiau su Bibliotekininke, nieko gero iš to 
nepeščiau. Tai Miestas nori, kad miegočiau su ja. Šitaip jiems 
pavyktų galutinai pasisavinti mano savastį. 

Ji deda nublizgintą kaukolę priešais mane, bet aš jos neimu. 
Žiūriu į gulinčius ant stalo jos pirštus. Bandau iš jų išskaityti 
kažkokią prasmę, bet jie nieko man nebyloja. 

— Papasakok dar ką nors apie savo mamą, - prašau jos. 

— Apie mamą? 

— Taip. Papasakok ką nors. Bet ką. 

— Na... - pradeda ji, nepaleisdama kaukolės iš rankų, - man 
atrodo, kad mamai jaučiau kažką kita nei kuriam kitam iš ar- 
timųjų. Dabar gerai neprisimenu, kokie buvo mūsų santykiai, 
juk praėjo šitiek laiko. Kodėl kažkas buvo kitaip - nė nenu- 
manau. 

— Tai vis dėl savasties. Niekas niekada nebūna vienodai. Pa- 
našiai kaip upė: jos tėkmė keičiasi pagal kraštą, kuriuo teka. 

Ji šypsosi: 

— Atrodo, taip neturėtų būti... 

— Bet kaip tik taip ir yra, - sakau. - Nejau nesiilgi mamos? 

— Na... nežinau. 

Ji kraipo kaukolę rankose ir apžiūrinėja iš visų pusių. 

— Ar tu nesupranti mano klausimo? 

— Ko gero, nelabai. 

- Gerai, tuomet gal pakalbėkime apie ką nors kita? — siū- 
lau. - Pavyzdžiui, ką mėgdavo tavo mama? Ar prisimeni? 

- O taip, prisimenu kuo puikiausiai. Šiltomis dienomis mudvi 
išeidavome pasivaikščioti, stebėdavome žvėris. Miesto gyvento- 
jai nedažnai vaikštinėja be jokios priežasties - ne taip kaip tu. 

— Tiesa, man labai patinka eiti pasivaikščioti, - patvirtinu. — 
O ką dar prisimeni? 

— Kartais, kai ji likdavo viena savo kambaryje, išgirsdavau ją 
kalbantis su savimi. Tik nežinau, ar tai jai iš tikrųjų patikdavo. 

— O ką ji sau sakydavo? 

—- Neprisimenu. Tik kalbėdavo ji ne taip, kaip paprastai žmo- 
nės kalbasi. Nemoku paaiškinti, bet atrodydavo, kad mamai tai 
kažkaip svarbu. 

- Svarbu? 

— Taip. Mat jos... jos intonacija vis keisdavosi. Kartais mama 
ištęsdavo žodžius, o kai kuriuos ištardavo labai greitai. Jos bal- 
sas tai paaukštėdavo, tai pažemėdavo - tarytum vėjas. 

— Juk ji dainuodavo! - staiga sumoju. 

— Ar tu moki šitaip kalbėti? 

— Tai ne kalbėjimas. Dainos dainuojamos. 

— O tu? Ar tu šitaip moki? - neatlyžta ji. 

Aš giliai įkvepiu. Tačiau atmintyje taip ir neaptinku nė vienos 
melodijos. 

— Atleisk. Neprisimenu nė vienos dainos, - tariu. 

— Nejaugi nebeįmanoma susigrąžinti dainų? 

—- Galbūt pagelbėtų muzikos instrumentas. Jeigu išgaučiau 
bent kelias gaidas, gal prisiminčiau ir kokios dainos melodiją. 

— O kaip atrodo muzikos instrumentas? 

— Muzikos instrumentų yra šimtai rūšių, visi jie skirtingų dy- 
džių, skirtingų formų. Kai kurie tokie dideli, kad jiems pakelti 
prireiktų keturių vyrų, o kiti mažyčiai, nesunkiai tilptų ant del- 
no. Lygiai taip pat skiriasi ir garsai, kuriuos galima jais išgauti. 

Aiškindamas visa tai, netikėtai pajuntu, kad užčiuopiau kaž- 
kokį siūlo galelį - mano galvoje iš lėto ima vyniotis prisiminimų 
kamuolys. 

- Žinai, gali būti, kad Sandėlyje surastume kokį muzikos inst- 
rumentą. Iš tikrųjų lyg ir nieko ypatingo ten neturime, tik suk- 
rauta daugybė visokiausių daiktų iš praeities. Aš pati tik kartą 
užmečiau ten akį. 

— Gal pažiūrėkime? - siūlau. - Atrodo, sapnų skaityti šįvakar 
vis vien nebepajėgsiu. 

Paėjėję tarp lentynų su kaukolėmis, mudu patenkame į kitą 
koridorių ir pagaliau pasiekiame matinio stiklo duris - tokias 
pat, pro kokias įeinu į Biblioteką iš gatvės. Ji žengia vidun pir- 
ma, apčiuopomis suranda jungiklį, ir sudulkėjusią, užgrūstą 
patalpą užlieja blausi šviesa. Ant grindų rikiuojasi gausybė krep- 
šių ir kuprinių, krūvomis suverstų didesnių ir mažesnių lagami- 
nų. Tokia daugybė, kad nė nesuskaičiuosi. Visa kas nuklota dul- 
kių sluoksniu. Tarp krepšių mėtosi kažkokie keisti daiktai, kai 
kurie — net neįpakuoti, kiti - dėžutėse ar futliaruose. Kodėl visi 
tie daiktai atsidūrė čia? 

Pasilenkiu atidaryti vienos tokių dėžių. Į veidą siūbteli dulkių 
debesis. Dėžėje guli keistas gremėzdiškas aparatas; nusklembta- 
me jo paviršiuje eilėmis rikiuojasi apskriti klavišai. Išsyk krinta 
į akis, kad mechanizmas kadaise dažnai naudotas: juodi dažai, 
kuriais nudažytas geležinis rėmas, vietomis gerokai apsitrynę. 

— Ar žinai, kas tai? - klausiu. 

— Ne, - sako ji, žvelgdama man per petį. - Ar tai muzikos 
instrumentas? 

— Ne, muzikos šituo neišgausi. Bet žodžius - gali. Jeigu ne- 
klystu, tokį daiktą vadina rašomąja mašinėle. 

Uždarau dėžę, paslėpdamas senovinį mechanizmą, ir kimbu į 
greta stovinčią pintinę. Atkeliu dangtį ir viduje randu pavydėti- 
nai tvarkingai sukrautą indų ir įrankių rinkinį: peiliai ir šaku- 
tės, puodeliai, lekštės, netgi krūvelė pageltusių servetėlių. 

Iš didelio odinio lagamino ištraukiu seną kostiumą, kelerius 
marškinius, kaklaraiščių, kojinių, baltinių. Tarp drabužių - ir 
tualeto reikmenys: skutimosi šepetėlis sulipęs nuo murkšlinų, 
mažne suakmenėjusių muilo likučių, o iš greta gulinčio nedide- 
lio viskio buteliuko jau seniai išsivadėjęs gėrimo kvapas. 

Vieną po kito atidarau dar keletą lagaminų - visuose dūlėja 
panašūs kasdieniai daiktai. Drabužiai bei viena kita smulkme- 
na - štai ir viskas; tarsi visiems šių lagaminų savininkams būtų 
staiga prireikę išvykti į nenumatytą kelionę, tad ir daiktus tekę 
susimesti paskubomis. Vis dėlto juose kažko akivaizdžiai stin- 
ga: kokio niekučio, kuris ką nors bylotų apie asmenį - visi pri- 
bloškiamai niekuo neypatingi; taip ir neaptikau nė vieno daik- 
telio, kuris patrauktų dėmesį. Apdarai - nei vienetiniai garsių 
modeliuotojų kūriniai, nei pigūs skarmalai, pirkti dėvėtų dra- 
bužių parduotuvėse. Tiesa, yra ir skirtumų: justi vieno ar kito 
laikotarpio mados įtaka; vieni skirti dėvėti vienu, kiti - kitu me- 
tų laiku, vieni akivaizdžiai priklausę vienos, kiti - kitos lyties 
asmeniui, vieni - iš pažiūros jaunatviški, kiti - labiau tinkantys 
pagyvenusiam žmogui. Ir vis vien - ničnieko individualaus. Netgi 
kvepia visi vienodai. Galima pamanyti, kad kažkas čia kruopš- 
čiai paplušėjo, naikindamas bet kokias individualybės apraiš- 
kas, palikdamas tik beasmenes nuoplaišas. 

Peržiūriu penkis ar šešis lagaminus; toliau naršyti nebekyla 
rankos. Jeigu Mieste ir įmanoma rasti kokį nors muzikos inst- 
rumentą, tai tik ne čia. 

— Eime, - sakau Bibliotekininkei. - Nuo dulkių jau graužia 
akis. 

— Ar labai nusivylei, taip ir neradęs muzikos instrumento? 

— Juk galima paieškoti ir kur kitur, - nenusimenu. 

+ + * 

Palinkiu jai labos nakties ir vienas pats imu kopti į Vakarinę 
kalvą. Žiemos vėjas plakasi medžių šakose ir iš užnugario stu- 
mia mane pirmyn. Atsigręžiu ir pamatau mėnulį - tik briauna, 
kyšanti iš debesų, pakibusi virš Bokšto su laikrodžiu. Dangus 
taip ir urduliuoja debesų tumulais. Tokioje užtamsintoje mėne- 
sienoje Upės vandenys atrodo juodi lyg degutas. 

Staiga prisimenu, kad tarp daugybės kitų skudurų Sandėlyje 
mačiau ir šiltą šaliką. Tiesa, gerokai kandžių pagraužtą, tačiau 
jei apsitūločiau juo kaklą, šaltį jis tikrai nugintų. Būtinai reikės 
paklausti, ar esama kokių nors viso to gero savininkų - ir ar 

galėčiau pasinaudoti šiuo tuo iš anų daiktų. Dabar vėjas košia 
mane kiaurai, aš visas drebu, ausys dega, tarsi kas būtų jas ap- 
talžęs. 

Rytoj pat apsilankysiu pas Vartų Sargą. Be to, pats metas pa- 
sidomėti, kaip laikosi mano šešėlis. 

Nusigręžiu nuo Miesto ir vėl imu žingsniuoti šalčio sukausty- 
tu šlaitu aukštyn, į Valdininkų kvartalą. 

Skylės, siurbėlės, bokštas 


— Tai ne žemės drebėjimas. - Mergina pati sudrebėjo. - Kur kas 
blogiau. 

— O kas tai? 

Ji lyg ir žiojosi atsakyti, bet nurijo žodžius ir tik beviltiškai 
papurtė galvą. 

— Nebėra kada aiškinti. Bėgam! Tai vienintelis išsigelbėjimas! 
Net jeigu iširs siūlė tavo pilve, tai vis geriau nei mirti! 

Susirišę nailonine virve mudu drauge kiek įkabindami skuo- 
dėme pirmyn. Šviesos spindulys jos rankoje it pamišęs šmaižio- 
jo į visas puses, brėždamas trūkčiojančią dantytą liniją tarp uolų. 
Kuprinė šokinėjo man ant nugaros lyg gyva. Mielai būčiau bloš- 
kęs ją šalin, bet kol jos atsikratyčiau, sugaiščiau kelias brangias 
akimirkas. Negalėjau netgi sulėtinti žingsnio - juk buvau tem- 
piamas už pavadžio. 

Kuo toliau bėgome, tuo labiau garsėjo grumėjimas. Atrodė, 
kad stačia galva lekiame tiesiai į jo ištakas. Tai, kas prasidėjo 
kaip vos juntamas požeminis virpesys, dabar virto dantų grieži- 
mu, šnypštimu, burbuliavimu, ausį rėžiančiu brūžinimu - bala- 
žin kuo, net nežinau, kaip tai įvardyti. 

Bėgau susirietęs - kūnas taip ir veržėsi į priešingą pusę, ta- 
čiau mergina lapnojo priekyje, o man liko tik nuolankiai sekti iš 
paskos. Dar laimė, kad kelyje nepasitaikė kokių posūkių ar kliū- 
čių. Išgrauža buvo lygi ir tiesi tarsi kėglių rutulio takelis. Jokių 
duobių, jokių atsikišusių uolų, kurios galėtų pridaryti rūpesčių. 

Staiga pasigirdo aštrus girgždėjimas ir traškesys, tarsi su mil- 
žiniška jėga vienas į kitą trintųsi didžiuliai rieduliai. Aplinkui 
griaudėjo klaikus nesiliaujantis triukšmas. Ir staiga - tyla. Aki- 
mirką nesigirdėjo nė menkiausio garselio. Ir čia pat tarpeklį už- 
tvindė keistas šnypštimas, tarsi tūkstančiai sukriošusių senių 
šniokštuodami trauktų į plaučius orą pro sukąstus dantis. Tam- 
są suvirpino spigus švilpesys, tarytum per sekundę staiga būtų 
uždūzgę kažkieno išjudinti tūkstančiai požeminių vabzdžių. Kaip 
kažin ką, nieko gera nežadantis garsas. 

Tuo pat metu mane apniko šiurpus pojūtis, kad tasai garsas 
mus masina, kad kažkur ten, priekyje, lindi kraupi baidyklė, tik 
ir laukianti, kol grobis pats atskubės jai į nasrus. Kad ir koks 
siaubūnas ten tykotų, jis neabejotinai žino, kad mes artėjame. 
O kas jis toks - aš net nenumanau. Vaizduotę jau kadai pame- 
čiau kažkur pakeliui. 

Mes vis bėgome ir bėgome - ar ilgai? Mano laiko pojūtis se- 
niai išgaravo. Bėgau ir bėgau, ir bėgau, bet nejutau nuovargio, 
žaizdos pilve keliamas skausmas buvo nugrūstas į patį atokiau- 
s1ą sąmonės užkaborį. Jutau, kaip medėja alkūnės, tai buvo vie- 
nintelis kūniškas pojūtis. Sąmoningai jau nelabai ir suvokiau, 
kad vis dar bėgu. Kojos kilnojosi tarsi savaime. Sutankėjusio 
oro lavina stūmė mane iš užnugario. 

Jau buvau beveik visiškai pavirtęs bekūne judančio žmogaus 
sąvoka, kai mergina suklykė perspėdama, tik aš jos neišgirdau. 
Įsirėžiau į ją ir partiesiau ant žemės. Inercijos stumiamas vis dar 
judėjau pirmyn, taigi sėkmingai perskridau per ją ir šleptelėjau 
kitoje pusėje. Net negirdėjau smūgio. Dar akimirka - ir mano 
galva trenkėsi į kietą uolą; tik spėjau pagalvoti: aš nieko nebe- 
girdžiu, viskas beveik taip, tarsi man kas būtų išjungęs garsą. O 
gal mane pritreškė pasivijusi evoliucija? 

Paskui - ar, tiksliau, tuo pačiu metu —- mane apžilpino klaikus 
skausmas pačiame kaktos viduryje. Tamsa man prieš akis ištiš- 
ko į druzgus. Smegenų sukrėtimą patyriau kaip nieko - dėl to 
buvau tikras. O gal perskilo kaukolė? Galbūt mano smegenys 
jau mirusios, tik jų žieve vis dar sklinda rudimentinės skausmo 
bangos, trūkčiodamos lyg nusimesta driežo uodega? 

Po valandėlės atsitokėjau vis dar esąs gyvas. Taip, aš gyvas ir 
kvėpuoju. Ir sulig kiekvienu įkvėpimu mane persmelkia skaus- 
mas. Jutau, kaip skruostais srūvančios ašaros drėkina lūpų kam- 
pučius, o paskui tyška ant uolos. 

Maniau, kad tučtuojau prarasiu sąmonę, bet iš paskutiniųjų 
dar kabinausi į skausmą ir mane supančią tamsą. Juk aš kažką 
veikiau. A, taip, bėgau. Dūmiau kiek kojos įkerta, stengdama- 
sis nuo kažko pabėgti. O paskui pargriuvau. Grabinėdamas 
pleišėjančius atminties pakraščius, pabandžiau bent jau at- 
siklaupti. 

Kai atminties skivytai ėmė skausmingai jungtis į visumą, pa- 
stebėjau, kad iš visų spėkų laikausi įsikibęs nailoninės virvės. 
Bene aš koks skalbinys, vėtros nuneštas nuo virvės? Atrodo, bū- 
siu įgijęs įprotį kuo skubiau mane supančias aplinkybes įsprausti 
į visokiausius patogius palyginimus. 

Po valandėlės suvokiau dar vieną dalyką: pusė mano kūno 
žemiau juosmens kažkur išnykusi. Ne, ne visai taip; čia pat 
padėtį teko įvertinti iš naujo. Apatinė kūno dalis tebebuvo kur 
buvusi, tik visiškai nieko nejautė. Stipriai užsimerkiau ir susi- 
kaupiau. Mėginimai atkurti pojūčius žemiau juosmens primi- 
nė bandymus įkalbėti pimpalą atsistoti. Tik veltui švaistytum 
energiją. 

Tad štai: tysau sau ir galvoju apie tą draugišką bibliotekinin- 
kę su visu jos išsiplėtusiu skrandžiu ir apie tą katastrofiškai ne- 
sėkmingą miegamojo istoriją. Štai tada viskas ir ėmė eiti iš vė- 
žių, netikėtai dingtelėjo man dabar. Vis dėlto prikalbinti pimpalą 
atsistoti — ne vienintelis gyvenimo tikslas. Tai aš sugebėjau 
suprasti dar prieš daugelį metų, skaitydamas Stendalio Parmos 
vienuolyną. 

Taigi apatinė mano kūno dalis kažkur prasmego skradžiai. O 
gal kadaruoja erdvėje, pakabinta ant gembinio krano. O gal... 
gal tiesiog kabo virš tuštumos, persisvėrusi per uolos briauną? 
Na taip, žinoma, o nuriedėti į bedugnę man neleidžia tik viršu- 
tinė kūno dalis. Tai štai kodėl mano rankos iš visų jėgų gniaužia 
kažkokią virvę... 

Tiesiog į akis tvykstelėjo ryški šviesa; aš atsimerkiau. Mano 
rubuilė bendražygė pliskino žibintuvėliu tiesiai į veidą. Iš pa- 
skutiniųjų laikydamasis virvės ėmiau rangytis kaip išmanyda- 
mas, kad užtempčiau apatinę kūno dalį ant tvirtos uolos. 

— Paskubėk! - suriko storuliukė. - Arba žūsime abu! 

Kūnas sunkus lyg švino pripiltas, o krauju sulaistyta žemė - 
slidi. Tikriausiai bus atsivėrusi žaizda pilve. Paleidau virvę ir, 
remdamasis alkūnėmis, bandžiau ropštis aukštyn. Diržas užsi- 
kabino už uolos atbrailos ir laikė vietoje, o nailoninė virvė, pri- 
tvirtinta prie diržo, tuo tarpu stengėsi tempti į priekį. 

— Liaukis timpčioti! - sustugau į artėjančią šviesą. - Kaip nors 
susidorosiu pats. Tik neliesk virvės. 

— Kaip tu? Viskas gerai? 

— Pusė bėdos. 

Diržas tebebuvo užsikabinęs už uolos krašto, bet aš, sutelkęs 
visas jėgas, įstengiau permesti vieną koją ant tvirto pagrindo. 

— Atleisk, bet niekaip negalėjau tau padėti, - išgirdau storu- 
liukės balsą. - Kaip įmanydama bandžiau laikytis už uolos, kad 
nenugarmėtume abu. 

— Nieko baisaus, - atsakiau. - Tik nesuprantu, kodėl negalė- 
jai perspėti, kad čia esama duobės. 

— Nebuvo kada. Juk šaukiau, kad sustotum. 

— Aš tavęs negirdėjau. 

— Verčiau nesiginčykim. Jau beveik atėjome. Reikia kuo sku- 
biau nešdintis iš čia. Jei nesuskubsime, netrukus mums iščiulps 
kraują iki paskutinio lašo. 

- Iščiulps kraują? 

Ji nukreipė žibintuvėlio spindulį į duobę. Ši buvo idealiai ap- 
skrita, gal metro skersmens. Paskui storuliukė ėmė sukioti ži- 

bintuvėlį į visas puses, ir aš išvydau eilių eiles tokių pat duo- 
bių - jos driekėsi kiek akys užmato. Atsidūrėme tarsi ant kokio 
bičių korio. 

Vienintelis skirtumas buvo tas, kad žemė po kojomis vilnijo 
tarsi pustomas smėlis. Pamaniau, gal man tavaruoja akyse - vis 
dėlto galvą į akmenį kaukštelėjau kaip reikiant. Tačiau apšvies- 
tos mano rankos lyg ir nevirpėjo. Vadinasi, žemė juda iš tikrųjų. 

— Siurbėlės! —- cyptelėjo putlioji mergina. - Iš duobių pavir- 
šiun šliaužia devynios galybės siurbėlių! Jeigu dar stoviniuosi- 
me čia, jos iščiulps mus taip, kad liks tik tuščias kevalas! 

— Brrr... - Mane net supykino. - Ar tai ir yra baisiau už žemės 
drebėjimą? 

— Ne. Siurbėlės - dar tik žiedeliai. Iš tiesų neįtikėtinų įvykių 
sulauksime šiek tiek vėliau. 

Vis dar susirišę virve, mudu nuklampojome liulančiu pavir- 
šiumi, su kiekvienu žingsniu traiškydami siurbėles po kojomis. 
Nė pats nepajutau, kaip susigūžiau. 

— Tik nepaslysk. Jeigu įsmuksi į duobę - tau galas. 

Ji įsikibo į mano ranką. Savo ruožtu aš sugniaužiau jos striu- 
kės kraštą. Nepratusiam prie tokių pasivaikščiojimų žygis tris- 
dešimties centimetrų pločio gličiu, siurbėlėmis aptekusiu taku ir 
dar visiškoje tamsoje —- nuotykis, be abejo, nepamirštamas. 
Sutraiškytos siurbėlės lipo prie padų, apkibdamos juos storu tą- 
sios drebutienos sluoksniu. 

Kai pargriuvau, tikriausiai viena kita bjaurybė spėjo įsisiurb- 
ti. Jutau porą šlykščių glitėsių, prikibusių prie kaklo ir ausies. 
Stengiausi nekreipti į jas dėmesio, nes, vos apie tai pagalvojus, 
skrandis taip ir imdavo verstis lauk. Be to, abi rankos buvo už- 
imtos. Tiksliau, kaire laikiau žibintuvėlį, o dešine gniaužiau mer- 
ginos drabužio kraštą. Negalėjau paprasčiausiai sustoti ir nu- 
draskyti mano kraują siurbiančių bjaurybių. 

Kaskart, kai pašviesdavau sau po kojomis, išvysdavau puk- 
šinčią siurbėlių masę. Jos nenutrūkstamu srautu lindo iš duobių. 

— Galvą guldau: INKiščiai savo aukas dievams mesdavo kaip 
tik į šitas duobes. 

— O tu - tikras gudruolis, - atsiliepė ji. 

— Kur jau ne, - burbtelėjau. 

— Senelis sako, kad siurbėlės yra tų žuvų patarnautojos. Taigi 
INKiščiai aukojo aukas ir siurbėlėms. Šviežią mėsą, šiltą krau- 
ją, Žmones, atsitemptus į požemį iš antžeminio pasaulio... 

Iš tamsiųjų duobių atsklido kažkokie į aikčiojimą panašūs 
garsai. Sūkuriuojančios oro srovelės, tarsi iš pragarmės kyščio- 
jantys čiuptuvėliai, apsupo mus iš visų pusių sakytum gurgždus 
naktinis miškas. 

— Artėja vanduo, - pranešė mano bendražygė. - Siurbėlės - jo 
pranašai. Kai jos išnyks, sulauksime vandens. Jis paprastai siūb- 
teli iš šitų duobių. Būtinai reikia pasiekti altorių anksčiau, nei 
pradės kilti vanduo. 

— Tu visa tai žinojai iš anksto? Po šimts velnių raguotų, kodėl 
iš karto nesakei? 

— Todėl, kad nežinojau, aišku tau? Nemanyk, kad poplūdis 
ištinka kasdien. Vanduo pakyla tik kartą ar du per mėnesį. Kaip 
galėjau įspėti, kad potvynio reikia laukti kaip tik šiandien? 

Duobėms nebuvo nei galo, nei krašto. Sutraiškytų siurbėlių 
viduriais aplipusių padų beveik nebegalėjau atplėšti nuo žemės. 
O žingsniuoti tiesiai buvo išvis keblu. Tiesiog puikumėlis. 

— Jau nebetoli, - drąsino mane storuliukė. - Dar keli žings- 
niai, ir būsime saugūs. 

Nebeturėjau jėgų vargintis atsakyti. Tad tik linktelėjau, tarsi 
aklinoje tamsoje mano linkčiojimas ką nors reikštų. 

— Ar girdi mane? Tau viskas gerai? - riktelėjo mergina. 

— Jaučiu, kad tuoj apsivemsiu, o šiaip viskas gerai. 

Aš ne koks žliumba. Tačiau šita siurbėlių putra, trykštanti po 
kojomis ir limpanti prie padų, galutinai perpildė taurę. O kur 
dar toji tamsa, nuovargis ir miego stygius. Mano ištvermė be- 
viltiškai seko. Galugerklyje jutau teliūskuojant saldžiarūgštes 
skrandžio sultis. 

Nedrįsau net pažvelgti į laikrodį. Be paliovos lindo mintys 
apie dangų. Rytas, medžiai, karšta kava, laikraštis... trokšte troš- 
kau šviesos, tikros šviesos, bet kokios šviesos. 

— Kai tik įveiksime šitą bjaurastį, galėsi vemti kiek širdis gei- 
džia. Bet dabar dar šiek tiek pakentėk. - Ji stipriau suspaudė 
man alkūnę. 

— Na jau ne. Taip imsiu ir apsivemsiu - kad tu nesulauktum. 
Mane tik šiek tiek pykina, - sugargaliavau, stengdamasis smar- 
kiai neprasižioti. 

— Šitaip gali atsitikti kiekvienam. Žinau, tai siaubinga, bet 
juk kada nors baigsis. Pasitikėk manim, - savo optimizmu ji 
norėjo užkrėsti ir mane. 

Nieko panašaus: šitos duobės galėjo ir nesibaigti, galėjo driek- 
tis ir driektis iki begalybės. O man jau niekada neteks paskaity- 
ti šios dienos rytinio laikraščio. Naujutėlis laikraštis, dar kve- 
piantis spaustuvės dažais, tokiais šviežiais, kad tepa pirštus... 
Storas, su visais reklamos priedais. Informacija apie tai, kada 
pabunda ministras pirmininkas, akcijų biržos naujienos, prane- 
šimas apie visos šeimos savižudybę, receptas, kaip pasigaminti 
cbhawan-mushi, naujausių sijonų madų pristatymas, muzikos al- 
bumų apžvalga, nekilnojamojo turto skelbimai... 

Visa bėda, kad neprenumeruoju laikraščių. Jau prieš trejus 
metus į spaudą numojau ranka. Kažin kodėl? Turbūt jaučiu, kad 
visa, apie ką rašo laikraščiai, niekaip nesusiję su manimi. Vie- 
nintelis mano ryšys su pasauliu yra tie skaičiai, kuriuos apdoro- 
ju savo smegenyse. Tuo tarpu laisvalaikį paprastai leidžiu vie- 
nas: skaitau senus romanus, žiūriu senų Holivudo filmų įrašus, 
šį bei tą gurkšnoju. O laikraščio net nepasigendu. 

Ir vis dėlto, klampodamas po šitą požeminį pasaulį be šviesos 
spindulėlio, ėmiau ilgėtis rytinio laikraščio. Atsisėsčiau saulės 
nutviekstame kamputyje ir išlaižyčiau visą numerį žvilgsniu, kaip 
katė sausai išlaižo pieno lėkštutę, glamonėčiau jį akimis nuo 
pirmo puslapio iki paskutinio; perskaityčiau kiekvieną žodelį. 

+ + + 

— O štai ir altorius, - netikėtai pranešė mano putlioji bendra- 
žygė. - Dar dešimt metrų - ir viskas. 

Tą pat akimirką, tarsi pabrėždamas jos žodžius, nutrūko iš 
duobių besiveržiančio oro švokštimas —- staiga, lyg nupjautas 

galingu skustuvo mostu. Jokio išankstinio perspėjimo ir jokių 
palengva tilstančių aidų - tasai slegiantis prie žemės triukšmas 
vienu gaistu nutilo ir nebeliko nė garselio. Man pasidingojo, 
tarsi išvis būčiau praradęs klausą, o drauge - ir pusiausvyrą. 

Visiška tyla. Ji užgriuvo mus iš karto, kai tik kažkas nurėžė 
garsą. Mudu abu sustingome ir įtempėme ausis, stengdamiesi 
išgirsti... ką? Gurktelėjau seilę, bet išgirdau tik kimų gergždesį, 
tarsi patefono adata tuščiai skrebentų plokštelės kraštą. 

— Vanduo nuslūgo? - viltingai paklausiau. 

— Vanduo tuojau ištrykš, - atsakė ji. - Tą švokštimą sukėlė 
oras, kurį vanduo stūmė pro skyles. Dabar oro ten jau nebėra, 
vandeniui kelias laisvas. Tuojau prasidės visas smagumas. 

Ji stvėrė mane už rankos, ir mudu nušokavome pro kelias 
paskutines duobes. Galėjau kiek lengviau atsipūsti: pats bjau- 
riausias etapas įveiktas. Siurbėlės, atrodo, išsinešdino priešinga 
kryptimi. Net jeigu netrukus nuskęsime, tai vis geriau nei lėta 
mirtis gleivėtų siurbėlių duobėje. 

Kilstelėjau ranką, norėdamas nulupti vieną tų kraujasiurbių 
nuo kaklo, bet bendražygė sulaikė. 

— Neliesk! - perspėjo ji. - Nuplėši gerą sklypą odos! Šiaip ar 
taip, viena kita siurbėlė tavęs tikrai nesugrauš. O mums reikia 
kuo skubiau užkopti į bokštą. Nejaugi mokykloje nieko nemo- 
ko apie siurbeles? 

— Ne, - pripažinau. Pasijutau bukas kaip plūduro inkaras. 

Dar keli žingsniai, ir ji žibintuvėlio spinduliu apšvietė tiesiai 
priešais mus dunksantį „bokštą“. Tai buvo glotnus, be jokių 
ženklesnių atbrailų cilindras, šiek tiek primenantis švyturį; man 
pasirodė, kad į viršų jis siaurėja. Aukščio nuspėti negalėjau, vie- 
na buvo aišku: bokštas tikrai labai aukštas. Netarusi nė žodžio, 
storuliukė emė kopti įvijais „laiptais“ aukštyn. Iš paskos, savai- 
me suprantama, tempdama ir mane. 

Žiūrint iš tolėliau, ir dar silpnoje žibintuvėlio šviesoje, atro- 
de, kad šis bokštas - didingas, ištisus šimtmečius statytas pa- 
minklas, bet atsidūrus prie pat jo išsyk paaiškėjo, kad tai - pačios 
gamtos sukurtas uolos darinys. Tiesiog gana grubiai erozijos 

aptašytas stalagmitas. Netgi spirale kylančius laiptus, iškirstus 
šioje akmeninėje kolonoje, laiptais galėjai vadinti nebent iš man- 
dagumo. Jie buvo nelygūs, suskilinėję, pakopos pločio vos paka- 
ko kojai pastatyti, kai kur nutrupėjusi visa pakopa. Mudu ropš- 
tėmės aukštyn atsargiai, klupinėdami, kone prisiploję prie uolos. 

Kai užkopėme ant trisdešimt šeštosios pakopos - lipdamas 
laiptais, visada jas skaičiuoju, toks įprotis — išgirdome garsų 
pliaukštelėjimą, tarsi kas iš visų spėkų į akmeninę sieną būtų 
tėškęs nemenką kepsnio gabalą. Paskui - akimirksnis grėsmės 
pritvinkusios tylos. Kažkas nenumaldomai artėjo. 

Ir tuojau pat užgriuvo. Iš šimtų siurbėlių gyvenamų angų plūs- 
telėjo vandens srautai. Tonų tonos vandens, pražūtingai šliau- 
žiančio tamsoje aukštyn. Dar akimirka - ir aš vėl virtau vaiku, 
kino teatre žiūrinčiu prieš filmą rodomą kino kroniką apie už- 
tvankos atidarymą. Atsivėrė šliuzai, ir ekrane milžiniška vandens 
masė siūbtelėjo žemyn. Šalmu pasipuošusiam gubernatoriui bu- 
vo suteikta garbė nuspausti mygtuką. Debesys žaižaruojančių 
purslų, kurtinantis grumėjimas... 

— Ko ten krapštaisi apačioje? - riktelėjo mergina. 

— Kaip manai, ar aukštai pakils vanduo? - mirktelėjau busda- 
mas iš prisiminimų ir tučtuojau atsiliepiau. 

— Aukštai, - rėžė ji. - Galiu pažadėti tik viena: bokšto viršū- 
nės jis tikrai nepasieks. 

— O kiek liko laiptelių? 

— Daug. - Dar vienas guodžiantis atsakymas. 

Mudu ropštėmės taip sparčiai, kaip tik galėjome. Ant virve- 
lės pakabintas jos žibintuvėlis lyg pakvaišęs blaškėsi į visas pu- 
ses. Sulig dušimtuoju laipteliu lioviausi skaičiavęs. Tūžmingas 
potvynio šniokštimas prislopo, virto alkanu sūkuriuojančio van- 
dens gurguliavimu. Vandens lygis vis labiau kilo - dėl to nebu- 
vo nė menkiausių abejonių. Kiekvieną akimirką jis galėjo pra- 
dėti laižyti man padus. 

— Ar nebūtų paprasčiau mėginti išplaukti? - paklausiau mer- 
ginos. - Tiesiog plūduriuoti, o vanduo pats užkeltų mus viršun. 
Kaip kažin ką, tai būtų lengviau nei ropštis uola. 

— Ne, - griežtai atkirto ji. - Vandenyje pilna sūkurių. Jei kuris 
tave įtrauks, paviršiun nebeišsikapstysi — ir po viso plūduria- 
vimo. 

Vadinasi, kapanotis laipteliais - vienintelis būdas pasiekti vir- 
šūnę. Ropštis nuo vienos aptrupėjusios pakopos ant kitos ir dar 
žinoti, kad kojos kiekvieną akimirką gali imti šlapti. Man nuo 
viso šito susuko vidurius. 

Vel prisiminiau matytąją kino kroniką. Per visą ekraną plūs- 
tantys vandens srautai, didžiuliu lankstu krintantys į duburį apa- 
čioje. Kameros fiksuoja vaizdą visais įmanomais rakursais: iš 
apačios ir iš viršaus, iš priekio ir iš visų šonų, bendru planu, 
vidutiniu planu, stambiu planu, iš visiškai arti - šniokščiantis, 
krintantis vanduo. Ant betoninės perdangos virpčioja milžiniš- 
kas krintančio vandens lanksto šešėlis. Žiūriu į jį akis įsmeigęs, 
ir galų gale vandens šešėlis virsta m2a10 šešėliu. Sėdžiu nebe- 
įstengdamas nė krustelėti, nuostabos sukaustytas. Žinau - tai 
mano šešėlis mirguliuoja ant pylimo šlaito, bet nė nenumanau, 
kaip aš, vienas iš žiūrovų, turėčiau reaguoti. Man tik dešimt 
metų, sėdžiu išplėtęs akis ir bijau net pirštą pajudinti. Ar turė- 
čiau kaip nors susigrąžinti šešėlį iš ekrano? O gal man bėgti į 
kambarėlį salės gale, kur įtaisytas kino projektorius, ir pavogti 
juostą? Sėdžiu ir nieko nedarau. 

Mano šešėlis taip ir lieka ekrane - tamsi dėmė tolyje, iškrai- 
pyta mirguliuojančio karščio. Kalbėti jis negali, nemoka ir ges- 
tų kalbos, jis toks pat bejėgis kaip ir aš. Šešėlis žino, kad aš čia, 
kad sėdžiu ir žiūriu į jį. Bando kažką man pasakyti. 

Niekas iš žiūrovų nesusigaudo, kad šešėlis ekrane yra mano 
šešėlis. Greta sėdi mano vyresnysis brolis, jis irgi nieko nepaste- 
bi. O jei ir pastebėtų, tikrai nepraleistų progos kumštelėti man į 
ausį. Jis — iš tokių brolių. 

Aš ir pats neketinu skelbti, kad tasai šešėlis - mano. Vis vien 
niekas nepatikėtų. 

Staiga reportažas apie užtvanką baigiasi, dabar jau rodomos 
kažkokio karaliaus karūnavimo iškilmės. Per akmenimis grįstą 
aikštę žirgų su siūbuojančiomis ant galvų plunksnomis kinkinys 

traukia pasakiškai išpuoštą karietą. Naršau akimis: bene kur 
nors procesijoje esama ir mano šešėlio? Bet taip ir nerandu — 
matau tik žirgų ir karietos šešėlius. 

Čia prisiminimai nutrūko. Niekaip nebegalėjau suvokti, ar 
visa tai iš tikrųjų man nutiko. Atmintis eižėja ir trupa. O gal 
visa tai - tik haliucinacija, kurią sukėlė vandens teškenimas tam- 
soje, tik regėjimas, susikurtas akis į akį susidūrus su nepapras- 
tomis aplinkybėmis? Tačiau tas vaizdinys pernelyg gyvas, per- 
nelyg tikras. Tiesiog jutau nuo jo sklindantį prisiminimo - tikro 
prisiminimo - kvapą. Man visa tai nutiko iš tikrųjų - persmelkė 
tarsi elektros srovė. 

Atrodo, iki šios akimirkos tuos mano prisiminimus nuo pa- 
viršinio sąmonės klodo buvo atkirtusi kažkokia pašalinė jėga. 

Pašalinė jėga? 

O gal juos nugramzdino kokia nors operacija, pavyzdžiui, 
tokia kaip anoji smegenų operacija, po kurios įgijau gebėjimą 
atlikti perskirstymą? Juk jie iššlavė prisiminimus iš sąmoningo 
mąstymo lygmens! Jie mane apiplėšė - pagrobė prisiminimus! 

Niekas neturi tokios teisės. Niekas! Mano prisiminimai priklau- 
so man. Vogti prisiminimus - tas pat, kas vogti laiką. Įsiutau taip, 
kad išdulkėjo visa baimė. Neberūpėjo netgi tai, kas mane ištiko. 
Aš noriu gyventi! - pasakiau sau. Ir aš gyvensiu. Kaip nors išsi- 
krapštysiu iš šito beprotiško, pašvinkusio požeminio pasaulio, su- 
sigrąžinsiu pagrobtus prisiminimus ir gyvensiu. Užmiršęs pasau- 
lio galą, būsiu pasirengęs atgauti visą savo prarastąją esybę. 

— Virvė! - iš tuštumos atsklido merginos balsas. 

— Virvė? 

— Greičiau, ropškis čionai! Nuo viršūnės kadaruoja virvė! 

Paskubomis užsirangiau aukštyn dar tris ar keturis laiptelius, 
atsidūriau greta jos ir viena ranka apčiupinėjau uolos paviršių. 
Be jokios abejonės, čia kabaliavo virvė, maždaug tokia, kokio- 
mis naudojasi į kalnus kopiantys alpinistai. Virvės galas maska- 
tavo maždaug mano krūtinės aukštyje. Timptelėjau jį, tarsi no- 
rėdamas išmėginti stiprumą. Atrodė, kad kitame gale virvė išties 
patikimai pritvirtinta. 

— Tai senelis pasirūpino! - suriko storuliukė. - Senelis nulei- 
do mums virvę! 

Nors būtinybė kojomis grabalioti kiekvieną žingsnį, ir dar 
avint paprasčiausiais teniso bateliais, pasiutusiai erzino, vis dėl- 
to ryžomės įveikti dar vieną bokštą supančios spiralės viją. Ta- 
da vėl užčiuopėme virvę, kabaliuojančią toje pačioje vietoje. 
Maždaug kas trisdešimt centimetrų ji buvo surišta mazgu - vi- 
sai patogi atrama kojoms. Liko tikėtis, kad šitaip ji sumaizgyta 
iki pat viršaus. 

— Taip, tai senelis, nėmaž neabejoju. Tik jis galėjo pasirūpinti 
tokiomis detalėmis. 

— Nesiginčysiu, - linktelėjau. - Ar moki kopti virve? 

— Žinoma, - atrėžė ji. - Nuo mažų dienų sugebu bet kur už- 
lipti virve. Argi nesakiau? 

—- Tuomet ir lipk pirma, - paraginau. - Kai pasieksi viršūnę, 
švystelėk apačion žibintuvėliu. Tada žinosiu, kad kelias laisvas, 
ir kopsiu pats. 

— Bet per tą laiką tave gali pasiekti vanduo. Verčiau kopkime 
drauge. 

— Na jau ne. Viena virvė - vienam asmeniui. Griežta alpinistų 
taisyklė. Neverta pernelyg pasikliauti virvės stiprumu, be to, kai 
du žmonės sliuogia ta pačia virve, užtrunka kur kas ilgiau. Da- 
bar, kai laikausi virvės, nebaisus ir vanduo - net jeigu mane 
apsems, įsikibęs tikrai išplauksiu. 

— O tu narsesnis, nei atrodai iš pirmo žvilgsnio, - tarstelėjo ji. 

Daugiau nieko nesakydama ji apsižergė virvę ir ėmė ropštis 
aukštyn. Abiem rankomis įsikibęs uolos, užverčiau galvą ir nu- 
lydėjau ją akimis; jos žibintuvėlio švieselė siūbuodama kilo aukš- 
tyn tarsi į dangų grįžtanti pasigėrusi siela. 

Aš pats būčiau kažin ką atidavęs už gerą gurkšnį viskio. Ta- 
čiau buteliukas saugiai gulėjo kuprinėje man ant nugaros, o ran- 
gytis, nusiiminėti kuprinę ir joje raustis šiuo metu kažin ar būtų 
labai išmintinga. Šunys nematė. Juk, užuot gurkštelėjęs iš tikrų- 
jų, galiu įsivaizduoti gurkšnojąs. Jaukus, ramus baras, tykiai 
skamba MJO atliekamas „Vendome“, priešais mane stovi du- 

benėlis sūdytų žemės riešutų ir dviguba porcija viskio su ledu. 
Taurė stovi ant baro, kol kas nepaliesta - aš dar tik žiūriu į ją. 
Viskį, kaip ir gražią moterį, pirmiausia reikia deramai įvertinti. 
Pirmiausia nuglostyti žvilgsniu, paskui jau galima gerti. 

Tik tada, kai susikūriau jaukią aplinką, dingtelėjo, kad ši- 
tokiai progai neturiu kuo apsivilkti. Tuo pasirūpino galvažu- 
džių porelė. Tad ką dabar daryti? Išeitis yra: teks įsigyti naujų 
drabužių. Nusipirksiu tamsiai mėlyną tvido kostiumą. Trijų 
sagų, nepaaukštintais pečiais, jokiu būdu ne siaurėjantį, se- 
namadiško kirpimo. Tokį, kokiais puikuodavosi Džordžas Pe- 
pardas septintojo dešimtmečio pradžioje. Marškiniai - irgi mė- 
lyni, šiek tiek šviesesnio atspalvio, standūs, dvigubo audimo 
medžiagos, paprasta apykakle. Kaklaraištis - juostuotas, dvis- 
palvis: neryški raudona ir audros gainiojamos jūros putos 
atspalvis — tarp žalios ir mėlynos. O viskis - pats geriausias 
škotiškas. 

Keldamas taurę prie lūpų pastebėjau, kad pliuškenimas apa- 
čioje pritilo. Ar tai reiškia, kad vanduo jau nebetrykšta iš duo- 
bių? O gal tiesiog vanduo pakilo iki tokio lygio, kad užslopino 
čiurkšlių srovenimą? 

Bet man tai neberūpėjo. Tegul sau kyla vanduo, tegul sau ap- 
semia ką panorėjęs. Aš išgyvensiu - tvirtai pasiryžau. Susigrą- 
žinsiu prisiminimus. Ir nebesileisiu timpčiojamas už virvučių. 
Jei reikia, galiu sušukti tai garsiai visam pasauliui. Atsargiai, aš 
kunkuliuoju įsiūčiu! Niekas, niekas nebestumdys manęs kur įsi- 
geidęs! Ar girdite mane? 

Tiesa, kai kybai ant uolos balažin kokių požemių tamsybėje, 
rėkauk nerėkavęs - naudos ne kažin kiek. Nusprendžiau visus 
savo viešus pareiškimus atidėti geresniems laikams ir atkragi- 
nęs galvą vėl pažvelgiau aukštyn. Putlioji mergina jau buvo už- 
kopusi ne mažiau kaip iki trečio ar ketvirto universalinės par- 
duotuvės aukšto. Dabar ji būtų moteriškų drabužių arba kimono 
skyriuje. Po šimts, kokio aukščio išvis gali būti šitas bokštas? 
Kodėl jos senelis negalėjo įsikurti laukti mūsų kokioje nors pa- 
doresnėje, ne tokioje beprotiškoje vietelėje? 

Galų gale ji švystelėjo žibintuvėliu žemyn pranešdama, kad 
pasiekė viršūnę. Aš irgi žybtelėjau jai, o paskui nukreipiau spin- 
dulį žemyn, norėdamas pasižiūrėti, ar aukštai pakilęs vanduo. 
Bet ničnieko neįžiūrėjau. 

Laikrodis rodė dvylika minučių po keturių ryto. Dar net ne- 
aušta. Paštininkai dar nepradėjo nešioti rytinių laikraščių, dar 
nevažinėja traukiniai, antžeminio pasaulio gyventojai kietai mie- 
ga ir ničnieko nenutuokia apie visa tai. Abiem rankomis stipriai 
sugriebiau virvę, giliai atsikvėpiau ir ėmiau lėtai sliuogti viršun. 

Šešėlių buveinė 


Ištisas tris dienas išsilaikė giedra, bet ketvirtasis rytas vėl išauš- 
ta apsiūkęs. Suprantu tai, vos spėjęs pabusti. Atsimerkiu - ir 
nebejaučiu jokio peršulio akyse. 

Saulė nebelieja žemėn nei šviesos, nei šilumos, dangus apsitū- 
lojęs sunkiais debesimis. Medžiai tiesia plikas, gumbuotas ša- 
kas į žvarbią pilkumą - iš tolo atrodo, tarsi būtų sueižėjęs pats 
dangaus skliautas. Be jokios abejonės, pro tuos plyšius netru- 
kus pažers sniego, bet kol kas oras visiškai tykus. 

— Ne, šiandien dar nesnigs, - patikina Pulkininkas. - Šitie de- 
besys neneša sniego. 

Atsidarau langą ir iškišęs galvą apžiūrinėju dangų, bet taip ir 
neperprantu, ką senasis karininkas įžvelgia tuose debesyse. 

+ + + 

Vartų Sargas nusiavęs batus sėdi priešais geležinę krosnelę ir 
šildosi kojas. Jo krosnelė lygiai tokia pat kaip ir anoji Bibliote- 
koje. Dangtis plokščias, skirtas virduliui pastatyti, o apačioje — 
išimama skarda, į kurią subyra pelenai. Priekinės durelės atsi- 
daro trūktelėjus didelę metalinę rankeną - ant jos Vartų Sargas 
ir užsikėlęs kojas. Sarginėje tiesiog nėra kuo kvėpuoti: oras pri- 
tvinkęs garų iš virdulio, taip pat prirūkęs pigaus pypkių tabako 

ar veikiau kažkokio jo pakaitalo dūmų. Vartų Sargo kojos irgi 
dvokia. 

— Man reikia šaliko, - sakau iš karto. - Šąla galva. 

— Puikiausiai suprantu, - sušniokščia Vartų Sargas. - Nėmaž 
nesistebiu. 

— Bibliotekos Sandėlyje grūste prigrūsta visokiausių senų dra- 
bužių. Štai ir pamaniau: ar negalėčiau vieno kito pasiskolinti? 

— Ak taip, ten tikrai gausu visokio gero, - sako Vartų Sar- 
gas. - Gali imti iš tų daiktų viską, ko širdis geidžia. Išsirink ša- 
liką ar paltą, ar bet ką kita, kas kris tau į akį. 

— O ką pasakys tų drabužių savininkai? 

- Savininkus gali pamiršti. Net jei savininkų ir esama, jie pa- 
tys seniai nebeprisimena kada nors tuos daiktus turėję. Beje, 
girdėjau, kad ieškai muzikos instrumento. Ar tikrai? 

Viską jis žino. 

— Oficialiais duomenimis, Mieste jokių muzikos instrumentų 
nėra, - kalba Vartų Sargas. - Bet tai dar nereiškia, kad jų išvis 
niekur negali būti. Tu dirbi rimtą darbą, tad nebūtų nieko bai- 
saus, jei protarpiais galėtum pasidžiaugti muzikos instrumentu. 
Keliauk į Jėgainę ir paklausinėk Prižiūrėtoją. Gal jis tau ką nors 
ir suras. 

— Jėgainę? - nustebęs pakartoju. 

— Mes juk naudojame elektros energiją, - sako jis, pirštu dur- 
damas į palubėje kadaruojančią lemputę. - Nejaugi manai, kad 
elektrą mums augina obelys? - Vartų Sargas nusijuokia ir brūkš- 
teli man planelį. - Štai, eisi pietiniu Upės krantu prieš srovę. Po 
kokio pusvalandžio dešinėje pusėje pamatysi seną apgriuvusį 
svirną. Svirną be durų, įgriuvusiu stogu. Ten pasuksi į dešinę ir 
eisi taku, kol prieisi kalvą. Kitapus kalvos prasideda Giria. Paė- 
jėsi penkis šimtus metrų Giria ir rasi Jėgainę. Viską supratai? 

— Lyg ir supratau, - atsakau. - Tačiau žiemą eiti į Girią - pavo- 
jinga. Visi man taip sako. Anąsyk aš netgi peršalau ir susirgau. 

— Ak taip, o man jau išrūko iš galvos. Juk pats turėjau ant 
kupros užnešti tave į Kalvą, - prisimena Vartų Sargas. - O kaip 
dabar? Geriau jautiesi? 

— Ačiū, man jau kur kas geriau. 

— Bene būsi mažumą atėjęs į protą? 

— Taip, tikiuosi. 

Vartų Sargas išsišiepia iki ausų; nenukeldamas kojų nuo kros- 
nies durelių rankenos, sukeičia jas vietomis. 

— Niekur nedingsi, tenka susipažinti su savo paties galimybių 
ribomis. Vieno karto paprastai pakanka, bet iš klaidų reikėtų 
pasimokyti. Truputėlis atsargumo dar niekam nepakenkė. Ge- 
ras medkirtys turi tik vieną randą. Ne daugiau ir ne mažiau. 
Supranti, ką noriu pasakyti? 

Aš mandagiai linkčioju. 

— O į Jėgainę gali traukti nieko nesibaimindamas. Ji - dar ne 
pačioje Girioje, tik pamiškėje. Takas į ją veda tiktai vienas, nie- 
kaip nepasiklysi. Girinių ten nesutiksi. Tikri pavojai gresia tik 
Girios glūdumoje, taip pat - prie pat Sienos. Jeigu nelįsi giliai į 
Girią ir nesiartinsi prie Sienos, tau nė plaukas nuo galvos ne- 
nukris. Tik neišklysk iš tako ir nepražiopsok Jėgainės. 

— Ar Prižiūrėtojas — vienas iš girinių? 

— Ne, jis ne iš jų. Nei girinis, nei miestietis. Mums jis - tiesiog 
niekas. Gyvena sau pamiškėje, į Girią nelenda, kojos į Miestą 
nekelia. Visiškai nekenksmingas, toks be kiaušių vaikinas. 

— O kokie tie giriniai? 

Vartų Sargas pasuka galvą į mane ir prieš atsakydamas va- 
landėlę patyli. 

— Rodos, perspėjau tave pačią pirmą dieną: gali klausinėti ma- 
nęs ko tik nori, bet aš pats spręsiu, atsakyti į tavo klausimą ar ne. 

Aš prasižioju; klausimas kabo ant liežuvio galo. 

— Užteks. Šiandien daugiau jokių klausimų, - pareiškia Vartų 
Sargas. - A, beje, norėjai pasimatyti su savo šešėliu? Jau metas 
žvilgtelėti, kaip jis gyvuoja, tiesa? Ką gi, kai įsiviešpatavo žie- 
ma, šešėlio jėgos gerokai išseko. Tad nebėra jokios priežasties 
neleisti jums susitikti. 

— Ar jis serga? 

— Nieko panašaus. Sveikut sveikutėlis. Kasdien po porą valan- 
dų gauna pasportuoti gryname ore. O apetitas - pavydėtinas, 

cha cha. Tiesiog kai užslenka žiema, kai dienos tokios trumpos 
ir spaudžia speigas, visų šešėlių jėgos pradeda sekti. Aš čia nie- 
kuo dėtas. Taip jau būna visada. Bet verčiau tegul jis pats tau 
viską papasakoja. 

Vartų Sargas nukabina nuo sienos masyvų žiedą su raktais ir 
įsimeta į kišenę. Tada žiovaudamas ima varstytis odinius batus. 
Jo batai sunkūs, tvirti, kaustyti geležimi - tamtyč pritaikyti klam- 
poti per sniegą. 

Mano šešėlis gyvena tarp Miesto ir išorinio pasaulio. Kaip aš 
negaliu ištrūkti iš Miesto ir iškeliauti į pasaulį už Sienos, taip ir 
mano šešėlis negali nė kojos įkelti į Miestą. Tad vienintelė vieta, 
kur mums įmanoma susitikti, yra Šešėlių buveinė - uždara terito- 
rija už Sarginės. Nedidelį, ankštą sklypelį iš visų pusių juosia tvora. 

Vartų Sargas išžvejoja iš kišenės raktus ir atidaro vartus, ve- 
dančius į aptvertą teritoriją. Mudu įžengiame į Šešėlių buveinę. 
Sklypas - taisyklingas kvadratas, viena kraštine jis kone remiasi 
į Sieną. Pačiame centre auga sena vinkšna, po ja stovi suoliukas. 
Medis nuo amžiaus jau visai nubalęs, net nesuprantu, jis dar 
gyvas ar jau nudžiūvęs. 

Viename kampe gūžiasi šiokia tokia pašiūrė, suręsta iš plytų 
ir statybinių atliekų. Vienintelis langas - be stiklo; vietoj durų — 
ant vyrių kadaruojantis lentgalis. Nematau jokio kamino - rei- 
kia manyti, viduje nešildoma. 

— Čia tavo šešėlis miega, - sako Vartų Sargas. - Ne taip blo- 
gai, kaip atrodo. Yra netgi vandens ir tualetas. Tiesa, ne viešbu- 
tis, bet, šiaip ar taip, stogas virš galvos. Gal nori užeiti? 

— Ne, verčiau susitiksiu su juo čia, - sakau; prisikvėpavus Sar- 
ginėje tvyrančio tvaiko, man vis dar kvaista galva. Galai nema- 
tė to šalčio, vis vien tyrame ore geriau. 

— Man tai kas, tuojau jį pakviesiu, - sako Vartų Sargas ir 
vienas spraudžiasi į pašiūrę. 

Gindamasis nuo žvarbos, pasistatau apykaklę ir atsisėdu ant 
suoliuko, bato kulnu imu gremžti žemę. Ji įšalo sustingdyta, o 
palei Sieną, kur neįspįsta saulė, boluoja neištirpusio sniego lo- 
piniai. 

Netrukus Vartų Sargas išnyra laukan ir plačiais žingsniais 
sieksniuoja per Buveinę; mano šešėlis lėtai kiūtina jam iš pas- 
kos. Nors Vartų Sargas ir tikino priešingai, šešėlis toli gražu 
netrykšta sveikata. Jo veidas sumenkęs, beveik vien akys ir 
barzda. 

— Numanau, kad judu norėtumėte pabūti vieni, cha cha, - 
sududena Vartų Sargas. - Reikia manyti, kalbos prisikaupė kaip 
vandens. Ką gi, mėgaukitės, kalbėkite, kiek širdis geidžia. Bet 
pernelyg neužsiplepėkite, jei suprantate, ką turiu omeny. 

Puikiai suprantu, ką jis turi omeny. Mudu su šešėliu lydime 
Vartų Sargą akimis - jis vėl užrakina Šešėlių buveinės vartus ir 
pėdina atgal į Sarginę. Iš žvarbios tolumos dar ataidi jo batų 
gurgždėjimas. Netrukus išgirstame, kaip dunksteli paskui jį už- 
sitrenkdamos sunkios medinės durys. Tik tada, kai Vartų Sar- 
gas dingsta iš akiračio, mano šešėlis prisiartina ir sėdasi greta 
manęs. Jis vilki apdribusį, grubaus darbo megztinį, mūvi darbi- 
nes kelnes, avi tuos pačius batus, kuriuos jam parūpinau. 

— Kaip laikaisi? - klausiu. 

— O kaip manai? - atitaria šešėlis. - Stingstu į ragą, o ir mais- 
tas klaikus. 

- Jis tvirtina, kad tu kasdien gauni prasimankštinti. 

- Prasimankštinti? - pasipiktina šešėlis. - Kiekvieną mielą die- 
ną Vartų Sargas išsitempia mane iš čia ir verčia padėti jam de- 
ginti kritusius žvėris. Tai bent mankštelė. 

— Ar tikrai viskas jau taip blogai? 

— Kažin ar kam apsiverstų liežuvis sakyti, kad tai šokiai ir 
žaidimai. Mes pakrauname maitą į vežimą ir tempiame į Obely- 
ną, ten išverčiame, apipilame žibalu ir padegame. Bet prieš tai 
Vartų Sargas kirstuvu dar nukerta negyvėliams galvas. Turbūt 
matei jo neprilygstamą įrankių kolekciją, ar ne? Kaip kažin ką, 
tam vyrukui galvoj negerai. Tik duok jam valią - sukapos į ga- 
balėlius viską, kas tik pasipainios po ranka. 

— Ar Vartų Sargas — vienas iš miestiečių? 

— Ne, nemanau, kad jis būtų vietinis. Vyrukas taip ir mėgaujasi 
visokiais negyvėliais —- tik duok jam. O miestiečiams tai visai 

svetima, jie tiesiog nekreipia dėmesio. Jeigu ir kreiptų - kas iš 
to? Mes jau sunaikinome gyvą galą tų žvėrių lavonų. Šįryt rado- 
me trylika negyvų - tuos dar reikės sudeginti. 

Šešėlis kulnais rausia įšalusią žemę. 

— Radau žemėlapį, - vėl prabyla. - Puikus žemelapis, nubrai- 
žytas kur kas geriau, nei tikėjausi. Pastabos irgi labai vertingos. 
Tik štai - šiek tiek susivėlinai. 

— Aš sirgau, - sakau jam. 

— Girdėjau. Ir vis vien žemėlapį gavau jau prasidėjus žiemai, 
vadinasi — per vėlai. Man jo reikėjo anksčiau. Būčiau galėjęs 
neskubėdamas regzti planą. 

— Planą? Kokį planą? 

— Pabėgimo planą, kokį daugiau! Nejaugi manai, kad žemė- 
lapio man prisireikė vien tam, kad turėčiau ką tyrinėti savo ma- 
lonumui? 

Purtau galvą. 

— Tikėjausi, kad man paaiškinsi, kas ir kaip yra šitame Mies- 
te. Šiaip ar taip, juk tau liko beveik visi bendri mūsų prisimi- 
nimai. 

— Tik pamanykit, - irzta šešėlis. - Na taip, man liko dauguma 
mūsų prisiminimų, bet ką turėčiau su jais veikti? Kad jie įgytų 
prasmę, mudviem reikėtų vel susijungti, o kaip tik šito mes ir 
nesulauksime. Jei pamėginsime bent pirštą pakrutinti, mus iš- 
kart atskirs visiems laikams, nebeleis nė susitikti. Ne, šitaip ne- 
išdegs. Štai kodėl privalau viską sugalvoti pats. Turiu suprasti, 
kaip viskas sutvarkyta šitame Mieste. 

— Na, ir kaip? Ką nors supratai? 

— Šį tą supratau. Bet kol kas nieko negaliu tau atskleisti. Kol 
neturėsiu daugiau detalių, kol nesurinksiu pakankamai įrody- 
mų, vargu bau man pavyks tave įtikinti. Duok man šiek tiek 
laiko - tikiuosi, tada jau galėsiu iškloti tau viską. Tik baiminuo- 
si, kad nebūtų per vėlu. Kai užslinko žiema, aš sparčiai silpstu, 
jėgos mažėja sulig kiekviena diena. Gal man ir pavyks kaip rei- 
kiant apgalvoti pabėgimo planą, bet štai ar užteks jėgų jį įgy- 
vendinti? Dėl to man ir reikėjo žemėlapio anksčiau. 

Užverčiu galvą, žvelgiu į vinkšną. Pro šakas matau žiemos 
dangaus mozaiką. 

— Bet iš čia juk neįmanoma pabėgti, - sakau. - Tu peržiūrėjai 
žemėlapį, tiesa? Turėjai įsitikinti: jokio išėjimo nėra. Čia - Pa- 
saulio galas. 

- Gal čia ir tikrai Pasaulio galas, bet išėjimas iš jo privalo 
būti. Dėl to nėmaž neabejoju. Tu tik pažvelk į dangų. Kaip ma- 
nai, kur keliauja tie paukščiai, kurie nevaržomi perskrenda 
Sieną? Ogi į kitą pasaulį. Jei ten, už Sienos, nieko nebūtų, nerei- 
kėtų nė pačios Sienos - kuriems galams tuomet aptverti visą 
teritoriją? Kur nors toje Sienoje būtinai turi būti plyšys... 

— O gal... 

— Palik tai man, aš rasiu būdą iš čia išsikapstyti, - šešėlis ne- 
leidžia man nė prasižioti. - Mudu būtinai iš čia ištrūksime. Vi- 
sai nenoriu mirti šitoje pašvinkusioje skylėje. 

Jis vėl kulnu ima rausti žemę. 

— Pakartosiu tą patį, ką sakiau iš pat pradžių: kažkas čia ne- 
gerai. Pragaištingas šis Miestas, tokio neturėtų būti. Žinau tai, 
ir tiek. Esu tuo tikras labiau nei bet kada. Visa bėda, kad Miestas 
pergedęs tobulai. Išsigimusi kiekviena menkiausia dalelė, tad ta- 
me jo išsigimime neaptiksi jokios kliauties. Jis vientisas, be jo- 
kio plyšelio. Štai šitoks... - šešėlis brėžia kulnu apskritimą. 

— Miestas - tai uždaras ratas, - tvirtina jis. - Štai toks. Dėl to, 
kuo ilgiau išbūsi jame, tuo labiau tau ims atrodyti, kad viskas 
yra taip, kaip ir turėtų būti. Suabejosi visais ankstesniais savo 
vertinimais. Ar supranti, ką sakau? 

— Taip, aš ir pats tai pajutau. Jaučiausi toks suglumęs. O kar- 
tais atrodo, kad pats ir esu visų rūpesčių priežastis. 

— Nieko panašaus, - užginčija šešėlis, greta apskrit imo kulnu 
braižydamas kažkokį raizginį. - Mudu su tavimi esame teisūs. 
O jie - jie klysta, neabejotinai. Privalai tuo tikėti, kol tikėti tau 
dar užtenka jėgų. Kitaip Miestas praris tave su visa savastimi ir 
visa kuo. 

— Kaip gali tvirtinti, kad mudu - neabejotinai teisūs? Ką tai 
reiškia? O ką reiškia tai, kad jie taip pat neabejotinai klysta? Aš 

nebeturiu prisiminimų, nebeturiu su kuo viską lyginti, tad iš kur 
galiu žinoti, kas iš tikrųjų teisus, o kas klysta? 

Mano šešėlis linguoja galvą. 

— Pamėgink pažvelgti šitaip. Iš pažiūros nekyla abejonių: Mies- 
te esama visko, ko reikia, kad jis per amžius išlaikytų saugumą, 
stabilumą ir ramybę. Kad ir kas atsitiktų, tvarka čia išlieka nuo- 
stabiai pastovi. Tačiau Miestas, prilygstantis amžinajam varik- 
liui, - dalykas, neįmanomas net teoriškai. Vadinasi, kažkur esa- 
ma kažkokios slaptos gudrybės. Sistema be energijos šaltinio 
negali egzistuoti. 

— Na, ir kaip? Ar išsiaiškinai, iš kur tas variklis ima energiją 
ir kur ją išeikvoja? 

— Kol kas ne. Kaip jau sakiau, dabar ir svarstau šį klausimą. 
Labai praverstų daugiau detalių. 

— O gal atskleistum bent šį tą? Rasi galėčiau ir pagelbėti. 

Šešėlis ištraukia rankas iš kišenių, pūsdamas bando jas sušil- 
dyti, paskui ima stipriai trinti delnus, pasidėjęs rankas ant kelių. 

— Ne, tikėtis iš tavęs šito - būtų per daug. Tiesa, mano kūnas 
virsta visiška griuvena, tačiau tavo proto būklė irgi ne geresnė. 
Pirmiausia tau būtina atsigauti. Kitaip amžiams įklimpsime abu. 
Taigi tai, ką žadėjau, apsvarstysiu aš, o tu daryk viską, ką rei- 
kia, kad išsigelbėtum pats. 

— Nesiginčysiu, mano pasitikėjimas savimi tikrai sparčiai tirps- 
ta, - sakau nuleisdamas galvą ir įsistebeilydamas į ratą, nubrėž- 
tą ant žemės. - Bet kaip aš galiu būti stiprus, jeigu nebejaučiu 
net savo savasties? Tikriausiai jau esu pražuvęs, nieko nebesu- 
vokiu... 

— Toli gražu, - nesutinka šešėlis. - Nei tu pražuvęs, nei taip 
jau smarkiai sutrikęs. Tiesiog kažkas neprileidžia tavęs prie ta- 
vo paties minčių — arba jas slepia. Tačiau savastis stipri, pati- 
kėk. Ji išgyvens netgi jei negalvosi apie ją. Net jeigu viskas bus 
atimta, ji vis vien išsaugos sėklą - pačios tavo esybės grūdą. 
Privalai pasikliauti savo paties galiomis. 

— Pamėginsiu, - žadu jam. 

Šešėlis užverčia galvą į dangų ir užmerkia akis. 

— Tu tik pažvelk į paukščius, - taria. - Niekas negali jų sulai- 
kyti. Nei Siena, nei Vartai, nei rago gaudesys. Kartais labai pra- 
vartu stebėti paukščius. 

Girdžiu: mane jau šaukia Vartų Sargas. Metas eiti. 

— Dabar kurį laiką manęs nelankyk, - kužda šešėlis man pa- 
vymui. - Kai ateis metas, aš pats sugalvosiu, kaip su tavimi su- 
sitikti. Jeigu susitikinėsime per dažnai, Vartų Sargas ims mus 
įtarinėti. O tada jau pasirūpins apsunkinti man darbą. Verčiau 
apsimesk, kad mudviem nelabai pavyko susišnekėti. 

— Gerai, - pažadu. 

+ * + 

— Na, ir kaip sekėsi? - klausia Vartų Sargas, kai sugrįžtu į 
Sarginę. - Smagu susitikti šitiek laiko nesimačius, ar ne? 

— Tiesą sakant, nė pats nežinau... - numykiu linguodamas 
galvą. 

— Šitaip paprastai ir būna, - patenkintas sako Vartų Sargas. 

Maistas, dramblio kaulo 
apdorojimo įmonė, spąstai 


Sliuogti virve buvo kur kas paprasčiau nei kopti laiptais. Kas 
trisdešimt centimetrų pūpsojo kietai surištas mazgas. Abiem ran- 
komis įsitvėręs virvės, kojomis atsispirdavau į uolą ir protar- 
piais pakibdavau tuštumoje. Scenelė - tarytum iš seno vesterno 
Alamas. Vis dėlto filme, žinoma, virvė buvo be mazgų - šitokio 
palengvinimo publika nepakęstų. 

Kartkartėmis vis žvilgčiojau į viršų. Mergina laikė nukreipusi 
žibintuvėlį į mane, bet suvokti atstumo taip ir nepajėgiau. Tad 
kopiau, ir tiek, o žaizdą pilve vis stipriau varstė skausmas. Gu- 
zas kaktoje irgi vis primindavo apie save. 

Kai priartėjau prie viršūnės, žibintuvėlio šviesos jau pakako, 
kad įžiūrėčiau ir save, ir aplinką. Bet tuo metu buvau taip įsi- 
miklinęs sliuogti virve visiškoje tamsoje, kad jau matydamas, 
ką darau, porą kartų vos nepaslydau, sulėtėjo ir greitis. Visiškai 
nesisekė įvertinti atstumo. Apšviesti paviršiai tarsi priartėdavo, 
o įdubos, likusios šešėliuose - dar labiau nutoldavo. 

Įveikęs šešiasdešimt ar septyniasdešimt mazgų, pagaliau 
pasiekiau viršūnę. Įsitvėriau atsikišusios atbrailos abiem ran- 
komis ir prisitraukęs užsiropščiau ant plokščio akmens kaip 

nuotolį įveikęs plaukikas - ant baseino krašto. Po begalinio 
sliuogimo maudė rankų raumenis, tad kol prisitraukiau, galu- 
tinai nusiplūkiau. Mergina pagelbėjo man iš visų spėkų temp- 
dama aukštyn už diržo. 

— Išsprūdome per plauką, - pranešė ji. - Dar kelios minutės - 
ir būtume sveiki pražuvę. 

— Nuostabu, - sušnopavau išsitiesdamas lygioje vietoje ir ke- 
lis kartus giliai įkvėpdamas. - Tiesiog nuostabu. Ar aukštai pa- 
kilo vanduo? 

Ji padėjo ant žemės žibintuvėlį ir abiem rankomis ėmė traukti 
virvę aukštyn. Ties trisdešimtuoju mazgu atkišo man. Virvė bu- 
vo permirkusi nors gręžk. 

— Ar suradai senelį? 

— O kaipgi. - Ji iškart nušvito. - Jis ten, prie pat altoriaus. 
Tik išsinarinęs koją. Skubėdamas čionai, pražiopsojo vieną 
duobę. 

— Bet vis vien įveikė visą kelią iki čia išnarinta koja? 

— Taip, žinoma. Senelis puikios formos. 

— Tai jau taip, - numykiau. 

— Eime. Senelis laukia viduje. Jis nori pasikalbėti su tavimi 
apie daugybę dalykų. 

— Aš irgi apie daug ką norėčiau šnektelėti su juo. 

Užsimečiau kuprinę ir paskui storuliukę patraukiau prie al- 
toriaus. Paaiškėjo, kad ten nieko ypatinga - tiesiog apskrita an- 
ga, iškirsta uoloje. Patekome į erdvų, blausiai apšviestą urvą - 
prislopintą gintarinį švytėjimą skleidė nišoje įtaisyta propano 
lempa; sienas margino nuo daugybės uolos nelygumų krintan- 
čių šešėlių ornamentas. Profesorius, susisupęs į antklodę, sėdėjo 
po pat lempa. Jo veidą pusiau dengė šešėlis. Blausioje šviesoje 
akys atrodė įkritusios, bet iš tikrųjų seniokas buvo nusiteikęs 
kur kas smagiau, nei galėjai tikėtis. 

— Atrodo, nedaug trūko, kad būtume tave praradę, - trykšte 
trykšdamas džiaugsmu pasveikino mane profesorius. - Žino- 
jau, kad vanduo turi pakilti, bet vyliausi, jog pasirodysite kiek 
anksčiau. 

— Aš pasiklydau mieste, seneli, - paaiškino jo putlioji dukrai- 
tė. - Sugaišau beveik ištisą dieną, kol galiausiai pavyko jį su- 
gauti. 

— Šūds! - drėbtelėjo profesorius. - Bet dabar mes visi čia, ir 
vis vien tas pats galas. 

— Atsiprašau, bet gal paaiškinsite, ką tiksliai reiškia „tas pats 
galas“? —- nesusilaikiau aš. 

— Na jau, na jau, prilaikyk arklius. Tuojau viską paaiškinsiu. 
O kol kas prisėsk. Pirmiausia nurankiosime siurbėles tau nuo 
kaklo. 

Atsisėdau greta profesoriaus. Jo dukraitė įsitaisė šalia. Ji už- 
degė degtuką ir prikišo liepsnelę prie tos bjaurybės, kuri puota- 
vo prisisiurbusi man prie kaklo. Siurbėlė buvo jau sulig geru 
vyno butelio kamščiu. Liepsnelė sušnypštė, palietusi išpampusį 
parazitą. Siurbėlė šleptelėjo žemėn ir pašėlo raitytis iš skausmo, 
bet mergina, treptelėjusi koja, užbaigė jos kančias. 

Kaklą pasiutusiai perštėjo lyg nuplikytą. Jei pernelyg staigiai 
pasukčiau galvą, dingtelėjo man, oda taip ir nusinertų tarsi su- 
puvusio pomidoro žievelė. Jeigu dar kokią savaitę nekeisiu gy- 
venimo būdo, tapsiu vaikščiojančia įvairiausių žaizdų ir randų 
iliustracija, panašiai kaip ta sportininko koja, su visomis spal- 
vomis ir smulkmenomis pavaizduota plakate, kabančiame vais- 
tinės vitrinoje. Prakiurdintas pilvas, guzas kaktoj, siurbėlių pa- 
liktos mėlynės - kad būtų dar linksmiau, gal reikėtų pridėti ir 
deramu laiku nesuveikiantį pimpalą? 

— Gal netyčia prigriebėte ko nors užkrimsti? - pasiteiravo pro- 
fesorius. - Aš pats išlėkiau strimgalviais, nesuskubau įsimesti 
jokios užkandos. 

Atsegiau kuprinę, iš jos ištraukiau keletą skardinių, gerokai 
aptrupėjusį duonos kriaukšlį ir gertuvę, ją pirmiausia ir ištie- 
siau profesoriui. Šis godžiai atsigėrė, o paskui ėmėsi apžiūrinėti 
skardines - panašiai patyręs vynininkas apžiūrinėtų statines su 
naujo derliaus vynu. Galiausiai išsirinko jautienos konservus ir 
indelį persikų. 

— Gal prisidėsite? - pasiūlė. 

Aš atsisakiau. Mudu su mergina stebėjome, kaip profesorius 
atsilaužia duonos, deda ant jos jautienos luistą ir su pavydėtinu 
apetitu ima viską kimšti. Paskui jis kibo į persikus, o kai šių 
neliko, užsivertė skardinę ir iki paskutinio lašo išgėrė sirupą. Aš 
pats tenkinausi viskiu — medicininiais tikslais. Gėrimas padėjo 
apmalšinti gausius mano kūno sopulius ir maudulius. Gal alko- 
holis iš tikrųjų ir neslopino skausmo, bet tarytum suteikė šiam 
atskirą gyvenimą, nesusijusį su manuoju. 

— Tataigi, užkanda - pačiu laiku, tikras išsigelbėjimas, - pa- 
dėkojo profesorius. - Paprastai čia visada laikau maisto atsargų 
dviem ar trims dienoms, bet šįkart atsitiko taip, kad nesusku- 
bau jų papildyti. Nedovanotina. Kai tik gauni žmogus pagyven- 
ti be rūpesčių, žiūrėk, tuojau ir išglembi. Kaip ten būdavo sako- 
ma kadaise? Ruošk roges vasarą, o ratus - žiemą? Cho cho cho. 

— Jeigu jau numarinote kirminą, - prašnekau, - norėčiau pa- 
sikalbėti su jumis apie keletą dalykėlių. Pradėkime nuo pradžių. 
Pavyzdžiui: ką jūs mėginate padaryti? Ir ką padarėte? Koks re- 
zultatas? Ir kuo čia dėtas aš? 

— Na... bijau, kad jeigu imsiuos aiškinti, teks veltis į technines de- 
tales ir tu ne kažin ką suprasi, - lyg ir pabandė išsisukti profesorius. 

— Tuomet pasakokite kiek įmanoma paprasčiau. Technines 
detales galite praleisti. 

— Tai gali šiek tiek užtrukti. 

— Tai kas? Kam, jei ne jums, žinoti, kiek aš turiu laiko? 

— Na... eee... - galų gale pasidavė profesorius. - Gerai jau. 
Bet pirmiausia privalau atsiprašyti. Tyrinėjimai tyrinėjimais, bet 
iš tikrųjų aš tave apgavau, tavim pasinaudojau ir net užtraukiau 
pavojų gyvybei. Na, pats supranti: tik duok mokslininkui ne- 
atskleistą paslaptį — ir jis neišvengiamai prisikapstys prie jos. 
Tik šitoks susidomėjimas grynuoju pavidalu, nesusimąstant apie 
jokį pelną ar praradimus, ir lėmė neprilygstamus mokslo pasie- 
kimus... Na, juk Aristotelį ir pats skaitei. 

— Beveik neskaičiau, - atsakiau. - Jūsų grynai mokslinio susi- 
domėjimo motyvą aš galiu pripažinti. Bet dabar norėčiau, kad 
eitume prie esmės. 

— Atleisk. Aš tik norėjau pasakyti štai ką: neretai pasitaiko, 
kad nuo grynojo mokslo nukenčia daugybė žmonių. Panašiai 
kaip ir nuo stichinių nelaimių. Išsiveržę ugnikalniai lava užlieja 
ištisus miestus, potvyniai nušluoja tiltus, žemės drebėjimai griau- 
na pastatus... 

— Seneli! - pertraukė jį putlioji dukraitė. - Ar mes tikrai turi- 
me laiko šitokioms pasakaitėms? Gal šiek tiek pasiskubintum ir 
iš karto išklotum tai, ką turi pasakyti? 

— Tavo tiesa, vaike, tavo tiesa, - nuolankiai sutiko profeso- 
rius, tapšnodamas dukraitei per ranką. - Na, tuomet... na, o ką 
norėtumėte sužinoti? Siaubas, kai reikia ką nors paaiškinti, tam- 
pu visai bejėgis... Nuo ko turėčiau pradėti? 

— Davėte man perskirstyti skaičių sekas. Ką reiškė tie skai- 
čiai? 

— Norint tai paaiškinti, reikia papasakoti, kas įvyko prieš tre- 
jetą metų. Tuo metu dirbau Sistemos tyrimų centre. Ne etatiniu 
tyrinėtoju, o samdomu specialistu. Turėjau keturis ar penkis man 
pavaldžius darbuotojus, be to, galėjau neribotai naudotis visa 
tobuliausia įranga. Lėšų man taip pat buvo skirta į valias. Turiu 
iš karto pabrėžti: finansavimas man niekada nebuvo ypač svar- 
bus, be to, nepakenčiu, kai ant sprando sėdi koks nors viršinin- 
kas. Vis dėlto galimybė naudotis visais Sistemos ištekliais, o dar 
ir perspektyva praktiškai įgyvendinti tyrinėjimų rezultatus - ką 
gi, visa tai išties viliojo. 

Sistemos padėtis tuo metu buvo kritiška. Tiesą sakant, kad ir 
kokį metodą jie sukurdavo informacijai apsaugoti, kiekvieną jų 
semiotekai sugebėdavo išgliaudyti. Tada vadovauti tyrimų ir 
plėtros skyriui jie ir pasikvietė mane. 

Tuo metu buvau - žinoma, tebesu ir dabar - pats talentin- 
giausias, pats ambicingiausias mokslininkas neurofiziologijos 
srityje. Sistema tai žinojo, tad ir kreipėsi tiesiai į mane. Jie 
nepageidavo kurti dar sudėtingesnių, dar komplikuotesnių jau 
egzistuojančių metodų variantų, priešingai, jiems reikėjo to- 
kios technologijos, kokios analogų dar niekada niekur nebūta. 
Jų netenkino sustabarėjęs mąstymas, būdingas universiteto 


288 negailestinga stebuklų šalis 


laboratorijų mokslininkams triūsliams, kuriems terūpi skai- 
čiuoti uždarbį, o išspausdinti straipsnį tampa gyvybės ar mir- 
ties klausimu. Tikru, nesuvaržytu nestandartinio mąstymo 
mokslininku gali būti tiktai nuo nieko nepriklausomas indi- 
vidas. 

— Tačiau pradėjęs dirbti Sistemai jūs praradote tą nepriklau- 
somybę, - paprieštaravau. 

— Kaip pirštu į akį, - sutiko profesorius. - Nemanyk, kad 
to nesupratau: gana ilgai svarsčiau visus „už“ ir „prieš“. Ne- 
ketinu dabar teisintis, bet turiu pripažinti, kad labiau už viską 
tuo metu troškau įsitikinti, kaip mano teorijos veikia prakti- 
koje. Jau buvau kruopščiai išplėtojęs ir suformulavęs teoriją, 
tačiau neturėjau jokios galimybės ją patikrinti. Tai vienas di- 
džiųjų neurofiziologijos trūkumų: negali atlikti eksperimentų 
su gyvūnais, o tai visiškai įmanoma kitose fiziologijos srityse. 
Nė vienos beždžionės smegenims nėra būdingos tokios sudė- 
tingos funkcijos, kad atitiktų žmogiškąją pasąmoninę psicho- 
logiją ir atmintį. 

— Vadinasi, vietoj tų netikusių beždžionių jūs pasinaudojote 
mumis. 

— Na jau, na jau, nepulkime strimgalviais prie išvadų. Pir- 
miausia pamėginsiu keliais žodžiais atskleisti tau savo teorijos 
esmę. Remsimės viena prielaida, kurią laikysime aksioma: ne- 
gali egzistuoti toks kodas, kurio kas nors kitas neįstengtų iš- 
gliaudyti. Priežastis ta, kad kodai visuomet sudarinėjami lai- 
kantis tam tikrų esminių principų. O tie principai, nesvarbu, 
kokie būtų sudėtingi, kaip kruopščiai sudaryti, vis vien galų gale 
remiasi tam tikromis bendrybėmis, kurias perprasti gali dau- 
giau nei vienas žmogus. Jei perprasi principą, nesunkiai pralau- 
ši ir kodą. Nera visiškai patikimas netgi sakytum pats patiki- 
miausias kodas - kai du žmonės perduoda žinias vienas kitam, 
žodžius užšifruodami skaičių nuorodomis, reiškiančiomis ko- 
kios nors knygos puslapio ir eilutės numerį. Šitaip, pasitelkę dvi 
vienodas knygas, žmonės gali saugiai bendrauti, bet jeigu kas 
nors suuos, kokia knyga buvo naudojama, - žaidimas baigtas. 

Štai aš ir susimąsčiau. Esama vieno vienintelio visiškai sau- 
gaus, iššifruotojams neįveikiamo metodo: reikėtų perleisti infor- 
maciją per juodąją dėžę ir šitaip užšifruoti, sukeičiant kodo sig- 
nalus, o paskui, perleidus per tą pačią dėžę, apdorotą informaciją 
būtų galima sekmingai iššifruoti. Tarpininkas, kuriam ir priklau- 
sytų juodoji dėžė, ničnieko nenutuoktų apie jos turinį ar veikimo 
principus. Tai yra galėtų ja naudotis, bet kaip ji veikia, visiškai 
nesuvoktų. O jeigu tarpininkas nežino, kaip veikia jo juodoji dė- 
žė, tuomet niekas negali ir pagrobti iš jo informacijos. Tobula. 

— Vadinasi, ta juodoji dėžė yra pasąmonė? 

— Taip, visiškai teisingai. Kiekvieno individo elgesį lemia tam 
tikras individualiai susiformavęs mnemoninis pagrindas. Nėra 
dviejų visiškai vienodų žmonių; tai tapatybės klausimas. O kas 
yra tapatybė? Tai pažintinė sistema, kurią lemia individo su- 
kauptos asmeninės patirties prisiminimai. Neprofesionalas pa- 
vadintų tai esybe ar savastimi. Nėra dviejų žmonių, kurių esy- 
bės būtų tapačios. Bet tuo pat metu derėtų pabrėžti, kad žmonės 
beveik visiškai nieko nežino apie savąsias pažintines sistemas. 
Nežinome nei tu, nei aš, nei bet kas kitas - niekas. Visa, ką 
pažįstame - ar bent tariamės pažįstą - tai tik pyrago plutelė. 
Virš vandens kyšanti ledkalnio viršūnė. 

Norėčiau užduoti tau visai paprastą klausimą: tu drąsus ar 
drovus? 

— Ką? - Teko susimąstyti. - Kartais būnu dar ir koks drąsus. 
O kartais - drovus. Negaliu tiksliai atsakyti. 

— Štai tau ir tavosios pažintinės sistemos pavyzdėlis. Į šį klau- 
simą iš karto negali atsakyti. Priklausomai nuo to, su kuo tenka 
susidurti, tu nesąmoningai ir beveik iš karto pasirenki kažkurį 
tašką, esantį tarp dviejų kraštutinumų. Už tai atsakinga tavyje 
įdiegta tikslumo programa. Tu pats apie vidines tos programos 
gudrybes ničnieko nenutuoki. Tau ir nereikia to žinoti. Juk ir 
nežinodamas tu kuo puikiausiai funkcionuoji kaip unikali as- 
menybė - tu. Štai tau ir tavo juodoji dėžė. Kitais žodžiais tariant, 
visi mes nešiojamės tas milžiniškas neištyrinėtas „dramblių kapi- 

nes“*. Jei nekalbėsime apie paslaptingas kosmoso platybes, kaip 
tik tai ir liks paskutinė žmonijos neištyrinėta terra incognita. 

Nors ne, vadinti tai „dramblių kapinėmis“ būtų netikslu. Tai 
anaiptol ne laidojimo teritorija, kurioje būtų įkurdinami negyvi 
prisiminimai. Veikiau reikėtų vadinti tai „dramblio kaulo ap- 
dorojimo įmone“. Kaip tik ten žmogus išrūšiuoja nesuskaičiuo- 
jamus prisiminimus ir žinių trupinėlius, atrinktas detales jungia 
į sudėtingas grandines, šias grandines sunarsto į dar sudėtinges- 
nius mazgus - ir galiausiai iš viso to išeina pažintinė sistema. 
Juk tai pati tikriausia gamykla, o tu - jos direktorius. Deja, į 
pačią įmonės teritoriją tau užginta įžengti. Kad ten patektum, 
reikalingas tam tikras preparatas - panašiai kaip knygoje Alisa 
Stebuklų šalyje. 

— Vadinasi, mūsų elgesio modelius lemia nuorodos, siunčia- 
mos iš tos dramblio kaulo apdorojimo įmonės? 

— Tiesiai į dešimtuką, - pareiškė seniokas. - Kitais žodžiais 
tariant... 

— Minutėlę! Noriu kai ko paklausti. 

— Žinoma, žinoma, klausk. 

— Esmę aš, regis, apčiuopiau. Bet štai kur bėda: juk tie elgesio 
modeliai toli gražu nelemia visų mūsų veiksmų kasdieniu, pa- 
viršiniu lygiu. Sakykime, atsikeliu rytą ir renkuosi, ką pusry- 
čiams gersiu su skrudinta duona: pieną, kavą ar arbatą. Tiktai 
nuo mano nuotaikos priklausys, ką pasirinksiu, argi ne taip? 

— Visiškai teisingai, - linktelėjo profesorius. - O dar labiau 
viską komplikuoja tai, kad pasąmoninis žmogaus mąstymas be 
paliovos keičiasi. Tarsi tai būtų kokia enciklopedija, kurios nau- 
jas, pataisytas, leidimas pasirodo kasdien. Norint stabilizuoti 
žmogaus sąmonę, būtina susidoroti su dviem probleminiais 
mazgais. 


* Drambliai gyvena nedidelėmis šeimyninėmis grupėmis; jie taip glaudžiai bendrauja ir 
prisiriša vieni prie kitų, kad laidoja žuvusius savo kaimenės narius, pridengdami juos 
lapais ir šakomis. Drambliai gedi žuvusių giminaičių ir daug valandų budi prie jų. 
Sakoma, kad tas, kuris ras dramblių kapines, galės į valias prisirinkti vertingojo 
dramblio kaulo. Tačiau rasti kapines labai sunku, be to, jas drambliai saugo, o ir 
žmogų, jas išniekinusį, neva ištinkančios nelaimės. 

— Probleminiais mazgais? — negalėjau patikėti. - Iš kur atsi- 
randa kažkokie probleminiai mazgai? Juk kalbame apie idealiai 
normalius žmogaus veiksmus. 

— Na jau, na jau, - susiraukė profesorius. - Jei gilinsimės, 
baigsis tuo, kad teks remtis teologinėmis sampratomis. Jeigu jau 
taip nori, sakykime šitaip: esminis klausimas toks - ar visi 
žmogaus veiksmai iš anksto nulemti dieviškųjų galių, ar nuo 
pradžios iki pat galo esame už juos atsakingi patys? Savaime 
suprantama, naujųjų amžių mokslas nuolat pabrėžia žmogaus 
organizmo fiziologinį spontaniškumą. Tačiau tik pamėgink pa- 
klausti, kas iš tikrųjų tas spontaniškumas yra, ir čia pat įsitikin- 
si, kad niekas negali pasiūlyti padoresnio atsakymo. Niekas ne- 
turi rakto, kuriuo galėtų atrakinti mumyse glūdinčią dramblio 
kaulo apdorojimo įmonę. Froidas, Jungas ir visa ta jų šutvė pri- 
rašė ištisas paklodes, kurdami teorijas, bet iš tiesų nuveikė tik 
tiek, kad sukūrė žargoną - kad žmonės turėtų apie ką šnekėti. 
Kitaip sakant, psichikos reiškiniams suteikė šiokį tokį mokslinį 
atspalvį. 

Čia profesorių vėl ištiko nevaldomo juoko protrūkis. Ocho 
cho cho. Mudviem su storuliuke neliko nieko kita, tik laukti, 
kol jis išsijuoks. 

— Na, o aš pats krėstas iš kiek kitokio molio - esu labiau 
linkęs į praktinius dalykus, - pagaliau vėl prašneko profeso- 
rius. - Kas ciesoriaus, atiduokite ciesoriui, o prie viso kito ne- 
kiškite nagų. Šiaip ar taip, metafizika - nebent tik semantinės 
vingrybės pokalbiui palaikyti. Pirmiausia reikėtų dar daug ką 
nuveikti čia ir dabar, o tik paskui mėginti išvelėti realybę iš vis- 
ko, kas pakliuvo po ranka. Na, kad ir mūsų minėta juodoji dėžė. 
Gali tiesiog nustumti ją į šalį nė nepalietęs, bet gali ja ir pasi- 
naudoti. Tik štai... - profesorius teatrališkai iškėlė pirštą, — tik 
štai — reikia išspręsti dvi minetąsias problemas. Pirma - sponta- 
niškas žmogaus elgesys kasdieniu, paviršiniu lygiu. O antra - 
pokyčiai pačioje juodojoje dėžėje: jie neišvengiami, nes gyven- 
damas žmogus nepaliaudamas kaupia patirtį. Taigi šių proble- 
mų taip lengvai neišspręsi - nei vienos, nei kitos. Taip yra todėl, 

kad, kaip pats sakei, ir viena, ir kita žmogui visiškai normalu. 
Kol gyvas, žmogus nuolat išgyvena naujus potyrius, ir tie poty- 
riai kaupiasi sulig kiekviena akimirka. Liautis kaupus patirtį 
reiškia mirti. 

Tai ir pakišo man hipotezės idėją. O kas nutiktų, jeigu žmo- 
gaus juodąją dėžę įšaldytum viename laiko taške? Jeigu vėliau ji 
vėl keistųsi - nesvarbu, tegul sau keičiasi. Tačiau išliktų ir ta, 
vienoje akimirkoje sustingusi juodoji dėžė, ir prireikus galėtum 
pasinaudoti ja tokia, kokia ji buvo fiksuotame laiko taške. Pro- 
cesą galima palyginti su žaibišku produktų užšaldymu. 

— Minutėlę! Bet juk tai reiškia, kad vieno žmogaus pasąmo- 
nėje turėtų tilpti dvi skirtingos pažintinės sistemos? 

— O tu tikrai greitas viską perprasti, - pareiškė seniokas. - 
Malonu įsitikinti, kad nesuklydau, kai ką tavyje įžvelgęs... Taip, 
pažintinė sistema A liktų tokia, kokia yra, tuo tarpu antroji ir 
toliau keistųsi - A', A", A'"... nesustodama nė akimirkos. Gali- 
me palyginti su laikrodžiu: tarkime, turi juos du, dešinėje kiše- 
nėje - sustojęs, o kairėje - einantis. Gali išsitraukti, kurį nori ir 
kada tik nori. 

Antrąją problemą mėginame spręsti tuo pačiu principu: at- 
kirsdami visas įmanomas pažintinės sistemos A sąsajas su pa- 
viršiniu lygiu. Supranti? 

Aš nesupratau. 

— Kitais žodžiais tariant, nugrandome paviršių, panašiai kaip 
dantų gydytojas nugrando akmenis nuo dantų, ir paliekame tik 
sąmonės šerdį. Nepaliekame jokios erdvės paklaidai. Nulaupo- 
me nuo pažintinės sistemos išorinius sluoksnius, užšaldome ją 
ir laikome slaptoje ertmėje. Štai tokia ir yra pirminė perskirsty- 
mo proceso schema. Prieš prisijungdamas prie Sistemos, buvau 
sukūręs maždaug tokį teorinį pagrindą. 

— Kad veliau galėtumėte imtis operuoti smegenis? 

— Taip, bet operuoti ketinau tik būtinybės spiriamas, - pripa- 
žino profesorius. - Nėmaž neabejoju: jeigu būčiau galėjęs tęsti 
tyrinėjimus, ilgainiui operuoti jau nebūtų būtina. Panašių rezul- 
tatų būtų įmanoma pasiekti jutimų blokavimo parahipnoze ar 

kitomis išorinėmis procedūromis. Bet kol kas vienintelis būdas 
pasiekti tikslą yra elektrostimuliacija. Tai yra dirbtinai pakei- 
čiami nerviniai impulsų srautai, sklindantys neuroninėmis sme- 
genų grandinėmis. Nieko ypatingo. Tik nežymiai modifikuota 
procedūra, kokias paprastai atliekame gydydami psichozę ar epi- 
lepsiją. Blokuojame elektrinius impulsus, kuriuos perduoda... 
O gal galėtume išsiversti be techninių detalių? 

— Jei tik galite jūs - tikrai neprieštarausiu. 

— Taigi esmė tokia: įdiegiame skirstymo dėžę, kuri atitinka- 
mai nukreipia smegenų bangas. Kažkas panašaus į geležinkelio 
iešmą. Tada implantuojame elektrodus drauge su mažyte bate- 
rija - kad, sulaukusi iš anksto nustatyto signalo, paskirstymo 
dėžė persijungtų iš vienos pozicijos į kitą: spragt - spragt. 

— Ar norite pasakyti, kad man į galvą prigrūdote elektrodų ir 
dar bateriją? 

— Žinoma. 

— Tiesiog nuostabu, - pareiškiau. - Trūksta žodžių. 

— Tiktai nereikia panikos! Ne taip jau baisu, kaip galbūt at- 
rodo. Juk tas implantas - tik pupelės dydžio, be to, tarp mūsų 
esama daugybės žmonių, kurie vaikšto su širdies stimuliatoriais 
ir panašiais įtaisais kitose kūno dalyse. 

Tai štai. Pirminė pažintinė sistema - toji grandinė, kurią pri- 
lyginome sustojusiam laikrodžiui - yra uždara. Kartą patekęs į 
šią grandinę, ničnieko nebeįstengsi suvokti savo paties minčių 
tėkmėje; kitaip sakant, sąmoningai nebesuprasi nei ką mąstai, 
nei ką darai. Jeigu nebūtume šitaip jos sutvarkę, juk neatsispir- 
tum pagundai savo nuožiūra pertvarkyti šią pažintinę sistemą. 

— Tačiau apnuoginus sąmonės šerdį kyla pavojus ją apšvitin- 
ti. Taip po operacijos man sakė vienas jūsų darbuotojų. 

— Visiškai teisingai. Bet tuo metu šito dar tvirtai nežinojome. 
Dirbome, remdamiesi prielaidomis. Na taip, atlikome keletą eks- 
perimentų su žmonėmis. Nenorėjome iš karto rizikuoti su tokia 
vertinga medžiaga kaip jūs, kalkutekai. Sistema parinko mums 
dešimt žmonių bandymams. Juos mes ir operavome pirmiausia, 
o paskui stebėjome rezultatus. 

— O kas tie žmonės? 

— Šito Sistema mums neatskleidė. Tiesiog dešimt sveikų jaunų 
vyrų, neturinčių jokių užregistruotų psichikos nukrypimų. Visų 
intelekto koeficientas - ne mažiau kaip 120. Tokias sąlygas mes 
ir tekėlėme. Bandymo rezultatai pernelyg nenudžiugino, bet vis 
dėlto buvo patenkinami. Septyniems iš dešimties bandomųjų 
skirstymo dėžė veikė be jokių sutrikimų. Kitiems trims - ne; jie 
negalėjo persijunginėti iš vienos pažintinės sistemos į kitą: arba 
jos susimaišydavo, arba įsijungdavo abi iš karto. 

— Kas atsitiko tiems trims, kurių pažintinės sistemos su- 
simaišė? 

— Atkūrėme tokią jų smegenų struktūrą, kokia buvo iki ope- 
racijos, atjungėme skirstymo dėžę. Tai jiems visiškai nepaken- 
kė. Tuo pat metu tęsėme septynių sėkmingai operuotųjų moky- 
mus, ir netrukus išryškėjo keletas problemų. Viena jų - techninio 
pobūdžio, kitos - susijusios su pačiais subjektais. Visų pirma 
skirstymo dėžė suklysdavo atpažindama signalą, į kurį turėjo 
reaguoti ir persijungti. Tam iš pat pradžių naudojome penkia- 
ženklį skaičių, bet dėl balažin kokios priežasties kai kurių ban- 
domųjų dėžė sureagavo į vynuogių sulčių kvapą. Tai paaiškėjo 
kartą pietaujant... 

Storuliukė greta manęs prunkštelėjo, bet man anaiptol ne juo- 
kai buvo galvoj. Netrukus po to, kai man įdiegė gebėjimą atlikti 
perskirstymą, pajutau, kad smarkiai padidėjo jautrumas įvai- 
riausiems kvapams. Pavyzdžiui, galėčiau prisiekti: vos užuodęs 
rubuilės merginos arbūzų aromato tualetinį vandenį, pradėda- 
vau girdėti balažin kokius garsus. Jei pažintinė sistema persi- 
jungia kaskart, kai užuodi kokį nors kvapą, viskas gali baigtis 
netgi labai liūdnai. 

- Šią problemą išsprendėme, tarp skaičių įterpdami dar ir tam 
tikras išsklaidytas garso bangas. Kitaip sakant, savotiškus iškvie- 
timo ženklus, sukeliančius reakcijas, beveik nesiskiriančias nuo 
reakcijų į tam tikrus kvapus. Antroji su pačiu individu susijusi 
problema pasireikšdavo tuo, kad skirstymo dėžė sėkmingai per- 
sijungdavo, bet išsaugota pažintinė sistema taip ir nepradėdavo 

veikti. Kruopščiai ištyrinėję visas įmanomas tikimybes, galiausiai 
įsitikinome, kad problemos užuomazgos slypėjo pačioje pradinė- 
je subjekto pažintinėje sistemoje. Tiesiog subjekto sąmonės šer- 
dis buvo dar nestabili arba labai išretinta. Na taip, tie vyrai visi 
buvo sveiki ir pakankamai protingi, tačiau psichologiškai jų ta- 
patybės suvokimas nebuvo galutinai susiformavęs. Arba prie- 
šingai: tapatybė susiformavusi, bet ir visą pasaulį suvokia griež- 
tai pagal tą tapatybę, tad su tais žmonėmis ničnieko negalėjome 
nuveikti. Išvada aiški: netgi operacija toli gražu nelaiduoja, kad 
operuotasis kada nors sugebės atlikti perskirstymą. Buvo visiš- 
kai aišku, kad čia pasireiškia ekranavimo veiksnys. 

Taigi galų gale bandomųjų liko trys. Ir visais trimis atvejais 
skirstymo dėžė be sutrikimų reaguodavo į numatytą iš anksto 
iškvietimo ženklą ir persijungdavo, užšaldyta pažintinė sistema 
pradėdavo veikti ir funkcionuodavo stabiliai bei efektyviai. Taigi 
dar mėnesį triūsėme, papildomai eksperimentuodami su tais 
trimis subjektais, ir tada mums buvo atvertas kelias tolesnei 
veiklai... 

- Ir tada, kaip suprantu, jūs jau iš peties ėmėtės diegti gebėji- 
mą perskirstyti? 

— Būtent. Kitas darbų etapas buvo toks: įvairiausiais testais ir 
apklausomis reikėjo įvertinti beveik penkis šimtus kalkutekų. Iš 
jų atrinkome dvidešimt šešis - sveikus, vyriškos lyties, be jokių 
užregistruotų psichikos sutrikimų; tokius, kuriuos labai sunku 
suvaržyti bet kokia psichologine priklausomybe ir kurie pajėgia 
patys kontroliuoti savo veiksmus bei emocijas. Darbelio buvo 
iki kaklo. Mat testais ir apklausomis toli gražu neįmanoma iš- 
siaiškinti visko, lieka pernelyg daug baltų dėmių, tad paprašiau 
Sistemos užvesti kiekvienam iš jūsų bylą ir surinkti visą įmano- 
mą informaciją. Sukaupėme žinias apie jūsų tėvus, vaikystės ap- 
linką, auklėjimo ypatumus, pasiekimus mokykloje, seksualinį 
gyvenimą, polinkį į alkoholį... vienu žodžiu, apie viską, kas tik 
įmanoma. 

— Vieno dalyko vis dar nesuprantu, - įsiterpiau. - Iš viso to, 
ką girdėjau, galima spręsti, kad mūsų sąmonės šerdis, mūsų 

juodosios dėžės laikomos Sistemos saugykloje. Kaip šitai įma- 
noma? 

— Mes labai kruopščiai išstudijavome jūsų pažintines sistemas. 
O tada sukūrėme kopijas, kurios ir buvo išsaugotos pagrindinio 
kompiuterio duomenų banke. Padarėme tai lyg ir apsidrausda- 
mi - tam atvejui, jeigu jums kas atsitiktų ir pakliūtumėte į bėdą. 

— Visiškai tikslias kopijas? 

— Ne, žinoma, nevisiškai. Tačiau funkcionaliai jos iš tikrųjų 
labai artimos originalui, kadangi, efektyviai nugrandžius išori- 
nius sluoksnius, kopijuoti pasidarė daug paprasčiau. Galiu de- 
talizuoti: kiekvieną kopiją įdėjome į tris plokštumines koordi- 
načių sistemas, drauge pridėdami ir hologramą. Senesniems 
kompiuteriams tokia užduotis būtų neįkandama, tačiau naujo- 
sios kartos kompiuteriuose įdiegta nemaža funkcijų, analogiškų 
dramblio kaulo apdorojimo įmonei, tad jie sugeba susidoroti su 
tokiomis sudėtingomis psichinėmis konstrukcijomis. Supranti, 
tai fiksuotos struktūrinės kartografijos problema. Gana painus 
dalykas, bet tau, kaip neprofesionalui, pasistengsiu išdėstyti kuo 
paprasčiau. Kontūrų braižymo schema veikia maždaug šitaip: 
pirmiausia į kompiuterį įvedame elektrinių tavo sąmoningo mąs- 
tymo impulsų modelį. Sulig kiekvienu įrašu jo struktūra šiek 
tiek keičiasi. Taip atsitinka dėl to, kad tavo sąmonės dalelės nuo- 
lat persigrupuoja: į kiek kitokias grandines, o šios savo ruožtu 
susipina į skirtingus mazgus. Kai kurie šių pokyčių, vertinant 
kiekybiškai, būna reikšmingi, kiti - ne tokie reikšmingi. Kom- 
piuteris juos išrūšiuoja: nereikšminguosius atmeta, o likusius su- 
dėsto į pagrindinį brėžinį. Ši procedūra kartojama, kartojama ir 
kartojama - šimtus tūkstančių kartų. Tarsi be galo be krašto 
dėtume vieną ant kito kino juostos kadrus. O paskui, kai jau 
įsitikiname, kad kompozicijos reljefiškumas nebedidės, gautąjį 
modelį išsaugome kaip tavo juodąją dėžę. 

— Ar norite pasakyti, kad padauginote pačias mūsų esybes? 

— Ne, nieko panašaus. Žmogaus savasties nukopijuoti ne- 
įmanoma. Aš padariau tik tiek: užfiksavau tavąją pažintinę sis- 
temą fenomenologiniu lygmeniu. Ir tasai sukurtas modelis yra 

apribotas laike - tai yra egzistuoja tam tikruose laiko rėmuose. 
Susidūrus su smegenų lankstumu, mums nelieka nieko kita, kaip 
iškelti rankas ir prisipažinti pralaimėjus. Bet tai, ką minėjau, — 
dar ne viskas, ką mums pavyko nuveikti. Mes sėkmingai sukū- 
rėme informacijos, gautos iš tavo juodosios dėžės, kompiuteri- 
nę vaizdinę išraišką. 

Tai sakydamas profesorius pirmiausia nužvelgė mane, o pas- 
kui — ir savo putliąją dukraitę. 

— Tavo sąmonės šerdyje vykstančius procesus mums pavyko 
užfiksuoti vaizdais tarsi vaizdajuostėje. Anksčiau dar niekas ši- 
to nedarė. Nes nebuvo įmanoma. O aš pasistengiau, kad taptų 
įmanoma. Atspėk, kaip man tai pavyko. 

— Net nenutuokiu. 

— Rodžiau tiriamiesiems įvairius daiktus, paskui išanalizuo- 
davau jų smegenyse vykstančias elektromagnetines reakcijas į 
kiekvieną daiktą. Tada konvertuodavau jas į skaitmeninę iš- 
raišką, o pagal šią savo ruožtu išdėstydavau taškus. Anksty- 
vuosiuose etapuose gaudavau tik labai primityvius vaizdinius. 
Tačiau daugybę sykių kartojant bandymus, įvedant pataisas, 
pridedant trūkstamas detales galų gale man pavyko kompiu- 
terio ekrane atkurti tai, ką matė subjektas. Tiesa, viskas toli 
gražu nebuvo taip lengva, kaip gali pasirodyti iš mano pasa- 
kojimo, bet iš esmės padariau kaip tik tai. Taigi, atlikus tuos 
pačius veiksmus balažin kiek kartų, pagaliau pavyko suvesti į 
kompiuterį tokius tikslius vaizdinius, kad jis jau galėjo auto- 
matiškai atkurti juos iš pačių smegenų elektromagnetinės veik- 
los. Su tokiomis užduotimis kompiuteris susidoroja išties ne- 
prilygstamai. 

Kitas žingsnis toks. Į tais vaizdiniais iš anksto užprogra- 
muotą kompiuterį suvedžiau tavo juodosios dėžės turinį — ir 
gavau stulbinantį grafinį atvaizdą viso to, kas vyksta tavo 
sąmonės šerdyje. Be abejo, vaizdai buvo susipynę, fragmentiš- 
ki ir patys savaime ne kažin ką tereiškė. Reikėjo visą tą me- 
džiagą deramai sumontuoti. Kai ką perkelti iš vienos vietos į 
kitą, kai ką atskirti, kai ką sujungti, vieną kitą epizodą visai 

išmesti — kitaip sakant, reikėjo medžiagą išdėlioti į seką. Pro- 
cesas, niekuo nesiskiriantis nuo filmo montavimo. Paimi pa- 
driką nufilmuotą medžiagą - ir išdėlioji taip, kad susiklostytų 
siužetas. 

— Siužetas? 

— Neverta pernelyg stebėtis, - pareiškė profesorius. - Juk ge- 
riausi muzikantai savo sąmonę paverčia garsais; dailininkai taip 
pat išgauna spalvas ir formas. Sąmonės reiškiniai ir yra ta me- 
džiaga, iš kurios rašytojai kuria romanus. Iš esmės ir čia proceso 
loginis pagrindas tas pats. Žinoma, encefaloskaitmeninė konver- 
sija negali perteikti visiškai tikslaus kartografinio vaizdo, tačiau 
ne kažin ką gali pešti ir peržiūrinėdamas tiksliai užfiksuotą atsi- 
tiktinai išsidėsčiusių vaizdinių seką. Šiaip ar taip, toks „vaizdinis 
redagavimas“ pasirodė esąs gana patogus metodas norint aprėpti 
ir suvokti bendrą paveikslą. Tiesą sakant, šitos rūšies tyrinėjimai 
net nebuvo įtraukti į Sistemos darbotvarkę. Perteikti sąmonės pro- 
cesus vaizdais bandžiau laisvalaikiu, savo malonumui. 

— Savo malonumui? 

— Kadaise, dar prieš karą, man teko nemažai padirbėti kino 
montažinėje - redaktoriaus asistentu. Ten ir įgijau pakankamai 
šitokio darbo įgūdžių. Iš chaoso kurti tvarką. Montuodavau me- 
džiagą vienas pats, užsidaręs laboratorijoje; niekas iš kitų dar- 
buotojų man nepadėdavo. Niekas net nenutuokė, kuo užsiimu 
prasmegęs savo irštvoje. Štai kodėl galėjau ramiausiai išsinešti 
visus tuos filmukus taip, kad nė lapė nesulotų. Tai buvo mano 
lobis. 

— Ir šitaip sukūrėte visas dvidešimt šešias dramas? 

— Taip, žinoma. Iš kiekvienos pasistengiau išpešti viską, kas 
tik įmanoma. Kiekvienai jų parinkau pavadinimą, kuris ir tapo 
slaptažodžiu, atveriančiu juodąją dėžę. Tavasis —- „Pasaulio ga- 
las“, tiesa? 

— Pats puikiausiai žinote, kad taip ir yra. „Pasaulio galas“. 
Keistokas pavadinimas, ar jums taip neatrodo? 

— Apie tai pasišnekėsime vėliau, - atsakė profesorius. - O da- 
bar štai kas. Niekas net nenutuokė, kad man pavyko sukurti 

vaizdines dvidešimt šešių sąmonių išraiškas. Niekada niekam 
nė žodeliu apie tai neprasitariau. Troškau pasipustyti padus ir 
tęsti tyrinėjimus, jokiais ryšiais nebesusisaistęs su Sistema. Juk 
projektą, kurį įgyvendinti buvau pasamdytas, sėkmingai užbai- 
giau, pasirūpinau ir tais eksperimentais su žmonėmis, kurie bu- 
vo reikalingi tolesniems mano tyrinėjimams. Tad ilgiau trintis 
ten nebenorėjau. Pranešiau Sistemai, kad noriu išeiti. Tačiau jie 
nė už ką nenorėjo manęs paleisti: aš per daug žinojau. Jei tuo 
metu būčiau perbėgęs pas semiotekus, visas perskirstymo pro- 
jektas būtų nuėjęs šuniui ant uodegos - bent jau jie taip manė. 
Palauk dar tris mėnesius, įkalbinėjo jie mane. Man suteikė gali- 
mybę jų laboratorijoje tęsti tokius tyrinėjimus, kokius tik norė- 
jau. Ir net žadėjo mokėti premijas. Per tris mėnesius jie planavo 
užbaigti kurti ypač slaptą ir patikimą apsaugos programą - o 
jau tada, jei aš vis dar norėsiąs, galėsiąs išeiti. | 

Tiesą sakant, aš - laisva siela, ir šitokie apribojimai ne itin 
mane žavi, bet, kita vertus, sąlygos atrodė visai neblogos. Tad 
nusprendžiau tuos tris mėnesius dar prasitrinti Sistemoje. Vis 
delto, pasirodo, iš dyko buvimo nieko gero, tada tik ir lauk bė- 
dos. Mat, turėdamas šitiek laiko ir visus tiriamuosius po ranka, 
neįstengiau atsispirti pagundai, kai į galvą šovė dar vienas su- 
manymas. Sugalvojau į skirstymo dėžes jūsų smegenyse įdiegti 
dar vieną atskirą grandinę. Sukurti trišakę pažintinę sistemą. Į 
šią trečiąją grandinę perrašiau savąją, suredaguotą, jūsų sąmo- 
nės šerdies versiją. 

— Kuriems galams jums šito prireikė? 

— Visų pirma tiesiog norėjau pažiūrėti, koks bus poveikis jums. 
Labai rūpėjo išsiaiškinti, kaip pačiuose pirminiuose subjektuo- 
se funkcionuos kažkieno kito suredaguota sąmonė. Tai bepre- 
cedentis bandymas per visą žmonijos istoriją. O kita priežas- 
tis — net jei laikysime tai šalutiniu motyvu - buvo ta, kad jei jau 
Sistema leido man užsiimti kuo tiktai noriu, tai, po šimts vel- 
nių, kodėl man taip ir nepadarius? Štai aš ir pamaniau: tyliai 
ramiai sau tęsiu tyrinėjimus ir įdiegsiu dar vieną funkciją - to- 
kią, kokia jiems nė nesisapnavo. 

— Ir vien dėl to jūs knaisiojotės mūsų galvose, tiesdamas bė- 
gius tiems savo elektriniams traukiniams? 

— Na, suprask, kai reikia sutramdyti smalsumą, mokslinin- 
kas pasijunta visiškai bejėgis. Žinoma, smerkiu tuos moksli- 
ninkus, kurie, bendradarbiaudami su naciais, tyrimams pjaus- 
tydavo gyvus žmones koncentracijos stovyklose. Tai iš tiesų 
nedovanotina. Bet tuo pat metu nevaliojau atsikratyti minties: 
jeigu jau lemta eksperimentuoti su gyvais žmonėmis, kodėl 
nenuveikus ir šio to daugiau, kad rezultatas būtų dar įspūdin- 
gesnis ir patikimesnis? Jei tik pasitaikytų šitokia proga, širdies 
gilumoje kiekvienas mokslininkas pasijustų taip pat. Juk aš tik 
pridėjau vieną grandinėlę ten, kur ir šiaip jau buvo dvi, tik 
šiek tiek pakeičiau srovę grandinėse, ir šiaip jau esančiose 
smegenyse. Argi kam nors pakenksi, jei iš tų pačių kortelių su 
raidėmis sudėliosi dar vieną žodį? 

— Tačiau galų gale atsitiko taip, kad, išskyrus mane, visi kiti, 
kuriems buvo įdiegta perskirstymo funkcija, netrukus mirė. 
Kodėl? 

— Na, priežastis... aš ir pats jos nežinau, - prisipažino profe- 
sorius. — Atsitiko kaip tik taip, kaip tu ir sakai: dvidešimt penki 
iš dvidešimt šešių kalkutekų, kuriems chirurginiu būdu buvo 
įdiegtas gebėjimas atlikti perskirstymą, netrukus mirė. Ir visi 
vienodai, tarsi jų likimas kažkieno būtų nulemtas iš anksto. Vi- 
siems atsitiko tas pats: vakare jie ramiausiai guldavo miegoti, o 
rytą nebepabusdavo. 

— O kaip tuomet aš? - paklausiau. - Galbūt rytoj rytą irgi jau 
būsiu negyvas? 

— Palauk, nesiskubink, - sujudo profesorius po savo antklo- 
de. - Anie dvidešimt penki išmirė per pusmetį. Po operacijos 
praėjus nuo metų dviejų mėnesių iki metų aštuonių mėnesių. 
O tu, net praėjus trejiems metams ir trims mėnesiams, vis dar 
esi sveikas ir gyvas, ir vis dar gali atlikti perskirstymą be jokių 
keblumų. Nelieka nieko kita, tik susitaikyti su mintimi, kad 
tavyje slypi kažkoks ypatingas energijos užtaisas, kurio netu- 
rėjo kiti. 

— Ypatingas? Ką reiškia - ypatingas? 

— Ramiau, ramiau! Prašom nesikarščiuoti! Pirmiausia atsa- 
kyk man į vieną klausimą: juk tada, kai įgijai gebėjimą perskirs- 
tyti duomenis, tau nepasireiškė jokie neįprasti simptomai, tie- 
sa? Nematei haliucinacijų, nepradėjai girdeti keistų garsų ar 
netikėtai alpti? Ar panašiai? 

— Ne, - atsakiau. - Vaidentis man nepradėjo: nei garsai, nei 
regėjimai. Vis dėlto, kaip jau sakiau, gerokai padidėjo jautru- 
mas vaisių kvapams. 

— Šitai pasireiškė visiems. Bet, nepaisant to, tavęs juk neėmė 
persekioti haliucinacijos: nei vaizdinės, nei garsinės? Nebuvo 
taip, kad nei iš šio, nei iš to prarastum sąmonę? 

— Ne. 

— Hmmm... - numykė profesorius. - Nejaugi nepasitaikė vi- 
siškai jokių neįprastų reiškinių? 

— Na... taip, ko gero, taip. Vienas toks įvykis - jį buvau 
visiškai užmiršęs, net neprisiminiau, kad man išvis taip atsiti- 
ko - o staiga ėmė ir tvykstelėjo atmintyje su visomis detalė- 
mis. Iki šiol praeities įvykius prisimindavau fragmentiškai, vie- 
ną kitą smulkmeną - ir niekad neatrodydavo, jog prisiminimai 
verti tiek dėmesio, kad į juos gilintumeis. Tačiau kol kapstė- 
mės čionai, dar kartą nepaprastai gyvai, ryškiai ir nuosekliai 
išgyvenau vieną atsitikimą, jį iš sąmonės gelmių prikėlė van- 
dens šniokštimas. Bet tai nebuvo haliucinacija. Tai tikras pri- 
siminimas įvykio, nutikusio man kadaise. Dėl to negali būti nė 
menkiausių abejonių. 

— Štai ir klysti, - lyg niekur nieko paprieštaravo profesorius. — 
Gal dabar tu ir išgyvenai tai kaip tikrą prisiminimą, bet iš tikrų- 
jų tai buvo dirbtinis tiltas, kurį susirentei tu pats. Suprask, tarp 
tavo paties tapatybės ir mano suredaguotos bei įdiegtos sąmo- 
nės esama plyšių - tai visiškai natūralu. Taigi kad patvirtintum 
savo paties egzistenciją, tu per tuos plyšius nutiesei tiltus. 

— Nesuprantu. Anksčiau man nė karto nėra nutikę ničnieko 
panašaus. Kodėl dabar lyg perkūnas iš giedro dangaus mane 
turėjo užgriūti kažkokie tiltai? 

— Ogi todėl, kad perjungiau skirstymo dėžę į trečiąją grandi- 
nę, - paaiškino profesorius. - Bet verčiau papasakosiu viską iš 
eilės. Aiškinti be tvarkos bus sunku ir man pačiam, ir tu nieko 
nesuprasi. 

Nugurkiau gerą gurkšnį viskio. Visa šita šūdliava jau virto 
tikru košmaru. 

— Kai vienas po kito išmirė pirmi aštuoni operuotieji, ma- 
ne išsikvietė Sistemos centras. Paprašė nustatyti mirties prie- 
žastį. Tiesą sakant, visiškai nenorėjau į tai veltis, bet kadangi 
pats ir sukūriau technologiją, o dabar dar paaiškėjo, kad 
tai - gyvybės ar mirties klausimas, tad negalėjau numoti ran- 
ka. Kad ir kaip būtų, nuskubėjau kur kviečiamas. Jie nusa- 
kė man mirties aplinkybes, parodė skrodimo rezultatus. Kaip 
jau sakiau, visi aštuoni mirė vienodai ir dėl neaiškių prie- 
žasčių. Taip ir nepavyko aptikti jokių akivaizdžių kūno ar 
smegenų sužalojimų. Visi aštuoni paprasčiausiai miegodami 
liovėsi kvėpuoti. 

— Tai jums taip ir nepavyko nustatyti mirties priežasties? 

— Taip ir nepavyko. Žinoma, keletą hipotezių galiu pateikti. 
Jeigu dėl kokios nors priežasties skirstymo dėžės jų smegenyse 
perdegė ar paprasčiausiai išsijungė, ar tuomet negalėjo abi pa- 
žintinės sistemos susimaišyti ir perkrauti smegenų funkcijas? O 
gal čia kaltos visai ne skirstymo dėžės? Galbūt pačiame sąmo- 
nės šerdies atpalaidavimo, kad ir labai trumpai, principe slypi 
kokia nors esminė klaida? Galbūt žmogaus smegenys šito išvis 
nepajėgios ištverti? —- Profesorius valandėlę patylėjo ir užsitrau- 
kė antklodę iki pat smakro. 

— Nejaugi smegenų autopsija nieko neatskleidė? 

- Smegenys - ne skrudintuvė ir ne skalbiamoji mašina. Kodai 
ir jungikliai smegenyse neįžiūrimi paprasta akimi. Mes kalbame 
apie nematomų elektros krūvių srauto nukreipimą kita grandi- 
ne, taigi jei po subjekto mirties ir išimsi skirstymo dėžę, tyrinėk 
ją netyrinėjęs - nieko nepeši. Gyvose smegenyse nukrypimus nuo 
normos galime aptikti, bet mirusiose - niekaip. Žinoma, tokius 
dalykus kaip kraujo krešuliai ar navikai nustatyti nesunku, bet 

šiuo atveju neradome nieko panašaus. Visų aštuonių smegenys 
buvo visiškai švarios. 

Nenuleidome rankų. Iš likusiųjų gyvų bandomųjų dešimt vėl 
pasikvietėme į laboratoriją ir ištyrėme visais įmanomais būdais. 
Skenavome smegenis, perjunginėjome pažintines sistemas iš 
vienos į kitą - kad įsitikintume, jog skirstymo dėžės veikia be 
sutrikimų. Be to, visus smulkiai iškamantinėjome. Klausėme, ar 
jiems nepasireiškia kokios nors fizinės negalios, ar nekamuoja 
garsinės arba vaizdinės haliucinacijos. Tačiau nė vienas niekuo 
nesiskundė, nenustatėme jokių sutrikimų, kuriuos vertėtų pa- 
minėti. Visi dešimt buvo absoliučiai sveiki, visi sėkmingai dir- 
bo, be jokių trukdžių atlikdavo perskirstymo užduotis. Neliko 
nieko kita, kaip susitaikyti su išvada, kad tų aštuonių neišgyve- 
nusiųjų smegenyse a priori būta kažkokios ydos, dėl kurios per- 
skirstymo užduotims jie išvis buvo netinkami. Kokia galėtų būti 
ta yda - šito net nenumanėme. Šį klausimą teko palikti ateičiai, 
bet neišspręsti jo irgi negalėjome - būtinai reikėjo atsakyti į jį 
dar prieš mėginant diegti perskirstymo funkciją antrai bando- 
majai grupei. 

Netrukus paaiškėjo, kad mūsų išvada klaidinga. Per artimiau- 
sią mėnesį mirė dar penki operuotieji, trys iš jų — Iš tų pačių 
dešimties, kuriuos taip kruopščiai tyrėme papildomai. Išnarsto- 
me juos po kaulelį ir, remdamiesi tyrimų rezultatais, paskelbia- 
me tinkamais perskirstymui, o netrukus jie ima ir numiršta nė 
nemirktelėję! Turbūt nereikia ne sakyti, kad mums tai buvo smū- 
gis žemiau juosmens. Pusė iš mūsų dvidešimt šešių tiriamųjų ima 
ir padeda šaukštą, o mes netgi nesugebame perprasti priežas- 
ties! Klausimą, kas tinkamas įdiegti perskirstymo funkciją, o 
kas - ne, teko išvis atmesti; įsitikinome, kad esminė klaida įsi- 
vėlė kažkur pačioje programoje. Matyt, pati persijunginėjimo iš 
vienos pažintinės sistemos į kitą idėja buvo klaidinga iš pat pra- 
džių. Tuo metu pateikiau Sistemai pasiūlymą nedelsiant įšaldyti 
projektą. Išimti skirstymo dėžes likusiems gyviems iš galvų ir 
nutraukti visus numatytus perskirstymo darbus. Tvirtinau, kad 
jeigu tučtuojau to nepadarysime, neteksime visų. Ir štai kokio 

atsakymo sulaukiau iš Sistemos: apie tai negali būti nė kalbos. 
Mano pasiūlymą jie atmetė. 

— Jie - ką? 

- Jie atmetė mano pasiūlymą. Supranti, labai greitai paaiškė- 
jo, kad perskirstymas - itin paklausus. Tad tik beviltiškas sva- 
joklis galėjo tikėtis, kad Sistema ramiai numos ranka ir sutiks 
grįžti į išeities tašką. Be to, nebuvome tikri ir dėl to, kad visi likę 
bandomieji irgi mirs. Jei bent keli būtų išgyvenę, jie būtų tapę 
idealiais pavyzdžiais tyrinėjimams planuojant kurti naujos kar- 
tos perskirstymo technologijas. Man beliko atsistatydinti. 

— Ir galų gale išgyvenau tik aš vienas. 

— Visiškai teisingai. 

Atkraginau galvą, įsirėmiau pakaušiu į uolą ir perbraukiau 
ranka apšepusį smakrą. Kažin, kada paskutinį kartą skutausi? 

— Tai kodėl nenumiriau aš? 

- Tikslaus atsakymo į šį klausimą irgi nežinau, galiu išdėstyti 
tau tik prielaidas, - vėl ėmėsi pasakoti profesorius. - Tiesa, tai 
tik hipotezė, ir ta pati - pagrįsta kita hipoteze. Bet... vis dėlto 
nemanau, kad smarkiai klysčiau... Atrodo, tu nuo pat pradžių 
naudojaisi ne vienintele pažintine sistema. Netgi pats nežinojai, 
kad gyveni blaškydamasis nuo vienos tapatybės prie kitos. Pri- 
simink mūsų paradigmą apie du laikrodžius, vieną - vienoje, 
kitą - kitoje kišenėje. Tikriausiai tu turėjai kažkaip savaime su- 
siformavusią skirstymo dėžę - ir ji suteikė tau tam tikrą psichinį 
imunitetą. 

— Ar galite pateikti kokių įrodymų? 

— O kaipgi, galiu. Prieš du ar tris mėnesius dar kartą peržiūrė- 
jau visus dvidešimt šešis įrašus su sąmonės šerdies vaizdine iš- 
raiška. Ir tik dabar kai kas krito man į akis. Tavasis buvo pats 
nuosekliausias, jokios ypatingos sumaišties, beveik jokių šiukš- 
lių. Puikus, logiškas siužetas, beveik tobulas. Puikiausiai tiktų 
knygai ar filmo scenarijui. Kiti dvidešimt penki nuo tavojo sky- 
rėsi kaip diena nuo nakties. Supainioti, migloti, be sąryšio — 
vienu žodžiu, kratinys, ir tiek. Kad ir kaip nėriausi iš kailio juos 
redaguodamas, į visumą jie nesilipdė, nors pasiusk. Kaip buvo, 

taip ir liko virtinės nesusijusių, sapnus primenančių vaizdinių. 
Panašių į vaiko terlionę pirštu. 

Be paliovos sukau sau galvą: kaip šitaip gali būti? Ir pagaliau 
priėjau štai tokią išvadą: tai tavo paties darbas. Ne kas kitas, o 
tu pats suteikei savo įvaizdžiams tam tikrą formą. Tarytum 
būtum sugebėjęs kažkaip patekti į savąją dramblio kaulo apdo- 
rojimo įmonę pasąmonėje - ir ten savomis rankomis iš ilčių su- 
sikurpei visą dramblį. Pats šito net nežinodamas! 

— Tuo man /abai sunku patikėti, - pareiškiau. 

— Galiu sugalvoti net keletą prielaidų, kaip tai paaiškinti, — 
tęsė profesorius. - Vaikystės trauma, netikęs auklėjimas, perdė- 
tas ego sureikšminimas, kaltės jausmas... Kad ir kas tai būtų, 
kaip tik dėl to ypač sustiprėjo tavo savisauga, užsiauginai itin 
tvirtą luobą... 

— Gerai, tarkime, taip. Ir ką tai reiškia? 

- Nieko ypatingo tai nereiškia. Jei nieko nebūtų atsitikę, 
tikriausiai nugyventum ilgą ir laimingą gyvenimą, - pasakė pro- 
fesorius. - Bet, deja, dabar tau tai nebeskirta. Patinka tau ar ne, 
tačiau kaip tik tu esi koziris, galintis nulemti visų šitų absur- 
diškų informacijos karų baigtį. Galvą guldau: ilgai netruks, kol 
Sistema pradės antrojo projekto bandymus, ir modelis būsi tu. 
Jie išnaršys ir iščiupinės kiekvieną tavo dalelę, kurią tik įma- 
noma tyrinėti. Nenumanau, kiek toli jie eis, bet malonu tikrai 
nebus - tai tikrai žinau. Taigi aš ir norėjau išgelbėti tave nuo 
VISO šito. 

— Nuostabu, - suinkščiau. - Norite mane išgelbėti, boikotuo- 
damas projektą, tiesa? 

— Ne, bet turėsi manimi pasitikėti. 

— Pasitikėti? Kai šitaip ilgai mane apgaudinėjote? Melavote, 
vertete atlikti visą tą niekam nereikalingą tabuliavimą... 

— Man trūks plyš reikėjo aplenkti ir Sistemą, ir semiotekus: 
norėjau pačiupti tave anksčiau, nei jie ims taršyti tau smegenis, 
kad galėčiau patikrinti savo hipotezes. Jeigu jos pasitvirtintų, 
jiems nebereikėtų tavęs sunkti. Tuose duomenyse, kuriuos da- 
viau tau tabuliuoti, buvo įterpta iškvietimo signalo seka. Iškart 

kai persijungei į antrąją pažintinę sistemą, persijungei ir dar kar- 
tą - į trečiąją. 

— Tą pačią, kurios vaizdinius jūs įrašėte ir suredagavote? 

— Būtent, - linktelėjo profesorius. 

— Ar tai gali visiškai patvirtinti jūsų hipotezę? 

— Priklauso nuo spragų, - atsakė profesorius. - Tu turi įgimtą 
gebėjimą palaikyti ryšį su savo sąmonės šerdimi. Taigi, kalbant 
apie antrąją pažintinę sistemą, tau nekyla jokių problemų. Ta- 
čiau trečioji grandinė - jau kas kita: kadangi ją redagavau aš, 
tau ji turėtų būti bent šiek tiek svetima, ir skirtumai neišvengia- 
mai sukeltų vienokią ar kitokią tavo reakciją. Įvertinęs juos, bū- 
čiau galėjęs sudaryti baigtinį tavo pasąmonės elektropiktografi- 
nį įrašą. 

— Būčiau galėjęs? 

— Taip, būčiau galėjęs. Būčiau galėjęs, bet dabar nebegaliu: 
riją. Jie išsigabeno visą mano tyrinėjimų medžiagą. Visus svar- 
bius dokumentus. 

— Ar tikrai? Mums pasirodė, kad svarbiausius dalykus jie pa- 
liko nepaliestus. 

- Tikrai. Aš buvau grįžęs į laboratoriją ir viską patikrinau. 
Nebeliko ničnieko svarbaus. O su tuo, kas liko - jokių vilčių 
atlikti tokius matavimus, iš kurių peštume bent kiek naudos. 

— O kaip visa tai turi nulemti pasaulio galą? - paklausiau lyg 
tarp kitko. 

— Tiksliau sakant, kalbėjau ne apie š/ pasaulį. Pasaulis, ku- 
riam gresia galas, yra tas, kuris glūdi tavo esybės gelmėse. 

— Ničnieko nesuprantu, - prisipažinau. 

— Kalbu apie tavo sąmonės šerdį. Vaizdinys, išgaunamas tavo 
sąmonėje, ir yra Pasaulio galas. Kodėl ten tu nugrūdai šitokius 
dalykus - to tikrai negaliu pasakyti. Bet kad ir kokios būtų prie- 
žastys, visa tai ten yra. Šiuo metu tam pasauliui, egzistuojan- 
čiam čia ir dabar esančioje tavo sąmonėje, ateina galas. Kitais 
žodžiais tariant, tavo sąmonė apsigyvens ten, vietovėje, vadina- 
moje Pasaulio galu. 

Viso to, kas yra šitame pasaulyje, tame kitame nėra. Ten nėra 
nei laiko, nei gyvenimo, nei mirties. Jokių apibrėžtų vertybių 
tiesiogine prasme. Jokios savasties. Tame kitame tavo sukurta- 
jame pasaulyje žmogaus esybė perkelta išorėn - į žvėris. 

— Žvėris? 

— Vienaragius, - pasakė profesorius. - Tavo pasaulyje gyvena 
vienaragiai, nuolat sugenami į siena apjuostą miestą. 

— Ar tai kaip nors susiję su ta vienaragio kaukole, kurią man 
padovanojote? 

— Tai buvo kopija. Pats ją pagaminau. Juk atrodė kaip tikra, 
ar ne? Sumodeliavau ją pagal tavo sąmonėje slypėjusį vaizdinį. 
Teko kaip reikiant paplušėti... Nieko ypatingo ji nereiškia. Ko 
gero, ji - tik užgaida, mano aistros frenologijai išraiška, cho 
cho cho. Tiesiog dovanėlė tau. 

— Minutėlę! - pertraukiau jį. - Gerai, tarkime, patikėsiu, kad 
mano sąmonės gelmėse iš tiesų egzistuoja toks pasaulis. Sakyki- 
me, jūs iš tikrųjų sumontavote medžiagą, suteikdamas jai konk- 
retesnę formą, o paskui suvedėte į trečiąją grandinę mano gal- 
voje. Tebūnie, patikėsiu ir tuo. O paskui jūs pasiuntėte iškvietimo 
signalą, šitaip nukreipdamas mano sąmonę atlikti perskirsty- 
mą. Kol kas viskas teisingai? 

— Visiškai. 

— Bet ką tuomet reiškia tos šnekos apie pasaulio galą? Argi, 
pasibaigus perskirstymo procesui, trečioji grandinė nenutrūks- 
ta, argi mano sąmonė savaime negrįžta į pirmąją? 

— Ne. Čia ir slypi bėda, - paprieštaravo profesorius. - Jeigu 
viskas vyktų taip, kaip sakai, būtų labai paprasta. Deja, taip 
nėra. Trečiojoje grandinėje nėra automatinio blokavimo funk- 
CIJOS. 

— Ar norite pasakyti, kad trečioji mano grandinė veikia nuolat? 

— Na... maždaug taip. 

— Bet juk šiuo metu mąstau ir elgiuosi pagal pirmąją? 

— Tik todėl, kad kol kas blokuojama tavo antroji grandinė. 
Štai kaip visa tai atrodytų brėžinyje... - Profesorius užrašų kny- 
gutės lapelyje nubraižė schemą ir padavė man. 

— Štai normali tavo būsena. Skirstymo dėžė A sujungta su 
įvestimi 1, skirstymo dėžė B - su įvestimi 2. Tačiau dabar... 
profesorius ant kito lapelio nubraižė dar vieną schemą ir ištiesė 
man, - dabar yra štai šitaip. 


ĮVESTIS ĮVESTIS |VESTIS 

Supranti, ką čia pavaizdavau? Skirstymo dėžė B prijungta prie 
trečiosios grandinės, o skristymo dėžė A automatiškai įjungta į 
tavo pirmąją grandinę. Kadangi yra šitaip, vis dar gali mąstyti ir 
elgtis pirmosios grandinės režimu. Vis dėlto tik laikinai. Netrukus 

mums būtinai reikėtų perjungti skirstymo dėžę B atgal į antrąją 
grandinę. Juk trečioji grandinė, jei kalbėsime tiksliai, - ne tavo 
paties. Jeigu paliekame viską taip, kaip yra, skirtuminė energija 
sudegins skirstymo dėžę, ir tu liksi nuolat prisijungęs prie tre- 
čiosios grandinės; tuo tarpu elektros iškrova nustums skirsty- 
mo dėžę A į tašką 2, ten ji ir perdegs. Ketinau išmatuoti skirtu- 
minę energiją ir grąžinti tave į normalią būklę anksčiau, nei tai 
atsitiks. 

— Ketinote! 

— Taip, kaip tik šitaip ir ketinau pasielgti, tačiau dabar viskas 
išslydo man iš rankų. Kaip sakiau, tie pusgalviai sunaikino ma- 
no laboratoriją ir pagrobė dokumentus su pačia svarbiausia me- 
džiaga. 

— Ar tai reiškia, kad amžiams įstrigsiu trečiojoje grandinėje — 
be jokios vilties grįžti? 

— Na... ko gero, taip. Tu gyvensi Pasaulio gale. Man iš tikrųjų 
labai, labai gaila. 

— Labai gaila? - pakartojau aš, pats dorai nesuvokdamas, ką 
sakau. - Labai gaila? Jums kaip tik labai lengva šitaip sakyti! O 
kas bus su manimi? Juk tai ne koks žaidimas! Tai mano gyveni- 
mas! 

— Man nė baisiausiame košmare nesisapnavo, kad šitaip at- 
sitiks. Juk negalėjau nujausti, kad semiotekai susikukuos su 
INKiščiais. O Sistema dabar tikriausiai nė neabejoja, kad mes, 
kažkur nulindę, patys savarankiškai atliekame kažkokius tyri- 
nėjimus. Žinok, semiotekai irgi jau senokai buvo ant tavęs akį 
pakabinę. Ir leido Sistemai suprasti tai taip aiškiai, tarytum bū- 
tų nuėję ir iškloję viską tiesiai šviesiai. Savo ruožtu Sistema šven- 
tai įsitikinusi, kad mes juos išdavėme, tad, pirmai progai pasi- 
taikius, sutrintų mus į miltus, nusispjovę netgi į tai, kad drauge 
tektų palaidoti ir perskirstymo funkcijos tobulinimą. Kaip tik 
šito ir siekia semiotekai. Argi ne nuostabu: mus sudoroja mūsų 
pačių draugeliai kalkutekai! O kartu Sistema dar praranda bet 
kokį pranašumą, jei kada pradėtų perskirstymo tyrinėjimų ant- 
rąjį etapą. Semiotekai tikriausiai neatmeta tikimybės, kad mes, 

neturėdami kur dingti, perbėgsime pas juos - argi galėtų būti 
dar geriau? Ar šiaip, ar anaip, jie niekuo nerizikuoja. 

— Nuostabu... - sumurmėjau. - Tiesiog pasakiška. 

Vadinasi, tuodu vyrukai, kurie įsiveržė pas mane, nuniokojo 
mano butą ir perrėžė man pilvą, vis dėlto buvo semiotekai. Ir 
visi jų išvedžiojimai apie būtinybę nukreipti Sistemos dėmesį te- 
buvo pasakėlės, ir tiek. O aš ėmiau ir įmoklinau tiesiai į jų iš- 
raustą vilkduobę. 

— Vadinasi, mano likimas nulemtas. Aš užspeistas į kampą. 
Mane medžioja abi pusės, o jei ir pavyktų kaip nors saugiai 
nugulti ant dugno, mano gyvenimas vis vien baigtas. 

— Na ne, nebaigtas. Tu gyvensi ir toliau. Tik kitame pasaulyje. 

— Numirti ar persikelti į kitą pasaulį - tai bent skirtumas, — 
suniurzgiau. - Paklausykite. Gal aš ir ne kažin kas, bet tasai aš — 
visa, ką turiu. Galbūt jums ir prireiktų didinamojo stiklo, norint 
rasti mano veidą bendroje mokyklos baigimo fotografijoje. Gal- 
būt neturiu nei draugų, nei šeimos. Taip, pats puikiai visa tai Ži- 
nau. Bet kad ir kaip keista gali pasirodyti, šiuo gyvenimu aš visiš- 
kai patenkintas. Galbūt taip yra todėl, kad ta jūsų nupasakota 
dvilypė mano asmenybė pavertė jį nesibaigiančia komedija. Aš 
pats juk negaliu to žinoti, ar ne? Bet kad ir kokios būtų priežas- 
tys, būti savimi man visai patiko. Ir aš visiškai nepageidauju kur 
nors persikraustyti. Nenoriu jokių vienaragių už tvoros. 

— Ne tvoros, - pataisė mane profesorius. - Sienos. 

— Sumautas skirtumas! Tvoros, sienos - man jos visiškai ne- 
reikalingos! - putojau. - Tikiuosi, turiu teisę bent jau įsiusti? 

— Na... Šiomis aplinkybėmis, ko gero, nirštų kiekvienas, - su- 
tiko profesorius ir pasikasė ausį. 

— Kiek suprantu, visa atsakomybė už tai, kas nutiko, tenka 
jums. Tai jūs prisivirėte košės, o ją srėbti turiu ir aš! Tai jūs, 
šundaktaris nelemtas, prigrūdote žmonėms į galvas velniaižin 
kokių elektros grandinių, tai jūs suklastojote visus leidimus, kad 
įbruktumėte man dar vieną klastotę - tą perskirstymo užduotį, 
tai dėl jūsų kaltės juoda katė perbėgo tarp manęs ir Sistemos, 
tai jūs paleidote mano pėdsakais semiotekus, tai jūs įviliojote 

mane į šitą pragaro skylę - ir pagaliau sudaužėte į šipulius visą 
mano pasaulį! Visa tai šiurpiau už patį baisiausią siaubo filmą! 
Po šimts velnių raguotų, kas toks manote esąs? Man nusišvilpt, 
ką manote! Tučtuojau padarykite taip, kad viskas mano galvoje 
vėl būtų kaip buvę! 

Profesorius tik kažką niurgztelėjo. 

— Man atrodo, jis sako tiesą, seneli, - įsiterpė putlioji mergi- 
na. - Kartais tu taip iki ausų pasineri į tai, ką darai, kad nė 
nesusimąstai apie visas tas kančias, į kurias įstumi kitus. Prisi- 
meni eksperimentą, kai bandei prikniedyti plaukmenis prie čiur- 
nų? Privalai kaip nors jam padėti. 

— Garbės žodis, aš tikrai maniau, kad darau tik gera. Tik ap- 
linkybės klampino mus vis giliau! - sudejavo seniokas. - O da- 
bar viskas galutinai išslydo man iš rankų. Ničnieko nebegaliu 
pakeisti! Negali ir tu. 

— Nuostabu, - pareiškiau. 

— Žinau, žinau, tai ne kažin kiek gali paguosti, - visai nukabi- 
no nosį profesorius, - bet nemanyk, kad viskas jau prarasta. 
Kai tik atsidursi tame kitame pasaulyje, galėsi perkelti į jį viską, 
ką turėjai šiame - viską, ko ne savo valia turėsi atsisakyti. 

— Atsisakyti? 

— Taip, - patvirtino profesorius. - Tu prarasi viską, ką turėjai 
čia. Bet visa tai bus ten. 

Jėgainė 


Kai pasakau Bibliotekininkei apie savo ketinimus keliauti į Jė- 
gainę, ji išsyk apsiniaukia. 

— Jėgainė - Girioje, - bando prieštarauti, sužerdama žioruo- 
jančias anglis į kibirą su smėliu. 

— Pamiškėje, - nesutinku. - Pats Vartų Sargas tikino, kad iki 
ten eiti visiškai nepavojinga. 

— Nesuprantu aš to Vartų Sargo. Gal Jėgainė ir tikrai netoli 
pakraščio, bet Girioje vis vien tyko pavojai. 

— Galai jų nematė. Aš vis vien eisiu. Privalau rasti muzikos 
instrumentą. 

Išgraibiusi visas žarijas, Bibliotekininkė išsemia pelenus ir su- 
pila į kibirą. Ji linguoja galvą. 

— Aš eisiu kartu, - sako. 

—- Kodėl? Juk miškai tave baugina. Manęs visiškai nežavi min- 
tis, kad galiu įklampinti tave į pavojų. 

— Nieku gyvu neleisiu tau eiti vienam. Giria žiauri, bet tu vis 
dar šito nesupranti. 

+ * + 

Išsiruošiame į kelią po ūkanotu dangumi; Upės pakrante žings- 
niuojame tiesiai į rytus. Oras nepaprastai švelnus, ryto gaiva 

tarytum pranašauja pavasarį. Vėjas nė nedvelkteli, tykiai čiurle- 
na Upė. Po ketvirčio valandos nusitraukiu pirštines, nusivynio- 
ju šaliką. 

— Tikras pavasaris, - sakau. 

— Gal ir taip. Bet tik vienai dienai. Netrukus mus vėl užgrius 
žiema, - atsako ji. 

Praeiname kraštinius namus pietiniame krante; dabar į deši- 
nę nuo kelio plyti tik laukai. Grįstas kelias irgi baigiasi, toliau 
klampojame paprastu išmintu taku. Tarpuvagiuose boluoja su- 
ledėjusio sniego takeliai. Kairėje pusėje, pačiame paupyje, gluos- 
niai svyruokliai svarina šakas iki pat tykiai srūvančio, lygaus it 
veidrodis vandens. Ant plonyčių šakelių bando tūpti kažkokie 
smulkūs paukščiukai, bet šios neišlaiko jų svorio, linksta, o 
paukščiukai bent keliskart strakteli, mėgindami nutūpti pato- 
giau, bet galiausiai purpteli sau. Kairioji Bibliotekininkės ranka 
glūdi mano palto kišenėje, įsitvėrusi manosios. Kitoje rankoje 
nešu krepšį su priešpiečiais ir keliomis smulkiomis dovanėlėmis 
Jėgainės Prižiūrėtojui. 

Sulauksime pavasario, ir tuomet daug kas bus lengviau, gal- 
voju jausdamas savo bendražygės rankos šilumą. Jeigu per žie- 
mą išsaugosiu savastį ir jei išgyvens mano šešėlis, tuomet aš ir 
vėl būsiu toks pat ar beveik toks pat, koks buvęs. 

Mudu einame pernelyg neskubėdami, beveik nesišnekėdami — 
ne dėl to, kad neturėtume ką kits kitam pasakyti, o veikiau dėl 
to, kad ne nereikia kalbėtis. Dairomės aplinkui: snieguotos kiek 
akys užmato lomos, paukščiai su raudonų uogų kekėmis sna- 
puose, vešlūs žieminių daržovių laukai, krištolo tyrumo tvenki- 
nėliai, telkšantys upės pakrantėse, sniego kepurėmis pasidabi- 
nęs kalvagūbris tolumoje. Kiekvienas naujas reginys — tarsi 
netikėta dovana. 

Pakeliui išvystame būrelį žvėrių, bandančių rupšnoti pageltu- 
sią žolę. Nublyškęs jų kailio auksas baigia visai išbalti, šeriai 
pastebimai pailgėję, vilna kur kas tankesnė nei rudenį. Tačiau 
tik metus akį matyti, kad žvėris kamuoja badas - jie visiškai 
sulysę, apgailėtini. Ant nugaros po kailiu barkšo mentės tarsi 

kokio persenusio baldo spyruoklės, kojos panašios į verpstes, 
sąnariai sutinę. Lūpų kampučiai liūdnai nukarę; žvėrys atrodo 
išsekę, gyvybė nebešvyti jų akyse. 

Grupelėmis po tris ar keturis jie klydinėja po laukus, tačiau 
aptikti kokią uogą ar maistui tinkamos žolės kuokštą pasitaiko 
nedažnai. Aukštai ant medžių šakų galbūt dar užsilikęs vienas 
kitas riešutas, bet jų žvėrys negali pasiekti: jie stoviniuoja po 
medžiais, ilgesingai žvelgdami aukštyn, į paukščius, nulasiojan- 
čius net šį menkutį maistą. 

— Kodėl žvėrys nenuėda laukuose auginamo derliaus? — 
klausiu. 

— To aš ir pati nežinau, - atsako ji. - Bet taip jau yra. Žvėrys 
neėda jokio Miestui skirto maisto. Nors jie mielai ėda tai, kuo 
juos šeriame, tačiau patys nieko neliečia. 

Keletas žvėrių, parietę po savimi kojas, geria vandenį iš pa- 
upio tvenkinėlio. Einame pro pat juos, bet jie net nepakelia gal- 
vų. Balti jų ragai atsispindi vandenyje - atrodo lyg Upės dugne 
nugrimzdę kaulai. 

+ + + 

Laikydamiesi Vartų Sargo nurodymų, pusę valandos žings- 
niuojame paupiu, praeiname Rytinį tiltą ir iš tiesų pasiekiame 
takų sankirtą: dešinėn suka siauras takelis, kurio nežinodamas 
nė nepastebėtum. Abipus tako laukai užžėlę aukšta žole - ši pie- 
vų juosta skiria dirbamus plotus nuo Rytinės girios pakraščio. 

Žole apžėlęs šiaurinis kalvos šlaitas vos pastebimai kyla aukš- 
tyn, protarpiais žolė praretėja, takas vingiuoja plikomis uolienų 
atodangomis. Šlaitas anaiptol nestatus, be to, akmenyje išskob- 
ti patogūs laipteliai. Akmuo - minkštas smiltainis, tad pakopos 
jau gerokai numintos. Paėjėję dar kelias minutes, pasiekiame 
kalvos viršūnę - ši kalva šiek tiek žemesnė už Vakarinę, kurios 
papėdėje gyvenu. Pietų pusėje šlaitas leidžiasi žemyn: plika uolie- 
na tolygiai pereina į žole apaugusį slėnį, o už jo jau dunkso 
neaprėpiama it vandenynas tamsžalė Giria. 

Sustojame ant plikos uolos ir apsidairome. Iš rytų pusės atsi- 
veriantis Miestas atrodo visiškai kitaip, nei aš įpratęs jį matyti. 

Upės vaga netikėtai tiesi, neįžvelgiau nė vienos vienintelės sale- 
lės - veikiau ne Upė, o žmogaus iškastas kanalas. Tolumoje už 
Upės įžiūriu Didžiąją šiaurinę pelkę; rytiniame pakraštyje į ją 
tai šen, tai ten įsiterpia atskiros miško salelės. Šiapus, pietinia- 
me Upės krante, plyti tie patys laukai, per kuriuos mes atėjome. 
Gyvenamųjų namų niekur nesimato, netgi Rytinis tiltas atrodo 
vienišas ir apleistas. Darbininkų kvartalas ir Bokštas su laikro- 
džiu neryškūs, padūmavę - atrodo nematerialūs lyg miražas. 

Atsipūtę traukiame šlaitu žemyn - Girios link. Pačioje pamiš- 
kėje telkšo seklus tvenkinėlis; jame teberiogso dumbliname dug- 
ne įsišaknijęs nudžiūvusio medžio kamienas - tarsi koks milži- 
niškas skeletas. Ant jo tupi du balti paukščiai ir įdėmiai stebi 
mus ateinančius. Sniegas po kojomis suledėjęs, kietas, tad ne- 
įminame jokio pėdsako. Žingsniuojame pirmyn, kol atsiduria- 
me ąžuolų guote - medžiai tokie milžiniški, kad šaknimis siekia 
giliau įšalo, o šakomis stiebiasi kone iki pat apsiūkusio dangaus. 

Kai tik įžengiame į Girią, mūsų ausis pasiekia keistas garsas. 
Kuo toliau einame takeliu, tuo labiau stiprėja tas monotoniš- 
kas, tolygus ūžesys. Nejau girdime pačios žiemos alsavimą tarp 
medžių? Tačiau oras nejuda, nevirpteli nė menkiausia medžio 
šakelė. Bibliotekininkė garso neatpažįsta lygiai taip pat kaip ir 
aš - ji išvis pirmą kartą įkėlė koją į šią Girią. 

Takelis išveda į progumą ir čia nutrūksta. Kitame laukymės 
gale riogso kažkoks gremėzdas, iš pažiūros primenantis sandėlį. 
Nematyti jokios detalės, kuri padėtų įspėti, kokia iš tikrųjų šio 
pastato paskirtis. Nepastebime jokių įmantrių mechanizmų, jo- 
kių laidų - visiškai nieko neįprasto, tik girdime tą keistą gaude- 
sį, lyg ir sklindantį iš statinio vidaus. Priekinėje jo dalyje įtaisy- 
tos tvirtos dvivėrės geležinės durys; virš jų mūrinėje sienoje 
įžiūrime keletą nedidelių angelių. 

— Tikriausiai čia ir bus Jėgainė, - sakau. 

Tačiau pastato durys užrakintos. Pajudinti jų nevaliojame net 
abu kartu. 

Nutariame apeiti aplink pastatą. Jėgainės ilgis šiek tiek di- 
desnis nei plotis, šoninė siena panašiai prakiurdinta aukštai įtai- 

sytomis ventiliacijos angomis, bet jokių kitų durų taip ir nepa- 
vyksta aptikti. Vienalytė mūrinė siena kažkuo primena Sieną, 
kuri supa Miestą, tačiau pasižiūrėję iš arčiau įsitikiname, kad 
šitos plytos — toli gražu ne tokios tobulai lygios. Palietus jos 
šiurkščios, o vietomis - ir ištrupėjusios. 

Už šio pastato pamatome dar vieną, gerokai mažesnį, namelį, 
sumūrytą iš tokių pat plytų. Durys čia visiškai paprastos, o lan- 
gai vietoj užuolaidų uždangstyti maišais nuo grūdų. Ant stogo 
stirkso pajuodęs nuo suodžių kaminas. Šįsyk bent jau justi, kad 
namelyje gyvenama žmogaus. Triskart pabeldžiu į duris, bet at- 
sako nesulaukiu. Šitos durys irgi užrakintos. 

— Žiūrėk, štai ten galima įeiti vidun, - sako Bibliotekininkė, 
imdama mane už rankos. 

Pažvelgiu ten link, kur rodo ji. Ir iš tiesų - galinėje Jėgainės 
sienoje žioji plačiai atidarytos geležimi kaustytos durys. Prisiar- 
tinu ir, prieš eidamas vidun, nusiimu tamsius akinius. Bibliote- 
kininkė žingteli atatupsta - lįsti į pastatą jai visiškai nesinori. 
Viduje tvyro juodžiausia tamsa. Pasirodo, Jėgainėje nesama jo- 
kio apšvietimo - labai keista, lyg ir reikėtų manyti, kad bent 
vienai lemputei čia pagaminamos elektros energijos turėtų pa- 
kakti — o blausioje, pro duris įsismelkiančioje šviesoje nematyti 
nieko, tik tuščia erdvė. 

Mano sužalotos akys tamsoje regi kuo puikiausiai. Netrukus 
tirštoje prietemoje išskiriu žmogaus figūrėlę. Tai smulkaus su- 
dėjimo vyriškis - nusigręžęs jis įdėmiai stebi kažkokią milžiniš- 
ką metalinę koloną. Įžiūriu tik tą didžiulį vamzdį patalpos cent- 
re - apačia jis remiasi į grindis, o viršumi - į lubas, jo skersmuo 
siekia gerus tris metrus. Bet taip ir nepamatau jokio generato- 
riaus. Jokio valdymo pulto, jokių pagalbinių mechanizmų, jo- 
kių dūzgiančių velenų - nieko. Šis pastatas visai galėtų būti koks 
dengtas jodinėjimo maniežas. Arba neįtikėtino dydžio degimo 
krosnis. Grindys išklotos tokiomis pat plytomis, iš kokių sumū- 
rytos sienos. 

Sukariu bene pusę kelio iki kolonos, ir tik dabar prie jos pa- 
linkęs žmogus galų gale mane pastebi. Nė nepajuda iš vietos, tik 

krypteli galvą ir įsmeigia į mane žvilgsnį. Jis dar jaunas, metų 
jam, ko gero, dargi mažiau nei man. Visa kuo - išvaizda ir elg- 
sena - jis tiesiog įsikūnijusi Vartų Sargo priešingybė. Lieknas, 
lankstus, blyškaus veido ir glotnios odos, smakras apšepęs, bet 
apžėlusiu barzda jo niekaip nepavadinsi. Plaukai virš aukštos 
kaktos kiek praretėję; jis vilki tvarkingais, kruopščiai išlygin- 
tais drabužiais. 

- Laba diena! - pakeliu balsą, kad perrėkčiau triukšmą. 

Jis žvelgia į mane kietai sučiaupęs lūpas, o paskui atsainiai 
linkteli. 

— Nesutrukdžiau? - vėl užrinku. 

Vyrukas purto galvą ir duria pirštu į pritvirtintą prie kolonos 
plokštelę, į kurią ir buvo sutelkęs dėmesį. Plokštelėje įtaisyta 
nedidelė akutė - dirsteliu pro ją ir išvystu kažką panašaus į mil- 
žinišką propelerį, įrengtą lygiagrečiai žemės paviršiui; propele- 
rio mentes neįtikėtinu greičiu suka kažkokia nepaprastai galin- 
ga jėga. Kažin, kokia sutramdyta stichija čia generuoja Miestui 
elektros energiją? 

— Vėjas? - surinku, bet pats beveik neišgirstu savo balso. 

Vyriškis linkteli, tada paima mane už parankės ir vedasi at- 
gal, prie laukujų durų. Mudu einame petys petin, tik jis bent 
puse galvos žemesnis už mane. Bibliotekininkę randame stovi- 
niuojančią lauke - ji nerimauja laukdama manęs. Prižiūrėtojas 
sveikinasi su ja tokiu pat atsainiu linktelėjimu. 

— Laba diena, - sako ji. 

— Laba diena, - tyliai atsako Prižiūrėtojas. 

Jis nusiveda mus abu už mažojo namelio, į Girioje iškirstą 
sklypą - triukšmas čia ne toks kurtinantis. Susėdame ant trum- 
pos ražienos - javai nupjauti beveik pažemiui. 

— Atleiskite, negaliu kalbėti garsiai, - atsiprašinėja jaunasis 
Prižiūrėtojas. - Jūs tikriausiai iš Miesto? 

— Taip, - atsakau. 

— Visą Miestą apšviečia vėjas, - aiškina Prižiūrėtojas. - Čia 
po žeme siaučia galingos vėtros. Mes jas pažabojame ir nukrei- 
piame į propelerio sraigtą. 

Jaunasis vyras žvelgia į gruodo sukaustytą žemę po kojomis. 

— Vėtros gūsis išsiveržia kartą per tris dienas. Tiesiog po mu- 
mis čia žioji milžiniškos požeminės tuštumos. Tomis dienomis, 
kai netraukia vėjas, rūpinuosi įranga: taisau propelerio mentes, 
tepu alyva ašį, prižiūriu vožtuvus ir sklendes, kad neužšaltų. O 
čia generuojamą elektros energiją požeminiu kabeliu siunčiu į 
Miestą. 

Prižiūrėtojo žvilgsnis nuslysta į progumą. Ją iš visų pusių su- 
pa aukšti tamsaus miško medžiai. Dirva laukymėje tamsi, įdirb- 
ta, tačiau jokių augalų pėdsakų nematyti. 

— Mėgstu čia padirbėti, - pasakoja Prižiūrėtojas. - Kai turiu 
laiko, vis imuosi valyti brūzgynus, plečiu savo daržą. Dirbu vi- 
sai vienas, tad kažin ko nuveikti negaliu. Labai aukštų medžių 
neliečiu, renkuosi tokius, kuriuos iškirsti lengviau. Pavasarį pa- 
sisėju daržovių. Tai yra... O jūs, beje, ko atėjote? Pasižiūrėti, 
kaip reikalai Jėgainėje? 

— Na, bent jau panašiai, - lyg ir patvirtinu. 

— Žmonės iš Miesto čia beveik niekad nesilanko, - sako Pri- 
žiūrėtojas. - Niekas nė kojos nekelia į Girią. Nebent prekių iš- 
nešiotojas. Kartą per savaitę atgabena man maisto ir visko, ko 
gali prireikti. 

— Taip ir gyveni čia vienui vienas? - klausiu. 

— Na taip. Jau senokai taip ir gyvenu. Dabar vien iš garso 
atpažįstu, kaip įranga veikia. Kiekvieną mielą dieną kalbuosi su 
mechanizmais. Ir nieko nuostabaus - nemažai jau mano čia pra- 
gyventa. Jei įranga geros būklės, tuomet ir man širdyje ramu... 
Taip pat pažįstu ir Girios garsus. Dažnai girdžiu daugybę viso- 
kių balsų. 

— Turbūt sunku gyventi čia, Girioje, ir dar vienam? 

— Ar sunku gyventi vienam? - pakartoja Prižiūrėtojas. - Aš 
juk prižiūriu Jėgainę. Bet gyvenu - na taip, Girioje, bet ne visai 
Girioje. Net nežinau, kas dedasi miškų glūdumoje. 

— Ar čia esama daugiau tokių kaip tu? - klausia Biblioteki- 
ninkė. 

Prižiūrėtojas valandėlę svarsto klausimą, paskui linkteli. 

— Taip, keletas. O giliau Girioje jų, ko gero, esama kur kas 
daugiau. Jie kasa anglis, kerta medžius. Retai su jais susitinku, 
o kalbėti ir išvis nesu kalbėjęs. Jie nelaiko manęs saviškiu. Juk 
jie gyvena Girioje, o aš - čia. Tai yra... aš niekad nekišu nosies į 
glūdumą, o jie beveik niekad neišeina pamiškėn. 

— Sakyk, gal kada esi sutikęs čia moterį? - klausia ji. - Jau 
nebejauną moterį, galbūt šiek tiek panašią į mane? 

Prižiūrėtojas purto galvą. 

— Ne, moters niekada nemačiau. Tik keletą vyrų. 

Pažvelgiu į Bibliotekininkę, bet ji daugiau nieko nesako. 

Enciklopedija ant dantų 
krapštuko, nemirtingumas, sąvaržėlės 


— Nuostabu, - pakartojau. - Vadinasi, įklimpau be jokios gali- 
mybės išsikapanoti. Ir kaip giliai mane jau įsiurbė toji jūsų šūd- 
liava? 

— Turi omeny tai, kas vyksta tavo galvoje? - pasitikslino pro- 
fesorius. 

— O ką daugiau? -riktelėjau. - Kokią dalį mano smegenų jau 
spėjote iškabinti? 

— Na... pagal mano skaičiavimus, skirstymo dėžė B išsilydė 
maždaug prieš šešias valandas. Žinoma, sakau „išsilydė“ tik to- 
dėl, kad lengviau būtų suprasti, iš tikrųjų jokia tavo smegenų 
dalis nesuiro. Supranti... 

— Tiesiog įsijungė trečioji grandinė, o antroji liovėsi funkcio- 
nuoti, tiesa? 

— Taip. Kaip sakiau, tu jau pradėjai tiesti tiltus. Kitais Žo- 
džiais tariant, tavo smegenys jau kuria prisiminimus. Arba, jei 
dar kartą pasitelksime savo metaforą, galima sakyti šitaip: tavo 
pasąmoninė dramblio kaulo apdorojimo įmonė jau pradėjo keis- 
tis, ir tu po truputį prisitaikai prie pokyčių, pats įvesdamas pa- 
keitimus per kanalą, jungiantį su paviršine sąmone. 

— Jeigu teisingai suprantu, tai reiškia, kad ir skirstymo dėžė A 
nebeveikia visu pajėgumu? Ir iš mano pasąmonės nuteka infor- 
macija? 

— Ne visai taip, - atsakė profesorius. - Minėtasis kanalas eg- 
zistavo kur kas anksčiau. Kad ir kaip manipuliuotume tavo pa- 
žintinėmis grandinėmis, to kanalo atkirsti nieku gyvu negalima - 
dėl tos priežasties, kad tavo paviršinė sąmonė, kitaip sakant, 
pirmoji grandinė, vystėsi maitindamasi pasąmonės, tai yra ant- 
rosios grandinės, syvais. Tasai kanalas - tavojo medžio šaknys. 
Be jų tavo smegenys išvis negalėtų funkcionuoti. Bet dabar atsi- 
tiko štai kas: dėl elektros iškrovos susilydžius skirstymo dėžei 
B, kanalas patyrė nepaprastai stiprų šoką. Tavo smegenys pri- 
blokštos taip, kad jose prasidėjo skuboti prisitaikymo procesai. 

— Ar tai reiškia, kad mano smegenyse dabar formuojasi vis 
nauji prisiminimai? 

— Manau, taip. Ar, paprasčiau tariant, apgaulingieji prisimi- 
nimai, vadinamieji dėja vw. Iš principo vieni nuo kitų ne kažin 
kiek skiriasi. Kurį laiką šis procesas dar tęsis. O galų gale baig- 
sis tuo, kad iš šių naujųjų prisiminimų susikursi kitą pasaulį. 

— Susikursiu pasaulį? 

— Išgirdai visiškai teisingai. Netgi dabar, šią akimirką, tu ruo- 
šiesi persikelti į kitą pasaulį. Tad pasaulis, kurį matai šiuo me- 
tu, po trupučiuką keičiasi prisiderindamas. Po vieną suvokinį 
vienu metu. Šis pasaulis, kuriame esame čia ir dabar, egzistuoja 
iš tikrųjų. Tačiau fenomenologiniu lygmeniu šis pasaulis tėra 
viena iš nesuskaičiuojamos daugybės galimybių. Nuspręsk, ku- 
ria - kaire ar dešine - koja išlipti iš lovos, ir jau kažkas pasikeis. 
Tad neturėtų stebinti, kad, keičiantis tavo prisiminimams, kei- 
čiasi ir pasaulis. 

— Labai jau akademinės šnekos, - pertariau aš. - Pernelyg 
viskas abstraktu. Jūs visiškai neatsižvelgiate į laiko veiksnį. Vi- 
są pasaulio sanklodą verčiate aukštyn kojom. 

— Visai ne: laiko paradoksas egzistuoja čia, tavo galvoje! - 
patikino profesorius. - Kurdamas prisiminimus, kartu kuri ir 
paralelinį pasaulį. 

— Vadinasi, aš be paliovos vis labiau tolstu nuo to pasaulio, 
kurį visąlaik pažinojau? 

— Noriu pasakyti tik tiek, kad tokia tikimybė yra. Turėk ome- 
ny, kad kalbu ne apie paralelinę visatą, kokias ne kartą aprašė 
mokslinės fantastikos autoriai. Šiuo atveju kalbame apie asme- 
ninį pažinimą. Pasaulis yra toks, kokį jį suvokiame. Manding, 
kaip tik tai tavo smegenyse dabar ir keičiasi. 

- Vadinasi, kai visi pokyčiai įvyks, skirstymo dėžė A persi- 
jungs, ir tada tarsi iš niekur rasis kitas pasaulis? Ir aš turėsiu 
gyventi jame? Nejaugi niekaip nebeįmanoma šito išvengti? Ne- 
jaugi telieka sėdėti rankas sudėjus ir laukti, kol tai įvyks? 

— Gaila, bet taip. 

— Ir kiek laiko tasai kitas pasaulis gyvuos? 

— Per amžius, - atsakė profesorius. 

— Nesuprantu, - papurčiau galvą. - Ką reiškia „per amžius“? 
Juk fizinis kūnas nėra amžinas. Kūnas miršta, drauge miršta ir 
smegenys. O kai miršta smegenys - užgęsta ir sąmonė. Argi ne 
taip? 

— Ne, ne visai taip. Tautologijoms laikas neegzistuoja. Štai 
tuo tautologijos ir skiriasi nuo sapnų. Tautologija per akimirks- 
nį aprėpia viską. Įmanoma iš tikrųjų patirti amžinybę. Kartą 
įsijungęs į uždarą grandinę, tu suksies ir suksies ratu be galo. 
Tokia ir yra tautologijų esmė. Jokių pertrūkių kaip sapnuojant. 
Tai šiek tiek primena enciklopediją ant dantų krapštuko. 

— Enciklopediją ant dantų krapštuko? - Dar kiek, ir aš pavir- 
siu aidu. 

— Enciklopedija ant dantų krapštuko - tai teorinis galvosū- 
kis, šiek tiek panašus į Zenono* paradoksus. Sumanymas toks: 


* Zenonas Elėjietis (apie 490-430 m. pr. Kr. Elėjoje (pietų Italija) - graikų filosofas. 

Megino savo sukurtomis aporijomis (paradoksais) logiškai įrodyti, kad judėjimas 
negalimas. Šiuo atveju minimas pirmasis arba antrasis paradoksas: 
1. Kai daiktas juda ir turi nueiti tam tikrą kelią, pirmiausia jis turi įveikti pusę to 
kelio, paskui - pusę likusios jo dalies, paskui pusę likučio ir taip iki begalybės. Kad 
1r koks būtų trumpas tas kelias, kurį daiktas turi nueiti, jis visada privalo įveikti 
begalinį skaičių atkarpų, o per baigtinę laiko trukmę šito padaryti neįmanoma, 
vadinasi, judėjimas yra negalimas. 

kaip išraižyti visą enciklopedijos tekstą ant vieno vienintelio dan- 
tų krapštuko? Ar žinai, kaip tai padaryti? 

—- Papasakokite. 

— Imi visą informaciją, visą enciklopedijos tekstą, ir išreiški jį 
skaičiais. Kiekvienam ženklui, įskaitant tarpus ir kablelius, pri- 
skiri po dviženklį skaičių. 00 - tarpas, A - 01, B - 02 ir taip 
toliau. Kai skaičiais užrašai visą tekstą, jo priekyje prirašai kab- 
lelį. Šitaip gauni labai labai ilgą dešimtainę trupmeną. Pavyz- 
džiui, 0,173000631... Tada įrėži žymę dantų krapštuke tiksliai 
ties tuo tašku. Tarkim, trupmena 0,50000 išreiškia tikslų dantų 
krapštuko vidurį, taigi paženkliname vidurį; 0,3333 bus trečda- 
lis... Viską supranti? 

— Žinoma. 

— Tokiu pat būdu viename vieninteliame dantų krapštuko taš- 
ke galime sutalpinti bet kokios apimties informaciją. Tik teoriš- 
kai, žinoma. Nė viena iš egzistuojančių technologijų neįstengtų 
šitaip tiksliai nustatyti taško. Šis pavyzdys turėtų padėti tau per- 
prasti, kas yra tautologijos. Sakykime, laikas yra dantų krapš- 
tuko ilgio. Informacijos, kurią gali į jį sukimšti, kiekis su ilgiu 
visiškai nesusijęs. Trupmenos ženklų po kablelio gali būti kiek 
tik panorėsi. Na taip, trupmena bus baigtinė - bet vis vien be- 
veik begalinė. Tačiau jeigu pasitaikys periodinė dešimtainė trup- 
mena, ką gi, ši iš tikrųjų bus begalinė. Ar supranti, ką tai reiškia? 
Problema yra programa, ji su technine įranga visai nesusijusi. 
Nesvarbu, kuo naudosies - dantų krapštuku, dviejų šimtų met- 
rų aukščio medžio kamienu ar pusiaujo linija. Tavo kūnas mirš- 
ta, tavo sąmonė išsisklaido, tačiau akimirka anksčiau tavo min- 
tis įstringa viename tautologiniame taške ir jame gali dalytis visą 


2. Greičiausias begikas niekada nepavys lėčiausio, Achilas nepavys vėžlio, jei šis 
bus bent kiek priekyje Achilo. Juk vejantysis pirmiausia turės pasiekti vietą, iš ku- 
rios išėjo vejamasis, O tas jau bus pasistūmėjęs į priekį, ir taip bus visada. 

Toliau tekste minima ore pakibusi strėlė — iš trečiojo paradokso: lekianti strėlė 
dabartiniu momentu nejuda, o kybo ore ir nenutolsta jokiu atstumu; ir taip yra 
kiekvieną momentą. Kadangi laikas susideda iš momentų, vadinasi, strėlė nė kiek 
negali pajudėti į priekį, o visą laiką yra rimties būvio. 

amžinybę. Prisimink seną to paties Zenono paradoksą: lekianti 
strėlė nejuda ore. Tad štai: kūno mirtis yra strėlės skrydis. Ji 
tiesia linija lekia į smegenis. Išvengti jos negali niekas, niekaip. 
Žmonėms lemta mirti, kūnui skirta suirti. Laikas sviedžia strėlę 
pirmyn. Ir vis dėlto, kaip jau sakiau, mintis tą laiko tarpsnį be 
paliovos dalija į vis smulkesnes trupmenas. Paradoksas virsta 
realybe. Strėlė niekad nenulekia iki taikinio. 

— Kitais žodžiais tariant, - įsiterpiau, - tai nemirtingumas? 

— Na štai, pagaliau į dešimtuką! Žmogus savo mintyje yra 
nemirtingas. Sakant tiksliau - ne visai nemirtingas, tačiau amži- 
nai, nepaliaujamai - beveik nemirtingas. Tai ir yra amžinas gy- 
venimas. 

— Ar toks ir buvo tikrasis jūsų tyrinėjimų tikslas? 

— Ne, ne, anaiptol, - užginčijo profesorius. - Tai man šovė į 
galvą visai neseniai. Paprasčiausiai įdėmiai sekiau, kur mane nu- 
ves tyrinėjimai - ir štai į ką įmaknojau. Pasirodo, nemirtingumą 
žmogus gali pasiekti ne ilgindamas gyvenimo trukmę, o iki be- 
galybės dalydamas jam skirtą laiką. 

— Tad ir nusprendėte aprūpinti mane nemirtingumu ir tada 
palikti likimo valiai, tiesa? 

— Ne, ne. Visa tai vėl lėmė nelemtas atsitiktinumas. Patikėk, 
kalbu tikrai nuoširdžiai. Tiesa yra ta, kad niekad neketinau pri- 
daryti ničnieko panašaus. Bet jeigu tu tučtuojau imsies veikti, 
dar yra viena galimybė rinktis - jei tik tokia išeitis tau pasirodys 
patraukli. Tavo rankose dar yra viena vienintelė korta, kurią 
gali tuojau pat ir mesti. 

— Įdomu, ką turėčiau daryti? 

— Tu gali numirti - čia ir dabar, - dalykiškai atsakė profeso- 
rius. - Pasitraukti iš šio gyvenimo anksčiau, nei užsiblokuos 
skirstymo dėžė A. Tada iš tavęs neliks nieko. 

Stojo nejauki tyla. Profesorius krenkštelėjo, putlioji mergina 
atsiduso, aš truktelėjau viskio. Nė vienas nepratarėme nė žodžio. 

+ + * 

— O tasai... na, pasaulis... kaip jis atrodo? - galų gale prisiver- 
čiau ištarti klausimą balsu. - Tasai nemirtingųjų pasaulis? 

— Juk jau sakiau tau anksčiau, - atsiliepė profesorius. - Tai 
tykus, ramus pasaulis. Tavo paties susikurtas. Ten galėsi būti 
savimi. Turėsi viską. Bet kartu ten nieko nėra. Ar gali įsivaiz- 
duoti tokį pasaulį? 

— Tiesą sakant, ne. 

- Ir vis dėlto sukūrė jį ne kas kitas, o tavo sąmonė. Ir dar —- 
padaryti tai galėjo toli gražu ne kiekvienas. Kiti per amžius klai- 
džiotų kažkokiame prieštaringame chaose, kažkokioje pasaulio 
parodijoje, kur neegzistuoja jokie loginiai ryšiai. Bet tavasis pa- 
saulis... jis visiškai kitoks. Atrodo, tu iš tų, kurie tiesiog skirti 
nemirtingumui. 

— O kada turi įvykti virsmas, po kurio jis visiškai persikels į 
tą kitą pasaulį? - paklausė storuliukė. 

Profesorius dirstelėjo į laikrodį. Aš pažvelgiau į savąjį. Šešios 
valandos dvidešimt penkios minutės. Jau seniai išaušę. Rytiniai 
laikraščiai jau pristatyti į pašto dėžutes. 

— Pagal mano skaičiavimus, tai turėtų įvykti po dvidešimt de- 
vynių valandų ir trisdešimt penkių minučių, - pasakė profeso- 
rius. - Plius minus keturiasdešimt penkios minutės. Kad būtų 
patogiau susigaudyti, tyčia nustačiau pačiam vidudieniui. Tai- 
gi - rytoj dvyliktą valandą, pusiaudienį. 

Aš tik palingavau galvą. Kad būtų patogiau susigaudyti? Dar 
kartą gurkštelėjau viskio. Jis lyg niekur nieko nutekėjo gerkle 
žemyn, net skonio nepajutau. Skrandis tarytum suakmenėjo. 

— Ką ketini daryti dabar? - paklausė putlioji mergina, delnu 
paliesdama man kelį. 

— Po šimts, net nenutuokiu, - atsakiau. - Žinau viena: svajoju 
kuo greičiau išsikrapštyti į žemės paviršių. Nenoriu net pagal- 
voti, kad gali tekti tūnoti požemiuose ir laukti, kol atsitiks tai, 
kas turi atsitikti. Trūks plyš turiu išvysti saulės šviesą. O tada ir 
pagalvosiu, ką daryti toliau. 

— Ar pakankamai smulkiai viską išaiškinau? - pasiteiravo pro- 
fesorius. 

— Ačiū, man to pakanka iki kaklo, - atsakiau. 

— Tikriausiai vis dar pyksti? 

— Žinoma, - patvirtinau. - Bet ką galiu pešti pykdamas? Be 
to, jaučiuosi toks nusistekenęs, kad dar nepajėgiu suvokti, kad 
visa tai — tikra. Galbūt vėliau, kaip reikiant suvirškinęs, ką iš- 
girdau, pašėlčiau iš įtūžio. Bet tada šiam pasauliui jau būsiu 
miręs. 

- Iš tiesų neketinau aiškinti tau visų smulkmenų, - pareiškė 
profesorius. - Kad ir nebūčiau perspėjęs, viskas įvyktų greitai ir 
sklandžiai - anksčiau, nei spėtum susigaudyti, jog išvis kažkas 
vyksta. Šitaip bent jau išvengtum streso. Vis dėlto žinok, kad tu 
anaiptol nemirsi. Tik dabartinė tavo sąmonė užges amžiams. 

— Tarsi tai ne tas pat, - burbtelėjau. - Šiaip ar taip, jokiu 
būdu nenorėčiau, kad tai įvyktų man nežinant. Bent jau viską, 
kas susiję su mano gyvenimu, tikrai norėčiau žinoti. Negaliu 
net pagalvoti, kad kažkoks jungiklis spragtelėtų mano galvoje, 
man pačiam apie tai net nenutuokiant. Dabar mažų mažiausiai 
galėsiu pasirūpinti kai kuriais reikalais - tiek, kiek pavyks. Tai- 
gi, sakykite, kur išėjimas. 

— Išėjimas? 

— Noriu sužinoti, kaip iš čia išsiropšti atgal į žemės paviršių. 

— Kelias gana ilgas - gerokai užtruksi, be to, eiti teks pro pat 
INK iščių irštvą... 

— Man nusišvilpt. Kažin ar šiuo metu kas nors dar įstengtų 
mane išgąsdinti. 

— Ką gi, gerai, - pasakė profesorius. - Kalno šlaitu nusileisi 
iki pat vandens - šis dabar jau bus visiškai ramus, taigi plaukti 
nebus sunku. Plauksi pietų-pietvakarių kryptimi. Aš į reikiamą 
pusę nukreipsiu žibintuvėlio spindulį - bus tau tarytum švytu- 
rys. Plauk tiesiog, ten, kur šviesiu, o kai pasieksi krantą, apsidai- 
ryk kiek aukštėliau - aptiksi nedidelę angą. Pro ją pateksi į ka- 
nalizacijos vamzdį. O eidamas vamzdžiu išlįsi tiesiai į metro 
tunelį. 

— Metro? 

— Taip. Pateksi į Ginzos liniją - pusiaukelėje tarp Gajenmajės 
ir Aojama Ičomės stočių. 

— Kaip iš visos šitos pragarmės atsirado landa į metro? 

bet naktimis netgi stotyse jie jaučiasi kaip namie. Tiesiant nau- 
jas Tokijo metro linijas, nepaprastai išsiplėtė ir INKiščių veik- 
los zona. Patiems nė piršto pajudinti nereikėjo — naujus kelius 
jiems nutiesė žmonės. Retsykiais tie išperos pasičiumpa kokį met- 
ro darbininką ir suėda. 

— Kodėl gi valdžia viešai nepripažįsta juos egzistuojant? 

— O kas iš to? Kas tuomet sutiktų dirbti metro? Ir kas važinė- 
tų metro traukiniais? Žinoma, kai tik paaiškėjo, kad požemiuo- 
se karaliauja INKiščiai, valdžia ėmėsi veiksmų: bandė užmūryti 
skyles, įtaisyti ryškesnį apšvietimą, sustiprinti apsaugą - bet mū- 
sų bičiuliams INKiščiams visa tai buvę nebuvę. Jiems pakanka 
vienos nakties, kad išgriautų sienas ir nugraužtų elektros ka- 
belius. 

— Jeigu tunelyje atsidursime tarp Gajenmajės ir Aojama Ičo- 
mės stočių, kur tuomet esame dabar? 

— Panašiai po Meidzi šventykla, tikriausiai Omotesando pu- 
sėje. Tiesą sakant, tikslios vietos nė pats nežinau. Šiaip ar taip, 
kelias yra tik vienas, taigi tikrai nepasiklysi. Tiesa, jis siauras ir 
siaubingai vingiuotas. Iš čia eisi Sendagajos kryptimi - INKiš- 
čių irštvos link; praeisi po pat Nacionaliniu stadionu. Paskui 
tunelis suks į dešinę, Dzingu beisbolo aikštės link, tada pro Dai- 
lės galeriją ir Aojamos bulvarą - tiesiai į Ginzos liniją. Kol pa- 
sieksi išėjimą, kelyje užtruksi maždaug dvi valandas. Viską 
supratai? 

— Supratau kuo puikiausiai. 

— Eidamas pro INKiščių irštvą verčiau pasiskubink. Ten gai- 
šuoti tikrai neverta. O kai išlįsi į metro tunelį, irgi nežiopsok. 
Neužmiršk, kad ten pilna aukštos įtampos laidų, be to, važinėja 
tr traukiniai. Būtų gaila sukarti šitokį kelią vien tam, kad pa- 
kliūtum tiesiai po metro traukiniu. 

— Prisiminsiu, - atsakiau. - O ką darysite jūs? 

— Aš dar kurį laiką patūnosiu čia. Sprukdamas į slėptuvę išsi- 
narinau koją. Šiaip ar taip, jeigu išlįsčiau į dienos šviesą dabar, 
mane tuoj pat imtųsi vaikytis ir Sistema, ir semiotekai. O čia 

manęs ieškoti tikrai niekam nešaus į galvą. Laimė, tavo dėka 
maisto atsargų man nepritrūks. Su tiek prasimaitinsiu kokias 
tris, gal net keturias dienas. - Visa tai profesorius išdėstė pavy- 
dėtinai ramiai. - O tu keliauk. Dėl manęs nesirūpink. 

— O kaip bus su INKIiščius atbaidančiais prietaisais? Jeigu pa- 
siimsiu abu, kad pasiekčiau išėjimą, jums nebeliks nė vieno. 

— Tegul mano dukraitė keliauja drauge su tavim, - atsakė pro- 
fesorius. - Mergaitė gali palydėti tave, o paskui grįžti pasiimti 
manęs. 

— Aš sutinku, - suskubo įsiterpti ji. 

— O jeigu jai kas nors atsitiks? Pavyzdžiui, jeigu ją sučiups 
arba... 

—- Niekas manęs nesučiups, - tvirtai pareiškė ji. 

— Neverta jaudintis, - sutiko ir profesorius. - Nors ir jauna, 
mergaitė labai patikima. Aš visiškai ja pasitikiu. Be to, ir pats 
nelieku tuščiomis, turiu čia šio to pasiruošęs ypatingiems atve- 
jams. Tiesą sakant, turėdamas bateriją, vandens ir kelis metalo 
gabaliukus, galiu čia pat susikurpti šiokį tokį prietaisėlį INKiš- 
čiams vaikyti. Visiškai paprastą, bet iš esmės ne ką prastesnį už 
tikrą nešiojamą prietaisą. Argi ateidami čionai pakeliui nieko 
nepastebėjote? Aš protarpiais vis pabarstydavau metalo trupi- 
nėlių. Tada INKiščiai nesiartina geras penkiolika ar dvidešimt 
minučių. 

— Kalbate apie sąvaržėles? 

— O taip, sąvaržėlės šiam tikslui idealiai tinka. Pigios, nerūdi- 
ja, įsimagnetina per mirksnį. Iš jų galima susinerti vėrinį ir pasi- 
kabinti ant kaklo. Jeigu man leistų pasiimti į kelią tik vieną daik- 
tą — imčiau sąvaržėlių. 

Kyštelėjau ranką į striukės kišenę, ištraukiau saują sąvaržėlių 
ir atkišau profesoriui. 

— Tikiuosi, užteks? 

— Ohoho! - apstulbo profesorius. - Lyg pagal užsakymą! O 
aš jau ėmiau nerimauti... Mat sprukdamas daugokai jų išbars- 
čiau, baiminausi, kad galiu pritrūkti. O tu iš tiesų galvotas 
vyrukas. 

— Mums jau metas eiti, seneli, - įsiterpė mergina. - Jam liko 
nebedaug laiko. 

— Būkite atsargūs. Laimingos kelionės, - palinkėjo profeso- 
rius. - Ir pasisaugokit, kad koks INKiščias neįkąstų. Cho cho 
cho. 

— Netrukus grįšiu tavęs pasiimti, - pažadėjo storuliukė ir pakš- 
telėjo seneliui į kaktą. 

— Man iš tikrųjų labai gaila, kad viskas taip išėjo, - dar kartą 
atsiprašė profesorius. - Jei tik galėčiau, mielai keisčiausi su ta- 
vimi vietomis. Aš jau iki soties pasimėgavau gyvenimu. Ir netu- 
riu ko gailėtis. Bet tau... tau dar reikėjo gerokai pagyventi. Per- 
nelyg daug palieki šiame pasaulyje neužbaigta... 

Prarandu kur kas daugiau, nei kada nors įstengsiu suvokti, ar 
ne? Šito jau nebesakiau. 

— Vis dėlto bijoti tikrai nėra ko, - profesorius dar bandė nu- 
teikti mane filosofiškai. - Tai, kas tavęs laukia, - ne mirtis. Tai 
amžinas gyvenimas. Ir jame tu būsi savimi. Palyginti su tuo, ką 
gauni, šis pasaulis tėra akimirksniu pramirganti fantazija. Pra- 
šau neužmiršti šito. 

— Eime pagaliau, - paragino mergina ir paėmė mane už ran- 
kos. 

Muzikos instrumentai 


Jaunasis Jėgainės Prižiūrėtojas kviečia mus pasisvečiuoti kuk- 
liame jo būste. Pamaišo anglis krosnelėje, užkaičia virdulį, pas- 
kui neša verdantį vandenį į virtuvę, pliko arbatą. Ištisą dieną 
moklinėję po Girią, mes gerokai sušalome, tad mielu noru gurkš- 
nojame karštą gėrimą. Požeminio vėjo stūgavimas neslopsta nė 
akimirkos. 

- Žolelių prisirenku Girioje, - pasakoja Prižiūrėtojas. - Visą 
vasarą džiovinu jas pavėsyje, o žiemą naudoju arbatai. Ji grei- 
čiau varinėja kraują gyslomis ir sušildo kūną. 

Jo arbata labai kvapni, vos vos salstelėjusi. 

— Kaip vadinasi ta žolelė? - klausiu. 

— Kaip vadinasi? Net nenumanau, - atsako jis. - Ji auga Gi- 
rioje, gardžiai kvepia, tad ir renku ją arbatai. Augalo stiebas 
aukštas, bus sulig tavimi, žydi vidurvasarį. Nusiskainioju jau- 
nus lapelius... O žiedus ėda žvėrys. 

— Žvėrys ateina ir čionai? 

— O, taip, bet tik iki atšąlant. Artėjant žiemai, pamiškėje jų 
nebepamatysi. Kai oras sušyla, jie ateina čia po kelis - aš žai- 
džiu su jais, dalijamės maistu... Bet tik ne žiemą. Žvėrys žino, 
kad juos pašerčiau, bet vis vien neina. Ištisą žiemą tūnau vienas. 

— Gal kartu užkąstume? - siūlo Bibliotekininkė. - Mes atsine- 
šėme sumuštinių ir vaisių, bet vienudu tikrai tiek neįveiksime. 

— Mielai, - sutinka Prižiūrėtojas. - Jau taip seniai nevalgiau 
kieno nors kito paruošto maisto... Ak, tiesa, juk dar turiu gry- 
bų, kurių prisirinkau Girioje. Gal norėsite paragauti? 

— Taip, su didžiausiu malonumu, - atsakau. 

Mes pasidalijame sumuštinius ir grybus, paskui valgome vai- 
sius, Prižiūrėtojas užpliko dar arbatos. Beveik nesikalbame. Kai 
tylime, į kambarį veržiasi požeminių tuštumų vėjo kauksmas ir 
užpildo jį visą. 

— Nejaugi taip niekad ir neišeini iš Girios? - klausiu Prižiūrė- 
tojo. 

— Niekad, - atsako jis purtydamas galvą. - Taip jau man skir- 
ta. Privalau visada būti čia ir rūpintis Jėgaine... Visą laiką... tol, 
kol kas nors ateis manęs pakeisti. Kada tai gali įvykti - net ne- 
numanau. Tik tada galėčiau palikti Girią ir grįžti į Miestą... Bet 
dabar yra taip, kaip yra, ir aš niekur negaliu pasitraukti. Turiu 
laukti vėjo, kuris pučia kas trečią dieną. 

Baigiu gerti arbatą. Kažin, kada čia pradėjo aimanuoti tas 
vėjas? Klausantis gailaus jo stūgavimo, nejučia ima traukti į tą 
pusę. Reikia manyti, labai jau vieniša ištisą žiemą gyventi čia, 
Girioje. 

— Bet jūs juk atėjote apžiūrėti Jėgainės? - ūmai susizgrimba 
jaunasis Prižiūrėtojas. 

— Ne visai - atėjome ieškoti muzikos instrumentų, - patiksli- 
nu. - Man sakė, kad tu gali žinoti, kur jų rasti. 

Prižiūrėtojas žiūri į tuščioje lėkštėje sukryžiuotus peilį ir ša- 
kutę. 

— Taip, aš turiu čia muzikos instrumentų. Jie labai seni, ne- 
žinau, ar jais dar galima griežti... Na, bet jeigu norite pažiūrė- 
ti - labai prašom. Aš pats griežti nemoku. Bet man patinka 
juos apžiūrinėti. Ar norite pamatyti? 

— Taip, jei galima, labai norėčiau, - sakau. 

Prižiūrėtojas pakyla nuo kėdės, mes sekame paskui jį. 

— Čionai. Laikau juos savo kambaryje, - kviečia. 

— Aš liksiu čia ir išplausiu indus, - sako Bibliotekininkė. 

Prižiūrėtojas atidaro duris, uždega šviesą ir kviečia užeiti. 

— Štai, - taria. 

Prie sienos glaudžiasi visa eilė tvarkingai išrikiuotų instru- 
mentų. Visi - beviltiškai seni. Dauguma - styginiai, bet stygos 
surūdijusios, nutrūkusios ar išvis pradingusios. Apžiūrinėju inst- 
rumentus: vieni, be jokios abejonės, man matyti, bet pavadini- 
mų nebejstengiu prisiminti, kiti - ir išvis nežinomi. Štai kad ir 
tas - medinis skalbimo lentą primenantis instrumentas, apkaišy- 
tas eile metalinių virbų. Bandau juo groti, bet taip ir neprisime- 
nu jokios dainos. Greta - būgnelių rinkinys, yra netgi lazdelės, 
bet jais melodijos tikrai nesugrosi. O štai dar vienas instrumen- 
tas, panašus į vamzdelį: akivaizdu, kad reikėtų pūsti į vieną jo 
galą, bet argi man užtektų kvapo ką nors išpūsti? 

Prižiūrėtojas sėdasi ant tvarkingai paklotos lovos krašto ir 
stebi mane, apžiūrinėjantį instrumentus. 

- Ar kuris nors iš jų tau praverstų? - pagaliau klausia. 

— Nežinau, - suabejoju. - Visi jie labai seni. 

Jis stojasi, eina prie durų, užtrenkia jas, tada grįžta. Kamba- 
rėlis belangis, tad uždarius duris vėjo stūgavimas prislopsta. 

— Ar norėtum sužinoti, kam renku visus šiuos daiktus? - klau- 
sia Prižiūrėtojas. - Niekas Mieste jais nesidomi. Mieste jie išvis 
niekam neįdomūs. Visi ten juk turi būtiniausių daiktų, kurių 
pakanka, kad galėtum patogiai gyventi: virdulių ir keptuvių, 
marškinių ir paltų... taip, to gero yra ikvaliai. Ir to užtenka pa- 
tenkinti visus poreikius. Niekas nieko daugiau nė netrokšta. Bet 
aš... ne, man to negana. Man šitie dalykėliai net labai įdomūs. 
Net nežinau kodėl. Tiesiog jaučiu: jie traukia mane. Traukia jų 
formos - jie tokie gražūs... 

Vieną ranką jis deda ant pagalvės, kitą įsibruka į kišenę. 

— Tiesą sakant, čia, Jėgainėje, man patinka, - po valandėlės 
prašnenka. - Man patinka propeleris, patinka prietaisai, trans- 
formatorius. Ko gero, mėgau panašius dalykus ir anksčiau - gal- 
būt kaip tik todėl mane ir atsiuntė čionai. Bet visa tai buvo taip 
seniai... O kas buvo dar anksčiau - ir suvis neprisimenu... Kartais 

atrodo, kad grįžti į Miestą man jau niekada nebeleis. Tokio ma- 
nęs ten niekas nepriims. 

Ištiesiu ranką prie medinio instrumento. Jis tuščiaviduris, šiek 
tiek primena smėlio laikrodį. Likusios tiktai dvi stygos. Bandau 
jas užgauti. Jos tik sausai barkšteli. 

— Iš kur gauni instrumentų? - klausiu. 

- Iš visur, - atsako jis. - Tasai žmogus, kuris aprūpina mane 
maistu, kartais atneša ir instrumentų. Mieste kartais galima ap- 
tikti muzikos instrumentų, užmirštų senose spintose ar daržinė- 
se. Daugybę jų paprasčiausiai sukūreno. Labai gaila... Noriu 
pasakyti, juk muzikos instrumentai - iš tiesų nuostabūs daiktai. 
Tiesa, nemoku jais griežti, net nežinau, ar kada nors išvis norė- 
čiau jais naudotis, bet negaliu atsigėrėti jų grožiu. Ir šito man 
visiškai pakanka. Ar tai skamba keistai? 

— Muzikos instrumentai iš tikrųjų labai gražūs, - patikinu. — 
Ir nieko čia keista, kad jais gėriesi. 

Mano žvilgsnis užkliūva už kažkokios dėžutės, gulinčios tarp 
kitų instrumentų. Tarp dviejų medžio plokštelių suspaustos ke- 
lios odos klostės. Dumplės kadai praradusios stangrumą, vieto- 
mis sutrūkinėjusios, bet oro per daug nepraleidžia. Medinė 
plokštelė prismaigstyta mygtukų pirštams. 

— Ar galiu pamėginti? - klausiu. 

— Prašom mėginti, - paragina mane jaunasis Prižiūrėtojas. 

Abipus dėžutės pritaisytos kilpos; sukišu į jas rankas ir ban- 
dau spausti odines klostes. Jos pasiduoda sunkiai, bet ilgainiui, 
neabejoju, įgusiu. Vieną paskui kitą spaudau mygtukus, tai su- 
spausdamas, tai vėl ištempdamas dumples. Nuspaudus kai ku- 
riuos mygtukus, instrumentas tik gailiai cypteli, bet po truputį 
man ima sektis vis geriau. Dar kartą perbėgu pirštais visus myg- 
tukus, šįsyk - priešinga kryptimi. 

— Kokie garsai! - sužavėtas Prižiūrėtojas šypsosi. - Tarsi besi- 
mainančios spalvos! 

— Atrodo, kiekvienas mygtukas skamba tam tikra gaida, - 
imu aiškinti. - Visos jos skirtingos. Kai kurie garsai tarpusavyje 
dera, o kai kurie - ne. 

— Ką tai reiškia? 

Nuspaudžiu keletą mygtukų vienu metu. Intervalai lyg ir ne 
tokie, kokie turėtų būti, bet drauge skambantys garsai nerėžia 
ausies, derinys netgi visai malonus. Vis dėlto taip ir neprisime- 
nu jokios dainos, tik akordus. 

— Ar šitie garsai dera tarpusavyje? 

— Taip. 

— Nesuprantu, - sako jis. - Atrodo, girdžiu tai pirmą kartą. 
Visai nepanašu į vėjo ūžavimą, į paukščių giesmes - irgi ne. 

Jo rankos guli ant kelių; jis žvilgčioja pakaitomis tai man į 
veidą, tai į dėžutę su dumplėmis. 

- Tą instrumentą dovanoju tau, - sako. - Gali imti kuriuos 
tik nori. Juk jie ir skirti tam, kas sugeba jais naudotis. - Tai 
taręs, jis nutyla ir įdėmiai klausosi vėjo aimanų. - O dabar man 
metas pasižiūrėti, kaip veikia mechanizmai. Turiu nuolat tikrin- 
ti, ar propeleris ir transformatorius nestringa. Gal palauktumė- 
te manęs kitame kambaryje? 

Jaunasis Prižiūrėtojas išskuba, o aš grįžtu pas lūkuriuojančią 
Bibliotekininkę. 

— Ar tai ir yra muzikos instrumentas? - klausia ji. 

— Vienas iš daugelio rūšių, - atsakau. 

— Ar galiu jį paliesti? 

— Žinoma, - patikrinu, paduodamas jai dėžutę su dumplė- 
mis. Ji paima abiem rankomis, tarsi glausdama glėbyje žvėries 
jauniklį. Stebiu ją su baimingu lūkesčiu. 

— Koks juokingas dalykėlis! - sušunka ji ir nusišypso, bet šyp- 
sena kažkokia nerami. - Ar dabar, kai jau turi jį, jautiesi geriau? 

— Dėl jo tikrai vertėjo čia ateiti. 

— Žinai, kai nuo Prižiūrėtojo atskyrė šešėlį, darbas buvo at- 
liktas atmestinai. Kažkokia šešėlio atplaiša taip ir liko su juo, - 
tylutėliai kužda ji man į ausį. - Štai dėl ko jis ir priverstas gy- 
venti čia, Girioje. Man taip jo gaila. 

— Gaila? 

— Tikriausiai jis ne toks stiprus, kad ryžtųsi iškeliauti į Girios 
gilumą, bet grįžti į Miestą irgi negali. 

— Ar manai, kad kažkur ten, Girios glūdumose, gyvena ir ta- 
vo Motina? 

— Net nežinau, - sako ji. - Tiesiog dingtelėjo mintis, kad gali 
būti ir taip. 

* * * 

Neilgai trukus Prižiūrėtojas grįžta. Atidarau lagaminėlį ir iš- 
imu dovanas, kurias nešėme jam. Nedidelis sieninis laikrodis ir 
žiebtuvėlis - ir viena, ir kita aptikome Bibliotekos Sandėlyje. 

— Prašom priimti šias dovanas. Tebūnie tai mano dėkingumo 
už instrumentą ženklas, - sakau jam. 

Iš pradžių jaunasis Prižiūrėtojas griežtai atsisako dovanų, bet 
paskui nusileidžia. Imasi apžiūrinėti daiktus. 

— Ar mokėsi jais naudotis? - klausiu. 

— Ne, bet man ir nereikia, pakanka tiesiog juos turėti, - atsa- 
ko jis. - Jie gražūs patys savaime. Galbūt, laikui bėgant, sura- 
siu, kur juos pritaikyti. Laiko, šiaip ar taip, turiu į valias. 

Dabar jau pats metas jam pasakyti, kad mums reikia keliauti. 

— Ar jūs taip skubate? - liūdnai klausia jis. 

— Privalau grįžti į Miestą prieš saulėlydį, o paskui eiti į dar- 
bą, - paaiškinu. 

— Suprantu. Kaip gaila, kad negaliu palydėti jūsų iki pamiš- 
kės. Palikti Jėgainę man nieku gyvu nevalia. 

Visi išeiname iš mažojo namelio; mudu atsisveikiname su Pri- 
žiūrėtoju. 

— Prašom dar kada nors apsilankyti. Labai norėčiau dar kar- 
tą išgirsti, kaip groji, - sako jis. 

— Labai ačiū. 

Mudu su Bibliotekininke žingsniuojame tolyn nuo Jėgainės, 
ir vėjo kauksmas palengva tilsta. Kai pasiekiame patį Girios pa- 
kraštį, tų gailių aimanų nebegirdėti visai. 

Ežeras, Masatomis Kondas, pėdkelnės 


Visus, kiek turėjome, daiktus suvyniojome į marškinių pamai- 
ną; ryšulius užrioglinau mudviem ant galvų ir pasistengiau kuo 
patikimiau pritvirtinti. Vaizdas buvo iš tiesų juokingas, bet juok- 
tis neturėjome kada. Maistą ir viskį palikome seniokui, tad ne- 
šuliai nebuvo labai sunkūs. 

— Tik būkite atsargūs, - dar kartą perspėjo profesorius. 

Blausioje šviesoje jis atrodė gerokai senesnis nei tąsyk, kai 
išvydau jį pirmą kartą. Oda apdribusi, susivėlę plaukai styrojo 
kuokštais lyg stirksančios padžiūvusio krūmokšnio šakos, vei- 
das išmuštas rusvomis dėmėmis. Tiesiog senas, nualintas žmo- 
gus. Kiekvienam lemta pasenti ir numirti - netgi genialiam moks- 
lininkui. 

— Sudie, - pasakiau jam. 

Mudu su storuliuke nusliuogėme virve iki vandens. Aš lipau 
pirmas; pasiekęs apačią, švystelėjau viršun žibintuvėliu, tada pas- 
kui mane nusileido ir mergina. Nepasakyčiau, kad mane būtų 
itin džiuginusi perspektyva nerti į vandenį aklinoje tamsoje, bet 
neturėjau iš ko rinktis. Nuo šalčio tiesiog užgniaužė kvapą. Ta- 
čiau vanduo buvo kuo paprasčiausias - vanduo, ir tiek, jis nesu- 
kėlė jokių neįprastų pojūčių. Aplink mus viešpatavo mirtina 

ramybė. Nejudėjo niekas: nei oras, nei požeminis ežeras, nei tam- 
sa. Triukšmą kėlėme tik mes patys, grybšniais pliauškindami 
vandenį ir sukeldami daugybę sykių atsikartojantį aidą. Tik ta- 
da, kai panėriau, man staiga dingtelėjo, kad visiškai užmiršau 
paprašyti profesoriaus nuskausminti žaizdą. 

— Gal nesumanysi dabar pranešti, kad aplink mus plaukioja 
tos naguotos žuvys, - sušukau grįžtelėjęs maždaug ta kryptimi, 
kur turėjo būti mergina. 

— Nešnekėk nesąmonių, - atsiliepė ji. - Juk jos - tik mitas. Aš 
taip manau. 

Tai bent paguoda. Įsivaizdavau, kaip į paviršių netikėtai išni- 
rusi žuvis milžinė ima ir nukanda kokią koją ar dvi. Na ir tegul. 

Plaukėme ramiais, lėtais grybšniais, susirišę virve, su pritvir- 
tintais ant galvų ryšuliais. Stengėmės nenukrypti nuo profeso- 
riaus Žibintuvėlio atspindžio vandenyje, rodančio mums kelią 
lyg švyturys. Plaukiau pirmas. Mūsų rankos ritmingai pakaito- 
mis pūkštelėdavo į vandenį. Protarpiais stabtelėdavau pasitik- 
rinti, kokį atstumą jau įveikėme ir ar nenukrypome nuo kurso. 

- Žiūrėk, kad nesušlaptų ryšuliai, - iš užnugario atsklido mer- 
ginos balsas. - Jeigu vandens pateks į tą INKiščius nubaidantį 
prietaisą, jis bus niekam vertas. 

— Susidorosiu kuo lengviausiai, - patikinau. Nors, tiesą sa- 
kant, reikėjo iš peties pasistengti. 

Atkakliai yriausi pirmyn. Tarsi Orfėjas, plaustu keliamas per 
Stiksą į mirusiųjų karalystę. Pasaulyje šitokia religinių įsitikini- 
mų įvairovė, bet apie mirtį kažkodėl visada bylojama beveik 
vienodai. Tačiau Orfėjui bent jau nereikėjo gabenti ant galvos 
siūbuojančio ryšulio su drabužiais. Nieko nepasakysi, senovės 
graikai į kitą pasaulį gebėjo persikraustyti stilingai. 

— Juk tu pernelyg nepyksti ant senelio, tiesa? - paklausė mer- 
gina. Aidas atkartojo klausimą; tamsoje net neįstengiau susi- 
gaudyti, iš kurios pusės sklinda balsas. 

— Nė pats nežinau, bet argi dabar svarbu? - atsiliepiau; mano 
paties balsas ataidėjo iš visai neįtikėtinos pusės. - Kuo ilgiau klau- 
siausi tavo senelio pasakojimo, tuo mažiau man visa tai rūpėjo. 

— Kaip tu gali šitaip kalbėti? 

— Šiaip ar taip, mano gyvenimas buvo ne kažin ko vertas. Ne 
kažin kokios ir smegenys. 

— Bet juk pats tvirtinai, kad gyvenimu esi patenkintas! 

— Turėjau ką nors pasakyti, - išsisukau. - Juk kiekvienai ar- 
mijai reikalinga vėliava. 

Ji neatsakė. Toliau plaukėme tyloje. 

Kur dabar galėtų būti tos žuvys? Tie nagai... kaip kažin ką, 
netgi nežmogiška vaizduotė negalėjo sukurti šitokios detalės. 
Niekaip nevaliojau nusikratyti įtarimo, kad jos seka paskui mus. 
Laukiau, kad kiekvieną akimirką į mano čiurną gali įsisegti gli- 
taus peleko nagai. Na taip, gal aš ir pasmerktas visai netrukus 
išsiskaidyti į atomus, bet vis vien toli gražu nesijaučiau pasiruo- 
šęs tapti užkanda kažkokiam padarui iš juodos gelmės. Jeigu 
jau mirti - tai tik po saule. 

— Tačiau juk tu - labai simpatiškas vaikinas, - vėl prašneko 
storuliukė. Sprendžiant iš balso galėjai pamanyti, kad ji tokia 
gaivi ką tik išlipo iš vonios. - Bent jau aš taip manau. 

— Tuomet tu - viena iš nedaugelio. 

— Bet vis vien taip manau. 

Tarp dviejų grybšnių grįžtelėjau per petį. Išvydau jau gerokai 
nutolusį profesoriaus žibintuvėlio šviesos tašką, tačiau iki šiol 
mano ranka taip ir nepalietė tvirtos uolienos. Kaip toli dar teks 
nuplaukti? Labai gražu iš profesoriaus pusės nė puse lūpų neuž- 
siminti apie atstumą - dabar galime sau spėlioti kiek širdis gei- 
džia. 

— Nemanyk, kad bandau senelį teisinti, - mergina vėl grįžo 
prie savo. - Bet jis tikrai nėra blogas žmogus. Tiesiog jis taip 
pasineria į savo darbą, kad nieko kita nebemato. Tačiau jo keti- 
nimai tikrai buvo kuo geriausi. Jis troško išgelbėti tave anks- 
čiau, nei pateksi Sistemai į nagus. Senelis iš tiesų gėdijasi to, ko 
pridirbęs, tik savaip. 

Na taip, žinoma. Įdomu, kaip man išpešti bent kiek naudos iš 
to, kad kažkas prisipažįsta klydęs? 

— Taigi pasistenk seneliui atleisti, - pridūrė ji. 

— Jei ir atleisčiau — kas iš to? - atsiliepiau. — Jeigu jis tikrai 
jaustų kokią nors atsakomybę, argi imtųsi kurti siaubūną, o su- 
kūręs - argi pasipustytų padus, kai viskas pasisuka ne taip, kaip 
norėtųsi? Jam bjauru vien nuo minties apie darbą kokiai nors 
stambiai organizacijai? Puiku, tai galiu suprasti. Visa beda, kad 
jo tyrinėjimai kai kam kainuoja gyvybę. 

— Senelis tiesiog nepasitikėjo Sistema, - kalbėjo ji kone mal- 
daudama. - Pasak jo, kalkutekai ir semiotekai - dvi tos pačios 
monetos pusės. 

— Techniniu požiūriu - gal ir taip. Bet, kaip kartą jau minė- 
jau, vieni saugo informaciją, o kiti - ją vagia. 

— O kas, jeigu ir Sistemai, ir Fabrikui vadovauja tas pats as- 
muo? — pakišo mintį ji. - Kas, jeigu kairė ranka vagia kaip tik 
tai, ką dešinė stengiasi apsaugoti? 

Patikėti sunku; kita vertus, tokios tikimybės atmesti irgi ne- 
galima. Visą laiką, kol dirbau Sistemai, nė karto taip ir neišgir- 
dau ničnieko, kas vyksta Sistemos centro viduje. Mes, eiliniai 
darbuotojai, gaudavome nurodymus - ir atlikdavome užduotis. 
Laikini įnagiai, be teisės prikišti nagus prie centrinio proceso- 
riaus. 

— Taip, šitoks verslas būtų neįtikėtinai pelningas, - sutikau. - 
Supjudyk tarpusavyje dvi puses ir statymus galėsi kelti iki pade- 
besių. Ir jokio pavojaus, kad kas numuš kainas... 

— Kaip tik tokį įspūdį ir susidarė senelis, kai dirbo Sistemoje. 
Šiaip ar taip, Sistema juk privati bendrovė, kartu atstovaujanti 
ir valstybės interesams. O bet kokiai privačiai bendrovei pir- 
miausia rūpi pelnas. Senelis suprato, kad jeigu tęs tyrinėjimus, 
ilgainiui bus tik blogiau. 

Taigi Sistema pasipuošusi iškaba: „Mūsų verslas - apsaugoti 
informaciją“. Tačiau tai - tik fasadas. Jeigu seniokas atiduoda 
jiems į rankas technologijas, kaip perkonfigūruoti žmogaus sme- 
genis, - kartu nulemia ir visos žmonijos likimą. Tad, norėdamas 
išgelbėti pasaulį, jis atsitraukė. Savaime aišku, labai gaila tų dvi- 
dešimt penkių kalkutekų, kuriems teko paguldyti galvas. Gaila 
ir manęs paties - netrukus įstrigsiančio Pasaulio gale. 

— Juk tu seniai visa tai Žinai, tiesa? - paklausiau jos. 

— Na... taip, žinojau nuo pat pradžių, - kiek padvejojusi pri- 
sipažino ji. 

—- Po šimts, kodel iš karto nepasakei? Kokia prasmė buvo 
rabždintis čionai? Verčiau būtum pagailėjusi mano laiko... o ir 
kraujo. 

— Norėjau, kad viską išgirstum iš paties senelio, kad jis išdės- 
tytų tau savo požiūrį, - atsakė ji. - Manimi tu nė už ką nebūtum 
patikėjęs. 

— Turbūt tavo tiesa, - nesiginčijau. Balažin kokia trečioji gran- 
dinė smegenyse, nemirtingumas... kas patikėtų šitokia Žinia, ir 
dar užgriuvusia it perkūnas iš giedro dangaus? 

Dar keletas grybšnių - ir mano ranka palietė akmeninę sieną. 
Vis dėlto mums kažkaip pavyko perplaukti požeminį ežerą. 

— Įveikėme, - pranešiau. 

Mergina priplaukė prie sienos greta manęs. Atsigręžėme į ma- 
Žytį šviesos taškelį tolumoje: jis lyg ir bylojo, kad mums derėtų 
pasislinkti per kokius dešimt metrų į dešinę. 

— Turėtų būti maždaug čia, - pratarė mergina. - Anga virš pat 
vandens. 

Kuo atsargiausiai nukėliau ryšulį nuo galvos, išsitraukiau ki- 
šeninį žibintuvėlį ir apšviečiau sieną. 

— Nematau jokios skylės, - nusivyliau. 

— Pamėgink dar kiek toliau į dešinę, - pasiūlė ji. 

Žibintuvėlio spindulys nuslydo siena, bet nieko nepešiau. 

— Į dešinę? Ar esi tikra? 

— Mėgink kiek dešiniau. 

Kryptelėjau šviesą kiek labiau į dešinę. Drebėjau visu kūnu. 
Grabinedamas sieną ranka, užkliudžiau kažkokį apskritą tarsi 
skydas paviršių. Dydžio jis buvo sulig viniline plokštele, apčiuo- 
piau ir raižinius. Nukreipiau žibintuvėlio spindulį tiesiai į jį. 

— Bareljefas, - tarstelėjo mano rubuilė bendražygė. 

Gal ir taip, bet pavaizduota jame buvo ne kas kita, o tos pa- 
čios pragaištingos naguotos žuvys. Iš vandens kyšojo gal du treč- 
daliai to disko su raižiniais. 

— Išėjimas tikrai čia, - jokių prieštaravimų nepripažįstančiu 
balsu pareiškė mergina. - Šitokiu bareljefu INKiščiai tikriausiai 
paženklino visus išėjimus. Pasidairyk aukštėliau. 

Nukreipiau žibintuvėlio spindulį aukštyn, ir man pasirodė, 
kad įžiūriu kažkokią šešėliuotą įdubą. Perdaviau žibintuvėlį mer- 
ginai, o pats užsiropščiau apsidairyti iš arčiau. Angos neįžiūrė- 
jau, bet man į veidą dvelktelėjo pelėsiais persisunkusia drėgme. 

— Radau! - riktelėjau merginai. 

— Ačiū Dievui! - apsidžiaugė ji. 

Padėjau jai užsikeberioti viršun. Prie pat angos abu valandėlę 
stabtelėjome atsikvėpti - šlaputėliai, drebantys. Išvyniojome ry- 
šulius, persirengėme sausais drabužiais. Atidaviau merginai sa- 
vo megztinį, nušveičiau šalin permirkusius marškinius ir švar- 
ką. Tiesa, žemiau juosmens taip ir likau peršlapęs iki siūlo galo, 
bet kelnių pamainos tiesiog neturėjau. 

Kol mergina krapštėsi su INKiščius atbaidančiu įtaisu, žybte- 
lėjau profesoriui pranešdamas, kad ežerą sėkmingai įveikėme. 
Šviesos taškelis tolumoje mirktelėjo du, paskui - tris kartus, ta- 
da visai užgeso. Mus vėl apsiautė aklina tamsa. 

— Eime, - paragino storuliukė. 

Dirstelėjau į laikrodį. Aštuoniolika minučių po septynių. Ant- 
žeminiame pasaulyje visais televizijos kanalais transliuojamos 
žinios. Žmonės pusryčiauja, į savo vis dar pusiaumieges galvas 
kimšdami orų prognozę, vaistų nuo galvos skausmo reklamą, 
automobilių eksporto į Jungtines Valstijas problemas. Tačiau 
kas sužinos, kad aš visą naktį praleidau pasaulio žarnose? Kam 
rūpi, kad plaukiau dvokiančiame vandenyje, kad mano krauju 
mito siurbėlės, kad moklinėjau požemyje, vos nealpdamas nuo 
skausmo perrėžtame pilve? Ar kam nors ne vis vien, kad po 
dvidešimt aštuonių valandų ir keturiasdešimt dviejų minučių da- 
bartinė mano realybė negrįžtamai baigsis? Kur jau, tokiais da- 
lykais per žinias nieko nesudomintum. 

+ + + 

Šitokiu siauru urvu iki šiol dar neteko keliauti. Turėjome ro- 
poti keturpėsti. Maža to, urvas dar ir vingiavo bei sukiojosi kaip 

kokia žarna, protarpiais kone stačiu kampu šaudavo aukštyn, o 
paskui tokiu pat stačiu skardžiu smigdavo žemyn, kitąsyk susi- 
mesdamas kilpomis tarsi amerikietiškų kalnelių traukinuko bė- 
giai. Tad irtis pirmyn išties nebuvo lengva. Šitą taką akivaizdžiai 
praurbino ne INKiščiai - reikia manyti, tai natūralių požeminių 
procesų rezultatas. Niekas, netgi INKiščiai, nesumanytų specia- 
liai šitaip surangyti tako. 

Po trisdešimties minučių pakeitėme INKiščius atbaidantį prie- 
taisą antruoju, su įkrautomis baterijomis, o dar po dešimties 
minučių urvas staiga išnėrė į erdvų koridorių aukštomis lubo- 
mis. Čia buvo mirtinai tylu, aklina tamsa tvoskė pelėsiais. Neti- 
kėtai takas išsišakojo, stačiu kampu sukdamas į kairę ir į deši- 
nę, oro srautas dvelkė iš dešinės į kairę. Putlioji mano bendražygė 
nukreipė žibintuvėlio spindulį tiesiog į išsišakojimą. Abi atša- 
kos vedė į juodžiausią tamsą. 

— Į kurią pusę eisime? - paklausiau. 

— Į dešinę, - atsakė ji. - Ėjome tiksliai pagal senelio nurody- 
mus, taigi jei tikrai atsidūrėme po Sendagaja, Dzingu stadionas 
turėtų būti dešiniau. 

Pabandžiau atsekti, kas šioje vietoje yra žemės paviršiuje. Ma- 
no įsivaizdavimu, atsidūrėme tiesiog po „Kawade“ knygynu, 
„Victor“ įrašų studija ir dviem į akis krintančiomis kinų užkan- 
dinėmis - „Hope-ken“ ir „Copain“. 

— Visai čia pat ir kirpykla, kurioje nuolat lankausi, - pratariau. 

— Šit kaip? — nelabai tesusidomėjusi atsakė ji. 

Man dingtelėjo mintis, kad, prieš paliekant šį pasaulį, derėtų 
apsikirpti. Šiaip ar taip, kažin ko juk nenuveiksiu, ypač turėda- 
mas vos dvidešimt keturias valandas. Taigi išsimaudysiu, persi- 
rengsiu, apsilankysiu pas kirpėją - turbūt nieko daugiau ir ne- 
galiu tikėtis. 

— Dabar pasisaugok, - perspėjo mane putlioji bendražygė. - 
INKiščių irštva nebetoli. Jau girdžiu jų balsus, o dar tas klaikus 
dvokas... Nesitrauk nuo manęs nė per žingsnį. 

Šniurkštelėjau nosimi. Nieko neužuodžiau. Nieko ir neišgir- 
dau. 

Virvę, kuria buvome susirišę, sutrumpinome iki penkiolikos 
centimetrų. 

— Žiūrėk, siena čia išgriuvusi, - tarstelėjo ji, nukreipdama ži- 
bintuvėlio spindulį į kairę. 

Ir iš tikrųjų: sienos nebuvo, tik juoda tuštuma. Žibintuvėlio 
spindulys tarsi strėlė smigo į tamsą, išnykdamas toje tirštoje juo- 
dumoje, kuri atrodė kone alsuojanti ir virpčiojanti - tarytum 
kažkokia šlykšti drebutiena. 

— Girdi? - paklausė ji. 

— Taip, rodos, girdžiu, - atsakiau. 

INKIiščių balsai. Garsas toks, tarytum tiesiog spengtų ausyse. 
Neįtikėtinai aukštas, veriantis kiaurai lyg grąžtas, staiga išpro- 
tėjusių vabzdžių dūzgimą šiek tiek primenantis zvimbesys sūku- 
riavo tarp sienų, smelkdamasis į mano ausų būgnelius. 

— Judinkis! - sustugo ji man į ausį. Aš nė nepastebėjau, kaip 
sustojau. 

Mergina iš visų spėkų trūktelėjo virvę. 

— Nieku gyvu nevalia čia sustoti! Jei tučtuojau neišsijudinsi- 
me, jie mus nusitemps ir gyvus supūdys! 

Bet aš nevaliojau nė krustelėti. Padai taip ir prilipo prie že- 
mės. Laikas sroveno atgal, priešistorinių pelkių link. 

Staiga tamsoje švystelėjo merginos ranka ir smarkiai šėrė man 
per veidą. Pliaukštelėjimas sugriaudėjo kone kurtinamai. 

- Dešine! — užriko ji. - Dešine! Girdi! Pakelk dešinę koją, 
statyk į priekį! Dešine, subingalvi tu! 

Dešinė mano pėda lyg nenoromis krustelėjo pirmyn. 

— Dabar - kaire! - sukomandavo ji. 

Stumtelėjau pirmyn kairę koją. 

— Na štai. Ramiai, lėtai, po vieną žingsnį... 

Be jokios abejonės, jie slinko paskui mus, švilpiniuodami bai- 
mę įvarančius garsus tiesiog mums į ausis, tikėdamiesi susting- 
dyti mūsų žingsnius, o tada jau stverti mus lipniomis gleivėto- 
mis letenomis. 

— Šviesk tiesiai sau į kojas! - įsakė mergina. - Nugara - į 
sieną! Eik skersomis, po vieną žingsnį. Viską supratai? 

— Supratau, - atsakiau. 

— Kad ir kas atsitiktų, nieku gyvu nenukreipk žibintuvėlio 
spindulio aukščiau! 

— Kodėl? 

— Todėl, kad čia knibždėte knibžda INKiščių. Visiškai čia 
pat. - Ji prislopino balsą. — O žiūrėti į INKiščią - jokiu būdu 
nevalia. Jei kartą žvilgtelėsi į INKiščią, daugiau niekad nebejįs- 
tengsi nukreipti žvilgsnio nuo jo. 

Mudu skersomis slinkome pasieniu, stabtelėdami po kiekvie- 
no žingsnio, šviesdami tiesiog sau po kojomis. Vėsus oras laižė 
mums veidus, jutau, kaip visas kone aplimpu pašvinkusios žu- 
vies tvaiku. Vos beįstengiau grumtis su šleikštuliu. Jaučiausi taip, 
tarsi sliūkinčiau kirmėlių apniktu milžiniškos žuvies skeletu. IN- 
Kiščiai tūžmingai dūzgė, nuo to neįmanomai spigaus garso kvai- 
to galva. Ausų būgneliai stačiai suakmenėjo. Galugerklyje jutau 
tulžies kartulį. 

Mano kojas judino vien tik refleksas: vieną, paskui kitą. Pro- 
tarpiais mergina kažką man sušukdavo, bet žodžių jau nebegir- 
dėjau. INKiščius atbaidantis prietaisas žybčiojo mėlynu žiburiu- 
ku, tad vyliausi, kad mes vis dar saugūs. Bet ar ilgai tai truks? 

Galų gale pajutau kažkokį pokytį ore. Dvokas vis dar neiš- 
sisklaidė, bet puvėsiais trenkė lyg ir silpniau. Nuslūgo klaikus 
slėgimas ausyse. Pasikeitė ir pats garsas. Vadinasi, blogiausia — 
jau praeity. Mudu lengviau atsidusome ir nusibraukėme šaltą 
prakaitą nuo kaktos. 

* + * 

Pašėlusiai ilgai mergina nepratarė nė žodžio. Girdėjau tik tuš- 
tumoje aidžiai skimbčiojančius vandens lašus. 

— Kodėl jie šitaip siuto? - galų gale paklausiau. 

— Mes įsibrovėme į jų šventovę. O jie neapkenčia šviesos pa- 
saulio, kartu ir visų, kas jame gyvena. 

— Sunku patikėti, jog semiotekai ryžosi bendradarbiauti su 
jais, kad ir kokio pelno tikėtųsi... 

Ji spustelėjo man riešą - tai ir buvo vienintelis atsakas. 

Po valandėlės ji vėl prašneko: 

— Žinai, apie ką galvoju? 

— Net nenumanau, - atsakiau. 

— Galvoju, kaip nuostabu būtų, jei galėčiau lydėti tave į tą 
pasaulį, į kurį iškeliauji. 

— Ir kartu palikti šį visiems laikams? 

— Taip, - atsakė ji. - Juk tai senas ir nuobodus pasaulis. Nea- 
bejoju: kur kas smagiau būtų gyventi tavo sąmonėje. 

Tik palingavau galvą. Tai pasiutimas. O aš pats visiškai ne- 
trokštu apsigyventi savo sąmonėje. 

— Ką gi, eime, - pasakė ji. - Mums dar reikia surasti išėjimą 
per kanalizacijos vamzdį. Kiek dabar valandų? 

— Dvidešimt po aštuonių. 

— Metas pakeisti aparatą, - pratarė ji ir įjungė pirmąjį nešio- 
jamą prietaisą. Antrąjį bet kaip užsikišo už diržo, kol įsikraus 
baterija. 

Nuo tos akimirkos, kai įlindome į tunelį, praslinko lygiai va- 
landa. Remiantis profesoriaus nuorodomis, netrukus turėtume 
prieiti posūkį į kairę ir tada keliauti po medžiais apsodinta alėja 
Dailės galerijos link. Jei atmintis neapgauna, dabar turėtų būti 
ankstyvas ruduo. Medžių lapai dar žali. Šviečia saulė, dvelkia 
nupjauta žole, mano plaukus šiaušia ankstyvo rudens vėjelis. 
Taip, nueisiu apsikirpti, nusiskusiu, o tada trauksiu į Gajenma- 
jės parką, griūsiu į žolę ir žiūrėsiu žiūrėsiu į žydrynę. Galbūt 
protarpiais gurkštelėsiu šalto kaip ledas alaus. Pats tas užsiėmi- 
mas, laukiant pasaulio galo. 

— Kaip manai, koks oras lauke? 

— Tai bent klausimas! Iš kur galiu žinoti? 

Ar vakar vakare, kai išėjau iš namų, dangus buvo žvaigždėtas? 
Neprisimenu, nors užmušk. Visa, ką įstengiau prisiminti, buvo 
tik ta porelė „Skyline“ automobilyje, besiklausanti „Duran Du- 
ran“ dainos. Žvaigždės? Nejaugi kas nors žvalgosi į žvaigždes? 
Kai pagalvoji - o kada aš pats paskutinį kartą žiūrėjau į dangų? 
Jei visos žvaigždės būtų nušluotos nuo dangaus skliauto prieš ko- 
kius tris mėnesius, nė nebūčiau jų pasigedęs. Pastebiu tik tokius 
dalykus kaip sidabrinės apyrankės ant moters riešo ar nučiulpti 

ledinukų pagaliukai, susmaigstyti į gėlės vazoną. Kažkas negerai 
su visu mano gyvenimu. Tikriausiai man reikėjo gimti kokiu nors 
Jugoslavijos piemeniu, kuris kiekvieną naktį pakelia akis į dangų 
pasigrožėti Didžiaisiais Grįžulo Ratais. Jokio automobilio, jokios 
automagnetolos, nei sidabrinių apyrankių, nei perskirstymo funk- 
cijos, jokių tamsiai mėlyno tvido kostiumų. 

Visas mano pasaulis beviltiškai susigniaužęs, suplotas į plokš- 
čią kreditinę kortelę. Pažvelgęs iš viršaus, dar matai kažkokį, kad 
ir iškreiptą, vaizdą, bet tik pamėgink žiūrėti iš šono - ir visa kas 
praranda bet kokią prasmę. Tarsi kokia vienmatė plokštuma. Gal- 
būt vienintelėje kortelės pusėje ir sugrūsta visa įmanoma infor- 
macija apie mane, tačiau vis vien ji - tik plastiko gabalas, kurio 
iššifruoti nesugebės niekas, išskyrus specialų aparatą. 

Tikriausiai mano pirmoji grandinė visiškai nudilo. Tikrieji pri- 
siminimai tolo, virsdami plokštumine projekcija, sąmonės plėve- 
lė nebeįjstengė priskirti vardų žinomiems daiktams ir reiškiniams. 

Kažkodėl vėl prisiminiau tą porelę „Skyline“ automobilyje. 
Ir kurių galų taip prikibau prie jų? Kita vertus, o apie ką dar 
galėčiau galvoti? Šiuo metu tuodu tikriausiai ramiai drūnija lo- 
voje, o gal jau stumdosi perpildytame traukinyje, važiuodami į 
darbą? O juk iš jų išeitų visai neblogi televizijos serialo perso- 
nažai. Štai: japonė mergina išvažiuoja mokytis į užsienį ir ten 
išteka už prancūzo; vyras pakliūva į avariją ir lieka neįgalus - 
nebevaldo abiejų kojų. Moteriai per gerklę išlenda gyvenimas 
Paryžiuje; ji palieka vyrą ir grįžta į Tokiją, čia įsidarbina Belgi- 
jos arba Šveicarijos ambasadoje. Sidabrinės apyrankės - vienin- 
telis prisiminimas apie vyrą. Imntarpas - retrospektyva: paplūdi- 
mio scena Nicoje. Moteris su sidabrinėmis apyrankėmis ant 
kairio riešo. Moteris maudosi, moteris mylisi, visąlaik su sidab- 
rinėmis apyrankėmis ant kairio riešo. Intarpas: vyriškis, japo- 
nas, studentų antpuolio Jasuda Hole* veteranas. Jis visąlaik 


* Jasuda Holas - vienas iš pagrindinių Tokijo universiteto korpusų. 1969 m. sausio 
mėnesį jį užgrobė studentai, protestuojantys prieš amerikiečių karinių bazių steigi- 
mą Japonijos teritorijoje. Studentai išsilaikė kelias dienas, paskui juos išvaikė poli- 
cija. „Jasuda Holo incidentas“ laikomas pačiu galingiausiu studentų protesto pro- 
veržiu per visą šalies istoriją. 

nešioja tamsius akinius kaip pagrindinis veikėjas iš Pelenų ir 
deimanto. Vyriškis - populiarus televizijos režisierius, tik štai 
niekaip neišsivaduoja iš košmarų, per kuriuos jį persekioja aša- 
rinių dujų siaubas, be to, negali atsikratyti ir prisiminimų apie 
žmoną, prieš penkerius metus persipjovusią venas. Intarpas (po 
šimts, tai bent scenarijus - vieni intarpai su nukrypimais į praei- 
tį!): jis išvysta apyrankes, žaižaruojančias ant kairio moters rie- 
šo, čia pat plyksteli prisiminimas: krauju paplūdęs žmonos rie- 
šas. Jis paprašo moters: gal ši galėtų perkelti apyrankes ant 
dešinės rankos? O ji atsako: 

— Ne, negaliu. Apyrankes aš nešioju ant kairės rankos. 

Dar vienas intarpas: pasirodo pianistas, panašiai kaip Kasa- 
blankoje. Alkoholikas; ant pianino viršaus visuomet stovi ne- 
skiesto džino taurė su citrinos griežinėliu. Talentingas džiazo 
muzikantas, pragaišinęs savo karjerą toje džino taurėje - jis bi- 
čiuliaujasi ir su vyru, ir su moterimi, žino visas jų paslaptis... 

Epizodas televizijos serialui, iš esmės - visiškas kliedesys. Tie- 
siog vaizduotės žaismo trupinėlis. Ir dar reikėtų pateikti tai kaip 
tikrovę? Po šimts, ką aš žinau apie tikrovę, net žvaigždžių ne- 
mačiau štai jau bent kelis mėnesius. 

— Nebegaliu šito ištverti, - ištariau balsu. 

— Nebegali ištverti - ko? - paklausė mergina. 

— Tamsos, pelėsių tvaiko, INKiščių... na, visko. Šlapių kelnių 
ir žaizdos pilve. Netgi nebegaliu įsivaizduoti, kaip atrodo pa- 
saulis ten, viršuje. 

— Jau greitai, - pasakė ji. - Netrukus mes išlipsime į tą išorinį 
pasaulį. 

— Mano galvoje viskas susivėlė, - tęsiau aš. - Mintys vynioja- 
si kaip pakliuvo. Nebeįstengiu aiškiai mąstyti. 

— Apie ką dabar galvojai? 

— Apie visokius kino žmones. Masatomį Kondą, Rioko Na- 
kano, Cutomu Jamadzakį. 

- Liaukis. Negalvok išvis apie nieką, - patarė ji. - Jau beveik 
atėjome. 

Pasistengiau apie nieką negalvoti, ir čia pat mintys nukrypo į 

permirkusias šaltas kelnes, prilipusias man prie kojų. Kažin, ka- 
da paskutinį kartą šlapinausi? 

Mažų mažiausiai — ne vėliau, nei nulindau į požemius: ten 
man nė karto neprireikė nusičiurkšti. O prieš tai? Vairavau, val- 
giau mėsainį, stebėjau porelę „Skyline“ automobilyje. Dar anks- 
čiau? Miegojau. Paskui įsiveržė putlioji mergina ir mane paža- 
dino. Beveik iš karto mudu ir iškeliavome. Taigi - dar anksčiau? 
Tikriausiai lankiausi tualete ligoninėje, ten, kur mane susiuvo. 
Bet jeigu šlapinausi ten, skausmas turėjo būti toks, kad ir norė- 
damas nepamirši, o aš ničnieko neprisiminiau, tai tikriausiai reiš- 
kia, kad šlapimo pūslės neištuštinau jau... kiek laiko? 

Viskas ėmė suktis aplink mane beprotiška karusele; prisimi- 
nimai tai priartėdavo, tai nutoldavo, tai vėl priartėdavo, tai vėl 
nutoldavo. Kada į butą įsibrovė tuodu ir prakiurdino man pil- 
vą? Argi ne po to aš sėdėjau prekybos centro užkandinėje? O 
gal prieš tai? Ir kada paskutinį kartą šlapinausi? Kodėl dabar 
man tai parūpo? 

— Na štai, - pranešė mergina, timptelėdama už alkūnės. - Ka- 
nalizacijos vamzdis. Išėjimas čia. 

Pasistengiau išstumti visas mintis apie šlapinimąsi iš galvos 
ir nukreipiau žvilgsnį į tą sienos dalį, kurią apšvietė jos žibin- 
tuvėlio spindulys. Įžiūrėjau kvadratinę ventiliacijos angos kiau- 
rymę, į kurią, labai pasistengęs, žmogus, ko gero, sugebėtų įsi- 
sprausti. 

— Tai ne kanalizacijos vamzdis, - pastebėjau. 

— Kanalizacijos vamzdis šiek tiek toliau. O čia - šoninė venti- 
liacijos anga. Tu tik pauostyk. 

Įkišau galvą į skylę ir giliai įkvėpiau. Kaip kažin ką: nuteka- 
mojo vamzdžio dvokas, su niekuo nesupainiosi. Tačiau po visų 
klajonių peršvinkusiais požemių labirintais netgi kanalizacijos 
smarvė ramino ir guodė. Tiesiog į veidą dvelkė stiprokas vėjelis. 

Neilgai trukus pajutome silpną vibraciją, o drauge išgirdome 
ir tolimą metro traukinio dundėjimą. Tai truko dešimt, gal pen- 
kiolika sekundžių, paskui garsas nutilo tarsi išjungtas. Taip, iš- 
ėjimas čia. 

— Mums pavyko! - džiugiai šūktelėjo mergina, pakštelėdama 
man į kaklą. - Na, kaip jautiesi? 

— Ne neklausk, - atsakiau. - Pats nežinau. 

Ji pirma įropojo į angą. Kai tik minkšta jos sėdimoji išnyko 
skylėje, iš paskos įlindau ir aš. Siauras vamzdis kurį laiką drie- 
kėsi nosies tiesumu. Mano žibintuvėlio spindulys neapšvietė nie- 
ko daugiau, tik liulančius jos apvalumus priekyje. Tai priminė 
man Pekino kopūstą, aptemptą šlapiu sijonu, kuris jai gerokai 
veržė šlaunis. 

— Ei! Tu čia? - riktelėjo ji. 

— Nė per žingsnį neatsilieku nuo tavęs! - užblioviau ir aš. 

— Radau besimėtantį batą! 

— Kokį dar batą? 

— Vyrišką, juodą, suvarstomą. 

Tai buvo senas, gerokai numintas batas - tokius avi paprasti 
darbininkai. Kulnas - visai nunešiotas, priekis aplipęs purvu. 
balsu. 

— O kas kitas, - atsakė ji. 

Kadangi daugiau žiūrėti nebuvo į ką, tai ir neatitraukiau akių 
nuo jos sijono krašto. Ropojant sijonas gerokai užsismaukė 
aukštyn, apnuogindamas baltos, dumblu neapkibusios odos ruo- 
želį. Kaip tik ties ta vieta, kur moterys kadaise tvirtindavo koji- 
nes, tarp kojinės ir ją prilaikančių juostelių visuomet palikda- 
mos sklypelį niekuo nepridengtos odos... kol dar nebuvo išrastos 
pėdkelnės, žinoma. 

Viena mintis vedė prie kitos, ir labai greitai aš jau vyniojau 
prisiminimų kamuolį. Grįžau į Džimio Hendrikso, „Cream“, 
„Beatles“ ir Otiso Redingo laikus. Nejučia ėmiau švilpauti Pi- 
terio ir Gordono „I Go to Pieces“ motyvą. Puiki daina; po 
šimts velnių, juk tai kur kas geriau nei „Duran Duran“. O gal 
aš tiesiog senstu? Ta daina buvo populiari prieš dvidešimt 
metų. O kas prieš dvidešimt metų galėjo nujausti pėdkelnių 
suklestėjimą? 

— Kodėl švilpauji? - šūktelėjo putlioji mergina. 

— Nė pats nežinau. Šiaip, užėjo ūpas, - atsakiau. 

— Kokia čia daina? 

— Tikriausiai niekada nesi jos girdėjusi. 

— Tavo tiesa. 

— Tai buvo hitas tais laikais, kai tu dar nebuvai gimusi. 

— Apie ką ta daina? 

— Apie tai, kaip išyri per visas siūles, - atsakiau pernelyg ne- 
gudraudamas. 

— O kodėl tau norisi švilpauti tokią dainą? 

Še tau, taip ir nesugrabaliojau jokio įtikinamo paaiškinimo. 
Tiesiog melodija ėmė skambėti ausyse, ir tiek. 

— Nė pats nežinau, - tarstelėjau. 

Kol karštligiškai naršiau galvoje kitos melodijos, pasiekėme 
ir patį kanalizacijos vamzdį. Iš tiesų - netgi visai nemenką beto- 
ninį lataką, kokių pusantro metro skersmens. Jo dugnu gurgėjo 
nutekamųjų vandenų upelis - gal dvidešimties centimetrų gylio. 
Šonuose blizgėjo kažkokie slidūs glitėsiai. Tiesiai virš galvos su- 
dundėjo pravažiuojantis metro traukinys. Vienas, paskui kitas, 
dar vienas... Dundėjo gana garsiai. Net suspėjau įžiūrėti akimir- 
ką blausiai švystelėjusių geltonų šviesų atšvaitą. 

— Niekaip nesuprantu: kodėl kanalizacijos vamzdį prireikė su- 
jungti su metro tuneliu? 

— Iš tiesų tai ne visai kanalizacijos vamzdis, - paaiškino ji. — 
Tiesiog į jį sutekėję gruntiniai vandenys nukreipiami dar giliau. 
Bet nešvarumų pakankamai prasismelkia ir čia. Paskubėkime, 
mums jau visai netoli. O kol kas jokiu būdu negalime atsipalai- 
duoti. INKiščiai karaliauja visuose metro tuneliuose, saugosi tik 
stočių. Batą juk pats matei, tiesa? 

— Kurgi ne, - atsakiau. 

Patraukėme vamzdžio dugnu srovenančiu gličiu upokšniu, 
mūsų batų žliugsėjimui antrino pradundantys metro traukiniai. 
Dar niekad gyvenime traukinių bildėjimas nebuvo toks malo- 
nus ausiai. Įsivaizdavau žmones, lipančius į vagonus, skaitan- 
čius laikraščius ar žurnalus, važiuojančius į darbą, o gal ir links- 
mintis. Prisiminiau margaspalves reklamas ant vagonų sienų ir 

virš durų pritvirtintus metro linijų planus. Ginzos linija visuo- 
met būna geltona. Nežinau kodėl, bet visuose žemėlapiuose ji 
būna tik geltona. Kai tik pagalvoju apie Ginzos liniją, drauge 
prisimenu ir geltoną spalvą. 

Ilgai netrukome, kol pasiekėme vamzdžio galą. Angą dengė 
geležinės grotelės, bet jose buvo išdaužta skylė - kaip tik tokio 
dydžio, kad galėtų prasisprausti žmogus. Tiesiog ištrupintas 
sklypelis betono ir vienas geležinis strypas išjudintas iš vietos. 
INKiščių darbas, ne kitaip. Pasirodo, kartą ir jie nuveikė šį tą 
naudinga. Jei ne tas išimtas grotelių strypas, galėtume per am- 
Žžius tupėti čia ir per grotas dairytis į mums nepasiekiamą ant- 
žeminį pasaulį. 

Iškart už skylės riogsojo dėžė su signaliniais žibintais ir kito- 
kia įranga. Tarp bėgių driekėsi eilė pajuodusių irklo pavidalo 
stulpelių su lemputėmis - tomis pačiomis, kurios, važiuojant 
traukiniu, visada atrodydavo tokios blausios, tačiau dabar tvies- 
kė taip, kad šviesa žilpino akis. 

— Šiek tiek luktelėsime čia, kol akys apsipras su šviesa, - pa- 
sakė mergina. - Maždaug dešimt minučių. Paskui paėjėsime pir- 
myn, O netoli stoties dar kartą stabtelėsime, kad priprastume 
prie ryškesnės šviesos. Tai būtina, kitaip neišvengiamai apaktu- 
me. Jeigu pro šalį važiuos traukinys, kol kas jokiu būdu nežiū- 
rėk į jį. 

Ji pasodino mane ant sauso betono lopinėlio, pati pritūpė greta. 

Išgirdę atidundant traukinį, mudu panarinome galvas ir kuo 
stipriau užsimerkėme. Geltonos šviesos tvyksnis vis vien įsi- 
smelkė po vokais. Ištryško ašaros. Tuoj pat nusibraukiau jas 
rankove. 

— Viskas gerai. Netrukus priprasi, - paguodė mergina; jos 
skruostais irgi vingiavo ašarų takeliai. - Palauksime, kol prava- 
žiuos dar kokie trys ar keturi traukiniai. Tada jau galėsime nesi- 
baiminti, kad stoties apšvietimas mus apakins. O kai atsidursi- 
me stotyje, INKiščius galėsime užmiršti. 

— Rodos, prisimenu, kad man šitaip jau yra buvę, - pratariau. 

— Slampinėjai metro tuneliais? 

— Ne. Prisimenu šviesą - nepaprastai ryškią šviesą, nuo ku- 
rios nepakenčiamai perštėjo ir ašarojo akys. 

— Šitaip juk atsitinka kiekvienam. 

— Ne, ta šviesa buvo ypatinga, ypatingas buvo ir mano regė- 
jimas. Kažkaip pakeistos pačios akys... Jos visiškai nepakentė 
šviesos. 

— Gal prisimeni ir dar ką nors? 

— Ne. Tik tiek. 

— Matyt, tavo atmintis srovena atgal, - pasakė ji. 

Ji atsišliejo į mano petį. Buvau sustiręs į ragą, šlapios kelnės 
irgi, švelniai tariant, nešildė. Vienintelis šilumos šaltinis buvo 
mano petį liečiantis jos krūtinės kauburys. 

— Kai tik išsikrapštysime į žemės paviršių, tikriausiai norėsi 
ką nors nuveikti? Na, juk turbūt turi planų: dar kartą aplankyti 
kokias nors vietas, užbaigti kokius nors darbus, gal su kuo nors 
susitikti? — klausinėjo ji primygtinai. Paskui dirstelėjo į mano 
laikrodį. - Tau liko dvidešimt penkios valandos ir penkiasde- 
šimt minučių. 

— Ketinu eiti namo ir išsimaudyti. Paskui - nusikirpti plaukus. 

— Bet dar liks baisybė laiko. 

— Apie tokią tolimą ateitį dar negalvojau, - atsakiau. 

— O gal ir aš galėčiau eiti pas tave? - paprašė ji. — Aš irgi 
neatsisakyčiau išsimaudyti. 

— Žinoma, kodėl gi ne? 

Iš Aojama Ičomės stoties pusės atidundėjo dar vienas trauki- 
nys. Mudu vėl nudūrėme akis į žemę ir užsimerkėme. 

— O tau visai nereikia kirptis, - pasakė ji, pašvietusi žibintu- 
vėliu man į viršugalvį. - Tiesą sakant, ilgesni plaukai, ko gero, 
tau net labiau tinka. 

— Man nusibodo ilgi plaukai. 

— Gal ir taip, bet eiti pas kirpėją tau vis vien nereikia. Kada 
paskutinį kartą kirpaisi? 

— Neprisimenu, - atsakiau. Ir iš tikrųjų nebevaliojau prisimin- 
ti. Aš netgi neprisimenu, ar vakar šlapinausi, o tai, kas atsitiko 
prieš porą savaičių, jau virto senovės istorija. 

— Ar namie rastum kokių drabužių, kurie tiktų ir man? 

— Vargu bau. 

— Tiek to, ką nors sugalvosiu... - pratarė ji. - Ar ketini nau- 
dotis lova? 

— Naudotis lova? 

— Na, gal ketini išsikviesti merginą telefonu... 

— Lyg ir neketinau, - atsakiau. 

— Tai gal galėčiau pas tave išsimiegoti? Norėčiau pailsėti prieš 
eidama parsivesti senelio. 

— Man tai kas, bet neužmiršk, kad pas mane kiekvieną aki- 
mirką gali užgriūti ir semiotekai, ir vaikinai iš Sistemos. Pasta- 
ruoju metu aš, kaip žinai, - gana populiarus asmuo. O mano 
namuose net durų nėra. 

— Nesvarbu, - atsakė ji. 

Artėjo jau ir trečias traukinys, šįkart - iš Šibujos pusės. Užsi- 
merkiau ir ėmiau lėtai skaičiuoti. Sulig keturiolika pradundėjo 
paskutinis traukinio vagonas. Akių beveik visiškai neperštėjo. 

Mergina paleido mano ranką ir pakilo. 

— Metas eiti. 

Aš irgi atsistojau ir nusekiau paskui ją palei bėgius Aojama 
Ičomės stoties link. 

Duobė 


Kitą rytą visa tai, kas nutiko Girioje, jau atrodo lyg sapnas. Ir 
vis dėlto ant stalo guli senovinė dėžutė su dumplėmis - sakytum 
koks susirangęs sužeistas gyvūnėlis. Taip, viskas įvyko iš tikrų- 
jų: dūzgė milžiniškas požeminio vėjo sukamas propeleris, buvo 
ir liūdnas jaunojo Prižiūrėtojo veidas, ir jo muzikos instrumen- 
tų kolekcija. 

Galvoje aidi kažkoks ryškus svetimas garsas. Tarytum kažkas 
pašalinis būtų prasismelkęs į mano kaukolę. Kažkoks nedidelis, 
aštrus įsibrovėlis, kuris dabar be paliovos džyrina smegenis. Vi- 
sais kitais atžvilgiais galvoje jokios sumaišties - nei skauda, nei 
svaigsta. Reikia manyti, man tik rodosi, kad jaučiu ten svetim- 
kūnį. 

Nesikeldamas iš lovos apžvelgiu kambarį. Čia viskas savo vie- 
tose, viskas kaip buvę: lubos, sienos, atsiknojusios grindų len- 
tos, užuolaidos ant langų. Ant sienos kabo paltas ir šalikas; iš 
palto kišenės žvilgčioja pirštinės. Stalas irgi stovi, kur stovėjęs, 
ant jo - muzikos instrumentas. 

Imuosi iš eilės tikrinti visus kūno raumenis ir sąnarius. Visi 
tuoj pat paklūsta, vadinasi, kūnas visiškai sveikas. Neperšti net 
akių, niekur niekas - nė klibt. 

Tik štai tas įkyrus garsas nesiliauja, nors tu ką. Džeržgia ne- 
vienodais intervalais tai kiek aukštesniu, tai kiek žemesniu to- 
nu. Kažin, iš kur tai sklinda? Kad ir kaip stengiuosi įsiklausyti, 
garso šaltinio taip ir neperprantu. 

Ropščiuos: iš lovos, kyšteliu nosį pro užuolaidą pasižiūrėti, 
koks oras. Ir pamatau po pat langu tris seniokus, kasančius di- 
džiulę duobę: kastuvų ašmenys negailestingai drasko įšalo su- 
kaustytą žemę. Oras toks šaltas, kad kastuvų džeržgesys tiesiog 
slysta juo - gal kaip tik tas garsas, pasiekęs ausis, šitaip mane ir 
glumino? 

Dirsteliu į laikrodį - beveik dešimta valanda. Iki šiol man dar 
niekad nepasitaikė pabusti šitaip vėlai. O kur prašapo Pulkinin- 
kas? Išskyrus tas dienas, kai gulėjau karščiuodamas, jis kiekvie- 
ną rytą lygiai devintą pabeldžia į mano duris ir atneša padėklą 
su pusryčiais. 

Pralaukiu gerą pusvalandį. Pulkininkas taip ir nepasirodo, tad 
tenka sliūkinti į virtuvę pačiam. Šitiek laiko kas rytą pusryčia- 
vęs su Pulkininku, šiandien visiškai neturiu apetito. Atbulais dan- 
timis sugromuliuoju pusę savo duonos davinio, likusią dalį pa- 
dedu - bus žvėrims. Paskui susisupu į paltą ir krentu atgal į lovą 
laukti, kol krosnelė prišildys kambarį. 

Kone pavasariška šiluma, kuria taip mėgavomės vakar, per 
naktį išnyko be pėdsako. Visą Miestą vėl kausto šaltis, krašto- 
vaizdis, kiek akys aprėpia, nugrimzdęs į viduržiemio stingulį. 
Nuo Šiaurinio kalvagūbrio iki pat Pietinės lygumos dangus, pa- 
kibęs visai žemai, urduliuoja sniego pritvinkusiais debesimis. 

Po mano langu ketvertas seniokų vis dar atkakliai rausia 
duobę. 

Ketvertas? 

Dar visai neseniai jų buvo tik trys. Vis dėlto Valdininkų kvar- 
tale apstu senų žmonių. Visi keturi kasėjai nesitraukdami iš vie- 
tos rausia gruodą sau prie kojų. Protarpiais plonus jų švarkelius 
suplazdena prašniokštęs vėjo šuoras, bet seniokams vėjas, regis, 
nė motais - jie nesustodami vis smeigia ir smeigia kastuvus į 
suledėjusią žemę. Juos pila prakaitas, veidai įraudę. Vienas net 

nusimetė švarką — dabar šis kadaruoja ant medžio šakos tarsi 
kokia išnara. 

Kambarys pagaliau prišilo. Sėduosi prie stalo, imu į rankas 
muzikos instrumentą, lėtai ištempiu ir vėl suspaudžiu dumples. 
Odinės klostės gerokai suragėjusios, bet pasiduoda raumenų jė- 
gai; instrumento klavišų dažai kadai nusitrynę. Kažin, kada 
paskutinį kartą kas nors jį lietė? Kokiais keliais keliavo ši relik- 
vija, per kiek ir kokių rankų perėjo? Man visa tai - gili paslaptis. 

Labai atidžiai apžiūriu dumples. Tikra brangenybė. Nepap- 
rastai kruopštus darbas. Instrumentas visai mažas, suspaustas 
telpa į kišenę, tačiau neatrodo, kad jam trūktų kokios nors me- 
chanines detalės - nežinia koks meistras sudėjo jas visas. 

Abi lentelės, prie kurių pritvirtintos dumplės, padengtos laku 
ir šis net nesuskilinėjęs. Pastebiu ir smulkulytes, juvelyriškai at- 
liktas puošmenas, sudėtingą žalią ornamentą. Pirštais nušluos- 
tau dulkes ir po vieną perskaitau raides: A-K-O-R-D-E-O-... 

Juk tai akordeonas! 

Nepaleidžiu jo iš rankų, ištempiu dumples, vėl suspaudžiu, 
vėl ištempiu, vėl suspaudžiu, stengiuosi pripratinti pirštus, kad 
kaip reikiant pajustų instrumentą. Akordeonas toks neįtikėti- 
nai mažas, tad mygtukai sugrūsti visai šalia kits kito. Vaiko ar 
moters rankai sugraibyti klavišus būtų kur kas paprasčiau, bet 
suaugusiam vyrui tai gana kebli užduotis. O juk spaudant myg- 
tukus dar reikia ir ritmingai tampyti dumples! 

Pabandau dešine ranka spaudyti mygtukus vieną po kito, o 
kaire laikau nuspaudęs akordų klavišą. Vieną kartą perbėgu per 
visą klaviatūrą, tada stabteliu atsipūsti. 

Kastuvų džeržgesys už lango nesiliauja. Protarpiais vėjo šuo- 
ras suvirpina lango rėmą. Kažin ar tie lauke dirbantys seniokai 
girdi mano akordeoną? | 

Šitaip maigau instrumentą ištisą valandą ar dvi ir galų gale 
man pavyksta be klaidų išgauti kelis paprastus akordus. Tačiau 
Iš jų taip ir nesusidėsto melodija. Triukšmas už lango toks, kad 
negaliu sutelkti dėmesio. Džeržgiantis, neritmingas skrebeni- 
mas, kastuvai, skambiai atplėšiantys sušalusius grumstus... nors 

sėdžiu kambaryje, garsai pasiekia mane stebėtinai aiškiai. Triukš- 
mas vis labiau aštrėja, netrukus man ima atrodyti, kad tie se- 
niokai kasa tiesiog mano galvoje. Tarsi norėdami švariai ištuš- 
tinti kaukolę. 

Prieš vidudienį vėjas dar labiau sustiprėja, pradeda sūkuriuo- 
ti pirmosios snaigės. Baltos sniego kruopelytės sausai barbena į 
langą, netvarkingu ornamentu nugula palangę, ir čia pat jas nu- 
pučia vėjas. Visai netrukus smulkios sniegulės pritvinks drėg- 
mės, pavirs stambiais baltais dribsniais. Greitai vėpūtiniai vėl 
užklos visą žemę. 

Liaujuosi nėręsis iš kailio, kad prisiminčiau kokią nors dai- 
ną, palieku akordeoną ant stalo, pats prieinu prie lango. Senio- 
kai vis dar kasa duobę, į sniegą jie nekreipia jokio dėmesio. Re- 
gis, tiesiog nejunta ant jų žyrančių baltų krislelių. Nė vienas net 
nedirsteli į dangų, nė vienas nestabteli, nė vienas neištaria nė 
žodžio. Likimo valiai paliktas švarkas kadaruoja ant šakos, plaz- 
dėdamas vėjyje. 

Darbuojasi jau šešetas seniokų, o duobė gylio jau sulig juosme- 
niu. Vienas senis, įsilipęs į pačią duobę, atsivėdėdamas mosuoja 
kirtikliu, tiksliais judesiais vis atkirsdamas grunto luistus. Ketver- 
tas su kastuvais žeria grumstus iš duobės, o šeštasis, paskutinis, 
krauna žemes į vienratį ir veža kalvos šlaitu žemyn. Taip ir ne- 
pastebiu, kad kuris nors iš šešeto vadovautų darbui. Visi plū- 
kiasi ranka rankon, nė vienas nenurodinėja, neskirsto užduočių. 

Kažkodėl ta duobė mane ima nervinti. Nieko nesuprantu. At- 
liekoms suversti duobė pernelyg didelė. Ir kodėl kažkam prisi- 
reikė kasti ją kaip tik dabar, kai artėja pūga? Reikia manyti, 
seniai kasa duobę su kažkokiu tikslu, nors rytojaus rytą ji jau 
bus užversta sniegu iki pat viršaus. 

Vėl klesteliu ant kėdės ir išsiblaškęs užsižiūriu į žioruojančias 
anglis. Taip, instrumentą jau turiu. Nejaugi man niekad nepa- 
vyks prisiminti nė vienos melodijos? Nejaugi gulintis ant stalo 
akordeonas taip ir liks gražus, bet visiškai bevertis žaisliukas? 
Užsimerkiu ir klausausi į lango rėmą švelniai barbenančių snie- 
go kruopelyčių. 

* + * 


Atėjo ir pietų metas. Seniokai galų gale baigia darbą ir eina 
vidun, kirtiklį bei kastuvus taip ir palikę ant žemės. 

Kažkas beldžiasi į mano duris. Tai Pulkininkas - žengia vi- 
dun, apsivilkęs įprastą paltą, kepurė užsmaukta ant kaktos. Ir 
paltas, ir kepurė snieguoti. 

— Pietausime? - klausia senasis karininkas. 

— Būtų puiku, - atsakau. 

Po kelių minučių Pulkininkas grįžta ir stato ant krosnelės puo- 
dą. Tik tada nusimeta paltą, nusitraukia kepurę ir pirštines. Ga- 
liausiai sėdasi, delnu susiglosto pašarmojusius plaukus viršu- 
galvyje. 

— Negalėjau ateiti pusryčių, - sako. - Iš pat ryto turėjau šį tą 
nuveikti. Nė pats nespėjau pavalgyti. 

— Ar jūs irgi kasėte duobę? 

— Duobę? Na jau ne, duobę kasti - ne mano darbas, - panei- 
gia senasis karininkas ir kažkaip lyg dvejodamas nusijuokia. — 
Turėjau reikalų Mieste. 

Viralas puode jau sušilęs. Pulkininkas išsamsto valgį į dvi lėkš- 
tes ir deda ant stalo. Tiršta, aromatinga daržovių sriuba su ma- 
karonais. Senasis karininkas iš pradžių ilgai pučia viralą, kad 
atvėstų, tik tada įmerkia šaukštą. 

— Sakykite, o kam reikalinga ta duobė? - klausiu. 

— Visiškai niekam, - sako jis, keldamas šaukštą prie burnos. - 
Jie kasa tik tam, kad kastų. Taigi tuo požiūriu tai duobė gry- 
nuoju pavidalu. 

— Nesuprantu. 

— Juk tai visai paprasta. Jie kasa tą duobę, nes nori kasti duo- 
bę. Nei daugiau, nei mažiau. 

Aš mąstau apie duobę grynuoju pavidalu ir ką visa tai galėtų 
reikšti. 

— Retkarčiais jie kasa duobes, - imasi aiškinti Pulkininkas. — 
Gali būti, kad duobių kasimas jiems tas pat, kas man - šachma- 
tai. Šis jų užsiėmimas neturi jokios ypatingos prasmės, jie nieko 
juo nesiekia. Juk čia visi mes kasame savas duobes grynuoju 

pavidalu. Savo veikla nė neturime ko siekti, neturime jokio tiks- 
lo. Argi tai ne nuostabu? Niekas nenukenčia: nei kas nors kitas, 
nei mes patys. Nei pergalių, nei pralaimėjimų. 

— Manau, dabar suprantu. 

Senasis karininkas išsrebia paskutinį lašą sriubos. 

— Tikriausiai nesupranti. Bet mums mūsų papročiai - patys 
tinkamiausi. Visa kas teisinga, ramu, gryna. Gana greitai to pras- 
mę imsi suvokti ir tu. 

Kariuomenėje praleidau ilgus gyvenimo metus. Dėl to anaip- 
tol neapgailestauju - gyvenimas buvo tikrai neblogas. Tas para- 
ko dūmų ir kraujo kvapas, kardų žvangėjimas, trimito skarde- 
nimas... Kartais vis dar pagalvoju apie andainykščius įvykius. 
Bet kas mus stūmė į mūšį? Šito nebeprisimenu. Kas galėjo būti 
tas akstinas, vertęs stačia galva pulti į kautynes? Garbė? Tėvy- 
nės meilė? Kraujo troškimas? Neapykanta? Nebežinau - galiu 
tik spėlioti. 

O tu dabar baiminiesi prarasti savastį - lygiai taip pat, kaip 
kadaise ir aš bijojau netekti savosios. Bet pasakysiu tau štai ką. 
Išsižadėdamas savosios esybės tu anaiptol neužsitrauki gėdos... — 
Pulkininko balsas nutrūksta, valandėlę jis svarsto, ieškodamas 
tinkamiausių žodžių. - Atsisakyk savasties — ir tada sulauksi 
ramybės. Tokios gilios ramybės, kokios dar niekada nesi pa- 
tyręs. 

Aš nieko nesakau, tik linkteliu. 

— Beje, Mieste girdėjau šnekant apie tavo šešėlį, - pakeičia 
temą Pulkininkas. — Atrodo, jis rimtai nesveikuoja. Jį nuolat 
pykina, nieko negali valgyti - jau geros trys dienos guli ligos 
patale, tikriausiai ilgai neišgyvens. Ar dar nueisi aplankyti jo 
paskutinį kartą? Jeigu tik pats nusiteikęs su juo pasimatyti, ži- 
noma. Neabejoju, kad jis norėtų tave pamatyti. 

— Savaime suprantama, nueisiu jo aplankyti, - patikinu. - Bet 
ar Vartų Sargas pas jį įleis? 

— Tavo šešėliui jau artinasi paskutinioji. O tokiomis aplinky- 
bėmis žmogus visada turi teisę dar kartą pasimatyti su šešėliu. 
Taip byloja taisyklės. Šešėlio mirtis Miestui - rimtas įvykis, kiš- 

tis neturi teisės net Vartų Sargas. O ir kodėl turėtų kištis? Nėra 
jokio reikalo. 

— Tuojau pat ir einu, - bemaž iš karto sujundu. 

— Gerai. Taip ir žinojau, kad eisi, - sako senasis karininkas 
prisislinkdamas artyn, kad pasiektų patapšnoti man petį. - Ir 
verčiau paskubėk, kad spėtum iki vakaro, kol sniego dar nela- 
bai gilu. Šešėlis juk - artima būtybė, nieko artimesnio žmogus 
neturi. Tad atsisveikink kaip pridera, ir tegul tavęs negraužia 
sąžinė. Pasirūpink, kad tavo šešėlis numirtų ramiai. Savo paties 
labui. 

— Taip ir padarysiu, - sakau. Tada apsivelku paltą, kaklą ap- 
sivynioju šaliku. 

Mokestis už važiavimą, 
„Police“, valymo priemonės 


Iki Aojama Ičomės stoties buvo netoli. Mudu žingsniavome bė- 
giais, o kai pro šalį važiuodavo traukinys, kaskart šmurkštelė- 
davome slėptis už betoninių statramsčių. Aiškiai mačiau visus 
keleivius vagonuose, o jie nesidairė pro langus. Visi arba skaitė 
laikraščius, arba tiesiog tuščiu žvilgsniu spoksojo priešais save. 
Keleivių buvo nedaug, beveik visiems užteko sėdimų vietų. Tie- 
sa, pačios didžiausios spūsties metas jau buvo praėjęs, bet, ro- 
dos, prisimenu: Ginzos linija turėtų būti kur kas judresnė net ir 
dešimtą valandą ryto. 

— Kokia šiandien diena? - paklausiau savo putliosios bendra- 
žygės. 

— Net nenumanau, - atsakė ji. 

— Pernelyg mažai keleivių traukiniuose, kad būtų darbo die- 
na. Kaip manai, ar šiandien galėtų būti sekmadienis? 

— O kas, jeigu sekmadienis? 

— Nieko. Sekmadienis, ir tiek. 

Metro bėgiai - platūs, be jokių kliūčių, tiesiog svajonė ke- 
liaujančiam pėsčiomis. Ant sienų mirgančių fluorescentinių lem- 
pų apšvietimo pakako į valias, o dėl ventiliacijos sistemos gry- 

no oro stygiumi irgi negalėjai skystis... bent jau lyginant su už- 
sistovėjusiu, sudvisusiu oru ten, apačioje. 

Palaukėme, kol pravažiuos traukinys Ginzos link, praleido- 
me dar vieną, važiuojantį priešinga kryptimi, į Šibują. Buvome 
jau pakankamai priartėję prie Aojama Ičomės stoties, kad iš še- 
šėlių įžiūrėtume platformą. Dabar jau iš tiesų būtų baisiai ap- 
maudu, jeigu mus nutvertų koks stoties tarnautojas. Ties pačiu 
platformos galu iki bėgių leidosi plieninės kopėtėlės. Jeigu pa- 
vyktų nemačiomis užsiropšti jomis aukštyn, tuomet liktų tik per- 
lipti neaukštą pertvarą... 

Mums besidairant atvažiavo dar vienas į Ginzą vykstantis 
traukinys; jis sustojo prie platformos išleisti keleivių, paskui su- 
lipo kiti. Traukinio palydovas patikrino, ar viskas gerai, ir mos- 
telėjo traukiniui važiuoti. Kai tik šis nudundėjo į tunelį, stoties 
darbuotojas dingo iš akių. 

— Eime, - tarstelėjau. - Nebek, eik normaliu žingsniu. 

— Gerai. 

Mudu išnirome iš už betoninio statramsčio ir lyg niekur 
nieko užlipome kopėtėlėmis — ramiai ir nerūpestingai, tarsi 
laipiotume jomis kasdien. Dar akimirka - įveikėme ir turėk- 
lus. Keletas žmonių akivaizdžiai sunerimę sužiuro mūsų pu- 
sėn. Mes buvome dumblini iki ausų, permirkusiais drabužiais, 
purvinais, sulipusiais plaukais, be to, dar ir markstėmės ganė- 
tinai blausioje šviesoje — ko gero, į metro darbuotojus mes 
buvome panašūs užvis mažiausiai. Tad kas mes tokie, po šimts 
velnių? 

Nelaukėme, kol jie išmąstys kokią išvadą: neskubriai nupedi- 
nome pro šalį ir tuoj pat atsidūrėme prie turniketo. Tik dabar 
man dingtelėjo, kad neturime bilietų. 

— Pasakysime, kad bilietus pametėme, ir susimokėsime, - pa- 
siūlė ji. 

Kaip tik tai ir pasakiau jaunam tarnautojui, budinčiam prie 
vartelių. 

— Ar kruopščiai visur išieškojote? —- paklausė jis. - Kišenių 
turite daugybę. Ar negalėtumėte paieškoti dar kartą? 

Mudu stovėjome varvantys, purvini ir naršeme kišenėse bilie- 
tų, kurių ten niekada ir nebuvo. O budėtojas varstė mus nepa- 
tikliais žvilgsniais. 

Galiausiai patikinau jį, kad bilietus mes, ko gero, tikrai būsi- 
me pametę. 

— Kur jūs įlipote į traukinį? 

— Šibujoje. 

— Ir kiek sumokėjote už bilietus? 

— Šimtą dvidešimt, gal šimtą keturiasdešimt jenų — na, maž- 
daug tiek. 

— Kaip, jūs neprisimenate? 

— Galvojau apie visai kitus dalykus. 

— Tikrai įlipote į traukinį Šibujoje? 

— Juk ši metro linija ir prasideda Šibujoje. Tad kaip galėtume 
apgaudinėti? 

— Galėjote požemine perėja ateiti iš priešingos platformos. 
Ginzos linija labai ilga. Ką aš žinau, galbūt jūs Todzai linija 
atvažiavote iš pat Cudanumos ir persėdote Nihonbašyje. 

—- Cudanumos? 

— Yra ir tokia tikimybė, - pareiškė stoties budėtojas. 

— O kiek kainuoja bilietas iš Cudanumos? Aš sumokėsiu. Ar 
šitai jus patenkins? 

— Ar jūs įsėdote į traukinį Cudanumoje? 

— Ne, - atsakiau. - Kaip gyvas nesu buvęs Cudanumoje. 

— Tai kodėl norite mokėti už važiavimą iš ten? 

— Nes jūs taip sakėte. 

— Aš tik sakiau, kad yra tokia tikimybė. 

Suspėjo atvažiuoti dar vienas traukinys. Išlipo dvylika kelei- 
vių, visi sekmingai praėjo pro turniketą. Mes nulydėjome juos 
akimis. Nė vienas nebuvo pametęs bilieto. Paskui vel kibau de- 
rėtis su budėtoju. 

— Gerai, tad sakykite, už kokį atstumą privalau sumokėti, - 
pareiškiau aš. 

— Nuo tos stoties, kurioje įlipote, - jis atkakliai laikėsi savo. 

— Įlipome Šibujoje, juk jau sakiau. 

— Bet neprisimenate, kiek sumokėjote už bilietus. 

— O kas prisimena bilietų kainas? Ar jūs pats prisimenate, 
kiek kainuoja kava „McDonald's“? 

— Niekada negeriu kavos „McDonald's“, - atsakė stoties tar- 
nautojas. - Kam mėtyti pinigus į balą? 

— Bet tokia tikimybė vis vien yra, - nenusileidau. - Tiesiog 
noriu pasakyti, kad šitokios detalės užsimiršta. 

— Gal ir taip, bet žmonės, kurie tvirtina pametę bilietus, visa- 
da aiškina važiavę visai netoli! Tarkime, čia visi įtikinėja įlipę į 
traukinį Šibujoje. 

— Juk jau sakiau, kad sumokėsiu tiek, kiek pareikalausite! 
Tik pasakykite sumą. 

— Iš kur galiu žinoti? 

Mestelėjau jam tūkstančio jenų banknotą, ir mudu nudrožė- 
me laukan. Budėtojas dar kažką bandė šaukti mums pavymui, 
bet mes apsimetėme negirdį. Nejaugi dar gaiši laiką ginčydama- 
sis dėl metro bilieto kainos, kai čia pat pasaulio galas? Juo la- 
biau kad mes metro net nevažiavome. 

Antžeminiame pasaulyje purškė dulksna. Mano brangi, pa- 
skutinė gyvenimo čia diena — ir še tau, lynoja. Tegul sau lyja 
kad ir visą menesį kaip Dž. G. Balardo romane, kas man, bet 
juk lietus galėtų palaukti, kol aš dingsiu iš šio pasaulio! Šian- 
dien - mano diena, šiandien aš noriu drybsoti įsaulyje, klausytis 
muzikos, gurkšnoti šaltą alų. 

Tačiau apsiūkusiame danguje nesimatė jokių prošvaisčių, ne- 
atrodė, kad dulksna žadėtų liautis. Man dingtelėjo nusipirkti 
rytinį laikraštį ir peržvelgti orų prognozę, tačiau artimiausias 
spaudos kioskas buvo toje pačioje metro stotyje. Galai nematė 
to laikraščio, apsieisiu. Diena, kad ir kokia ji būtų, vis vien liks 
ūkanota. 

Gatvėje visi praeiviai slėpėsi po skėčiais. Visi, išskyrus mus. 
Mudu šmurkštelėjome po kažkokio pastato stogeliu ir užsižiū- 
rėjome į dulksnos purškiamą sankryžą, prisigrūdusią įvairia- 
spalvių automobilių. 

— Kokia laimė, kad šiandien lyja, - pratarė mergina. 

— Kodėl - laimė? 

- Šviesa nedirgina akių. 

— O, nuostabu. 

— Ką mes dabar darysime? 

— Pirmiausia — išgersime ko nors karšto, o paskui - namo 
maudytis. 

Patraukėme į prekybos centrą - kur jau kur, o čia užkandinę 
visuomet rasi. Padavėja net pašoko, išvydusi mus, dumblinus 
nuo galvos iki kojų, bet tuoj pat atitoko ir profesionaliai priėmė 
užsakymus. 

— Dvi kukurūzų sriubos su grietine ir vieną sumuštinį su kum- 
piu bei kiaušinių salotomis, tiesa, pone? - pasitikslino ji. 

— Taip, - patvirtinau. - Sakykite, kokia šiandien diena? 

—- Sekmadienis. 

— Na, ar nesakiau? - atsigręžiau į storuliukę. 

Pasisiekiau nuo gretimo staliuko kažkieno paliktą Sports Nip- 
pon numerį. Ne kažin kiek naudos iš tokio laikraštpalaikio, bet 
šunys nematė. Leidinio data - spalio antroji, sekmadienis. Tie- 
są, orų prognozės čia taip ir neaptikau, tačiau padėtis hipodro- 
me, kur turėjo vykti žirgų lenktynės, aprašyta gana smulkiai: 
dėl lietaus ketvertams teks lenktyniauti gana sunkiomis sąlygo- 
mis. O Dzingu stadione įvyko beisbolo rungtynės: „Yakult“ pra- 
laimėjo „Chunichi“ rezultatu 6:2. Ir niekam nei galvoj, nei uode- 
goj, kad tiesiog po jais knibžda milžiniškas INKiščių lizdas. 

Mergina pareikalavo paskutinio puslapio. Ten buvo išspaus- 
dintas kažkoks iškrypėliškas straipsnis rėksminga antrašte „Ar 
ryjant sėklą tikrai įmanoma atjauninti veido odą?“ 

— Ar tau patinka, jei mergina praryja tavo sėklą? - pasidomė- 
jo storuliukė. 

— Na, gal ir nieko, - atsakiau. 

- Paklausyk, ką čia rašo: „Daugumai vyrų patinka, kai mote- 
rys praryja jų sėklą. Tai laikoma absoliučios moters pagarbos 
vyrui išraiška. Tuo pat metu tai ir ritualas, ir įsipareigojimas.“ 

— Nieko nesupratau, - prisipažinau. 

— Ar kokia nors moteris yra kada prarijusi tavo sėklą? 

— Na... jau nebeprisimenu. 

- Hmmm... - numykė ji ir vėl iki ausų sulindo į tą patį straips- 
nį. Aš tuo tarpu susipažinau su Centrinės ir Ramiojo vandeny- 
no lygų beisbolo rezultatais. 

Pagaliau atnešė užsakytus patiekalus. Dabar mums bet kas 
būtų pasirodę skanu. 

Išėjome iš prekybos centro ir pasigavome taksi. Tiesa, užtru- 
kome visą šimtmetį, kol sulaukėme tokio, kuris ryžosi mums 
sustoti - buvome ganėtinai purvini. Prie vairo sėdėjo jaunas 1!- 
gaplaukis vyrukas, ant priekinės sėdynės greta savęs pasistatęs 
įspūdingų gabaritų grotuvą. Norėdamas perrėkti kurtinančiai 
plyšojančius „Police“, visa gerkle užbaubiau savo adresą ir dri- 
bau ant užpakalinės sėdynės. 

— O judu iš kur tokie išlindote? — pasiteiravo vairuotojas. 

— Mažumą pasipliekėme lietuje, - atsakė mergina. 

— Negeraaaaai, - nutęsė vairuotojas. - Reikia savimi rūpintis. At- 
rodote tarsi tiesiai iš mūšio lauko. Jums ant kaklo mėlynė - ohoho. 

— Žinau, - atsakiau. 

— Pats tas, - pareiškė vairuotojas. 

— Ką tai reiškia? - pasidomėjo mergina. 

— Nagi, vežu tik tuos, kurie mėgsta roką. Švarūs ar purvini - 
koks skirtumas? Muzika - mano narkotikas. O jums „Police“ 
kaip - patinka? 

— Dar ir kaip, - pasakiau jam, ką norėjo išgirsti. 

— O firmoje man vis kniaukia: nedrįsk leisti šitos šūdliavos! 
Nagi, sako, grok kayokyoku. Kad jūs, vyručiai, nesulauktumėt! 
Nagi, rimtai! Patys įsivaizduokite - imu ir užsileidžiu „Matchi“? 
Arba Seiko? Tuoj nusprogčiau nuo to cukrinio popso! Štai „Po- 
lice“ — visai kas kita. Tikri blogiukai! Tegu sukasi sau dvidešimt 
keturias valandas per parą be sustojimo! Dar regis neblogai len- 
da. Kaip jums, publika, regis? 

— Visai nieko, - atsakiau. 

Kai baigėsi „Police“ juosta, vairuotojas užleido Bobo Marlio 
koncertinį albumą. Automobilio prietaisų skydas buvo grūste 
užgrūstas kasetėmis. 

Buvau pavargęs ir sustiręs į ragą, marino miegas. Anot tos 
dainos, irau per visas siūles - vienu žodžiu, tikrai nebuvau pa- 
čios geriausios formos. Vos begalėjau ištverti drebinantį muzi- 
kos griausmą, bet, šiaip ar taip, mes bent jau važiavome ten, 
kur reikia. Atsilošiau sėdynėje ir įsmeigiau žvilgsnį į vairuotojo 
pečius, kurie šokčiojo regio ritmu. 

Taksi sustojo prie pat mano namų durų. Išsiropščiau iš maši- 
nos, sumokėjau vairuotojui ir pridėjau dar tūkstantį jenų. 

— Nusipirksi kokį kietą įrašą, - ištariau. 

— Jėga! - stūgtelėjo jis. - Jeigu prireiks - tik švilptelėkit, pa- 
mėtėsiu, kur tik norėsit. 

— Būtinai, - patikinau. 

- Po kokių dešimties ar penkiolikos metų visas miestas bus 
pilnas roko taksi - šaunu, ką? Pasaulis taps visiškai swgeeeedęs. 

— Aha, - sutikau. - Pergedęs iki pašaknių. 

Nors pats tuo, tiesą sakant, nė velnio netikėjau. Praėjo jau 
penkiolika metų po Džimo Morisono mirties, bet man dar nė 
karto nepasitaikė įsėsti į taksi, kur grotų „Doors“. Kai kurie 
dalykai šiame pasaulyje keičiasi, o kai kurie - ne. Universalinė- 
se parduotuvėse iki šiol liurlena Raimondo Lefevro orkestras, 
aludės vis dar šeria lankytojus polkomis, o prekybos pasažuose 
jau nuo lapkričio vidurio neišgirsi nieko kita, tik „Ventures“ 
Kalėdų giesmes. 

Pasikėlėme liftu ir aptikome buto duris tvarkingai atremtas į 
staktą. Kažin, kam šovė į galvą šitaip vargintis? Atstūmiau plieni- 
nes duris lyg koks kromanjonietis, nuritinantis akmenį nuo savo 
urvo angos. Pirmiausia įleidau vidun merginą, tada vėl užstūmiau 
duris į vietą, kad niekas nesumanytų dirsčioti vidun, ir galiausiai 
užkabinau grandinėlę - kodėl nepasimėgavus saugumo iliuzija? 

Mano butas atrodė it naujutėlis: viskas švaru gražu, viskas 
sutvarkyta. Akimirką maniau apsirikęs ir įsilaužęs į svetimą bu- 
tą. Baldai sustatyti į vietas, maistas nuo grindų suvalytas, bute- 
lių ir lėkščių duženos išnykusios. Knygos ir plokštelės sugrįžo į 
lentyną, drabužiai tvarkingai kabojo spintoje. Niekur: nei vir- 
tuvėje, nei vonioje, nei miegamajame - nė dėmelės. 

Vis dėlto apsidairęs atidžiau aptikau visus kitus niokojimo 
pėdsakus. Sprogęs televizoriaus ekranas žiojėjo tarsi skylė į lai- 
ko tunelį. Tuštutėlis šaldytuvas nerodė jokių gyvybės ženklų. 
Indaujoje - vos keletas užsilikusių lėkščių ir taurių. Sieninis laik- 
rodis sustojęs, neveikia nė vienas elektrinis prietaisas. Suplėšyti 
drabužiai išnykę be pėdsako, o likusius nesunkiai sutalpintum į 
nedidelį lagaminėlį. Kažkas kruopščiai iššlavė iš čia viską, ko 
nebebuvo prasmės taisyti, tad nebeliko jokių nereikalingų smulk- 
menų. Dar niekada mano butas neatrodė šitoks erdvus. 

Patraukiau į vonią, uždegiau dujinį vandens šildytuvą, o kai 
įsitikinau, kad jis veikia kaip reikiant, paleidau vandenį. Atro- 
do, jokių tualetinių reikmenų netrūksta: radau muilo, barz- 
daskutę, dantų šepetėlį, šampūno, rankšluostį. Netgi mano 
maudymosi chalatas - ir tas išliko sveikas. 

Kol į vonią bėgo vanduo, apžiūrinėjau butą. Mergina tuo tar- 
pu sėdėjo kamputyje ir skaitė Balzako Šuanus. 

- Sakyk, ar Prancūzijoje iš tikrųjų buvo ūdrų? - paklausė ji. 

— Tikriausiai buvo. 

— Gal ir dabar dar yra? 

— Kas žino. 

Atsisėdau virtuvėje ir susimąsčiau: kažin, kam galėjo šauti į 
galvą iškuopti butą? Galbūt pasidarbavo tuodu semiotekai? O 
gal kas nors iš Sistemos? Net jeigu ir taip, aš, nepaisant nieko, 
jaučiausi tam paslaptingam tvarkytojui dėkingas. 

Pasiūliau storuliukei maudytis pirmai. Kol ji mirko vonioje, 
persirengiau tuo, ką dar pavyko rasti, ir išsipleikiau ant lovos 
likučių. Jau beveik pusė dvylikos. Trūks plyš reikėjo sugalvoti 
kokį nors veiksmų planą. Kažin, ką dar galėčiau nuveikti per 
dvidešimt keturias paskutines savo gyvenimo valandas? 

Lauke vis dar dulksnojo. Jei ne lango stiklu vinguriuojantys 
lašų takeliai, nė nepasakytum, kad lyja. Mane ėmė snaudulys, 
bet neketinau dabar miegoti. Nenorėjau prarasti nė vienos mi- 
nutės. 

Taigi kažin kiek kiurksoti kambaryje neketinu. O ką galėčiau 
nuveikti? 

Žinodamas, kad gyventi jam liko dvidešimt keturios valandos, 
žmogus lyg ir turėtų imtis užbaigti begalę darbų, o štai aš neįs- 
tengiau sugalvoti net vieno vienintelio. Prisiminiau tą prekybos 
centre matytą reklamą, siūlančią turistinę kelionę į Frankfurtą. 
O gal būtų visai neblogai užbaigti savo dienas Frankfurte? Vis 
dėlto nukakti ten per dvidešimt keturias valandas tikriausiai ne- 
įmanoma. O jei ir įmanoma, dešimt viso savo likusio laiko va- 
landų turėčiau prakiurksoti pririštas prie krėslo lėktuve, doro- 
damas aviakompanijos siūlomus gardėsius. Nelabai gundanti 
mintis, juo labiau kad ir vaizdai atvirukuose dažniausiai apgau- 
na. Tikrovė niekuomet nebūna tokia graži - niekad negauni to, 
ko iš tikrųjų tikiesi. O užbaigti gyvenimą nusivylusiam - tikrai 
ne pats geriausias sumanymas. 

Vadinasi, lieka vienintelė išeitis: kartą kitą kaip reikiant pa- 
valgyti. Daugiau lyg ir nieko nebenoriu nuveikti. 

Paskambinau į biblioteką. 

— Klausau! - atsiliepė manoji bibliotekininkė iš skaitytojų ap- 
tarnavimo skyriaus. 

— Dar kartą ačiū už knygas apie vienaragius, - pasakiau aš. 

— Ačiū už nuostabią vakarienę, - atsakė ji. 

— O gal norėtum ir šiandien pavakarieniauti drauge? 

— Pavakarienia-aaauti? - progiesmiu pakartojo ji. - Šįvakar 
kaip tik turiu eiti į seminarą. 

— Seminarą? - pakartojau ir aš. 

— Mes tyrinėjame vandens užterštumą. Žinai, į šaltinius ir upes 
patenka visokiausių dezinfekavimo priemonių, nuo jų dvesia žu- 
vys. Kiekvienas turėjome pasirinkti temą, o šįvakar kaip tik pri- 
statome analizės rezultatus. 

- Iš tiesų aktuali tema. 

— Tai jau taip. O kodėl mums nesusitikus rytoj vakare? 
Pirmadieniais biblioteka nedirba, tad mes turėtume daugiau 
laiko. 

— Rytoj po pietų manęs čia jau nebebus. Telefonu nelabai ga- 
liu ką paaiškinti, bet aš... na, būsiu jau labai toli. 

— Labai toli? Nori pasakyti, išvyksti į kelionę? 

— Tam tikra prasme - taip, - atsakiau. 

— Luktelėk truputį, aš tuojau! - Ji pertraukė pokalbį, kad ga- 
lėtų kažką paaiškinti skaitytojui. Iki manęs atsklido bibliotekos 
garsai. Irzliai spiegė maža mergaitė, ją stengėsi raminti tėvas. 
Žmonės rinkosi knygas, tarškėjo kompiuterių klavišai. 

— Kaimo pastatų perstatymas ir atnaujinimas, - atrodo, ji atsa- 
kinėjo į skaitytojo klausimą. - Štai tie trys tomai, lentyna F-5... 

Jai įkandin pasigirdo kažkoks burblenimas. 

— Atleisk, kad priverčiau laukti, - ji vėl pakėlė ragelį. - Gerai 
jau, tu laimėjai. Neisiu šiandien į seminarą. Nors jie ten bamba- 
sys, kaip kažin ką. 

— Atsiprašyk jų mano vardu. 

— Nieko baisaus. Dievaži, šiaip ar taip, upėse aplinkui nė su 
žiburiu neberasi nė vienos gyvos žuvies. Tad jei perskaitysiu pra- 
nešimą savaite vėliau, dėl to nė vienai rūšiai neiškils pavojus 
išnykti. Ar man ateiti pas tave? 

— Ne, mano namuose šįkart nieko doro neišeis. Šaldytuvas 
kaip iššluotas, ne lėkščių nebeturiu. Namuose aš nieko nebega- 
liu pagaminti. 

— Žinau, - pasakė ji. 

— Žinai? - nepatikėjau. 

— Bet argi dabar tavo butas neatrodo kur kas tvarkingiau? 

— Nori pasakyti, kad tai tu viską iškuopei? 

— Visiškai teisingai. Tikiuosi, neįsižeidei? Užšokau šįryt pas 
tave, atnešiau dar vieną knygą - ir radau išverstas duris. Bute - 
šiukšlynas, meška koją nusilaužtų, tad nutariau apsitvarkyti. 
Šiek tiek pavėlavau į darbą, bet juk turėjau kaip nors atsidėkoti 
tau už tokią šaunią vakarienę. Viliuosi, nemanai, kad aš perne- 
lyg įžūli? 

— Na ką tu, - atsakiau. - Priešingai, kuo nuoširdžiausiai dė- 
koju. 

— Ką gi, tuomet gal pasirodysi čia dešimt po šešių? Biblioteką 
sekmadieniais uždaro šeštą. 

— Sutarta, - patvirtinau. - Dar kartą ačiū. 

— Nėra už ką, - atsakė ji ir padėjo ragelį. 

Kol naršiau spintą, ieškodamas kokio padoresnio apdaro pa- 
simatymui, iš vonios išlindo storuliukė. Ištiesiau jai rankšluostį 
ir savo maudymosi chalatą. Akimirką ji stovėjo priešais mane 
visiškai nuoga, šlapiais, prie kaktos ir skruostų prilipusiais plau- 
kais, pro kuriuos kyšojo rausvos ausys. Su visais auksiniais aus- 
karais. 

— Ar maudydamasi niekad neišsisegi auskarų? - paklausiau. 

— Niekad. Argi nesakiau? 

+ + * 

Vonioje mergina pakabino džiūti savo apatinius, sijoną ir pa- 
laidinę. Rausva liemenėlė, rausvos kelnaitės, rausvos pėdkelnės, 
rausvas sijonas ir šviesiai rausva palaidinė. Paskutinė mano gy- 
venimo diena, o aš štai sėdžiu vonioje ir neturiu daugiau į ką 
žiūrėti, kaip tik į kadaruojančius prieš nosį skalbinius. Niekad 
negalėjau pakęsti vonioje kabančių apatinių ar kojinių. Nė ne- 
žinau kodėl. Nepakenčiu, ir tiek. 

Paskubomis išsitrinkau galvą, nusigramdžiau visą kūną, išsi- 
valiau dantis, nusiskutau. Paskui užsitempiau trumpikes ir kel- 
nes. Nepaisant visų beprotiškų naktinių gaudynių, žaizdos be- 
veik neskaudėjo. Tiesą sakant, prisiminiau ją tik įlipęs į vonią. 

Mergina tysojo ant lovos, džiovinosi plaukus ir tuo pat metu 
skaitė Balzaką. Lauke tebelynojo, nesimatė jokių prošvaisčių. 

Vonios kambarys su džiūstančiais apatiniais, mergina lovoje 
su plaukų džiovintuvu ir knyga rankoje... visa tai nejučia primi- 
nė man vedybinį gyvenimą. 

Atsisėdau greta jos, atrėmiau galvą į lovos atlošą ir užsimer- 
kiau. Prieš akis plūduriavo ir skydo įvairiaspalvės dėmės. Kiek 
jau parų negavau kaip reikiant išsimiegoti? Kaskart, kai tik nu- 
grimzdavau į snaudulį, mane kas nors šiurkščiai pažadindavo. 
Akys lipte lipo, saldi miego pagunda klampino į tamsias gel- 
mes. Tarytum kokie INKiščiai tiestų letenas ir temptųsi mane 
žemyn... 

Tučtuojau atsimerkiau ir abiem delnais pasitryniau veidą. Pa- 
lietus jis atrodė tarsi svetimas. Kakle tebemaudė siurbelės palik- 
ta mėlynė. 

— Kada ketini keliauti atgal parsivesti senelio? - paklausiau. 

— Kai išsimiegosiu ir išdžius drabužiai, - atsakė ji. - Vanduo 
ten iki vakaro nuslūgs. Eisiu tuo pačiu keliu, kuriuo atėjome. 

— Kai toks oras, tavo drabužiai neišdžius net iki rytojaus ryto. 

— Tai ką man daryti? 

— Ar esi kada girdėjusi apie automatinius džiovintuvus? Čia 
visai netoli yra skalbykla. 

— Bet aš neturiu ką apsivilkti, kad iki jos nueičiau... 

Kaip įmanydamas sukau galvą, bet taip ir nepavyko įžiebti 
jokios išminties kibirkštėlės. Neliko nieko kita, tik pačiam nešti 
džiovinti jos drabužius. Nupėdinau į vonią ir sugrūdau šlapius 
skudurus į „Lufthansa“ krepšį. 

Tai štai kaip. Dalį brangių paskutinių valandų man teks pra- 
leisti ant sudedamosios kėdutės skalbykloje. | 

Šešėlis mirties patale 


Atidarau duris į Sarginę ir aptinku Vartų Sargą, skaldantį bala- 
nas prakurams. 

— Netrukus pradės snigti kaip reikiant, - sako jis, nepaleisda- 
mas kirvio iš rankos. - Artinasi pūga, tiesiog ore jaučiu. Vien 
šįryt numirė keturi žvėrys. Rytoj rytą negyvų rasime kur kas 
daugiau. Šią žiemą šalčiai iš tikrųjų nuožmūs. 

Nusimaunu pirštines, šildausi prie krosnelės nužvarbusius pirš- 
tus. Vartų Sargas suriša balanas į kezulą ir užmeta šį ant malkų 
krūvos, paskui uždaro paskui save malkinės duris ir atremia kirvį 
į sieną. Galiausiai pats prisiartina prie krosnelės ir taip pat šildosi 
pirštus. 

— Atrodo, nuo šiol žvėris man teks deginti vienam. Kai yra 
kas padeda, gyventi kur kas lengviau, bet anksčiau ar vėliau 
viskas baigiasi. Šiaip ar taip, tai juk mano darbas. 

— Ar mano šešėlis jau taip sunkiai serga? 

— Jaučiasi tikrai ne kažin kaip, - sako Vartų Sargas ir kraipo 
galvą, įtrauktą į pečius. - Tiesą sakant, visai nekaip. Slaugau jį 
kaip išmanydamas, bet ne kažin kiek galiu padėti. 

— Ar galiu jį pamatyti? 

— Žinoma, galite pusvalandį pasišnekėti. O paskui man jau 
reikės eiti deginti kritusių Žvėrių. 

Vartų Sargas nukabina nuo kabliuko žiedą su raktais, atraki- 
na geležinius vartus į Šešėlių buveinę. Pirm manęs spėriu žings- 
niu pereina aptvarą ir įleidžia mane į kampe kūpsančią pašiūrę. 
Ji atšalusi lyg ledkalnis. 

— Aš niekuo dėtas, - skubinasi teisintis Vartų Sargas. - Ne aš 
sugalvojau įkišti tavo šešėlį čionai. Manęs paties šitas būstas 
nėmaž nežavi. Tačiau yra taisyklės, kurių privalu laikytis, taigi 
šešėlius turime apgyvendinti čia. Aš tik atlieku savo priedermę. 
Tavo šešėliui pasisekė kur kas labiau nei kai kuriems kitiems. 
Prastesniais laikais tenka sugrūsti čia du ar tris. 

Ginčytis nebėra prasmės. Aš tik linkteliu ir nieko nesakau. 
Kad būčiau žinojęs, niekad nebūčiau palikęs šešėlio šitokioje 
skylėje. 

—- Tavo šešėlis ten, apačioje, - sako Vartų Sargas. - Apačioje 
šiek tiek šilčiau, jei tik ištversi smarvę. 

Vartų Sargas lenda į kampą, atkelia pradrėkusį medinį dang- 
tį. Atsivėrusioje angoje matau netgi ne laiptus, o kopėčias. Var- 
tų Sargas nulipa kelias pakopas, mosteli man sekti paskui jį. 
Nužeriu sniegą nuo palto ir rabždinuosi jam iš paskos. 

Apačioje jusles užgriūva nepakeliamas prarūgusio šlapimo ir 
išmatų dvokas. Jokių langų nėra, patalpa niekada nevėdinama. 
Rūsys dydžio sulig šiokiu tokiu sandėliuku. Trečdalį jo užima 
lova. Po ja - molinis naktipuodis. Ant seno išklerusio stalo virp- 
čioja žvakė - vienintelis ir šviesos, ir šilumos šaltinis. Grindys — 
plūktinė asla, o nuo drėgmės žvarba tiesiog košia kiaurai. Ma- 
no šešėlis guli lovoje nejudėdamas, užsitraukęs antklodę iki pat 
ausų. Jis žiūri į mane, bet akyse - jokios gyvybės kibirkštėlės. 
Kaip ir sakė senasis Pulkininkas, mano šešėliu: paskutinioji jau 
visai arti. 

— Man reikia įkvėpti gryno oro, - sako Vartų Sargas, neapsi- 
kęsdamas tvaiko. - O judu šnekėkitės apie ką tik norite. Šitam 
šešėliui nebeužteks jėgų vėl prilipti prie tavęs. 

Vartų Sargas užsiropščia aukštyn ir dingsta iš akių. Mano še- 
šėlis akimirką dvejoja, akimis baugiai šaudydamas po patalpą, 
o paskui mosteli man prieiti prie lovos. 

— Užlipk viršun ir patikrink, ar Vartų Sargas nesiklauso, - 
kužda šešėlis. 

Palypėju kopėčiomis, vos vos kilsteliu dangtį - nematyti nė 
gyvos dvasios. 

— Išėjo, - patikinu. 

— Mums reikia kai ką aptarti, - tvirtina šešėlis. - Aš dar ne 
toks silpnas, kaip atrodo. Turėjau apdumti akis Vartų Sargui. 
Tiesa, aš iš tiesų išsekęs, tačiau tik apsimetu, kad nevalioju net 
išlipti iš lovos, šleikštulys irgi suvaidintas. Kai prireiks, dar pa- 
jėgsiu atsikelti ir eiti. 

— Ketini bėgti iš čia? 

— O kaip kitaip? Jeigu nepuoselėčiau vilties ištrūkti, kuriems 
galams dar vargintis? Šitaip sugebėjau laimėti laiko - gal kokias 
tris dienas. Taip, trys dienos - tikriausiai riba. Paskui jau ne- 
beįstengsiu pastovėti ant kojų. Šitas pašvinkęs rūsio oras žudo 
mane labai sparčiai. O dar šaltis... smelkiasi iki pat kaulų. Koks 
oras ten, viršuje? 

— Šalta ir smarkiai sninga, - sakau susibrukdamas rankas į 
palto kišenes. - Naktį bus dar blogiau. Temperatūra sparčiai 
krinta. 

— Kuo daugiau prisnigs - tuo daugiau kris žvėrių, - sako ma- 
no šešėlis. - O kuo daugiau negyvų žvėrių - tuo daugiau darbo 
Vartų Sargui. Kol jis bus užsiėmęs, kol degins maitas Obelyne, 
mudu ir išsmuksime. Tu nusikabinsi jo raktus, atrakinsi aptva- 
rą - ir tada mudu nešime kudašių iš čia, tu ir aš. 

— Pro Vartus? 

— Ne, pro Vartus neištrūksi. Nė mirktelėti nespėsime, ir mus 
pasivys Vartų Sargas. Sienos irgi neįveiksime. Ją perskristi gali 
tik paukščiai. 

— Kaip tuomet pabegsime? 

— Palik tai man. Radau būdą - rinkau informaciją po kruope- 
lytę, dėliojau į vientisą paveikslą. Tavo žemėlapį kiaurai pratry- 
niau, be to, daug ką sužinojau ir iš paties Vartų Sargo. Štai įsikalė 
į galvą, kad aš jokių rūpesčių nebegaliu sukelti, tad ir liežuvis 
atsirišo - jis mielai daug ką papasakojo apie Miestą. Vartų Sargas 

sakė tiesą - dabar aš per silpnas, kad vėl susijungčiau su tavimi. 
Kol kas to nepajėgčiau. Bet kai tik ištrūksime į laisvę, kaipmat 
atsigausiu, ir mudu vėl būsime drauge. Man nebereikės nusista- 
garuoti čia, o tu atgausi atmintį ir vėl būsi, koks buvęs. 

Nemirksėdamas žvelgiu į žvakės liepsną ir netariu nė žodžio. 

— Kas tave graužia? Klok viską tiesiai šviesiai, - pareikalauja 
šešėlis. 

— O koks buvau tas ankstesnysis aš? 

— Kodėl tau dabar tai parūpo? Tik nesakyk, kad suabejojai, — 
šešėlis šaiposi. 

— Kaip tik taip ir yra: aš suabejojau, - sakau jam. - Visų pir- 
ma aš net neprisimenu, koks buvau. Tad kaip galiu būti tikras, 
kad mano esybė verta to, kad ją susigrąžinčiau? Iš kur galiu 
žinoti, kad tikrai verta grįžti į tą kitą pasaulį? 

Šešėlis jau žiojasi kažką sakyti, bet aš kilsteliu ranką ir jį per- 
traukiu. 

— Prašau, luktelėk truputėlį. Leisk man užbaigti, ką noriu pa- 
sakyti. Bėda ne tik ta, kad užmiršau viską, kaip kas buvo anks- 
čiau - aš dar ir pradedu po truputį prisirišti prie šio Miesto. 
Man patinka stebėti žvėris. Prijunkau prie Pulkininko, susibi- 
čiuliavau su mergina iš Bibliotekos. Čia niekas nieko nekanki- 
na, niekas nesipyksta. Tiesa, įvykių beveik nepasitaiko jokių, 
tačiau savaip gyvenimas visavertis ir čia. Visi lygūs. Niekas ne- 
nešioja paskalų apie kitus, nėra ir vagių. Kiekvienas dirba savo 
darbą - ir netgi su malonumu. Jie dirba tam, kad dirbtų, dėl 
paties darbo - tai toli gražu ne koks nors priverstinis triūsas. 
Niekas niekam nepavydi. Nei tau skundų, nei rūpesčių. 

— Užmiršai paminėti, kad čia nėra nei pinigų, nei nuosavybės, 
nei titulų. Nei - jokių vidinių konfliktų, - įsiterpia šešėlis. - O 
kas dar svarbiau: niekas nesensta, čia nėra mirties, nėra ir mir- 
ties baimės. 

— Tuomet sakyk - kokią galėtum rasti priežastį, dėl kurios 
turėčiau bėgti iš šio Miesto? 

— Visa, ką sakai, skamba logiškai, - pripažįsta šešėlis; iš po 
antklodės jis ištraukia perregimą ranką ir paliečia suskirdusias 

lūpas. - Bet tavo logika - tik paviršinė. Toks pasaulis, kokį nu- 
pasakojai, būtų nepriekaištinga utopija. Negaliu varu tavęs va- 
ryti iš jo. Tu iš tikrųjų turi teisę jame įsigyventi, ir jeigu tokia 
bus tavo valia, susitaikysiu ir mirsiu čia. Vis dėlto kai ką tu 
pražiopsojai - kai ką labai svarbaus. 

Šešėlį suriečia kosulys. Kantriai laukiu, kol jam praeis. 

— Ką tik pats bylojai, koks tobulas šis Miestas, - liovęsis ko- 
sėti vėl prašnenka šešėlis. - Žinoma, vietiniai žmonės - apie Var- 
tų Sargą nekalbu - iš tiesų niekam blogo nedaro. Niekas nieko 
neskaudina, niekam nieko netrūksta. Visi patenkinti, gyvena ra- 
mybėje. Ar žinai kodėl? Ogi todėl, kad niekas nebeturi savas- 
ties. 

— Na, tai aš žinau net pernelyg gerai, - patikinu. 

- Atsisakydami savasties, Miesto gyventojai tampa nebepa- 
valdūs laikui; jų suvokimas virsta švaria amžinybės lenta. Kaip 
jau sakiau, niekas čia nesensta, niekas nemiršta. Kad taip būtų 
ir tau, pakanka atsikratyti šešėlio, kuris ir yra savasties pagrin- 
das, ir iš lėto jį numarinti. Kai šešėlis miršta, tavo pasaulyje 
nebelieka jokių rūpesčių. Tereikia kasdien nugraibyti iškylan- 
čias savasties putas. 

— Nugraibyti putas? 

— Apie tai dar pasikalbėsime. Bet pirmiausia aptarkime sa- 
vastį. Štai tu man tvirtini, esą Mieste nė su žiburiu nerasi ginčų, 
peštynių, neapykantos ar aistrų. Graži svajonė, ir jei tu būsi 
laimingas, nieko kita nė negaliu norėti. Bet pagalvok pats: ten, 
kur nėra ginčų, peštynių, neapykantos bei aistrų, nėra ir to, kas 
visam tam priešinga. Nei džiaugsmo, nei prieraišumo, nei mei- 
lės. Laimė užgimsta tik ten, kur gyvuoja nusivylimai, liūdesys, 
sielvartas; be nevilties ir praradimo nuojautos negali būti ir 
vilties. 

O dar, žinoma, negalima neužsiminti ir apie meilę. Tau juk ne 
tas pats, ką jaučia ta mergina iš Bibliotekos? Meilė - tai savas- 
ties būsena, tačiau kaip Bibliotekininkė gali mylėti, neturėdama 
savasties? Žmogus be savasties - ne žmogus, tik šmėkla. Tad 
kokia prasmė tokią mylėti? Ar tu tikrai sieki amžino gyvenimo? 

Ar tikrai nori irgi pavirsti šmėkla? Jei leisi man numirti, tapsi 
toks pat kaip ir visi kiti Miesto gyventojai. Įstrigsi čia amžiams. 

Rūsį užtvindė troški tyla. Šešėlį vėl surietė kosulys. 

— Aš negaliu jos palikti, - įsidrąsinęs tariu. - Kad ir kas iš jos 
būtų likę, aš myliu ją, man ji reikalinga. Nesugebu meluoti savo 
paties savasčiai. Jeigu pabėgsiu dabar, vėliau nuolat gailėsiuos. 

— Ak, tiesiog nuostabu tai girdėti, - nusišaipo šešėlis sėsda- 
masis lovoje ir atsišliedamas į sieną. - Senas geras bičiulis. Kas 
jau kas, o aš puikiai žinau, koks sugebi būti užsispyręs. Paskuti- 
nę minutę tu tiesiog privalėjai išknisti kokią nors kliautį, argi ne 
taip? Tai ko gi tu nori? Žinok, kad mums visiems trims - tau, 
man ir merginai - pabėgti neįmanoma. Žmogus be šešėlio pri- 
valo likti čia - kitur tiesiog neišgyvens. 

— Tą aš irgi žinau, - sakau jam. - Bet kodėl tau nepabėgus 
vienam? Aš tau padėsiu. 

- Vis dar nesupranti, - taria mano šešėlis, jo jėgos senka, svy- 
ra galva. - Jeigu pabėgsiu, o tave paliksiu čia, tavo gyvenimas 
pavirs ištisine vargo vakariene. Tai man sakė Vartų Sargas. Še- 
šėliai — visi šešėliai - miršta čia. Net išvarytieji - visi sugrįžta čia 
numirti. O tie, kurie miršta ne čia, taip ir nesugeba galutinai 
numirti. Tau tektų taip ir gyventi visą amžinybę su savasties 
likučiais. Girioje. Tie, kurių šešėliai kaip reikiant nenumiršta, 
ištremiami iš Miesto - jie per amžių amžius klajoja Girioje, ap- 
nikti savų minčių. Juk tu žinai, kas yra Giria? 

Aš žinau - ir jis puikiai žino, kad aš žinau. 

— Tuo tarpu jos į Girią tu tikrai negalėsi pasiimti, - tęsia šešė- 
lis. — Ji — tobula vietinė gyventoja, neturi savasties, nepatiria 
jokių vidinių konfliktų. O šitokie tobuli pusžmogiai gyvena 
Mieste, ne Girioje. Tu liksi visiškai vienas, paminėsi mano žodį. 

— O kur tuomet išsisklaido žmogaus savastis? 

— Juk tu - Sapnų Skaitytojas, ar ne? - atremia šešėlis. - Netel- 
pa galvoj, kaip iki šiol nesugebėjai šito perprasti! 

— Gaila, bet tikrai nesuprantu... 

— Gerai, paaiškinsiu. Žmonių savastį anapus Sienos išneša 
žvėrys. Tai ir turėjau omeny sakydamas, kad reikia nuolat 


pasaulio galas 379 


nugraibyti putas. Klajodami po Miestą žvėrys susiurbia į save 
užsilikusius menkus savasties atšvaitus, o paskui tai, ką surin- 
kę, išneša į išorinį pasaulį. Atėjus žiemai, jie miršta - nebepake- 
lia juose susikaupusių savasties liekanų. Pražudo juos anaiptol 
ne šaltis ir ne maisto stygius - o žmogiškosios esybės, kurią jiems 
užkrauna Miestas, svoris. Pavasarį gimsta jaunikliai - lygiai tiek, 
kiek Žvėrių tą žiemą yra išmirę - ir viskas vėl prasideda iš naujo. 
Štai kokią kainą tenka mokėti už jūsų tobulumą. Tobulumą, 
kuris apsivalo nuo atliekų, užkraudamas jas silpniesiems, nega- 
lintiems pasipriešinti. 

Neįstengiu išspausti nė žodžio. Įsmeigiu žvilgsnį į batus. 

— Kai žvėris miršta, Vartų Sargas nurėžia jam galvą, - negailes- 
tingai tęsia šešėlis. - Tuo metu žmogiškoji esybė jau būna neatsie- 
jamai įsismelkusi į kaukolę. Vartų Sargas kaukoles švariai nu- 
grando ir ištisiems metams užkasa į žemę, kad išsisklaidytų jose 
susikaupusi energija, o paskui neša į Biblioteką. Ten kaukolės ir 
snūduriuoja lentynose, kol Sapnų Skaitytojo rankos surenka pas- 
kutinius savasties raibulius, ir šie ištirpsta ore. Štai kas iš tikrųjų 
yra tie „seni sapnai“. Užduotis skaityti senus sapnus visuomet 
tenka tam, kuris atvykęs į Miestą neseniai - kurio šešėlis dar gyvas. 
Sapnų Skaitytojas išskaito į nebūtį kiekvieną savasties kibirkštė- 
lę - net menkiausi likučiai pažyra ir išsiskaido ore. Tu esi žaibo- 
laidis, tavo darbas - įžeminti elektros iškrovas. Ar supranti? 

— Taip, turbūt suprantu. 

— Kai Sapnų Skaitytojo šešėlis miršta, jis netenka darbo ir 
visiškai susilieja su Miestu. Štai šitaip Miestas ir išsaugo savo 
tobulybę. Visa, kas netobula, suverčiama netobuliesiems, kad 
kiti, „tobulieji“, galėtų gyventi viskuo patenkinti, be jokių rū- 
pesčių. Nejaugi manai, kad tai teisinga, kad šitaip ir turėtų bū- 
ti? Ar tau niekad nedingtelėjo, kaip visa tai atrodo žvėrims, še- 
šėliams, giriniams? 

Aš jau taip ilgai žiūriu į žvakės liepsnelę, kad įsiskausta gal- 
va. Nusiimu tamsius akinius, šluostausi pasruvusias ašaras. 

— Ateisiu rytoj čia trečią valandą, - pasižadu. - Viskas ir yra 
taip, kaip sakai. Man čia - tikrai ne vieta. 

Skalbykla lietingą dieną, automobilių 
nuoma, Bobas Dilanas 


Jeigu sekmadienį lyja, gali neabejoti: visi keturi džiovinimo apa- 
ratai skalbykloje bus užimti. Tad išvydęs keturis skirtingų spal- 
vų plastikinius maišus, pakabintus ant durų rankenų, pernelyg 
nenustebau. Skalbykloje lūkuriavo trys moterys: ketvirtą dešimtį 
bebaigianti namų šeimininkė ir pora studenčių iš netoliese esan- 
čio merginų bendrabučio. Namų šeimininkė sėdėjo ant sulanks- 
tomos kėdutės ir blausiu žvilgsniu stebeilijo į ratu besisukan- 
čius savo drabužius tarsi į televizoriaus ekraną. Abi merginos 
buvo sukišusios nosis į JJ žurnalą. Kai įėjau, visos trys akimirką 
kilstelėjo galvas, bet tuoj pat nutarė, kad besisukantys skalbi- 
niai ir žurnalas - kur kas įdomiau nei aš. 

Prisėdau laukti savo eilės, „Lufthansa“ krepšį pasidėjau ant 
kelių. Atrodo, aš - pirmas eilėje. Nuostabu. Nė vienas vaikinas 
ilgiau neištvertų spoksodamas į kažkieno kito drabužių kaugę, 
besisukančią būgne. O dar paskutinę savo gyvenimo dieną... 

Išsidrėbiau ant sulankstomos kėdutės ir įsispoksojau į erdvę. 
Skalbykloje tvyrojo specifinis skalbimo miltelių ir įšilusių džiūs- 
tančių skalbinių kvapas. Priešingai nei vyliausi, nė vienas džiovin- 
tuvas neskubėjo atsidaryti. Skalbyklose paprastai galioja keletas 

nerašytų taisyklių ir viena jų tokia: „Stebimas džiovinimo apa- 
ratas niekad nesustoja“. Žiūrint nuo kėdutės pro skaidrų būg- 
no plastiką, drabužiai viduje atrodė jau visiškai sausi, tačiau 
centrifuga atkakliai sukosi, tarsi nesuprasdama, kad jau metas 
sustoti. 

Pašėlusiai norėjosi užsimerkti ir nusnūsti, bet baiminausi pra- 
žiopsoti savo eilę. Pasigailėjau, kad neatsinešiau kokios knygos. 
Skaitymas išvaikytų miegus, o ir laikas prabėgtų greičiau. Bet 
argi aš norėčiau, kad laikas bėgtų greičiau? Jau verčiau tegul jis 
slenka taip lėtai, kaip tik įmanoma - bet, kita vertus, kol sėdžiu 
skalbykloje... 

Galvoti apie laiką buvo tikra kankynė. Laikas - pernelyg abst- 
rakti sąvoka. Bet tai netrukdo mums mėginti jį užpildyti. Paskui 
mes patys nebegalime susigaudyti, ar mūsų patirtis priklauso 
laikui, ar fizinių daiktų pasauliui. 

Bet ko reikės nusitverti tada, kai sutvarkysiu reikalus skal- 
bykloje? Pirmiausia — nusipirkti drabužių. Padorių drabužių. 
Matuotis laiko neužteks, tad tvido kostiumą teks pamiršti. Pa- 
sitenkinsiu chaki spalvos medvilninėmis kelnėmis, trumpu spor- 
tiniu švarku ir marškiniais, pasirišiu kaklaraištį. Dar - lengvas 
lietpaltis. Tokia apranga turėtų puikiausiai tikti bet kokiam res- 
toranui. Taigi apsipirkdamas sugaišiu pusantros valandos. Va- 
dinasi, bus trys. Iki paskirtojo pasimatymo man liks dar trys 
valandos. 

Hmmm... Ką veikti ištisas tris valandas? Pavargusios, mie- 
guistos mintys niekaip neišsijudino, tarsi kas būtų sukaustęs man 
protą. 

Džiovintuvas dešinėje pusėje galų gale sustojo. Namų šeimi- 
ninkė ir studentės dirstelėjo į aparatą, bet nė viena nepasijudino 
iš vietos. Vadinasi, šitas džiovintuvas - mano. Laikydamasis ne- 
rašytų skalbyklos taisyklių, ištraukiau iš aparato šiltų drabužių 
gniutulą ir sugrūdau į maišą, kabantį ant džiovintuvo rankenos. 
Tada iškroviau savąjį „Lufthansa“ maišą, pašėriau automatą 
monetomis ir vėl klestelėjau ant kėdutės. Laikrodis rodė be de- 
šimt pirmą. 

Namų šeimininkė bei studentės taip ir sužiuro į mane. Pas- 
kui - į skalbinius džiovinimo aparate. Tada - vėl į mane. Susi- 
rūpinęs ir aš pats žvilgtelėjau į besisukančius skalbinius. Ir tik 
dabar pastebėjau, kad tie keli visų akivaizdoje būgne šokčiojan- 
tys skudurėliai - mergaitiški drabužėliai, ir dar visi rausvi. Ver- 
čiau jau nešdintis iš čia ir pasiieškoti toms dvidešimčiai minučių 
kokio kito užsiėmimo. 

Nuo pat ryto purškianti dulksna nė nemanė liautis, tarsi ši- 
taip skelbdama pasauliui kažkokią liūdną žinią. Išskleidžiau skėtį 
ir patraukiau gatve. Per tykų gyvenamąjį kvartalą išėjau į gat- 
velę, abipus kurios rikiavosi krautuvėlės. Kirpykla, kepykla, 
sporto prekės burlenčių mėgėjams - kažin, kam gali prireikti 
burlentės čia, Setagajoje? - tabako krautuvėlė, patisserie*, vaiz- 
dajuosčių nuoma, drabužių valykla. Ant šios durų iš lauko pu- 
sės iškaba: „Lietingomis dienomis visiems drabužiams - 1076 
nuolaida“. Keistoka logika. Viduje atšiaurios išvaizdos plika- 
galvis valyklos savininkas lygino vyriškus marškinius. Nuo lu- 
bų kadaravo visas pluoštas elektros laidų: tarsi susiviję vijok- 
liai, jie pažemiui išsiskirstė, nuvingiuodami prie lyginimo lentų 
ir lygintuvų. Tokia seno kirpimo savo kvartalo valykla, kur visi 
darbai atliekami tiesiog čia pat, rankomis. Gera sužinoti, kad 
tokių dar yra. Kaip kažin ką, čia jie netvirtina kabių su numerė- 
liais prie marškinių atvarto - negaliu jų pakęsti. Kaip tik dėl tų 
numerėlių niekada nenešu marškinių į valyklą. 

Atvirame valyklos prieangyje stovėjo keletas vazonų su auga- 
lais. Puikiausiai žinojau, kad visus juos pažįstu, bet nevaliojau 
prisiminti nė vieno augalo pavadinimo. Nuo stogo kraigo į že- 
mę vazonuose kapsėjo lietaus lašai; viename vazone savais rei- 
kalais kažkur šliaužė vieniša sraigė. Pasijutau visiškai niekam 
tikęs. Pragyvenau šiame pasaulyje trisdešimt penkerius metus, 
o net paprasčiausios gėlės pavadinimo nežinau. Štai, pasirodo, 
kiek daug galima sužinoti, apsidairius po nedidelę kvartalo va- 


lyklą. 


* Cukrainė (pranc.). 

Grįžau prie tabako krautuvėlės, užsukau vidun ir nusipirkau 
pakelį ilgųjų „Lark“ cigarečių. Tiesa, rūkyti mečiau prieš pen- 
ketą metų, tačiau vienas cigarečių pakelis paskutinę gyvenimo 
dieną manęs tikrai nepribaigs. Prisidegiau vieną. Cigaretės sko- 
nis pasirodė visai nepažįstamas. Lėtai įtraukiau dūmą ir dar lė- 
čiau išpūčiau. 

Paskui užėjau į patisserie ir nusipirkau keturis pyragaičius. 
Visų pyragaičių pavadinimai buvo prancūziški, tad vos mano 
pirkinys atsidūrė dėžutėje, iš karto užmiršau, ką išsirinkęs. Uni- 
versitete šiek tiek mokiausi prancūzų kalbos, bet, atrodo, šios 
žinios drauge su daugeliu kitų nugarmėjo velniop. Cukrainės 
pardavėja buvo pabrėžtinai mandagi, tačiau dėžutes su pyragai- 
čiais rišo labai negrabiai. Nedovanotina. 

Greta cukrainės buvo vaizdajuosčių nuoma, kur esu kartą ki- 
tą lankęsis ir anksčiau. Prie pat įėjimo dvidešimt septynių colių 
įstrižainės ekrane rodė seną filmą Sunkūs laikai. Carlzas Bron- 
sonas vaidino gatvės boksininką, Džeimsas Kobernas buvo jo 
vadybininkas. Užsukau į vidų ir paprašiau dar kartą paleisti ko- 
vos epizodą. 

Moteris už prekystalio atrodė gerokai nusinuobodžiavusi. Pa- 
siūliau jai pyragaitį, o Bronsonas tuo tarpu talžė savo plikagalvį 
priešininką. Aplink ringą susispietusi minia vylėsi, kad tasai pli- 
kis gremėzdas laimės - jie tiesiog nežinojo, kad Bronsonas nie- 
kada nepralaimi. Pakilau eiti. 

— Kodėl nenori dar kiek pabūti ir pažiūrėti filmo iki galo? - 
paklausė panelė Vaizdajuosčių Nuoma. 

Pasakiau jai, kad mielai užtrukčiau ilgėliau, bet negaliu: pali- 
kau skalbinius džiovintuve. Užmečiau akį į laikrodį. Dvidešimt 
penkios minutės po pirmos. Džiovinimo aparatas jau turėjo iš- 
sijungti. 

Ji pabandė paleisti paskutinį šūvį: 

— Kitą savaitę turime gauti tris klasikinius Hičkoko filmus. 

3 5 * 

Tuo pačiu keliu parslinkau į skalbyklą. Lengviau atsikvėpiau 
išvydęs, kad čia nelikę nė gyvos dvasios. Skalbykla buvo tuščia, 

tik mano skalbiniai gulėjo džiovintuvo dugne. Susigrūdau juos į 
krepšį ir patraukiau namo. 

Rubuilė mergina negirdėjo, kaip įėjau - gulėjo lovoje ir mie- 
gojo kaip užmušta. Iškroviau jos drabužius greta pagalvės, ant 
naktinio staliuko padėjau dėžutę su pyragaičiais. Pašėlusiai gun- 
dė mintis pačiam išsitiesti lovoje, bet tvirtai nutariau, kad šito 
nebus. 

Nuėjau į virtuvę. Mane supo įvairiausi pažįstami daiktai: van- 
dentiekio čiaupas, dujinis vandens šildytuvas, elektrinis venti- 
liatorius, dujinė viryklė, rinkinys puodų bei keptuvių, šaldytuvas, 
skrudintuvė, indauja, stovas peiliams, didelė skardinė „Brooke 
Bond“ arbatos dėžutė, ryžių virimo aparatas - kitaip sakant, 
visa tai, kas sutelpa į vieną vienintelę „virtuvės“ sąvoką. Taip 
jau sutvarkytas šitas pasaulis. 

Kai atsikrausčiau gyventi į šitą butą, dar buvau neišsiskyręs. 
Tai įvyko prieš aštuonerius metus, bet netgi tais laikais neretai 
vidury nakties sėdėdavau vienas prie virtuvės stalo ir skaityda- 
vau. Mano žmona miegodavo taip kietai, kad kitąsyk net susi- 
rūpindavau, ar ji dar kvėpuoja. Aš mylėjau ją - kad ir saviškai, 
kad ir netobulai. 

Vadinasi, šitoje landynėje mano pragyventa jau aštuoneri me- 
tai. Atsikraustėme mes visi trys drauge: aš su žmona ir katė. 
Pirmoji išėjo žmona, paskui ją - ir katė. Galiausiai atėjo eilė ir 
man. Pasiėmiau lekštutę pelenams nubarstyti ir prisidegiau ci- 
garetę. Išgėriau stiklinę vandens. Aštuoneri metai. Net sunku 
patikėti. 

Ką gi, dabar jau nebesvarbu. Pakankamai greitai visa tai baig- 
sis. Manęs laukia amžinas gyvenimas. Nemirtingumas. 

Aš persikraustysiu į pasaulį, kuriame man išvis nelemta mir- 
ti. Ar bent jau šitaip man tvirtino profesorius. Pasaulio galas — 
ne mirtis, o tik tam tikras perėjimas į kitą būklę. Ten aš būsiu 
savimi. Atgausiu visa tai, ką jau esu praradęs ir sulig kiekviena 
minute vis dar prarandu. 

Ką gi, gal ir taip. Ne, tikriausiai taip ir yra. Seniokas juk tu- 
rėjo žinoti, ką šneka. Jeigu jis sakė, kad tai pasaulis, kuriame 

niekada nemirsiu, vadinasi, taip ir turėtų būti. Ir vis dėlto pro- 
fesoriaus šnekos gerokai kirtosi su tikrove. Ar veikiau skambė- 
jo kaip tuščios abstrakcijos, blausūs atsitiktinumų šešėliai. Noriu 
pasakyti, aš juk ir iki šiol visą laiką buvau savimi, argi ne taip? 
Kažin, kaip tasai, kuris yra nemirtingas, suvokia savo nemirtin- 
gumą? Ir ką jis ten šnekėjo apie vienaragius ir aukštą sieną? Po 
šimts, Ozo šalies burtininkas - ir tai labiau įtikėtina istorija... 

Taigi, ką aš prarandu? Ko gero, labai daug. Sąrašas tikriau- 
siai vos sutilptų į studentiškų konspektų sąsiuvinį, net jeigu ra- 
šytum labai smulkiai. Buvo tokių dalykų, kurie man net neatro- 
dė svarbūs, kol neišslydo iš rankų. Praradimų, dėl kurių vėliau 
teko sielotis, nors pasitaikydavo ir atvirkščiai. Nuo manęs nuolat 
atitrūkdavo ir nutoldavo žmonės, vietovės, jausmai. 

Net jeigu galėčiau pradėti gyvenimą iš naujo, nemanau, kad 
kas nors pasikeistų. Tikriausiai tomis pačiomis aplinkybėmis vėl 
pasielgčiau taip pat. Šiaip ar taip, viskas — visas šis gyvenimas, 
kurį štai prarandu - ir buvau aš pats. O aš juk negaliu būti kas 
nors kitas - tiktai aš pats. Argi ne taip? 

Kadaise, kai buvau gerokai jaunesnis, maniau, kad panorėjęs 
galėčiau būti kuo nors kitu. Tarkim, persikraustysiu gyventi į 
Kasablanką, atidarysiu barą, susitiksiu Ingridą Bergman. Arba - 
šiek tiek arčiau realybės, nors iš tiesų nelabai aišku, ar tokios 
mintys tikrai arčiau realybės - vyliausi įstengsiąs pakeisti savo 
gyvenimą, surasiąs tokį gyvenimo būdą, kuris daug geriau pa- 
dės atsiskleisti tikrajai mano esybei. Siekdamas šio tikslo, net 
mėginau lavintis. Perskaičiau Amerikos suklestėjimą, triskart 
žiūrėjau Nerūpestingą keliautoją. Ir vis vien neišvengiamai grįž- 
davau į tą pačią vietą tarsi kokia valtis sulaužytu vairu. Taip 
niekur ir nepabėgau nuo savęs. Aš buvau aš, lūkuriuojantis ant 
jūros kranto sugrįžtančio savęs. 

Ar kaip tik tai mane šitaip slegia? 

Kas žino? Galbūt tai ir yra „neviltis“? Tai, ką Turgenevas 
vadino „nusivylimu“. O Dostojevskis - „pragaru“. O Somerse- 
tas Moemas - „tikrove“. Kad ir kokią etiketę prilipintum, visa 
tai puikiausiai tinka man. 

Koks jis, tas nemirtingumo pasaulis? Galbūt man iš tikrųjų 
pavyktų susikurti naują esybę? Galėčiau tapti laimingas - ar 
mažų mažiausiai ne toks paniuręs. Netgi drįstu tvirtinti, kad iš 
manęs galbūt išeitų geresnis žmogus. Tačiau jo nebesies jokie 
ryšiai su dabartiniu manimi. Tai būsiu kitas aš. O kol kas aš esu 
nekintamas - istorinis faktas. 

Taigi man net neliko kitos išeities, kaip tik toliau vynioti hi- 
potezę, kad po dvidešimt dviejų valandų mano gyvenimas baig- 
sis. Vadinasi, aš mirsiu, - tariau sau, nes tokia išvada bent jau 
patogesnė. Tai juk kur kas panašiau į mane: sakyti sau būtent 
šitaip. Ir ta mintis bent kiek guodė. 

Užgesinau cigaretę ir grįžau į miegamąjį. Valandėlę žvelgiau į 
miegančios merginos veidą. Paskui perkračiau kišenes, norėda- 
mas įsitikinti, kad turiu viską, ko reikia atsisveikinimo vakarui. 
O ko iš tikrųjų man reikia? Jau beveik nieko. Piniginė, krediti- 
nės kortelės... o kas dar? Buto raktas, šiaip ar taip, nebegali 
praversti, nebeprireiks man nei automobilio raktelių, nei kal- 
kuteko identifikacijos kortelės. Nebereikalinga ir užrašų kny- 
gutė su adresais. Peiliu irgi nebepasinaudosiu. Netgi kokiam 
pokštui. 

Metro nuvažiavau į Ginzą, „Paul Stuart“ parduotuvėje nuo 
galvos iki kojų apsirengiau naujais drabužiais, atsiskaičiau „Ame- 
rican Express“ kortele. Paskui apžiūrėjau savo atvaizdą veidro- 
dyje. Pusė bėdos. Su mėlynu trumpu sportiniu švarku ir blyškiai 
oranžiniais marškiniais tapau panašus į jauną, sėkmingai karje- 
ros laiptais kopiantį verslininką - bent jau atrodžiau geriau už 
trogloditą. 

Tebelijo, tačiau rinktis drabužius man jau gerokai pakyrėjo, 
tad nutariau išsiversti be lietpalčio ir patraukiau tiesiai į aludę. 
Ji buvo beveik tuščia. Skambėjo Bruknerio simfonija. Kelinta - 
to negalėjau pasakyti, bet argi kas susigaudo simfonijų nume- 
riuose? Užsisakiau alaus ir austrių, jas patiekė išdėliotas lėkštu- 
tėje tvarkingu apskritimu. 

Išspaudžiau citriną, apšlaksčiau austres jos sultimis ir kibau 
valgyti laikrodžio rodyklės kryptimi; fone skambėjo romantiška 

Bruknerio muzika. Milžiniškas sieninis laikrodis rodė be pen- 
kių tris. Laikrodžio rodykles suko du įspūdingi liūtai. Brukne- 
rio simfonija baigėsi; atėjo eilė Ravelio Bolero. 

Užsisakiau antrą bokalą alaus, ir čia mane staiga prispyrė se- 
niai užmirštas reikalas. Po galaižin kokios pertraukos prireikė 
nusišlapinti. Nuskubėjau į tualetą, ir jau kai dėjau, tai dėjau. 
Kažin, kaip šlapimo pūslė gali sutalpinti šitiek skysčio? Niekur 
pernelyg neskubėjau, tad čiurenau geras dvi minutes, o Bolero 
tuo tarpu vis labiau augo link įspūdingo crescendo. Pasijutau 
taip, tarsi galėčiau šitaip stovėti ir šlapintis per amžius. 

Kaip kažin ką, po to jaučiausi lyg iš naujo gimęs. 

Nusiploviau rankas, dirstelėjau į savo atspindį banguotame 
veidrodyje, sugrįžau prie likusio ant stalo alaus bokalo ir prisi- 
degiau cigaretę. 

Rodės, laikas sustojo, tačiau liūtai spėjo pasisukti devynias- 
dešimties laipsnių kampu, tad buvo jau dešimt po trijų. Pasi- 
rėmiau alkūne į staliuką ir užsižiūrėjau į laikrodį. Stebėti, kaip 
sukasi laikrodžio rodyklės - pats beprasmiškiausias užsiėmi- 
mas iš visų įmanomų, bet nieko geresnio neįstengiau sugalvo- 
ti. Juk bet kokią žmogaus veiklą skatina išankstinis įsitikini- 
mas, kad gyvenimas dar tęsis ir tęsis. O jei šią prielaidą atimsi — 
kas liks? 

Kai minutinės rodyklės liūtas nukeliavo žemyn ir laikrodis 
rodė jau pusę keturių, susimokėjau ir pakilau eiti. Per manąją 
alaus pertraukėlę liovėsi lyti, tad skėtį palikau aludėje. Viskas 
atrodė nebe taip prastai. Oras praskaidrėjo, tai kodėl negalėtų 
drauge praskaidrėti ir mano nuotaika? 

Atsikratęs skėčio, pasijutau tarytum palengvėjęs. Netgi užėjo 
noras judėti į priekį. Įsigeidžiau pasitrainioti minioje. Patrau- 
kiau į „Sony“ biurų pastatą, įsimaišiau tarp arabų turistų, iš- 
pūstomis akimis spitrijančių į visą eilę pasieniu išrikiuotų tele- 
vizorių ekranų. Paskui nusileidau į metro, perėjau į Marunouči 
liniją ir nuvažiavau į Šindziuku. Panašu, kad būsiu užsnūdęs tą 
pat akimirksnį, kai atsisėdau vagone, mat kai atsikvošėjau, jau 
buvau atkakęs į vietą. 


388 negailestinga stebuklų šalis 


Išeidamas pro turniketą, staiga prisiminiau vienaragio kau- 
kolę ir perskirstytus duomenis, kuriuos prieš porą dienų pali- 
kau stoties saugojimo kameroje. Toji kaukolė man jau nieko 
nebereiškė, be to, nebuvau pasiėmęs nė kvito, bet kadangi netu- 
rėjau kuo užsiimti, netrukus jau rymojau prie saugojimo kame- 
ros pertvaros ir įkalbinėjau tarnautoją grąžinti man daiktus. 

— Ar gerai visur išieškojote kvito? - paklausė tarnautojas. 

Patikinau jį, kad tiesiog nebeturiu kur daugiau ieškoti. 

— O kaip atrodo jūsų bagažas? 

— Melynas sportinis „Nike“ krepšys. 

— O kaip atrodo „Nike“ prekinis ženklas? 

Paprašiau skiautės popieriaus ir pieštuko, tada nupiešiau krei- 
voką bumerangą, virš jo užrašiau „Nike“. Tarnautojas nepatik- 
liai nužvelgė mano piešinį, bet vis tiek nušlepsėjo taku tarp len- 
tynų. Netrukus grįžo su mano krepšiu. 

— Šitas? 

— Tas pats, - patvirtinau. 

— Ar turite kokį nors asmens dokumentą? 

* L į + 

Vos atgavau savo nuosavybę, dingtelėjo mintis, kad, einant 
vakarieniauti su moterimi, nelabai dera drauge temptis ir spor- 
tinį krepšį. Tad, užuot jį nešiojęsis, nutariau išsinuomoti auto- 
mobilį, o krepšį nerūpestingai nudrėbti ant užpakalinės sėdy- 
nės. Įsigeidžiau kokios nors prašmatnios europietiškos mašinos. 
Tiesa, nesu pernelyg karštas europietiškų automobilių gerbėjas, 
tačiau atrodė, kad ši, tokia neeilinė, mano gyvenimo diena nusi- 
pelno ir ypatingos mašinos. 

Perverčiau telefono abonentų knygos geltonuosius puslapius, 
radau Šindziuku rajone keturis automobilių nuomos punk- 
tus - į visus ir paskambinau. Tačiau europietiškų automobilių 
nesiūlė nė vienas. Maža to, kad sekmadieniais automobilių 
nuomos paklausa labai didelė, visų pirma užsienietiškų maši- 
nų niekas nė nenuomojo. Paskutiniame nuomos punkte man 
pasiūlė rinktis vieną iš dviejų tojotų: sportinę „Carina 1800 GT“ 
su dviguba traukle ir turbokompresoriumi arba „Mark II“ 

modelį. Abu automobiliai esą nauji, abu - su automagnetolo- 
mis. Pasirinkau „Carina“. Neturėjau žalio supratimo, kaip at- 
rodo viena ar kita. 

Užsisakęs mašiną, užsukau į muzikos įrašų parduotuvę tr prisi- 
pirkau kasečių. Džonio Metiso Greatest Hits, Šėnbergo Verklūrte 
Nacbt (dirigentas - Zubinas Mehta), Kenio Berelo Stormy Sun- 
day, Elingtono - Popular Ellington, Brandenburg Concertos 
(klavesino partiją atlieka Trevoras Pinokas) ir pagaliau - Bobo 
Dilano rinkinį su daina „Like a Rolling Stone“. Tai bent mišrai- 
nė. Bet aš norėjau apsidrausti. Ką gali žinoti, kokia muzika la- 
biausiai tinka prie sportinės tojotos „Carina 1800 GT“ su tur- 
bokompresoriumi? 

Susikroviau kasetes į krepšį ir patraukiau į nuomos punktą. 
„Carina 1800 GT“ vairuotojo sėdynė, palyginti su manąja kas- 
diene skardine, labiau priminė kosminio erdvėlaivio kabiną. Už- 
lesidau Bobą Dilaną ir, kol jis dainavo „Watching the River 
Flow“, ėmiausi tikrinti kiekvieną valdymo pulto mygtuką. 

Ta pati dailutė mergina, kuri mane aptarnavo, priėjo prie auto- 
mobilio ir paklausė, ar kas nors negerai. Ir nusišypsojo akinan- 
čia šysena - tarsi tiesiai iš televizijos reklamos. 

Ne, viskas gerai, patikinau, tik štai prieš išvažiuodamas į ke- 
lią panorau patikrinti kiekvieną valdymo mygtuką. 

— Puiku, - pareiškė ji. 

Jos šypsena priminė man kitą merginą, kurią pažinojau dar 
mokydamasis vidurinėje mokykloje. Buvo tokia dailutė ir lanks- 
taus proto, bet paskui ištekėjo už Kakumaru radikalo, pagimdė 
jam du vaikus ir galiausiai pradingo iš šio pasaulio. Kas galėjo 
pamanyti, kad tokiai dailiai septyniolikmetei, garbinančiai Selin- 
džerį ir Džordžą Harisoną, teks išgyventi šitokius perversmus? 

— Lieka tik pasvajoti, kad visi vairuotojai būtų tokie apdairūs 
kaip jūs, - kalbėjo nuomos punkto darbuotoja. - Tuomet ir dirbti 
būtų kur kas lengviau. Tie kompiuterizuoti naujausių modelių 
valdymo pultai ganėtinai sudėtingi. 

— Kurį mygtuką reikia paspausti norint ištraukti kvadratinę 
šaknį iš šimto aštuoniasdešimt penkių? - paklausiau. 

- Įtariu, kad šita funkcija bus įdiegta tik kitame modelyje, - ji 
nusijuokė. - Sakykite, ar tik ne Bobo Dilano klausotės? 

— Visiškai teisingai, - atsakiau. Kaip tik „Positively 4th Street“. 

— Bobą Dilaną atpažįstu vos išgirdusi, - pareiškė ji. 

— Ar dėl to, kad lūpine armonikėle jis groja dar baisiau nei 
Stivis Vonderis? 

Ji vėl nusijuokė. Kaip šaunu įsitikinti, kad dar sugebu ką nors 
prajuokinti. 

— Ne, man iš tikrųjų patinka jo balsas, - paaiškino ji. - Tarsi 
vaiko, kuris stovi prie lango ir žvelgia į lietų. 

Apie Bobą Dilaną prirašyta tomų tomai, tačiau su tokiu to- 
bulu apibūdinimu man iki šiol neteko susidurti. Kai pasakiau 
jai tai, ji išraudo. 

— Na, nežinau... Tiesiog man taip atrodo. 

— Ne į galvą nebūtų atėję, kad tokia jauna mergina kaip jūs 
išvis klausytųsi Bobo Dilano. 

—- O aš labiausiai ir mėgstu seną muziką. Bobą Dilaną, „Beat- 
les“, „Doors“, „Byrds“, Džimį Hendriksą... na, ir taip toliau. 

— Kada nors mudviem reikėtų susitikti, - pasakiau. 

Ji nusišypsojo ir vos vos pakreipė galvą. Šitokios žavios mer- 
ginos, reikia manyti, žino kokius tris šimtus būdų, kaip bend- 
rauti su nusigalavusiais, žmonų pamestais trisdešimt penkerių 
metų vienišiais. Padėkojau jai ir užvedžiau variklį. „Stuck Insi- 
de of Mobile witb the Mempbis Blues Again“, - dainavo Bobas 
Dilanas. Šnektelėjęs su ta mergina, pasijutau geriau. 

Elektroninis laikrodis prietaisų pulte rodė keturias valandas 
keturiasdešimt dvi minutes. Vakarėjo, ūkanotas dangus virš 
miesto vis labiau blausėsi, o aš važiavau namo, vos šliauždamas 
transporto kamštyje. Tačiau tai buvo ne įprastas lietingo sek- 
madienio kamštis: žalias sportinis automobilis įsirėžė į aštuonių 
tonų sunkvežimį, gabenusį betono blokus. Tad eismas buvo pa- 
ralyžiuotas visame kvartale. Sportinis automobilis priminė kar- 
toninę dėžutę, kurią kažkas neatsargiai prisėdo. Netoliese stovi- 
niavo keletas lietpalčiais vilkinčių policininkų, o avarinė brigada 
skubinosi patraukti nuo kelio sumaitotas nuolaužas. 

Užtrukau visą amžinybę, kol prasibroviau pro avariją, tačiau 
iki paskirtojo pasimatymo dar liko marios laiko. Tad sėdėjau 
automobilyje, rūkiau ir klausiausi Bobo Dilano. „Like a Rol- 
ling Stone“. Ėmiau niūniuoti pritardamas. 

Visi mes senstame. Bent jau tai visiškai aišku, kaip tas lietus 
už lango. 

Kaukolės 


Regiu skrendančius paukščius. Jie pramirga virš nubalusio, šal- 
čio sukaustyto Vakarinės kalvos šlaito ir dingsta man iš akių. 
Šildausi prie krosnelės rankas ir kojas, gurkšnoju Pulkininko 
atneštą karštą arbatą. 

- Ir šįvakar ketini eiti skaityti sapnų? Sniego bus labai gilu. 
Pavojinga vaikštinėti Kalvos šlaitu. Galėtum kokią dienelę ir at- 
sipūsti, - siūlo man senasis karininkas. 

— Ne, negaliu praleisti nė dienos, - prieštarauju. 

Pulkininkas linguoja galvą, paskui išeina ir netrukus grįžta 
nešinas pora sniegbridžių batų. 

- Štai, apsiauk šituos. Bent jau nepaslysi. 

Pasimatuoju batus. Dydis - kaip tik. Geras ženklas. 

Jau metas eiti. Apsivynioju kaklą šaliku, užsimaunu piršti- 
nes, iš Pulkininko pasiskolinu kepurę. Akordeoną suspaustomis 
dumplėmis irgi vogčiomis įsimetu į kišenę. Nenoriu niekur nė 
žingsnio žengti be jo. 

— Būk atsargus, - prisako man senasis karininkas. 

+ + + 

Kaip ir reikėjo tikėtis, seniokų iškastą duobę jau baigia už- 
nešti sniegu. Patys seniokai prie jos nebesirodo, pradingo ir jų 

darbo įrankiai. Jeigu šitaip snigs ir toliau, iki ryto duobės neliks 
nė ženklo. Valandėlę stebiu besiblaškančius baltus sūkurius, o 
paskui leidžiuosi į kelią šlaitu žemyn. 

Sninga tirštai, dideliais drėgnais kąsniais. Per kelis metrus prie- 
kyje jau neįžiūriu nieko, tik vientisą baltą sieną. Nusiimu aki- 
nius, šaliką užsitraukiu iki pat akių. Girdžiu virš galvos krykau- 
jančius paukščius - jų balsai prasismelkia net per naujųjų mano 
batų girgždėjimą. Kažin, kaip jaučiasi paukščiai, kai šitaip snin- 
ga? O ką apie tokią pūgą mano žvėrys? 

+ + + 

Į Biblioteką ateinu visa valanda anksčiau ir aptinku Bibliote- 
kininkę laukiančią, kol krosnelė prišildys kambarį. Ji nužeria 
sniegą nuo mano palto, iškrapšto ir tą, kurio prilindo į rantuo- 
tus batų padus. 

Nors buvau čia vos vakar, vis dėlto, išvydus šviesą už matinio 
stiklo, pajutus jaukią krosnelės šilumą, užuodus iš kavinuko 
sklindantį kavos kvapą, mane persmelkia ilgesys. 

— Valgysi dabar? - klausia Bibliotekininkė. - Ar šiek tiek vė- 
liau? 

— Išvis nevalgysiu. Aš nealkanas, - sakau. 

— Tai gal nori kavos? 

— Kavos norėčiau. 

Nusimaunu pirštines, pakabinu virš krosnelės džiūti. Kol 
šildausi prie ugnies pirštus, Bibliotekininkė pripila du puo- 
delius kavos. Vieną paduoda man, tada pati sėdasi prie stalo, 
gurkšteli. 

— Lauke taip smarkiai sninga, - sakau. - Ateidamas vos įžiū- 
rėjau kelią. 

— Tai jau taip. Ir snigs dar keletą dienų. Kol tie debesys dan- 
guje išbarstys visą sniegą. 

Nugeriu gal pusę puodelio kavos, tada, netaręs nė žodžio, 
sėduosi prie stalo priešais Bibliotekininkę. Vos pažvelgiu į ją, 
širdį vėl suspaudžia liūdesys. 

— Kai pagaliau liausis snigę, sniego bus priversta tiek, kiek tu 
tikriausiai nesi regėjęs per visą gyvenimą, - sako ji. 

— Gali būti, kad ir nepamatysiu. 

Ji pakelia akis nuo puodelio su kava ir įsmeigia žvilgsnį į mane. 

— Ką tai reiškia? Juk sniegą mato visi. 

— Šivakar aš neskaitysiu sapnų. Verčiau tiesiog pasikalbėki- 
me, - siūlau. - Aš noriu pasakyti tau tiek daug visokių dalykų - 
ir antra tiek norėčiau išgirsti iš tavęs. Ar sutinki? 

Ji suneria ant stalo pirštus ir nieko nesuprasdama žiūri į mane. 

— Mano šešėlis miršta, - pradedu aš. - Jis neišgyvens šios žie- 
mos. Jo dienos jau suskaičiuotos. O kai mano šešėlis mirs, pra- 
rasiu savastį visiems laikams. Štai kodėl kaip tik dabar privalau 
apsispręsti. Ir dėl savo paties ateities, ir dėl kai kurių dalykų, 
susijusių su tavimi. Laiko apmąstymams liko visai nedaug, bet 
esu tikras: net jei turėčiau jo ikvaliai, kad ir kiek apie visa tai 
galvočiau, sprendimas nepasikeistų. Tad štai: aš privalau iške- 
liauti iš Čia. 

Gurkšteliu kavos, mintyse tikindamas pats save, kad mano 
sprendimas teisingas. Tikiuosi, šitaip nutaręs nesuklydau, bet, 
kad ir kaip būtų, dalelę savęs neišvengiamai prarasiu bet kuriuo 
atvėju. 

— Rytoj aš išvykstu iš Miesto, - po valandėlės prašnenku vel. — 
Pats kol kas tiksliai nežinau nei kaip, nei kokiu keliu. Tai pasa- 
kys mano šešėlis. Mudu išeisime abu ir grįšime į ankstesnįjį pa- 
saulį. Kaip ir kadaise, vėl visur tampysiuosi šešėlį drauge su savi- 
mi. Nerimausiu, graušiuosi ir kentėsiu, atėjus metui pasensiu ir 
galiausiai numirsiu. Abejoju, ar tu gali tai suprasti, tačiau aš 
priklausau tam kitam pasauliui, kuriame nuolat turėsiu paklusti 
savasties valiai - netgi tada, jei ji vilios mane sukti klystkeliais. 

Ji tik stebeilija į mane. Ne, ne į mane, į tą erdvės tašką, kurį 
užima mano kūnas. 

— Nejaugi Mieste tau nepatinka? - galiausiai klausia. 

— Iš pat pradžių sakei man, kad jeigu trokštu ramybės, čia 
man tikrai patiks. Taip, Miesto tyla ir ramybė mane iš tiesų trau- 
kia. Taip pat žinau, kad jei sutiksiu paaukoti savastį ir liksiu čia 
visam laikui, ši tykuma ir ramybė užvaldys mane visiškai. La- 
bai, labai gali būti, kad aš visą gyvenimą gailėsiuos pasprukęs iš 

Miesto. Tačiau ir likti negaliu. Manoji savastis neleidžia man 
lyg niekur nieko priimti šešėlio ir žvėrių auką. Nors mano sa- 
vastis be paliovos, netgi šią minutę, vis labiau menksta, negaliu 
jai meluoti. Bet dabar kalbu ne apie tai. Noriu pasakyti štai ką: 
tai, ką prarasiu — prarasiu amžiams. Ar supranti? 

Ji ilgai žiūri į gulinčias ant stalo savo rankas. Jos kava puode- 
lyje jau seniai nebegaruoja; kambaryje išvis niekas nejuda. 

- Ar tu jau niekada nesugrįši čionai? 

Aš purtau galvą. 

— Kartą išvykęs, sugrįžti nebegalėsiu niekad. Tai visiškai aiš- 
ku. Net jeigu ir grįžčiau, Vartai man nebeatsidarytų. 

- Nejaugi tau nėmaž negaila? 

— Prarasti tave - štai kas man sunkiausia. Aš myliu tave, ir ma- 
no meilės prigimtis - labai svarbus man dalykas. Jeigu ji liks iš- 
kreipta, virs kažkokia pusiau meile, tuomet geriau išvis tavęs ne- 
mylėti. Taigi privalau išsaugoti savastį, nors kartu prarasiu tave. 

Kambaryje vėl stoja tyla, tik pakuždomis spraga anglys kros- 
nelėje. Greta jos kaba mano paltas, šalikas, kepurė, pirštinės — 
daiktai, kuriuos man davė Miestas. 

— Svarsčiau galimybę padėti šešėliui pabėgti, o pačiam pasi- 
likti čia, - tęsiu aš. - Bet tuomet mane išvarytų į Girią, taigi vis 
vien niekad tavęs nebepamatyčiau. Tu Girioje neišgyventum. Gi- 
rioje gali gyventi tik tie, kurių šešėliai galutinai nesunaikinti, 
tie, kurie išsaugojo bent savasties likučius. Aš tebeturiu savastį. 
O tu - ne. Kaip tik dėl to, kad ir kaip būtum man reikalinga, 
pati visuomet galėsi apsieiti be manęs. 

Ji linguoja galvą. 

— Taip, to dalyko, kurį vadini savastimi, aš iš tikrųjų neturiu. 
Mano mama turėjo, o aš - ne. Dėl to, kad išsaugojo savastį, 
mama ir buvo ištremta į Girią. Niekada tau to nesakiau, bet aš 
labai gerai prisimenu tą dieną, kai buvo išvaryta mama. Protar- 
piais vis dar pagalvoju apie ją. Vis smilkteli mintis: jeigu aš irgi 
turėčiau savastį, galėčiau susitikti ir gyventi drauge su mama. Ir 
dar, jeigu turėčiau savastį, galėčiau trokšti tavęs taip pat, kaip 
tu trokšti manęs... 

— Net jeigu tai reikštų tremtį į Girią? Sutiktum mokėti už sa- 
vastį šitokią kainą? 

Ji mąsto, žvelgdama į savo rankas, kurios sunertais pirštais 
guli ant stalo priešais ją, paskui atgniaužia pirštus. 

— Prisimenu, mama sakydavo: jeigu turi savastį, iš tikrųjų nie- 
ko negali prarasti, kad ir kur atsidurtum. Ar tai tiesa? 

— Nežinau, - atsakau. - Nesvarbu, tiesa tai ar ne, svarbu, kad 
tuo tikėjo tavo mama. Tad ir klausti reikėtų šitaip: ar tu tuo 
tiki? 

— Manau, galiu tuo tikėti, - sako ji, žvelgdama tiesiai man į 
akis. 

— Tikrai? — net krūpteliu. - Manai, galėtum tuo patikėti? 

— Taip, tikriausiai, - patvirtina ji. 

- Palauk, prieš sakydama „taip“, gerai pagalvok. Tai labai, 
labai svarbu, - sujundu. - Kad ir kuo tikėtum, tikėjimas yra 
savasties apraiška - be savasties išvis negali būti jokio tikėjimo. 
Supranti mane? Kai sakai, kad kuo nors tiki, kartu pripažįsti ir 
nusivylimo tikimybę. O nusivylimas arba išdavystė gali būti ne- 
vilties priežastimi. Taip nuolatos ir atsitinka tiems, kurie turi 
savastį. Ar tu šitokius jausmus patiri? 

Ji purto galvą. 

— Negaliu pasakyti. Aš paprasčiausiai galvojau apie mamą. Ir 
nieko daugiau. Bet manau, kad tuo - galiu patikėti. 

— Vadinasi, tavyje kažkas dar išliko, ryšys su savastimi galuti- 
nai nenutrūkęs! Tačiau tavo savastis paslėpta labai giliai ir ne- 
pajėgia prasismelkti paviršiun. 

— Kai sakai, jog kažkur giliai manyje vis dar glūdi savastis, ar 
turi omeny, kad jie suvisai nepribaigė mano šešėlės - taip pat, 
kaip nutiko ir mamai? 

— Ne, šešėlė iš tikrųjų mirusi ir palaidota Obelyne. Tačiau 
tavo prisiminimuose apie mamą tikriausiai užsiliko savasties 
aidai, jei tik tu sugebėtum juos atpažinti. 

Aplink mus viešpatauja tyla - tarytum lauke sūkuriuojantis 
sniegas būtų išsiurbęs iš kambario visus garsus, tarytum pati Sie- 
na būtų sulaikiusi kvapą, stengdamasi nuklausyti mūsų pokalbį. 

— Pakalbėkime apie tuos senus sapnus, - keičiu temą. - Ar 
tiesa, kad žvėrys sugeria visus savasties atšvaitus, kuriuos iš- 
spinduliuojame kiekvieną mielą dieną? Ir kad kaip tik tai ilgai- 
niui tampa senais sapnais? 

— Na taip, žinoma. Kai miršta mūsų šešėliai, žvėrys kvėpuo- 
dami susiurbia savastį į save. 

— Vadinasi, aš tikriausiai galėčiau iš senų sapnų išskaityti ta- 
vąją savastį. 

— Ne, tai neįmanoma. Savastis, kurią įkvepia žvėrys, jau ne- 
bebūna vientisa. Manoji subyrėjusi ir išblaškyta, atskiros jos 
dalelės pateko skirtingiems žvėrims, susimaišė su kitų Žmonių 
savasties nuoplaišomis. Šito raizginio jau nebeišpainiosi. 

Taip, jos tiesa. Juk aš seniai kiekvieną vakarą skaitau sapnus, 
o suprasti taip ir nesugebėjau nė vieno, netgi nė menkiausios 
dalelės. O dabar, jei iš tikrųjų ketinu gelbėti savo šešėlį, man 
liko vos dvidešimt viena valanda. Per dvidešimt vieną valandą 
privalau surinkti visus jos savasties skivytus. Kaip gali būti, kad 
šiame visiškai laikui nepavaldžiame Mieste šitaip beviltiškai 
stokoju laiko? Užsimerkiu ir giliai įkvepiu. Privalau rasti tą siū- 
lo galelį, kurį patraukęs sutelksiu dėmesį — ir kartu išardysiu 
audinį. 

— Reikia eiti į saugyklą, - sakau. 

— Saugyklą? 

— Turime pasižiūrėti į kaukoles ir gerai pagalvoti. Galbūt ką 
nors aptiksime. 

Imu ją už rankos; mudu šmurkštelime už pertvarėlės ir eina- 
me pro duris į saugyklą. Bibliotekininkė įžiebia blausią lempelę, 
ir prietemoje išnyra begalinės lentynos su nesuskaičiuojama gau- 
sybe kaukolių. Balzgani apvalaini pavidalai, visi padengti storu 
dulkių sluoksniu, žandikauliai atkragę vienodu kampu, tuščios 
akiduobės bereikšmiais žvilgsniais dėbso į niekur. Tiršta, kone 
apčiuopiama jų tyla kabo tarsi rūko skraistė. Jaučiu, kaip nuga- 
ra vėl nuvirva šiurpulys. 

— Ar tikrai manai, kad sugebes: išskaityti mano savastį? - klau- 
sia ji, iš labai arti žvelgdama man tiesiai į akis. 

— Tikiuosi, - sakau, stengdamasis įtikinti ir save patį. - Juk 
turi būti koks nors būdas... 

— Juk tai tas pat, kas ieškoti atskirų lietaus lašų upėje. 

— Ne, tu klysti. Žmogaus savastis — tai ne lietaus lašai. Ji ne- 
krinta iš dangaus, nepasimeta tarp kitų, su niekuo nesusimaišo. 
Jei išvis kada nors manimi tikėjai, tai patikėk štai kuo: pažadu, 
aš surasiu tavo savastį. Nuo tavo tikėjimo viskas ir priklauso. 

- Aš tavim tikiu, - akimirką patylėjusi kužda ji. - Prašau, 
surask mano savastį. 

Manikiūrinės žirklutės, 
sviestinis padažas, geležinė vaza 


Kai sustojau prie bibliotekos durų, laikrodis rodė be penkių pu- 
sę šešių. Vis vien sugebėjau gerokai pasiankstinti, tad išlipau iš 
mašinos ir patraukiau pasivaikščioti ūkanotomis gatvėmis. Už- 
sukau į kavinę, truputį pažiūrėjau golfo varžybų transliaciją. 
Paskui kyštelėjau nosį į pramogų centrą ir nutariau sužaisti kom- 
piuterinį žaidimą. Žaidimo tikslas buvo sunaikinti tankus, plūs- 
tančius iš kito upės kranto. Iš pradžių man sekėsi visai neblogai, 
bet netrukus priešo tankai ėmė daugintis lyg išprotėję lemingai; 
vien neapsakoma gausa jie sutrypė mano pajėgas ir sugriovė ma- 
no bazę. Galutinai viską nušlavė akinantis blyksnis, primenan- 
tis branduolinį sprogimą, ir ekrane pasirodė užrašas: ŽAIDIMAS 
BAIGTAS - ĮMESKITE MONETĄ. 

Įmečiau į plyšį dar vieną šimto jenų monetą. Mano bazė vėl 
lyg niekur nieko išdygo ekrane sveikutėlė, sugriaudėjo fanfaros. 
Kaip kažin ką, žaidimas į vienus vartus. Aš buvau pasmerktas 
pralaimėti. Jeigu nepralaimėčiau, žaidimas tęstųsi be galo be 
krašto. Bet negi dabar graušiesi nagus? Netrukus mane vėl nu- 
šlavė nuo žemės paviršiaus, vėl driokstelėjo tas pats blyksnis ir 
vėl pasirodė užrašas: ŽAIDIMAS BAIGTAS - ĮMESKITE MONETĄ. 

Greta kompiuterinės buvo smulkių metalo dirbinių krautu- 
vėlė, vitrinoje rikiavosi patys įvairiausi įrankiai. Veržliarakčių 
ir atsuktuvų rinkiniai, elektriniai pneumatiniai plaktukai, grąž- 
tai, o šalia - netgi Vakarų Vokietijos gamybos precizinių instru- 
mentų dėžutė. Greta jos - gal trisdešimt medžiui drožti skirtų 
peilių ir skaptų. 

Užėjau vidun. Po kurtinančio pokšėjimo ir dūzgimo pramo- 
gų centre šioje krautuvėlėje atrodė taip tylu, lyg būčiau pakliu- 
vęs į ledkalnio gelmes. Greta skutimosi priemonių išvydau ma- 
nikiūrines žirklutes, išdėliotas tarsi kokia egzotiškų vabzdžių 
kolekcija. Išsirinkau vienas, iš pažiūros primenančias papras- 
čiausią metalinį strypelį, ir nusinešiau prie kasos aparato. 

Pagyvenęs pardavėjas skystučiais plaukais padėjo pusiau iš- 
ardytą elektrinį kiaušinių plaktuvą ir pademonstravo, kaip nau- 
dotis žirklutėmis. 

— Štai, žiūrėkite atidžiai, - tarstelėjo jis, parodė tris visai pa- 
prastus veiksmus ir atidavė žirklutes man. 

— Pirmarūšis dalykėlis, - patikino jis. - „Henkel“ firma, už- 
teks visam gyvenimui! Nerūdija, neatšimpa, ašmenys kuo pui- 
kiausi. Ir dar tokios tvirtos, kad gali karpyti nagus šunims! 

Sumokėjau už pirkinį du tūkstančius aštuonis šimtus jenų. 
Žirklutes gavau juodame odiniame dėkle. 

Pardavėjas tuoj pat vėl kibo ardyti kiaušinių plaktuvą. Išsuk- 
tus skirtingų dydžių varžtus išrūšiavo į atskirus švarutėlius bal- 
tus padekliukus. Ten jie atrodė tokie laimingi. 

+ + + 

Grįžau į automobilį; laukdamas užsidėjau Brandenburg Con- 
certos. Galvojau apie varžtus, apie tai, kokie jie atrodė laimin- 
gi. Galbūt džiaugiasi išsivadavę iš kiaušinių plaktuvo, galbūt, 
tapę nepriklausomais varžtais, dabar mėgaujasi laisve ant bal- 
tų padėkliukų? Aš ir pats pradžiugau, išvydęs juos tokius lai- 
mingus. 

Prieš uždarant iš bibliotekos pabiro žmonės. Daugiausia - aukš- 
tesniųjų klasių moksleiviai, nešini tokiais pat sportiniais krep- 
šiais kaip ir manasis; vis dėlto pastebėjau ir vieną kitą vyresnį 

žmogų. Lygiai šeštą nuaidėjo varpelis. Ir staiga nei iš šio, nei iš to 
pajutau žvėrišką apetitą - neprisimenu, kad kada gyvenime bū- 
čiau buvęs toks alkanas. Tiesa, nuo pačios visų smagybių pra- 
džios beveik nieko ir neturėjau burnoj. Atlošiau automobilio 
sėdynę ir įsitaisęs pusiaugula užsižiūrėjau į žemas mašinos lu- 
bas, o mintyse tuo tarpu sukosi patys įvairiausi patiekalai. Tarp 
Jų — ir varžtai ant baltų padėkliukų, pavirtę varžtais baltame 
padaže su keliais lapeliais rėžiukų salotų. 

Po penkiolikos minučių pro paradines duris išniro ir mano 
mergina iš skaitytojų aptarnavimo skyriaus. Ji vilkėjo tamsiai 
mėlyną aksominę suknelę su balta nėriniuota apykaklaite; ant 
kaklo segėjo dvigubą susuktą sidabrinę grandinėlę. 

— Tavo mašina? - nustebo ji. 

— Ne, išsinuomojau. Patinka? 

— Visai nieko. Nors kažin ar tikrai dera prie tavo stiliaus. 

— Nė pats nežinau. Tiesiog tokią man pasiūlė nuomos punkte. 

Ji apžiūrėjo automobilį ir iš išorės, ir iš vidaus, atidarė peleni- 
nę, kyštelėjo nosį į pirštinių dėžutę. 

Paskui paklausė: 

— Kas čia atlieka Brandenburgą? 

— Trevoras Pinokas. 

—- Tu - Pinoko gerbėjas? 

— Na... nepasakyčiau, - prisipažinau. - Tiesiog užkliuvo akis 
už šitos kasetės. Bet, atrodo, skamba neblogai. 

— Man labiausiai patinka Richterio atlikimas. Beje, ar žinai, 
kad yra ir dar viena versija, diriguojama Pablo Kazalso? 

— Kazalsas? 

- Atlikimas visiškai netikėtas, Brandenburgą net sunku atpa- 
žinti. Labai įdomu. 

- Pasižvalgysiu, gal pavyks kur gauti, - pažadėjau. - O kur 
mes valgysime? 

— Ką manai apie itališką virtuvę? 

- Puiki mintis. 

— Žinau čia netoliese tokią užeigėlę... ten jie tikrai skaniai 
gamina. 

— Tai ir traukime ten. Aš toks alkanas, kad galėčiau ryti net 
varžtus. 

— Aš irgi alkana, - atsakė ji, varžtus praleidusi pro ausis. — 
Hmmm... Gražūs marškiniai. 

— Ačiū. 

Iki restorano važiavome penkiolika minučių - laviruodami 
tarp dviratininkų ir pėsčiųjų vingiuotomis gyvenamojo kvarta- 
lo gatvelėmis. Daugmaž ties įkalnės viduriu, tarp gyvenamųjų 
namų, apjuostų aukštomis tvoromis, apsuptų išlakiomis puši- 
mis ir Himalajų kedrais, išniro nedidukas italų restoranas - bal- 
tas medinis vakarietiško stiliaus namukas, kuriame ir buvo įsi- 
kūrusi tratorija. Iškaba buvo tokia nežymi, kad nežinodamas 
nė neatkreiptum dėmesio, jog čia esama restorano. 

Jis ir buvo visiškai mažytis: keturi staliukai ir dar keturios 
aukštos kėdės prie baro. Mus pasodino prie tolimiausio staliu- 
ko, iš kur pro langą matyti sodelyje augančios slyvos. 

— Gal paragausime vyno? - pasiūlė ji. 

— Išrink tu, - atsakiau. 

Kol ji su padavėju aptarinėjo vynus, žvelgiau pro langą į sly- 
vos medį. Slyva itališko restorano kiemelyje atrodė išaugusi kaž- 
kaip lyg ir ne vietoje. O gal aš ir klystu. Galbūt slyvos auga ir 
Italijoje. Pasiutimas, juk ūdrų Prancūzijoje tai yra! 

Galiausiai ji išrinko aperityvą, ir mudu atsivertėme valgiaraš- 
čius. Rinkomės kruopščiai, neskubėdami. Pirmiausia - užkan- 
džiai: užsisakėme insalata di gamberetti alle fragole, ostricbe al 
vivo, mortadella di fegato, sepie al nero, melanzane alla parmi- 
giana ir wakasagi marinata*. Toliau - pirmieji patiekalai: ji nu- 
tarė paragauti spagbetti al pesto genovese* *, mane sugundė tag- 
liatelle alla casa***. 

— Kaip manai, gal pasidalytume pusiau dar porciją maccbe- 
roni al sugo di besce****?2 - pasiūlė ji. 

; Vėžių salotos su braškėmis, žalios austrės, kepeninė dešra, sepijos savo sultyse, 
baklažanai su Parmos sūriu, marinuota stinta (14.). 
Spagečiai su aštriu genujietišku padažu (it.). 


Naminiai makaronai (st.). 
*++* Makaronai su žuvies padažu (it.). 


+ 

— Skamba viliojančiai, - pritariau. | 

— Kokios šiandien turite žuvies? - ji atsisuko į padavėją. 

— Šviežutėlio sterko; tai tas pat, kas suzuki, - iškilmingai pra- 
nešė padavėjas. - Jį troškiname popieriniame maišelyje ir ap- 
šlakstome migdolų padažu. 

— Norėsiu paragauti, - iškart pareiškė ji. 

— Man irgi to paties, - neatsilikau ir aš. - Su garnyru: špina- 
tais ir risotto al fungbi*. 

— O man - verdure cotte ir risotto al bomodoro* *. 

— Manau, netruksite įsitikinti, kad mūsų risotti gana sotūs, - 
prasižiojo jau kiek sunerimęs padavėjas. 

— Tikiu, bet aš jau keletą dienų beveik nieko nevalgęs, o ją 
kamuoja skrandžio išsiplėtimas, - paaiškinau. 

- Tikra juodoji skylė, - paantrino ji. 

— O desertui man prašom atnešti granita di uva, crema fred- 
da, sufflė al limone* ** ir espreso kavos, - išbėrė ji, kol padavė- 
jas dar nespėjo pasišalinti. 

— Man irgi to paties, - pridūriau aš. 

Kai padavėjas galų gale baigė užsirašinėti mūsų užsakymą, 
mergina nusišypsojo man. 

— Žinai, tau visiškai nebūtina šitiek užsisakyti vien tam, kad 
neatsiliktum nuo manęs. 

— Nieko panašaus, - paprieštaravau. —- Aš iš tikrųjų mirštu 
badu. Turbūt niekad gyvenime nesijaučiau toks alkanas. 

— Nuostabu, - pareiškė ji. - Aš nepasitikiu žmonėmis, kurie 
neturi apetito. Tuomet atrodo, tarsi jie stengtųsi kažką nuslėpti. 
Ar tu taip nemanai? 

— Iš kur galiu žinoti? - Aš ir iš tikrųjų nežinojau. 

— „Iš kur galiu žinoti“ — vienas dažniausių posakių tavo re- 
pertuare, tiesa? — pastebėjo ji. 

— Gal ir taip. 

— O „gal ir taip“ - dar viena tavo mėgstama frazė, ar ne? 


L Ž 


Ryžių troškinys su grybais (/t.). 
Troškintos daržovės ir ryžių troškinys su pomidorais (it.). 
*** Vynuoginiai ledai, plakta grietinėlė, citrininis pyragaitis (4£.). 

Nesusizgribau, ką dar pasakyti. 

— Ar tu dėl visko šitaip abejoji? 

Iš kur galiu žinoti, bet gal ir taip, - vos neleptelėjau; kartojau 
ir kartojau tai mintyse tol, kol pagaliau vėl prisistatė padavėjas: 
tarsi koks orus masažuotojas, maigantis išnirusį sosto įpėdinio 
nugaros slankstelį, jis pagarbiai atkimšo butelį ir pripylė vyno 
mums į taurės. 

— Prisimeni Kamiu Svetimą? Pagrindinis personažas nuolat 
lyg užsuktas kartodavo: „Tai ne mano kaltė“... jei tik teisingai 
prisimenu. Nagi, kuo jis ten vardu... 

— Merso, - pasufleravau aš. 

— Teisingai, Merso, - patvirtino ji. - Skaičiau tą knygą dar 
vidurinėje mokykloje. Bet šiandieniniai moksleiviai nieko pana- 
šaus neskaito. Neseniai mes bibliotekoje specialiai domėjomės, 
kokių knygų paklausa didžiausia. O kokius autorius tu mėgsti? 

— Turgenevą. 

— Na... Turgenevas ne toks jau ir didis. Jau savo laiku jis bu- 
vo pasenęs. 

— Gal ir taip, - išsprūdo man, - bet vis vien skaitau jį su ma- 
lonumu. Dar patinka Floberas ir Tomas Hardis. 

— Nejaugi visiškai neskaitai šiuolaikinės literatūros? 

— Na, kartais paskaitinėju Somersetą Moemą. 

— Kažin ar daug rastum žmonių, kurie Somersetą Moemą pri- 
pažintų šiuolaikiniu autoriumi, - pareiškė ji, gurkštelėdama vy- 
no. - Lygiai taip pat niekam nebešauna į galvą muzikiniame 
automate užsileisti Benį Gudmaną. 

— O man patinka Moemas. Skustuvo ašmenis skaičiau bene 
tris kartus. Gal ir ne itin įspūdingas romanas, tačiau skaityti 
labai smagu. O tai geriau nei atvirkščiai. 

— Gal ir taip. - Ji nusijuokė. - O tie oranžiniai marškiniai tau 
iš tiesų labai tinka. 

— Labai ačiū, - atsakiau. - Tu puikiai atrodai. 

— Ačiū tau, - pasakė ji. Ir tuoj pat paaiškino: - Per pietų per- 
trauką parbėgau namo persirengti. Gyvenu netoli bibliotekos, 
labai patogu. 


negailestinga stebuklų šalis 405 


Atnešė užkandžius, tad mudu nutilome ir kibome į maistą. 
Patiekalai buvo kvapnūs, gardūs, subtilaus skonio. Šviežutėlės 
krevetės taip ir tirpo burnoje, austrės dvelkė jūra. 

— Na kaip, ar viską išsiaiškinai apie vienaragius? - paklausė ji 
ir įsimetė į burną dar vieną austrę. 

—- Daugmaž, - atsakiau, šluostydamasis sepijos rašalą nuo lūpų. 

— Iš kur tuos vienaragius ištraukei? 

- Jie čia, - atsakiau, patapšnodamas sau per smilkinį. - Visi 
vienaragiai - mano galvoje. 

— Nori pasakyti - perkeltine prasme? 

— Toli gražu. Argi aš panašus į tokį, kuris kalba perkeltinėmis 
prasmėmis? Vienaragiai iš tikrųjų gyvuoja mano sąmonėje. Kai 
kas juos ten aptiko ir man papasakojo. 

- Džiugu, kad kažkas sugebėjo juos aptikti. Skamba labai įdo- 
miai. Papasakok ką nors daugiau. 

- Iš tikrųjų tai ne taip jau ir įdomu, - pasakiau, perduodamas 
jai baklažaną. Savo ruožtu ji padavė man lėkštę su marinuoto- 
mis stintomis. 

— Aš vis vien norėčiau sužinoti apie tai daugiau. Tikrai no- 
rėčiau. 

— Na... yra maždaug taip. Pačiose sąmonės gelmėse esama 
šerdies, į kurią net ir pats negali prasibrauti. Mano sąmonės 
šerdyje yra miestas. Miestas, per kurį teka upė, oO visą jį juosia 
aukšta mūrinė siena. Nė vienas miesto gyventojas negali jo pa- 
likti. Įeina ir išeina tik vienaragiai. Vienaragiai susiurbia į save 
miesto gyventojų esybes, panašiai kaip sugeriamasis popierius, 
ir išneša anapus sienos. Taigi miesto gyventojai neturi ego - ne- 
turi savasties. Aš pats gyvenu tame mieste - ar bent jau taip 
byloja pasakojimas. Ničnieko daugiau nežinau, na, nebent tai, 
kad savo akimis niekad nesu viso to regėjęs. 

— Na... sakyčiau, iš tikrųjų originalu. 

Kokia dar upė? Seniokas nė puse lūpų neužsiminė apie jokią 
upę... 

— Bet visa tai sukūriau ne aš, o jei ir aš, tai nieko apie tai 
nenutuokdamas, - pridūriau. 

- Ir vis dėlto - tu. Juk šito nesukūrė niekas kitas, tiesa? 

— Na, taip... turbūt taip. 

— O stintos visai neblogos, tiesa? 

- Iš tikrųjų skanios. 

— Man atrodo, tai, ką pasakojai, šiek tiek primena aną Rusi- 
jos vienaragio istoriją, kurią andai tau skaičiau, kaip manai? — 
vėl prašneko ji, pjaudama perpus baklažaną. - Juk buvo mano- 
ma, kad anie vienaragiai Ukrainoje gyveno visiškai izoliuoto- 
mis bendruomenėmis. 

— Taip, šiuo atžvilgiu iš tikrųjų panašu. 

— Galbūt esama kokio nors ryšio... 

— Minutėlę! - staiga pertraukiau ją ir kyštelėjau ranką į švar- 
ko kišenę. - Turiu tau dovaną. 

Įteikiau jai nediduką juodos odos dėklą. 

- Kas tai? — nustebusi paklausė ji, vartaliodama rankose me- 
talinį strypelį, kurį ištraukė iš dėklo. 

— Tuojau parodysiu. Stebėk atidžiai. 

Ji sužiuro į mano rankas. 

— Manikiūrinės žirklutės? 

— Visiškai teisingai! Sudėti reikia atvirkščia tvarka. Štai šitaip. 

— Labai įdomu, - pareiškė ji. - Vis dėlto pasakyk: ar dažnai 
dovanoji moterims manikiūrines žirklutes? 

— Niekad. Tau - pirmajai. Tiesiog laukdamas, kol baigsi dar- 
bą, kyštelėjau nosį į visokių smulkių gelžgalių krautuvėlę, ir stai- 
ga užėjo noras ką nors nusipirkti. Medžio drožimo peilių rinki- 
nys buvo pernelyg didelis gremėzdas. 

- Labai ačiū. Nuo šiol visada nešiosiuosi tas žirklutes ran- 
kinėje ir kaskart, kai tik naudosiuosi jomis, pagalvosiu apie 
tave. 

* + + 

Padavėjas nunešė užkandžių lėkštes ir netrukus patiekė pir- 
muosius patiekalus. Alkio man taip ir nepavyko apmalšinti. Šeši 
užkandžiai - o nepakako net kirminui numarinti... Per kelias 
akimirkas sušlaviau neįtikėtiną kiekį naminių tagliatelle, ant 
viršaus dar užkroviau savąją pusę porcijos makaronų su žuvies 

padažu. Visa tai sukimšęs, lyg ir išvydau šiokias tokias blausias 
švieseles savo skrandžio juodojoje skylėje. 

Sudoroję visus makaronų patiekalus ir laukdami sterko, gurkš- 
nojome vyną. 

— Beje, vis norėjau paklausti apie tavo butą... - prašneko ji. — 
Ar ten pasidarbavo koks nors tamtyč sukonstruotas mechaniz- 
mas? O gal kokia nors speciali griovikų brigada? 

- Gal jį ir galima vadinti mechanizmu, bet darbavosi vienas 
žmogus, - atsakiau. 

— Reikia manyti, ryžto jam tikrai netrūko. 

—- Pamatytum - nepatikėtum. 

— Koks nors tavo draugas? 

— Visiškai nepažįstamas. 

— Ar tik nebus tas įvykis kaip nors susijęs su vienaragiais? — 
sumetė ji. 

— Taip ir buvo. Tik štai niekas nesusiprotėjo paklausti mano 
paties nuomonės apie visa tai. 

- Ir dėl viso šito rytoj tau reikia iškeliauti? 

— Na... taip. 

— Panašu, kad būsi įklimpęs iki ausų. 

— Žinai, viskas taip painu, taip sudėtinga, kad nė pats nebeat- 
renku galų. Turbūt bus paprasčiausia, jeigu paaiškinsiu, kad ma- 
ne įklampino į informacijos karą. 

Prie mūsų staliuko netikėtai išdygo padavėjas su žuvimi ir 
ryžiais. 

— Nelabai suprantu, - pareiškė mergina, šakutės briauna atsi- 
gnybdama suzuki. - Štai bibliotekoje, kur dirbu, - gausybė kny- 
gų, ir visi ateina jų skaityti. Kam prireikia kokios nors informaci- 
jos, gali naudotis be jokių apribojimų. Ir niekas dėl jos nekariauja. 

— Kaip gaila, kad pats nedirbu bibliotekoje, - pratariau aš. 

LŽ + + 

- Žuvis buvo nuostabi, - sumurkė mergina, kai sunaikinome 
visą iki trupinėlio. - O padažas - ir išvis nepakartojamas. 

— Paruošti gerą sviestinį padažą - tikras menas, - paaiškinau. - 
Svarbiausia - nepagailėti laiko. Susmulkintus svogūnėlius išmai- 

šai išlydytame svieste ir kaitinti ant labai silpnos ugnies. Pasku- 
bėsi — ir viską sugadinsi. 

— Ak, tiesa, tu juk mėgsti gaminti, ar ne? 

— Na, bent jau mėgau. Bet, norėdamas viską pagaminti tobu- 
lai, privalai nuoširdžiai atsiduoti šiam darbui. Būtini švieži pro- 
duktai, subtilus skonis, o ir patiekti viską reikia taip, kad būtų 
patrauklu ir akiai... Tai ne šiuolaikinis menas. Geros virtuvės 
tradicijos nepasikeitė nuo devynioliktojo amžiaus. 

— Citrininiai pyragaičiai taip ir tirpsta burnoje, - žavėjosi ji, 
kai mums atnešė desertą. - Ar tu jau visiškai užpildei skrandį? 

Vynuoginiai ledai švelniai kuteno gomurį, trapūs pyragaičiai 
gniaužė gerklę citrinos rūgštumu, tiršta espreso kava tiesiog mušė 
į galvą. Kai galų gale baigėme valgyti, iš virtuvės mūsų pasvei- 
kinti atskubėjo pats virėjų vyresnysis. 

— Nuostabus maistas, - pagyrėme jį. 

—- Nepaprastai malonu gaminti tokiems svečiams, kurie mėgsta 
gerai pavalgyti, - atsakė virėjas. - Šitiek nesugeba suvalgyti net 
mano šeima Italijoje. 

— O, labai ačiū. - Mudu nutarėme, kad tai komplimentas. 

Virėjas nuskubėjo atgal į virtuvę, o mudu užsisakėme dar po 
puodelį espreso kavos. 

— Tu - pirmas mano sutiktas žmogus, galintis rungtis su ma- 
nim apetitu, - pareiškė mergina. 

— Dar toli gražu nesijaučiu persivalgęs, - pasakiau. 

— Namie turiu šaldytą picą ir butelį „Chivas“. 

— Gal sudorokime ir juos? 

+ + + 

Jos namai iš tiesų buvo prie pat bibliotekos. Nedidelis standar- 
tinės statybos pastatas, tačiau su prieangiu ir netgi kiemeliu, ku- 
riame, tiesa, išsitiesęs paslikas sutilptų nebent vienas žmogus. Sa- 
vaime suprantama, saulė čia niekada neįspįsdavo, bet vis delto 
kampe augo azalijos krūmas. Namas turėjo netgi antrą aukštą. 

— Vietos vienam žmogui čia per daug, - paaiškino ji. - Mudu 
su vyru pirkome šį namą, nes ketinome turėti vaikų. O paskui 
paskolą už jį grąžinau iš vyro gyvybės draudimo pinigų. 

Ji ištraukė iš šaldiklio picą, įkišo į mikrobangų krosnelę, tada 
svetainėje ant stalo pastatė butelį „Chivas Regal“. Kol ji atida- 
rinėjo kažkokio vyno butelį sau, išrinkau keletą kasečių - Džekį 
Makliną, Mailzą Deivisą ir Vintoną Kelį - ir spustelėjau magne- 
totono mygtuką. Mudu įsitaisėme skambant „Bags' Groove“, o 
paskui gurkšnojome: ji - vyną, aš - viskį, klausydamiesi „Sur- 
rey with a Fringe on Top“, kol iškepė pica. 

— Mėgsti seną džiazą? - paklausė ji. 

— Dar mokyklos laikais klausydavausi džiazo kaskart, kai už- 
eidavau į kokią kavinę. 

— O dabar? 

— Klausausi visko po truputį. Ką užleidžia kiti - tas ir tinka. 

— Tai pats nesirenki, ko klausytis? 

— Man nė nereikia. 

— Mano vyras buvo užkietėjęs džiazo mėgėjas. Tikriausiai 
judviejų skoniai sutaptų. Jį užmušė autobuse - metaline gėlių 
vaza. 

- Jį - ką? 

— Autobuse kažkoks pankas sumanė išsipurkšti skiauterę da- 
žais. Kai tik mano vyras paprašė jo liautis, šis ištaškė jam sme- 
genis geležine vaza. 

Net nežinojau, ką sakyti. 

— Kuriems galams tas pankas tampėsi geležinę vazą? 

— Iš kur galiu žinoti? - atsakė ji. - Vis dėlto labai jau apgailė- 
tinas būdas mirti. 

+ » + 

Skimbtelėjo mikrobangų krosnelės varpelis - pica paruošta. 
Mudu susėdome vienas greta kito ant sofos ir pasidalijome picą 
per pusę. 

— Gal nori pamatyti vienaragio kaukolę? - paklausiau. 

— Tikrą? - net aiktelėjo ji. - Tu iš tikrųjų turi vienaragio kau- 
kolę? 

— Na, ji netikra. Muliažas. 

Išėjau laukan, prie mašinos. Aplink tvyrojo spalio pradžios 
vakaro ramybė. Debesys danguje pleišėjo, properšoje retsykiais 

suboluodavo beveik visai pilnas mėnulis. Rytoj turėtų būti graži 
diena. 

Parsinešiau savąjį „Nike“ krepšį vidun, ištraukiau į rankš- 
luostį suvyniotą kaukolę. Mergina padėjo vyno taurę ir įdėmiai 
apžiūrėjo kaukolę. 

— Tai bent kruopštus darbelis, nieko nepasakysi! 

— Ją padirbo tikras kaukolių specialistas, - paaiškinau ir gurkš- 
telėjau viskio. 

— Nėmaž ne prastesnė už tikrą. 

Išjungiau magnetofoną, iš krepšio ištraukiau židinio reples ir 
barkštelėjau kaukolę. Kaip ir anksčiau, ši sausai suaimanavo: 
10004... 

— O ką tai reiškia? 

— Kiekviena kaukolė rezonuoja šiek tiek kitaip. O anam kau- 
kolių specialistui šie garsai byloja aibes visokiausių dalykų. 

— Neįtikėtina! - sušuko ji. Paskui pabandė pati žnyplėmis už- 
gauti kaukolę. - Tiesiog negaliu patikėti, kad kaukolė netikra. 

Paskui ji padėjo kaukolę ant stalo ir vėl pasiėmė vyno taurę. 
Mudu susidaužėme ir kilstelėjome taures prie lūpų, neatitrauk- 
dami akių nuo kaukolės. 

* * * 

— Uždėk dar kokios muzikos, - vylingai nusišypsojo ji. 

Parinkau dar porą kasečių ir vėl įsitaisiau ant sofos. 

— Ar čia gerai? O gal eisime viršun? 

— Čia puiku. 

Patas Bunis švelniai suokė „I'll! Be Home“. Atrodė, kad lai- 
kas ėmė tekėti priešinga kryptimi, tai man nėmaž netrukdė. Te- 
gul sau srovena tas laikas ten, kur norisi jam pačiam. 

Langą į kiemą ji užtraukė nėriniuotomis užuolaidomis, iš- 
jungė šviesas. Mudu nusirenginėjome mėnesienoje. Ji nusika- 
bino nuo kaklo grandinėlę, nusisegė rankinį laikrodį ir galiau- 
siai nusivilko aksominę suknelę. Aš irgi nusisegiau laikrodį ir 
numečiau kažkur už sofos atlošo. Tada nusivilkau švarką, at- 
laisvinau kaklaraištį ir susiverčiau į burną paskutinius viskio 
lašus. 

Kojines ji nusismaukė kaip tik tuo metu, kai Rėjus Čarlzas 
dainavo bliuzą „Georgia on My Mind“. Užsimerkiau, susikė- 
liau abi kojas ant stalo; minutės maišėsi mano galvoje tarsi le- 
dukai gėrimo taurėje. Visa, kas buvo ar kas yra, atrodė įvykę be 
galo seniai. Drabužiai, išdraikyti ant grindų, muzika, pašneke- 
sys. Viskas sukasi, sukasi, sukasi ratu, ir kiekvienas žino, kur 
visa tai baigiasi. Visi sustoja vienu metu - kaip karuselėje. Nie- 
kas neišsiveržia į priekį, niekas neatsilieka. Nuolat grįžti į pra- 
dinį tašką. 

— Atrodo, tai buvo jau taip seniai, - ištariau vis dar neatsi- 
merkdamas. 

- Na, žinoma, kvailiuk, - atsakė ji visai nesuprantamai ir 
paėmė taurę man iš rankos, paskui atsegiojo marškinius. Lėtai 
ir kruopščiai, po vieną sagą, tarsi gliaudydama iš ankščių pu- 
peles. 

— Iš kur tu žinai? 

- Žinau, ir tiek. - Jos lūpos prigludo prie apnuogintos mano 
krūtinės. Ilgi plaukai nuvilnijo pilvu. 

Taip ir neatsimerkdamas, leidau kūnui mėgautis pojūčiais. 
Mintys tuo tarpu sukosi apie suzuki. Apie manikiūrines žirklu- 
tes. Apie sraigę valyklos prieangyje. Paskui atsimerkiau, prisi- 
traukiau merginą artyn, apglėbiau ir ėmiau grabalioti jai už nu- 
garos, norėdamas atsegti liemenėlę. Tačiau taip ir neužčiuopiau 
jokio kabliuko. 

— Priekyje, - tarstelėjo ji. 

Vis dėlto kai kas šiame pasaulyje keičiasi. 

* + 

Mudu pasimylėjome tris kartus. Paskui išsimaudėme po dušu 
ir susiglaudę susirangėme ant sofos po antklode, lydimi Bingo 
Krosbio dainos. Palaima. Kai prireikė, mano instrumentas stūk- 
sojo kaip Gizos piramidė. Merginos plaukai nuostabiai dvelkė 
gaiva. Sofos pagalvėlės - pakankamai stangrios, nepaprastai pa- 
togios. Pati sofa - dar iš tų laikų, kai žmonės žinojo, kokios turi 
būti sofos. 

Ėmiau pusbalsiu pritarti Bingui: 

Bičiuli Deni, trelės jau švilpynių 

Skelbia vasarą praėjus kalnų slėniuos ir šlaituos, 
Byra žiedlapiai jau rožių paskutinių: 

Tau metas iškeliaut, o man teks likt namuos. 

Tačiau sugrįžk, sugrįžk į pievas vasarą žalias, 

Į baltus klonius, snaudžiančius jau sniego pataluos. 
Ar įsaulyje, ar vėsiam šešėly - visur gali mane surast. 
Bičiuli Deni, ak, bičiuli Deni, taip tavęs ilgiuos! 


— Tavo mėgstamiausia daina? - paklausė ji. 

— Taip, man ji patinka, - atsakiau. - Kadaise mokyklos kon- 
kurse, grodamas šią melodiją lūpine armonikėle, laimėjau dvy- 
likos spalvotų pieštukų dėžutę. 

Ji nusijuokė. 

— Na štai, koks linksmas tas gyvenimas. 

— Vis po juoką kas minutę... 

Ji vėl užleido „Danny Boy“, kad galėčiau dar kartą padai- 
nuoti. 


Tačiau jei tu nuvysi, kaip nuvysta gėlės, 
Jeigu parpulsi, jei tave mirtis bakąs, 

Aš rasiu kapą, kur per amžius tu gulėsi, 
Klūposiu ir kalbėsiu tau graudžias maldas. 
Tačiau sugrįžk, sugrįžk į pievas vasarą... 


Kažkodėl po antrojo karto mane apniko siaubingas liūdesys. 

— Parašyk man iš ten, kur iškeliauji, kad ir kur tai būtų, - 
ištarė ji, paliesdama mane. 

— Būtinai, - pažadėjau. - Jei tik iš ten galima siųsti laiškus. 

Ji įpylė mudviem vyno. 

— Kuri dabar valanda? - paklausiau aš. 

— Kažkuri nakties, - atsakė ji. 

Akordeonas 


— Ar tikrai manai, kad sugebėsi išskaityti mano savastį? - klau- 
sia ji. 

— Taip. Juk tavo savastis buvo čia visą laiką, tik aš nežinojau, 
kur jos ieškoti. Tačiau, net jei ir nesupratau to kaip reikiant, 
kelias man tikriausiai jau parodytas. 

Mudu sėdime saugykloje ant grindų, nugara atsirėmę į sieną; 
žvalgausi po eilėmis išrikiuotas kaukoles, kurios nieko man ne- 
byloja. 

— Mėgink viską prisiminti, pamažu, po vieną smulkmeną, - 
siūlo ji. - Galbūt taip surasi kokią nors nuorodą. 

Grindys alsuoja šalčiu. Aš užsimerkiu, ausyse aidi kaukolių 
tylėjimas. 

— Šįryt seniokai lauke kasė duobę. Labai gilią duobę. Jų kas- 
tuvų džeržgimas mane ir pažadino. Man net atrodė, kad jie rau- 
siasi mano smegenyse. O paskui pradėjo snigti, ir sniegas užver- 
tė duobę. 

— O kas nutiko prieš tai? 

— Mudu ėjome į Girią, į Jėgainę. Susitikome su Prižiūrėtoju. 
Jis parodė man, kaip veikia Jėgainės įranga. Iš po žemių pūtė 
vėjas, toks keistas, pritrenkiantis jo šniokštimas... 


414 pasaulio galas 


— Taip, tai prisimenu ir aš. 

— O paskui Prižiūrėtojas padovanojo man akordeoną. Tokį 
visai mažiuką, sudedamą, labai seną, bet dar tinkamą groti. 

Ji sėdi ir mąsto, gromuliuodama ir pergromuliuodama tuos 
pačius epizodus. Temperatūra saugykloje krinta sulig kiekviena 
minute. 

— Ar turi su savimi akordeoną? - klausia ji. 

— Akordeoną? - nustebęs pakartoju. 

— Taip, galbūt kaip tik jis ir yra paslapties raktas. Akordeo- 
nas susijęs su daina, daina siejasi su mano mama, o mano mama 
siejasi su mano savastimi. Ar tokia grandinė gali būti teisinga? 

— Taip, lyg ir viskas sklandžiai siejasi, - sakau. - Ir vis dėlto 
vienos svarbios grandies trūksta. Aš taip ir nesugebėjau prisi- 
minti ne vienos dainos. 

— Galbūt nebūtinai turi būti daina? 

Išsitraukiu iš palto kišenės akordeoną ir, laikydamas jį ran- 
koje, vėl sėduosi greta jos ant grindų. Sukišu pirštus į kilpas 
abipus dumplių ir sugroju keletą akordų. 

— Kaip gražu! - sušunka ji. - Ar garsai - kaip vėjas? 

— Garsai ir yra vėjas, - sakau. - Aš pats štai ir kuriu vėją, 
kuris aidi garsais, o paskui jungiu tuos garsus vieną prie kito. 

Ji užsimerkia ir įdėmiai klausosi akordų. 

Sugroju visus akordus, kuriuos išmokau išgauti. Dešinės ran- 
kos pirštais spaudau visus mygtukus iš eilės, grodamas atskiras 
gaidas. Iš jų taip ir nesusiklosto jokia melodija, bet dabar visiš- 
kai pakanka ir to, kad Bibliotekininkę pasiektų garsų vėjas. Man 
pačiam tereikia atsiduoti tam vėjui - taip, kaip jam atsiduoda 
padebesiuose sklendžiantys paukščiai. 

Ne, aš niekaip negaliu atsisakyti savasties. 

Protarpiais mano savastis apsunksta ir užtemsta, bet būna ir 
taip, kad ji nuskrieja labai aukštai ir žvilgsniu aprėpia begalybę. 
Vien šito mažyčio akordeono garsai perkelia mano savastį di- 
džiuliais atstumais. 

Užsimerkęs bandau prisiminti įvairius Miesto vaizdus. Štai 
gluosniai, svarinantys šakas nuo smėlėtos salelės Upėje, štai 

Sargybos bokštas, dunksantis prie pat Sienos vakaruose, štai 
įdirbtas žemės sklypelis už Jėgainės... Seniokai, patogiai išsipleikę 
saulėkaitoje greta namo, kuriame gyvenu, žvėrys, atėję atsigerti 
prie paupio tvenkinėlių, vasaros žolynai, išdygę akmeniniuose 
laiptuose prie kanalo, šiurenantys lengvame vėjelyje... Prisime- 
nu, kaip drauge su Bibliotekininke buvome nuėję iki Ežero pie- 
tuose. Regiu apleistas Kareivines netoli Sienos šiaurėje ir griu- 
vėsius bei užverstą šulinį prie pat Sienos Girioje. 

Galvoju apie visus tuos žmones, kuriuos turėjau laimės čia 
sutikti. Pulkininkas, gyvenantis kaimynystėje, visi tie seniai iš 
Valdininkų kvartalo, Jėgainės Prižiūrėtojas, Vartų Sargas - visi 
jie, be jokios abejonės, tūno kiekvienas savo kambaryje ir klau- 
sosi lauke įsisiautėjusios pūgos ūkavimo. 

Visas šias vietas, visus šiuos žmones prarasiu amžiams; kiek- 
vieną veidą, netgi kiekvieną veido bruoželį prisiminsiu visą li- 
kusį gyvenimą. Jei šitame pasaulyje kažkas tikrai negerai, jei jo 
gyventojai nebeturi savasties - kas tuomet dėl to kaltas? Supran- 
tu, kad imu jausti... Miestui... kone meilę. Aš negaliu čia pasi- 
likti - bet ir nenoriu viso to prarasti. 

Galų gale kažkur sielos gelmėse pajuntu menkų menkiausią 
krustelėjimą.-Smegenyse įkyriai skamba vienas akordas - pro- 
tarpiais išsibarstydamas atskirais garsais, bruzdėdamas, tary- 
tum kažko ieškodamas - tiktai ko? Atsimerkiu, dešinės rankos 
pirštais čiuopiu mygtukus, bandau sugroti kelis gaidų derinius... 

Po valandėlės, tarsi kažkam pakuždėjus, aptinku pirmąsias 
keturias gaidas. Jos sūkuriuodamos leidžiasi žemyn iš kažkokių 
vidinės mano esaties padebesių tarytum švelni ankstyvo rytme- 
čio saulės šviesa. Garsai patys susirado mane - o juk kaip tik jų 
aš ir ieškojau. 

Laikau nuspaudęs akordų klavišą, o dešine ranka vis spau- 
dau atskirus mygtukus. Atrodo, kad tos keturios gaidos prašyte 
prašosi kažkokio tęsinio, kažkokių tolesnių gaidų, dar vieno 
akordo. Įtempiu visas jusles, stengdamasis išgirsti tą tolesnį akor- 
dą. Pirmosios keturios gaidos rodo man kelią: aptinku dar pen- 
kias, paskui - dar vieną akordą, dar tris gaidas. 

Dabar jau turiu ir melodiją. Tiesa, ne visą dainą, tiktai jos 
pradžią. Sugroju tuos tris akordus, dvylika gaidų, vieną paskui 
kitą —- sugroju visą seką kartą, kitą, trečią... Taip, tai daina, ir 
staiga susizgrimbu, kad ją žinau. 

„Danny Boy“. 

Vos prisimenu pavadinimą, į mane išsyk siūbteli ir visa daina: 
mano pirštai tarsi savaime laksto mygtukais, be jokio vargo išgau- 
dami akordus, gaidas, harmoniją. Dar sykį sugroju melodiją. 

Kažin, kada paskutinį kartą girdėjau kokią nors dainą? Pasi- 
rodo, visu kūnu skausmingai ilgėjausi muzikos. Tačiau pragy- 
venau be muzikos jau taip ilgai, kad nė pats nebesuvokiau savo 
ilgesio. Virpantys garsai persmelkia visą mano esybę, įtampa 
atlėgsta. Muzika užpildo mane jaukiu, šiltu švytėjimu, ir mano 
protas, ir raumenys atsileidžia, atšyla, tarsi po begalinės žiemos 
užėjus staigiam atodrėkiui. 

Visas Miestas gyvena ir alsuoja toje mano grojamoje muziko- 
je. Sulig kiekvienu mano krustelėjimu mainosi gatvės, trupa prie 
žemės slegiantis jų svoris. Pati Siena tampa elastinga - ji linksta 
ir tempiasi tarsi mano paties kūnas bei oda. Sugroju visą dainą 
dar kelis kartus, tada padedu akordeoną ant grindų, atsilošiu ir 
užsimerkiu. Visa, kas yra čia, tai mano dalis: Siena ir Vartai, 
Giria 1r Upė, ir Ežeras. Visa tai ir yra mano esybė. 

Po to, kai padėjau instrumentą, praslinko, regis, nemažai lai- 
ko, ir štai - ji užsimerkusi abiem rankomis įsikimba į mane. Jos 
skruostais srūva ašaros. Apkabinu ją per pečius, lūpomis švel- 
niai liečiu jos akių vokus. Nuo ašarų jie drėgni, vos vos įkaitę. 

Jos veidą nutvieskia šviesa, sužaižaruoja ašaros ant skruostų. 
Šviesa - skaisti tarsi žvaigždžių švytėjimas, bet sklinda ji anaip- 
tol ne iš dangaus. Švyti pats kambarys. 

Išjungiu palubėje žibančią lemputę - ir tik tada suprantu, kas 
skleidžia tą slėpiningą šviesą. Tai kaukolės. Neatmenamų laikų 
ugnis, šitiek laiko snūduriavusi jose, dabar bunda. Kaukolių švy- 
tėjimas maloniai glamonėja akis, guodžia ir ramina prisimini- 
mais, kurie šilta banga užtvindo širdį. Jaučiu, kaip gyja mano 
akys. Nuo šiol jau niekas nebegali sukelti joms skausmo. 

Neįtikėtinas, stebuklingas reginys. Ramybė pačiu gryniausiu, 
pačiu tobuliausiu pavidalu. Erdvę aplink mus užtvindo nesuskai- 
čiuojami šviesos kibirkštėlių spiečiai. Imu vieną kaukolę, brau- 
kiu pirštais per jos paviršių. Štai - pajuntu mirgėjimą, savasties 
prisiminimo virpulį - jos savasties nuorodą. Smulkulytės žiežir- 
bos kutena man pirštus, liečia mane; kiekvienoje neįžiūrimoje 
dalelytėje slypi blausiausias švytėjimo aidas, vos juntamos šilu- 
mos virpėjimas. 

— Čia tavo savastis, - sakau. 

Ji žvelgia į mane, jos akys pasruvusios ašaromis. 

— Tavo savastis nepražuvo, ji neišbarstyta pavėjui. Ji čia - ir 
niekas nebegali jos atimti. Norėdamas ją išskaityti, privalau su- 
rinkti visus sapnus draugėn... 

Aš dar kartą bučiuoju jos akių vokus. 

— Norėčiau, kad dabar paliktum mane vieną, - sakau. - Už- 
truksiu iki pat ryto, kol išskaitysiu viską. Lig tol net negalėčiau 
ilsėtis. 

Prieš išeidama iš saugyklos, ji dar kartą žvilgsniu perbėga be- 
galines švelniai švytinčių kaukolių eiles. Paskui uždaro paskui 
save duris. Kaukolių paviršiuje šoka švytintys taškeliai. Kai ku- 
rie iš senų sapnų yra jos, kiti - seni mano paties sapnai. 

Ieškoti teko ilgai. Lankiausi kiekviename atokiausiame šio 
Siena apjuosto Miesto užkaboryje, bet galų gale man pavyko 
surasti prarastąją savastį. 

Švytėjimas, savistaba, 
švarumas 


Nežinau, kiek laiko miegojau. Tik staiga pajutau, kad kažkas 
purto mane už peties. Užuodžiau sofos kvapą. Nenorėjau, kad 
pažadintų. Pernelyg jaukus tas miego glėbys. 

Vis dėlto tuo pat metu kažkas manyje pačiame vertė pabusti, 
kažkas atkakliai tvirtino, kad dabar ne metas miegoti. Barbeno 
kažkoks kietas metalinis daiktas. 

— Pabusk! Pabusk! 

Aš atsisėdau. 

Susizgribau, kad vilkiu oranžinį vonios chalatą. Palinkusi prie 
manęs mergina purtė mane už peties, ji vilkėjo baltus vyriškus 
marškinėlius ir siaurutes baltas kelnaites. Liaunas jos kūnas at- 
rodė nepaprastai trapus, tarsi vaiko; nebuvo matyti nė ženklo 
vakarykščio itališko apsirijimo. Lauke dar netgi neaušo. 

— Stalas! Tik pažvelk į stalą! - šūktelėjo ji. 

Ant stalo švietė kažkas, iš pažiūros kiek primenantis minia- 
tiūrinę Kalėdų eglutę. Tačiau tai niekaip negalėjo būti Kalėdų 
eglutė - pernelyg jau maža, be to, dabar dar tik spalio pradžia. 
Sutelkiau žvilgsnį į keistąjį daiktą. Kaukolė! Tiksliai toje pačio- 
je vietoje, kur kažkuris iš mūsų — aš, o gal ji - ją padėjo. Šiaip ar 

taip, tasai švytintis daiktas ir buvo ne kas kita, o manoji viena- 
ragio kaukolė. 

Visame jos paviršiuje mirguliavo žiburiukai. Čia įsižiebian- 
tys, čia vėl gęstantys mikroskopiniai švytintys taškeliai. Kauko- 
lė šiek tiek priminė švytintį nakties dangų, nužertą švelniai mirk- 
sinčiomis žvaigždėmis. Visą ją gaubė balzganas ūkas, atrodė, 
jog kiekvienas taškas įsižiebia takioje elektrinėje rūkanoje, dėl 
to susidarė įspūdis, kad žiburėliai mirga šiek tiek pakibę virš 
kaukolės paviršiaus. Mudu sėdėjome nekrustelėdami ir stebėjo- 
me, kaip sūkuriuoja ir mainosi miniatiūriniai žvaigždynai. Aš 
laikiausi įsitvėręs chalato apykaklės, mergina įsikibo man į pa- 
rankę. 

— Ar tai šitaip tu supranti pokštus? - pagaliau paklausė ji. 

Papurčiau galvą. Iki šiol nė karto nemačiau, kad kaukolė žai- 
žaruotų.. Tai negalėjo būti nei fosforinis kerpių švytėjimas, nei 
žmogaus rankų darbas. Nė vienas žmogaus sukurtas energijos 
šaltinis neskleidžia šitokio švelnaus, prislopinto švytėjimo. 

Švelniai atstūmiau jos ranką, paėmiau kaukolę ir pasidėjau 
ant kelių. 

— Tau nebaisu? - vos atgaudama kvapą paklausė ji. 

— Ne. - Pats nežinojau kodėl, tačiau baimės tikrai nejaučiau. 

Laikydamas delnus virš kaukolės, pajutau sklindant silpną 
dar neatvėsusių pelenų šilumą, tarsi mano pirštus būtų apsiau- 
tusi ta blyški šviesos plėvelė. Užsimerkiau, leisdamas šilumai 
smelktis į pirštus, ir išvydau kažkur tolumoje plūduriuojančius 
neryškius vaizdus - tarsi debesis tolimame horizonte. 

— Negali būti, kad tai tik padirbinys, - kvėptelėjo mergina. - 
Negali būti. Turbūt tai tikras dalykėlis. 

Kaukolė spinduliavo šviesą į mano rankas. Kažkodėl atrodė, 
kad tai daroma tikslingai, kad toje šviesoje slypi kažkokia pras- 
mė. Tarsi ji mėgintų perduoti man signalą, siūlytų tarpinę gran- 
dį, susiejančią du pasaulius: tą, į kurį netrukus įžengsiu, ir tą, 
kurį palieku. 

Atsimerkiau ir įsižiūrėjau į ūką, žaižaruojantį po mano pirš- 
tais. Švytėjime nebuvo justi jokios piktos valios, jokios grėsmės. 

To pakako, kad paimčiau kaukolę į rankas ir pirštų galiukais 
imčiau braukti per tas plonytes šviesos gysleles. Baimintis tikrai 
nėra ko. 

Padėjau kaukolę atgal ant stalo ir paliečiau merginos skruostą. 

— Tavo rankos šiltos, - ištarė ji. 

— Ta šviesa šilta. 

Paklusdamos manosioms, jos rankos pakibo virš kaukolės. 
Mergina užsimerkė. Palengva šviesos laukas apsėmė ir jos 
pirštus. 

— Aš tikrai kažką jaučiu, - pratarė ji. - Tik nežinau ką. Neuž- 
čiuopiu jokios prasmės. 

— Aš irgi negaliu paaiškinti, - atsakiau jai. 

+ + + 

Pasilenkiau pakelti nuo grindų savo laikrodžio. Keturios va- 
landos šešiolika minučių. Dar gera valanda iki aušros. 

Nuslinkau prie telefono ir surinkau savo namų numerį. Pa- 
siutusiai seniai skambinau pats sau į namus, tad numerį prisi- 
miniau ne be vargo. Palaukiau, kol suskambės penkiolika kar- 
tų. Niekas neatsakė. Padėjau ragelį, bet tuoj pat vėl surinkau 
numerį, dar kartą išklausiau penkiolika pyptelėjimų. Veltui. 

Kažin ar putlioji mergina iškeliavo atgal į požemį parsivesti 
senelio? O gal ją su mandagumo vizitu aplankė semiotekai arba 
vaikinai iš Sistemos? Kažkodėl dėl jos nėmaž nesirūpinau. Nea- 
bejojau: ji išsikapanos. Pritrenkianti mergina. Dvigubai už ma- 
ne jaunesnė, o su viskuo susidoroja bent dešimt kartų geriau nei 
aš. Padėjau ragelį, ir čia širdį gnybtelėjo šioks toks liūdesys: ži- 
nojau, kad niekada jos nebepamatysiu. Tarsi stebėčiau, kaip iš 
kadaise klestinčio ir prašmatnaus, o dabar bankrutavusio vieš- 
bučio darbininkai išneša sietynus. Vienas po kito užkalami lan- 
gai, nukabinamos užuolaidos... 

Sugrįžau pas merginą ant sofos. 

— Ar kaukolė švyti, reaguodama į tave? - paklausė ji. 

— Taip jau atrodo, ar ne? 

Miegančiame priešaušrio pasaulyje viešpatavo miško gūdu- 
mos tyla. Dirstelėjau į grindis, kur voliojosi ant kilimo išblaškyti 

mūsų drabužiai: mano marškiniai, kelnės ir kaklaraištis pramai- 
šiui su jos suknele, apatinuku, kojinėmis. Tarsi nusinerta trisde- 
šimt penkerių gyvenimo metų oda - jo kulminacija. 

— Kas yra? - paklausė ji. 

— Tie drabužiai... Dar visai neseniai jie buvo mano dalis. O da- 
bar - jau nebe. Dabar tai visai kiti drabužiai, priklausantys kitam 
asmeniui. Aš jų net nebeatpažįstu, nebesuvokiu, kad jie mano. 

— Tai del sekso, - ji nusišypsojo. - Geras seksas visuomet pa- 
žadina polinkį į savistabą. 

— Ne, ne visai taip, - atsakiau ir pakėliau tuščią taurę. - Aš 
anaiptol nepradedu raustis savyje. Juntu, tarsi imčiau kreipti 
ypatingą dėmesį į smulkmenas - į menkiausias šio pasaulio da- 
leles. Tokias kaip sraigės, lietaus lašų barbenimas ar metalo dir- 
binių krautuvėlės vitrina. 

— Gal nori, kad apsitvarkyčiau? 

— Ne, tegul viskas lieka taip, kaip yra. Tie drabužiai ant grin- 
dų atrodo visiškai natūraliai. 

Pasisiekiau cigarečių pakelį, prisidegiau degtuku iš dėžutės, ku- 
rią įsigijau alaus bare. Paskui dar kartą apžvelgiau mūsų drabu- 
žius. Marškinių rankovės tysojo apglebusios kojines, aksominė 
suknelė voliojosi sulenkta per juosmenį, plonytis apatinukas pri- 
minė sugniaužytą vėliavėlę. Grandinelė ir laikrodis bet kaip nu- 
sviesti ant kušetės, juoda rankinė ilga rankena parvirtusi ant šo- 
no guli ant stalo tolimame kampe. Netgi nusimesti drabužiai 
išsaugo tam tikrą pastovumą, kuris nepasiekiamas jų nešiotojams. 

— Kodėl nusprendei tapti bibliotekininke? - paklausiau. 

— Man visuomet patiko bibliotekos, - atsakė ji. - Jose tylu, be 
to, pilna knygų, gausybė žinių. Puikiai žinojau, kad nenoriu dirb- 
ti nei banke, nei kokioje prekybos bendrovėje, o būti mokyto- 
ja —- ir išvis košmaras. Taigi biblioteka man - pats tas. 

Išpūčiau cigaretės dūmą į lubas ir stebėjau, kaip jis sklaidosi. 

— Ar norėtum ką nors sužinoti apie mane? - paklausė ji. — 
Pavyzdžiui, kur gimiau, kokia buvau vaikystėje, kokią mokyklą 
lankiau, kada praradau nekaltybę, kokia mano mėgstamiausia 
spalva - ir panašiai? 

— Ne, - atsakiau. - Man patinki tokia, kokią tave matau. Dau- 
giau sužinosiu tada, kai ką nors naujo pamatysiu pats. 

— O aš vis dėlto norėčiau sužinoti apie tave šį tą daugiau. 

— Aš gimiau prie jūros, - ėmiau pasakoti. - Kaskart, kai praūž- 
davo taifūnas, iš pat ryto skubėdavau į paplūdimį - ten rasda- 
vau pačių įvairiausių bangų į krantą išmestų daiktų. Pasitaiky- 
davo butelių, medinių geta, skrybėlių, akinių dėklų, stalų ir 
kėdžių - trumpiau tariant, visokiausių rakandų, lyg ir niekuo 
nesusijusių su vandeniu. Pašėlusiai mėgau knaisiotis po visas 
tas nuolaužas ir nekantriai laukdavau kito taifūno... 

Užgesinau nuorūką. 

— Štai kas keisčiausia, - pasakojau toliau. - Viskas, ką išmes- 
davo jūra, būdavo nusvidinta iki blizgesio. Niekam nebetikęs 
šlamštas, tačiau absoliučiai švarus. Nė vieno purvino mažmo- 
žio. Tuo jūra ir ypatinga. Kai tik pabandau pasidairyti atgal ir 
peržvelgti savo gyvenimą, visuomet išvystu tą švarutėlėmis šiukš- 
lėmis nužertą jūros krantą. Toks pat buvo ir visas mano gyveni- 
mas. Prisirinkdavau seno šlamšto, išrūšiuodavau, o paskui nu- 
mesdavau kur nors kitur. Be jokio tikslo - tiesiog palikdavau 
vėl nuplauti jūros bangoms. 

Ji palietė mano petį, paskui pakilo ir nuėjo į virtuvę. Grįžo 
nešina buteliu vyno sau ir alaus skardine - man. 

— Man taip patinka tos juodžiausios tamsos akimirkos prieš 
pat aušrą, - pasakė. - Galbūt todėl, kad jos - kaip švari lenta. 
Švari ir dar nepanaudota. 

Ji susirangė ant sofos, prisiglaudė prie manęs ir užsitraukė 
antklodę iki krūtinės, tada gurkštelėjo vyno. Aš įsipyliau alaus 
ir, laikydamas stiklą rankoje, užsižiūrėjau į gulinčią ant stalo 
kaukolę; butelio paviršiuje žaidė blyškūs jos švieselių atspin- 
džiai. Mergina padėjo galvą man ant peties. 

— Stebėjau tave, grįžtančią iš virtuvės, - pasakiau. 

— Na, ir kaip atrodžiau? 

— Tavo labai gražios kojos. 

— Tau tikrai patinka? 

— Nepaprastai. 

Ji padėjo taurę ant stalo ir pakštelėjo man į paausį. 

— Ar jau sakiau tau? - pratarė. - Siaubingai mėgstu kompli- 
mentus. 

+ + + 

Vis drąsiau trykštant aušros atšvaitams, kaukolės žaltvykslės 
pamažu blėso, kol pagaliau ji liko tokia, kokia buvusi - iš pa- 
prasčiausio, niekuo neišsiskiriančio kaulo. Mudu dar kartą pa- 
simylėjome ant sofos; drėgnas jos alsavimas šildė man petį, jos 
krūtys buvo nedidelės ir minkštos. Paskui, kai baigėme, ji susi- 
rangė mano glėbyje ir užmigo. 

Saulės spinduliai nutvieskė gretimų namų stogus, už lango 
šmižinėjo paukščiai. Iš kažkur atsklido televizijos transliuoja- 
mų žinių nuotrupos, kažkas užvedė automobilio variklį. Kažin, 
kiek valandų išmiegojau? Atsargiai nukėliau merginos galvą nuo 
savo peties ir nuėjau į virtuvę. Uždariau duris ir įsijungiau radi- 
ją, pritildęs garsą, nustačiau trumpųjų bangų stotį. Skambėjo 
Rodžerio Viliamso „Autumn Leaves“ - daina lyg tamtyč pa- 
rinkta šiam metų laikui. 

Virtuvė beveik niekuo nesiskyrė nuo manosios. Tokie pat 
elektriniai buities prietaisai, toks pat jų išdėstymas, tokie pat 
rykai, indai - viskas taip, kaip ir turėtų būti. Buvo ir stovas su 
įvairių dydžių, įvairios paskirties peiliais, tik štai jų aštrumui 
gerokai trūko iki tobulybės. Tik labai nedaugelis moterų suge- 
ba kaip reikiant išgaląsti peilius. 

Nė pats nežinau, kodėl ėmiausi šniukštinėti svetimoje virtuvė- 
je. Šiaip jau lyg ir nesu linkęs visur kaišioti nosį, bet šįkart vis- 
kas atrodė labai reikšminga. Radijas pradėjo transliuoti „Frank 
Chacksfield Orchestra“ dainą „Autumn in New York“, o aš pe- 
rėjau prie lentynų, kuriose tvarkingai rikiavosi puodai, lėkštės, 
prieskonių indeliai. Virtuvė - ištisas atskiras pasaulis. 

Orkestro aranžuotės baigėsi, radijo bangomis atsklido akso- 
minis diktorės balsas: „O taip, jau metas traukti iš spintos megz- 
tinius“. Beveik užuodžiau pirmojo rudeninio megztinio kvapą. 
Epizodai iš Apdaiko romano. Vudžio Hermano svingo pasažai - 
„Early Autumn“. Virtuvės laikrodis: septynios valandos dvide- 
šimt penkios minutės. 

Dvidešimt penkios minutės po septynių ryto, pirmadienis, spa- 
lio trečioji. 

Dangų aptraukusi tamsa plyšo, tarsi perrėžta aštriu peiliu, 
išsiliejo sodri, vaiski žydrynė. Ne pati prasčiausia diena iške- 
liauti iš šio pasaulio. 

Užkaičiau šlakelį vandens, paskui išėmiau iš šaldytuvo keletą 
pomidorų ir nuplikiau juos verdančiu vandeniu, kad lengviau 
nusiluptų odelė. Susmulkinau dar keletą daržovių ir česnakų, 
sudėjau pjaustytus pomidorus, įmečiau keletą dešrelių ir viską 
drauge šiek tiek patroškinau. Paruošiau salotas iš kopūstų ir 
paprikų, užkaičiau kavos. Galiausiai apšlaksčiau vandeniu pran- 
cūzišką batoną, suvyniojau į foliją ir įkišau į mikrobangų kros- 
nelę. Viską suruošęs, nukrausčiau tuščius butelius bei taures nuo 
stalo svetainėje ir pažadinau merginą. 

— Mmm... užuodžiu kažką gardaus, - pratarė ji. 

— Gal jau galiu apsirengti? - paklausiau. 

Laikausi principo niekada nesirengti, kol neapsirengė moteris. 
Galbūt tai prietaras: manau, kad pasielgęs priešingai užsitrauk- 
čiau nelaimę. O gal tiesiog šiokia tokia galantiškumo apraiška. 

— O tu mandagus! - šūktelėjo ji ir nusimetė marškinėlius. 
Ankstyvo ryto šviesa lyžtelėjo jos krūtinę ir pilvą, išryškindama 
smulkučius odos plaukelius. Mergina dar valandėlę padelsė, kad 
apžvelgtų savo kūną. 

— Visai nieko. - Štai toks kuklus įvertinimas. 

— Dar ir kaip nieko, - atsakiau. - Užkąskime. 

Ji apsivilko geltonus marškinius, užsitempė nublukusius džin- 
sus. Mudu susėdome priešais kits kitą prie virtuvės stalo ir ki- 
bome pusryčiauti. 

— Komplimentai virėjui, - pareiškė ji. - Nepaprastai gardu. 
Bet kaip tau pavyksta šitaip skaniai gaminti, kai gyveni vienas? 
Nejaugi nenusibosta vienam? 

— Ne, turbūt ne. Aš buvau vedęs, pragyvenau su žmona pen- 
kerius metus, bet dabar dorai nė nebeprisimenu, koks buvo tas 
santuokinis gyvenimas. Atrodo, kad visada ir buvau vienas. 

— Niekad nenorėjai vesti dar kartą? 

— O kas pasikeistų? 

Ji nusijuokė. Aš dirstelėjau į laikrodį. Pusė devynių. 

— Ką ketini šiandien veikti? - paklausė ji. 

- Išeikime devintą, - pasiūliau. - Noriu nueiti į parką ir pasė- 
dėti saulėkaitoje. Galbūt išgerti vieną kitą bokalą alaus. Paskui, 
gal pusę vienuolikos, važiuosiu pasivažinėti. Ir jau po to išvyks- 
tu. O tu ką veiksi? 

- Aš grįšiu namo, šį tą išsiskalbsiu, apsitvarkysiu, o paskui 
gulėsiu ir galvosiu apie seksą. Neblogai skamba? 

— Aš tau pavydžiu. 

Kol ploviau indus, ji niūniuodama prausėsi duše. Indų plo- 
viklis buvo iš tų naujoviškų ekologiškų koncentratų, pagamintų 
žolelių ekstraktų pagrindu, ir beveik visiškai neputojo. Iššluos- 
čiau indus ir sudėjau ant stalo. Paskui pasinaudojau skolintu 
dantų šepetuku. Kažin, gal ji turi ir kuo nusiskusti? 

— Paieškok spintelėje, dešiniajame viršutinės lentynėlės kam- 
pe, - šūktelėjo ji. - Ten dar turėtų būti užsilikusių vyro daiktų. 

Aptikau „Schick“ skustuvą ir „Gillette“ citrininių skutimosi 
putų; purkštuvo gale tebebuvo pridžiūvęs baltas sustingęs gu- 
mulėlis. Mirtis kartais net skutimosi putų flakoną palieka pus- 
pilnį. 

— Radai? - šūktelėjo ji. 

— Radau, - atsiliepiau ir grįžau į virtuvę su jos vyro skutimosi 
priemonėmis bei rankšluosčiu. Pasišildžiau vandens, nusisku- 
tau. Tada išskalavau skustuvą. Drauge su manaisiais į kanaliza- 
ciją nutekėjo ir keletas mirusiojo barzdaplaukių. 

Ji vis dar rengėsi, tad atsisėdau svetainėje ir atsiverčiau laik- 
raštį. Bet taip ir neaptikau nieko, kas sudomintų mane paskuti- 
nėmis gyvenimo valandomis. 

Ji atėjo su smėlio spalvos kelnėmis ir ruda languota palaidi- 
nuke, pakeliui šukuodamasi plaukus. Aš užsirišau kaklaraištį, 
užsimečiau striukę. 

— Ką ketini daryti su vienaragio kaukole? - paklausė ji. 

— Tegul bus dovana tau, - atsakiau. - Pasidėk kur nors kaip 
kokį meno kūrinį. 

— Kažin ar ji dar švytės? 
— Švytės, nėmaž neabejoju, - patikinau. Ir apkabinau ją dar 
y JOJ p p ją 
kartą, kad jos šiluma amžiams įsismelktų man į smegenis. 

Pabėgimas 


Kai ištrykšta pirmieji aušros atšvaitai, kaukolių švytėjimas blanks- 
ta. Žiežirbos viena po kitos gęsta, saugykloje tvinsta ūkanota 
pilkuma. 

Kol dar neišblėso paskutinė kibirkštėlė, mano pirštai privalo 
glostinėti kaukoles, siurbti į save jų švytėjimą. Kažin, kiek to 
švytėjimo išskaičiau per šią vienintelę naktį? Kaukolių tiek daug, 
o laiko taip maža. Nekreipiu dėmesio į valandas, susitelkęs pirštų 
galiukais tyrinėju vieną kaukolę po kitos. Jos savastis čia, po 
mano pirštais, trupinėlis gula prie trupinėlio, akimirka prie aki- 
mirkos, ir šiluma vis labiau auga. Kokį kiekį žiežirbų man pa- 
vyks surinkti - jau ne taip svarbu. Nesvarbu skaičius ar dydis, 
ar apimtis. Perskaityti visos Žmogaus savasties, šiaip ar taip, 
neįmanoma. 

Padėjęs atgal į lentyną paskutinę kaukolę, galiausiai susmun- 
ku. Visiškai nenumanau, koks oras lauke. Tarp lentynų be gar- 
so srovena tyžtanti prietema, vėl gramzdinanti kaukoles į amži- 
ną ir gilų jų snaudulį. Tačiau priglaudęs prie skruostų pirštus 
pajuntu tebežioruojančią iš jų surinktą šilumą. 

Sėdžiu tol, kol į mane ima smelktis vėsa ir ramybė, kol ap- 
rimsta mintys. Laikas slenka pirmyn trūkčiodamas, atskirais 

dryksniais, tačiau saugyklą pamažu užliejantis rytas - toks pat 
kaip visada, be jokių properšų, šešėliai nejuda. Po visą mano 
esybę sūkuriuodamos draikosi Bibliotekininkės savasties dale- 
lytės, jos maišosi su viskuo, kas yra manyje, suranda plyšelius 
prasmukti į pačią mano esmę. Kiek laiko turės praeiti, kol įs- 
tengsiu suteikti tiems padrikiems spiečiams kokį nors konkretų 
pavidalą? O ir tada - kiek dar truks, kol perteiksiu visa tai jai, 
kol jos savastis patikimai įsišaknys joje? Žinau, kad privalau 
pasirūpinti grąžinti jai savastį. 

Išsliūkinu iš saugyklos ir aptinku Bibliotekininkę, vienui vieną 
sėdinčią skaitykloje. Blausioje ryto brėkšmoje jos kūno apribai 
atrodo migloti, kone perregimi. Jai naktis irgi buvo labai ilga. 
Netarusi nė žodžio, ji pakyla iš už stalo ir stato kavinuką ant 
krosnelės. Aš irgi einu prie krosnelės - noriu bent kiek sušilti. 

— Tu pavargęs, - sako ji. 

Mano kūnas nepaslankus ir nutirpęs, vos įstengiu pakelti ran- 
ką. Ištisą naktį skaičiau senus sapnus, ir dabar mane užgriūva 
nuovargis. Bet aš neužmiršau to, ką Bibliotekininkė prisakė man 
pačią pirmąją mano darbo dieną: kad ir kaip išvargtų kūnas, 
nevalia nuovargiui leisti užvaldyti mintis. 

— Nevertėjo visą naktį laukti čia, - sakau jai. - Galėjai eiti 
namo ilsėtis. 

Ji įpila puodelį kavos ir atneša man. 

— Juk tu stengeisi išskaityti mano savastį. Kaip aš galėjau išeiti? 

Dėkodamas linkteliu ir sriūbteliu kavos. Senas sieninis laik- 
rodis rodo penkiolika po aštuonių. 

— Ar jau ruošti pusryčius? 

— Ne, ačiū, - atsisakau. 

— Juk tu nuo vakardienos nė kąsnio burnoje neturėjai. 

— Nejaučiu jokio alkio. Tik marina miegas. Ar galėtum paža- 
dinti mane pusę trijų? O iki tol gal pasėdėtum čia ir pabudė- 
tum? Ar galiu prašyti tavęs šitokios paslaugos? 

Ji 1š kažkur atsineša dvi antklodes ir apkamšo mane. Jos plau- 
kai brūkšteli man per skruostą - šitaip kartą jau buvo, tik ka- 
da? Užmerkiu akis ir klausausi, kaip krosnelėje spragsi anglys. 

— Kiek laiko dar truks žiema? - klausiu. 

— Nežinau, - atsako ji. - Šito niekas negali pasakyti. Bet jau- 
čiu, kad ilgai ji nebeužsibus. 

Ištiesiu ranką, paliečiu jos skruostą. Ji užsimerkia, kad suger- 
tų visą mano prisilietimo šilumą. 

— Ar šita šiluma sklinda nuo mano savasties? 

— Ką tu dabar jauti? 

— Pavasario artėjimą, - sako ji. 

— Tai tavo pavasaris, turi tuo tikėti. Tavoji savastis vėl bus su 
tavimi. 

— Taip, - sako ji, delnu uždengdama man akis. - O dabar 
miegok. 

+ „+ + 

Lygiai pusę trijų ji mane pažadina. Velkuosi paltą, apsivynio- 
ju šaliką, užsimaunu pirštines, užsidedu kepurę. 

— Saugok akordeoną, - prisakau jai. 

Ji ima akordeoną nuo stalo, tarsi norėdama pajusti jo svorį, 
paskui deda atgal. 

— Saugosiu, nieko jam neatsitiks, - pažada. 

+ + + 

Lauke vėjas jau rimsta, ir sniego taip nebedrebia, tykiai lei- 
džiasi tik smulkios sniegulės. Praėjusios nakties pūga jau išsikvė- 
pė, tačiau niūrūs tamspilkiai debesys vis dar slegia prie žemės. 
Pragiedruliais net nedvelkia - tai tik laikinas audros postovis. 

Pereinu Senuoju tiltu į pietinį krantą, paskui Vakariniu tiltu - 
į šiaurinį. Matau už Sienos kylančius dūmus. Iš pradžių nuvin- 
giuoja susipynusios baltos sruogelės, kurios bežiūrint tamsėja, 
kol tampa tirštais tamspilkiais tumulais, kokie virsta nuo de- 
gančios dveselienos krūvos. Vartų Sargas darbuojasi Obelyne. 
Aš protekine nuskubu į Sarginę. Visa kas aplinkui, regis, nė ne- 
kvėpuoja, visus Miesto garsus nugramzdino sniegas. Tokioje ty- 
loje šviežiai iškritęs birus sniegas po mano sniegbridžių batų 
rantuotais padais gurgžda neįtikėtinai garsiai. 

Sarginėje nera nė gyvos dvasios. Krosnelėje ugnis nebesikūre- 
na, bet šiluma dar visiškai neišvėsusi. Stalas nukrautas neplau- 

tomis lėkštėmis. Čia pat guli ir Vartų Sargo pypkė. Atrodo, kad 
kiekvieną akimirką jis gali išdygti čia - išdygs ir užrioglins mil- 
žinišką savo leteną man ant peties. Gausybė aštrių peilių, kati- 
liukas, niekad neišsivadėjantis Vartų Sargo kvapas - viskas ge- 
rokai klibina mano pasitikėjimą savimi. 

Atsargiai nukabinu nuo sienos raktų ryšulį ir pro užpakalines 
duris tykinu į Šešėlių buveinę. Niekur nematyti jokio pėdsako. 
Prieš akis plyti švarutėlė balta paklodė su viduryje stirksančia 
vienintele vertikale - senąja vinkšna. Baltuma pernelyg tobula, 
pernelyg nelytėta. Sniegas išdabintas tik vėjo supustytais orna- 
mentais, o vinkšna kelia į dangų gumbuotas rankas, apmaukš- 
lintas baltomis rankovėmis. Niekur niekas nejuda. Snigti liovė- 
si, O vos juntamo kuždesio ore nepavadinsi net lengvu vėjeliu. 
Akimirksnis, kai man teks suteršti šią tykią, nors ir tokią trum- 
palaikę tobulybę. 

Kelio atgal nebėra. Išsitraukiu raktus ir vieną paskui kitą mė- 
ginu kišti į spyną - nė vienas netinka. Mane išpila šaltas prakai- 
tas. Bandau atgaminti atmintyje vaizdą: Vartų Sargas atidarinė- 
ja geležinius vartus. Jo rankoje - ant žiedo sukabinti raktai, tie 
patys keturi, dėl to negali būti jokių abejonių. Prisimenu, suskai- 
čiavau. Vadinasi, vienas jų būtinai turi atrakinti spyną. 

Įsikišu raktus į kišenę, suspaudęs saujoje bandau bent kiek 
sušildyti; paskui mėginu dar kartą. Šįkart trečiasis sklandžiai 
įlenda į spyną ir pasisuka - nugriaudėja sausas trakštelėjimas. 
Aštrus metalinis garsas nuaidi per visą ištuštėjusią teritoriją, man 
dingojasi, kad jis turėjo sukelti ant kojų visus, kas gyvas Mies- 
te. Nervingai apsidairau. Taip ir neišvystu nė gyvos dvasios. Pra- 
veriu sunkius vartus, prasispraudžiu vidun, kuo tykiausiai vėl 
juos uždarau. 

Kieme giliai priversta biraus, minkšto sniego. Pėdinu per Še- 
šėlių buveinės teritoriją, praeinu suolelį. Vinkšnos šakos grės- 
mingai dėbčioja į mane. Iš kažkur toli atsklinda veriantis paukš- 
čio klyksmas. 

Pašiūrėje šaltis smelkiasi netgi dar nuožmiau nei lauke. Atke- 
liu dangtį, lipu kopėčiomis į rūsį. 

Mano šešėlis sėdi ant lovos. Laukia manęs. 

— Nemaniau, kad ateisi, - sako, išpūsdamas baltą garų de- 
besį. 

— Juk pažadėjau, argi ne? - sakau. - Turime kuo skubiau neš- 
dintis iš čia. Tvaiko tiesiog neįmanoma ištverti. 

— Aš nepajėgsiu užkopti aukštyn, - prataria šešėlis ir atsidūs- 
ta. - Ką tik bandžiau. Nepakako jėgų. Tikriausiai mano būklė 
kur kas prastesnė, nei maniau. Kokia ironija, ar ne? Visą tą lai- 
ką apsimetinėjau esąs išsekęs — ir nė nepastebėjau, kaip nusil- 
pau iš tikrųjų. Veikiausiai pastarosios nakties šaltis galutinai 
mane pribaigė. 

— Aš tau padėsiu. 

Šešėlis purto galvą. 

— Nieko nebus. Aš nepajėgsiu bėgti. Kojos manęs neberemia, 
man nebeužteks jėgų ištrūkti iš čia. Viskas, man jau galas. 

— Juk pats ir užvirei šitą košę. Tad nė nemėgink dabar nerti į 
krūmus, - prapliumpu. - Ištrauksiu tave iš čia, net jeigu teks 
tempti ant nugaros. 

Šešėlis žiūri į mane, jo akys giliai įkritusios. 

— Jeigu jautiesi toks stiprus, tuomet aš jokiu būdu neatsisaky- 
siu eiti su tavim, - taria. - Bet nešti mane per tokį gilų sniegą 
tikrai nebus lengva. 

— Nieko kita aš ir nesitikėjau, - sakau. 

+ + * 

Užtempiu savo išsekusį šešėlį kopėčiomis į viršų, paskui, rem- 
damasis man į petį, per kiemą jis jau pėdina pats. Čia pat juoduo- 
janti Siena tarytum spigina į dvi sprukti mėginančias menkutes 
figūrėles. Nuo vinkšnos šakų žemėn nugruma sniego pusnis, ne- 
tekusios naštos šakos šaute šauna aukštyn. 

— Kojų beveik nebejaučiu, - skundžiasi šešėlis. - Bandžiau 
mankštintis, kad nuo amžino gulėjimo galutinai neužtirptų, bet 
toje skylėje nėra net kur apsisukti. 

Išsivedu šešėlį iš Buveinės teritorijos, užrakinu vartus. Jeigu 
mums pasiseks, Vartų Sargas iš karto net nepastebės, kad pa- 
sprukome. 

— Kur keliausime? - klausiu. 

— Prie Pietinio ežero, - sako šešėlis. 

— Pietinio ežero? 

— Taip. Nersime į jo gelmę ir šitaip pabėgsime. 

— Juk tai savižudybė! Ežero sūkuriai labai galingi. Mus pa- 
prasčiausiai įtrauks į gelmę - ir prigersime. 

Mano šešėlis visas dreba - jį purto kosulys. 

— Gal ir taip. Tačiau Ežeras — vienintelis įmanomas kelias į 
laisvę. Aš apsvarsčiau visus variantus, patikėk. Juk ir pats 
statau ant kortos savo gyvybę. Visas smulkmenas papasakosiu 
pakeliui. Vartų Sargas grįš po kokios valandos ir, duodu galvą 
kirsti, nedelsdamas puls mūsų persekioti. Tad tikrai nėra kada 
gaišti. 

Nematyti nė gyvos dvasios. Prie Sarginės durų veda vos dveji 
pėdsakai: vienus ateidamas palikau aš pats, kitus - išeidamas 
Vartų Sargas. Dar ryškios ir dviračio vežimėlio vėžės. Užsiver- 
čiu šešėlį ant kupros. Nors jis ir prarado nemažai svorio, vis 
delto nešulys - toli gražu ne lengvas. Iki Vakarinės ir Pietinės 
kalvų - kelias tolimas. O aš jau taip pripratęs gyventi be šešėlio, 
kad nė nebežinau, ar man užteks jėgų tampytis jį su savimi. 

Sniegu užverstu keliu sukame į rytus. Be mano paties anks- 
tesnių pėdsakų, sniege žymu tik susipynę žvėrių kanopų įspau- 
dai. Grįžtelėjęs per petį matau virš Sienos nuo deginamų žvėrių 
laužavietės kylančių tirštų tamspilkių dūmų tumulą - grėsmin- 
gas stulpas, kurio viršūnė pradingsta debesyse. Vartų Sargui šian- 
dien teks sudeginti labai daug kūnų. Vakarykščia pūga pribaigė 
ne vieną dešimtį žvėrių. Kol sudegins visą maitą, jis gerokai už- 
truks — šitaip mes laimėsime laiko atitolti. Jaučiuosi dėkingas 
žvėrims už šitą nevalingą paslaugą. 

Sniegas limpa prie rantuotų padų. Kaskart vis sunkiau žengti 
žingsnį, pradedu slydinėti. Kodėl neatėjo į galvą pasirūpinti ko- 
kiomis nors rogėmis? Juk bent kokią pavažą Mieste tikriausiai 
būtų pavykę rasti. Vis dėlto mes jau pasiekėme Vakarinį tiltą, 
sukti atgal negalima. Klampoti pirmyn ir šiaip pašėlusiai sun- 
ku, mane pila prakaitas. 

— Tavo pėdsakai mus išduos, - žvilgtelėjęs atgal, taria šešėlis. 

Taip ir regiu Vartų Sargą, sekantį mūsų pėdomis: raumenin- 
gas milžinas be jokios naštos, galingais žingsniais trempiantis 
sniegą po kojomis... Privalome pasistūmėti kiek įmanoma to- 
liau, kol jis negrįžo į Sarginę. 

Galvoju apie tą, kuri laukia manęs Bibliotekoje. Ant stalo 
guli akordeonas, krosnelėje žioruoja anglys, iš kavinuko virsta 
garas. Jaučiu, kaip ilgų jos plaukų sruoga brūkšteli man per 
skuostą, jos delnas tarytum vėl švelniai nusileidžia ant mano 
peties. Nieku gyvu negaliu leisti, kad mano šešėlis žūtų čia, ne- 
galiu leisti, kad Vartų Sargas sučiuptų jį ir įmestų atgal į rūsį 
mirti. Kol anapus Sienos į dangų vis dar šauna tirštų dūmų stul- 
pas, privalau iš paskutiniųjų stumtis pirmyn, vis pirmyn. 

Pakeliui sutinkame nemažai žvėrių. Jie klaidžioja būreliais, 
bergždžiai mėgindami iškapstyti iš po sniego bent menką kuokš- 
telį sudžiūvusios žolės. Skaidrių mėlynų jų akių žvilgsniai lydi 
mus, atkakliai klampojančius per pusnynus. Kažin ar jie nutuo- 
kia, kur mes išsiruošėme ir ką tai reiškia? 

Štai ir kalva, pradedame kopti šlaitu. Visiškai uždūstu. Pats 
juk apsileidau, visai nesimankštindavau. Vėl pradeda snyguriuo- 
ti; alsuoju, vos atgaudamas kvapą, išpūsdamas karštų baltų ga- 
rų debesis. 

— Gal nori pailsėti? - klausia man per petį šešėlis. 

— Prašau, tik penketą minutėlių... 

— Žinoma, būtinai pailsėk. Juk tai aš kaltas, kad nebegaliu 
paeiti. Visą naštą užkroviau tau... 

— Bet tai juk ir mano paties labui, argi ne taip? 

— Tuo neturėtum nė akimirkos abejoti. 

Nusikeliu šešėlį nuo kupros, guldau ant žemės. Aš toks per- 
kaitęs, kad nebejaučiu net šalčio. Bet mano kojos nuo šlaunų iki 
pirštų galiukų jau virtusios akmeniu. 

— Vis dėlto, - susimąsto šešėlis, - jei nieko nebūčiau prasita- 
ręs ir tyliai sau numiręs, tu juk būtum laimingas. Savaip - bet 
laimingas. 

— Gal ir taip, - nesiginčiju. - Bet nesigailiu, kad sužinojau. 
Turėjau sužinoti. 

Šešėlis pasemia saują sniego ir suspaudžia kumštyje, paskui 
vėl išberia žemėn. 

- Iš pradžių tik nuojauta bylojo man, kad iš Miesto būtinai 
turi būti koks nors išėjimas, - sako. - Dėl tos pačios priežasties, 
kad Miesto tobulumas privalo aprėpti visas įmanomas galimy- 
bes. Taigi, jeigu mes trokštame surasti išėjimą - Miestas ir paki- 
ša mums išėjimą. Ar supranti? 

— Taip. Kaip tik vakar pats tai perpratau. Tai, kad čia yra 
viskas ir tuo pat metu nera nieko. 

Šešėlis nužvelgia mane tvirtu, supratingu žvilgsniu. Ore spar- 
čiai tirštėja sūkuriuojančių snaigių. Vėl artinasi pūga. 

— O jeigu išėjimo esama, vadinasi, jį galima surasti, atmetant 
kitus, visiškai neįmanomus variantus, - tęsia šešėlis. —- Vartai 
atkrinta iš karto - Vartų Sargas ten tuojau pat mus sučiuptų. Be 
to, Vartai - pats akivaizdžiausias išėjimas, pirmiausia apie juos 
ir pagalvotum, o Miestas nieku gyvu neleis, kad durys į laisvę 
būtų savaime suprantamoje vietoje. Įkopti į Sieną - visiškai ne- 
įmanoma, Rytiniai vartai - užmūryti, o Upė toje vietoje, kur 
įteka į Miestą, kaip sužinojau, po vandeniu pertverta geležinė- 
mis grotomis. Vadinasi, nelieka jokio kito varianto - tik Ežeras 
pietuose. Mes iš Miesto ištrūksime ten, kur iš jo ištrūksta Upė. 

— Kaip gali būti toks įsitikinęs? 

- Žinau, ir tiek. Vien tik Ežeras yra paliktas be apsaugos, juo 
niekas nesirūpina. Aplink jį nėra jokių užtvarų - jų nė nereikia. 
Ežerą supa baimės siena. 

— Kada tai supratai? 

— Tada, kai pirmą kartą išvydau Upę. Vieną kartą mudu su 
Vartų Sargu buvome nuėję iki Vakarinio tilto. Ilgai žiūrėjau že- 
myn, į vandenį. Upė pulsuote pulsavo gyvybe. Jutau tai. Upėje 
nera blogio. Manau, kad jei galėtume atsiduoti vandeniui, Upės 
tėkmė pati išplukdytų mus iš čia. Iš Miesto - atgal į tikrąjį pa- 
saulį. Turi manimi pasikliauti. 

— Tai, ką sakai, skamba visai logiškai, - sutinku aš. - Upė iš 
tiesų išteka ten - išteka į mūsų ankstesnįjį pasaulį, kad ir koks 
jis būtų. Nė pats nežinau kodėl, bet pastaruoju metu pradedu 

kai ką prisiminti apie tą pasaulį. Nieko reikšmingo, smulkme- 
nas. Orą, garsus, šviesą. Mane pažadino dainos. 

— Tai toli gražu ne pats geriausias iš visų pasaulių, - sako 
mano šešėlis. - Nieko negaliu tau pažadėti, bet tasai pasaulis — 
mūsų, ir mes turime gyventi jame. Jis mūsų su visa kuo, kas ten 
laukia gero ir blogo. Tuo tarpu čia niekada nebus nieko nei ge- 
ro, nei blogo. Aname pasaulyje tu gimei - jame ir gyvensi, jame 
ir mirsi. O kai mirsi tu, mirsiu ir aš. Šitaip visada ir būna, taip 
sutvarkyta pačios gamtos. 

Mudu atsigręžiame ir žvelgiame į miestą. Bokštas su laikro- 
džiu, Upė, Tiltai, Siena —- ir dūmai. Visa kas užklota beribiu, 
baltomis snaigių dėmelėmis lopiniuotu dangumi - milžinišku 
sniegulių kriokliu, tyškančiu ant Pasaulio galo. 

— Reikia judintis, - sako šešėlis. - Kai šitaip sninga, Vartų 
Sargas, žiūrėk, dar paliks darbą nebaigtą ir anksčiau patrauks 
namo. 

Aš stojuosi, nubraukiu sniegą nuo kepurės graižo. 

Spraginti kukurūzai, 
Lordas Džimas, išnykimas 


Pakeliui į parką stabtelėjome prie parduotuvės nusipirkti alaus. 
Paklausiau, kokio alaus ji norėtų. Mergina atsakė, kad tiks bet 
kuri rūšis, kad tik alus būtų alaus skonio ir su puta. 

Pinigų dar turėjau pakankamai, bet parduotuvėje tebuvo vie- 
nintelės rūšies atvežtinio alaus - „Miller High Life“. 

Rudeninis dangus buvo tyras tarsi naujut naujutėlis, tik šį 
rytą užtiestas. Oras nuostabus - pats tas klausytis Diuko Eling- 
tono. Tiesa, reikia pripažinti, kad Diukas Elingtonas tiktų ir 
Kalėdoms Antarktidos mokslininkų bazėje. Aš vairavau, švil- 
paudamas „Do Nothin' Till You Hear from Me“, šitaip pritar- 
damas Lorenso Brauno trombono solo, o paskui su malonumu 
pritariau ir Džonio Hodžeso „Sophisticated Lady“. 

Sustabdžiau automobilį prie Hibijos parko; mudu išlipome, 
pasiėmėme visą šešių skardinių alaus pakuotę ir išsitiesėme ant 
žolės. Pirmadienio rytą parke nebuvo nė gyvos dvasios - tarsi 
kokio lektuvnešio denyje, kai iš jo pakyla visi lėktuvai. 

— Nė debesėlio danguje, - pratariau. 

— Štai vienas, - atsiliepė ji, rodydama pūkų kamuoliuką virš 
Hibija Holo. 

— Kažin ar skaitosi, - suabejojau. 

Ji prisidengė akis nuo saulės, kad geriau matytų. 

— Turbūt tavo tiesa, - sutiko. - Tikriausiai toks debesis ne- 
siskaito. 

Valandėlę mudu stebėjome debesies draiskaną. Aš atsidariau 
antrą skardinę alaus. 

— Kodėl išsiskyrei su žmona? - paklausė ji. 

— Todėl, kad kur nors važiuojant ji niekad neleisdavo man 
sėdėti prie lango. 

Mergina nusijuokė. 

— O jeigu iš tikrųjų - kodėl? 

- Iš tikrųjų viskas gana paprasta. Prieš penkerius ar šešerius 
metus ji tiesiog išėjo. Ir daugiau niekad nebegrįžo. 

— Ir paskui tu jos nebematei? 

— Ne, - atsakiau ir nugurkiau gerą gurkšnį alaus. - Kad nebu- 
vo jokios rimtos priežasties. 

— Nejaugi santuoka buvo tokia nesėkminga? 

— Visai ne, mūsų santuokinis gyvenimas buvo puikus, - atsa- 
kiau. - Tačiau juk ne tai svarbiausia. Tiesiog du žmonės gali 
miegoti vienoje lovoje, tačiau, vos užmerkę akis, pasijusti labai 
vieniši, jei supranti, ką turiu omeny. 

— Na... ko gero, suprantu. 

— Iš esmės žmonijos gal ir neįmanoma įsprausti į kokius nors 
apibendrinimų rėmus. Tačiau aš manau, kad žmonių esama dvie- 
jų tipų: vieni - plataus akiračio, kiti - riboto. Aš pats savo žvilgs- 
nį į pasaulį riboju. Ir svarbiausia čia ne tai, kaip aš pateisinu 
savo poziciją. Tiesiog žmogus privalo kažkur brėžti ribą. 

— Bet dauguma taip manančių žmonių vis dėlto stengiasi pra- 
plėsti savo ribas, argi ne taip? 

— Aš - ne. Juk jeigu nori klausytis muzikos, stereoaparatūra 
nėra tokia jau būtina. Jeigu smuiką girdi skambant kairėje, o 
kontrabosą - dešinėje, nuo to muzika netampa geresnė. Tai tie- 
siog šiek tiek sudėtingesnis būdas stimuliuoti nusinuobodžiavu- 
sią vaizduotę. 

— Ar tau neatrodo, kad esi mažumėlę kategoriškas? 

— Kaip tik taip man sakė ir ji. 

— Tavo žmona? 

— Taip. „Tu šviesaus proto, bet visiškai nelankstaus mąsty- 
mo.“ Jos žodžiai. Nori dar alaus? 

— Taip, ačiū, - atsakė ji. 

Atlupau skardinės žiedą ir ištiesiau jai. 

— O kokį save matai tu pats? - susidomėjo ji. 

— Ar esi skaičiusi Brolius Karamazovus? - paklausiau. 

— Taip, bet labai seniai. 

— Tad štai, kažkur netoli pabaigos Alioša kalbasi su tokiu 
moksleiviu, Kolia Krasotkinu. Ir sako jam maždaug štai ką: Ko- 
lia, tavęs laukia nyki ateitis. Bet iš esmės tu nugyvensi laimingą 
gyvenimą. 

Išmaukiau jau dvi skardines alaus, tad prieš atidarydamas tre- 
čią šiek tiek padvejojau. 

— Pirmą kartą tai perskaitęs, visiškai nesupratau, ką Alioša 
norėjo pasakyti, - prašnekau vėl. - Kaip nykus gyvenimas gali 
būti iš esmės laimingas? Bet paskui supratau, kad kančias gali- 
ma apriboti, nuolat perkeliant į ateitį. 

— Nieko nesuprantu, ką čia šneki. 

— Nesuprantu ir aš, - atsakiau. - Kol kas. 

* + + 

Ji nusijuokė ir atsistojo. Nusibraukė kelnes apkibusias žoles. 

— Aš eisiu. Jau beveik laikas. 

Pažvelgiau į laikrodį. Dešimt valandų dvidešimt dvi minutės. 

— Pamėtėsiu tave iki namų, - pasisiūliau. 

— Nebūtina, - atsakė ji. - Man vis vien dar reikia šio to nusi- 
pirkti. O paskui parvažiuosiu metro. Manding, taip bus geriausia. 
— Tuomet aš dar šiek tiek užtruksiu parke. Čia taip gražu. 

— Ačiū už žirklutes. 

— Naudokis į sveikatą. 

— Ar paskambinsi man, kai sugrįši? 

— Ateisiu tiesiai į biblioteką, - atsakiau. - Mėgstu užklupti 
žmones darbo vietoje. 

— Tada ir susitiksime, iki, - atsisveikino ji. 

Kaip koks Džozefas Kotenas iš Trečiojo žmogaus žvilgsniu 
lydėjau ją, einančią iš parko. Kai ji išnyko medžių šešėlyje, 
nukreipiau žvilgsnį į jauną, išsipusčiusią moterį, kuri drauge 
su dukrele barstė ant žolės spragintus kukurūzus; jų link pul- 
kais jau skubinosi balandžiai. Mergaitė - gal trejų ar ketverių 
metų mažylė - išskėtusi rankutes ėmė vaikytis paukščius. Tur- 
būt nereikia nė sakyti, kad nė vieno nesugavo. Balandžiams 
pakanka būti paprasčiausiai balandžiais, kad sugebėtų išgy- 
venti. Tuo tarpu madingai apsirengusi motina mano pusėn dirs- 
telėjo tik vieną kartą. Savaime aišku, jai neprireikė daug laiko 
apsispręsti, kad verčiau jau vengti tipo, pirmadienio rytą ty- 
sančio žolėje su besivoliojančiomis aplink penkiomis tuščio- 
mis alaus skardinėmis. 

Užsimerkiau ir pabandžiau prisiminti visų brolių Karamazo- 
vų vardus. Mitia, Ivanas ir Alioša, ir dar buvo tasai benkartas, 
Smerdiakovas. Kažin, kiek atsirastų Tokijuje žmonių, prisime- 
nančių visų jų vardus? 

Tysojau aukštielninkas ir žvelgiau į dangų. Gulėjau mažytėje 
valtelėje, besisūpuojančioje atvirame vandenyne. Nei vėjo, nei 
bangų, tik aš, įsitaisęs neįžiūrimoje skiedroje. Visiškai vienas 
plūduriuoju jūrų platybėse. Lordas Džimas, scena po laivo su- 
dužimo epizodo... 

Virš galvos plytėjo beribis švytintis dangus tarsi išgryninta 
idėja, kurios teisingumu žmogui neskirta abejoti. Aš gulėjau ant 
žemės, ir iš tokios padėties dangus atrodė lyg logiška visos eg- 
zistencijos kulminacija. Tą pat galima pasakyti ir apie jūrą. Jei- 
gu dienų dienas žvelgi vien tik į jūrą, nelieka nieko kita, tiktai 
jūra. Daugmaž taip ir rašė Džozefas Konradas. Mažytė valtelė, 
atitrūkusi nuo iliuzinio mano laivo. Betikslis, neišvengiamas plū- 
duriavimas, iš kurio neišsivaduosi. 

Šunys nematė tos literatūros. Išsiurbiau paskutinę alaus skar- 
dinę, surūkiau cigaretę. Metas pamąstyti apie kur kas konkre- 
tesnius dalykus. Man liko kiek daugiau nei valanda. 

Nunešiau tuščias skardines į šiukšlių dėžę. Tada išsitraukiau 
kreditines korteles ir uždegiau degtuku. Stebėjau, kaip riečiasi 
ir šnypščia plastikas, galiausiai pajuosta, suanglėja... Deginda- 
mas kreditines korteles pajutau tokį džiaugsmo antplūdį, kad 
jau gundžiausi kartu sukūrenti ir savąjį „Paul Stuart“ firmos 
kaklaraištį. Bet tuoj pat persigalvojau. Labai jau įtariai į mane 
debsojo toji jauna išsipusčiusi mamytė. 

Patraukiau prie kiosko ir nusipirkau dešimt maišelių spra- 
gintų kukurūzų. Devynis čia pat išbarsčiau ant žemės - balan- 
džiams; dešimtąjį, prisėdęs ant suoliuko, ėmiausi triaukšti pats. 
Prie mano gardėsių supuolė tiek balandžių, kad jų būtų pakakę 
Spalio revoliucijai pakartoti. Aš pats jau ištisus šimtmečius ne- 
buvau valgęs spragintų kukurūzų. Visai skanu. 

Madingoji mamytė su dukrele stabtelėjo prie fontano. Žvelg- 
damas į jas kažkodėl prisiminiau aną kažin kada prapuolusią 
savo bendraklasę - tą pačią, kuri ištekėjo už revoliucionieriaus, 
pagimdė du vaikus ir paskui dingo. Ji niekad negalėjo atsivesti 
savo vaikų į parką. Žinoma, dėl viso to ji išgyveno, tačiau da- 
bar, kai netrukus turėsiu išnykti pats, mintis apie ją kažkodėl 
liūdino. Galbūt - netgi labai tikėtina - ji nieku gyvu nesutiktų, 
kad mudu sieja kažkas bendra. Juk ji pasitraukė iš šio gyvenimo 
savo pačios sprendimu, o iš po manęs kažkas ištraukė paklodę 
man miegant. 

O gal ji ir sutiktų pasidalyti su manimi savo minčių nuotru- 
pomis. Po šimts, o ką gyvenime tu esi pasirinkęs pats? - pa- 
klaustų. Ir ji būtų teisi. Taip ir nerasčiau nieko, ką būčiau nu- 
sprendęs pats, laisva valia. Vieninteliai du dalykai, kuriuos 
rinkausi iš kelių variantų, buvo sprendimas atleisti profesoriui 
ir nepermiegoti su jo dukraite. Bet kas man iš to? Ar sugebėčiau 
savo egzistencijoje atkapstyti ką nors, kas priešintųsi jos pačios 
išnykimui? 

Kadre šiuo metu jau beveik nieko nebeliko. Bendras planas: 
balandžiai, fontanas, motina su dukrele. Ir man visiškai nesino- 
rėjo šitos scenos palikti. Nerūpėjo, koks bus tasai manęs lau- 
kiantis pasaulis. Nė pats nežinau, kodėl apniko tokia nuotaika, 

bet ėmiau visiškai nebesuprasti, kaip galima štai šitaip papras- 
čiausiai imti ir išeiti iš gyvenimo. Staiga pasirodė, kad šitaip 
pasielgti - labai jau neatsakinga. 

Net jeigu niekas manęs nesiilgės, net jeigu išeidamas nepa- 
liksiu nė ruoželio tuštumos niekieno širdyje, net jeigu niekas 
nepastebės, kad manęs nebėra, išeiti man vis vien nesinori. Pra- 
radimams nereikia jokių ypatingų gebėjimų, praradimai nėra 
gyvenimo matas. Ir vis vien man atrodė, kad turiu ką prarasti. 

Užsimerkiau; pajutau, kaip mano sąmone nuvilnijo raibulys. 
Toji banga pranoko bet kokį liūdesį ar vienatvę - tai buvo gili 
visa apimanti aimana, virpesiu atsiliepusi mano kauluose. Ji jau 
nebenuslūgs. Aš pasistengiau suimti save į nagą, alkūnėmis įsi- 
rėmęs į parko suolelio atlošą. Niekas negali man padėti - taip 
pat kaip ir aš niekam negaliu padėti. 

Panorau užsirūkyti, bet neberadau cigarečių. Kišenėje - tik 
dežutė degtukų, o ir tų pačių belikę vos trys. Uždegiau juos vie- 
ną po kito ir numečiau žemėn. 

Vėl užsimerkiau. Aimana nutilo. Galva buvo tuštut tuštutėlė, 
joje neliko nieko, tik sūkuriuojančios tylos dulkės. Jos nei kyla, 
nei sėda - judėjimas be jokios krypties. Pabandžiau pūstelėti — 
dulkės neišsisklaidė. Jų išpūkšnoti neįstengtų net vėjo šuoras. 

Pagalvojau apie savąją bibliotekininkę. Apie jos aksominę suk- 
nelę, kojines 1r apatinuką, dryksančius ant kilimo. Ar teisingai 
pasielgiau, neatskleisdamas jai visos tiesos? Gal ir ne. Bet argi kas 
nors šiame pasaulyje trokšta tiesos? O apie kokią prasmę galima 
kalbėti, jeigu niekas nėra teisinga? Jeigu niekas nebėra sąžininga? 

Teisingumas - sąvoka, tinkama tik tam tikrose apibrėžtose 
situacijose. Bet mes vis vien siekiame ją pritempti, pritaikyti net 
ten, kur ji visiškai nedera. Nuo sraigių ir metalo dirbinių krau- 
tuvėlių iki santuokinio gyvenimo. Galbūt niekas teisingumo ne- 
suranda, galbūt niekas net nepasigenda, bet iš tikrųjų jis - toks 
pat kaip ir meilė. Kai gauni, paaiškėja, kad gavai anaiptol ne 
tai, ko troškai. 

Aš pats, savaime aišku, irgi turiu dėl ko apgailestauti. Dar 
viena forma atkurti teisingumą - arba sąžiningai viską išdėlioti 

į lentynėles. Ir vis dėlto - o ko turėčiau gailėtis? Argi tai sąžinin- 
ga viso to, ką turiu palikti, atžvilgiu? Ir dar —- argi ne šito iš 
tikrųjų pats norėjau? 

+ + + 

Nusipirkau pakelį cigarečių, paskui dar kartą paskambinau į 
savo butą. Nesitikėjau, kad kas nors galėtų atsiliepti, bet pama- 
niau, jog tai būtų gražus atsisveikinimo mostas - paskambinti 
sau į namus. Įsivaizdavau telefoną, skambantį, skambantį ir 
skambantį tuščiame kambaryje. Tiesiog mačiau jį - taip nepap- 
rastai aiškiai. 

Tačiau vos po trijų pyptelėjimų ragelyje kažkas atsiliepė - put- 
lioji mergina rausvais drabužiais. 

— O, tu vis dar čia? - išsprūdo man. 

— Bene juokauji? - atsakė ji. - Buvau išėjusi. Ir jau grįžau. 
Norėjau baigti skaityti knygą. 

— Balzaką? 

- Taip. Nuostabi knyga. Tarsi būtų parašyta kaip tik man. 

— Kaip laikosi tavo senelis? Ar viskas gerai? 

— Žinoma. Apsisukome be jokio vargo. Senelis puikiai nusi- 
teikęs. Siunčia tau linkėjimų. 

— Perduok ir jam linkėjimų, - paprašiau. - Tad ką tavo senelis 
nutarė daryti? 

— Jis iškeliavo į Suomiją. Japonijoje jį užgriūtų pernelyg daug 
rūpesčių. Čia jis niekad nebegalėtų ramiai dirbti savo darbo. 
Taigi ketina įsirengti laboratoriją Turku. Sako, tai tyki, žavi vie- 
telė. Net šiaurės elnių yra. 

— O tu? Neišvykai su juo? 

— Nutariau likti čia ir pagyventi tavo bute. 

— Mano bute? 

— Taip, teisingai išgirdai. Man čia iš tikrųjų patinka. Įsista- 
čiau naujas duris, įsigijau naują šaldytuvą, vaizdo grotuvą ir 
panašių dalykų. Tiesą sakant, beveik niekuo iš tavo daiktų ne- 
bebuvo galima naudotis. Ar neprieštarausi, jei patalynę ir už- 
uolaidas pakeisiu rausvomis? 

— Jauskis kaip namie. 

— Manau, netgi užsiprenumeruosiu laikraštį. Man praverstų 
televizijos programa. 

— Tik neužmiršk, kad ten gyventi gali būti pavojinga. Ims ir 
užgrius ar semiotekai, ar Sistemos vyrukai. 

— Aš jų nebijau. Juk manęs jiems nereikia - jie vaikosi tik 
senelį ir tave. O kas jiems aš? Tiesa, ką tik nubaidžiau tokius du 
tipus, vienas —- peraugęs drimba, kitas — išsičiustijęs neūžauga 
pašlemėkas. Tai bent porelė. 

- Kaip tu sugebėjai juos išprašyti? 

— Pykštelėjau kartelį... Nunešiau gremėzdui ausį. Tikriausiai 
jam sprogo ausies būgnelis. 

— Nejaugi visas namas nesulėkė pasižiūrėti, kas čia šaudo? 

— Ne, - atsakė ji. - Kai šauni vieną kartą, visi pamano, kad 
kam nors sprogo automobilio variklio cilindras. Štai jeigu šau- 
dytum daugiau, tuomet neišvengiamai atkreiptum į save dėme- 
sį. Bet man visai pakanka ir vieno šūvio - žinau, ką darau. 

— O... - tiek tesugebėjau išspausti. 

— Beje, kai tu neteksi sąmonės, ketinu užšaldyti tave kriogeni- 
nėje kameroje. 

— Daryk ką tik nori. Aš vis vien nieko nebejausiu, - atsakiau. - 
Dabar ketinu važiuoti į Harumio prieplaukas; jeigu norėsi, ga- 
lėsi susirasti ir pasiimti mane iš ten. Automobilis - balta sporti- 
nė „Carina 1800 GT Turbo“. Nesugebėsiu nupasakoti, kaip at- 
rodo, bet atpažinsi iš muzikos - užleisiu Bobo Dilano diską. 

— Bobo Dilano? 

— Na, jei tau pasirodys, kad dainuoja žmogus, žvelgiantis pro 
langą į lietų... - jau žiojausi aiškinti, bet prikandau liežuvį. Ir 
pasakiau tik tiek: - Toks dainininkas šiurkščiu balsu. 

- Jeigu sėkmingai pavyks panardinti tave į kriogeninį miegą, 
tuomet - kas žino? Galbūt senelis anksčiau ar vėliau sugalvos 
kokį nors būdą tave sugrąžinti. Tavim dėta, didelių vilčių ne- 
puoselėčiau, bet tai nėra ir visiškai neįmanoma. 

— Kažin ar praradęs sąmonę dar puoselėsiu kokias nors vil- 
tis, - tarstelėjau. - O kas mane užšaldys? Bene tu? 

— Žinoma. Kriogeninis užšaldymas - kaip tik ta sritis, kurią 

išmanau geriausiai. Jau esu užšaldžiusi ne vieną dešimtį gyvų 
šunų ir kačių. Kuo dailiausiai tave užšaldysiu ir paslėpsiu taip, 
kad niekas nesugebės rasti, - patikino ji. - O jeigu viskas ga- 
liausiai susiklostys sėkmingai ir tu atgausi sąmonę - ar tuomet 
permiegosi su manim? 

— Būtinai, - pažadėjau. - Jei tik tu pati dar norėsi miegoti su 
manim. 

— Tikrai? 

— Jei prireiks, pasitelksiu visas įmanomas technologijas, - at- 
sakiau. - Vis dėlto net nenutuokiu, kiek metų jau bus praėję. 

— Na, bent jau man tikrai bus nebe septyniolika. 

— Žinok, žmonės sensta net užšaldyti kriogeninėje kameroje. 

— Na, sėkmės tau, - palinkėjo ji. 

— Tau taip pat, - atsakiau. - Smagu buvo su tavim paplepėti. 

— Dėl to, kad suteikiau vilties kada nors sugrįžti į šį pasaulį? 

— Ne, ne dėl to. Žinoma, dėkoju ir už tai, bet turėjau omeny 
kitką. Tiesiog buvo malonu su tavimi pasikalbėti, dar kartą iš- 
girsti tavo balsą. 

— Galime dar šiek tiek pasišnekučiuoti. 

— Ne, man jau beveik nebeliko laiko. 

— Klausyk, - paskubomis išbėrė ji. - Net jei prarasime tave 
visiems laikams, aš visada tave prisiminsiu - iki pat savo dienų 
galo. Iš mano atminties tu niekur nedingsi. Neužmiršk šito. 

— Neužmiršiu, - pažadėjau. Ir pakabinau ragelį. 

Nuėjau į parko tualetą atlikti gamtinių reikalų. Paskui grįžau 
į automobilį, užvedžiau variklį ir nuvairavau įlankos link, mąs- 
tydamas apie kriogeninio miego perspektyvą. Kirsdamas Ginzą 
apsidairiau: bene kur nors pirkėjų minioje pamatysiu savo drau- 
gę bibliotekininkę? Tačiau niekur jos neišvydau. 

+ + + 

Išvažiavęs į krantinę sustabdžiau automobilį greta kažkokio 
apleisto sandėlio, surūkiau cigaretę, tada įdėjau į magnetolą Bobo 
Dilano diską ir paleidau automatinio kartojimo režimu. Atlen- 
kiau priekinę sėdynę ir ramiai alsuodamas išsitiesiau, kojas užsi- 
kėliau ant vairo. Norėjosi gurkštelėti alaus, bet jo nebeturėjau - 

išgėrėme visą. Pro priekinį mašinos langą sruvo saulės šviesa, 
apglebdama mane nuo galvos iki kojų. Užsimerkiau ir pajutau, 
kaip šiluma glosto akių vokus. Saulės šviesa turėjo įveikti milži- 
nišką atstumą, kad pasiektų šią planetą, ir pačios menkiausios 
spindulių dalelytės pakako sušildyti man akių vokus... Kone su- 
sijaudinau. Tik pamanykite, netgi tokia neįmanomai menka ir 
nereikšminga smulkmena kaip akių vokai irgi turi savo vietą 
visatos sandaroje; kosmoso tvarka atsižvelgia netgi į tokį niek- 
niekį. Galbūt aš vis dėlto šiek tiek priartėjau prie Aliošos Kara- 
mazovo įžvalgų, gal dabar galiu geriau jas įvertinti? Turiu pri- 
pažinti, jog šiame ribotame gyvenime man vis dėlto buvo, kad 
ir ribotai, skirta laimės. 

Norėjosi tikėti, kad ir aš pats suteikiau bent trupinėlį laimės 
profesoriui ir rubuilei jo dukraitei, taip pat ir savo bičiulei bib- 
liotekininkei. Kažin, galbūt galėčiau pradžiuginti ir dar ką nors? 
Laiko liko visai nedaug, aš tuojau išnyksiu be pėdsako, tad nie- 
kas negali užginčyti mano teisės dalyti laimę. Kodėl neprisimi- 
nus ano jauno taksisto, „Police“ ir regio mėgėjo? Juk jis sutiko 
pavėžėti mus, nors buvome kiaurai permirkę ir purvini iki ausų. 
Taip, jis tikrai nusipelnė savosios laimės dalelės. Tikriausiai jis 
ir dabar sėdi prie vairo, suka ratus po miestą, o jo automobilyje 
griaudi rokas. 

Tiesiai priešais mane tyvuliavo jūra. Mačiau praplaukiančius 
krovininius laivus — menkai tenugrimzdusius į vandenį, pali- 
kusius krovinį krante. Virš įlankos šmižinėjo pulkai žuvėdrų - 
tarytum baltos dėmės. Dar pagalvojau apie sraiges, apie suzuki 
su sviestiniu padažu, apie skutimosi putas ir „Blowing in the 
Wind“. Pasaulis, pasirodo, kupinas įvairiausių atradimų. 

Ankstyvo rudens saulė blykčiojo vandens paviršiuje - tame 
milžiniškame, į smilteles sugurintame ir plačiai pažertame veid- 
rodyje. 

Klausydamasis Dilano dainos, prisiminiau dar ir merginą iš 
automobilių nuomos punkto. Taip, žinoma, jai irgi būtina at- 
seikėti truputį laimės. Įsivaizdavau ją tokią, kokią mačiau: uni- 
forminis švarkelis, žalias kaip beisbolo aikštės veja, balta palai- 


446 negailestinga stebuklų šalis 


dinukė, juoda varlytė. Regiu: ji klausosi Dilano ir galvoja apie 
lietų. 

Aš ir pats pagalvojau apie lietų. Ar veikiau krintančią miglą — 
dulksna, tokia smulki, kad nė lietumi nepavadinsi. Be garso tyš- 
kantys smulkučiai jos lašeliai galiausiai padengė mano sąmonę 
skaidria bespalve užuolaida. 

Ėmiau grimzti į miegą. 

Dabar galėsiu atgauti visa tai, ko netekau. Tai, kas prarasta, 
niekada nepražūva amžiams. Užmerkiau akis ir nesipriešinau 
mane semiančiam snauduliui. 

Bobas Dilanas dainavo „A Hard Rain's A-Gonna Fall“ - dai- 
navo ir dainavo, kaskart vis pradėdamas iš naujo. 

Paukščiai 


Kai pasiekiame tikslą, sniegą jau verste verčia. Ant mūsų, sun- 
kus ir vientisas, kone griūva pats dangus. Baltų sniegulių verpe- 
tai krinta ir į Ežerą - ir tuojau pat išnyksta toje nemirksinčioje 
balto pasaulio akyje. O gal Ežeras pats prisitraukia snaiges — 
vien tam, kad susiurbtų į save? 

Mudu su šešėliu stovime nekrustelėdami, nevaliodami iš- 
spausti nė žodžio. Pats nežinau, kiek laiko šitaip žiūrime į 
baltumoje tamsuojančią Ežero dėmę. Drėgnas, sniego pritvin- 
kęs oras kiek slopina nerimastingą Ežero burbuliavimą, bau- 
ginusį mane aną kartą. Debesų lubos pakibusios virš pat gal- 
vos, per sniegą juoduojanti Siena, regis, dar niūresnė, dar labiau 
išaugusi. Krąštovaizdis, kuriam stulbinančiai tinka vadintis Pa- 
saulio galu. 

Kol šitaip stovime, man ant pečių susikaupia pusnys. Reikia 
manyti, sniegas jau patikimai paslėpė mūsų pėdsakus. Mano še- 
šėlis protarpiais vis nusižeria sniegą ir sutelkia visą dėmesį į van- 
dens paviršių. 

— Taip, išėjimas čia. Kitaip tiesiog negali būti, - pareiškia še- 
šėlis. - Niekas nebegali sulaikyti mūsų Mieste. Dabar mes - laisvi 
kaip paukščiai. 

Šešėlis užverčia galvą į dangų ir užmerkia akis, kad vokus pa- 
liestų snaigių palaiminimas. Gali pamanyti, kad staiga nukrito jį 
kausčiusios grandinės - tiesiog akyse šešėlis atgauna jėgas. Kad 
ir svirduliuodamas, jis jau savomis kojomis eina prie manęs. 

— Ten, kitapus šio Ežero, yra visas pasaulis, - sako jis. - Ar tu 
pasiruošęs nerti? 

Aš nieko nesakau; šešėlis pasilenkia atsivarstyti batų. 

— Jeigu ilgiau stoviniuosime čia, mirtinai sušalsime, tad ver- 
čiau nedelskime. Gal susiriškime diržais? Nieko gero nebus, jei- 
gu pasimesime. 

Nusiimu kepurę - ją man davė Pulkininkas, matyt, ji - kadai 
užmarštin nugrimzdusios karinės kampanijos aprangos dalis. Me- 
džiaga sučiurusi, neatpažįstamai išblukusi. Nugremžiu nuo grai- 
žo prilipusį sniegą, tada vėl užsimaukšlinu kepurę ant galvos. 

— Aš viską kaip reikiant apsvarsčiau... - žodžius man tenka 
spauste spausti. - Žinai, aš pasilieku. 

Nieko nesuprasdamas šešėlis įsistebeilija į mane. 

— Atleisk, - sakau jam. - Puikiai suprantu, ką tai reiškia. Ži- 
nau, kad būtų užvis geriausia mudviem drauge grįžti į ankstes- 
nįjį mūsų pasaulį, kaip kad tu ir sakai. Bet aš negaliu prisiversti 
iškeliauti. 

Šešėlis susibruka abi rankas į kišenes. 

— Ką čia šneki? O kaip mūsų susitarimas sprukti iš čia drau- 
ge? Kodėl tempei mane ant pečių šitokį kelią? Taip ir žinojau! 
Juk tai dėl moters? 

— Taip, žinoma, ir dėl jos, - sakau. - Bet toli gražu ne vien dėl 
jos. Sužinojau kai ką, kas susieja mane su šituo pasauliu kur kas 
labiau, nei galėjau pamanyti. Aš privalau likti. 

Šešėlis atsidūsta ir vėl užverčia galvą į dangų. 

— Juk tu radai jos savastį, tiesa? Ir dabar nori drauge su ja 
gyventi Girioje. O manimi nori atsikratyti, juk taip? 

— Ne, anaiptol, visiškai ne taip, - užginčiju. - Aš perpratau 
priežastį, kodėl išvis egzistuoja šis Miestas. 

— Vis“ai nenoriu to sužinoti, - sako šešėlis, - nes ir pats jau 
žinau. Tu ir sukūrei šį Miestą. Sukūrei viską, kas čia yra - iki 

menkiausios smulkmenos. Sieną, Upę, Girią, Biblioteką, Var- 
tus - viską. Netgi šį Ežerą. Aš jau seniai tai žinau. 

— Tai kodėl anksčiau nepasakei? 

— Nesakiau, kadangi iškart būtum nėręs į krūmus - ką dabar 
ir darai. Juk pasaulis, kuriame tau iš tiesų reikėtų gyventi - ten, 
o ne čia. - Šešėlis sėdasi į sniegą ir linguoja galvą. - Bet tu juk 
nenori manęs nė klausytis, tiesa? 

— Ar gali suprasti, kas yra atsakomybė? - klausiu jo. - Aš 
negaliu palikti tų žmonių, vietų, kitų dalykų, kuriuos pats ir 
sukūriau. Žinau, su tavimi elgiuosi žiauriai neteisingai. Gali bū- 
ti, kad bloga darau ir pats sau. Tačiau privalau prisiimti atsako- 
mybę už visa tai, ką pats padariau. Šitas pasaulis irgi yra mano 
pasaulis. Siena pastatyta tam, kad sulaikytų mane čia, Upė teka 
per mane, o dūmai kyla nuo laužo, kuriame degu aš. Man būti- 
nai reikia sužinoti, kodėl viskas taip yra. 

Šešėlis stojasi ir užsižiūri į ramų Ežero paviršių. Stovi nekrus- 
telėdamas tarp tirštai krintančių snaigių. Nė vienas neprataria- 
me nė žodžio. Tik baltas garas alsuojant virsta iš burnos. 

— Aš negaliu tavęs perkalbėti, - galiausiai pripažįsta mano 
šešėlis. —- Gal tu čia ir nemirsi, bet ir negyvensi. Egzistuosi, ir 
tiek. Pasaulyje, kuris pats savaime yra tobulas, negali būti jokių 
„kodel“. Be to, tu net neįsivaizduoji, ką reiškia gyventi Girioje. 
Įstrigsi čia amžiams ir jau niekad nebegalėsi išsikapstyti. 

— Toli gražu nesu tuo tikras, - prieštarauju. - Tu ir pats negali 
šito tvirtinti taip užtikrintai. Po trupučiuką prisiminsiu įvairius 
dalykus. Žmones ir vietas iš buvusio mūsų pasaulio, ryškesnę ir 
blausesnę šviesą, prisiminsiu ir daugiau dainų. O kai daug ką 
prisiminsiu, galbūt perprasiu ir savojo kūrinio esmę - o jau tada 
galbūt surasiu būdą, kaip panaikinti tai, kas padaryta. 

— Kažin ar tai įmanoma. Kol tu čia, užsklęstas savyje, tau 
neišdegs. Gal tu ir ieškosi, tačiau be manęs nieko nesugebėsi 
suprasti aiškiai. Vis dėlto nesakyk, kad nebandžiau tavęs per- 
kalbėti. - Tai taręs šešėlis valandėlę patyli, tada priduria: - Aš 
tave mylėjau. 

— Aš niekada tavęs neužmiršiu, - atsakau jam. 

+ + į 


Kai Ežeras praryja mano šešėlį, aš dar ilgai stoviu ant kranto 
ir žvelgiu į vandenį, kol išnyksta paskutinis raibulys. Galiausiai 
Ežero paviršius vėl lieka toks pat ramus ir skaidriai mėlynas 
kaip žvėrių akys. Aš - visiškai vienas pačiame atokiausiame eg- 
zistencijos užkaboryje. Čia baigiasi pasaulis, sustoja bet koks 
judėjimas. 

Nusigręžiu nuo Ežero ir patraukiu atgal. Kitapus Vakarinės 
kalvos plyti Miestas. Žinau, kad ji laukia manęs Bibliotekoje su 
akordeonu. 
baltą paukštį. Plastelėjęs sparnais jis perskrenda Sieną ir neria į 
pasišiaušusius pietinio dangaus debesis. Man telieka sniego 
gurgždėjimas po kojomis. 

Haruki Murakami - populiariausias ir vienas prieštarin- 
giausių šiuolaikinių japonų rašytojų, kibernetinę fantas- 
tiką naujoviškai, ciniškai ir postmoderniai jungiantis su 
detektyviniu pasakojimu. 


Romanas Negailestinga stebuklų šalis ir Pasaulio galas 
panardina skaitytoją į dviejų izoliuotų ir keistų pasaulių 
gyvenimą. Viename iš jų - šiuolaikinio Tokijo analoge - 
herojai klausosi Bobo Dilano, mėgaujasi itališku maistu ir 
rūpinasi gyvybiškai svarbių duomenų saugumu kompiu- 
terizuotoje bei informacijos revoliuciją išgyvenančioje 
visuomenėje. Antrasis pasaulis - mažas, keistai nykus, 
uždaras Miestas; po jo laukus klajoja vienaragiai, o 
savastį praradę jo piliečiai gyvena atskirai nuo savo 
šešėlių. Meistriškai kuriama savita kiekvieno pasaulio 
atmosfera ir susipinantys herojų likimai skaitytoją 
įtraukia į linksmą, o kartu labai rimtą proto prigimties 

ir galimybių apmąstymą. 

Romanas Negailestinga stebuklų šalis ir Pasaulio galas 
apdovanotas prestižine Tanizaki premija. 


Leidykla „Baltos lankos“ išleido šias 
Haruki Murakami knygas: 


Avies medžioklė (2003) 

Dansu dansu dansu (2004) 

Negailestinga stebuklų šalis ir pasaulio galas (2004) 
Norvegų giria (2005) 


Prisukamo paukščio kronikos (2006) 

